
A férfi fülében a vér heves lüktetése elnyomta a csatazajt: 
a sebesültek sikoltozását, a legbátrabb hívei kiáltozását és 
a rettegők jajgatását. Dacára tomboló dühének, mely a 
rómaiakkal, az istenekkel és mindazzal kapcsolatban 
fortyogott benne, ami ez idáig történt azon a reggelen, 
figyelme teljesen a néhány száz lépésnyire lévő római 
vonalakra irányult. Minden porcikájával arra vágyott, hogy 
ismét felszaladjon a köves lejtőn, és annyit kaszaboljon 
véres cafatokra az összezsúfolódott legionáriusokból, 
amennyit csak tud. Higgadj le! Ahhoz, hogy esélyünk 
legyen a győzelemre, az embereknek időre van szükségük, 
hogy újból erőre kapjanak. Magukhoz kell téríteni őket. 

Bucinák harsogása szállt a levegőben, és a férfi 
összevonta a szemöldökét. Gellius consul két légiója 
átrendeződésre kapott parancsot. A férfi mélyet lélegzett, 
és feszülten figyelte a fémes csörömpölést, ahogy az 
ellenséges katonák a pajzsuknak ütögették a kardjukat, az 
ő embereit hergelve, hogy újabb értelmetlen rohamot 
indítsanak az emelkedőn felfelé. Dühítő volt a siralmas 
válasz, amely attól a néhány harcostól származott, akinek 
maradt elegendő ereje a kiáltozáshoz. 

Nem csoda, hogy berekedtek. A férfi maga is szenvedett 
a szomjúságtól. A küzdelem két órával pirkadat után 
kezdődött, és csak azután szakadt félbe, hogy mindhárom 


korábbi támadásukat visszaverték. Szóba sem jöhetett, 
hogy elmenjen a vizestömlőért, melyet a kiinduló 
pozíciójánál hagyott. Nem sajnálta attól, aki rátalál. Ő is 
ugyanabban a helyzetben volt, mint a katonái többsége. Az 
égre pillantva megállapította, hogy közel járnak a délhez. 
Háromórányi harc víz nélkül. Még jó, hogy nincs nyár, 
máskülönben a sereg fele már összeesett volna. Újabb 
fanyar mosoly terült szét széles arcán. A serege nagy része 
holtan vagy sebesülten hevert előtte a vér borította földön. 
Mi szükségük nekik vízre? 

A szemben álló felek közötti terület — egy lejtő, mely 
mentes volt a csúcsokat borító  magyaltölgyektől, 
terpentinfáktól és varjútövisbokroktól - halottakkal volt 
tele. Az ezernyi lekaszabolt, megcsonkított holttest hetekre 
való vájkálnivalóval szolgált az éles szemű keselyűknek. Az 
elesettek többsége a római vonalak közelében feküdt. 
Néhol olyan tömegben hevertek, hogy emberei az egymást 
követő támadások során kénytelenek voltak felmászni a 
testekre, és emiatt könnyű célpontokká váltak a római 
hajítódárdák számára. Akiket nem döntöttek le az eget 
elsötétítő pilumzáporok, azokat a legionáriusok gladiusai 
állították meg. A halálos, kétélű kardok elő-elővillantak az 
áthatolhatatlan pajzsfalból, felhasítva az emberek hasát, 
kiontva a beleiket, levágva a lábukat vagy a karjukat, 
mélyen hatolva védtelen mellkasukba. Sőt a férfi azt is 
látta, ahogy egyik-másik katonájának a feje elválik a 
testétől. 

Rettenetes veszteségeik ellenére első dühödt rohamuk 
során néhány helyen áttörtek. Egy pillanat múltán a férfi 
keserű szájízzel emlékezett erre az apró sikerre. Az általuk 
ütött réseket egyetlen kivétellel gyorsan betömték. Mivel 
nem volt elég vértjük és pajzsuk, a legionáriusok pedig 
fegyelmezettek voltak és magasabban helyezkedtek el, a 


rabszolgák könnyű célponttá váltak. Amikor látta, hogyan 
öldösik az embereit, a férfi elrendelte a visszavonulást. 
Félbehagyta saját, könyörtelen támadását, amellyel 
majdhogynem átszakította az első római vonalat. 

Nem sokra mentem volna vele. Egy rés az ellenség 
vonalain nem elég az ütközet megnyeréséhez. Az kell 
maradjon. , Kemény lecke volt ez számára. Bár 
rabszolgának született, azokon a történeteken nőtt fel, 
melyek a felmenői rettenetes rohamairól szóltak, azokról 
az emberekről, akik számos alkalommal vereséget mértek 
a római  légiókra, akik oly sok ellenségüket 
megfutamították  bátorságukkal. Ez a taktika ma 
siralmasan kudarcot vallott. 

A férfi egy fényes sisakot és skarlátszínű köpenyt viselő 
lovast pillantott meg, aki ide-oda mozgott a római arcvonal 
közepe mögött. Keserves káromkodás szaladt ki a száján. 
Gellius talán öreg, ahhoz képest, hogy consul, de a saját 
szempontjából jól választotta meg a harcteret. Butaság volt 
hagyni, hogy elébünk kerüljön, és elfoglalja előlünk a 
magasabban fekvő terepet. Butaság volt arra építeni, hogy 
az én embereim kétszer annyian vannak, mint az övéi. A 
férfiba először fészkelte be magát a kétségbeesés érzése, de 
ő egy újabb szitkozódással elhessegette. Ha ismét 
összegyűjti a legjobb embereit, talán képesek lesznek 
áttörni. Ha megölik a consult, a rómaiak bizonyosan 
megfordulnak és futásnak erednek. 

— Gyerünk, fiúk! Még mindig többen vagyunk, mint ők — 
ordította. — Utolsó kísérlet. Rohamozzuk meg őket még 
egyszer utoljára! Ha megöljük azt a rohadék Gelliust, mi 
leszünk a győztesek. Ki tart velem? 

Alig másfél-két tucat hang válaszolt. 


A férfi lerántotta a fejéről a bronzsisakját, és földhöz 
csapta. 

— Vacak római szemét. 

Eltávolodott mintegy harminclépésnyire az emberei 
rendetlen tömegétől, akik még mindig voltak tíz- 
tizenkétezren, és szembefordult velük, hogy mindannyian 
lássák az arcát, így már elérhető volt egy jól elhajított 
dárdával. A vértjéről valószínűleg lesiklana a hegye, de 
nem igazán érdekelte, hogy így van-e. Jól jönne a 
fájdalom, segítene neki, hogy még dühösebb legyen. 

— Hozzátok beszélek! 

Kétségbeesett, vérfoltos arcok százai meredtek rá. 
Vereséget látott a szemekben. Nem érzett félelmet. Még ha 
most veszít is, a rómaiak nem foszthatják meg attól, hogy 
így legyen vége. Mindig is csatában akart meghalni. 
Persze, jobb lett volna azzal a tudattal, hogy az emberei 
legyőzik Gelliust, de még mindig szabad ember, így is fog 
meghalni, és sok-sok rómait visz magával. 

Hozzácsapdosta kardját a pajzsa fémszegélyéhez. A 
hallótávolságon kívül lévő emberei közelebb húzódtak. 

— Most figyeljetek rám! - kiáltotta. - Háromszor 
rohamoztuk meg őket, és háromszor vallottunk kudarcot. 
Ezernyi  bajtársunk fekszik odafent holtan vagy 
haldokolva. A bátorságuk, a vérük és a haláluk bosszűért 
kiált! Bosszűért! 

Suhanás hallatszott a levegőben a háta mögül. Bátorság 
ide vagy oda, libabőrös lett. Valaki elhajított egy pilumot. 
Ám nem mozdult. 

— Bosszúűért! 

Jobbra pillantott, és meglátta a dárdát, mely a lábfejétől 
nem egészen ötlépésnyire fúródott a földbe. Hátravetette a 
fejét, és farkas módjára felüvöltött. 


— Ez minden, ami telik tőlük? A büdös római szemetek 
egy halom búzát sem találnának el egy magtárban! 

Az emberei, legalábbis a hozzá legközelebb lévők, 
lelkesebbnek tűntek. Helyes. Még nem törtek meg. 

— Felmegyek oda, felmegyek, és apró cafatokra tépem 
azokat a szemeteket. Levágom Gellius fejét az inas 
nyakáról, és aztán röhögni fogok, ahogy a serege elszalad. 
Ki tart velem? Ki tart Crixusszal? 

- Én! - kiáltotta egy gall, akinek haja hosszú 
varkocsokban lógott. 

— Meg én! - bömbölte egy szakadozott tunikát viselő, 
bivalynyakú férfi. 

Egyre több hang csatlakozott. 


— Crix-us! — Crix-us! - kiáltozták,  Crixus pedig 
válaszképpen vigyorogva a pajzsát csapkodta hosszú 
kardjával. 


A félelemmel teli hangulat, mely a rabszolgákra 
telepedett, eloszlott. Újra megtalált bátorságuk azonban 
nem ígérkezett tartósnak. Crixus tudta ezt. Ha sikerrel 
akarnak járni, azonnal lépniük kell. Szembefordult a 
rómaiakkal, és elkiáltotta magát: 

— Akkor hát gyerünk, fiúk! Mutassuk meg nekik, mit 
jelent a bátorság! 

Anélkül hogy hátranézett volna, megszállott módjára 
iramodott felfelé az emelkedőn. Rabszolgák százai követték 
üvöltve, akár a megvadult bikák. 

Sokkal többen voltak 6 azonban, akik nem. 
Mozdulatlanok maradtak, némán figyelték, ahogy 
bajtársaik nekirontanak a római vonalaknak. Arra 
készültek, hogy menedéket keressenek a lejtők mélyebben 
fekvő részét borító fák között. 

Crixus érzékelte az emberei jelenlétét a háta mögött. 
Tudta, hogy nem mindenki csatlakozott hozzá, de azért jó 


érzés töltötte el. Legalább szépen fogunk meghalni. A 
harcosok  paradicsomában lesz hely mindannyiunk 
számára. Egy utolsó gondolat ötlött még fel benne, mielőtt 
elragadta a csata heve, és minden józansága odalett. 

Lehet, hogy §Spartacusnak igaza volt. Lehet, hogy 
maradnom kellett volna. 


Első fejezet 


Egy hónappal később 
Appennin-hegység, Pisaétől északkeletre 


Spartacus kitekintett a lapályra, ahol Gellius csapatai 
felsorakoztak, aztán hátra, a saját katonáira. Noha néhány 
száz lépésnyire volt a saját embereitől, érzékelte a 
magabiztosságukat. A tartásuk árasztotta, és ahogyan a 
soraik előre-hátra imbolyogtak. A pajzsaiknak ütögették a 
fegyvereiket, harcra szólítva a rómaiakat. Türelmetlenül, 
sőt dühödten várták a csata kezdetét. Ez figyelemre méltó 
változás. A közelmúltig a katonái - akiknek egy része 
hajdani rabszolga volt - soha nem vettek részt igazi 
ütközetben. Legyőzték három praetor csapatait, de azokat 
az összecsapásokat elsősorban fortéllyal nyerték meg. 
Soha nem szálltak szembe nyilt terepen nagy római 
haddal, teljesen feltöltött, két légió alkotta consuli seregről 
nem is beszélve. Két hónappal korábban mindez 
megváltozott, amikor csapdát állítottak — Lentulus 
consulnak egy hegyszorosban, a jelenlegi pozíciójuktól 
délre. 

Egymást követő  győzelmeiknek köszönhetően az 
emberei több mint fele immár éppoly jól fel volt szerelve, 
mint az állig felfegyverzett legionáriusok. Spartacust 
büszkeség töltötte el. Milyen messzire jutottak! Felidézte 
magában azt a másfél évvel korábbi napot, amikor 
Trákiában, a saját falujában elárulták és eladták 
rabszolgának, hogy gladiátorként haljon meg egy itáliai 


arénában. Milyen messzire jutottam! Egy trák harcos, aki 
Rómáért küzdött, most azonban egy hajdani rabszolgákból 
álló hadsereget vezet ellene. Mókásnak találta a dolgot. 

Közelebb lépdelt a katonáihoz, és felfigyelt egy széles 
vállú férfira, akinek megnyerő arcán baloldalt egy 
bíborszínű heg éktelenkedett. Az első rabszolgák egyike, 
aki csatlakozott hozzánk, miután kitörtünk a ludusból. 

— Látlak, Aventianus! Mit gondolsz, milyenek ma a 
rómaiak esélyei? 

Aventianus elvigyorodott: 

— Mint egy hópehelynek a tűzben, uram. 

— Ezt akartam hallani. 

Spartacus régen felhagyott az emberei kérlelésével, hogy 
ne szólítsák így. Mit sem számított ez. Szemügyre vette a 
hozzá legközelebb lévő arcokat. 

— Igaza van Aventianusnak, legények? Vagy farkunkat 
behúzva fogunk hazáig iszkolni Gellius elől? 

—- Nekünk nincsen otthonunk! - ordította Pulcher, 
Spartacus fő fegyverkovácsa és az alvezérei egyike. 

Durva nevetés fogadta a megjegyzését. Spartacus várt, 
amig a zaj el nem ült. 

— De van valamink, ami sokkal jobb, mint ha tető lenne 
a fejünk felett. Valami, amit senki nem vehet el tőlünk 
soha. A szabadságunk! 

— Szabadság! Szabadság! Szabadság! - kiáltozták az 
emberek a lábukkal dübörögve és ismét a pajzsuknak 
ütögetve a fegyvereiket. 

Fülsiketítő, felkavaróan ütemes zajt keltettek. A lárma 
kezdett terjedni a seregben. A katonák többsége 
túlságosan messze volt, hogy tisztában legyen a felzúdulás 
okával, de ez nem zavarta őket. A ricsaj hamarosan 
lehetetlenné tette a beszédet. 

— Szabadság! Szabadság! Szabadság! 


Spartacus kedvtelve hallgatta a közel ötvenezer ember 
kiáltozását.  Élvezte, hogy ő a vezérük, és széles 
karmozdulatokkal buzdította őket. A hangorkán még 
magasabb szintre emeli a harci moráljukat, és szorongást 
ébreszt sok rómaiban. Spartacus biztosra vette, hogy 
félelem fut végig Gellius hátának ráncos bőrén. A consul 
hatvankét éves volt, és állítólag nem sok harci 
tapasztalattal rendelkezett. 

— Apró darabokra zúzzuk a rohadékokat! - kiáltotta 
Pulcher, amikor a ricsaj alábbhagyott. — Ugyanúgy, ahogy 
elintéztük Lentulust és a bandáját. 

Mintegy végszóra a két ezüstsas tartói a magasba 
emelték a fanyeleket. Ismét ordítozás tört ki. Spartacus 
felemelte a kezét, és a tömeg lassan elcsendesedett. 

— Ma még két ilyet szerezhetünk! - Előhúzta a sicáját, a 
hajlított pengéjű görög kardot, és Gellius katonái felé 
bökött vele, ahol a napfény szikrát vetve csillogott a 
legionáriusok fém alakulatjelvényein. -— Ki akar segíteni 
nekem megszerezni őket? Ki vágyik a dicsőségre, hogy 
elmondhassa, ütközetben elragadott egy római sast, és 
ezzel megszégyenített egy egész légiót? 

— Én! - ordította Aventianus sokadmagával együtt. 

— Biztosak vagytok benne? 

— Igen! 

— Ajánlom is! Nézzétek meg azt a társaságot! - 
Spartacus előbb balra, majd jobbra suhintott a pengéjével. 
Serege "mindkét szárnyának szélén lovasok százai 
látszottak. — Ajánlom is, hogy biztosak legyetek! Ha nem 
vigyázunk, a lovasok talán előbb odaérnek, mint mi. 

Spartacus maga is szeretett volna közöttük lenni. 
Tizenhat éves korától lovas katona volt, ő maga is részt 
vett a lovasság kiképzésében, de tudta, hogy a jelenléte 
nélkülözhetetlen a serege közepén. Ha a gyalogos katonái 


megtörnének, az teljes vereséghez vezetne. A lovasokra 
ugyan roppant nagy feladat várt, ám négyszeres túlerőben 
voltak a római lovassághoz képest. Még ha - valami 
balszerencse folytán - nem sikerülne is megfutamítaniuk 
az ellenség lovasait, gyalogsága még mindig megnyerheti 
az ütközetet. 

— Hagyjátok, hogy így legyen? 

— Soha! - ordította Pulcher, és kidagadtak nyakán az 
erek. 


- Nem, ha egy kicsit is rajtam múlik! - kiáltotta 
Aventianus. 
- Én sem! - Carbo, aki római volt, még mindig 


meglepődött, milyen szenvedélyt érez, amikor beszélni 
hallja a trákot. 

Nagyjából egy évvel korábban lépett be a capuai 
ludusba, azzal a gondolattal, hogy megkísérli visszafizetni 
a családja hatalmas adósságait. Kétségbeesésében eleinte 
a hadseregbe szeretett volna beállni, de fiatal kora miatt 
elutasították. Carbo meglepetésére a lanista felvette őt 
mint auctoratust, vagyis gladiátorharcra szerződött szabad 
polgárt, de csak miután próbára tette a bátorságát egy 
párbajjal, melyben Spartacus ellen küzdött fafegyverekkel. 

Az élet a ludusban hihetetlenül kemény volt, és nem 
csupán a kiképzés miatt. Egy magányos embernek, 
kiváltképp egy újoncnak, nem sok esélye volt egyedül a 
megmaradásra. Ha Spartacus nem veszi a szárnyai alá, 
Carbo pályafutása a ludusban igencsak rövid ideig tartott 
volna. Amikor kevéssel utóbb eljött az alkalom a szökésre, 
Carbo egyszerűen követte a védelmezőjét. Utána, amikor 
képtelen módon választania kellett, hogy otthagyja a 
rabszolgák és gladiátorok szedett-vetett seregét, vagy 
marad és a saját honfitársai ellen harcol, Carbo az utóbbit 
választotta. Nem tudta, mi egyebet tehetne. 


Az elkövetkező hónapokban Spartacus a cselekedeteivel 
elnyerte Carbo hűségét -— sőt a szeretetét is. A trák 
vigyázott rá. Törődött vele. Ez több volt, mint amit a 
honfitársai hajlandók voltak megtenni. Ez megkönnyítette 
számára, hogy a saját fajtája ellen harcoljon, de a lelke 
mélyén továbbra is érzett emiatt valamelyes bűntudatot. 
Fogait összeszorítva figyelte Gellius vonalait. Ez is csak 
egy újabb hadsereg, amit el kell söpörni. Rajtuk túl ott van 
az Alpok. Spartacus úgy tervezte, hogy átvezeti őket a 
hegyeken túlra, oda, ahová a Köztársaság hatalma nem ér 
el. Neki ott idegen lesz minden ellenség, akivel 
szembekerülnek. És könnyebben megölhető. 

Előtte le kell győzniük Gelliust. Carbo Crassusra 
gondolt, arra az emberre, aki romlásba döntötte a 
családját, és tönkretette az életét. Tomboló harag áradt 
szét benne, melyet csak súlyosbított a tudat, hogy soha 
nem fog bosszút állni Róma leggazdagabb emberén. Carbo 
megpróbált inkább arra gondolni, hogy a túloldalon 
mindenki rokonságban áll a politikussal. Ez segített. 

Tekintete visszasiklott a fényes vértet, aranyozott 
kardszíjat és pompás frígiai sisakot viselő Spartacus 
zömök alakjára. Meglepetésére a trák átható szürke 
pillantása az övébe fúródott. Spartacus finoman feléje 
biccentett, mintha azt mondaná: örülök, hogy itt vagy. 
Carbo kihúzta magát. Megteszem, amit meg kell ma 
tennem. 

Spartacus felmérte az emberei hangulatát. 
Elégedettséggel töltötte el, amit látott. A századokba és 
cohorsokba szervezett, római módra kiképzett és 
felfegyverzett sereg készen állt. Készen állt ő is. Íme, egy 
újabb alkalom római vér ontására. Hogy ismét bosszút 
álljon Maronért, a bátyjáért, aki Róma legionáriusai ellen 
harcolva sebesült meg halálosan. A legionáriusok ellen, 


akik pusztasággá tették a szülőföldjét, Trákiát. Lehet, hogy 
viszontlátom még. Gelliuson és az emberein kívül senki nem 
állja el az utat. Félmosoly jelent meg az arcán. Kotüsz, az ő 
törzse, a medik felett uralkodó gonosz király, akinek 
köszönhetően rabszolga lett belőle, halálra fog válni a 
döbbenettől, ha ő visszatér. Alig várom! Spartacus a 
szájához emelte a nyakában függő bronzsípot. Amikor 
belefúj, jelet adva az előrenyomulásra, a kürtösök 
továbbadják majd a parancsot az egész seregnek. 

A terve egyszerű volt. Két mély sorba szervezte a 
katonáit, egymástól mintegy  harminclépésnyire. A 
balszárnyat Castus irányította, ez az alacsony, csökönyös 
gall gladiátor, akinek szilaj természete illett rőt üstökéhez, 
és aki segítette Spartacust a szökésük során. A jobbszárny 
parancsnoka a szintén gall és hasonlóképpen határozott 
Gannicus volt: ő is a ludusból tartott velük, és vele 
Spartacus jobban megértette magát. Jelére valamennyien 
egyetlen tömbben indulnak majd előre, és miután 
megszórják a rómaiakat hajítódárdákkal, közelharcba 
bocsátkoznak velük. Ha jól alakulnak a dolgok, számbeli 
fölényük és kiváló moráljuk révén egykettőre bekeríthetik 
Gellius csapatait. Mindeközben a lovasságuk elsöpri az 
ellenségét, majd hátulról támad a legionáriusokra. A 
rómaiak veresége teljessé válik, a veszteségeik jóval 
súlyosabbak lesznek, mint bármelyik korábbi 
összecsapásuk alkalmával. 

Napnyugtára Rómának újabb leckében lesz része. Nagy 
Lovas, segíts, hogy így legyen! Oltalmazz valamenyiünket 
az elkövetkező órákban! Dionüszosz, add nekünk a 
menádjaid erejét! Jóllehet Spartacus élete során 
elsősorban a trák hősistent tisztelte, megtanulta nagy 
becsben tartani a bor, a mámor és a vallási elragadtatás 
istenét is, akinek Ariadné, az ő felesége a papnője volt. 


Emlékezetes álma folytán, amelyben egy mérges kígyó 
tekeredett a nyaka köré, Dionüszosz kiválasztottja lett. 
Legyen mindig így! 

Spartacus teleszívta a tüdejét, és felkészült, hogy 
belefújjon a sípba. 

Felharsantak a rómaiak bucinái. Spartacus 
visszatartotta a lélegzetét, várva, hogy a legionáriusok 
megkezdjék az előrenyomulást. Az ellenség kürtjei ismét 
megszólaltak, de nem történt semmi más. Miben 
mesterkedik Gellius? Meglepetésére egy lovas bukkant elő 
a római vonal közepén nyílt résből. Egyetlen legionárius 
sem mozdult, miközben a lovas egyenesen Spartacus felé 
tartott. Az emberei annyira várták már a harc kezdetét, 
hogy kevesen vették észre. 

— Gyerünk, essünk nekik! - ordította Pulcher, és 
harsány helyeslés fogadta a szavait. 

— Maradjatok, ahol vagytok! - parancsolta Spartacus. — 
Gelliusnak van valami mondandója. Hirnök jön. 

— Mit törődünk vele? - kiáltotta egy hang a sorok közül. 
— Ideje ölni! 

— Nem fogjuk elszalasztani a lehetőséget. De hallani 
akarom, mi a közölnivalója. — Spartacus szigorú pillantást 
vetett az embereire. — Az első bolond, aki megmoccan vagy 
dárdát hajít, velem fogja magát szembe találni. Világos? 

Spartacus a közelgő lovast figyelte. Nem tetszik ez 
nekem. Szerencsére nem volt ideje töprengeni. Kevesebb 
mint negyed mérföld választotta el egymástól a két sereget. 
Ahogy a római közelebb ért, lelassította és lépésre fogta 
lovát. Fegyvertelennek látszott. Spartacus felfigyelt a 
fényes bronz mellvértjére, skarlátszín taréjú sisakjára és 
magabiztos tartására. Magas rangú tiszt volt, valószínűleg 
tribunus, egyike annak a hat tapasztalt férfiúnak, akik 
segédkeztek a consulnak az egyes légiók irányításában. 


— Elég közel vagy - kiáltotta Spartacus, amikor a hírnök 
hűszlépésnyire ért. 

A római békés szándéka jeléül felemelte a kezét, és még 
egy kicsivel közelebb léptette a lovát. 

— Ne bízzál meg a rohadékban! - kiáltotta Aventianus. 

A római elmosolyodott. Spartacus fenyegetően felemelte 
a sicáját. 

- Ha még egy lépéssel közelebb jössz, Hádészhoz 
küldelek. 

A római nem válaszolt, de keményen megrántotta a 
kantárszárat. 

— Sextus Baculus vagyok, a Harmadik Légió tribunusa. 
És te ki vagy? - A hanghordozása nem lehetett volna 
lekezelőbb. 

— Tudod, hogy ki vagyok. 

Baculus elvörösödő arccal, dühödten vágott vissza. 

— Lucius Gellius, Róma consulja küldött. Én... 

— Találkoztunk a társával, Lentulusszal néhány héttel 
ezelőtt — szakította félbe Spartacus. — Hallottál arról a kis 
összetűzésről? 

Jókedvű  rikoltozás hallatszott. Baculus lova 
hátracsapta a fülét, és ide-oda toporgott. A tribunus 
elfojtott egy káromkodást, és megfékezte. 

—- Te meg a szedett-vedett hordád drágán meg fogtok 
fizetni azért a napért! 

— Tényleg? 

— Nem azért vagyok itt, hogy rabszolgákkal társalogjak. 

— Rabszolgákkal? - Spartacus tüntetőn forgatta a fejét. — 
Nem látok itt egyetlen rabszolgát sem. Csak szabad 
embereket. 

A hangorkán ezúttal háromszor olyan erős lett, mint 
előzőleg. 


— Figyelj rám, te trák vadember! -— sziszegte Baculus. 
Felemelte a bal kezét, mely eddig lelőgott az oldala mellett. 
Hátralendítette, és egy bőrzsákot vágott Spartacushoz. — 
Ajándék Lucius Gelliustól és Ouintus Arriustól, a 
propraetorától. 

Spartacusnak nem tetszett a puffanás, amellyel a zsák a 
lábánál földet ért, sem az orrnyilásába hatoló bűz. Nem 
mozdult, hogy felvegye a zsákot. Volt róla elképzelése, mi 
lehet benne. Számos felderítője eltűnt a megelőző 
hetekben, és feltételezte, hogy elfogták őket a rómaiak. 
Vajon melyikük lehet az? Valószínűleg nem volt könnyű 
halála. 

— Gyerünk, nézd meg! Külön a te kedvedért sóban 
tartottuk. 

Akkor ez nem felderítő. Tudom, hogy ki az. A zsák nem 
volt szorosan bekötve, így hát Spartacus egyszerűen 
felfordította. Nem lepte meg, hogy elsőként egy levágott fej 
esik ki belőle, de nem számított az illető kezére, amely 
követte. Spartacus szemügyre vette a vér borította szőke 
hajat, és felkavarodott a gyomra. Megfordította a fejet, 
mely részben  szétrohadt.  Sószemcsék ragadtak a 
szemgödreibe, a szürke szájszögletébe és a nyaka rőt színű 
csonkjára. A valaha csinos arcvonások alig voltak 
felismerhetők, de Crixus volt az, nem férhetett hozzá 
kétség. Az orrán lévő hatalmas heg elegendő bizonyíték 
volt. Maga Spartacus ejtette a gallon a sebet. 
Elkerülhetetlen volt, hogy megverekedjenek, attól fogva, 
hogy először megpillantották és ellenszenvesnek találták 
egymást. De azért mégiscsak sajnálta, hogy holtan látja. 
Miután alulmaradt vele szemben, a gall a híveivel együtt 
csatlakozott hozzá. Nagy részük volt abban, hogy meg 
tudtak szökni a ludusból. Crixus veszedelmes és 
erőszakos harcos volt, megkérdőjelezte Spartacus 


vezetését, miközben szakadatlanul igyekezett magának 
megszerezni Castus és Gannicus támogatását. Crixus 
végül a Thuriinál vívott csatát követően vált ki a 
főseregből, miután legyőzték Publius Varinius praetort. 
Húsz-harmincezer ember tartott vele. Spartacus hallott 
arról, hogy  Közép-Itáliában járnak, de semmilyen 
kapcsolata nem volt velük. Mostanáig. Ez a szörnyű trófea 
nem sok jót jelentett azoknak az embereknek a sorsára 
vonatkozóan, akik Crixust követték, de Spartacus 
uralkodott magán. 

— Nem szolgált rá, hogy így bánjatok vele. 

— Nem-e? Crixus -— Baculus elmosolyodott Spartacus 
embereinek reakciói láttán -, igen, ő az, nem volt más, 
csak egy gyilkos rabszolga, aki derék római katonákat 
csonkított meg minden különösebb ok nélkül. Rászolgált 
mindenre, ami történt vele, és még többre is. 

Spartacusnak eszébe jutott, hogy Crixus több mint húsz 
legionárius kezét vágatta le Thuriinál. Visszataszítónak 
tartotta a gall cselekedetét, de nem lepődött meg rajta. A 
rómaiak nem szoktak elfelejteni és megbocsátani egy ilyen 
dolgot. 

- A holttestével műveltétek ezt. Crixust soha nem 
fogtátok volna el élve - kiáltotta. Hajlott rá, hogy ott 
helyben megölje Baculust, és ne engedje neki átadni a 
mondandóját, de Baculus követ volt, és ráadásul bátor. 
Volt mersze odalovagolni az ellenségéhez, egyedül és 
fegyvertelenül. 

— Crixus azzal a tudattal ment Hádészhoz, hogy az őt 
követő söpredéknek több mint kétharmada meghalt vele 
együtt. Hallotok engem, rohadékok? Crixus halott! Halott! 
Akárcsak több mint tizenötezer a katonái közül! Minden 
tizediknek, akit foglyuk ejtettünk, levágtuk a jobb kezét. 


Ne legyen kétségetek afelől, hogy a kettő közül az egyik 
sors itt ma mindannyiótoknak kijut! 

Miután Crixus nevét meghallotta, Carbo süket lett 
Baculus fenyegetőzésének hátralévő részére. Egyszerűen 
bezárult körülötte a világ. Crixus halott? Hála legyen 
Jupiternek! Hála legyen Dionüszosznak! Erről szóltak az 
imái, — amelyekről azt hitte, soha nem fognak 
meghallgatásra találni. Néhány hónappal korábban, 
Forum Annii feldúlásakor Crixus és két cimborája 
megerőszakolták Ghlorist, Carbo asszonyát. Spartacus 
segített megmenteni, de Ghloris néhány órával később 
belehalt a sérüléseibe. Carbo a gyász hevében eltökélte, 
hogy megöli Crixust, azonban Spartacus megeskette, hogy 
nem teszi. A gall akkor még a rabszolgasereg egy 
létfontosságú részének vezére volt. Carbo vonakodva tett 
eleget a kívánságnak. 

Amikor azonban Crixus bejelentette, hogy távozik, ő 
pedig ennélfogva felszabadult az ígérete alól, Carbo nem 
csinált semmit, hiszen a gall apró cafatokra szaggatta 
volna. Azóta azt mondogatta magának, hogy Ghloris azt 
akarná, hogy éljen, de Crixus rothadó fejére pillantva 
tudta, hogy egyszerűen csak félt a haláltól. Az elégedettség 
azonban, amelyet most érzett, elnyomta minden aggályát 
azzal kapcsolatban, hogy a küszöbönálló csatában esetleg 
megölhetik. Azzal a tudattal halt meg a rohadék, hogy 
elbukott — és ez az, ami számít. 

Spartacusnak nem kellett odanéznie, tudta, milyen 
kétségbeesést váltott ki embereiből Crixus feje és Baculus 
szavai. Felemelte a sicáját, és a tribunus felé mozdult. 

— Kotródj innen! Mondd meg Gelliusnak, hogy el fogom 
kapni! És téged is! 

— Készen állunk. Akárcsak a légióink - válaszolta 
Baculus kemény hangon. Tölcsért formált a szája előtt a 


kezéből. -— Az embereim ki vannak éhezve a harcra. Ezrével 
fognak lemészárolni benneteket, rabszolgák! 

Spartacus feléje lendült, és nagyot sózott Baculus 
csődörének farára a kardja lapjával. Az állat olyan hirtelen 
ugrott előre, hogy a tribunus kis híján leesett a nyeregből. 
Szitkozódva rántotta hátra a kantárt, és sikerült ismét 
úrrá lennie a hátason. Spartacus feléje döfött a sicájával. 
Baculus metsző tekintettel meredt rá, majd a saját vonalai 
felé fordította a lovát. 

— Tekintsd szerencsédnek, hogy tiszteletben tartom, 
hogy követ vagy! - kiáltotta Spartacus. 

Baculus merev háttal, szótlanul ellovagolt. Nem nézett 
hátra. 

Spartacus utánaköpött Remélem, nem mind olyan bátor, 
mint ő. Nem törődött többé Baculusszal, hanem a saját 
emberei felé fordult. Félelem ült ki sokak arcára. A 
többség kevésbé tűnt magabiztosnak. Nyugtalan csend 
lépett az acsarkodó ordítozás és fegyvercsörgetés helyébe. 
Olyan hangulatváltozás volt ez, amelynek csatavesztés 
lehet a következménye. Spartacus látott már ilyet. 
Gyorsan kell cselekednem. Lehajolt, felemelte Crixus 
levágott fejét, és meglengette a katonái felé. 

— Mindannyian tudjátok, hogy Crixus meg én nem 
jöttünk ki jól. 

— Az enyhe kifejezés — kiáltotta Pulcher. 

Ez nevetést keltett. Helyes, gondolta Spartacus, majd 
folytatta. 

— Habár nem voltunk a legjobb barátok, tiszteltem 
Crixus bátorságát és vezéri rátermettségét. Tiszteltem az 
embereket, akik úgy döntöttek, hogy őt követik. Feldühit 
engem ez a látvány és a tudat, hogy mi történt a baj 
társainkkal. Nagyon feldühít. 

Morajló, artikulálatlan kiáltozás fogadta a szavait. 


— Akartok bosszút állni  Crixusért? A halott 
bajtársainkért? 

— Igen! Bosszút állunk! Bosszút állunk! 

Spartacus húsz szívdobbanásnyi ideig engedte, hogy 
haragosan  ordítozzanak. Örült, hogy visszatért a 
bátorságuk, és ekkor teljes erővel belefújt a sípjába. A 
hang nem hallatszott nagyon messzire, de a jól kiképzett 
kürtösök figyeltek rá. A hangszereikből felharsanó tülkölés 
hirtelen véget vetett a kiáltozásnak. 

Spartacus visszalökte Crixus fejét és kezét a zsákba. Ha 
otthagyja a maradványokat, ahol vannak, soha nem fogja 
megtalálni őket. Crixus, legalábbis ezek a részei 
tisztességes temetést érdemelnek. A derékövéhez kötözte a 
súlyos zsákot, és kérte a Nagy Lovast, hogy az ne 
hátráltassa őt az elkövetkező harcban. Azzal ismét 
elfoglalta a helyét az első sorban. Aventianus komoran 
mosolyogva nyújtotta feléje a scutumját és a pilumját. 
Carbo és az általa a táborukba hívott római veterán, Navio 
egy biccentéssel jelezték, hogy készen állnak. Taxacis, a 
két szkíta egyike, akik kéretlenül Spartacus testőreivé 
váltak, hangtalan vigyorral elővillantotta a fogait. 


— Előre! - kiáltotta Spartacus. - Maradjatok egy 
vonalban a bajtársaitokkal! Tartsátok a sorok közötti 
távolságokat! 


Egyszerre mozdulva nyomultak előre, sokezernyi láb 
taposta le a Írissen sarjadt tavaszi füvet. A szárnyakon 
Spartacus lovasai kurjongattak harsányan, lépésből 
ügetésre ösztökélve a hátasaikat. Megszólaltak a rómaiak 
bucinái. A legionáriusok megkezdték az előrenyomulást. 

— Nyugalom, fiúk! Dárdákat készenlétbe! 
Harminclépésnyiről dobjuk el őket, nem messzebbről! 

Spartacus gyomra a régi, ismerős módon összeszorult. 
Az érzelmeknek ugyanezt az elegyét érezte minden 


ütközetben, amelyben valaha is részt vett. A kígyózó 
félelmet, hogy nem fog életben maradni. A lelkesítő 
izgalmat, melyet az keltett, hogy vállvetve masírozik a 
bajtársaival.  Büszkeséget, hogy a baj társai olyan 
emberek, akik egy pillanat alatt meghalnának érte - 
ahogyan ő is értük. Köszönetet mondott a Nagy Lovasnak 
az újabb lehetőségért, hogy Róma katonáit pusztíthatja, 
akik többször is Trákiába jöttek, ahol a törzsek többségét 
legyőzték, számtalan falut tettek pusztasággá, és ezrével 
gyilkolták le a honfitársait. 

Mielőtt elárulták és eladták rabszolgának, Spartacus 
úgy tervezte, hogy egyesíti a trákok széthúzó csoportjait, 
majd egyszer s mindenkorra elűzi a rómaiakat. A 
ludusban az efféle gondolatok merő képzelgésnek 
minősültek, ám az élet megváltozott aznap, amikor 
hetvenkét társával együtt kitört, és visszanyerte a 
szabadságát. Szíve kalapált a várakozástól. Bebizonyította, 
hogy jószerével bármi lehetséges. Miután legyőzik Gellius 
katonáit, megnyílik az út az Alpok felé. 

Szemügyre vette a közelgő legionáriusok vonalát: már az 
egyes arcokat is ki tudta venni. 

—- Ötven lépés. Ne dobjatok még! Várjátok meg a 
parancsomat! 

A római sorokból felröppent néhány dárda, majd 
többtucatnyi követte. Hallani lehetett a centuriók dühödt 
kiáltozását, amint ráparancsoltak a katonáikra, hogy 
hagyják abba a  dobálást, miközben a  pilumok 
ártalmatlanul csapódtak be a földbe a két sereg között. 
Spartacus felnevetett. Az ő emberei közül csak egy 
maroknyi dobta el válaszul a saját dárdáját. 

— Látjátok ezt? Idegesek a római kutyák! 

A katonái vidáman rikoltoztak. Dongott a föld a lábak 
alatt. 


Verejték csorgott le Carbo homlokán, bele a szemébe. 
Pislogott, hogy megszabaduljon tőle, majd egyenesen a 
vele szemben lévő legionáriusra meredt. A katona fiatal 
volt - tulajdonképpen hozzá hasonló korú -, és sima bőrű 
arcán zabolátlan félelem tükröződött. Carbo 
megkeményítette a szívét. Ő választotta a maga oldalát. Én 
meg az enyémet. Az istenek majd eldöntik, melyikünk 
maradjon életben. Carbo igazított a jobb kezében lévő 
dárdán, hogy eltalálja a súlypontját. Célba vette a 
legionáriust. 

— Negyven lépés - kiáltotta Spartacus. - Csak 
nyugodtan! 

Kiválasztotta a célpontját, a rómaiak első sorában lévő 
legközelebbi centuriót. Ha valami szerencse folytán 
sikerülne ledöntenie, az ellenállás ezen a szakaszon 
meginogna, sőt esetleg össze is omlana. Spartacus a 
homlokát ráncolta. Miért nem dobták még el a 
legionáriusok a pilumjaikat? Gellius bizonyára arra 
utasította a katonáit, hogy ne cselekedjenek az utolsó 
pillanatig. Kockázatos taktika. 

— Harmincöt lépés. 

Spartacus növekvő izgalommal számolta az utolsó öt 
lépést, majd elkiáltotta magát: 

— Első három sor hajíts! 

Hátralendítette a jobb karját, és az ég felé dobta a 
dárdáját. Pilumok százai csatlakoztak hozzá. A római 
tisztek az embereikre ordítottak, megparancsolva, hogy 
emeljék fel pajzsaikat. Spartacus elégedetten húzta 
mosolyra a száját, miközben figyelte őket. Lassúak. 
Túlságosan lassúak. Az emberei dárdái becsapódtak, 
tucatszám téve használhatatlanná a scutumokat, de 
mélyen a húsába is fúródva azoknak a legionáriusoknak, 
akik nem teljesítették elég gyorsan a parancsot. Ritkán 


sikerült dárdazápor ilyen hatékonyan. Használd ki a 
lehetőséget! 

— Dobjátok a második pilumotokat! - kiáltotta, és abban 
a pillanatban, ahogy felröppentek a dárdák, hozzátette: — 
Első három sor fél térdre! 

Jobbra, majd balra pillantott, és elégedetten látta, hogy 
a legközelebbi tisztek utánozzák a parancsát. A kürtösök 
gyorsan továbbították az utasítást. 

— Négyes, ötös és hatos sor, dárdákat készenlétbe! A 
parancsomra hajíts! 

Harmadízben röppent fel alacsonyan görbülő ívben a 
pilumok tömege. Nem látta, hogy a rómaiak akár csak 
egyetlen dárdát is elhajítottak volna válaszképpen. A 
legionáriusoknál szemmel látható volt a fejetlenség. A 
lovasai egy kis szerencsével szétzilálják a szárnyakat. 
Miközben remény töltötte el, negyedjére is parancsot adott 
a dárdavetésre. 

— Talpra! Elő a kardokkal! Zárt alakzat! 

Az első sorban lévő emberei úgy mozdultak, hogy 
egymásnak vessék a vállukat. Egyetlen csattanással 
egymáshoz zárták a pajzsaikat, miközben a következő 
sorokban, közvetlenül "mögöttük lévő bajtársaik a 
scutumjaikat használva erősítették a vonalat. 

Abban a pillanatban, ahogy elkészültek, Spartacus 
parancsot adott: 

— Roham! 

Ordítozó tömegként iramodtak a rómaiak irányába. 
Azok eldobtak feléjük egy-egy dárdát, de összehangolt 
válaszra nem került sor. Spartacus látta, ahogy a pilumja 
mellkason találja a centuriót, és hátrataszítja, neki a 
mögötte álló ember pajzsának. Fogalma sem volt róla, 
hová érkezett a második dárdája, de ez nem is érdekelte. 
Csak az számított, hogy olyan keményen rontsanak a 


rómaiaknak, amennyire lehetséges. Elmosódott a világ, 
miközben az utolsó néhány lépést megtették. Spartacus 
érezte, hogy az idő elveszti a jelentését. Szorosan igazodott 
a kétoldalt mellette lévőkhöz, igyekezett szilárdan megvetni 
a lábát. A lehető leggyorsabban megölte vagy 
harcképtelenné tette az ellenfeleit. A Crixus fejét és kezét 
tartalmazó zsák miatt időnként majdnem elveszítette az 
egyensúlyát, de rövidesen megtanult így mozgni. A terhe 
szította a haragját, a Róma iránti gyűlöletét. Bosszút kell 
állni Crixusért és az emberetért. 

Spartacus harcolt tovább. Öklelt a pajzsával, figyelte, 
amint az ellenfele reflexszerűen hátrakapja a fejét. Torkon 
szúrta. Felrántotta a pajzsát, hogy kivédje a spriccelő 
vérsugarat. Jobbra és balra pillantott, ellenőrizendő, hogy 
a bajtársai rendben vannak-e. Új célpontot keresett. 
Keresztüldöfte a hasát. Nézte, ahogy kínlódva összeroskad. 
Nekifeszítette a scutumját. Visszahúzta a kardját. Átlépte 
a sikoltozó halmot, amely valaha egy ember volt. Eszelős 
módjára ordított. Kivédte a pajzsával egy legionárius 
dühödt vágását.  Átsiklatta a  pengéjét a másik 
scutumjának pereme fölött, egyenesen szájon találva az 
illetőt. Hallotta a kurta, fuldokló kiáltást. Érezte, amint a 
penge elakadt a római nyakcsigolyáiban. Látta, amint a 
fény kilobbanó gyertyalánghoz hasonlatosan eltűnik a 
szeméből. Nyomult tovább előre. Végzett egy újabb 
katonával. Rátiport a holttestére. Kereste a következő 
ellenséget, akit megölhet. Aztán a következőt. 

Így ment ez sokáig. Egyszer csak nem volt több 
legionárius, aki szembeszállt volna vele. 

Spartacus összevonta a szemöldökét. Vérszomja még 
közel sem elégült ki. Ráébredt, hogy valaki kiabál a fülébe. 
Szórakozottan feléje fordította a fejét, és  Tacaxis 
szétlapított orrát ismerte fel. 


— Mi van? 

— Rómaiak... futnak. 

Kezdett oszlani a Spartacus látását elhomályosító vörös 
köd. 

— Futnak? 

— Igen. Nézd! 

Gallius arcvonalának  — középső része teljesen 
összeroppant, és menekülőre fogta. Spartacus körül 
legionáriusok százai hevertek holtan, haldokolva vagy 
sebesülten, a fájdalomtól jajgatva. Eldobált fegyverek és 
pajzsok borították a környéket. A consul eltűnt. Néhol 
azonban az emberei kicsiny csoportokban folytatták a 
harcot. Gyakran egy  alakulatjelvényt védtek, de 
erőfeszítéseik nem sokat értek Spartacus embereinek 
üvöltő hordái ellen, melyek bekerítették őket. A két 
szárnyon még kitartottak a legionáriusok, Spartacus 
azonban látta, hogy ez már nem sokáig lesz így. Lovasai 
máris feltűntek a rómaiak mögött, ami azt jelentette, hogy 
elkergették az ellenséges lovasságot. Gellius seregének két 
szárnya nem lesz képes dacolni egy hátulról érkező 
rohammal. Nincs a világon olyan sereg, amely erre képes 
lenne. 

— Győztünk - jelentette ki lassan Spartacus. — Megint. 

— Hála neked! — Taxacis hátba vágta. Spartacus látta a 
szemében az elfogódottságot. — Te nem csak... jó hadvezér. 
Remek harcos... is. Rómaiaik gondolták.... egy démon jött 
el. — Vigyorogva a magasba emelte az öklét. — Spar-ta-cus! 

Hallótávolságon belül mindenki csatlakozott hozzá. 

— Spar-ta-cus! Spar-ta-cus! Spar-ta-cus! 

Spartacus eufóriája kissé alábbhagyott, amikor eszébe 
jutottak mindazok, akik meghaltak azért, hogy ő eljusson 
idáig. Szeuthész és Getasz, trák bajtársai. Oenomaus, a 
karizmatikus germán vezér, aki elsőként állt melléje, 


amikor ő előrukkolt az ötlettel, hogy szökjenek meg a 
ludusból. Emberek százai, akiknek még csak a nevét sem 
tudta. Mindig tisztelettel fogok gondolni rátok. Lepillantott 
a derekán függő zsákra. Még rád is. 

-Nem szabad megfeledkeznünk  Crixusról, és a 
követőiről, akik meghaltak! 

— Crixus volt... szemét — dörmögte Taxacis. — De volt... 
bátor szemét. 

— Úgy van - értett egyet Spartacus. A legionáriusok 
legközelebbi csoportjára pillantott, akik eldobták a 
fegyvereiket, és próbálták megadni magukat. Keveseknek 
sikerült. Általában nem törődött volna ezekkel, de most 
hirtelen ötlete támadt. - Kiíméljétek meg az életüket! 
Gyűjtsetek össze mindenkit, aki meg akarja adni magát, 
és hozzátok őket a táborunkba! 

Taxacis zavarodott pillantást vetett rá. 

— Majd később megérted. 

Nem bocsátkozott magyarázatba. Az ötlete még nem volt 
kész. 


Ariadné folyamatosan talált magának elfoglaltságot azóta, 
hogy Spartacus aznap reggel kivezette a táborból a 
seregét. Először feláldozott Dionüszosznak egy kakast, és 
igéretet tett egy szép bikára is, ha a férje épségben - és 
győztesen - tér vissza az ütközetből. Egyáltalán nem 
próbálkozott abba a révületszerű állapotba kerülni, 
amelyben olykor sikerült szót váltania Dionüszosszal. A 
papnőként leélt évek során megtanulta, hogy soha ne 
számítson látomásra, amikor igazán fontos lenne. Az isten, 
akinek híve volt, még a  társistenségeknél is 
szeszélyesebben viselkedett. Ariadné részéről az volt a 
legokosabb, hogy miután előadja neki a kéréseit, más 
dolgoknak szenteli a figyelmét. 


Az ütközet megtekintésére semmilyen mód nem volt. 
Spartacus megtiltotta, és Atheas, a másik szkíta jelenléte 
folytán bármiféle engedetlenségi kisérlet gyorsan kudarcot 
vallott volna. De hát Ariadné mégsem várakozhatott csak 
úgy, aggodalmaskodva és siránkozva, mint néhány másik 
asszony tette. Várandós vagyok ugyan, de ez nem jelenti 
azt, hogy nem lehet hasznomat venni. Azzal, hogy elfoglalta 
magát, elterelte a figyelmét a kürtök hangjáról, melyet 
időnként a messzeségből hozott a szél. 

Még csak négy hónap telt el a terhességéből. 
Ariadnénak ez idáig sikerült lepleznie gömbölyödő hasát és 
megduzzadt mellét azzal, hogy bővebb ruhákat viselt, és 
magányosan fürdött. Ám a pillantásokból, melyeket az 
utóbbi időben feléje vetettek, tudta, hogy hamarosan híre 
megy: gyermeket vár Spartacustól. Hacsak csillogó fekete 
haja és bőre sugárzó hamvassága, melyet a terhességének 
köszönhetett, nem árulta el máris. Akadtak más jelek is. 
Észrevette a bronztükrében, hogy szív alakú arca lágyabb 
vonású és vonzóbb lett. Élvezd ki, amíg tart! 

Örömteli izgalom áradt szét benne, ha elképzelte magát 
karján egy erős gyermekkel, amint a férje mosolyogva nézi 
őket. De azonnal ismerős rettegés követte ezt a képet. Mi 
van, ha tévesen értelmezi Spartacus álmát? Mi van, ha 
Spartacusnak az a sorsa, hogy a rómaiak ellen vívott 
csatában haljon meg? Akár ma? Félre az ilyen 
gondolatokkal! Győzni fog. Még ezen a nyáron át fogunk 
kelni az Alpokon. Mindenestül magunk mögött hagyjuk 
Itáliát. Ettől a gondolattól jobban érezte magát. Nem sok 
törzsnek lesz mersze Spartacus seregének útját állni, és el 
fognak jutni Trákiába. Alig várom, hogy meglássam Kotüsz 
arcát, gondolta bosszúra szomjasan. Megfizet majd azért, 
amit velünk művelt. Akárcsak Pollész, a király vitéze. 


— Elég az ábrándozásból -— mondta magának Ariadné 
hangosan. - Ne kísértsd a végzetet! 

Atheas, — aki  kötszereket  rakosgatott kupacba, 
felpillantott. 

— Tessék? 

Ha az istenek úgy akarják, valóra válnak a reményeim. 
Ariadné hangtalanul számolta a lábánál feltornyozott 
tépéstekercseket. Arra szánták őket, hogy bekötözzék 
velük a rettenetes sebeket, amelyeket hamarosan ellátnak 
majd. 

— Ötszáz. Közel sem elég. 

Pillantása a  lepedőkből,  tunikákból és egyéb 
ruhadarabokból különböző méretű darabokat készítő 
asszonyokra siklott. Megkönnyebbülésére még mindig 
jókora halomban hevertek a lábuknál a ruhák. 

— Gyorsabban! Lehet, hogy nagy szükségünk lesz 
mindre. 

Nem lepődött meg, amikor az asszonyok leszegték a 
fejüket, elcsendesedtek, és csak ritkán, súgva váltottak 
szót. Spartacus feleségeként eleve tisztelet övezte, de az, 
hogy Dionüszosz papnője volt, majdhogynem az övéhez 
hasonló rangot biztosított neki. A rabszolgák különösen 
nagy becsben tartották az istent. Nekem is részem van 
abban, hogy Spartacusnak ilyen sok a követője, gondolta 
Ariadné büszkén. Maradjon így sokáig! 

Elhessegetett minden gondolatot, ami nem függött össze 
a sebesültek fogadására való készülődéssel, és elindult, 
hogy szemügyre vegye az ispotálynak szánt területet, mely 
a tábornak a csatatérhez legközelebbi peremén feküdt. 
Ellenőrizte, hogy az orvosok és a hordágyak készen állnak- 
e, hogy a sebesültek részére van-e bőségesen elegendő bor, 
és úgy rendelkezett, hogy állítsanak fel még ötven ágyat. 
Az egész dolog közel sem tartott annyi ideig, mint szerette 


volna. Amikor végzett, még hevesebben tört rá az 
aggodalom. A napra pillantott, mely delelőre ért. 

— Négy órája oda vannak. 

— Az nem... hosszú idő - jelentette ki Atheas, de hiába 
törekedett rá, hogy a hangja biztatón csengjen. 

Ariadné felnyögött. 

— Egy örökkévalóságnak tűnik ez. 

— Csata tarthat... egész... napon át. 

Ariadné törte a fejét, hogy mit csináljon, milyen 
tennivalóval foglalja el magát, hogy addig se gyötörje a 
Spartacus és az emberei számára legrosszabb végkifejlet 
gondolata. 

Hirtelen összerezzent. Kürt harsant a közelben, nem 
messzebb, mint negyedmérföldnyire. Félelem áradt szét az 
ereiben. 

— Ezek a... 

— Rómaiak? - fejezte be Atheas a kérdést. 

— Igen. 

— Nem... tudom biztosan. — Atheas félrehajtotta a fejét, 
és fülelt. 

A kürtszó már kissé közelebbről hallatszott, így Ariadné 
elkülöníthette egymástól a szabálytalanul  harsanó, 
félrecsúszó hangokat. Győztek! Add, hogy Spartacus éljen, 
Dionüszosz! Kérlek! Nem szaladt a visszatérő katonák elé, 
ahogyan a Lentulus elleni ütközet után tette. Amennyire 
csak telt tőle, nyugodtan sétált az ösvény elejéhez, amelyet 
Spartacus és az emberei használtak reggel. Atheas árnyék 
módjára haladt a nyomában. Kettejüket követte jószerével 
minden asszony. A férfinép épségben való visszatéréséért 
szóló hangos fohászok töltötték meg a levegőt. 

Ariadné csak annyiban engedett belső felindultságának, 
hogy kezét láthatatlanul ökölbe szorította az oldala 


mellett. Atheas tetovált arca, mint mindig, szenvtelen 
maradt. 

Amikor megpillantotta a  kanyarulatban feltűnő 
katonákat és közöttük Spartacust, Ariadné térde kis híján 
összecsuklott a megkönnyebbüléstől. Örült, hogy Atheas 
szorítja a karját, amíg vissza nem nyeri az erejét. 

— Megint megcsinálták. 

— Spartacus... nagy hadvezér. 

Ariadné hagyta, hogy az asszonyok az embereikhez 
fussanak, és várta, hogy Spartacus odaérjen hozzá. 
Taxacis, aki Spartacus mellett volt, vidáman kiáltott 
Atheasnak. Carbo odabiccentett Ariadnénak, aki annyira 
boldog volt, hogy majdnem elfelejtette viszonozni. 

Spartacus emberei anélkül, hogy utasítást kaptak volna 
erre, elhátráltak Ariadnétól, hogy a vezérük és asszonya 
többé-kevésbé kettesben lehessen. Ahogy távolodtak, 
Spartacus nevét skandálták, és Ariadné látta a szemükben 
a vezetőjük iránti szenvedélyes szeretetet. Spartacus a 
hóna alatt tartotta a sisakját, és akárcsak az embereit, 
fejétől a lábujjáig megszáradt vér borította. Ezzel egy 
legyőzhetetlen ember benyomását kelti, gondolta Ariadné. 
A csata őrületében nem csupán megölte az ellenségeit, de 
győzelemre vezette az embereit, és életben maradt. Az 
arcát borító karmazsinszínű vérfoltok között változatlanul 
szürkén csillogott a szeme. De olyan heves harag lobogott 
benne, ami visszatartotta Ariadnét attól, hogy megtegye, 
amit szeretett volna, vagyis hogy a karjába vesse magát. 

— Győztetek. 

— Igen, hála a Lovasnak! A dárdazáporaink készületlenül 
érték őket, és nem tudtak magukhoz térni az első 
rohamunk után. A  derékhaduk összeroppant. A 
lovasságunk elsöpörte a lovasaikat, és aztán a szárnyaik 
hátába került. Levertük őket. 


— Mégsem látszol különösebben boldognak. Gellius 
elmenekült? 

— Természetesen. Elinalt, ahogy patkány menekül a 
süllyedő hajóról. -— A derekáról lógó zsákra csapott. — Erről 
van szó, meg arról, amit ez jelent. 

Ariadné orrát megcsapta az oszló hús bűze, és 
felkavarodott tőle a gyomra. 

— Mi ez? 

— Mindaz, ami Crixusból megmaradt. A feje és a jobb 
keze. 

Iszonyat lett úrrá Ariadnén. 

— Hogyan...? 

-—A csata előtt egy tribunus, egy tetves kutya 
odalovagolt hozzám, és ledobta elém. Gellius rá akart 
ijeszteni az embereinkre, és sikerült is neki. De felráztam 
őket. Feltüzeltem a haragjukat. Bosszút kínáltam nekik 
mindazokért, akik elestek. 

— Sokan voltak? 

— Úgy néz ki, hogy Crixus seregének több mint a fele. 
Nagyon sok élet veszett oda szükségtelenül. 

Ariadné egyszerűen csak örömöt érzett, hogy Spartacus 
él. 

— A saját elhatározásukból távoztak. 

Spartacus mintha nem hallotta volna. 

—-— Az a szándékom, hogy ma este temetési szertartást 
rendezek az emlékükre. Lesz egy hatalmas tűz, és annak a 
fényénél fogjuk végignézni a saját munusunkat. — Látta 
Ariadné kérdő tekintetét. -— Csakhogy a résztvevők nem 
rabszolgák vagy gladiátorok lesznek. Hanem szabad 
emberek. Római polgárok. Azt hiszem, Crixusnak tetszene 
a dolog. A katonáimnak bizonyosan tetszeni fog. Egy ilyen 
nagyszabású áldozatbemutatás kedvére lesz a Lovas 


istennek és Dionüszosznak. Biztosítja majd, hogy az 
utunk északra nyitva maradjon. 

— Életre-halálra fognak harcolni? 

-Igen! Úgy gondoltam, négyszáz szép szám lesz. 
Megküzdhetnek egymással párokban. Az a kétszáz, aki az 
első viadalt túléli, egymással kerül majd szembe, aztán a 
maradék száz és így tovább, amíg csak egyetlen ember 
marad állva. Ő elviheti a hírt Rómába. 

Ariadné megdöbbent kissé. Soha nem látta Spartacust 
ennyire könyörtelennek. 

— Biztos, hogy ezt akarod? 

—- Soha semmiben nem voltam biztosabb. Ebből majd 
megtudják Rómában azok a kutyák, hogy mi, rabszolgák 
azt tehetünk, amit akarunk. Hogy minden szempontból 
egyenrangúak vagyunk velük. 

—- Nem ezt fogják gondolni. Csak azt gondolják majd, 
hogy vademberek vagyunk. 

— Gondoljanak azt, amit akarnak! - válaszolta élesen 
Spartacus. 

A harci dühe helyébe hideg, könyörtelen indulat lépett. 
Időnként úrrá lett rajta ez az érzés. Amikor a fivére, Maron 
gyötrelmes kínok közepette meghalt. Amikor Getasz, az 
egyik legrégebbi barátja belerohant helyette a pengébe. És 
legutóbb közvetlenül a Lentulus consul ellen vívott csata 
előtt. Spartacus mély lélegzetet véve ízlelgette jeges 
haragját. Abban a pillanatban minden létező rómait 
legyilkolt volna. Ez az egyetlen módja, hogy megtanuljanak 
tisztelni engem. Ha félnek tőlem. A munus csak a kezdet 
lesz. 

- A megaláztatás fel fogja bőszíteni a rómaiakat. 
Összeszedik a légióikat, és megint utánad jönnek. 

— Bottal üthetik majd a nyomunkat. 


Hála az összes isteneknek! Ariadné aggódott, hogy ez a 
legutóbbi győzelem esetleg megváltoztatta Spartacus 
döntését Itália elhagyására vonatkozóan. Ha szerencsénk 
lesz, a fiam Galliában, sőt talán Illíriában fog megszületni. 
Kétségbeesetten kapaszkodott ebbe a reménybe. 


Második fejezet 


Mire leszállt a  sötétségy Spartacus utasításait 
végrehajtották. — Hulladék fát, — zsákmányolt római 
szekereket és szükségtelen eszközöket felhasználva 
hatalmas tüzet gyújtottak a sereg táborának peremén. A 
lángok magasan lobogtak az éjszakai égbolt alatt. Gellius 
elhagyott táborából több tucat bárányt és marhát hoztak 
el: leölték és feldarabolták őket. Amforák nyakát törték le, 
hogy könnyen hozzáférjenek a bennük lévő borhoz. 
Dárdák szolgáltak nyársak gyanánt, amelyeken véres 
húsdarabok sültek a tűz fölött. Az emberek ittak, nevettek, 
és áldomást mondtak egymásra. Egyesek dobok, sípok és 
lantok hangjára táncoltak részegen. Az ünneplés ideje volt 
ez. Átvészeltek egy újabb ütközetet, megverték a második 
római consult, és megfutamították a hadseregét. 
Spartacus katonái úgy érezték magukat, mintha a 
legendák hódító hősei lennének, vezérük pedig 
mindannyiuk közül a legnagyobb volt. Folyvást a nevét 
harsogták, újra meg újra. Valahányszor meglátták, itallal 
kínálták, hátba veregették, és biztosították sírig tartó 
hűségükről. 

A szóbeszédet Carbo is hallotta. Nem hitte el egészen. 
Nyugtalanul állt Navio, e zömök, kiugró járomcsontúűú férfiú 
mellett, akinek felemás színű szeme volt. Különös, 
gondolta az egykori rabszolgák ezreit bámulva. A 
bajtársaim, mégis egy másik rómaival álldogálok. Az 
emberek között mindenféle termetű és testalkatú akadt. 
Kemény arcvonású gladiátorok, inas pásztorok és 


napbarnította gulyások. Hosszú hajú gallok, tagbaszakadt 
germánok és tetovált trákok. Továbbra is náluk voltak a 
fegyvereik, amelyeken még látszott a Gellius serege ellen 
vívott csatában rájuk került vér. A római páncélingeket és 
mellvérteket viselő, egyszerű tunikába öltözött vagy akár 
mezítelen felsőtestű férfiak félelmetes látványt nyújtottak. 

— Tényleg meg fogja csinálni? 

— Biztos lehetsz benne. 

— Ez barbár dolog. 

Navio ravaszkás pillantást vetett Carbóra. 

— Kegyetlenség ide vagy oda, Spartacusnak és az 
embereinek ez egyszerűen igazságszolgáltatás. 

— Muszáj neki ilyen sokat feláldoznia? 

- Az elhunytak emlékére rendezett  munusokon 
szokványos gyakorlat, hogy gladiátorok tucatjai vívnak 
egymással. Tudod, hogy így van. Ma este Spartacus 
bajtársai ezreiről emlékezik meg. Nem csoda, hogy ilyen 
számban válogatott ki legionáriusokat. 

— Téged nem zavar? - kérdezte Carbo, fejével a közelben 
egymáshoz kötözött négyszáz fogoly felé intve. Három 
oldalról Spartacus emberei vették körbe őket kivont 
karddal. A negyedik oldalon lévő terület szélén a tűz 
lobogott. Itt gladiusok hevertek egy nagy kupacban. 

— Ezek a mi honfitársaink. 

— Akik ellen ma harcoltál. Akiket megöltél. 

— Az más volt. Csata volt. Ez... 

- Én gyűlölök mindent, amit a Köztársaság képvisel, 
emlékszel? - szakította félbe Navio. 

— Apám és öcsém olyan emberek ellen harcolva estek el, 
mint azok ott. Ami engem illet, felőlem mind mehetnek 
Hádészhoz. 

Carbót elnémította társa ingerültsége. Navio és a 
családja Ouintus Sertoriusnak, Marius egyik hívének a 


seregét erősítették. Marius halála után a Szenátus 
proscribálta Sertoriust. A hitszegést követően Navio évekig 
harcolt Sertorius oldalán a Szenátus ellen, ám Ibériában 
végül elpártolt tőlük a hadiszerencse. Csakhogy egy dolog 
az, ha csatában csap össze az ember a saját fajtájával, 
ahol vagy ő öl, vagy őt ölik meg. És teljesen más 
hadifoglyokat arra kényszeríteni, hogy életre-halálra 
vívjanak egymás ellen. Carbo visszataszítónak találta a 
gondolatot. Eltökélte, hogy beszél Spartacussal. 

Nem telt sok időbe, hogy a vezérük megjelenjen Ariadné, 
Castus és Gannicus társaságában. Mögötte harcosok 
lépdeltek négy ezüstsassal és számos cohorsjelvénnyel. 
Még fascesból, a magisztrátusok testőrei által hordozott és 
a római igazságszolgáltatást jelképező vesszőnyalábokból 
is akadt jó néhány köteg. Hatalmas üdvrivalgás támadt, 
amikor a trák a felhalmozott fegyverek mellé lépett. Carbót 
indulatai ellenére áhítattal töltötte el a vezér és a harci 
trófeák látványa. 

A foglyok ijedt tekintete szintén Spartacusra irányult. 
Tudták, hogy ki ő, még ha nem is ismerték. A trákot a 
Köztársaságban gazemberként emlegették, szörnyetegként, 
aki híján van minden erkölcsnek, és tagad minden 
társadalmi normát. Itt volt hát egy rövidre nyírt hajú, 
izmos karú alak, római mellvértben. Kardját a bajtársaik 
vére borította. Sok szempontból jelentéktelen, de mindene, 
a szenvtelen arckifejezéstől az ökölbe szorított kézig 
félelmet keltett és halállal fenyegetett. 

— Spar-ta-cus! Spar-ta-eus! Spar-ta-cus! — kiabálták a 
rabszolgák. 

Spartacus karját felemelve nyugtázta az emberei 
éljenzését. Castus savanyú pillantást vetett Gannicusra, 
aki viszonozta azt. Ezt senki nem vette észre. Nem törődve 


Navióval, aki rákiáltott, hogy várjon, Carbo szapora 
léptekkel odasietett Spartacushoz. 

— Válthatnánk pár szót? 

— Most? - Spartacus hangja nyers volt és hideg. 

— Igen. 

— Fogd rövidre! 

— Igaz, hogy ezeknek az embereknek életre-halálra kell 
vívniuk egymással, és csak egy maradhat életben? 

— Igen. 

— De úgy ám, a mindenit! — mondta Gannicus. 

- Van valami bajod ezzel? -— kérdezte Castus, kezét a 
kardja markolatán tartva. 

— Ennél jobb sorsot érdemelnek. 

— Csakugyan? Miért? - Spartacus hirtelen egészen közel 
hajolt Carbóhoz. - Így halnak meg a gladiátorok szerte 
Itáliában az év minden napján, a  polgártársaid 
szórakoztatására. Azok az emberek nagyrészt, sőt 
többségükben semmilyen bűnt nem követtek el. Most csak 
annyi történik, hogy fordul a kocka. 

Nehéz volt tagadni a logikáját, de Carbót továbbra is 
iszonyat töltötte el. 

— Én... 

— Elég! - szólt határozottan Spartacus, és  Carbo 
lehajtotta a fejét. 

Ha még egy szót szól, azzal kockáztatta volna a 
barátságot, amely a trákkal összefűzte, sőt talán kitette 
volna magát a veszélynek, hogy valamelyik gall rátámad. 
Szomorúan figyelte, ahogy Spartacus ismét felemeli a 
kezét. 

— Nem azért hívtalak ide benneteket, hogy gratuláljak 
nektek ahhoz, amit ma a Gellius elleni csatában 
cselekedtetek. Mindannyian tudjátok, mennyire nagyra 


becsülöm a bátorságotokat és a hűségeteket. -— Várt, hogy 
a hívei kiujjongják magukat, majd így folytatta: 

—- Más okból vagyunk itt. Szomorú okból. Értesültünk 
arról, hogy Crixus és az emberei kétharmada meghalt. A 
Gellius ellen vívott elkeseredett csatában estek el a 
Garganus-hegynél, nagyjából egy hónappal ezelőtt. 

Hatalmas sóhaj tört elő a katonákból. Ők választották 
maguknak a sorsukat, gondolta Carbo. Azzal a szemét 
Crixusszal tartottak. 

— Crixusnak és az elesett embereinek éppúgy kegyelettel 
tartozunk, mint a saját halottainknak. Kérjétek az 
isteneket, hogy ne feledkezzenek meg róluk, és engedjék 
őket mind egy szálig belépni az Elíziumba! Mi lenne jobb 
módja ennek annál, mint hogy saját ünnepi munust 
rendezünk? - Miközben katonái felmordultak, Spartacus a 
gladiusok halmára mutatott. -— Minden fogoly vegyen fel 
egy kardot! Álljatok párba egymással, és járjatok körbe a 
tűz körül, amíg nem szólok! A parancsomra páronként 
fogtok vívni életre-halálra. A túlélők egymással kerülnek 
szembe egészen addig, amíg csak egyetlen ember marad. 

A Spartacus utasításait fogadó rivalgás elfojtotta a 
rómaiak döbbent kiáltozását. Tucatnyi ember mozgott 
közöttük, a béklyókat vagdosva, amelyekkel összekötötték 
őket. Egyik fogoly sem tett egy lépést sem. Spartacus intett 
a fejével az őröknek, hogy kezdjék bökdösni a kardjukkal a 
legionáriusokat. Nem egy szúrás nyomán vér fakadt. Jobb 
szórakozást a hajdani rabszolgák álmodni sem tudtak 
volna. 

Még mindig egyetlen római sem mozdult, hogy gladiust 
vegyen fel. 

Carbo furcsa büszkeséget érzett attól, amit látott. Nem 
veszett ki belőlük minden bátorság. 


— Vegyetek magatokhoz fegyvert! -— kiáltotta Spartacus. — 
Háromig számolok. 

Egy haránttaréjos, centurióknak járó sisakot viselő tiszt 
tört magának utat a foglyok között, és előrelépett. Ezüstös 
haja és a mellkasán átvetett szíjon ékeskedő díszek 
jelezték a mögötte álló hosszú pályafutást és a bátorságát. 

—- És ha megtagadjuk? 

— Egytől egyig keresztre feszítünk benneteket. - 
Spartacus felemelte a hangját, hogy mindenki hallja. — Itt, 
helyben, mindenki szeme láttára. 

— Római polgárokat nem lehet... 

A centurio biborvörössé váló arccal elhallgatott, amikor 
ráébredt, hogy Spartacus körültekintően választotta meg a 
másik lehetőséget. Választhattak a nemtelen, mégis 
megváltó, kard általi halál és a legmegalázóbb végzet 
között, ami egy római számára elképzelhető volt. 
Gondolkodott egy pillanatig, majd felvett egy gladiust. 
Felegyenesedett, és Spartacusra meredt. Talán tíz lépés és 
fél tucat fegyveres férfi választotta el őket. 

A trák elmosolyodott. 

-Van egy harmadik választás is, ha amellett 
döntenétek. Bár én gyorsan véget vetnék az életednek, az 
embereimet illetően nem tudom ugyanezt garantálni. 

— Csak egy kicsit férjek hozzá, és levágom a kezét, aztán 
megetetem vele — acsarkodott Castus. - És ez csak a 
kezdet lenne. 

Mások is kiabáltak, hogy mit szeretnének tenni a 
centurióval és valamennyi bajtársával. Carbo igyekezett 
megkeményített szívvel viszonyulni a foglyok sorsához, ám 
nem ment neki. Ezek a katonák az ellenségei voltak, de 
nem érdemelték, hogy egymás legyilkolására 
kényszerítsék, még kevésbé, hogy halálra kínozzák őket. 
De nem szólhatott egy szót sem. 


Spartacusnak erősen fogytán volt a türelme. 

— Nos? 

A tiszt lehorgasztotta a fejét, és visszalépett. A centurio 
meghunyászkodásának láttán még jobban megrémült 
legionáriusok szánalmasan kezdtek előresorjázni, hogy 
felvegyenek egy-egy kardot. 

Spartacus fohászt intézett Dionüszoszhoz és a Nagy 
Lovashoz. Legyen ezeknek a rómaiaknak a vére megfelelő 
ajándék mindkettőtöknek, ó, Hatalmasok! Biztosíttassék 
ezáltal gyors belépés Crixusnak és az embereinek a 
harcosok paradicsomába! Ennyit mindenképpen 
megérdemel a gall. Hibái ellenére Crixus nagyszerű harcos 
volt. 

Ariadné nem lelte örömét abban, ami láthatóan 
következett, de nem tagadhatta, hogy hatalmas felajánlás 
ez az isteneknek. Kevés akad közöttük, akit ne indítana 
meg egy ilyen ajándék. És ha ez segít abban, hogy örökre 
elhagyják Spartacusszal Itáliát, ő kész együtt élni ezzel. 

Rövidesen felállt a tűz körül egymással szemben 
párosával  kétszáz-kétszáz  legionárius. Egyesek a 
centurióhoz hasonlóan büszkén, hátraszegett vállal, a 
többség azonban az isteneihez fohászkodott. Sőt némelyek 
sírtak. 

Spartacus röviden méltatta Crixus érdemeit. Emlékezni 
fognak rá vezéri erényeiért, egyenes beszédéért és 
bátorságáért. Emlékezni fognak az embereire is kimagasló 
erőfeszítéseikért. Hatalmas üdvrivalgás fogadta a szavait. 
Ezután Spartacus a rómaiakhoz fordult. 

-Ma a csatatéren megtanultátok, hogy közülünk 
mindenki egyenlő veletek vagy jobb nálatok. Most 
megtanuljátok ezt másképpen is. Mindannyian láttatok 
gladiátorokat vívni és meghalni halotti torok alkalmából. 
Valószínűleg soha nem gondoltatok bele, hogy azok az 


emberek kényszerből csinálták, amit csináltak. Ma este 
van rá alkalmatok, mert mi, rabszolgák fogjuk nézni, 
ahogy ti teszitek ugyanezt. — Spartacus végigfuttatta 
pillantását a közelében lévő megrettent arcokon, és 
elidőzött a centurióén. — Tisztes halálnem ez, és sokkal 
méltóbb, mint a keresztre feszítés. Ezért tisztelgek 
előttetek. Haljatok meg szépen! - A magasba emelte a 
sicáját, és ott tartotta egy pillanatig, majd leejtette a 
karját. — Kezdjétek el! 

Miközben a foglyok nekikészülődtek, hogy egymásnak 
rontsanak, a figyelő tömeg ordítozásban tört ki. Ugyanaz a 
vérszomjas hang volt ez, melyet Spartacus az arénában 
harcolva hallott. Azt kívánta, bárcsak négyszáz legionárius 
helyett a szenátorok csapnának össze egymással előtte. 

Carbo nem akarta nézni a mészárlást, de mivel 
Spartacus mellett állt, kénytelen volt. Ha becsukja a 
szemét, a legjobb esetben is azt kockázatja, hogy 
nyámnyilasággal vádolják, a legrosszabban pedig, hogy 
gyávasággal. Rossz érzései dacára hamarosan azon kapta 
magát, hogy lekötik a történések. A fémnek csapódó fém 
csörömpölése, az erőlködők nyögései, az óhatatlanul 
felharsanó fájdalomkiáltások megbabonázón hatottak. A 
legionáriusok közül sokan a gyors halált választották, és 
engedték, hogy ellenfelük keresztüldöfje őket, vagy levágja 
a fejüket a nyakukról. Carbo nem volt meglepve. Minek 
próbálkozni egy összecsapás megnyerésével, amikor a 
győzelem egy újabb viadalt, majd továbbiakat jelent? Az 
lepte meg, hogy egyes foglyok milyen vehemenciával 
támadnak egymásra. Elég nagy volt bennük az élni akarás 
ahhoz, hogy habozás nélkül megöljék a bajtársukat. Vértől 
mocskosan, ziháló mellkassal álltak, várva, hogy a többi 
küzdelem véget érjen. 


Carbo észrevette, hogy a centurio, aki megszólította 
Spartacust, a kétszáz győztes közé került. Talán 
jóindulatra valló arcvonásai miatt az apja, Jovianus jutott 
róla Carbo eszébe. Ez a gondolat a szívébe hasított. Több 
mint egy éve nem látta a családját, azóta, hogy megszökött 
otthonról. Az otthonukból, amely Crassus birtokába 
került, akinek az apja egy vagyonnal tartozott. Röviddel az 
ő távozása után Jovianus és Carbo anyja Rómába utaztak, 
hogy egy gazdag rokonuk könyörületéért esedezzenek. 
Carbót büszkesége nem engedte, hogy a szüleivel tartson. 
Amennyire ő tudta, a szülei akár halottak is lehetnek. 
Ahogyan a centurio is az lesz hamarosan. 

Amikor a viadalok első köre véget ért, Spartacus 
utasította az embereit, hogy vonszolják félre a vesztesek 
holttestét. 

—- Mindenkinek, aki még lélegzik, elvágni a torkát! 
Rakjátok őket egy halomba amott! Ti, kutyák 
folytathatjátok közben! 

Hatalmas ujjongás fogadta ezt a bejelentést. Carbót 
rosszullét környékezte. Örült, hogy Spartacus nem figyel 
rá. 

Kisvártatva száz újabb holttest hevert a vértócsák 
közepén. Száz római maradt, köztük a centurio. A szám 
hamarosan ötvenre, majd huszonötre csökkent. 

— Derekasan küzdesz - kiáltotta Spartacus a 
centuriónak. — Állj félre, amíg a maradék két tucat megvív 
egymással! 

A tiszt merev arccal az utasításnak megfelelően 
cselekedett. 

Az ötödik párviadalt győztesen befejező tizenkét ember 
kimerültnek látszott. 


A következő kegyetlen összecsapást hat legionárius élte 
túl. Annyira fáradtak voltak, hogy alig tudták felemelni a 
gladiusukat, de nem kaptak időt pihenésre. 

— Vívjatok tovább! - kiáltotta Spartacus. 

Aki megingott, azt az őrök fenyegették és taszigálták. 

Amikor három legionárius maradt, Spartacus rászólt a 
centurióra, hogy kapcsolódjon be ismét a küzdelembe. 
Mivel a tapasztalt tiszt három emberrel kevesebbel 
kényszerült vívni, nem volt meglepő, hogy könnyűszerrel 
elintézte az ellenfelét - és az sem, hogy az utolsó 
összecsapást szintén megnyerte. A centurio lehajtott fejjel 
állt az utolsó áldozata holtteste mellett, a szája 
hangtalanul mozgott, miközben imádkozott. 

A rekedt ordítozás, mely a véres viadalokat kísérte, 
elhalt. Különös csend telepedett az összegyűlt sok ezer 
emberre. Carbo érezte, hogy libabőrös lesz. A sűrűsödő 
sötétségbe pillantott, és szinte várta, hogy megjelenjen 
Kharón, a révész vagy maga Hádész, az alvilág istene, 
magának követelve a halomnyi halott legionáriust. 

— Mi a neved? - kérdezte Spartacus. A centurio felemelte 
a tekintetét, mely tele volt félelemmel. 

— Gnaeus Servilius Caepio. 

— Veterán vagy. 

— Harminc esztendeje szolgálok. Mariusszal indultam az 
első hadjáratomra a teutonok és a kimberek ellen. Nem 
hinném, hogy ismered őket. 

— Pedig ismerem. Sok éven át harcoltam Róma 
seregében. Valószínűleg minden hadjáratról hallottam a 
caudiumi-szorosbeli csata óta. 

Caepio felvonta a szemöldökét. 

— Mindenfelé híresztelik, hogy a légiókban szolgáltál. 
Szóbeszédnek vettem. 

— Pedig igaz. 


— Róma az ellenséged. Miért csináltad? 

— Hogy eltanuljam a szokásaitokat, és megverhesselek 
benneteket. Ez idáig úgy fest, hogy rátermett tanítvány 
voltam. 

Az emberei egyetértőn felordítottak. Ariadnét büszkeség 
töltötte el. Caepio mogorván mormogott valamit. 

— Mit mondtál? - tudakolta Spartacus. 

— Azt, hogy még nem kerültetek szembe az Asia Minor-i 
vagy az ibériai veterán légiókkal. Azok hamar elintéznének 
benneteket. 

— Csakugyan? - Spartacust ismét méreg öntötte el, 
részben azért, mert a centurio szavaiban volt valamennyi 
igazság. A katonák között, akikkel szembesültek, sok volt 
az újonc. 

— De még mennyire! - Caepio a földre köpött. 

Spartacus emberei gúnyosan kiabáltak neki, és 
tucatszám rántották elő a fegyverüket. 

— Állj! — förmedt rájuk Spartacus. Caepióra meredt. — A 
katonáim felkoncolnának. 

— Kicsit sem lep meg. A söpredék nem szokta betartani 
az ígéreteit. — Caepio ledobta a kardját, és a levegőbe 
emelte a kezét. - Csináljanak, amit akarnak! Nem számít. 
Átkozott vagyok azért, amit ma este műveltem itt. 

— Talán igen, talán nem. De mielőtt meghalnál, van 
számodra egy feladatom. Elviszel egy üzenetet az uraidnak 
a Szenátusba. 

— Azt akarod, hogy vigyem hírét ennek az űgynevezett 
munusnak. 

— Úgy van. 

— Meg fogom tenni. 

— Azt meghiszem - acsarkodott Castus. 

— Nem a fenyegetéseitek miatt. Nem félek a haláltól -— 
jelentette ki Caepio, és a hangjába visszatért a büszkeség. 


—- Azért vállalom, mert kötelességem tájékoztatni Rómát 
arról, milyen mélyre süllyedtetek ti, vademberek. A 
barbárságról, mellyel arra kényszerítettek engem meg a 
bajtársaimat, hogy egymásnak essünk. 

Dühödt ordítozás fogadta a szavait. 

— Nem vagyunk vademberek! - kiáltotta Gannicus. — Ami 
itt történt, nem különbözik attól, ahogy ti bántok a 
rabszolgákkal. 

— Rabszolgákkal - ismételte Caepio. - Nem szabad 
emberekkel. 

— Róma kettős mérce szerint él - mondta Spartacus 
nyersen. -— A Hannibál elleni háború idején, amikor nagy 
volt a szükség, annyi rabszolgát szabadított fel, 
amennyiből kitelt két új légió. Felszabadították őket, hogy 
a  Köztársaságért harcoljanak. Azok az emberek 
bebizonyították, hogy bármelyik polgárral egyenrangúak. 

— Nem tagadom, amit mondasz, de azt is tudom, mit 
mondanak majd a népem vezetői, amikor értesülnek erről 
a munusról. Igazából nem arról van itt szó, hogy kiből lesz 
rabszolga méltán és kiből nem, hogy ki harcol és ki nem. 
Róma megalázásáról van szó, és te ezt tetted azzal, hogy 
legyőztél két consult, elvettél négy ezüstsast, és végül 
pedig megrendezted ezt a műsort. Nincs igazam? - Caepio 
Spartacus szemébe nézett, és állta a tekintetét. 

— De, igazad van - ismerte el Spartacus az emberei 
vidám üvöltözése közepette. 

— Nem fog feledésbe merülni a mai nap, megígérhetem 
neked. 

Spartacus felemelte a kezét, megállítva Castust, aki úgy 
nézett ki, mintha rá akarna támadni Caepióra. 

— Helyes. Mert ez volt a célom. Mondd meg nekik, hogy 
Spartacus, a trák és az emberei képesek olyan jól harcolni, 
mint bármelyik legionáriusotok, és ezt kétszeresen 


bebizonyítottuk a consuli seregek legyőzésével. — —- 
Spartacus ezúttal észrevette a savanyú pillantást, melyet 
Castus váltott Gannicusszal. — Mondd meg a Szenátusnak, 
hogy nem én vagyok itt az egyetlen hadvezér! Ezek az 
emberek, Castus és Gannicus - a fejével feléjük intett — 
döntő — szerepet játszottak Lentulus és  Gellius 
legyőzésében. Róma jobban teszi, ha vigyáz magára! A 
következő sereg, melyet az utunkba küld, még súlyosabb 
vereséget fog szenvedni. Még több sas fog odaveszni. 

Elégedetten látta a gallok arcán szétterülő széles 
mosolyt. Hazudott, hiszen egyikük sem volt olyan jó 
taktikus, mint ő, de emberek ezrei mint vezérekre 
tekintettek rájuk. Maga mellett kellett tartania őket. 

— Tájékoztatok a Szenátust mindenről, amit mondtál. 
Elmehetek? 

— Elmehetsz. Adjatok neki elég ennivalót, hogy kitartson 
Rómáig! Nem vihet semmilyen fegyvert -— parancsolta 
Spartacus. 

— És a bajtársaim holttestei? 

— Úgy gondolod, azt fogom mondani, hogy a szabad 
levegőn hagyjuk őket, hogy a dögevő madarak vájkáljanak 
bennük, mi? 

— Igen. 

— Bátor férfihoz méltón haltak meg, ezért tisztelettel 
eltemetjük őket. Szavamat adom erre neked. Viszont 
azokról a katonákról, akik a csatamezőn estek el, nem 
mondhatom el ugyanezt. Sokuk gyáva volt. 

Caepio arcvonásai megkeményedtek, de csak ennyit 
mondott: 

— Imádkozom az istenekhez, hogy ne ez legyen az utolsó 
találkozásunk. 

— Legközelebb nem leszek könyörületes. 

—- Én sem. 


— Akkor megértettük egymást. 

Spartacus figyelte, amint Caepio távozik. Ez is bátor 
ember, gondolta. És igazat is beszélt. Róma nem fogja 
válasz nélkül hagyni ezt a megaláztatást. Így hát okos 
dolog lesz átkelni az Alpokon, és elszelelni a légiók elől. 
Kétely fogta el. Mi van, ha a Szenátus sereget küld 
utánunk? Hiszen tudják, hol van Trákia. Elhessegette a 
nyugtalanító gondolatot. Ez sosem fog megtörténni. Ám a 
lelke mélyén tisztában volt vele, hogy a dolog lehetséges, 
sőt valószínű. Róma nem fogja megbocsátani, vagy ahogy 
Caepio mondta, elfelejteni ezt a sok vereséget. 

Spartacus nem sejtette, hogy Ariadné is hasonló 
gondolatokat forgat a fejében. Hannibal Barcast, miután 
távozni kényszerült Karthágóból, élete hátralévő részében 
római ügynökök üldözték. Ökölbe szorította a kezét. Hagyd 
abba! Dionüszosz, engedd, hogy elhagyjuk Itáliát, 
esedezem! őrködj felettünk mindig, és tarts meg bennünket 
épségben! 

Carbo szintén a centuriót figyelte, aztán még mielőtt 
tudatosult volna benne, hogy mit cselekszik, Caepio 
nyomába eredt. A lépteit meghallva a centurio sarkon 
perdült. 

— Nyugalom! Nem akarlak hátba szúrni. 

Caepio még gyanakvóbbnak tűnt. 

— Mit akarsz? 

Carbo hirtelen zavarodottságot érzett. Ennyire közelről 
Caepio egyáltalán nem emlékeztetett az apjára. 

— Csak... csak annyit akartam mondani, hogy bátor 
ember vagy. 

- Te római vagy? - Caepio hangja tele volt 
hitetlenkedéssel. 

— Igen. 


— Jupiter szentséges nevében, mit keresel te itt, a 
söpredék között? Nincs benned büszkeség? 

— Dehogy nincs. — Carbót dühítette, hogy elpirult. 

— Felfordul tőled a nyomrom. - Caepio indult tovább. 

— Hé! Én nem kényszerítettelek volna benneteket, hogy 
így vívjatok egymás ellen. 

Caepio ismét megfordult. Az arcára volt írva a megvetés. 

— Tényleg? Te úgy döntöttél, hogy egy sereg gyilkos, 
erőszaktevő rabszolgával szövetkezel. Mocskokkal, akik 
Itália-szerte városokat dúltak fel, akik ártatlan polgárok és 
bátor legionáriusok ezreit mészárolták le. Az én 
szememben ettől a legalávalóbb fajta latro vagy. -— Carbo 
lába elé köpött. — Ez jár annak, aki elárulja a saját fajtáját. 

Carbo agyát elborította a harag. 

— Tűnj el, mielőtt kibelezlek! 

Caepio nem méltatta válaszra. 

Szóval így állunk. Inmár nincsen visszaút. Soha. Miért is 
gondoltam, hogy egyáltalán lehetséges? Naiv dolog volt 
Caepio után menni, de Carbo ki akarta fejezni, hogy 
együtt érez vele. Nem készült fel rá, hogy a centurio 
ennyire semmibe veszi. Mégis, különös érzés, talán 
elégedettség töltötte el. Végső soron latro vagyok. A 
rabszolgák lettek a családom. Spartacus a vezérem. Dacára 
a ténynek, hogy soha többé nem fogja viszontlátni a 
szüleit, ez az érzés furcsamód vigasztaló volt. 


Gannicus nagyot húzott az apró amforából. Elégedetten 
jelentette ki: 

— Ez ám a jó itóka, vagy nem értek hozzá. 

— Nem értesz hozzá! Csak azért gondolod a semmi kis 
eszeddel, hogy ez minőségi bor, mert Gellius sátrából 
hoztuk el - vihogott Castus, és elkapta a fejét, amikor 
Gannicus hozzávágta az agyagedényt. - Tudod, hogy 


igazam van. Tíz denariusba fogadok, hogy ecetes, vizezett 
húgyon nőttél fel. Akárcsak én, akárcsak az összes mezei 
rabszolga, aki valaha is élt. Honnan tudhatnánk, minek 
van jó íze, minek nincs? Legtöbbször nem tudom 
megkülönböztetni a falernumit a szamárhúgytól, de annyi 
bizonyos, hogy nektár minden rohadt csepp, ami a 
rómaiakéból való. Meg kell hagyni, ennek jó íze van. 

Gannicus bosszús arckifejezése megenyhült. 

— Mondtam én neked. 

— Nézz ránk! Mi, akik rabszolgák voltunk, gladiátorok, 
az alja nép legalja, úgy élünk, mint a királyok. — Castus a 
hatalmas római sátor felé intett, amelyet elhozatott az 
embereivel — Gellius táborából, és az aranyozott 
alakulatjelvényekre, amelyek előtte, a földbe szúrva 
csillogtak. 

— Az azért nem semmi, hogy a tiéd lett egy római consul 
mellvértje, mi? Még ha nem is rád való. 

— Bárcsak a hullájáról vettem volna le! Legközelebb nem 
lesz ilyen szerencsés a kutya. 

— Már ha elég bátor lesz ahhoz, hogy visszajöjjön még 
egy csatára. 

A győzelmük emlékeit ízlelgetve beszélgettek, amely 
részben a saját vitézségük gyümölcse volt. 

—-Jó kis látványosság volt, amit Spartacus rendezett 
nemrég - jelentette ki kelletlenül Castus. 

— Az már igaz. Az emberek imádták. 

— Megtalálta velük a hangot, a fene essen belé! -— Nem 
próbálta palástolni az irigységét. Gannicus tudta, hogyan 
érez a trákot illetően. Akárcsak az a néhány harcos, egytől 
egyig gallok, akik a közelben lézengtek. — Volt idő, amikor 
megtette az is, ha bátor volt az ember a csatában, és asztal 
alá ivott mindenkit, mi? 


— Igen. Te meg én ezért jutottunk odáig, ahol vagyunk. 
És jól megálltuk a helyünket. Sok ezer ember támogat 
téged is, engem is. 

— Közel sem annyian, mint ahányan Spartacusért 
vannak oda. Láttad ma harcolni? Nem ismer félelmet, és 
érti a dolgát. És hadvezérnek is jó. Mesteri húzás volt 
fortéllyal rávenni Lentulust, hogy vezesse át a seregét a 
szurdokon. Nem meglepő, hogy fenemód imádják. - 
Kivörösödött arca egy olyan ember keserűségét tükrözte, 
aki tudja magáról, hogy kevesebb. 

—- Nekem az nem tetszik, hogy elvárja tőlünk, hogy 
tegyük azt, amit ő akar. Azelőtt megkérdezte a 
véleményünket. Most meg csak csinálja, amit kedve tart — 
merengett Gannicus. 

— Lehet, hogy ez így elég jó az olyanoknak, mint Egbeo 
vagy Pulcher, de nekünk nem. A gallokban van büszkeség! 

Mindketten duzzogva hallgattak egy darabig. 

— Nem vagyok biztos benne, hogy igazad van — mondta 
Gannicus a bajszát húzogatva. 

— Miben? 

—- Abban, hogy mennyi ember imádja Spartacust. 
Odavannak érte, amíg egyik győzelemről a másikra vezeti 
őket, meg amikor engedi nekik, hogy latifundiumokat 
dúljanak fel. De amikor odajutnak, hogy át kéne kelni egy 
hatalmas hegyláncon, Itálián kívül, azt hiszem, a többség 
hirtelen másképp fog érezni. 

— Tudják, hogy afelé tartanak. Spartacus megmondta 
nekik Thuriiban. 

—- Nagy különbség, hogy tud az ember valamit, vagy 
megérti, Castus. Azóta egyiknek sem volt más gondolata, 
mint vonulni, asszonyokat vágni hanyatt, meg kifosztani 
bármilyen tanyát, házat, ami az útjukba kerül. Azért sem 
nagyon jutott más az eszükbe, mert meg kellett küzdeniük 


két consuli sereggel, és le kellett győzniük őket. 
Lefogadom, hogy mostanáig tizedük sem gondolt komolyan 
Itália elhagyására. Nagyon is valóságos a morgolódás, ami 
folyik. 

Castus mélyen ülő, apró szeme megtelt reménnyel. 
Előrehajolt. 

— Beszéltünk erről korábban. Vajon tényleg nem lesz rá 
hajlandó a többség, hogy megtegye, amit Spartacus kér? 

—- Én pontosan ezt gondolom. 

— Remélem, igazad van, Taranisra! Nagyon élvezném, ha 
így történne. 

— Én is, mert aznap fogunk cselekedni, amikor bejelenti, 
hogy a sereg bevonul az Alpokba. Addig várunk, és nyitva 
tartjuk a szemünk meg a fülünk. 

Castus hangulata egyik pillanatról a másikra 
megváltozott. 

— Tétlenkedünk azóta, hogy kitörtünk a ludusból. Elég 
eszem van nekem ahhoz, hogy önállósítsam magam. 
Sokan fognak követni engem. 

— Tégy, amit akarsz! — mondta Gannicus hárítón. — A 
magad ura vagy. De mielőtt cselekszel, gondolj arra, mit 
nyerhetsz! Képzeld el, hogy csatába vezetsz negyven- vagy 
akár ötvenezer embert. Olyanok lennénk, mint a régi gall 
törzsfők. Mint Brennus, aki feldúlta Rómát. Azt mondják, 
rengett a föld, amikor csatába mentek az emberei. Képzeld 
el azt! -— Gannicus hátradőlt, és hagyta, hogy Castus 
eljátszon a gondolattal. 

-Jól van, na, jól van. Várunk még egy kicsit, 
kihasználjuk az időt, hogy még több emberrel beszéljünk. 

— Pontosan. 

Gannicus közönyös képet vágott, de belül örvendezett. 
Ha rá tudná venni Castust, hogy vele legyen, jóval 
nagyobb esélyük lenne az Alpoknál rávenni a sereg 


többségét, hogy szegüljenek szembe Spartacus akaratával. 
És amikor ez megtörténik, ő, Gannicus fogja vezetni őket. 
Castus korántsem volt bolond, de forrófejűsége miatt 
gyakran került bajba. Ezért viszonylag könnyű volt 
manipulálni is. 

Feltörte a pecsétet egy újabb amforán. 

— Addig is, igyuk le magunkat! 

— Jó ötlet! 

— Arra iszunk, hogy Spartacus elveszíti az uralmat a 
sereg fölött. 

— Jobbat mondok: hogy végezze egy római penge rossz 
végén! 

— Igen - értett egyet Gannicus. - Eleinte jól intézte a 
dolgokat, de a hatalom a fejébe szállt. 

Castus és Gannicus ráébredtek, hogy a másik 
ugyanarra — gondol. Eltelt egy pillanat.  Castus 
körbepillantva ellenőrizte, hogy nincs-e valaki 
hallótávolságon belül. 

— Szerinted lehetséges? Azok a szkíták olyanok, mint két 
dühös vadászkutya. És aztán ott van maga a fickó. 
Halálosan bánik a pengével. Vagy akár a puszta kezével. 
Gondolj arra, hogy kis híján megölte Crixust, pedig az 
olyan erős volt, mint egy bivaly! 

— Amikor alszik, nem olyan veszedelmes. Aki nagyon 
akarja, megtalálja a módját, nem? Csak ki kell várnunk a 
megfelelő alkalmat. Velem vagy? 

— Veled, a mindenit! 

— Egy szót se erről senkinek! Köztünk kell maradnia a 
dolognak. 

— Bolondnak nézel? - Castus az amforáért nyúlt. - Na, 
szomjan akarsz halni? 


Gannicus elégedetten vigyorogva adta át a bort. 
Spartacus, a csillagod kezd leáldozni. Éppen ideje, a fenébe 
is. 


Marcion egy bruttiumi birtokon nőtt fel. Görög származású 
volt, középtermetű, az apja sápadt bőrét és fekete haját 
örökölte. Mivel a szülei háztartási rabszolgák voltak, 
természetes volt, hogy a gazdája írnokot faragott belőle, 
amikor elérte a megfelelő kort. Marcion természetes 
rátermettséget mutatott ehhez a munkához, és élvezte is. 
Sajnos egy éve, amikor a gazdája meghalt, és az örököse 
egy léha, pallérozatlan ifjonc lett, az egész élete a feje 
tetejére állt. 

Az új gazdának az volt az egyik első lépése, hogy sok 
háztartási rabszolgát kizavart dolgozni a birtok földjeire, 
ahol több hasznuk lesz. Marcion tudta, milyen kemény 
élet és könyörtelen fegyelem a mezei rabszolgák 
osztályrésze, de ez idáig soha nem tapasztalta meg a saját 
bőrén. Néhány hét után elege lett. Spartacus serege 
hónapok óta Thurii közelében táborozott. A zúgolódó mezei 
rabszolgák körében gyakran hallotta, milyen könnyű lenne 
csatlakozni hozzá. Egy őszi éjszaka Marcion a hegyekbe 
lopózott. Három napjába telt, hogy megtalálja a felkelők 
seregét. Egy keménykötésű tiszt szemügyre vette a 
földeken lebarnult bőrét meg a vízhólyagokat a tenyerén, 
és bevette újoncnak. 

Marcion azóta régen túl volt az alapkiképzésen. Harcolt 
a Lentulus és a Gellius elleni csatában, így veterán lett 
belőle. Ám a gladiátorok és azok szemében, akik harcoltak 
az első ütközetekben, például Publius Varinius ellen 
Thuriinál, Marcion és a társai csak zöldfülű újoncok 
voltak. Marcion torkig volt a csúfolódásukkal, amely 
mindig megtöltötte a fülét, amikor a szigorú centuriójuk 


gyakorlatoztatta őket. A régiek semmit nem szerettek 
jobban, mint álldogálni a közelben, és gúnyos 
megjegyzéseket tenni. A menetelés keményen megviselte 
Marcion lábát, de legalább a közelmúltban felállított 
cohors újoncai között volt. Zeuxis időről időre felmordult 
az első sorban, emlékeztetve Marciont, hogy itt sem csupa 
öröm az élet. A tar fejű férfi idősebb volt Marcionnál, és 
egy héttel előtte csatlakozott a sereghez. Zeuxisnak volt a 
legércesebb hangja a contuberniumukban, és ezért úgy 
vélte, hogy joga van parancsolgatni mindenkinek. A többi 
katona, akikkel a nyolcszemélyes sátoron osztoztak, 
jobbára ráhagyta a dolgot. Marcionnak nehezére esett. 

— Mindig csak menetelünk! 

— Hallgass már el! — mondta Gaius, egy széles vállú, 
harcra termett férfi. Marcion mellett masírozott. — Próbálj 
meg nem gondolni rá! Úgy hamarabb odaérsz. 

Zeuxis nem törődött vele. 

— Hány száz mérföldre van Thuriitól? 

— Úgy hallottam, majdnem négy - mondta Arphocras, 
aki — Marcion számára a legkedvesebb volt a 
contuberniumban. 

—- Csak annyi? Olyan érzésem van, mintha félúton 
lennénk az alvilágba. 

Arphocras Marcionra kacsintott. 

— Ne aggódj, Zeuxis, az Alpok sincsen sokkal messzebb. 

— Az Alpok! Milyen nehéz azon átkelni? 

—- Nyár lesz, mire odaérünk. Az út nemigen fog 
különbözni attól, amit az Appenninekben tapasztaltunk -— 
mondta Marcion, megismételve, amit a centuriótól hallott. 

— Mintha te tudnád, görög fiú — mordult fel Zeuxis. — Te 
ugyanolyan vagy, mint mi. Soha nem tetted ki a lábadat 
Bruttiumból, amíg Spartacus el nem vezetett bennünket 
onnan. 


A többiek nevettek, Marcion pedig elvörösödött 
haragjában. 

— Spartacus mondja ezt, nem én! 

— Beszéltél vele mostanában, mi? 

Újabb nevetés. Marcion az ajkába harapott. Majd 
később megpróbál visszavágni Zeuxisnak. 

— Spartacus a nagy ember. Ha szerencsénk van, egy-két 
naponta egyszer ellovagol mellettünk, de ez minden -— 
panaszkodott Zeuxis. — Amúgy meg be vagyunk szorulva 
egy menetoszlopba, és átkozottul fogalmunk sincs róla, mi 
folyik. Csak megyünk az elöl lévők után, mint a hangyák. 
Nem csoda, hogy minden reggel három órába telik már az 
is, hogy elhagyjuk a tábort. Ami azt jelenti, hogy minden 
rohadt nap mi vagyunk az utolsó katonák, akik 
megérkeznek. - A többiek bólogatásától és mormogásától 
felbátorodva Zeuxis így folytatta: 

—- Nagy sokára kapjuk meg az ételadagunkat, nem is 
beszélve a borról. Ami pedig a tartalék felszerelést illeti... 

Marcion letett a szándékáról, hogy csendben marad. 
Igaz volt minden, amit Zeuxis mondott, de ez 
hozzátartozott az élethez, ha az ember egy ilyen hatalmas 
seregben szolgált. Annyi esélyük volt változtatni ezen, mint 
a napot arra kényszeríteni, hogy nyugaton keljen. 

— Nyughass egy kicsit, jó? 

— Ha kedvem tartja, beszélek. Az embereket érdekli a 
mondanivalóm - vágott vissza Zeuxis a válla fölött. 

— Nem, nem érdekli őket. Csak nem tudnak versenyre 
kelni a rohadt panaszkodásoddal. 

Gúnyos nevetés tört ki, mire Zeuxis mogorva képet 
vágott. Sarkon fordult, és majdnem fejbe kólintotta Gaiust 
a bottal, amelyen a felszerelését cipelte. 

— Te pimasz fattyú! 

Gaius roppant erővel visszalökte a sorába. 


— Miért nem csinálod, amire Marcion kért, mi? Hagyjál 
nyugtot nekünk! Gyönyörködj a tájban! Nézz fel a kék 
égre! Vagy énekelj valamit! Bármit, csak hagyd abba a 
morgolódást! 

Marcion elvigyorodott, ahogy hallótávolságon belül 
mindenki helyeselt. Zeuxis zsémbes ábrázattal beadta a 
derekát. 

— Kösz — mormogta Marcion Gaiusnak. 

— Nincs mit. Nem fogja sokáig bírni. 

— Sosem szokta. Jobb, ha kiélvezzük a pillanatot. 

Gaius mély levegőt vett, és énekelni kezdett. A dallamra 
ráismerve Marcion és a többiek örömmel csatlakoztak. A 
mérföldek sokkal gyorsabban fogytak előttük, ha borra 
meg nőkre gondoltak, és énekeltek. 


Két nappal később 
Róma 


Marcus Licinius Crassus fáradt és éhes volt. 
Megkönnyebbülten sóhajtott fel, amikor megpillantotta a 
házát a távolban. Hamarosan otthon lesz. Hosszú volt a 
napja a Szenátusban, másokat hallgatott, és ő maga is 
részt vett a végeérhetetlen vitában, amely az Aventinusra 
tervezett új csatornákról folyt. Hihetetlen. Dacára annak, 
hogy Spartacus nemrég mindkét consulra vereséget mért, 
a plebs számára épülő csatornák ügyét sürgősnek 
minősítették. 

Crassus fejében viszont nem volt kérdés, hogy melyik 
ügy a fontosabb. Az az ember és a rabszolgák alkotta sereg 
gennyes keléssé váltak a Köztársaság testén. Lentulus, 
akit a consulok közül elsőként ért a gyalázat, néhány 
héttel korábban jelent meg a szenátorok előtt. A 
próbálkozása, hogy megmagyarázza a cselekedeteit, nem 


sikerült jól, de miután szigorú feddésben részesítették, 
meghagyták őt a sereg maradékának élén. Gellius, 
Lentulus consultársa csak néhány napja jelent meg a 
városban. Akárcsak Lentulus, ő is önerejéből jutott 
magasra, és nem állt mögötte a Szenátusban számottevő 
támogatás. Akárcsak Lentulusnak, Spartacus neki is 
súlyos veszteségeket okozott: ő is elveszítette mindkét 
légiója aguiláit. A szenátorok feddő szavai azonban nem 
emiatt zúdultak rá. Hanem Caepio jelenléte miatt, aki 
négyszáz római fogoly megalázásának és lemészárlásának 
egyetlen életben maradt szemtanúja volt. 

Crassus összepréselte az ajkát, ahogy felidézte magában 
Caepio vallomását. Kevés ember tarthatott számon a 
Köztársaságban nagyobb tiszteletre, mint ez a centurio, 
akinek harmincesztendei hűséges szolgálat volt a háta 
mögött. Mindenki feszült figyelemmel hallgatta a 
Guriában, — miközben beszélt. Mikor befejezte a 
mondandóját, a megszentelt épületet a felháborodás olyan 
hulláma árasztotta el, amilyet Crassus még sosem látott. 
Vérlázító volt a gondolat, hogy rabszolgák munust 
rendeztek, arra kényszerítve római legionáriusokat — 
szabad polgárokat -, hogy életre-halálra  vívjanak 
egymással.  — Megbocsáthatatlan. . Muszáj megtorolni, 
méghozzá gyorsan. Crassus dühe és bosszúsága még 
hevesebb lett. Az adott pillanatban a megtorlás 
valószínűtlennek tűnt. Ha hinni lehet a szóbeszédnek, 
Spartacus északnak, az Alpok felé vezeti az embereit. Csak 
Gaius Cassius Longinus, Gallia Gisalpina proconsulja állja 
útját, aki két légióval rendelkezik, és nehéz belátni, miként 
sikerülhetne neki az, amiben a feljebbvalói kudarcot 
vallottak. Ha Longinus vereséget szenved, kiderül majd, 
hogy Spartacus komolyan gondolja-e az elképzelhetetlent, 
vagyis a távozást Itáliából. 


Még ha Lentulus vagy Gellius ismét lehetőséget 
kapnának is, hogy hadba vonuljanak Spartacus ellen, 
Crassus nem hitte, hogy bármelyikük képes lenne 
szétzúzni a rabszolgasereget. Úgy tűnt, a szenátorok 
dühödt reakciója mindkettejüket megfélemlítette, 
kiváltképp Gelliust. Ez csak háromszáz dühödt politikus 
volt - nem ötvenezer fegyveres rabszolga. Bár a két férfiú 
már egyesítette az erőit, Crassus szemében híján voltak a 
kezdeményezőkészségnek és a bátorságnak, hogy gyorsan 
és sikeresen leverjék a felkelést. Crassus elfogadtatta 
néhány  szenátortársával az álláspontját, — miszerint 
változásra van szükség. Másra rávenni őket azonban 
nehezebb volt. A több mint fél évezred során kialakult 
magas hivatalt övező hagyományok szentek voltak. 
Hivatali ideje tizenkét hónapja alatt a két consul a 
Köztársaság legmagasabb rangú  magisztrátusa és 
tulajdonképpeni uralkodója volt. A pozíciójukat érthető 
módon tisztelet övezte. Hallatlan dolog lett volna 
elmozdítani vagy arra kényszeríteni őket, hogy másnak 
engedjék át a seregük vezetését. Crassus nem rettent 
vissza, és immár másodízben is felvetett efféle 
gondolatokat. Mindkét esetben lehurrogták az 
indítványait. 

Bolondok. Megbánják majd a döntésüket. Longinus 
kudarcot fog vallani. Ha utánaküldik őket, kudarcot vall 
majd Lentulus és Gellius is. Crassus érezte ezt a 
zsigereiben. Az összes római politikus közül egyedül ő 
találkozott Spartacusszal, és tudta, milyen fából faragták. 
Véletlenül találkozott vele, amikor egy évvel azelőtt 
Gapuába látogatott. Crassus fizetett az ottani ludusban 
egy életre-halálra szóló viadalért. Noha korán megsebesült, 
Spartacus legyőzte gyakorlott ellenfelét. Crassus kíváncsi 
lett a trákra, és beszélgetésbe elegyedett vele. Akkor 


egyszerű pökhendiségnek vélte Spartacus magabiztos 
modorát. Azóta a rómaiak többszöri veresége miatt belátta 
a tévedését. A férfi nem csupán bátor és ügyes harcos volt. 
Jócskán adatott neki karizma, tehetség és rátermettség. 
Hannibál óta senki nem jelentett ennyire valós veszélyt a 
Köztársaságra. És annak a két bolondnak, Lentulusnak és 
Gelliusnak, akiknek le kellene gyűrniük, nem akad jobb 
ötlete, mint ismét a nyomára akadni, és nyílt ütközetben 
szembeszállni vele. Miért én látom egyedül, hogy nem fog 
nekik sikerülni? Valamit tennem kell. 

És pontosan tudta, hogy mit. Lehetséges, hogy 
hónapokba telik, de meg fogja nyerni magának a 
Szenátust. Több tucat politikus tartozott neki szívességgel, 
pénzzel vagy mindkettővel. Csak néhány befolyásosabb 
szövetségesre van szüksége. A támogatásukkal többségre 
tehet szert a Szenátusban. A consulok rá lesznek 
kényszerítve, hogy valaki másnak adják át a légióik 
parancsnokságát. Nekem, gondolta vidáman. Én, Crassus 
fogom vezetni a légiókat Spartacus üldözésére, bárhol lesz 
is. Én leszek a Köztársaság megmentője. Hogy fog majd 
imádni a plebs! 

A gyaloghintó nyikorgott, ahogy a rabszolgák 
megtorpantak, és finoman letették. Crassus várt, amíg 
egyikük dörömbölt a bejárati ajtón, hogy engedjék be a ház 
urát. A tagbaszakadt kapus helyett, akire Crassus 
számított, Saenius, a nőiesen elpuhult háznagy nyitotta ki 
az ajtót. Crassus szemöldökét felvonva szállt ki a 
gyaloghintóból. 

— Visszajöttél. Nem számítottam rád ilyen hamar. 

— Kevesebb ideig tartott a dolgom délen, mint 
gondoltam. —- Saenius az utcára lépett, hogy bekísérje a 
gazdáját. 


- Örömmel hallom. — Crassus ügyelt rá, hogy a jobb 
lábával lépje át elsőként a küszöböt. Megkordult a gyomra, 
amikor megcsapta az orrát a konyhában piruló fokhagyma 
illata. De ehet később is. Hetekkel korábban küldte el 
Saeniust egy feladattal. — Meséld el, mit tudtál meg! 

Saenius jobbra és balra pillantott a folyosón. Két 
háztartási rabszolga közeledett. Crassus sem akart 
fültanúkat. 

— Később! 

Saenius megnyugodott. 

—- Nem én vagyok ma az egyetlen, aki meglepetést okoz 
neked. Látogatód van. 

— Kicsoda? 

— A Pontifex Maximus. 

Crassus pislogott meglepetésében. 

— Gaius Julius Caesar? 

— Pontosan. 

— AZ Összes istenek nevében, mit akar tőlem Bithünia 
Királynője? 

— Nem volt hajlandó megmondani - mondta félénken 
Saenius. Rómában mindenki tudott a szóbeszédről. Azóta, 
hogy néhány évvel korábban Nikomédésznél, Bithünia idős 
uralkodójánál időzött, Caesarról azt rebesgették, hogy 
meghitt kapcsolatba került a vendéglátójával. - Nem 
öltözött finom bíborköntösbe. Nem is heveredett el az 
aranypamlagon, amíg rád várt. 

— Lehet, hogy Caesar megtette ezt Nikomédésznek, de 
szerintem több esze van annál, hogy nálam ezzel 
próbálkozzon. 

Caesar a legmagasabb rangú pap volt Rómában. Bár a 
posztja nagy fontossággal bírt, a papsághoz tartozás 
valójában csupán egy lépcsőfok volt az ifjú előkelők 
számára, akik ígéretes politikai karrier előtt álltak. Caesar 


máris egyike volt a korszak emelkedő csillagainak. Ez nem 
csak udvariassági látogatás lesz, annyi bizonyos. 

Beléptek az atriumba, a nagy, tágas terembe, amely a 
bejáratot követő előtérből nyilt. Falfestmények ékesítették 
a gipsszel vakolt falat. A hátsó falon Crassus őseinek 
halotti maszkjai diszlettek. Ott kapott helyet a lararium is, 
a ház védőszellemeinek tartózkodási helyéül kialakított 
alkóv. Crassus tisztelettel fejet hajtott, mikor elhaladt 
előtte. 

— Hol van hát? 

—- Nem kívánnál előbb átöltözni, vagy enni valamit? 

— Ugyan már, Saenius! — nevette el magát Crassus. — 
Azonnal találkoznom kell vele. Lehet, hogy Caesar 
piperkőc, de az én külsőm jó lesz neki így. 

— Persze. Az udvar melletti fogadószobában vár. 

Ez volt Crassus legimpozánsabb helyisége, mindössze 
egy héttel korábban ért véget a felújítása. Bizonyosan 
megtette a hatását. Crassus, akit elégedettséggel töltött el 
Saenius rafináltsága. A portikusz alatt maradva kikerülték 
a szőlőtövek és citromfák sorait, valamint a körültekintően 
elhelyezett színes, görög szobrokat. Saenius rácsapott a 
nyitott ajtóra, mely az első helyiségbe nyilt. 

— Marcus Licinius Crassus. 

Crassus elsuhant mellette, és mosollyal üdvözölte az 
odabent ülő, simára borotvált arcú, vékony férfit. 

— Pontifex! Megtisztelő számomra a jelenléted. 

Finoman meghajtotta magát, eléggé ahhoz, hogy 
tiszteletet mutasson, de nem annyira, hogy bármiféle 
tényleges alárendeltséget jelezzen. 

—- Crassus - mondta Caesar, felállva és viszonozva a 
meghajlást. Jól szabott, vörös  díszöltözetén, mint 
általában, most is alig látszott gyűrődés. - Milyen 
nagyszerű látni téged! 


Crassus palástolta, micsoda örömöt okoz neki az iménti 
tiszteletnyilvánítás. Lehetséges, hogy Caesar családi 
kapcsolatai révén nyerte el a Pontifex tisztségét, de még 
így sem lett volna szükséges  felkelnie Crassus 
megjelenésekor. Azzal, hogy megtette, kimutatta, hogy 
tisztában van Crassus fontosságával. Nem volt ez annyira 
meglepő. Végső soron én vagyok a gazdagabb, a 
hatalmasabb, nekem vannak jobb  összeköttetéseim. 
Crassus azt nem ismerte be szívesen, hogy neki kevés 
adatott Caesar kisugárzásából. 

Pompeiust nem számítva kevesen akadtak, akik 
képesek voltak oly mértékben elnyerni a nép szeretetét, 
mint Caesar tette. Tizenkilenc évesen érdemelte ki a 
corona civicát, a bátorságért járó legmagasabb római 
kitüntetést. Huszonhárom esztendős korában úgy döntött, 
ügyvéd lesz, és roppant hatásos vádbeszédet mondott egy 
korábbi consul, Dolabella ellen. Számos férfi feleségének 
elcsábítójaként vált hírhedtté. A plebs legkedvesebb 
története Caesarról azonban arról szólt — ha Crassus nem 
hallotta százszor, amint utcasarkokon mesélik, akkor 
egyszer sem -, hogy Asia Minor partjai közelében, 
Pharmacussa szigeténél kalózok fogságába esett. Crassus 
utálta ezt a történetet. Caesar nem csupán kinevette a 
kalózokat, amikor azok húsz talentum ezüst váltságdíjat 
követeltek érte, mondván, inkább ötven talentumot kellene 
kérniük, hanem többször is közölte velük, hogy a 
kiszabadulása után valamennyiüket keresztre feszítteti. 
Néhány héttel később, a nagyobbik összeg megfizetésekor, 
Caesar valóban visszakapta a szabadságát. Jóllehet 
polgári személy volt, rávette a provincia vezetőit, akik a 
váltságdíjat adták érte, hogy adjanak a parancsnoksága 
alá néhány hadihajót. Állta a szavát, elfogta a kalózokat, 
és röviddel utóbb egytől egyig keresztre feszítette őket. A 


római erény, avagy férfiasság eme megnyilvánulásával 
Caesar tartósan belopta magát a római nép szívébe. 
Crassus sóvárogva áhítozott efféle megbecsülésre. A 
vendégére mosolygott. 

— Bort? 

— Köszönöm, az jólesne. 

- Az én torkom is kiszáradt. - Crassus Saeniusra 
pillantott, ám ő máris kifelé tartott. 

— Hosszú volt a nap a Szenátusban? 

— Igen. Új csatornák építését tervezik az Aventinusra. 

— Értem. Ésszerű javaslatnak tűnik. 

— Azt hinné az ember. De hát a Szenátusban mindig 
nehezen mennek a dolgok, igaz-e? De nem azért jöttél ide, 
hogy csatornázásról beszélgessünk. 

— Nem. —- Caesar elhallgatott, amikor Saenius visszatért 
egy Ílaska borral. 

— Nyugodtan beszélhetsz. A háznagyom több mint húsz 
éve van nálam. Úgy megbízom benne, mint a saját 
fiamban. 

— Rendben - mondta Caesar nyilvánvaló vonakodással. — 
Bizonyára tisztában vagy vele, hogy a fővárosban élni és 
magas hivatalhoz illő életvitelt folytatni nagyon sok 
költséggel jár. 

Tudtam, gondolta Crassus. Kölcsönért jött. Nem azért 
jönnek-e mind? 

— Meglehet. A nép megvendégelése mindig nagyon 
költséges tud lenni. 

— Számos barátom említette, hogy te roppant 
nagyvonalú tudsz lenni, ha úgy adódik, hogy az ember 
gyarapítani kényszerül az anyagi eszközeit. 

— Tudják rólam, hogy pénzt kölcsönzök időnként. —- 
Crassus elhallgatott, és élvezte a hatalmát. — Ezért vagy 
itt? 


— Röviden szólva, igen. 

— Értem. Mennyi pénzre van szükséged? 

— Hárommillió denariusra. 

Saenius halkan felszisszent, majd köhögésnek álcázta a 
dolgot. Arcátlan, gondolta Crassus. 

— Az igen szép summa. 

— Az elkövetkező néhány hónapban rendezni akarok egy 
munust. Önmagában véve ez legkevesebb ötszázezer 
denariusba fog kerülni nekem. Aztán ott vannak a 
háztartás költségei... 

-Nem kell számot adnod nekem a kiadásaidról. 
Pontosan hogyan törlesztenél? 

- A zsákmányból, amit hadjáraton szerzek. 

— Hadjárat? Hol? Pontusban? 

— Talán. Vagy valahol másutt. 

Crassus gondolkozott egy pillanatig. Róma állandóan 
háborúban állt. Caesar biztosra veheti, hogy talál 
magának hadszinteret, ha akar, de nincs garancia arra, 
hogy visszafizet majd egy ilyen hatalmas összeget. De hát 
nem is ezért adok nekik pénzt, ugyebár. Azért teszem, hogy 
a hatalmamban legyenek. Hogy amikor egy szívességre 
lesz szükségem, megkapjam. Elmosolyodott. Caesar máris 
népszerűségnek örvend a szenátorok körében. Előnyös 
lenne, ha az adósává válna. 

— Rendben van. 

Caesar arckifejezése megváltozott: most csak annak a 
fiatalembernek látszott, aki valójában volt. 

— Folyósítod . nekem a kölcsönt?  - kérdezte 
türelmetlenül. 

— Természetesen - válaszolta Crassus lelkes hangon. — 
Mint bizonyára hallottad, méltányos kamatot számítok. 
Száz denarius után évente öt denarius. Saenius azonnal 
megcsináltathatja az írnokommal a papírmunkát. A 


pergament, ami garantálja, hogy holnap reggel a házadban 
lesz a pénz. 

— Köszönöm. Hálából később áldozok majd egy bikát 
Jupiternek. 

— Egyetlen apró feltételem van. 

— Értem. 

— Beleegyezel? 

— Kénytelen vagyok? 

— Igen, ha akarod a pénzt. 

Caesar mosolya kissé elhalványult. 

— Amennyiben nem kérsz arra, hogy öljem meg 
anyámat, úgy vélem, tudok segíteni. 

Crassus palástolta az örömét. Bekapta a horgot. 

— Bizonyára tudsz róla, hogy az utóbbi napokban 
türelmetlen voltam a consuljaink, Lentulus és Gellius 
iránt. 

— Igen -— válaszolta Caesar óvatosan. 

— Türelmetlent mondtam? Ez enyhe kifejezés. Lentulus 
bolond. Belesétált egy csapdába, amit egy vak is észrevett 
volna. Bevonulni egy sereggel egy szűk szurdokba anélkül, 
hogy először ellenőrizné a szegélyező magaslatokat? Még 


ilyet! 
Caesar megdörzsölte hosszú sasorrát, azon tűnődve, 
megemlítse-e, , hogy — valaki megadta a jelzést. 


Visszatekintve nyilvánvaló volt, hogy Lentulus felderítőit 
megölték, így Spartacus valamelyik embere lépre csalhatta 
a consult a jeladással. Úgy döntött, hogy nem említi. 

— Elhamarkodott döntés volt. 

— És Gellius? Egy vénember csupán, aki azt hiszi, nyert 
ügye van Spartacusszal szemben, csak mert legyőzött egy 
vadember által vezetett gyülevész bandát. 

— Erős szavak. 


— Talán igen, de igazak. — Crassus harciasan felszegte az 
állát. 

— Ez idáig nem mondtam ki nyilvánosan, de egyetértek 
veled - vallotta be Caesar. 

Crassus felbátorodva folytatta: 

— A praetorok, akik a consulok előtt jártak, nem voltak 
jobbak. Glaber, Varinius és Gossinius lettek volna magas 
rangú magisztrátusok? Furius legatus is egy idióta volt. 

— Te képes lettél volna jobban intézni. 

— Tessék? 

- Aki a Porta Collinánál elkeseredett harc után 
szállította a győzelmet Sullának, az mostanára kétségkívül 
megoldotta volna ezt az egész ügyet. 

- Az istenek segítségével, talán - mondta Crassus 
szerényen. 

Nem volt hajlandó bevallani, hogy minden ébren töltött 
pillanatában efféle gondolatokkal van tele a feje. A 
valóságban viszont nem volt ennyire egyszerű a dolog. 
Bárki beleeshetett volna abba a hibába, amelyet Glaber 
elkövetett, amikor nem állított elegendő őrszemet. Ki 
gondolta volna, hogy hetven-egynéhány gladiátornak lesz 
mersze éjszaka rátámadni háromezer emberre? Ha hinni 
lehet Furius beszámolójának arról, hogy mi történt vele, ő 
is ügyes rajtaütés áldozata lett. Akárcsak Gossinius, akit 
meztelenül értek egy fürdőmedencében. Egyedül Varinius 
hozott többször buta döntést, és az utolsó miatt teljes 
vereséget szenvedett Spartacustól Thurii városánál. 
Crassusnak eszébe jutott, miként esedezett a segítségéért 
a kegyvesztett praetor, miután visszatért Rómába, ő 
természetesen nem volt hajlandó. Varinius maga hozta a 
fejére a pusztulását. Közösséget vállalni vele egy ilyen 
siralmas kudarc után egyenértékű lett volna a politikai 
öngyilkossággal. 


— De a Szenátus nem engem választott - tette hozzá. 

— Nem jelentkeztél a feladatra. 

— Miért kértem volna, hogy sereget vezethessek szökött 
gladiátorok gyülevész serege ellen? — Crassus nem tudta 
palástolni a bosszúságát. — Amellett, Glaber nem lett volna 
képes senki másnak átengedni a feladatot. 

- Az igaz - válaszolta szeliden Caesar. - Csakhogy 
mostanra sokkal komolyabbra fordult a dolog. 
Nagyszabású felkelésről beszélünk. 

— Úgy ám! És a két consullal felsültünk. A Köztársaság 
sült fel. El tudod képzelni, mit mondanak Rómáról 
Pontusban?  Ibériában? Bizonyosan nevetség tárgya 
vagyunk szerte a Mediterráneumban. Itáliában fel és alá 
vonulgat egy rabszolgasereg, és szétver minden ellene 
küldött katonai erőt. Ez a botrányok netovábbja! Most 
pedig Gallia Cisalpina proconsuljától függünk, hogy 
sikerül-e neki az, ami senki másnak nem sikerült. 
Mindössze két légióval. Nem irigylem Gaius Gassius 
Longinust. Roppant feladat ez. 

— Teljesen igazad van. 

— Ezért , szándékozom megnyerni a  Curiában a 
szenátorok többségét. Amikor ez megvan, a consulokat 
lemondásra kényszerítem, vagy ami valószínűbb, arra, 
hogy adják át nekem a seregeik parancsnokságát. 

Dacára az elhangzottak jelentőségének, Caesar 
szemöldöke csupán egy picit emelkedett meg. 

— Pompeius Magnus nem fog örülni, ha megteszed. — 
Halvány mosoly játszott Ceasar ajkain. - De ez jó dolog. 
Így is túlságosan szereti a hatalmat. 

— Egyébként is le van foglalva Ibériában. Perpenát 
legyőzte ugyan, de sok törzs továbbra is szívesen harcolna 
Róma ellen. 


— Mint mindig. Tételezzük fel, hogy sikerrel jársz. Mit 
csinálnál utána? 

— További légiókat állítanék fel a négy consuli mellé, 
aztán hadat indítanék Spartacus ellen. Erélyesen. Ha még 
mindig Itáliában van, annál jobb. Ha távozott, 
utánamennék szárazföldön vagy tengeren. Nem nyugszom 
addig, amíg a csőcselékét a földbe nem döngölöm, és le 
nem mosom a Köztársaság becsületén esett foltot. 
Csatlakozol hozzám? 

Caesar nem válaszolt azonnal, ami bosszantotta 
Crassust. 

—- Ha nem, szóba sem jöhet, hogy pénzt kölcsönözzek 
neked - jelentette ki kurtán. 

— Megtiszteltetés számomra, ha segíthetek. 

— Nagyszerű. Saenius, szólj az írnoknak, hogy készítse el 
a szokásos hitelmegállapodást. Hárommillió denariusról. — 
Crassus maga töltött még bort mindkettejüknek. - A 
hosszan tartó barátságra. 

Caesar megismételte a pohárköszöntőt, és ittak. 

— Még egy kívánságom lenne - mondta Caesar egy 
pillanattal később. 

— Csakugyan? 

— Amikor a légiók parancsnoka leszel, nagyon szeretnék 
az egyik tribunusod lenni. 

- Ez jó alkalom lenne számodra, hogy katonai 
tapasztalatot szerezz. 

— Beveszel majd? 

— Mindenkit szívesen látok a tisztikaromban, aki 
elnyerte a corona civicát. — Crassus tisztelgésképpen 
megemelte a poharát. 

Barátságosabb csend támadt. Odakint az udvaron az 
írnok stylusának percegése keveredett a szerződés 
feltételeit diktáló Saenius hangjával. 


Crassus elégedettséggel gondolta végig a napját. Alig 
ötölte ki a tervét az itáliai légiók parancsnokságának 
megszerzéséről, és Caesar már az ölébe is hullott. A 
Pontifex támogatásának megszerzésével egyszersmind egy 
értékes törzstisztre is szert tett. És Saenius híreit még nem 
is hallotta. 


Harmadik fejezet 


Két héttel később 
Gallia Cisalpina, Mutina városa közelében 


Felkelt a nap, és Spartacus nem messze állt a táborát 
övező sánctól. Az őrszemeken kívül csakis őt lehetett látni. 
Jó időszak volt ez az egyedüllétre, és gyakran kihasználta 
az alkalmat ilyenkor, hogy összeszedje a gondolatait. 
Mélyeket lélegzett, és élvezte a hűvös levegőt. Küszöbön 
állt a nyár, minden nap egyre melegebb volt. Délre 
keserves vánszorgás lett a menetelésből. Nem meglepő 
módon Gellius legyőzése óta a sereg még a szokottnál is 
lassabban haladt. Spartacus emberei a hihetetlen 
diadalukkal eltelve az idő nagy részét ivászattal töltötték, 
vagy helyi birtokokat dúltak fel, élelmet, asszonyokat és 
persze még több bort keresve. Spartacus nem próbálta 
megállítani őket. Azután, amit elértek, megérdemelték, 
hogy ünnepeljenek. Az olyan vezér, aki megakadályozza az 
embereit efféle dolgokban, népszerűtlen lesz, és Spartacus 
ezt nem kockáztathatta meg most, hogy ennyire közel 
jártak az Alpokhoz. Tudta, hogy helyesen cselekedett, 
amikor nagyjából egy héttel korábban továbbindult a 
sereggel. Csakhogy azóta csigalassúsággal vonultak, napi 
öt mérföldet, ami roppantul dühítő volt. 

Azonban nehéz volt megszervezni ötvenezer embert és az 
őket kísérőket. Spartacus régen letett arról, hogy irányítsa 
az — ezernyi  csellengőt - asszonyokat, gyerekeket, 
sebesülteket, örömlányokat, kalmárokat -, akik a 


nevetségességig felduzzasztották a sereg méreteit. Több 
mint húsz mérföld hosszan nyúlt el a menetoszlop. Miután 
délről elindultak, Spartacus a hegyek között tartotta a 
katonáit, ahol könnyű volt elkerülni az összecsapásokat. 
Az előző napon maguk mögött hagyták az Appenninek 
oltalmát, és kivonultak a fenséges Padus folyót szegélyező 
síkságra. Itt már állandóan nyilt terepen haladtak, 
támadások veszélyének kitéve. Megfutamítottak ugyan két 
consult, de Spartacus megtanulta az évek során, hogy 
mindig legyen résen. Egymástól szabályos távolságra 
lovasszázadok haladtak a menetoszlop szélein. További 
egységek is portyáztak jóval távolabb, ellenséges 
katonákat keresve. Eddig úgy tűnt, hogy a mutinai 
helyőrség a város falain belül marad. 

Spartacus felkapaszkodott egy közeli sziklára, és észak 
felé tekintett. A felhőtakaró miatt ezen a reggelen nem 
látta az Alpokat, de kristálytisztán emlékezett, hogy 
megpillantotta őket, amikor leereszkedtek az 
Appenninekből. Kevesebb mint hetvenmérföldnyivel odébb 
a Római Köztársaság hatalma egyszeriben véget ér. A 
kilátás Ariadnét boldogabbá tette, mint amilyennek 
Spartacus valaha is látta ő t. Hasonló hatással volt 
Atheasra, Taxacisra és az életben maradt trákokra is. 
Viszont , mindenki más  visszafogottabban reagált. 
Gannicus mosolygott, és azt mondta, alig várja, hogy 
magáévá tehessen egy szabad gall asszonyt. Castus alig 
szólt. Az elégedetlenség első valós jelei aggodalmat 
ébresztettek Spartacusban, aki minden este végigjárta a 
tábort, arcát a köpenye alá rejtve. Sok olyan beszélgetést 
hallgatott ki, amit nem esett jól hallania. Igen, beszéltek 
néhányan arról, hogy örökre maguk mögött hagyják 
Itáliát, de volt duzzogás és panaszkodás is. 


Miért akar elmenni? Van itt minden, ami kell nekünk. 
Védtelen városok. Gabona. Bor. Asszonyok. Pénz. Mind a 
miénk, csak el kell vennünk. 

Megvertünk minden sereget, amit ellenünk küldtek. Mi 
félnivalónk van a maradástól? 

Mindkét consul kénytelen volt az életét mentve futni, 
miután szétvertük a légióikat. A rómaiak megtanulták a 
leckét. Nem fognak egyhamar a közelünkbe jönni. 

Spartacus az ajkába harapott, de nem vonta kérdőre az 
elégedetlenkedőket. Nem beszélhetett az összes sátor 
lakójával. Nem értik a rómaiakat. Tanulatlan rabszolgák. 
Mit tudnak a múltról? A túlnyomó többség számára semmit 
nem jelentene, ha Pürroszról esne szó, aki nem is egyszer 
legyőzte Rómát, és Hannibálról, aki egyetlen nap majdnem 
a teljes római hadsereget elpusztította, meg a gall 
törzsekről, amelyek Itáliát időnként fenyegették. De azért 
önkéntelenül örült neki, hogy ennyire magabiztosak. 

Miért akarnánk elmenni? Mit tehetnénk, ha százezren 
volnánk? Kétszázezren? A rómaiak akkor igazán félnének 
tőlünk. 

Gondolatai visszatértek Trákiára és arra, hogy örökre 
meg akarta szabadítani a légióktól. Hallgatni fognak rám 
az emberek, amikor eljön az idő, mondta magában. 
Szeretnek engem, és bíznak bennem. Nem követnek majd 
valamennyien északra, de a többségük követni fog. Az égre 
pillantott. Engedd, hogy így legyen, Nagy Lovas! Engedd, 
hogy megmaradjon a tiszteletük irántad és hűséges 
szolgád, Ariadné iránt, ó, Dionüszosz! 

Ám a lelke mélyén gyanította, hogy a rómaiak nem 
fogják csendben végignézni, ha távozik Itáliából. Bosszút 
akarnak majd állni a megaláztatásért, amit elszenvedtek 
tőle. 

Hallotta, hogy közeleg valaki. 


— Carbo. Navio. Gondoltam, hogy ti lesztek. 

Az én hűséges római katonáim. Közelről figyelte az 
arcukat a Crixus emlékére rendezett munus alatt. Navio 
élvezettel nézte, ahogy a legionáriusok legyilkolják 
egymást, ami Spartacus szemében a hűsége bizonyítéka 
volt. Carbo szót emelt a dolog ellen, és még Caepióval is 
beszélt, amikor vége lett. Spartacus ötven lépés 
távolságból figyelte, ahogy a centurio megvetően Carbo 
lába elé köp. Sajnálta az ifjú rómait, de egyszersmind 
örvendezett is, mert Caepio elutasító magatartása örökre 
hozzáláncolta. Kevés ember akadt, akire Spartacus rábízta 
volna Ariadné és a még meg nem született fiuk 
oltalmazását a halála esetén. Ilyen volt Atheas és Taxacis, 
valamint Carbo. Megkönnyebbülés volt arra gondolni, 
hogy Carbo továbbra is erősen ragaszkodik hozzá. 

-— Északra nézel? - Carbo kíváncsi volt, miért kelt fel a 
vezére ilyen korán. 

— Hová máshová néznék? Az Alpok közel van. Egy hét, 
legfeljebb tíz nap múlva odaérünk. - Spartacus örömmel 
látta, hogy egyik embere sem tűnik boldogtalannak. — 
Előtte túl kell jutnunk Mutinán, nemde? 

— Nagyjából tíz mérföldre van — mondta Navio. 

— Mesélj róla nekem! -— utasította Spartacus. 

— Római colonia a Via Aemilia mentén, amely Arminiától 
vezet a keleti parton a mintegy hatvanmérföldnyire lévő 
Placentiáig. Mutina továbbá a provincia két légióval 
rendelkező kormányzójának székvárosa. 

— Gaius Gassius Longinus proconsul - szólalt meg 
Carbo. — Régi, nevezetes család sarja 

— Longinus volt a consul tavaly, amikor Glabert meg a 
többi bolondot ellenünk küldték, hogy végezzenek velünk — 
tűnődött Spartacus. — Mostanra biztosan értesült róla, mi 
történt Lentulusszal és Gelliusszal. 


— Azt mondanám, hogy ebben a pillanatban Mutina falai 
között lapít, és retteg — jelentette ki nevetve Navio. — És 
arra gondol, bárcsak több katonája lenne két légiónál. 

— Vigyázz a sarokba szorított kígyóval! — tanácsolta 
Spartacus. -— Egy római sereget lebecsülni pedig annyi, 
mint előidézni a saját pusztulásunkat. 

— Igaz — mormogta Navio. -— De ettől függetlenül ripityára 
fogjuk zúzni őket. 

— A felderítők eddig nyomát sem látták Longinusnak 
vagy a katonáinak. Ez valószínűleg azt jelenti, hogy 
táborban tartja őket, de az Alpokhoz Mutina érintésével 
jutunk el a legrövidebb úton. Ki tudja, mit terveit ki 
nekünk a proconsul? 

— Spartacus Carbóra és Navióra szegezte a tekintetét. — 
Szeretném, ha kiderítenétek, amit lehet. 

— Menjünk el Mutinába? - kérdezte Carbo meglepetten. 

— Igen. Csakis ti ketten úszhatjátok meg. Ti rómaiak 
vagytok. Tanultak vagytok. Senki nem fog még csak 
kérdőre sem vonni benneteket. 

—- Rendben. 

— Számíthatsz rám — mondta Navio. 

— Azt akarom, hogy egy napon belük gyertek vissza. Ha 
fontos az irhátok, ne feledjétek tartani a szátokat! — 
figyelmeztette őket Spartacus. — Pihenőt engedélyezek a 
seregnek, amíg vissza nem tértek. Aztán indulunk 
északnak. 

— Egy nap - tűnődött Carbo, és zakatolt az agya, vajon 
lesz-e ideje, hogy írjon egy búcsúlevelet a szüleinek. 

Korábban is felmerült benne a gondolat, de a helyzetük 
lehetetlenné tette a dolgot. Nem volt tintája, sem 
pergamenje és semmilyen lehetősége az üzenet 
elküldésére. Most, hogy ennyire közel jártak az Alpokhoz, 
egyszeriben nagyon valószerűnek tűnt, hogy el fogják 


hagyni Itáliát. Örökre. Egy olyan város forumján, mint 
Mutina, találna írnokokat, akik némi pénzért megírnának 
neki egy levélkét. 

— Az rengeteg idő - jelentette ki Navio. 

— Kerítsetek valami viseltes és piszkos gúnyát! Az 
öveteket persze ne vegyétek fel, és késen kívül ne legyen 
nálatok más fegyver! -— parancsolta Spartacus. — Pénzt 
csak keveset vigyetek! 

— Mit mondjunk, ha megkérdezi valaki, mi járatban 
vagyunk? 

— Mindketten parasztok vagytok. Ez megmagyarázza a 
lebarnult bőrötöket és a kérges tenyereteket. Délről 
jöttetek, harmincmérföldnyi távolságból, az Appenninek 
lábától. Mint oly sokakét, a ti tanyátokat is feldúlták 
Spartacus emberei, a rokonaitokat megölték. Azért jöttetek 
Mutinába, hogy munkát keressetek, és védelmet a felkelők 
elől. 

Ez hihető történetnek tűnt. Carbo és Navio egymásra 
néztek, majd bólintottak. 

— Induljatok! Minél hamarabb nekivágtok az útnak, 
annál hamarabb tértek vissza. 


Carbo lehúzódott a kövezett útról, hogy ne tiporja el a 
hivatalos hírnök, aki semmi jelét nem adta annak, hogy le 
akarná lassítani vágtázó lovát. A szeme sarkából vetett egy 
pillantást rá. Nem nehéz kitalálni, miféle hírt visz. 
Spartacus a kapuknál van. Jó érzés volt erre gondolni. 
Kerülő úton vágtak át Navióval a néptelen vidéken, és 
Mutinától néhány mérfölddel nyugatra tértek rá a 
forgalmas Via Aemiliára, hogy amikor megérkeznek, ne 
úgy nézzen ki, mintha délről jöttek volna. A zsúfolt úton 
haladók legnagyobb része nem a rabszolgasereg jelentette 
fenyegetés elől menekült. De elég sok utazó tartott 


keletnek ahhoz, hogy Carbo és Navio ne keltsenek 
feltűnést. Carbo felsóhajtott, és kinyitotta a vizestömlőjét. 

— Istenek, de meleg van! 

Kortyolt egy nagyot, majd Naviónak dobta a bőrtömlőt. 

— Még jó, hogy nincs rajtunk páncéling, és nem cipelünk 
kardot meg pajzsot, mi? 

— Hádész nevére! Fogd be a szád! 

Carbo örült, hogy a mellettük elhaladó szekér kerekei 
fülsiketítőn nyikorognak. 

— Nem hall senki. 

— Talán nem. De Mutinában másképp lesz, főleg ha 
betérünk egy fogadóba. 

— Amikor beérünk! 

Carbo bosszús pillantást vetett rá, de csak félig-meddig 
komolyan. Egész úton arról beszélgettek, hogy keresnek 
majd egy fogadót, ahol rendes bort ihatnak, és finom ételt 
rendelhetnek — az összeégett húsdarabok helyett, 
amelyekhez szoktak. Még az is lehet, hogy lesz ott néhány 
elfogadható külsejű örömlány, gondolta Carbo 
reménykedve. Nem volt nővel azóta, hogy Chloris, a 
kedvese meghalt. Alkalma bőséggel lett volna, de 
Spartacus embereinek többségétől eltérően nem volt 
hajlandó védtelen asszonyokat megerőszakolni. Mostanra 
nagyon nehezen viselte a dolgot. 

— Rendben. De úgy intézzük, ahogy én mondom. 
Csendben. Óvatosan. Nem beszélünk másról, csak 
gazdálkodásról, a szegény, halott rokonainkról meg arról, 
hogy Spartacus meg a bandája micsoda rohadékok. 

— Benne vagyok - válaszolta Navio. — De ez minden, amit 
megszabhatsz nekem. Nem te fogod kiválasztani, hogy 
melyik nőt tehetem magamévá. 

Carbo kuncogott. Egy pillanatra az élet normálisnak 
tűnt. 


Ám hamarosan visszatért az aggodalma. Hosszú sor 
várakozott bebocsátásra Mutina főkapuja előtt, melyet 
legionáriusok csapata őrzött. 

— Nézd, milyen sok római kutya van ott! Legalább húsz — 
mormogta, miközben egy ökrös szekér után araszoltak. — 
Hallották, hogyan vettük be Thuriit. 

— Úgy fest. 

Carbo a dél-itáliai Thuriinál vívott ütközet minden 
pillanatára emlékezett. Hogy meglepetésszerű támadást 
intézhessen Varinius ellen, Spartacus fortélyt alkalmazva 
foglaltatta el az embereivel a rosszul védett várost. Másnap 
a serege egy részét odakint hagyva, halálos csapdába 
csalta Variniust és katonáit. Azóta Carbo 
megingathatatlan tisztelet érzett Spartacus iránt. A 
rómaiak teljes vereséget és hatalmas megaláztatást 
szenvedtek. 

Longinus nyilvánvalóan nem óhajtotta, hogy Mutinával 
vagy vele ugyanez történjen. 

— Egyszerűen fapofát vágunk, és bemegyünk. Ha 
kérdeznek, mesélünk a lemészárolt családunkról. Hűséges 
római polgárok vagyunk, fizetjük az adónkat, és keveset 
kérünk cserébe. Hol voltak a legionáriusok, hogy 
megvédjenek bennünket, amikor Spartacus meg az 
emberei a tanyáinkra rontottak? És így tovább. 

— Rendben - helyeselt Carbo, ám feszültsége fokozódott, 
ahogy közelebb értek az őrökkel alaposan megrakott 
falakhoz. A mellvéden egymástól szabályos távolságra 
hajítógépek is voltak. Apró fejmozdulattal feléjük intett. — 
Látod azokat? 

—- Igen. Felkészültek egy ostromra. Lehetséges, hogy 
Longinus fél kivonulni és harcolni - tréfálkozott Navio. 

— Talán. De azért meg fogja tenni. 


— Kénytelen lesz - értett egyet Navio komoran. - 
Máskülönben élete hátralévő részében úgy fogják 
emlegetni, hogy ő az a hadvezér, aki futni hagyta 
Spartacust. Legfeljebb latrinatakarítás irányítását bízzák 
majd rá. 

Szórakoztató volt így elképzelni egy római hadvezért, de 
Carbo kényszerítette magát, hogy a rájuk váró feladatra 
koncentráljon. Az előttük lévő szekéren ülő ösztövér férfi 
heves vitába bonyolódott a kaput őrző legionáriusokkal. 

— Nem jössz be ezzel a rohadt kocsival - hajtogatta a 
parancsnok, egy tömpe orrú, fontoskodó optio. — Egyelőre 
semmiféle árucikk nem engedhető be, hacsak maga a 
proconsul nem rendelkezik másképp. - Átfutotta a listát a 
jobb kezében. - Nem látok itt semmit deszkákról. 

— Ezeket maga Purpurius rendelte, nem más! 

— Purpurius? 

— Egy fontos kereskedő, aki a forumnál lakik. 

— Sosem hallottam róla. 

— Elmondanám neked, hogy Purpurius a proconsul 
barátja! 

— Biztosan úgy van — mondta az optio kétkedő hangon. — 
De a portékája nincs rajta a listámon. 

— Két napomba telt, hogy ideérjek - esedezett a szekeres. 

— Az nem az én gondom. Most fordítsd meg a szekeredet, 
és indulj vissza! Eltorlaszolod a bejáratot. 

— Én... 

Az optio felemelte a botját. 

— Süket vagy? 

A szerencsétlen szekeres dühös pillantást vetett a 
katonákra, és miközben arról siránkozott, mit fog csinálni 
Purpurius, ha értesül a történtekről, nekilátott a 
fáradságos feladatnak, hogy megfordítsa az ökröket. 
Carbo, Navio és a mögöttük lévő sietve félrehúzódtak az 


útból, ahogy a férfi morgolódva elindult vissza, amerről 
jött. 

— Tovább! 

Az optio intett Carbóéknak, hogy lépjenek előre. 

— Neveket! — kiáltotta. 

Carbóék már eldöntötték, hogy nem számít, ha a valódi 
nevüket használják, és így legalább nem kell álneveket 
megjegyezniük. 

— Paullus Carbo. 

— Marcus Navio. 

— Foglalkozás? 

— Parasztok vagyunk, uram —- mondta Carbo. 

Az optio végigmérte őket. 

— Se szekér, se zsákok. Mi dolgotok itt? 

— Elűztek bennünket a földünkről - válaszolta Carbo 
keserűen. 

- Ó! Spartacus meg a bandája? 

— Igen, uram. — Navio arca megrándult. — Azok az állatok 
megölték a családunkat. Elvitték az összes jószágunkat. 
Letiporták a búzát a földeken. 

—- Nem hagytak nekünk semmit - tette hozzá Carbo. 

Az optio együtt érzően elhúzta a száját. 

—- Nem vagytok egyedül. Sok ezer emberrel történt 
ugyanez. Miért jöttetek Mutinába? 

— Munkát keresni, uram - felelte Navio. 

— Munkát? Ahhoz nagy szerencse kell. Dugig van a hely 
menekültekkel. 

— Bármit megcsinálunk, uram - esedezett Carbo. - 
Kérlek! 

Az optio megdörzsölte az orrát. 

-Lesz munka igen hamar, azt hiszem. Amikor 
Spartacus megérkezik, kellenek majd emberek, akik 


köveket hordanak a falakra a hajítógépekhez. Gondoljátok, 
hogy képesek lesztek egész nap zokszó nélkül csinálni? 

— Természetesen, uram. 

— Elég keménykötésűnek látszotok. Nincs fegyveretek 
azokon a késeken kívül? 

— Nincsen, uram. 

Az optio kurtán intett nekik. 

— Akkor tovább! Befelé, mindketten! 

A két barát mormogva hálálkodott, és sietősen 
áthaladtak a boltív alatt. 

— Paullus Carbo? Erről hallgattál - mondta Navio 
kuncogva. 

Carbo érezte, hogy elvörösödik az arca. 

—- Nem szeretem a nevemet, ezért sosem használom. 

— Paullus, fiam! Tálalva van! - Navio egy asszony 
hangját utánozta. -—- Paullus! Ideje, hogy a leckéddel 
foglalkozz! 

Navio mókázása a régi magiszterét juttatta Carbo 
eszébe, és felnevetett. Navio az ajka elé tartotta egy ujját. 

— Gyászolnunk kell a családunkat... Paullus! 

Annyira igyekeztek elfojtani a nevethetnékjüket, hogy 
nem vették észre az optio egyik emberét, aki settenkedve a 
nyomukba eredt. 

Miután kissé beljebb értek a városban, sülő hús 
pompás illata csapta meg az orrukat. Hamarosan ráleltek 
egy elöl nyitott vendéglőre a főút mentén sorakozó 
mellékutcák egyikében. Látták, hogy a hely tele van 
szolgálaton kívüli katonákkal, ezért úgy döntöttek, hogy 
ott fognak enni. Egy ilyen helyen gyümölcsözőnek 
bizonyulhat belehallgatni a beszélgetésekbe. Kerestek egy 
üres asztalt a hátsó falnál, és leültek. Egy rendetlen 
külsejű, olcsó illatszer szagát árasztó nő jött felvenni a 
rendelésüket. Három asért kaptak két tányér nagy adag 


párolt húst friss kenyérrel és egy korsó vizezett bort. Evés 
közben halkan váltottak pár szót, és mindvégig füleltek a 
körülöttük zajló társalgásra. 

Navio végül eltolta magától az üres tányérját. 

— Istenek, de hiányzott már egy ilyen lakoma! 

— Jó volt - értett egyet Carbo szórakozottan. 

— Longinus nem bánja, hogy ötszörös túlerőben vannak 
- jelentette ki egy katona a szomszéd asztalnál. -— Az 
anyátlan korcsnak az kell, hogy... 

— Kussolj már, Felix! — figyelmeztette a társa. — Ne törődj 
Longinusszal! Ha egy tiszt meghallja, hogy így beszélsz, 
fogdába kerülsz. 

— Mit érdekel engem? - Felix savanyú ábrázattal 
beleszürcsölt a borába. — Úgyis lemészárolnak bennünket. 
Akár be is csukathatom magam az utolsó éjszakára a vége 
előtt. Az odabenti szalmazsákokban nincs annyi poloska, 
mint az enyémben. 

— Az lehet, de húsz korbácsütés sokkal jobban fáj, mint 
pár poloskacsípés. És a harcot sem úszod meg. Köteles 
szolgálatra jelentkezni mindenki, aki képes pajzsot és 
lándzsát tartani. Az orvosok parancsot kaptak, hogy a 
legsúlyosabb esetek kivételével mindenkit tegyenek ki az 
ispotályból. 

— Tudom. Hallottam a hirdetményt is. Csak hát... 

— Fogd be a szád! - parancsolt rá a barátja, és bort 
töltött neki. - Igyál még egyet, mert lehet, hogy nem sokat 
iszol már! 

A két legionárius arról kezdett beszélni, hová menjenek 
ezután. 

— Hallottad ezt? — suttogta Carbo. - Úgy néz ki, hogy 
Longinus harcolni szándékozik. 

— Egyik sem ezt mondta pontosan. 


Naviónak igaza volt. Nem hallottak még eleget. Carbo 
ártatlan képet vágva ivott egyet, és hanyagul végigfuttatta 
pillantását a legközelebbi asztalokon. Balra négy katona 
sült disznólábat lakmározott. Rajtuk túl két kereskedőnek 
látszó férfi üzleti dolgokról beszélt. Carbóéktól jobbra az a 
kettős volt, akiket nyavalyogni hallottak, aztán pedig 
három legionárius, akik bort ittak, miközben egy 
dobócsontos játékon civakodtak. Navio mögött egy 
tiszthelyettes és egy kürtös azzal szórakoztatták magukat, 
hogy ételmaradékkal kecsegtettek és minél nagyobb 
ugrásokra vettek rá egy sovány ebet. A távolabb lévők 
beszélgetését nem lehetett érteni. 

Carbo igyekezett türelmes lenni. De mire végeztek a 
boroskorsójukkal, még mindig nem hallottak semmi 
érdekeset. 

— Ideje továbbmenni -— mormogta Carbo. 

A délután a végéhez közeledett. Nem volt már sok híja, 
hogy besötétedjen. 

Navio széles vigyorral válaszolt. Felix felé hajolt. 

— Hé, barátom! Hol találhat itt két szomjas ember egy 
rendes itatóhelyet? Lehetőleg olyat, ahol a nők nem 
vérbajosak. 

— Próbáljátok ki a fogadót két utcával odébb, jobb kéz 
felől. Vulcan Üllője a neve. Nem lehet eltéveszteni. Tele van 
katonákkal éjjel-nappal. 

-Jó hely, ha nőt akar az ember - tette hozzá egy 
bajtársa kacsintva. 

— Elég jók az ottani lányok. De drágák is. — Felix fürkész 
pillantást vetett Carbóékra. - Kétlem, hogy van elég 
pénzetek megfizetni őket. 

— Igazad van, barátom — mondta Navio talpra állva. - De 
abban nem akadályozhat semmi, hogy megcsodáljuk őket, 
amíg iszunk, igaz-e? 


—-— Az már igaz. A legtöbbet ezt csináljuk ott, kivéve a 
zsoldfizetés napját. Később talán majd utánatok megyünk. 

— Megtiszteltetés, ha meghívhatunk benneteket egy 
italra — tette hozzá Carbo, bár pontosan az ellenkezőjét 
gondolta. Búcsúzőul barátságosan biccentett. Amint 
hallótávolságon kívül értek, ezt mormogta Naviónak: — 
Keressünk egy másik helyet! 

— Kissé veszélyes lenne, mi? 

— Azt mondta, tele van katonákkal. Egy másik fogadó 
sokkal biztonságosabb lenne. 

— De gondolj a nőkre! — Navio hangjában sóvárgás volt. 

— Azokra, akikre nincs pénzünk? 

— Nincsen? 

— Nincs - csattant fel Carbo. 

Navio meghúzta a bőrzsinórt, ami a nyakában lógó 
erszény száját összefogta. 

— Találtam két aureust az egyik birtokon, amit 
nemrégiben — kifosztottunk. Mostanáig nem tudtam 
elkölteni semmire. 

— Spartacus azt mondta, ne hozzunk sok pénzt - 
tiltakozott Carbo. 

— Tudom, tudom. De hát egy férfiembernek vannak 
szükségletei, nem igaz? 

— Mit gondolsz, mire elég egy aureus? 

— Mire nem elég? Életed legjobb élményében lesz részed, 
garantálom. 

Buja gondolatok töltötték meg Carbo fejét. Aztán 
összeszedte magát. 

—- Nem a Vulcan Üllőjében - jelentette ki határozottan. — 
Valahol másutt. 

— Biztosan van még jó bordély a városban - mondta 
Navio egy vállrándítással. — Próbáljunk hallgatózni egy 


másik fogadóban. Valószínűleg lesznek még szolgálaton 
kívüli katonák, akik Longinusra panaszkodnak. 

Elkezdtek keresztülfurakodni a tömegen. Egyikük sem 
látta, hogy a vendéglővel szemközti árnyékok közül kiválik 
egy alak, és a nyomukba szegődik. 

Dacára a bor okozta bódulatnak, Carbo nem tudta nem 
észevenni a városlakók feszült arckifejezését és nyúzott 
külsejét.  Legionáriusok százai  masíroztak ide-oda. 
Tisztjeik kiáltásokkal és szőlővenyigékkel ösztökélték őket. 
Mindenki gondterheltnek tűnt, kiváltképpen a boltosok, 
akik üres üzleteik ajtajában állva, savanyú ábrázattal 
figyelték a járókelőket. Koldusok voltak mindenütt: a 
keréknyomok szabdalta sárban kuporogtak az utca szélén, 
vagy piszkos kezüket kinyújtva tolakodtak a tömegben. Ez 
Spartacus miatt van, gondolta Carbo döbbenten, mégis 
büszkén. Mindannyiunk miatt. 

A törekvésük, hogy beszélgetéseket hallgassanak ki, 
nehezebbnek bizonyult, mint feltételezték. A főutcákon 
kószálva számos fogadót találtak. Mindegyikben voltak 
katonák, de a zsúfoltság miatt nehéz volt olyan asztalt 
lelni, ami elég közel lett volna hozzájuk, hogy hallják a 
beszédüket. A két barát kénytelen volt diszkréten 
viselkedni, és nem is egyszer be kellett érniük azzal, hogy 
a pultnál álldogáltak, vagy távol ültek azoktól, akiknek a 
fecsegését és panaszkodását hallani szerették volna. Az 
egyetlen alkalommal, amikor sikerült egy csapatnyi 
legionárius közelében letelepedniük, csak annyit tudtak 
meg, hogy egyikük sem akar Longinus alatt szolgálni, 
kettőnek közülük vérbaja van, és hogy három hónap 
múlva esedékes a következő zsoldfizetés. Amikor Carbo túl 
sokáig bámulta az egyik társaságot, keresetlen szavakkal 
felszólították, hogy törődjön a maga dolgával, hacsak nem 
akarja kiköpni a fogait. Gyorsan továbbálltak. 


Bár csak vizezett bort ittak, az elkövetkező órákban elég 
sok helyen megfordultak ahhoz, hogy az érzékeik 
eltompuljanak, a dühük és a bosszúságuk pedig 
növekedjen. Az ötödik fogadó volt a legrosszabb az összes 
közül: lerobbant lyuk egy mellékutca mélyén. Rozoga 
bútorzat volt benne, néhány öreg örömlány és a 
leghitványabb bor, amit Carbo valaha kóstolt. Az első 
korty előtt kiköpte, és csak ült, dühödten tanulmányozva 
az agyagkupája tartalmát. Amikor egy részeg rálöttyintette 
a borát, az ifjú rómainak nem volt könnyű megállnia, hogy 
ne verje meg a bolondot. Örült, hogy uralkodott magán. 
Később Naviót kellett visszafognia, amikor az farkasszemet 
nézett két legionáriussal, akik birkózásra hívták ki a többi 
vendégét. 

— Hagyjad! Ne keresd a bajt! 

Navio elfordította a tekintetét a katonákról, akik derékig 
mezítelenre vetkőztek, karizmaikat feszítgetve peckesen 
körbejártak, és azzal fenyegettek minden pályázót, hogy 
nyomorékká teszik. 

— Mindkettejüket meg tudnám verni - jelentette ki 
Navio. — Egyszerre. 

— Ebben biztos vagyok - csitította Carbo. — De ez nem 
megfelelő alkalom. Tartsd észben, hogy miért vagyunk itt! 

—-— De nincs sok szerencsénk, mi? Az a vén Fortuna 
biztosan nagyon rossz kedvében van. 

— Majd mellénk szegődik a szerencse. Keressünk egy 
másik italmérést! Ott majd hallunk valami hasznosat — 
mondta Carbo, összeszedve minden lelkesedést, ami telt 
tőle. — És higgadj le! Ne feledkezz meg róla, hol vagyunk! 

Navio morgolódott, de nem vitatkozott tovább, hanem 
követte Carbót kifelé. 


Carbo megpillantott egy templomot, melyet Fortunának, 
a szerencse istennőjének szenteltek, és odavezette a 
barátját. Látta, hogy Navio hitetlenkedő képet vág. 

— Talán ki kell engesztelni. Várj itt! Ne csinálj bajt! 

Carbo vásárolt egy kicsiny fogadalmi lámpást egy 
vénembertől, bement, kérte az istennőt, hogy bocsássa 
meg Navio szavait, valamint a segítségét a küldetésükhöz. 
Jobban érezte magát, miután megtette a felajánlást, és 
újult lelkesedéssel elindult a barátjával, hogy keressenek 
egy másik fogadót. 

Azonban a következő helyen nem hallottak semmi 
érdekeset. Carbónak ugyanolyan rosszkedve lett, mint 
Naviónak. Csak üldögéltek, és figyelték, amint megint 
elmasírozik egy csapatnyi katona. 

— Utánuk mehetnénk - vetette fel Carbo. 

Navio lesújtó pillantása azt mondta neki, amit máris 
tudott. 

— Buta ötlet. 

Egy ideig nem szóltak egy szót sem. 

—- Nem akarok minden hír nélkül visszamenni -— mondta 
végül Carbo. 

—- Én sem, de mi egyebet tehetnénk még? 

Carbónak eszébe jutottak a katonák, akikkel korábban 
beszéltek. Összeszorult a gyomra a gondolattól, hogy 
direkt keressék annak a két embernek a társaságát, akik 
ha rájönnek a kilétükre, gondolkodás nélkül megölik őket. 
De ha nagyon részegek, nem fognak rájönni - és 
lehetséges, hogy elárulnak valamit. Nem sok esély volt a 
sikerre, de Carbónak nem akadt job ötlete. 

—- Még mindig ott van a Vulcan Üllője. 

— Nem úgy beszéltük meg, hogy ez túl veszélyes? 

— Tudsz jobbat? 


— Legfeljebb azt, hogy odamegyünk egy tiszthez, és 
megkérdezzük tőle, mit tervez Longinus - vallotta be. 

— Na hát akkor. — Most, hogy felötlött benne a lehetséges 
megoldás, Carbo nem akarta tovább vesztegetni az időt. — 
Bármi jobb, mint sorra elvánszorogni az összes mutinai 
kocsmába. Szétrohad a belünk, ha ez így megy tovább. 

-— Az már igaz. - Navio hamiskás képet vágott. -— 
Emlékszel a nőkre, akikről beszéltek nekünk? Biztosan 
azok a legjobbak a városban. 

— Azt felejtsd el! Nézzük, hogy mellénk szegődik-e a 
szerencse, hallunk-e valamit. 

— És utána egy kis szórakozás. 

Az ötlet csábító volt. Carbót éjjel-nappal gyötörte a 
kielégületlen vágy. Miközben elindultak megkeresni a 
Vulcan Üllőjét, azt mondogatta magának, hogy fizetni egy 
menetet egy nőnek csak jutalom lenne azért, hogy 
kiderítik, amit Spartacus tudni akar. 

Nem volt nehéz megtalálni. A kétemeletes különálló 
téglaépület, , melynek udvarát istállók szegélyezték, 
nagyobb volt, mint a fogadók többsége. A földszinti 
homlokzatot stukkó borította, amelyre görög oszlopfőket 
festettek. A bejáratnál két tagbaszakadt kapus állt, 
fölöttük pedig egy cégér függött, mely a tűz istenét 
ábrázolta, amint kezében kalapáccsal görnyed az üllője 
fölé. 

Carbóék odatántorogtak a bejárathoz. Az 


ablaknyílásokon kiáradó zaj — nevetés, éneklés és női 
hangok - fülsiketítő volt. 

— Ígéretesen hangzik, mi? - szólalt meg  Navio 
vigyorogva. 


Carbo, bár a képzelete meglódult, libabőrös lett. Az 
oroszlán barlangjába készültek besétálni. A fogát 
csikorgatta. A szégyen, hogy dolgavégezetlenül tér vissza 


Spartacushoz, rosszabb lenne, mint a nyakát kockáztatni. 
És ha óvatosak lesznek, a terv szerint alakulnak majd a 
dolgok. 

A nagyobbik darab kapus, akinek az egyik szeme helyén 
üres lyuk feketéllett, elállta az útjukat. 

— Segíthetek? 

Nem úgy tűnt, hogy segíteni akarna. 

— Innánk valamit — mondta Carbo udvariasan. 

— Tényleg? 

- Igen. És talán eltársalognánk a fiatal hölgyetekkel — 
tette hozzá Navio. 

A férfi felnevetett. 

— Nincs nektek annyi pénzetek, hogy megengedhessétek 
magatoknak valamelyik lányunkat. Miért nem hordjátok el 
magatokat, mielőtt a cimborámmal eltörjük a karotokat? 

— Meg a lábatokat — mordult fel a társa. 

Carbón riadalom lett úrrá. Hátrálni kezdett. 

— Hová mégy? -— Navio hangja fesztelen volt. 

—- Egy olyan fogadóba, ahol kevésbé válogatósak a 
vendégeket illetően. 

—- Semmi szükség rá. - Navio keze az erszényébe 
mélyedt. 

Carbónak nem volt ideje közbelépni. Arany csillant a 
barátja ujjai között, és egyenesen a kapus elé lépett. 

— Ez elég jó nektek? 

A kapus szája mosolyra húzódott. 

— Bocsásd meg a rossz modoromat, uram! 
Mindkettőtöket szívesen látunk a Vulcan Üllőjében. 
Köztudottan nálunk a legjobbak a borok és a lányok 
Mutinában. - Félreállt, és vaskos karjával beljebb 
tessékelte őket. 

— Gyerünk! 

Carbo vonakodva csatlakozott a barátjához. 


— Kezd alakulni — mondta Navio, ahogy beléptek. 

A gazdagon dekorált terembelsőt fél tucat bronz 
kandeláber világította meg, melyek a mennyezeten 
függtek. Az erős asztalokat és padokat keményfából 
faragták, a kőlapokkal burkolt padlót pedig tiszta 
fűrészpor borította. A vendégek jobbára katonák voltak, és 
akadt köztük néhány tiszt is. 

Navio arcáról lehervadt a mosoly Carbo összefont 
szemöldöke láttán. 

— Mi van? 

— Tudod, milyen átkozottul ritkák az aureusok. Azok a 
kapusok egész éjjel rólunk fognak beszélni. 

— Nyugalom! - mondta Navio magabiztosan. - Mit 
törődnek ők azzal, honnan van a pénzünk? Majd kifelé 
adok nekik borravalót, és megmondom nekik, hogy 
felejtsék el, hogy láttak bennünket. Nem szeretnénk, ha a 
feleségünk megtudná, hogy itt jártunk. 

Carbo még mindig nem örült, de ekkor meglátta a négy 
nőt a pult mögötti emelvényen, és elhagyta minden 
józansága: teljesen megfeledkezett a  küldetésükről. 
Szebbek voltak, mint a legvadabb álmaiban. Ágyéka 
lüktetni kezdett, amikor ráébredt, hogy az áttetsző köntös 
alatt meztelenek. 

— Sejtettem én, hogy meg fogod gondolni magad -— bökte 
Navio mellkason Carbót, visszarántva őt a valóságba. A 
kezébe nyomott egy aranypénzt. — Nesze, költsd el okosan! 
Később majd találkozunk, és iszunk valamit. 

Carbo szorosan megmarkolta az aureust. 

— Te hová mégy? 

— Mit gondolsz? - A prostituáltak felé intve a fejével. — 
Egy egész éjszakánk van, hogy kiderítsük, amit kell. 

Carbo kalapáló szívvel figyelte, amint a barátja 
odafurakodik a pulthoz, elkapja egy gyönyörű lány 


tekintetét, és magához inti. Amikor az odaért Navióhoz, 
összehajtották a fejüket egy pillanatra. Elég hosszú ideig 
ahhoz, hogy a szépség lássa az aureust, gondolta Carbo. A 
következő pillanatban azt látta, hogy Navio a lányt 
átkarolva felfelé tart a lépcsőn. 

Egy férfi, kezében két korsóval, nekiütközött Carbónak, 
és elvonta a figyelmét az örömlányokról. Carbo valamiért 
hirtelen a szüleire gondolt. A levél! Ha valamikor, hát most 
van itt a megfelelő alkalom a megírására. Visszaér egy 
szemvillanás alatt. Navio nem is fogja tudni, hogy elment. 
Miután végez, ihat egyet, és belehallgathat a körülötte 
zajló hangos társalgásba. Mivel nagyon sok katona van a 
fogadóban, lehetetlen, hogy ne halljon valami hasznosat. 
Akkor majd eldöntheti, melyiket akarja a nők közül. 

Carbo fellelkesült a  kilátástól, hogy Spartacus 
megbízása mellett a saját dolgának is a végére járthat, és 
kisurrant. A kapusok a gyér fényben egy ostoba ábrázatú 
katonával beszélgettek. Egyikük felfigyelt Carbóra, és 
alázatos mosollyal fordult feléje. 

— Ilyen hamar távozol, uram? 

— Gyorsan el kell intéznem valamit. Mielőtt túl sokat 
innék, és megfeledkeznék róla, tudod. Hol van a forum? 

— Arrafelé. — Északnak mutatott. — Az összes utca abba 
az irányba vezet. 

— Milyen messze van? 

— Nincs messzebb negyed mérföldnél. 

Carbo köszönetképpen biccentett, és már ott sem volt. 

A legionárius megvárta, míg egy kicsit távolabb ér a 
sikátorban, majd utánasompolygott. 


Kiderült, hogy a kapus igazat mondott. Carbo könnyen 
meglelte a forumot. Jóllehet azelőtt soha nem járt a 
városban, ismerősnek találta a jókora, négyszögletű teret. 


Más római településközpontokhoz hasonlóan Mutina 
foruma a város lüktető szíve volt. Bódék töltötték meg a 
teret, kapható volt minden, szerszámoktól kezdve, 
ruhaneműn,  fazekakon és  serpenyőkön keresztül 
kenyérig, húsig, zöldségekig és afrodiziákumokig. Számos 
- Jupiternek, Junónak, Minervának, a dioszkurosz 
ikerpárnak, vagyis Polüdeukésznek és Kasztórnak - 
szentelt templom szegélyezte, valamint kormányzati 
épületek sora, köztük a bíróság és az adóhivatal. Voltak 
továbbá fedett csarnokok, ahol ügyvédek, írnokok, 
seborvosok és patikáriusok gyakorolták a mesterségüket. 

Carbo egyenesen ezek felé indult. De ahogy átlépte a 
küszöböt, alábbhagyott a lelkesültsége. Amire most 
készült, az még kockázatosabb volt, mint belépni a Vulcan 
Üllőjébe. Ha az írnokban csak a legcsekélyebb gyanú 
felmerül, hogy Spartacus emberével áll szemben, őt ott 
helyben lefogják. Carbo fel-alá őgyelgett a bódék között, 
nem törődött a kedvezményes ajánlatokkal, miszerint 
jövendőt mondanak neki, megvizsgálják a fogait, vagy 
azonmód megírják a végakaratát, hátha az istenek 
váratlanul lesújtanak rá. Pillantása egy testes alakon 
állapodott meg, akinek feje fölött egy táblán ez volt 
olvasható: Levélfogalmazás. Szép írás. Méltányos árak. Az 
írnok észrevette, hogy Carbo nézi, és barátságosan 
biccentett feléje. Visszabiccentett. Értékelte, hogy az illető 
szóban nem támad neki, eltérően a szomszédaitól. 

— Meg kell íratnom egy levelet — bökte ki, és érezte, hogy 
gyengül az eltökéltsége. 

— Ez a munkám. 

— Nem lesz hosszú. Nem több néhány sornál. 

— Négy as. 

— Rendben. El is tudod küldeni? 

— Akkor többe kerül. Hová kell eljutnia? 


— Rómába. 

— Nem biztonságos most az út délre, mint tudod. 

— Spartacus meg az emberei miatt? 

- Azt mondják, a városhoz közeledik. A proconsul 
bizonyosan cselekszik egy-két napon belül. Két légiója 
harckészültségben áll. Jupiter, a Legnagyobb és Legjobb 
segítségével hamarosan megszabadulunk a trák gyilkostól 
meg a söpredéktől, akik követik. 

— Reméljük - válaszolta Carbo élénken. — De azért el 
tudod juttatni Rómába? 

— Valószínűleg tudok találni valakit. Pénzedbe fog 
kerülni. 

— Mennyibe? 

— Mondjuk egy egész denariusba. 

Carbo gyászos képet vágott, de sokkal többet is fizetett 
volna ennél, ha kell. Az erszényébe kotort, és átnyújtott 
egy ezüstpénzt. 

Az írnok kiválasztott egy kis darab pergament, a foltos 
asztalára helyezte, és a széleire őlomdarabokat rakott 
nehezéknek. Kérdő tekintettel nézett Carbóra. 

— Tisztelt apám és anyám, abban a reményben élek, 
hogy ez a levél jó egészségben talál mindkettőtöket. 

— Igen? 

—- Csak bocsánatot kérni tudok, amiért nem adtam hírt 
magamról azóta, hogy eljöttem otthonról. Azért távoztam, 
mert - Carbo elhallgatott, töprengve, mit is mondjon -, 
szerettem volna a család pénzügyi nehézségeiben inkább a 
magam módján segíteni, semmint úgy cselekedni, ahogy 
apám kívánta. Tudom, hogy ezzel megszegtem fiúi 
kötelességemet, de képtelen voltam elviselni a gondolatot, 
hogy ügyvéd legyek. 

— Nem hibáztatlak — mondta az irnok, komor pillantást 
vetve a szemközti asztal tulajdonosára, egy magas, 


olajozott hajú, dölyfös modorú férfiúra. — A legtöbbje hazug 
tolvaj. 

Carbo még inkább tudatára ébredt, hogy gondosan meg 
kell válogatnia a szavai, és elmosolyodott. 

— Folytasd! 

— Továbbra is remélem, hogy a jövőben gondoskodni 
tudok apám kötelezettségeinek teljesítéséről. Egyelőre 
azonban ez várat magára. Egy hosszú és veszélyes útra 
készülök indulni, amelyről talán soha nem térek vissza. — 
Talán? Biztosan. De ezt nem mondhatta ki, nehogy az 
írnok túlságosan kíváncsi legyen. Bizonnyal elég furcsa 
volt a levele így is. - Indulásom előtt szeretném, ha 
tudnátok, hogy mindkettőtökért imádkozom mindennap. 
Oltalmazzanak benneteket az istenek! Szerető fiatok, 
Carbo. 

Az írnok cikornyásan aláírta a levelet. 

— Arra gondolsz, hogy idegenben keresed a szerencséd? 

— Igen. 

— Egy kereskedővel? 

— Úgy van. 

— Gall földön, vagy valahol még messzebb? 

— Placentiában kell találkoznom egy emberrel, aki 
Galliába készül, és onnan Britanniába - hazudta Carbo. 

— Bátrabb ember vagy, mint én - jelentette ki az írnok 
elborzadva. — Azt mondják, Britannia körül tele van a 
tenger rettenetes szörnyekkel. A lakói a druidák gonosz 
befolyása alatt élnek. Harcosaik meztelenül küzdenek, 
megeszik az ellenségeik húsát, és ivókupát készítenek a 
koponyáikból. Persze nem úgy értettem, hogy neked bajod 
esik. Semmi kétség, egy éven belül itthon leszel, gazdag 
emberként. 

— Semmi kétség. 


Valódi bánat markolt Carbo szívébe. A szándékaira 
vonatkozó hazugság ellenére a küszöbönálló távozása nem 
kevésbé véglegesnek ígérkezett. Bárcsak megjelenhetne a 
nagybátyja küszöbén, hogy személyesen búcsúzhasson el 
a szüleitől, ahelyett hogy egy rébuszokban fogalmazott 
levelet küld nekik! Ne elégedetlenkedj! Ez a legjobb, amit 
tehetsz. 

— Kinek küldjem a levelet? — kérdezte az írnok, kicsiny 
négyszöggé hajtogatva a pergament. 

Carbo kinyitotta, majd becsukta a száját. Szerette volna 
kimondani, hogy dJovianus Carbónak, Alfenus Varus 
ügyvéd házában, aki Rómában, az Esguilinus dombon 
lakik, de a nyelve a szájpadlásához tapadt. Mit művelek? 
Ez őrültség. 

— Nos? 

Carbo még mindig nem szólt semmit. 

— A levél név és cím nélkül semmit nem ér. 

— Hagyjad! Meggondoltam magam. 


— Meggondoltad? 
— Igen — motyogta Carbo. -— Elég lesz, ha imádkozom. 
- A családdal mindig nehéz. - Az írnok hangjában 


együttérzés volt. 

— Igen -— válaszolta Carbo nyersen. —- Kérem a pénzem! 

—-— Adj négy ast, és a tied. Az időmért fizetség jár — 
mondta az írnok a szemöldökét összevonva. 

Carbo az erszényébe kotort, és átadta az aprópénzeket. 
Az írnok cserébe odalökte neki a denariust. Carbo 
biccentett búcsúzásképpen, és távozott. Az igazi feladatára 
kell összpontosítania, ki kell derítenie, amit csak tud 
Longinus terveiről. Utána borba fojthatja a bánatát. Reggel 
visszatérnek majd a táborukba, ahol Spartacus fogja 
várni. Carbo ehaladt egy patikárius pultja mellett, és a 
szeme sarkából megpillantott egy legionáriust, akinek 


figyelmét a kirakodott üvegcsék és kencék kötötték le, de 
nem jött rá, hogy ugyanaz az ember, akivel a kapus 
beszélt a fogadó előtt. Azt sem vette észre, hogy a férfi 
odasiet az írnokhoz. 

Majdnem sötét volt, mire visszaért a Vulcan Üllőjéhez. 
Körülnézett a teremben, de Naviónak színét sem látta. 
Tekintetét a pult mögött lévő nők vonták magukra. Most 
egy csábos, hollófekete hajú szépség állt ott, ahol előzőleg 
a barna. Még a többieknél is vonzóbb volt, és Carbo 
azonnal tudta, hogy őt fogja választani. Előtte azonban 
még dolga volt. Rendelt egy korsó campaniait, és keresett 
egy helyet a fal mellett egy hosszú padon, amely 
történetesen jó rálátást kínált mind az ajtóra, mind az 
emeletre vezető lépcsősorra. 

Az oldalra vetett pillantásokból kiderült, hogy a 
szomszédai katonák. Carbónak összeszorult a gyomra, ám 
beleszürcsölt a borába, türelmetlenül várva, hogy az 
magabiztosabbá tegye, és közben igyekezett minden szót 
meghallani. 

Tőle balra három altiszt beszélt keresetlen szavakkal a 
centuriójukról. 

— Nem érdekli más, csak hogy minden fényesre legyen 
suvickolva — nyafogott egy hamvas ábárzatú tesserarius. 

— Tudom - értett egyet a signifer, aki nagyjából egy 
évtizeddel idősebb volt. -— Megvan az ideje meg a helye 
annak, de azt hinné az ember, hogy amikor az ember az 
életéért készül harcolni, akkor képes másra figyelni. 

— Hallom ám, mit beszéltek, fiúk. — Az optio elálló fülű, 
magas férfi volt. — Csakhogy Bassus többször állta a sarat, 
mint amennyit ti meg én el tudunk képzelni. Segít elterelni 
a figyelmet aggasztóbb dolgokról, ha az embernek olyan 
unalmas teendőkkel kell bibelődnie, mint hogy a holmija 
csillogjon-villogjon. 


— Például Spartacusról meg a szemét seregéről, úgy 
érted — mondta a tesserarius mélyet sóhajtva. 

— Pontosan. 

— Hádészra, nagyon remélem, hogy Longinus tudja, mit 
csinál — mormogta a signifer. 

— Ha nem, arra mind ráfaragunk. 

Carbo hegyezte a fülét. 

— Fogd be a szád! — mordult fel az optio. — Tudod, hogy 
nem szabad beszélnünk róla. 

Jobbra és balra pillantott, Carbo pedig serényen 
újratöltötte a kupáját. Fortuna, engedd, hogy halljak 
valamit!, fohászkodott. 

Csalódására a katonák a szemük előtt lévő lányokról 
kezdtek társalogni. Carbo a jobbján lévő legionáriusok felé 
fordult, de ők azon vitatkoztak, hogy melyiküknek kellene 
rendelnie a következő kört. Úgy tűnt, hogy egy 
vékonydongájú, egérszürke hajú katona van soron, ám ő 
tagadta ezt, és halvány, szórakozott mosollyal válaszolt a 
társai tiltakozására és sértegetésére. A felzúdulás olyan 
nagy volt, hogy Carbo nem hallott semmi mást, ami a 
közelben elhangzott. Szeretett volna keresni egy másik 
helyet, ahol talán sikeresebben hallgatózhat, de tudta, 
hogy ez furcsán venné ki magát. Ő választotta ezt az 
asztalt, és kénytelen volt maradni. 

Elkapta egy arra járó felszolgálófiú tekintetét, és rendelt 
még bort, valamint sajtot és kenyeret. Az étel majd 
megakadályozza, hogy túlságosan a fejébe szálljon az ital. 

— Nocsak, nocsak! Ez a barátunk vendéglőből! 

Carbo ijedten pillantott fel. Sikerült mosolyt erőltetnie 
az arcára. 

— Szóval idetaláltatok? 

— Úgy néz ki — mondta Felix, és leült Carbo mellé. 

— Hol van a barátod? 


— Gaius? Elment innivalóért. Az én dolgom volt, hogy 
ülőhelyet kerítsek. Istenek! Nagy a tömeg ezen a helyen. — 
Carbo felé hajolt, borgőzös lehelettel töltve meg a levegőt. 

— A cimborád valamelyik lánynak viseli gondját? 

— Igen. -— Carbo pillantása felsiklott a lépcsőre, amely 
üres volt. Igyekezz már, Navio! 

— Honnan szedte a pénzt? 

Carbo lázasan gondolkozott. 

—- Összedobtuk, amink volt, és sorsot húztunk. Navio 
nyert. Nem volt nagy összeg, de Naviónak sikerült 
rábeszélnie az egyik nőt. Ebben tehetséges — hazudta, és 
átkozta magát, mert éppen most játszotta el minden 
esélyét a bujálkodásra, legalábbis amíg Felix jelen van. 
Most már úgy kell tennie, mintha nagyon kevés pénze 
lenne. 

— Szerencsés. Szívesen csinálnám én is ugyanezt, de 
annyi pénzem csak zsoldfizetés napján szokott lenni. Nem 
mintha sok esélyem lenne itt lenni, amikor a következő 
esedékes lesz. Nagy csatának nézünk elébe. 

— Tudom. Nesze, igyál egy kicsit a boromból, amíg vársz 
a sajátodra! 

-— Jól van, nem bánom - Felix nagyot kortyolt, és 
elégedetten cuppantott. -— Nem rossz. Jobb, mint az ecetes 
lőre, amit abban a vendéglőben adtak, mi? 

—- Annál nem nehéz jobbnak lennie. 

— Az már igaz! Felix a nevem. És a tied? 

— Carbo. 

Barátságosan egymás felé biccentettek. Furcsa, gondolta 
Carbo. Lehet, hogy pár nap múlva meg fogom ölni ezt az 
embert. Vagy ő engem. 

— Ígéretes fajtának látszol. Miért nem vagy legionárius? 
Carbo vállat vont. 


— Egy tanyáról jövök. Földművelésen kívül nem értek 
máshoz. 

—- Földművelés? Azt megtarthatod magadnak. Átkozottul 
unalmas, ha engem kérdezel. Sokkal több kalandban van 
része az embernek, ha a seregben szolgál. Persze, amíg 
nem jönnek szembe ilyen Spartacus-félék. 

— Longinus biztosan legyűri majd, nem? 

— A proconsul nem tud csodát tenni. Csak két légiója 
van. A tráknak meg vagy ötvenezer embere. Bárhogy 
nézzük is, rosszak az esélyek. 

Carbo igyekezett savanyú képet vágni. 

— Hát így áll a helyzet? Longinus is vereséget szenved 
majd, mint a consulok? 

Olybá tűnt, Felix nem tud uralkodni magán. 

— Annak ellenére, amit az előbb mondtam, Longinus 
ravasz, vén róka. Van egy terve. Olyan, ami biztosan 
váratlanul éri majd a szuka fattyát. 

- Ó - mondta Carbo hanyagul. 

Belül kalapálni kezdett a szíve. Felix megkopogtatta az 
orra oldalát. 

— Ez bizalmas katonai értesülés. 

— Természetesen. - Carbo palástolta a mérgét, és töltött 
még a borból. 

—- Te derék ember vagy, Carbo, akárcsak én. A te 
egészségedre meg az enyémre. És arra, hogy Spartacus és 
követői pusztuljanak mind egy szálig! 

— Erre iszom — mormogta Carbo. 

Az ajtó felől hallatszó emelt hangok vonták magukra a 
figyelmüket. Egy csapatnyi legionárius lépett be, teljes 
harci felszerelésben. Egy optio utasítására kettesével 
szétoszlottak, és asztaltól asztalig lépve szemügyre vették 
az embereket. 


Carbo gyomra émelyitőn kavarogni kezdett. Hádész 
nevében, mit akarnak ezek? 

— Ez a rohadék őrség — dörmögte Felix. 

— Miért vannak itt? 

— A szokásos okból. Katonákat keresnek, akik engedély 
nélkül vannak idekint. — Carbo értetlen tekintete láttán 
előhúzott az erszényéből egy apró fatáblát. -— Ilyet kapunk 
mindannyian, amikor távozunk a kaszárnyából. Ha e 
nélkül kapnak el, az tíz nap fogda. 

— Értem. 

Carbo nyugtalansága azonban visszatért, amikor egy 
ostoba képű legionáriust látott meg az ajtóban a kapussal 
beszélni. Ugyanez a katona volt akkor is odakint, amikor ő 
a forumra indult. Ez nem lehet véletlen. Carbo pillantása a 
lépcsőre siklott. Naviónak még mindig színe sem látszott. 

Fölébük hajolt egy alak. 

— Gaius! Azt hittem, elvesztél. — Felix Carbóra bökött a 
hüvelykujjával. - Ez az a fiú, akivel korábban 
találkoztunk. Carbo a neve. 

Gaius gyanakvó mormogást hallatott, és letelepedett 
Felix mellé. 

— Na, ugyan már! Megosztotta velem a borát. 

— Hol van a barátja? 

— Az egyik nővel. 

Carbo a szeme sarkából látta, ahogy két legionárius 
közelebb húzódik. A szíve azonban attól ugrott nagyot a 
mellkasában, hogy észrevette az ostoba képűt, amint 
mindenki arcát szemügyre véve sorra járja a megrakott 
asztalokat. Csak pillanatok kérdése volt, hogy odaérjen 
hozzájuk. Engem keres. Carbo ösztönösen érezte ezt. Fel 
akart állni, amikor egy borral teli kupát toltak az arcába. 

— Ezt idd meg! 

— Köszönöm. - Carbo egy hajtásra kiitta a bort. 


— Jupiterre, te aztán szomjas voltál! Biztos nem akarsz 
beállni legionáriusnak? Közénk való lennél. 

Felix vigyorogva újra töltött neki. 

Carbo ismét távozni készült, de megérkezett a kenyér és 
a sajt. Ameddig csak tudta, visszatartotta a felszolgálófiút, 
aprópénz után turkált, és a mellékhelyiség holléte iránt 
érdeklődött.  Mindhiába, mert mihelyt a felszolgáló 
továbbállt, az ostoba képű legionárius lépett a helyébe. 

— Rossz helyen keresgélsz, cimbora - mondta Felix 
gorombán, és meglengette az  eltávozótábláját. — —- 
Mindnyájunknak van. Miért nem kotródsz vissza az 
őrházba, és hagysz bennünket békén? 

— Fogd be a szád, katona! 

A komor tekintetű szemek rendületlenül tovább 
fürkészték az asztalnál ülők arcát. 

Carbo a kupájába temette az orrát, remélve, hogy nem 
fog lebukni. 

— Te! Nézz rám! Hozzád beszélek, te kutya! 

— Tűnj el! Ő nem katona. 

— Beszédem van vele. 

— Miért nem keresel valakit a saját súlycsoportodból? — 
kérdezte Felix, és talpra állt. 

— Ebbe ne üsd bele a nyavalyás orrodat! 

-— Ő a barátom. Hagyd békén! 

Carbo látta, hogy Felix előrelép, és  meglöki a 
legionáriust. 

—- Te barom! Egész nap szemmel tartottam. Ez meg a 
társa tele vannak aranypénzekkel. Mit csinál két ilyen alak 
ennyi pénzzel? Ráadásul ez levelet íratott egy írnokkal a 
szüleinek, hogy tudassa velük, hogy hosszú utazásra 
indul. 

— Mi? - kérdezte Felix, és lepillantott Carbóra, akinek 
elszorult a torka a félelemtől. 


Bizonyára meglátta, amint Navio előhúz egy aureust, és 
aztán követett engem innen. Nem volt több ideje 
gondolkozni. 

— Ezek kémek! Spartacus kémei! 

Carbo felpattant. A kupája tartalmát a legionárius 
arcába zúdította, majd ráborította a közöttük lévő asztalt. 
A szitkozódó katona a padlón kötött ki számos csörömpölő 
agyagedénnyel együtt. Carbo bocsánatkérő pillantást 
vetett az összezavarodott Felixre, és a lépcső felé 
iramodott. Az szóba sem jöhetett, hogy a főbejáraton 
jusson ki, és nem hagyhatta cserben Naviót sem. 

— Állítsátok meg! Ez egy kém! 

Két legionárius mozdult, hogy útját állják. Carbo 
felugrott a legközelebbi asztalra, boroskupákat rúgva 
szanaszét. A körülötte lévők meglepett és dühös ordítozása 
közepette továbbugrott a következőre, aztán vissza a 
padlóra. Még négy lépés, és a lépcső aljánál volt. Egy kéz 
elkapta hátulról a tunikáját. Carbo előrántotta a tőrét, 
sarkon perdült, és felhasította a katona karját, aki 
megragadta. Vér Íröccsent a levegőbe, és Carbo támadója 
sikoltva elesett. 

Kettesével véve a fokokat felszaladt a lépcsőn. 
Megkockáztatott egy pillantást a terembe, és még 
gyorsabban kezdett verni a szíve. A legionáriussal az élen 
több katona eredt a nyomába. Legfeljebb egy szobába tud 
benézni, nincs-e ott Navio. 

Előtte folyosó vezetett jobbra és balra. Merre? Balra. 
Berontott a folyosóra, melyet egyetlen olajlámpás világított 
meg homályosan. A falakat sikamlós jeleneteket ábrázoló 
festmények borították, de rájuk sem hederített. Mindkét 
oldalon ajtók nyiltak, legalább négy. Istenek, melyiket 
válassza? Hallotta, amint  szegecselt  szandáltalpak 
dübörögnek felfelé utána. Lehunyta a szemét. Fortuna, 


segíts meg! Az első ajtó, amelyet megpillantott, balra a 
második volt. Nekifeszült a vállával, és a fa egy 
reccsenéssel kiszakadt a helyéből. 

A szerencse istennője ez egyszer meghallgatta a 
fohászait. 

— Mi a...? - ordította Navio, akinek meztelen ülepe 
felemelkedett a barna lány széttárt lábai közül. 

— Kelj fel! Mozgás! Tudják, hogy kik vagyunk! 

— Én... 

Navio tiltakozása abbamaradt, ahogy meghallotta a 
felfelé dübörgő lépteket. Felkászálódott az immár sikoltozó 
nőről, és felkapta a liciumát. 

Carbo pillantása körbesiklott a kicsiny szobán, és az 
apró ablaknyíláson állapodott meg. 

— Gyerünk! 

Odarohant, és kitaszította a zsalugátereket, amelyek 
nekicsapódtak a külső falnak. Kidugta a fejét, és kevéssel 
lejjebb cseréptetőt látott: a földszinti helyiség tetejét. 
Visszalökte véres tőrét a hüvelyébe. Felemelte és kitolta az 
egyik lábát, majd belekapaszkodott a fakeretbe, és kihúzta 
a másikat is. Azonnal a tetőn találta magát. Felpillantott, 
és megkönnyebbülve látta, hogy egy pillanattal később 
Navio meztelen lába követi. A barátja egy huppanással 
ugrott le melléje, csupasz üleppel, de kezében tartva az 
alsóruháját. 

— Merre? 

Dühödt kiáltozás hallatszott ki a szobából. Carbo 
megpróbált rájönni, hol vannak. Balról több fény látszott, 
ami azt jelentette, hogy valószínűleg arra van a fogadó 
eleje. Nem lenne jó ötlet arra menni. 

— Erre! 


Elindult " harántirányban a 5 cserepeken.  Fojtott 
káromkodást hallott a háta mögül, amikor Navio beverte 
valamibe a lábujját. 

— Hol vannak? - kiáltotta valaki. — Hozzatok egy fáklyát! 

Carbo megbotlott, és majdnem leesett a tető széléről. 

A gyér fényben csak egy udvar kövezetét tudta kivenni, 
valamint egy szekeret és egy esővízgyűjtő hordót. Ez a 
fogadó istállójának udvara. Mély levegőt vett, leugrott. 
Zihálva pillantott fel, amikor földet ért, de nem látott 
senkit. Hála az isteneknek! Navio lehuppant melléje. 

— Mit csináljunk? 

— Lerázzuk őket! - suttogta Carbo. - Máskülönben 
nekünk befellegzett. 

Megpillantott egy rést a két istállóépület között, és arra 
iramodott. Fogalma sem volt, hová vezet. Egy trágyahalom 
volt, melyet három oldalról fal fogott közre. 

súlyos puffanások jelezték, hogy a legionáriusok leértek 
az udvarra. 

Nincs más választás. Carbo igyekezett nem lélegezni, és 
elkezdett felfelé kapaszkodni a trágyahalmon. Hamarosan 
bokáig, majd térdig süppedt, de addig mászott, amíg el 
nem érte a fal tetejét. Fehúzódzkodott a felső téglasorra, 
vetett egy gyors pillantást a túloldalra, majd leugrott. 
Szerencsére a szűk sikátor talaja nem volt nagyon mélyen. 

— Hol vagy? 

— Itt, a túloldalon - válaszolta Carbo. — Ha élni akarsz, 
mássz! 

Megjelent Navio feje, majd a törzse és az egyik lába. 
Navio leereszkedett. Egy pillanatra lekuporodtak, és 
feszülten füleltek. A fogadó udvaráról hallatszó zavarodott 
kiáltozás elárulta, hogy a menekülési útvonalukat nem 
fedezték fel azonnal. De nem telhetett sok időbe. Mihelyt 
fáklyát hoz valaki, a legionáriusok meglátják majd a 


trágyadombon felfelé vezető nyomaikat.  Mozdulniuk 
kellett, méghozzá gyorsan. A sikátort, ahol voltak, két 
jókora épület fala szegélyezte. 

— Mit csináljunk? - kérdezte Navio. — Lesznek embereik 
az utcákon a fogadó körül. Az első, aki meglát, tudni fogja, 
hogy ki vagyok. 

Carbo érzékelte a kétségbeesést a barátja hangjában, és 
próbálta megállni, hogy átragadjon rá. Odaszaladt a 
fénycsikhoz, amelynél a sikátor az utcába torkollott. 
Jobbra és balra pillantott, majd felnyögött. Máris egy 
csapatnyi legionárius fésülte át a főutcát mindkét oldalról. 
Minden második ember lobogó fáklyát tartott a magasba, 
amelyek fényénél a társaik minden zugba és mélyedésbe 
bedugták a fejüket. 

Navio látta Carbo arcát. 

— Rossz hír? 

Carbo elmondta neki, mit látott. 

— Mit tettünk, amivel rászolgáltunk erre? 

— A nőkre gondoltunk a feladatunk helyett - csattant fel 
Carbo. 

— Igazad van. Sajnálom — mormogta Navio. 

—- Nem csak a te hibád. Én veled tartottam. 

— Hé! Ide! Azt hiszem, itt másztak fel — kiáltotta egy hang 
a fal túloldalán. 

—- Öljük meg az első embert, aki átmászik! -— mondta 
Carbo. - Vegyük el a kardját, és remélhetőleg szerzünk 
majd még egyet a következőtől. Legalább férfiként 
halhatunk meg. 

Navio bólintott. Visszamentek a sikátor belsejébe. 
Micsoda ostoba módja ez a halálnak, gondolta Carbo. 

Ekkor meglepetésükre egy ajtó nyilt ki a falban a bal 
oldalon. Viseltes tunikában egy fiú lépett elő, kezében 
konyhai hulladékkal teli vödörrel. 


A rabszolga meglátta őket, és sikoltásra nyitotta a 
száját, de Carbo már rá is tapasztotta a tenyerét. 

- Egy hangot se! Spartacus emberei vagyunk. 
Legionáriusok üldöznek bennünket. Tudsz segíteni? 

— Segítsetek, a rohadt életbe! — ordította a hang, amelyet 
Carbo egy pillanattal korábban hallott. — Gyorsan! 

A fiú szeme a falra siklott, majd vissza. 

— Ha nem segítesz, halott emberek vagyunk - sziszegte 
Carbo. 

— Gyertek be! 

Carbo nem gondolkodott, csak követte. Érezte, hogy 
Navio jön mögötte. A fiú csendben becsukta az ajtót. 
Kattanás hallatszott, ahogy a helyére csúsztatta a reteszt, 
majd ott álltak mindhárman a koromsötében, zihálva. 
Füleltek. 

— Átjutottam. 

— Látsz valamit? - kérdezte egy másik hang. 

—- Nem, semmi nyoma a rohadékoknak. 

Fojtott . szitkozódás hallatszott, majd egy újabb 
huppanás. Vért zörgése. Két, nagyon óvatosan mozgó 
ember léptei. 

— Régen elfutottak. 

- Nem tudhatjuk - mondta a katona, aki elsőként jött át 
a falon. — Nézd, itt egy ajtó! 

Carbo szorosabban markolta a tőrét. 

- Ami belülről be van zárva - mondta a másik 
legionárius csípősen. — Semmi kétség, kimentek az utcára. 
Valamelyik őrjárat majd hamarosan elkapja őket. 

— Reméljük. 

— Mit aggódsz? Biztosan nem tudtak meg semmit. 

— De azért nem hiányzik, hogy Spartacus tudomást 
szerezzen az elrejtett hajítógépeinkről. 

Carbo megdermedt. 


A katona társa felnevetett. 

— Sejtelme sem lesz. A rabszolgák elbizakodottan 
északnak vonulnak majd az úton, a csaléteknek kiküldött 
egységünk után. Jócskán megrökönyödnek majd, amikor 
a ballisták puhítani kezdik őket. 

- És még ha páran átjutnak is az Alpokon, nem lesz 
részük szíves fogadtatásban, ha Trákia felé veszik az 
irányt - mondta az első férfi nevetve. - Valaki mesélte 
nekem, hogy Marcus Lucullus nemrég szétverte a trák 
csapatokat, akik Mithridatész oldalán harcoltak. Mostanra 
minden valószínűség szerint félig-meddig pusztasággá 
tette azt az átkozott vidéket. 

A legionáriusok hangja elhalt, ahogy továbbmentek. 

— Hallottad ezt? -— suttogta Carbo. 

— Igen. Hihetetlen. 

Még nem múlt el a fejük fölül a veszély, de Carbo nem 
tudta elhinni a szerencsét, amely kijutott nekik. Navio 
halkan kuncogott. 

— Min nevetsz? 

— Pár perccel ezelőtt a legszebb nővel voltam, akit valaha 
láttam. Most itt állok meztelenül, trágyával borítva, egy 
koromsötét éléskamrában. De nem számit, örüljünk 
annak, amit az imént hallottunk! 

Carbo kénytelen volt az ajkába harapni, hogy ne 
nevesse el magát. Dacára a Trákiáról hallott nyugtalanító 
hírnek, jó érzés volt életben lenni. 


Negyedik fejezet 


A két barát szerencséje továbbra is kitartott. Miután 
nyilvánvalóvá vált, hogy a legionáriusok végleg elmentek, 
megengedték Arnaxnak, a fakó bőrű fiúnak, aki 
megmentette őket, hogy meggyújtson egy olajlámpást. A 
pislákoló láng egy seprűkkel, törlőrongyokkal, vödrökkel 
és egy piszkos edényeket tartalmazó dézsával teli 
rendetlen helyiséget világított meg. Tökéletes búűvőhely 
volt. Ha nem muszáj, kevés ember - még egy rabszolga 
sem - lép be jószántából egy mosogatókonyhába. Amíg 
Carbo kikérdezte Arnaxot, Naviónak módja nyilt 
letakarítani magáról a trágya nagyját, és végre felvette a 
líciumát. 

Hamar megtudták, hogy Arnax egy aggastyáné, aki 
egyedül él egy maroknyi rabszolgával. Amíg tisztán tartotta 
a ház szintjeit, a konyhát és az udvart, Arnax belátása 
szerint tevékenykedhetett. Hamarosan a fiú megjelent egy 
tunikával és egy pár szandállal, amit Naviónak hozott, 
valamint egy kevés ennivalóval és a ház kútjából származó 
vízzel. 

Úgy készültek, hogy éjféltájban távoznak. Nem igényelt 
nagy erőfeszítést rávenniük Arnaxot, hogy tartson velük. 

— Ha a katonák hajnalig nem találnak meg bennünket — 
figyelmeztette Carbo -, visszajönnek nyomokat keresni. 
Könnyű lesz megtalálniuk, hol ugrottunk le a falról. 
Trágyás lábnyomok vezetnek ehhez az ajtóhoz. Amikor 
megérkeznek, hogy beszéljenek a gazdáddal, egyetlen 
emberre terelődik majd a gyanű: rád. 


Arnax sovány arca ennek hallatán elsápadt. 

— Gyere velünk! — unszolta Carbo. - Szabad leszel, mint 
mindenki más a seregben. Mindig hasznát vesszük egy 
olyan ügyes fiúnak, mint te. 

— Csak tizenegy éves vagyok. 

— Az mit sem számít. A szakácsoknak, a kovácsoknak és 
a lovászoknak, akik a sereg lovait gondozzák, mindig kell 
segítség. - Carbo látta a csalódottságot Arnax sötét 
szemében, és megenyhült. -—- Vagy tisztán tarthatod a 
felszerelésünket, és főzhetsz ránk. 

— Azt megteszem. 

És ennyiben maradtak. Magukhoz vettek egy kötelet a 
kamrából, és hármasban lopakodtak keresztül a városon. 
A vastag felhőtakarónak hála az utcák szintjén jószerével 
teljes volt a sötétség. Carbo és Navio ekkor még jobban 
örült Arnax jelenlétének. A fiúnak kiváló térérzéke volt, és 
számos őrjáratot kikerülve a déli falhoz vezette őket. 
Miután felfedezték a falon el-elhaladó őrszemeket, és 
lemérték a megjelenéseik közötti időközöket, egyszerű 
dolog volt felkapaszkodni, hozzácsomózni a kötelet a 
mellvéd egyik oszlopának, majd leereszkedni a fal lábánál 
lévő árokba. 

Innen hosszú, ám kellemes gyaloglás következett a 
táborukig, amelyet közvetlenül pirkadat után értek el. 
Arnax szeme kikerekedett az emberek és sátrak 
látványától, és Carbo a karjára csapott. 

— Most már érted, miért van pánik Mutinában? 

A páros a sátrához vezette a döbbent Arnaxot, 
utasították, hogy készítsen reggelit, majd magára hagyták. 
Azonnal Spartacus keresésére indultak. Tartottak tőle, 
hogy büntetést kapnak, így mindketten óődzkodtak a 
történtek minden részletéről beszámolni. Úgy döntöttek, 
hogy ha kérdőre vonják őket a Navio által még mindig 


árasztott bűz miatt, azt mondják majd, hogy túlságosan 
berúgott, és a sötét utcákon lépdelve beleesett egy 
trágyakupacba. Carbónak kellett kihalásznia őt. 

A tábortüzénél találtak rá Spartacusra, aki Castusszal 
és Gannicusszal beszélgetett. Atheas és Taxacis, mint 
mindig, őrkutyák módjára a közelben álltak. 

Castus elfintorodott a közeledtükkor. 

— Pfuj! Valakinek trágyaszaga van! 

— A Lovas nevére, mi történt veletek? 

Gannicus elvigyorodott Navio zavara láttán. 
Elmosolyodott még Spartacus is. 

— Hol voltatok? - érdeklődött Castus. 

Nem tudnak a feladatunkról, gondolta Carbo. Spartacus 
szeretné megmutatni nekik, milyen agyafúrt. 

— Mutinában - felelte Navio. 

Castus, akinek arcán gyanakvás suhant át, Gannicusra 
pillantott, és ő sem tűnt boldognak. 

— Hádészra, mit csinált ott a mi két rómaink, 
Spartacus? 

— Trágyadombokba estek. Mi mást? 

Castus arca elvörösödött. 

— Velem ne próbálj viccelődni! 

-— Mi miért nem értesültünk erről? - mordult fel 
Gannicus. 

— Mindent el kell mondanom nektek? 

— Valaha megosztottad velünk, hogy mit tervezel... 

— Most itt vagytok - szakította félbe kurtán Spartacus. — 
Carbo és Navio híreket gyűjtöttek. Első kézből hallhatjátok 
mindketten a beszámolójukat. Ez nem elég? 

Castus még mondani készült valamit, ám Gannicus, 
akit Carbo még soha nem látott ilyen dühösnek, a karjára 
tette a kezét. Castus mogorva képpel hallgatásba merült. 


— Tekintsem úgy, hogy a küldetésetek nem egészen a 
terv szerint alakult? Nem emlékszem, hogy azt mondtam 
volna nektek, vessétek magatokat lótrágyába. 

— Akadt néhány problémánk, uram - válaszolta Navio 
félszegen. 

— Nos... — Navio tétovázott. — Ittunk egy keveset. Én egy 
trágyakupacban kötöttem ki. Carbo hűzott ki belőle. 

A gallok vihogtak. 

Nem kellett . hazudnia. . Carbo — megkönnyebbült 
valamelyest, de ez nem tartott sokáig. Egyelőre. 

— Ezzel semmi gond, amennyiben azt is megcsináltátok, 
amit kértem. - Spartacus hangjából immár eltűnt a 
derültség. -— Megtudtatok valamit? 

—- Igen - válaszolta Carbo, türelmetlenül várva, hogy 
továbbléphessenek. - Longinus meglepetésszerű támadást 
tervez, amikor elhaladunk a város mellett. Nyilván van 
észak felé egy rejtett terület lőtávolságon belül az út 
közelében. Ott lesznek a hajítógépei. 

Nem tudta, miért, de Carbo nem említette, amit a 
legionáriusok mondtak a közelmúltban a trákok felett 
aratott győzelemről. Örült, hogy Navio sem szól róla. 

— Rohadt szemét rómaiak! - fakadt ki Castus. 

— Tudjátok, hol van ez a hely? - kérdezte Spartacus. 

— Nem. 

—- És hogy hány hajítógép van ott? 

Carbo bocsánatkérőn rázta a fejét. Spartacus tűnődve 
simogatta az ajkát az ujjával. 

— Okos húzás. Longinusnak lehet húsz hajítógépe vagy 
több, ha régebben támadt ez az ötlete. Egy jó műhely 
néhány naponta el tud készíteni egyet. A kezelők előre 
belövik őket, természetesen. - A gallokhoz fordult. - 
Képzeljétek el azt a mészárlást, amit mondjuk két tucat 


hajítógép okozna! Hat sorozatot tudnának kilőni, mielőtt a 
katonáinknak esélyük lenne reagálni. 

—- És akkor támadnának a légiók — mondta Gannicus. 

— Így van. Van még valami, Carbo? 

— Nincs - felelte Carbo nyugtalanul. 

—- Nem sokat számít. Bizonyosan ez Longinus terve. De 
most már megtehetünk minden tőlünk telhetőt, hogy 
kudarcot valljon. 

Spartacus tekintete a távolba meredt. Castus viszont 
nem volt elégedett. 

— Miért nem tudtatok meg többet? 

Nem te kockáztattad az életedet, hogy ezt kiderítsd, 
gondolta Carbo dühösen. De hangosan csak ennyit 
mondott: 

— Azért, mert a katonák, akik beszéltek erről, 
továbbmentek. 

— Miért nem követtétek őket? 

— Nem tudtuk - felelte Navio bosszús ábrázattal. 

— Túlságosan be voltál rúgva? Ezért estél bele a 
trágyadombba? - kérdezte gúnyosan Castus. 

— Számít ez? -— szólt közbe Spartacus. — Egyébként sem 
tehettek sokkal többet, mint hogy hallgatóztak. Ha 
elárulják magukat, akkor most nem lennének itt. Elég az, 
hogy épségben visszatértek, és beszámoltak Longinus 
tervéről. 

— Te ezt mondod - csattant fel Castus. -— De én nem. 
Sokkal többről van itt szó, mint ami látszik. Nem igaz, 
Gannicus? 

— Igen. Ezek ketten gyanúsak. 

— Nem bíztok bennük? 

— Nem! - csattant fel Castus. — Ezek rómaiak. 

Spartacus arcvonásai megkeményedtek. 


—- Ezt már eljátszottuk korábban. Ez a két ember 
sokszorosan bizonyította a hűségét. 

— Azt mondják, a vér nem válik vízzé. Én ezzel mindig 
egyetértettem - jelentette ki Castus. 

—- Én azt mondom, verjük ki belőlük -— javasolta Castus 
harciasan. 

Spartacus nem kelt az emberei védelmére, hanem 
Gannicusra meredt. 

— Te is így gondolod? 

— Valamit elhallgatnak. Mint ennek a seregnek a vezérei 
- Gannicus különös hangsúlyt adott az utolsó szónak -, 
jogosultak vagyunk tudni és minden szükséges eszközzel 
kideríteni mindent. 

Ez az idő nem megfelelő a civnakodásra. Meg kell vívni 
egy csatát. Spartacus a két barátnak szegezte a kérdést. 

— Mi történt? 

Azok nem szóltak egy szót sem. 

—- Az összes istenekre! Beszéljetek, ha nem akartok 
Castustól, Gannicustól meg az embereiktől olyan leckét 
kapni, amit sosem felejtetek el! 

Carbo, immár döbbenten, Navióra pillantott, aki 
rezignáltan vállat vont. 

— Katonák voltak a városban mindenütt, de egyikük sem 
mondott sokat. Nyilvánvalóan parancsot kaptak, hogy 
tartsák a szájukat. Az egyik vendéglőben nem volt sok 
szerencsénk, ezért sok tavernát sorra jártunk. Nem 
hallottunk semmit, ezért úgy döntöttünk, hogy próbát 
teszünk egy fogadóval, ami népszerű hely a katonák 
körében - Carbo érezte, hogy lángba borul az arca -, és 
ahol állítólag jók a nők. 

Spartacus felvonta a szemöldökét, de palástolta a 
derültségét. Atheas és Taxacis vihogtak Carbo zavara 


láttán, ám Castus és Gannicus sokkal kevésbé voltak 
vidámak. 

— Híreket szerezni küldtek titeket Mutinába, de nektek 
fontosabb volt, hogy nőket hágjatok meg. Hihetetlen -— 
dühöngött Castus. 

— És aztán? 

— Navio felment az emeletre egy örömlánnyal. 

— Honnan volt rá pénzed, hogy fizess neki a 


szolgálataiért? - Spartacus hangja halk volt, de 
félreérthetetlenül fenyegető. 

—- Magammal vittem pár aureust - válaszolta Navio 
feszengve. 


— Pedig megmondtam nektek, hogy kevés pénz legyen 
nálatok. 

— Igen. 

— Nem vagy szívbajos. Folytasd! — utasította Carbót. 

— Elmentem a forumra. 

— Minek? 

— Hogy keressek egy írnokot. 

— Egy írnokot? - Spartacus szeme elkerekedett. 

— Igen. Diktáltam egy levelet a szüleimnek, Rómába. 

Mindkét gall hitetlenkedő nevetést hallatott. 

— Teljesen elment az eszed? - kiáltotta Spartacus. - Ha 
bárki meglátott, csak el kellett olvasniuk a leveledet, és 
tudták, hogy ki vagy -— dörögte Castus. — Le kell vágni azt a 
büdös római fejedet! 

— Nem küldtem el - mondta gyorsan Carbo. Spartacus 
ádáz pillantásától elszállt a bátorsága, és folytatta. — De 
valaki valószínűleg meglátott, mert röviddel azután, hogy 
visszaértem a fogadóba, egy csapat katona kutatta át a 
helyet. Felismertek, de sikerült felrohannom az emeletre. 
Fortuna segítségével oda nyitottam be, ahol Navio volt. 


— Megérdemeltétek volna, hogy elkapjanak benneteket — 
mormogta Castus. 

De nem tudnátok az elrejtett — hajítógépekről, 
gondoltaCarbo dühösen. Volt annyi esze, hogy megtartsa 
magának a véleményét. 

— Kiugrottunk az ablakon, és lekászálódtunk a fogadó 
udvarára. Ráakadtam egy résre, amely két épület között 
volt, de az istálló trágyadombjához vezetett. Nem volt más 
választás, mint azon keresztül átmászni a falon. Navión 
egyáltalán nem volt ruha - Carbo ekkor nem törődött a 
gallok gúnyos nevetésével -, és hasra esett, ahogy 
megpróbált felkapaszkodni. 

— De sikerült elmenekülnötök. - Gannicus hangja egy 
árnyalatnyival barátságosabb volt, mint előzőleg, ami 
bátorságot adott Carbónak. 

Inkább egy kis megaláztatás, semmint hogy továbbra is 
árulónak tartsák őket. 

-Igen. Egy sikátorba ugrottunk a túloldalon. 
Megnéztem a kijáratát, de az utca tele volt katonákkal. Azt 
hittük, nekünk annyi, de az istenek — megint 
közbeavatkoztak. Az egyik ház falában kinyilt egy ajtó, és 
kijött egy rabszolgafiú. Elmondtam neki, kik vagyunk, és 
kértem, hogy segítsen. Megtette. Egyszerűen besétáltunk, 
és bezárta az ajtót. — Carbo elmosolyodott, ahogy felidézte 
a dolgot. - Egy pillanattal később két legionárius ugrott a 
sikátorba, és közvetlenül mellettünk haladtak el. 

— Ekkor hallottuk, hogy Longinus csapdát állít — tette 
hozzá Navio. 

- A feladatunkat teljesítettük. Késő éjszakáig vártunk 
ott, aztán a fiú vezetésével elmentünk a védőfalhoz, és 
átmásztunk rajta. Könnyű volt visszajutni ide — mondta 
Carbo. 


— Bolondok vagytok mindketten - csattant fel Spartacus. 
- Viszont ha nem csinálták volna azt, amit, most nem 
tudnánk ezt a hírt. Igaz, Castus? Gannicus? 

— Különösek az istenek útjai — ismerte el Gannucis. 

— Elégedett vagy, Castus? 

—- Nem. Mindig próbálod védeni az embereid irháját, mi? 
Minek? Csoda, hogy sikerült élve visszajutni a 
bolondoknak. 

— De sikerült, méghozzá hasznos hírrel -— jelentette ki 
Spartacus. 

— Belátom - mondta Castus. 

— Ha legközelebb titkos küldetést forgatsz a fejedben — 


szólalt meg Gannicus -, előre szeretnék tudni róla, 
rendben? Vagy közösen vezetjük ezt a sereget, vagy nem. 
-—Meg van beszélve - hazudta Spartacus. Nem 


szándékozott minden  cselekedetéről tájékoztatni a 
gallokat, de szüksége volt a támogatásukra az elkövetkező 
csatában. — Legközelebb biztosan beavatlak benneteket. 

Castus mormogásában a gyanakvás összes létező 
árnyalata benne volt. Gannicus kissé barátságosabbnak 
tűnt, de ennél több nem telt tőle. 

Spartacus pillantása Carbóra és Navióra siklott. 

— Ha legközelebb kiadok egy parancsot, elvárom, hogy 
szó szerint teljesítsétek. Nem viszel aranypénzeket apró 
helyett. Nem döntesz úgy, hogy levelet írsz a szüleidnek. 
Soha életemben nem hallottam még ilyen ostobaságról. 
Kizárólag a korábbi érdemeitek miatt nem eresztem rátok 
a szkítákat. Ha csak még egyetlenegyszer előfordul ilyesmi, 
keselyűeledelként végzitek. Megértettétek? 

— Igen — mormogta Carbo és Navio egyszerre. 

Egyik lábukról a másikra álltak. Mindketten nagyon is 
tudatában voltak a hátuk mögött álló szkíták ragadozó 


tekintetének és a gallok bősz haragjának. Spartacus 
figyelme másfelé fordult. 

— Küldenünk kell valamennyi lovast felderíteni a 
Mutinán túli utat - jelentette ki. - Ha látnak valami 
gyanúsat, megjegyzik, hol látták, de nem vesznek 
tudomást róla. Hadd gondolják a rómaiak, hogy nem 
ismerjük a kis titkukat! A sötétség leple alatt 
kiküldhetünk még több felderítőt. 

- Ha rátalálunk a helyre, tönkretesszük majd a 
hajítógépeket. 

—- De úgy ám! - acsarkodott Gannicus. - És ezt Castus 
meg én fogjuk irányítani. 

Spartacus látta, mennyire dühösek, és eltűnődött, vajon 
kellett volna-e szólnia nekik Carbo és Navio küldetéséről. 
Számított volna, ha megteszi? 

- Éppen ezt akartam indítványozni. 

— Helyes, mert egyébként is ezt csinálnánk - csattant fel 
Gannicus, mire Castus egyetértőn dörmögött. - Ezer 
ember, néhány korsó olaj és egypár fáklya, csak ennyi kell, 
és kis hamukupacokat csinálunk Longinus hajítógépeiből. 

— Remek. - Spartacus biztató mosolyt villantott. — 
Miután a hajítógépek eltűntek az útból, már csak két 
légióval kell számolnunk. Az út mindkét oldalán sík a 
terep. Nem számít, hol kerülünk szembe velük. 

— Alig várom - vicsorgott Castus. - Lemészároljuk a 
rühes kutyákat. 

— A Nagy Lovas segítségével pontosan ezt fogjuk csinálni 
— jelentette ki Spartacus elégedetten. Az Alpokról nem 
ejtett egy szót sem. Egy ilyen feszültségekkel terhes téma 
ismét kihozta volna a sodrából Castust és Gannicust. 
Félretette ezt a problémát. - A pontos részleteket majd 
megtárgyaljuk akkor, ha a lovasok visszatértek. 


— Rendben - mondta Castus. Carbóra nézett. - Mi a 
neve annak a fiúnak, aki megmentett benneteket? 

— Arnax. 

Castus mordult egyet, majd Gannicussal együtt 
távozott. Közben arról beszéltek izgatottan, miként fogják 
szétzúzni Longinus erőit. 

Spartacus mélyen elgondolkozva a tűzbe nyúlt egy 
bottal. Ez nyilvánvaló jele volt az elbocsátásnak. 

—- Mosakodnom kell — mondta Navio halkan. — És vár a 
reggeli is. Jössz? 

— Még nem - felelte Carbo. Ajkával hangtalanul a 
Lucullus szót formálta, mire Navio megértőn bólintott. 

— Viszlát. 

Visszafordulva Carbo azzal szembesült, hogy Spartacus 
kérdő tekintettel nézi. 

— Volt még valami? 

— Tulajdonképpen igen. 

Spartacus összevonta a szemöldökét 

— Hogyan szegtétek még meg a parancsaimat? Atheas! 
Taxacis! 

-Semmi ilyesmi! - mondta  Carbo  felgyorsuló 
szívveréssel. 

Spartacus megvárta, hogy a szkíták közvetlenül Carbo 
háta mögé érjenek, és csak ekkor emelte fel a kezét. 

— Hanem micsoda? 

Carbo letörölte a homlokán kiütköző verejtékcseppet. 
Istenek, miért nem csináltuk pontosan azt, amit mondott? 

— A rómaiak sejtik, hogy Itália elhagyására készülsz. 

—- Ez nem meglepő, tekintettel az útvonalra, amelyen 
idáig jöttünk. Miért említed? 

Carbo meggyőződött róla, hogy a gallok hallótávolságon 
kívül értek-e. A szkíták bírták Spartacus bizalmát, ők nem 
számítottak. 


— Azt is mondták, hogy Marcus Lucullus a közelmúltban 
súlyos vereséget mért a Mithridatész oldalán harcoló trák 
csapatokra. Most folytatja a hadjáratát Trákiában. 

— Pontosan ezt hallottad? 

— Igen. 

— Mi egyebet hallottál még? 

— Semmit. Sajnálom. 

Spartacus egy hosszú pillantig rámeredt. 

— Hálás vagyok neked. Jól tetted, hogy ezt nem a gallok 
előtt közölted. Egyébként miért nem? 

- Nem tudom pontosan —- mondta Garbio az igazságnak 
megfelelően. Emlékezett rá, milyen nehéz volt kijönni a 
gallokkal. - Talán úgy képzeltem, ez jó kifogás lenne 
számukra, hogy ne akarják elhagyni Itáliát. 

- Okos vagy. Néha eltűnődöm, vajon egyáltalán 
szándékukban állt-e valaha is megtenni, de egy ilyen hírtől 
biztosan teljesen megmakacsolnák magukat. 

— Te továbbra is menni akarsz? 

— Természetesen. Minden emberrel, aki hajlandó követni 
—- jelentette ki Spartacus olyan magabiztossággal, hogy 
maga sem tudta, valóban így érez-e. - Ésszerű így 
cselekedni. Három nagyarányú vereség a rómaiaknak meg 
sem kottyan. Végtelen az utánpótlásuk, hogy feltöltsék a 
légióikat. Trákiában legalább a saját területemen leszek, 
az enyéim között. Nem kerül majd sok időbe egyesíteni 
őket, és újabb felkelést kezdeni. 

Carbo megerősítve érezte magát, és bólintott. Dacára a 
leteremtésnek, amelyben az imént része volt, egy 
pillanatra sem feledkezett meg arról, hogyan mentette meg 
őt Spartacus a ludusban, és hogyan avatkozott közbe, 
hogy megmentse Chlorist. Ő követni fogja a trákot 
bárhová. Az alvilágba. Trákiába. Nem számít, hová. 


— Eredj, hordd el magad! Töltsd meg a hasadat, és 
pihenj! Rászolgáltál. 

- Ha nem kell részt vennem a hajítógépek elleni 
támadásban, délután talán elmennék vadászni. 

— Rendben. Még valami! 


— Igen? 
— Lucullusról egy szót se, senkinek! Mondd meg 
Naviónak, hogy tartsa a száját ő is! - figyelmeztette 


Spartacus. — Halálbüntetés terhe mellett. 

— Persze -— mondta Carbo, és ismét nagyot dobbant a 
szíve. Távozott, nem tudván, hogy hegyméretűvé növelte 
Spartacus gondjait. 

Spartacus, miután elküldte Atheast a lovasság 
parancsnokaiért, egy darabig egyedül üldögélt. Ariadné 
nem volt a sátrukban. Örült ennek. Át akarta gondolni a 
döbbenetes híreket, mielőtt muszáj lesz megbeszélni őket 
vele. Nem volt mód kideríteni, vajon igaz-e a Lucullus 
győzelméről szóló beszámoló, de kénytelen volt feltételezni, 
hogy igen. Miért találna ki egy legionárius efféle dolgot? 
Nem mintha a trákok korábban nem szenvedtek volna 
vereségeket Rómától. Kellemetlenség ez csupán. Mi, trákok 
is sok megalázó vereséget mértünk a rohadékokra, 
gondolta Spartacus elégedetten, felidézve magában az 
elképesztő diadalt, melyet a saját törzse aratott öt évvel 
azelőtt Appius Claudius Pulcher, Macedonia proconsulja 
felett. A lelke mélyén azonban tudta, hogy sokkal 
nehezebb lett a feladat, amelynek nekigyürkőzni készül, 
amikor Trákiába érnek. Egyáltalán lehetséges? 

— Egy másik világban vagy. Általában nem lehet ennyire 
közel jönni hozzád anélkül, hogy észrevennéd. 

Ariadné hangja visszarángatta Spartacust a valóságba. 
Elmosolyodott, félretéve a Lucullusról szóló híreket. 

— Jó ötlet volt Mutinába küldeni Carbót és Naviót. 


— Visszajöttek? 

—-Igen. Longinus csapdát állított az úttól északra. 
Elrejtette a hajítógépeit, de úgy helyezte el őket, hogy 
köveket zúdíthassanak az elhaladó seregre. Tökéletes 
csapda. 

— Átkozott rómaiak! -— mondta Ariadné dühösen. - Mit 
fogsz tenni? 

— Felderítem a hajítógépek pontos elhelyezkedését. 
Aztán a gallok ma éjjel majd tönkreteszik őket. -— 
Spartacus látta, hogy Ariadné meglepődik. - Fel voltak 
háborodva, amiért a tájékoztatásuk nélkül kémeket 
küldtem Mutinába. Gesztust tettem a megbékítésükért, 
amikor rájuk hagytam, hogy ők csinálják a dolgot, de jó 
munkát fognak végezni. Gannicus olyan, mint egy rövid 
pórázra fogott kutya. Reggel majd felkerekedünk. Elkapjuk 
Longinust, mielőtt módja lenne reagálni. 

— Csak két légiója van. -— Ariadné ismét hallani akarta a 
kis számot. -— Mi több mint ötvenezren vagyunk. 

— Így van, szerelmem. Győzni fogunk, ne félj semmit! 

— Tudom. - Ariadné önkéntelenül a hasára helyezte a 
kezét. — A fiunk Itálián kívül fog megszületni. 

Spartacus átkarolta őt, hogy elhessegesse a saját 
fejében ismét feltámadt bizonytalanságot. 

— Alig várom, hogy a karomba vehessem! 

Ariadné szeretetteljes pillantást vetett rá, és felfigyelt 
valamire az arckifejezésében. 

— Mit nem mondasz el? 

A férfi nem válaszolt. 

—- Spartacus! Mi az? 

Spartacus komoly tekintettel nézett rá. 

- Nem akarom most azonnal elmondani. Gondolkoznom 
kell rajta. 

Félelem markolt Ariadné gyomrába. 


— Van a közelben másik római sereg is? 

— Semmi ilyesmi. 

Ariadné megpróbált Spartacus arcáról olvasni. 

— Hagyd, Ariadné! A maga idejében meg fogod tudni. 

Ariadnénak nem tetszett, hogy Spartacus nem őszinte 
vele, de nem faggatózott tovább. Ez nem volt megfelelő 
alkalom az összekülönbözésre. Tönkre kell tenni a 
hajítógépeket, és utána le kell győzni egy újabb római 
sereget. Ariadné sóvárgó pillantást vetett északra, az Alpok 
felé. Ha majd a hegyek lábánál állunk, minden sokkal 
világosabban fog látszani. Keletnek vesszük majd az 
irányt. Nem akart fontolóra venni semmilyen más 
eshetőséget. Ez a remény adott neki erőt azóta, hogy 
kitörtek a ludusból. Spartacus szűkszavúsága azonban 
kételyt ébresztett a szívében. 

Ariadné úgy döntött, hogy Dionüszoszhoz folyamodik 
segítségért. Egyik istenségnek sem volt szokása egyenesen 
válaszolni a hozzájuk intézett kérdésekre, de néha azért 
megtörtént. Ariadné jobb kedvre derült, amikor eszébe 
jutott, hogy annak idején háromezer legionárius csapdába 
ejtette őket a Vesuvius tetején. A legnagyobb szükség 
idején Dionüszosz  — megmutatta  Spartacusnak a 
vadszőlőindákat, amelyekből köteleket fonhattak. Lehet, 
hogy most ismét segítene? Noha a helyzetük most közel 
sem volt annyira kétségbeejtő, Ariadné szükségét érezte 
annak a lelki békének, amelyet az isteni iránymutatás 
adhat. Nyugalom áradt szét benne. 

Eltartott néhány pillanatig. Azután, akár egy fullánk, 
Ariadnéba belenyilallt a Spartacus által rendezett munus 
emléke. Nem volt az túlságosan véres? Mintha nem lett 
volna elég aggódnivalója, gyötrődött azért is, mert 
Thuriiban hazudott az isten szándékait illetően. 
Kijelentette az egész sereg előtt, hogy Dionüszosz álmot 


küldött rá, amelynek értelmében az egész seregnek keletre 
kell vonulnia az ő oltalma alatt, olyan földre, amelyet nem 
hódítottak meg a rómaiak. Senkinek nem vallotta be, hogy 
valótlant állított, még a férjének sem. Jó okkal cselekedtem 
ezt, gondolta. Megakadályoztam, hogy Crixus megpróbálja 
megölni Spartacust. Hogy megnyerjem a katonákat, és a 
sereg ne hulljon szét sok részre. Ariadné belső hangja 
azonnal válaszolt. Nem számít, miért csináltad. Azért tettél 
úgy, mintha az isten szavait tolmácsolnád, mert ez illett a 
saját célodhoz. Ez súlyos tiszteletlenségre vall az istennel 
szemben. 

Határtalan bűntudatot érzett. 

— El kell mennem imádkozni — mondta feszült hangon. 

— Jó ötlet. 

Spartacus zavarodottan nézte, ahogy távozik. 

Kora délutánra visszatértek a kiküldött lovasok. 
Elmondták, hol vannak valószínűleg az elrejtett római 
hajítógépek. A táboruktól mintegy ötmérföldnyire volt egy 
horpadás egy kicsiny emelkedő mögött, melyet két oldalról 
sűrű facsoportok szegélyeztek. Spartacus lovasai mozgást 
észleltek a pagonyban, de utasításuknak megfelelően nem 
nézték meg közelebbről. A lehető legnagyobb titoktartás 
érdekében Spartacus azt mondta nekik, hogy ne szóljanak 
semmit a bajtársaiknak. 

Gannicus és Castus kiválogattak az akcióhoz ezret a 
legjobb embereik közül. Olívaolajjal teli hordókat és 
fáklyákat vettek magukhoz, valamint az összes fejszét, 
amit leltek. A két gall, Spartacus és a lovastiszt, aki az 
őrjáratot vezette, tanácsot tartottak, amikor a nap menni 
kezdett lefelé az égen. Órák voltak még hátra az 
összeválogatott katonák távozásáig. A különítmény 
indulása csak sötétedéskor volt esedékes, nehogy a római 
felderítők észrevegyék őket. 


Spartacus elégedett volt. Jók voltak az előjelek. A 
pillanat késztetésének engedve úgy határozott, hogy 
csatlakozik  Carbóhoz. Mindig is örömét lelte a 
vadászatban, de az elmúlt hónapokban kevés ideje jutott 
rá. Nem törődött a rengeteg elvégzendő teendővel és azzal, 
hogy kissé vakmerő dolog testőrök nélkül elhagynia a 
tábort. Jót fog tenni neki, ha néhány órára megfeledkezik 
Longinusról, Castusról, Gannicusról meg az átkozott 
Alpokról. Nem fog történni semmi. A Lovas vigyáz majd 
rám, ahogyan mindig is tette. 


— Ne kíméljétek magatokat! - ordította Julius, akinek az 
arca csak egy arasznyira volt Marcionétól. —- Pusztán az, 
hogy mára majdnem végeztünk, meg hogy kétszer elvertük 
a rómaiakat, nem jelenti, hogy elkezdhetsz lazsálni! A 
gyakorlatozás az gyakorlatozás, és addig tart, amíg én 
mondom! 

Marcion összepréselte az ajkát a koncentrálástól. 
Felemelte a pajzsát, és Gaius felé rontott, akivel közös 
sátruk volt. Szerette volna, ha Julius leszáll róla, és 
inkább az egységük többi katonája közül bosszant valakit, 
de erre nem sok esély volt. A centurio soha nem lépett 
tovább, amíg elégedett nem volt. 

Vetett egy-egy pillantást mindkét oldalra. A századán 
kívül a cohors többi része is serénykedett. Odébb sok száz 
embernek kellett futnia a tisztjeik parancsára, vagy vívnia, 
ahogyan ő tette, burkolt fegyverrel, esetleg más 


csoportokat . támadnia alakzatban. Kiáltások és 
parancsszavak keveredtek a kardok és scutumok 
csattogásával, — valamint — az egymásnak csapódó 


pajzsumbók mélyebb puffanásaival. A távolban Marcion a 
tömegben rohamozó, majd kecses, ám halálos ívben 
kanyarodó lovasságot látta. Így megy mindig, gondolta 


fásultan. Ha nem masírozunk vagy harcolunk, akkor ez a 
rohadt gyakorlatozás van. 

— Mozgás! - ordította Julius. 

Marcion kikukkantott a scutumja pereme fölött, ahogy 
előrearaszolt. Gaius mintegy tízlépésnyire volt. Marcion 
csak a barátja szemét és lábát látta. A nála lévő pajzs 
Gaiusnak majdnem az egész testét védte, ahogyan a 
Marcioné is az övét. Vajmi kevés támadható felületet 
hagyott. Marcion mégis tudta, mi a teendő. Előrerontott, 
remélve, hogy készületetlenül éri Gaiust. Teljes erővel 
nekicsapta a pajzsa umbóját a seutumjának. Gaius ugyan 
védte magát, ám az ütközés hátratántorította, és nem 
tudott félrehajolni a penge elől, amikor az elsiklott a pajzsa 
vaspereme fölött. 

— A fene egyen meg! — mérgelődött. 

— Halott vagy! — mondta Marcion mosolyogva. 

— Még egyszer nem kapsz el így! — fogadkozott Gaius. 

- Örömmel hallom - hallatszott Julius gúnyos hangja. — 
Ha ez a való élet lenne, már fuldokolva kilehelted volna a 
lelkedet. Csináljátok újra! 

Alig hagyták el e szavak a centurio ajkát, amikor Gaius 
előrevetette magát, átszelve a térséget, amely Marciontól 
elválasztotta. Ezúttal Marcion tántorodott hátra és 
zökkent a fenekére, miközben a pajzsa felül maradt. 
Levegő után kapkodott, és tehetetlen volt Gaiusszal 
szemben, aki úgy tett, mintha keresztüldöfné a torkát. 

Gaius gúnyosan vigyorgott. 

— Ebből majd tanulsz, kölyök! 

Hátralépett, engedve Marciont talpra kászálódni. 

— Már jobb, Gaius - jelentette ki Julius. Kemény 
pillantást vetett Marcionra. -— Nem vagy olyan jó, mint 
hiszed! 


Marcion fortyogott, de volt annyi esze, hogy ne 
válaszoljon. 

- Jól van, ez megteszi mára. - Julius felemelte a 
hangját. — Oszolj! Holnap ugyanekkor. 

Marcion megkönnyebbült sóhajjal levette a bőrborítást a 
gladiusáról, és az utóbbit visszacsúsztatta a hüvelyébe. 
Megvárta, hogy a centurio hallótávolságon kívül kerüljön. 

— Rohadtul idegesítő ez a Julius, de igaza van. Muszáj 
résen lennünk, mi? 

Gaius köpött egyet. 

- Az már igaz. Valahányszor csatába indul, szüksége 
van rá az embernek, hogy Fortuna mellette legyen. Még a 
legjobb katonával is megeshet, hogy szemügyre veszi a 
saját beleit, vagy még rosszabb történik vele. Emlékszel 
Hirtiusra? 

— Persze. 

Marcion arca megrándult. Hirtius ugyanabban a 
sátorban lakott, mint ők. Alacsony, tömzsi ember volt, és 
nagyon erős. Ez nem akadályozta meg, hogy egy kósza 
pilum a szemébe fúródjon, amikor Gellius légiói ellen 
harcoltak. Dobhártyaszaggatón sikoltozott, mígnem Zeuxis 
megkönyörült rajta, és elvágta a torkát. 

— Ki főz ma este? -— kérdezte egy ismerős, mély hang. 


— Te következel, Zeuxis — kiáltotta Gaius 
méltatlankodva. 
— Tényleg? - Zeuxis letörölte a kobakjáról a fénylő 


verejtéket, és Gaius felé pöccintette, aki szitkozódva hajolt 
félre. 

— Pontosan tudod, hogy így van, a mindenedet! 

— Ne nézz rám! -— mondta Marcion, amikor Zeuxis feléje 
fordította a fejét. - Sokkal inkább eszem a te íztelen 
ételedet, mint hogy nekem kelljen főzni. 


— Én is — jelentette ki Arphocras, aki Zeuxis vívótársa 
volt. 

Zeuxis vállat vont. 

—- Nem tehetek róla, ha én másképp emlékszem. 

— Arról sem, hogy mi viszont így emlékszünk, mi? - 
évődött Marcion. 

Bár Gaius kifogott rajta, Marcion hangulata javulóban 
volt. A napnak ezt a részét kedvelte legjobban. A 
gyakorlatozás véget ért. Túl voltak a legnagyobb 
forróságon, de még mindig sok volt hátra napnyugtáig. 
Miután letakarítja a port a felszereléséről, talán lesz ideje 
megtölteni a folyónál vízzel egy vödröt és mosakodni. A 
társai többsége a sátorban nem törődött ezzel, de Marcion 
nehezen mondott le az apró fényűzésekről, amelyek között 
felnőtt. Egy-egy nehéz gyakorlatozás után semmi sem esett 
jobban, mint a tisztálkodás. A legjobb lesz egyedül lelépni. 
Ha Zeuxis rájön, hallgathatja ítéletnapig. A rendszeres 
tisztálkodás vágya nem azt jelenti, hogy más férfiak 
tetszenek neki, csak azt, hogy magára szedett némi 
kultúrát. Nem ő a primitív, hanem Zeuxis. Elmosolyodott. 
Zeuxis borzalmas főztje a bizonyság erre. 


Carbo egész nap elfoglalta magát. Miután befalt egy jókora 
tányérral az Arnax készítette mézes árpakásából, több órát 
aludt. Azután, ahogy általában szokta, megkereste a 
cohorsot, amelynek  parancsnokhelyettese volt. Az 
elöljárója Egbeo volt, egy hatalmas trák, Spartacus 
leghűségesebb követőinek egyike, akiben Carbo fenntartás 
nélkül megbízott. Egbeo az embereket gyakorlatoztatta, 
amikor rátalált. 

— Lehet, hogy azt hiszitek, a római kutyák most már 
félnek tőlünk, de nem így van! Soha nem lehettek 
nyugodtak felőlük - ordította újra meg újra. — Továbbra is 


gyakorlatoznotok kell egymással. Zsigerből tudnotok kell, 
hogy ha elhangzik a parancs, körülöttetek minden ember 
pontosan ugyanazt fogja csinálni, amit ti. Hogy 
előrenyomulnak. Szoros alakzatba állnak. Eldobják a 
dárdájukat. Megrohamozzák az ellenséget. Segítenek éket 
formálni. Még visszavonulni is. — Carbo elmosolyodott az 
erre válaszoló vihogások hallatán, és Egbeo szavaitól 
fellelkesülve odaadón vetette magát a munkába. Miután 
azonban a gyakorlatozás véget ért, társalgott egy kicsit az 
embereivel, és azon kapta magát, hogy nincs semmi dolga. 
Eszébe jutott az ötlet, hogy vadászni megy, és amikor 
Navio visszatért a saját cohorsa gyakorlatoztatásából, 
felvetette, hogy menjenek együtt. 

— Gyere már! Jobb lesz, mint nézni, ahogy Gannicus 
emberei hetvenkednek indulás előtt. 

— Az már igaz. Mit szeretnél elejteni? 

— Bármit, — amit találunk. — Vaddisznót.  Szarvast. 
Bográcsba való madarat. 

— Veletek mehetek? 

Arnax lelkes arca láttán Carbo elmosolyodott. Kezdte 
megszeretni a fiút. 

—- Rendben. Nem valószínű, hogy római őrjárattal 
találkoznánk. 

— Honnan tudhatod? 

—- Onnan, hogy átkozottul nem mernek még csak 
közelébe sem jönni a seregemnek. 

Arnax a szemét meresztette. 

—- Ó - mondta bátortalanul. 

— Spartacus! — Carbo észrevette a vezére 
vadászfegyvereit. — Azért jöttél, hogy velünk tarts? 

— Hónapok óta nem voltam vadászni. 


— Ha gondolod - mondta Carbo, és felötlött benne, mi 
történhetne, ha mégiscsak találkoznának egy római 
őrjárattal. 

— Gondolom. 

Spartacus hangütése nem hagyott helyt vitának. Carbo 
vállat vont. Navio vigyorgott. 

— Eggyel több íj növeli az esélyünket a sikerre. 

Spartacus barátságos  üdvözlésképpen Arnax felé 
biccentett, aki még rémültebbnek tűnt. 

— Szóval ez az a fiú, aki kisegített benneteket 
Mutinában? 

- Ő az - mondta Carbo. 

— Derék dolog volt, hogy segítettél az embereimnek. 
Hogy hívnak? 

— Arnax, uram. 

— Karakán név. 

Arnax nem szólt semmit. 

—- Nem harapok. 

Arnax Carbóra nézett, aki bátorítón rámosolygott. 

— Köszönöm, uram - kockáztatta meg. 

— Mi a baj? Rettenetes dolgokat hallottál rólam? 

— Igen, uram. 

— Mit hallottál? 

Semmi válasz. 

— Mondd el nekem! - parancsolta Spartacus. 

Arnax ismét Carbóra nézett, aki így szólt: 

— Mondd el neki! 

— Hogy nyilvánvalóan csecsemőket eszel. 

Spartacus elhúzta a száját. 

— Tényleg? 

— Igen. 

— Ki mondta ezt? 

— A gazjdám. Emberek a forumon. 


- Ő nem a gazdád többé. Most már szabad ember vagy. 
Azt is elmondhatom neked, hogy ugyanolyan hétköznapi 
ember vagyok, mint Carbo vagy Navio. Nem eszem 
csecsemőket, és tüzet sem okádok. Mint mondtam, hálás 
vagyok, amiért megmentetted az embereimet. Szívesen 
látlak itt. Még mindig nem vagy elégedett? 

Carbo döbbenetére Arnax kifakadt: 

— Megölted azt a sok legionáriust. Azokat, akiknek 
életre-halálra kellett vívniuk egymással. 

— Arnax! - sziszegte Carbo. 

Spartacus felvonta a szemöldökét. 

— Bátor gyerek, mi? 

Arnax lesütötte a szemét. Elhagyta a hirtelen 
merészsége. 

— Tudod, hogy miért kezdtek el annak idején munusokat 
rendezni? 

—- Hogy megemlékezzenek egy gazdag vagy híres 
emberről a halála után - válaszolta Arnax. 

—- Úgy van - mondta Spartacus. - Manapság persze 
bármikor rendeznek, amikor valami előkelő és hatalmas 
vagy felkapaszkodott uraság le akarja nyűgözni a tömeget. 
Emberek vívnak és időnként meghalnak ezekben a 
munusokban, nem igaz? Rabszolgák, akiknek nincs 
választásuk. 

Arnax bólintott. 

— Az én munusom célja az volt, hogy megemlékezzünk 
egykori bajtársaim ezreinek a haláláról. Szerintem ez 
sokkal indokoltabb, mint azok az események, amiket a 
városi nép szórakoztatására rendeznek szerte Itáliában 
havonta. Átkozottul megvolt a jogom ahhoz, amit 
csináltam. — Szúrós tekintettel nézett Arnaxra. — Érted? 

A beálló csendben Carbo meghökkenve azon kapta 
magát, hogy egyetért Spartacusszal. A munus annak 


idején roppantul kihozta a sodrából, de immár hónapok 
óta hajdani rabszolgák oldalán gyakorlatozik és harcol. 
Ezek megbízható bajtársai. Ha elfogadható, hogy ilyen 
embereket  gladiátorviadalokra kényszerítenek, akkor 
római hadifoglyokkal is szabad megtenni ugyanezt. 
Elégedetten és meglepetten nézett Arnaxra, és kissé 
nyugtalanul, amiért az így dacolt Spartacusszal. Adj igazat 
neki! 

— Igen — mondta végül a fiú. 

— Egy igazi harcost hoztál ide, Carbo. Azt hiszem, most 
már értem, miért mentette meg egy ilyen legényke az 
életeteket a sajátja kockáztatásával. Egy napon jó katona 
lesz belőle, ha megtanulja fékezni a nyelvét. 

— Meg fogja - válaszolta Carbo. 

— Vadásztál már valaha? - kérdezte Spartacus Carbót. 

— Nem. 

- Ez lesz az első alkalom. Íjakat és nyílvesszőket 
viszünk, a szarvasoknak meg a madaraknak, ezeket pedig 
arra az esetre, ha vaddisznóval találkoznánk. — Arnax felé 
nyújtotta a nehéz vadászlándzsáját. — Hozhatod. 

Arnax felragyogott. 

— Hová megyünk? 

— Carbo? - kérdezte Spartacus. 

- Sok csapás van a fák között a tábortól északra. Úgy 
gondoltam, az jó hely lesz kezdetnek. 

—- Ha azt akarjuk, hogy esélyünk legyen bármit is 
elejteni, jobb lesz igyekeznünk, igaz-e? - Navio a vértjére 
csapott. — Segíts nekem levenni ezt! — mondta Arnaxnak. 

Spartacus segítségével Carbo is levette a sajátját. Bár 
ésszerű dolog volt hátrahagynia a súlyos vértet, 
mezítelennek érezte magát nélküle. De hamarosan 
alábbhagytak az aggályai, amikor a húsról beszélgettek, 
amelyet aznap este a tüzüknél sütni fognak. 


A négyes a sátrak sorai között haladt az óriási tábor 
széléig. Jóllehet Spartacus leszegte a fejét, az emberei 
lépten-nyomon köszöntötték. Nagyjából egy mérföldet 
haladtak, mire a hatalmas sereg látványát és zajait maguk 
mögött hagyták, végül azonban arra lettek figyelmesek, 
hogy egyedül vannak, távol a tábor nyüzsgésétől. Szép 
tavaszi nap volt, és a meleg levegő nagyon jólesett a 
hosszú téli hónapok után. Carbo örült, hogy csak tunika 
van rajta. 

Gyorsan keresztülvezette a csapatot egy tisztáson, mely 
észak felé lejtett. Rövid fű borította, valamint csomókban 
növő illatos zsálya és boróka. Carbo a talajt fürkészte a 
tekintetével, vaddisznó vagy szarvas nyomait keresve, de 
nem látott mást, csak apró állatokat, például egy riadt 
nyulat, mely a bozótban iramodott tova. Rengeteg volt a 
szárnyas. Ahogy közeledtek, számos nagy fekete madár 
igyekezett sebbel-lobbal az aljnövényzetbe. A szemük körül 
piros karika díszlett, és jókora farktollaik voltak. Elég jó 
ételnek tűntek, de Carbo vetett egy pillantást Navióra és 
Spartacusra, és rájött, hogy mindketten valami komolyabb 
zsákmányra vágynak. 

Nem törődött a két csuklyás varjúval, amelyek dühösen 
károgtak rájuk egy paratölgy tetejéről. A távolból 
kopácsolás hallatszott, egy harkályé, Marsnak, a háború 
istenének szent madaráé. Carbo gyorsan elmondott 
magában egy fohászt. Adj nekünk jó vadászatot, ó, 
Magasságos! Továbblépdeltek, behatolva a fák nyújtotta 
menedékbe. Por gomolygott lustán a napfényben, mely a 
babérfák,  mandulafenyők és  eperfák ágai között 
átszűrődött. Békesség honolt az erdőben — hátborzongató 
békesség. Carbo a nem messze lévő pagonyra gondolt, 
ahol római katonák százai és a hajítógépeik rejtőztek, és 
hideg futott végig a hátán. Kezdett minden fa mögött 


legionáriust látni, és azt kívánta, bárcsak ne vetette volna 
le a páncélingét. Összerezzent Navio szisszenésétől. 

— Pszt! 

Carbo felpillantott. Tőle tízlépésnyivel balra Spartacus a 
földre mutatott. Carbo óvatosan odament hozzá. A trák 
lábánál két jókora pata nyoma volt, hátul jellegzetes 
csipkézettel. 

— Rőtvad. Méghozzá nagy. 

— Bika — mondta Navio izgatottan. 

— Úgy tűnik - értett egyet Spartacus. 

Carbo tekintete azonnal az előttük lévő fákra siklott. 
Nem látott semmit. A nyomok fírissek voltak, de a bika 
távol lehetett. 

Miután követték egy darabon a nyomokat, a gyanújuk 
beigazolódott. 

— Látod ezt? - szólt Carbo Arnaxnak. - Onnan tudjuk, 
hogy hím szarvas, hogy a hátsó lábak nyomai az elülsők 
közé esnek. Ez azért van, mert a mellkasa sokkal 
szélesebb, mint a hátsó fertálya. 

— Hol van? - Arnax szemében kíváncsiság és öröm 
lobogott. 

— A közelben sehol. De a föld nedves még egy kissé. Ma 
járt erre. Talán valamikor délelőtt. 

Spartacus lehajolt, és a legközelebbi nyomra helyezte az 
ujjait. 

Arnax felemelte a jobbjában tartott lándzsát. 

— Meg fogjuk találni? 

Carbo elmosolyodott a fiú lelkesedése láttán. 

—- Ki tudja? Követnünk kell a nyomokat, és majd 
meglátjuk. Most annak van itt az ideje, hogy inádkozzunk 
Dianához a segítségéért. 

A hátára vette a lándzsát, majd elővett egy keskeny fejű 
nyílvesszőt, és az íja húrjára illesztette. 


— Azzal nem terítesz le egy szarvast — évődött Navio. 

— Talán látunk még egy nyulat vagy valamelyiket azok 
közül a fekete madarak közül - válaszolta Carbo egy kissé 
védekezőn. 

— Mindig érdemes készen állni -— jelentette ki Spartacus, 
és választott egyet a saját nyilvesszői közül. — Bármire 
vagy bárkire, ami vagy aki az utunkba kerülhet. 

Carbót hála töltötte el. A hosszú út során, melyet a 
rabszolgasereg a messzi déltől idáig megtett, sok időt 
töltött felderítéssel Aethas társaságában. A szkíta soha egy 
lépést sem tett anélkül, hogy ne lett volna fegyver a 
kezében. 

Röviddel később azonban bosszúság lépett a 
bizonytalan szorongása helyébe. Nem látott 
legionáriusokat, és nem akadtak leterítésre érdemes vadak 
sem. A szarvasbika nyomai eltűntek egy sziklás lejtőn, 
mely egy gyors folyású patak partjára vezetett. Bóklászva 
keresték a nyomokat, hogy vajon hol hagyta el az állat a 
talajt és gázolt át a vízen, de nem jártak szerencsével. 

— Biztosan szárnyakat növesztett és elrepült -— mondta 
Navio mogorván. 

Arnax vetett egy kurta pillantást az égre, majd zavarba 
jött, és ismét lesütötte a szemét. Carbo palástolta a 
mosolyát. Elfelejtette, mennyire ártatlanok tudnak lenni a 
gyerekek. 

— Ne adjuk fel! 

—- Én tovább akarok menni - értett egyet Spartacus, aki 
élvezte az érzést, hogy bajtársai körében van, és csak egy 
szarvas nyomait követik. 

Sehol senki, aki felszerelést kérne tőle, sehol újoncok, 
akiknek utasításokat kellene adni, sehol betörni való lovak 
vagy iránymutatásra váró tisztek. Időtlen idők óta nem 
érezte magát ennyire felszabadultnak. 


— Nézzétek! 

Arnax hangjának izgatottsága mindenki figyelmét 
felkeltette. Spartacus lefelé pillantott a lejtőn, amerre a fiú 
mutatott a karjával, keresztül a fák közötti résen, mely a 
túlnan elterülő lapályra vezetett. 

— Az korántsem szarvas. 

Szemügyre vette a három, lélekszakadva a fák felé 
rohanó alakot. 

— Ezeket üldözik - sziszegte Carbo. Nem sokkal a 
menekülők mögött sokatmondó porfelhő kavargott. 
Összeszorult a gyomra. - Lovasok. — Túlságosan messze 
voltak, hogysem megbecsülhették volna a számukat, de a 
porfelhő nagy volt. És gyorsan közelgett a rohanó 
emberekhez. 

— Római dezertőrök? - vetette fel Navio. 

— Valószínűleg inkább szökevény rabszolgák - mondta 
Spartacus. 

Carbo és Navio a pillantásukkal kérdezték egymástól, 
mit tegyenek. A legbiztonságosabb lett volna visszatérni a 
táborba. Valószínűleg a vezérük is ugyanezt gondolta. 

— Lehetséges, hogy azok az emberek csatlakozni 
akarnak hozzánk — mondta rekedten Spartacus. 

— A lovasok, akik utánuk jönnek, többen vannak, mint 
mi - figyelmeztetett Navio. 

A táborban mindenki -— Ariadné, a szkíták, Pulcher és 
Egbeo - azt akarná, hogy szívódjak fel a fák között. Még 
Castus és Gannicus is azt tanácsolná, hogy futásban 
keressek menedéket. De kik ők, hogy megmondják nekem, 
mit tegyek? Én döntöm el, milyen kockázatot vállalok — akár 
őrültség, akár nem. Mosoly jelent meg Spartacus arcán. 

— Hosszú ideje nem voltak rosszak az esélyeim. 
Lemegyek oda. Benne vagytok? 


Ötödik fejezet 


— Persze. 

Carbo kíváncsi lett volna, miért ennyire vakmerő a vezére, 
de nem mondta ki. Ehelyett visszatette a keskeny végű 
nyílvesszőt, és előhúzott egy szakállas nyilat. 

— Remek - mondta Navio hamiskás mosollyal, és 
ugyanezt tette. 

— Mi... mit akartok csinálni? — kérdezte Arnax reszkető 
hangon. 

—- Lelopakodunk az erdő széléig, és megnézzük, mi folyik 
ott. Te itt maradsz, ahol biztonságban vagy. 

— De... 

—- Semmi de. Túlságosan fiatal vagy ahhoz, hogy harcolj, 
és a rómaiak egy szemvillanás alatt lekaszabolnának. 

— Csináld azt, amit Spartacus mond! - szólt a gyerekre 
Carbo hangosan, miközben igyekezett úrrá lenni saját 
idegességén. — Itt könnyen elrejtőzhetsz, és nézheted, mi 
történik. Ha a lehető legrosszabb következne be, menj 
vissza a táborba! Vissza tudsz találni? 

— Igen, azt hiszem. 

— Helyes. Ha odaérsz, keresd meg Pulchert vagy Egbeót, 
és mondd el nekik, mi történt! — parancsolta Spartacus. 

— Pulcher. Egbeo. 

— Igenis. 

— Ha engem megölnek, nekik kell vezetniük a sereget. 
Atheas és Taxacis viseljék gondját Ariadnénak! Gyerünk! 

Spartacus elvette a lándzsáját Arnaxtól, és Navióval a 
nyomában elügetett. 


Carbo várt egy kicsit, és megpaskolta a fiú karját. Mibe 
keverte Arnaxot? A porfellegre pillantott, amely nagyobb 
lett. Már ki tudta venni az egyes lovasok alakját, legalább 
tizenötét. Mibe fog keveredni ő maga? Kalapáló szívvel 
kezdett leereszkedni a lejtőn. 

Spartacus ért le elsőként, és azonnal nekilátott keresni 
az erdőszélen egy helyet, ahonnan a legjobban láthatják, 
mi történik. Ügyelt rá, hogy ne húzódjon túlságosan előre, 
nehogy észrevegyék. Hamarosan megpillantotta a 
menekülőket. Nyilvánvalóan rabszolgák, állapította meg. 
Mindhárman sovány, mezítlábas, szakadozott tunikát 
viselő emberek voltak. Már majdnem elérték a fák 
nyújtotta menedéket, de még rémültebbnek látszottak. 
Ennek az volt az oka, hogy a legelöl haladó lovasok -— 
három, mellvértet és bronzsisakot viselő, hosszú karddal 
hadonászó római katona -— már majdnem utolérték őket. 
Mögöttük még többen vágtattak. 

— Gyorsan! - sziszegte Spartacus Carbónak és Naviónak. 

Előreiramodott egy tölgy takarásába, egészen az erdő 
legszéléig, ledobta a lándzsáját, és maga elé szúrt a földbe 
egy sor nyílvesszőt. Egyet az íjhúrra helyezett, és célba 
vette az első lovast, egy hosszú hajú, borotválatlan férfit. 
Jobbra és balra pillantott. Néhány lépésnyire tőle Carbo és 
Navio szintén készen álltak. 

— Milyen messze vannak? —- mormogta. 

— Nyolcvan-száz lépésnyire, ha engem kérdezel - 
válaszolta Carbo. 

Navio egyetértőn dörmögött. 

Spartacus megfeszítette az íjat. 

— Háromra. Egy, kettő, három! 

A nyilvesszőik suhogva szelték a levegőt. Kettő 
letaszította az első lovast a hátasáról, mire Spartacus 
halkan káromkodott. Meg kellett volna neveznie a 


célpontokat. A harmadik nyílvessző a vezér mögötti 
lovasnak egyenesen a torkát ütötte át. Meghalt, még 
mielőtt a földre esett volna. A társaik dühödten ordítoztak, 
de nem lassítottak. Az egyik előrehajolt a lova nyaka 
mellett, és teljes erejével lesújtott a három menekülő közül 
az utolsóra. Gyötrelmes sikoly hasított a levegőbe. Vér 
Íröccsent a férfi hátából. 

— Ide! Ide! — kiáltotta Spartacus. Célzott, és kilőtt egy 
újabb nyílvesszőt. — Nyilazzatok, amilyen gyorsan csak 
tudtok! Azt kell hinniük a szemeteknek, hogy sokan 
vagyunk. 

A hármas igyekezett a lehető leggyorsabban lőni a 
nyilakat. Még két lovas bukott a földre. Egy csődör a 
szügyébe kapott találatot, kínjában felágaskodott, és 
levetette magáról a katonát. A közvetlenül mögöttük 
vágtató férfi nem tudott elég gyorsan reagálni, és a lova 
jókora csattanással nekiütközött az előtte lévőnek. Carbo 
öröme nem sokáig tartott, ugyanis az egyik lovas rikoltva 
rárontott a második szökevényre, és hatalmas erővel a 
jobb oldalába döfött. A rabszolga feljajdult, de hihetetlen 
módon, botladozva  továbbfutott.  Carbo valamelyes 
elégtételt lelt abban, hogy a következő nyilvesszője 
ágyékon találta a római lovast a mellvértje alsó széle alatt. 
Két újabb nyílvessző röppent és talált el két további lovast. 

A sebesült rabszolga a fákat fürkészte a pillantásával. 
Látta a kiröppenő nyilvesszőket. Kiáltott valamit a 
társának, és kissé irányt változtatva már arrafelé 
tartottak, ahol Spartacus és társai álltak. Carbo a férfi 
erőfeszítéstől eltorzult arcába meredt. 

— Paccius? - suttogta. 

Hitetlenkedés töltötte el. Ez nem lehet a szamnita, aki a 
családja legjobb rabszolgája volt, és megtanította őt a kard 
és a pajzs használatára. Lehetséges volna? A férfi 


bukdácsolt, kis híján elesett, és a legközelebbi rómaiak 
egyike diadalmasan felrikoltott. Mielőtt tudatára ébredt 
volna, mit cselekszik, Carbo előszökkent a fák közül. Ki a 
fedezék takarásából. 

— Mit művelsz, te bolond? - kiáltotta Spartacus. 

— Gyere vissza! — ordította Navio. — Megölnek! 

— Jövök, Paccius! Tarts ki! 

Carbo a félelem maró ízét érezte a torkában, de futott 
tovább. Egy nyilvesszőt illesztett a húrra. 

Egy lovas a menekülő rabszolga sarkába ért, és Carbo 
elkáromkodta magát. Futás közben képtelenség volt 
pontosan célozni. Valami elsuhant mellette, és mellkason 
találta a rómait. A nyílvessző átütötte a mellvértjét, és a 
férfi hanyatt tántorodva leesett a lováról. Újabb nyílvessző 
röppent, eltalálva egy lovat, amely megbotlott. A lovasa 
nem esett le a hátáról, de harcképtelenné vált. Carbo hálát 
érzett Spartacus és Navio iránt. 

Az első rabszolga már csak nagyjából húűszlépésnyire 
volt. Nyitott szájjal lihegett a lehetetlen erőfeszítéstől, 
amellyel próbált elinalni a lovak elől. 

— Segítenünk kell a barátodnak -— mondta Carbo vadul 
hadonászva -, gyerünk vissza, és segíts neki! 

A rabszolga úgy nézett rá, mintha elment volna az esze, 
de engedelmeskedett. 

Nem álltak jól a dolgok. A rómaiak kétfelé váltak. Három 
balról közeledett Carbóhoz, négy pedig jobbról. A maradék 
a sebesült rabszolgát és a társát célozta meg. Carbót 
émelygés környékezte. Mit művelt? Semmiképp sem 
lőhetett ki elég nyílvesszőt ahhoz, hogy az összes ellenfelét 
megölje vagy akár csak megsebesítse. Még ha néhányat 
leterít is közülük, a maradék könnyűszerrel el fogja kapni. 
Halott ember vagyok. De legalább megpróbáltam 
megmenteni Pacciust. 


A sebesült rabszolga ekkor egyenesen rá nézett. Carbo 
rémülten ébredt rá, hogy bár az illető nagyon is hasonlít a 
szamnitára, mégsem ő az. Értelmetlenül fogok meghalni. 
Carbo szaggatottan kapkodta a levegőt. Felkészült rá, hogy 
drágán adja az életét. A balján lévő lovasok voltak 
közelebb. Carbo előrántott egy nyílvesszőt, a húrra 
helyezte, megfeszítette az íjat, és lőtt. Az egyik ló lovas 
nélkül maradt. A következő lövés viszont célt tévesztett, a 
harmadik nyilvessző pedig lesiklott a lovas sisakjáról. A 
rómaiak rohama azonban kissé fékeződött. A sebesült férfi 
a társa támogatásával elsántikált Carbo mellett a fák 
irányába. Carbo megkockáztatott egy pillantást jobbra, és 
elszorult a torka. Négy lovas rontott rá dübörögve. Talán a 
rabszolgák fedezékbe érnek, mielőtt meghalok. Halvány 
remény volt ez, de csak erre tudott gondolni, miközben 
célba vette az első lovat. 

Két nyilvessző suhant el mellette. Az egyik egy lovas 
lábába talált, és éktelenül sikoltozva megállította a 
hátasát. A másik nyílvessző célt tévesztett. Ő is lőtt, és az 
első rómait találta el, ezúttal a karján. 

- Te bolond! - Spartacus érkezett melléje nagy 
lendülettel, az íját lövésre készen tartva. — Fuss, ha élni 
akarsz! Húsz lépés után fordulj meg, és lőjél ki egy 
nyílvesszőt! Aztán fuss tovább, és csináld ugyanezt! 

Carbo engedelmeskedett, eltelve félelemmel és sikoltó 
reménnyel, hogy talán életben maradhat. Tíz lépés után 
megpillantotta Naviót. A római arca rémisztő vicsorgássá 
torzult a feszült összpontosítástól. Ugyanabba a markába 
fogta a nyilvesszőket, amellyel az íját tartotta, és 
hihetetlen sebességgel lőtte ki őket. 

— Fuss! - kiáltotta. — Fuss! 

A következő néhány pillanat történései összemosódtak. 
Carbo futott és nyilazott, futott és nyilazott. Nem volt ideje 


megnézni, hogy a nyilvesszői célba találnak-e. Annyit 
tudott, hogy még mindig ellenség támadja őket, és ő van a 
legközelebb a fedezékhez, míg Spartacus és Navio a 
legvédtelenebb. Amikor a fasor viszonylagos biztonságába 
ért, körbepillantott. Kétségbeesés töltötte el. 

— Spartacus, vigyázz! 

Spartacus, aki ötvenlépésnyire volt a fáktól, tudta, hogy 
súlyos hibát követett el, amikor úgy határozott, 
megpróbálja megmenteni Carbót. Önkéntelen döntés volt, 
amelyre részben az ifjú római iránti megbecsülése 
sarkallta, részben pedig ugyanaz az ösztön, amelynek 
engedve egyáltalán elszánta magát, hogy közbeavatkozik, 
és felveszi a harcot a római lovasok ellen. A lelke mélyén 
egy kicsit bizonyítani akarta, hogy bátrabb még Carbónál 
is. Most azonban, ahogy az ellenség jobbról és balról is 
feléje rontott, tudta, hogy a Lovas végül elhagyta őt. Jó 
lovasok, együttműködnek, és neki nem marad ideje két 
nyílvessző kilövésére. Mire az egyiket lelőné, a másik lovas 
kettőbe fogja vágni őt. Navio el van foglalva a saját 
ellenfelével, Carbo célzási képességei pedig hagynak 
maguk után némi kívánnivalót. 

Nem így akartam meghalni. 

De nem fogja küzdelem nélkül hagyni magát. Azonnal 
döntésre jutott, melyik lovasra lőjön. A közelebb lévőre. 
Nem vett tudomást a paták dobogásáról, a rómaiak harci 
kiáltásairól, és célba vette a lovast, aki kevesebb mint 
tizenöt lépésre volt. Ilyen távolságról nem hibázhatta el. 
Nem is követte a pillantásával a nyilvesszőt. Mihelyt az 
elszakadt a húrtól, Spartacus eldobta az íjat, és a földre 
vetette magát. Fölötte suhant el a penge, amely 
máskülönben lefejezte volna. Harsány káromkodás 
hallatszott, Spartacus pedig jobbra gördült, el onnan, ahol 
az ellenség lovának várakozása szerint el kellett haladnia. 


Előrántotta a sicáját. Megszorította a markolatát, és ettől 
egy kicsivel jobban érezte magát. 

— Meghalsz, rohadék! 

Spartacus felkapta a karját, és hárította a lefelé suhanó 
hosszú római kard csapását. Szikrák röppentek, ahogy a 
két vaspenge egymásnak csapódott. Ismét oldalra siklott, 
kétségbeesetten igyekezvén talpra állni. A lovas egy 
lépéssel visszatáncoltatta a lovát, Spartacus felé hajolt, és 
a hasa irányába döfött a fegyverével. Spartacus oldalvást 
lendült, nehogy a másik a földhöz szegezze. A kard a 
tunikája oldalát tépte fel, és felszíni sebet ejtett az oldalán. 
Spartacus felnyögött a perzselő fájdalomtól. Nagy Lovas, 
segíts meg! Az ellenfele bajtársai nem voltak már messze. 

— Hádész vár rád! - kiáltotta a római. 

Spartacusnak a kétségbeesés adott erőt, hogy térdre 
emelkedjen. Egy újabb csapást alulról fölfelé irányuló 
mozdulattal hárított, ami készületlenül érte a lovast. 
Mielőtt az ismét lesújthatott volna, Spartacus felpattant, 
és a bal kezével megragadta a feléje eső lábát. Jókora 
erővel felfelé lendítette, kibillentve ezzel a férfit az 
egyensúlyából. A római hadonászott a levegőben a 
karjával, majd a ló másik oldalán a földre esett. 

Spartacusnak nem volt alkalma kiélvezni ezt az apró 
győzelmet. Három további lovas ért nagyon közel hozzá. 
Nem volt értelme elfutni. A fák még mindig túlságosan 
messze voltak. Egyik kezével a ló sörényébe kapaszkodott, 
a sicát tartó jobbjával az állat farán támaszkodva. Éppen 
akkor ugrott fel a hátára, amikor a legközelebib lovas a 
szeme láttára egy nyilvesszőt kapott a hasába. Ilyenformán 
ketten maradtak, és ezek nagyjából negyvenlépésnyire 
voltak tőle. Spartacus izmai megfeszültek, ahogy feléje 
rontottak, de örömmel látta, hogy egy újabb nyílvessző 


majdnem eltalálta az egyik lovat. A rómaiak szitkozódva 
megrántották a gyeplőt. 

Spartacus nem várta meg, hogy mi történik ezután. 
Nagy erővel belerúgott a lováról letaszított rómaiba, aki 
ismét elterült a földön. Aztán megfordította a csődört, és a 
fák felé vette az irányt. Navio rávigyorgott, ahogy a 
közelébe ért. 

— Kapd el a sörényét! - szólt oda neki Spartacus. 

Navio azelőtt soha nem futott lóval, de hallott az ibériai 
portyázókról, akik Hannibál odalán harcoltak. Ők gyakran 
vonultak csatába ilyen módon. Közvetlenül a ló mellé 
lépett, belecsimpaszkodott a vastag szőrszálakba, és 
engedte, hogy a továbbvágtató állat magával vontassa. 

Amikor sértetlenül elérték a fák vonalát, Carbo kilőtt 
egy nyílvesszőt. Örömmel kiáltott fel, amikor az 
becsapódott az egyik ló farába. A lovas leesett a hátáról, 
ahogy az állat fájdalmában ágaskodott és rúgkapált. 

Spartacus a földre ugrott. 

— Gyorsan! Gyerünk fedezékbe! 

A válluk fölött hátrapillantva futottak a fák közé. A ló 
céltalanul elügetett. 

— Állj! Nyilat az íjhúrra! 

Zihálva pillantottak ki a rómaiakra, akik közül 
nagyjából öt még mindig sértetlen volt. A lovasok nem 
próbáltak meg leszállni a hátasaikról vagy behatolni a fák 
közé. 

— Ha bejönnek ide, elveszítik minden fölényüket. Elegük 
lett a szemeteknek - mondta Spartacus boldogan. 

Még mindig életben van. Soha nem járt még ennyire 
közel a halálhoz. 

Carbo és Navio farkasok módjára üvölteni kezdtek. 
Létezik bármi, amire Spartacus nem képes? Az ő példáját 


követve további nyilvesszőket lőttek ki, mire a lovasok még 
hátrébb húzódtak. 

— Tartsd szemmel őket! — utasította Spartacus Naviót. — 
Nézzük meg a fickót, akiért majdnem meghaltunk! - szólt 
oda Carbónak. 

A két szökevényhez szaladtak, akik kicsivel odébb voltak 
a lombsátor alatt. A sebesült férfi a hátán feküdt, és 
jajgatott. 

Carbo arca megrándult, ahogy közelebb értek. A római 
kardja a csípőcsont felső szélétől hasított a hasfalba és az 
érett gyümölcs húsához hasonlatos zsigerekbe. Ömlött a 
vér a hatalmas sebből. A belek nagy része kitüremkedett. 
A férfi a földön fetrengett, homok és sár borította 
mindenütt. 

Ennek annyi, gondolta Carbo komoran. 

Még ha életben marad is, amig visszaérnek vele a 
táborba, még ha az orvosok be is tudják zárni a rettenetes 
vágást, ez az ember meg fog halni. Senki sem maradhat 
életben, ha átszúrták a beleit. 

A harmadik szökevény fölé hajoltak, aki a társát 
igyekezett vigasztalni. 

— Megcsináltad, Kineas! Ügyes voltál! 

Kineas felnyögött. 

— Vizet! 

— Nesze.  - Spartacus előhúzta a  kulacsát a 
bőriszákjából, és átnyújtotta. 

Kineas a társa segítségével ivott egy apró kortyot. A víz 
inkább a légcsövébe került, semmint a nyelőcsövébe. Ettől 
köhögni kezdett, és a sebéből újult erővel áradt a vér. 

— Mit csinálnak? - kiáltotta Spartacus. 

— Még mindig lóháton várakoznak - kiáltotta vissza 
Navio. 


— Menj vissza, és figyeld, mi történik! Ma már nem 
hiányzik több buta kockázatvállalás — mondta Carbónak. 
Letérdelt. — Hogy hívnak? 

— Publipor - válaszolta a harmadik férfi, aki nagyjából 
harmincéves volt. Sovány arca éhségtől és szenvedéstől, 
valamint bánattól volt megviselt. 

— Semmit nem tehetünk a barátodért. Haldoklik — súgta 
Spartacus. 

— Tudom - mondta Publipor keserűen. 

Carbo odaért Navióhoz, aki a lovasok csoportját figyelte. 
Visszahúzódtak mintegy százlépésnyire, ahol már nemigen 
lehetett nyílvesszővel eltalálni őket. 

— Nem tetszik ez nekem - mondta Navio. - Miért nem 
próbálnak meg leszállni a lóról, és utánunk jönni, vagy 
miért nem hordják el magukat? Lehet, hogy más katonák 
is vannak a környéken. 

Carbo a porfelhőre sandított, amely még mindig ott 
kavargott a levegőben a rómaiak mögött. Nem szólt 
semmit, Naviónak azonban igaza volt. Úgy tűnt, hogy 
valami nincs rendjén. 

— Spartacus! 

— Mi van? 

— Úgy néz ki, mintha erősítésre várnának. 

Spartacus figyelmét nem kerülte el a Carbo hangjában 
lévő feszültség. 

— Ideje mennünk. 

Kineas szeme kinyilt. Egy pillanatig bizonytalan, 
révedező volt, majd megállapodott Publiporon. 

— Miért...? 

— Nyugodj meg! - mormogta Publipor. -— Próbálj nem 
beszélni! 

Kineas végül észrevette Spartacust. Elmélyültek az 
arcán a barázdák, ahogy egy ujjával Publiporra mutatott. 


— Ő... — újabb köhögésroham tört rá. 

Még több vér bugyogott elő a sebéből, és sápadt, beesett 
arca még fakóbb lett. Lehanyatlott a földre, és a szemhéja 
rebbenve lecsukódott. Publipor mélyet sóhajtott. 

— Nehéz, amikor egy bajtársunk meghal - mondta 
Spartacus csendesen. — Nagyon is sokszor láttam ilyet. 

Publipor ajka kifürkészhetetlen érzelemtől rándult meg. 

— Itt kell hagynunk. 

Kineas szeme felpattant, ő maga pedig megpróbált 
felülni. 

— Nem lett volna szabad... 

Túlságosan sok volt neki ez az erőfeszítés, és 
hátrazökkent a véráztatta földre. Reszketve sóhajtott még 
egyet, majd hangosan hörögve eresztette ki a levegőt. 
Publipor fölébe hajolt, ellenőrizendő, hogy lélegzik-e még. 
Majd gyengéden lezárta Kineas semmibe meredő szemét. 
Spartacus csak egy szívdobbanásnyi időt hagyott neki a 
gyászra. 

— Mennünk kell. 

Publipor talpra állt, és feszengő pillantást vetett 
Spartacusékra. 

— Senkitől nem kérek szívesen pénzt, de nekem nincsen. 
Kineasnak kell egy pénzérme, a révész részére. 

Spartacus belekotort a nyakán függő apró erszénybe, és 
elővett egy denariust. 

— Tessék. 

Publipor köszönetet mormogva vette el tőle. Lehajolt, 
kinyitotta Kineas száját, és a nyelve alá csúsztatta az 
érmét. 

— Nyugodj békében —- mondta mélyet sóhajtva. 

Carbo és Navio futva érkeztek hozzájuk. 

— Újabb porfelhő közeledik — közölte Carbo. 

— Csakugyan? - csattant fel Spartacus. 


Carbo nem látta az öklöt, mely oldalról a fejére sújtott. 
Csillagok táncoltak a szeme előtt, és a földre rogyott. A 
rúgástól, amit a hasába kapott, öklendezni kezdett. 
Kóvályogva és émelyegve pillantott fel Spartacusra. 

— Az Összes istenek nevében, mit képzeltél? Meg akartál 
halni? 

Navio is komoran, számon kérőn nézett rá. Carbo 
kiköpte, ami a gyomrából a szájába gyűlt. 

— Nem. 

— Hát akkor? - Spartacus hangja ostorként csattant. 

— Azt... azt hittem, hogy az egyik ember a családom 
rabszolgája volt. Valaki, aki kedves volt nekem. Nem 
nézhettem végig csak úgy, hogy lemészárolják, mint egy 
disznót. 

— Jól láttad? Ő volt az? 

— Nem - válaszolta Carbo keservesen. 

— Még ha igazad lett volna is, rossz döntést hoztál, 
amikor úgy előrontottál. Én parancsolok neked. Ha én 
nem mondom, nem rohansz el, mint egy eszelős, aki 
öngyilkos akar lenni. 

Újabb nagy erejű rúgás következett. 

Carbo magzatpózt vett fel, igyekezett védeni magát. Nem 
került sor további ütésekre. 

— Nézz rám! 

Carbo nagy nehezen felpillantott, és Spartacus kemény 
tekintetét látta maga fölött. 

— Ha még egyszer ilyen átkozott ostobaságot csinálsz — 
és Spartacus Carbo fölé hajolt, és a nyomaték kedvéért a 
mellkasának szegezte a mutatóujját -, én magam foglak 
hátba nyilazni. Egy katonáért csak egyszer kockáztatom az 
életemet. Megértetted? 

Carbo még sosem látta Spartacust ennyire haragosnak. 

— Igen. 


— Hangosabban! 

— Igen! 

Spartacus minden további szó nélkül elindult előre a 
lejtőn felfelé. Carbo feltápászkodott. Navio nem segítette, 
és Carbo tudta, hogy ha nem képes lépést tartani, 
otthagyják. — Rászolgáltam, — gondolta keserűen. Az 
ostobasága miatt majdnem mind meghaltak. Szerencsés 
volt, hogy Spartacus nem ölte meg. 

Spartacus kíméletlen tempót diktált, de senki nem 
panaszkodott. Attól eltekintve, hogy maguk közé vették 
Arnaxot, nem hagyta abba a futást, amíg meg nem tettek 
néhány mérföldet. Ekkor is csak azért álltak meg rövid 
időre, hogy füleljenek, nem üldözik-e őket. Ma már elég 
sokszor próbára tettem a Lovas figyelmét. Csak akkor 
lassított, amikor megpillantották a sereg sátrait. Publipor 
álla leesett a látványtól. 

— Ti biztosan Spartacus emberei vagytok. 

Carbo ezen elmosolyodott. 

— Nem jársz messze az igazságtól. 

— Hogy érted ezt? 

— Őt magát látod. - Carbo a vezére felé intett. 

— Te... te vagy Spartacus? 


— Igen. 
— Dicsértessenek az istenek! -  Publipor átölelte 
Spartacus térdét. — Neked és az embereidnek tartozom 


hálával az életemért. Köszönöm. 

— Carbónak kell hálálkodnod. - Spartacus mosolygott, 
de a tekintete hideg maradt. 

Publipor Carbo felé fordult. 

— Hogyan viszonozhatnám neked? 

— Állj be a seregünkbe! Fogadj hűséget Spartacusnak! — 
felelte Carbo feszengve. Tudta, hogy ezzel a gesztussal nem 


fogja visszanyerni a trák kegyét, de ki akarta mutatni, 
hogy továbbra is hűséges. 

— Természetesen. Nem is akarok egyebet. 

— A seregemet próbáltátok elérni? - kérdezte Spartacus. 

— Igen. Négy napja szöktünk el. 

— Ügyesek voltatok, hogy ilyen sokáig nem értek utol 
benneteket a lovasok. 

Publipor megremegett. 

—-— Nem, csak ma akadtak a nyomunkra, véletlenül, 
nagyjából  — hárommérföldnyire innen. Elrejtőztünk, 
amennyire csak tudtunk, de folyvást követték a 
nyomainkat. Amikor megugrasztottak bennünket, az erdő 
látszott a legjobb menedéknek. Nem volt semmi esélyünk, 
de aztán az istenek közbeavatkoztak, és idevezéreltek 
téged az embereiddel. Nem láttam még semmit, ami 
fogható lenne ahhoz az őrült rohamhoz, amit indítottatok, 
hogy megmentsetek engem és Kineast. 

-— Az istenek bizonyosan segítettek - értett egyet 
Spartacus. Ha ütközetben úgy viselkednék, ahogyan ma 
tettem, nem csak magamat öletném meg. Embereim tömegét 
mészároltatnám le vele, talán a csata is elveszne. Örökre a 
lekötelezetted vagyok, Nagy Lovas. Többé nem követem el 
ezt a hibát. -— Katona akarsz lenni? 

—Igen. -—- A férfi bólogatott. - Megtiszteltetés téged 
szolgálni. 

—- Rendben. Messziről jöttél? 

—- Úgy hallom, déli kiejtéssel beszélsz — szólalt meg 
Carbo. 

— Valóban - Publipor meglepettnek látszott. — Apuliából 
való vagyok. 

— Olyan messziről jössz, mint mi, vagy még messzebbről 
— mondta Spartacus. -— A gazdád hozott fel ide? 


—-— Nem. Publiusszal voltam, a gazdámmal, amikor 
hallottam, hogy Crixus serege a környéken van. 
Elszöktem, és csatlakoztam hozzájuk, hogy szabad legyek. 
Akkor találkoztam Kienasszal meg a másik emberrel. Jól 
mentek a dolgok egy darabig, amíg Gellius meg nem 
érkezett. 

— A Lovasra! Ott voltál a Garganus-hegynél? 

— Igen. 

— Eddig egyetlen túlélő sem jutott el hozzánk. Örülök, 
hogy itt vagy. -— Spartacus megszorította Publipor vállát, 
aki halvány mosollyal felelt. — Biztosan fekete nap volt. 


— Az volt. 
— De életben maradtál. Nem futamodtál meg? 
-—Nem - válaszolta Publipor határozottan. - Nem 


futamodtam meg. Legalábbis addig nem, amíg Crixust meg 
nem ölték, és nyilvánvalóvá nem vált, hogy minden 
elveszett. 

— Hallani akarom az egész történetet -— jelentette ki 
Spartacus. —- De nem itt. 

Nagyon szerette volna megérteni, miként veszítette el a 
csatát Crixus a számbeli fölénye ellenére. Talán Gellius 
ügyesebben manőverezett? Pusztán az, hogy Spartacus 
erői fölébe kerekedtek, nem jelentette, hogy a consul nem 
vezette rátermetten a seregét. A római hadvezérek híresek 
a leleményességükről. Vigyáznom kell Longinusszal. A 
legkisebb hiba, és alulmaradhatunk holnap. Még a teljes 
szabadsághoz ennyire közel is kudarcot vallhatunk. 
Tovatűnt az izgalom, amelyet Publipor megmentése 
ébresztett benne, és az, hogy minden valószínűség ellenére 
életben maradt. 

Spartacus ismét az  Alpokról kezdett tűnődni. 
Megpróbált rátérni a kérdés elől, de az újra és újra 
visszatérő rossz álom módjára ott kavargott az agya hátsó 


zugában. Azért indult vadászatra, hogy megfeledkezzék a 
gondjairól, ha csak rövid időre is. Ne próbáld tagadni!, 
gondolta. Ha elérkezik a döntés ideje, nem biztos, hogy a 
sereg követni fog engem, amikor elhagyom Itáliát. És ha 
nem jönnek, én sem biztos, hogy menni akarok. Majd 
megkapom a választ. A Lovas utat fog mutatni nekem. 

Spartacus legfőbb fohásza ez egyszer nagyon üresen 
csengett. 


Néhány nappal később 
Róma 


Crassus  rosszallón csücsörítette az ajkát, amikor 
Longinus lictorai bevonultak a Curia hatalmas, bronz 
ajtószárnyai között. 

— Van képe itt maga elé küldeni őket! — sziszegte. 

Egy szenátor a közelben meghallotta. 

— Mint proconsul, Longinus tizenegy testőrre jogosult. 

— Pontosan tudom, hány lictor jár egy proconsulnak — 
vágott vissza Crassus. — Arról beszélek, hogy arcátlanság 
tőle ilyen módon megjelenni. Ha a híreknek hinni lehet, 
Longinus nemcsak alulmaradt Spartacussal szemben, 
hanem letaglózó vereséget szenvedett. A légiói jószerével 
megsemmisültek, még több sas veszett oda, és szerencsés 
volt, hogy az élete megmaradt. Helyesebb volna, ha 
Longinus pompa és ceremónia nélkül lépne be. 
Alázatosan, a bocsánatunkat kérve a kudarcaiért. 

A szenátor törte a fejét a válaszon, de Crassus dühe 
láttán meggondolta magát. Elfordult. 

— Nem illendő így bevonulni — jegyezte meg Caesar, aki a 
közelben állt. 

Crassus elmosolyodott. Eddig örömére szolgált a 
döntése, hogy kölcsönözte Caesarnak a hárommillió 


denariust. Az új szövetségese csapatostul hozta a táborába 
a fiatalabb szenátorokat, és igen serényen törekedett 
továbbiak toborzására. Crassus ismét a lictorok felé 
fordult. Biborvörös árnyalatot öltött az arca. 

— A pimasz fattyú még a bárdot sem vétette ki velük a 
vesszőnyalábokból! 

Szavai nyomán elképedés fodrozódott végig a hatszáz 
szenátoron. Róma megszentelt határain belül csakis 
diktátorok lictorainak volt szabad a vesszőnyalábokban 
tartaniuk a bárdokat, amelyek a gonosztevők kivégzésének 
jogára utaltak. E szabály megsértése a legsúlyosabb 
szentségtörés volt. 

-Nem kéne most túlfeszítenie a húrt - mondta 
hangosan Caesar. 

Gnaeus Cornelius Lentulus Glodianus és Lucius 
Gellius, a két consul a fülüket hegyezték, hogy hallják a 
megbotránkozó sugdolózást, de a téglalap alakú terem 
túlsó végén lévő rózsafa székeik túlságosan távol 
helyezkedtek el a szenátortársaiktól. 

Longinus első lictora a márványpadlónak koppantotta a 
bárd nyelét. Rosszalló csend támadt. 

— Bejelentem Gallia Cisaplina  proconsulát, Gaius 
Cassius Longinust. 

— Élvezd ki a pozíciódat, mert nem sokáig fogod már 
birtokolni! -— mondta Crassus, és nem igyekezett halkan 
beszélni. Támogatói, akik immár több mint százötvenen 
voltak, felvihogtak. 

— Csendet! - mondta a lictor, de a hangja híján volt a 
megszokott parancsoló tekintélynek. 

Crassus öröme fokozódott. Nem volt még elég szenátora, 
hogy többséget alkossanak, de Longinus veresége csak 
olajat önt a tüzére, ő pedig, az összes istenekre, 
messzemenőkig ki fogja használni ezt a helyzetet. Mióta 


Spartacus legutóbbi győzelmének híre másfél nappal 
korábban eljutott Rómába, Crassus minden éber 
pillanatában azon gondolkozott, mit fog majd mondani. 

További becsmérlő megjegyzések hangzottak el 
Longinusról. Crassus elégedetten állapította meg, hogy a 
terem túlsó feléből szólnak, ahol hagyományosan 
Pompeius párthívei foglaltak helyet. Hallotta, amint olyan 
dolgokat mondtak, hogy szégyent hozott a hivatalára meg 
hogy újabb folt a Köztársaság becsületén. Ujjongott. 
Megfogom szerezni a légiók parancsnokságát, gondolta. 

Lentulus, aki jelentéktelen külsejű férfiú volt, ritkuló, 
barna hajjal, odaszólt a lictorai vezetőjének, mire az 
csendet követelve koppantott. A társai azonnal a padlónak 
verdesték a fasceseket. 

Csend támadt. Ha a consulok csendet parancsolnak, 
még ha vereséget szenvedtek is, engedelmeskedni szokás. 

— Bocsáttassék be a proconsul! - kiáltotta Lentulus 
lictora. 

A testőrök alakzata szétnyílt, és Longinus fürgén 
előlépett. Középtermetű, átlagos testalkatú férfi volt. A 
tartása nyakasságra vallott. Mint hadvezér, aki háborúból 
érkezett, vörös tunikát viselt. Fényes bronzvértje alsó része 
köré hasonló színű selyemövet kötött. Az ágyékát rétegzett 
vászon pterügész borította, a fején pompás, taréjos sisak 
volt. Csillogott még a lábszárközépig érő csizmája is. 
Normális körülmények között a megjelenése elismerő 
megjegyzéseket váltott volna ki a szenátorokból. Ma 
viszont nem, állapította meg Crassus örömmel. Longinus 
teljes csendben lépdelt végig a Curián, ami nyilvánvalóvá 
tette, hogy a szenátorok elégedetlenek a magatartásával. 
Az alacsony emelvénynél, amelyen a két consul helyet 
foglalt, megállt és tisztelgett. 


— Proconsul - szólította meg Lentulus. Gellius biccentett 
a fejével. 

— Visszatértél. 

— Igen, consulok - válaszolta Longinus mereven. — Azért 
jöttem, hogy beszámoljak a közelmúlt északi történéseiről, 

Crassus visszafojtotta a kifakadását. Nem szabad 
túlságosan korán lépnie. Megtette helyette valaki más. 

— A közelmúlt történéseiről? -— kiáltotta egy szenátor tőle 
jobbra. - Így nevezed a megaláztatást, amit egy 
rabszolgahordától elszenvedtél? 

Hangos, egyetértő mormogás fogadta e szavakat, és 
Longinus összevonta a szemöldökét. 

— Rendet! Rendet akarok! - kiáltotta Lentulus. 

Skarlátszín foltok jelentek meg mindkét orcáján. 
Crassus örömét lelte a consul dühében. Lentulusnak 
kevéssel korábban volt része pontosan ugyanebben az 
élményben Spartacus jóvoltából. A gúnyolódás éppúgy 
irányulhatott feléje vagy Gellius felé is, és Lentulus 
semmit nem tehetett, hogy visszautasítsa. 

Ismét haragos csend támadt. 

— Miért vannak a lictoraid fascesei még mindig 
bárdokkal ékesítve, Longinus? - kiáltotta Caesar. -— Még 
jobban fel akarod bőszíteni az isteneket, mint amennyire 
máris fel vannak? 

Longinust " megdöbbentette a Pontifex Maximus 
közbeszólása. 

— Én... 

Lentulus szeme kidülledt, ahogy a bejáratnál álló 
lictorokra meredt.  Felháborodott pillantást váltott 
Gelliusszal. 

— Mit jelentsen ez, proconsul? 

— Figyelmetlenség, semmi egyéb. Egész éjjel lóháton 
ültünk, hogy ideérjünk. Természetesen nem kívántam 


megharagítani az isteneket! - Lentulus odakiáltott a 
lictorainak: 

— Azonnal vegyétek ki a bárdokat! Engesztelő áldozatot 
bemutatni a nagyobb templomokban! Gondoskodjatok 
róla, hogy megtörténjen! - A testőrei kisiettek az épületből, 
Longinus pedig ismét a consulokhoz fordult. - Mihelyt 
tehetem, én is lerovom a vezeklésemet az istenek előtt. Ez 
nem fog többé előfordulni. 

—- De még mennyire nem! - csattant fel Crassus. 

További dühös és aggódó megjegyzések töltötték meg a 
levegőt. 

— Halljuk a beszámolódat - utasította Gellius. 

-— Mint minden szenátor tudja itt, két légióval 
rendelkezem. A rabszolga Spartacus nem kevesebb mint 
ötvenezer embert vezet. Tudván, hogy ezek az emberek 
győzelmeket arattak a közelmúltban - Longinus 
megköszörülte a torkát, miközben szembetűnően nem vett 
tudomást a consulokról - más római erők felett, úgy 
döntöttem, az lesz a legjobb, ha meglepetésszerű támadást 
intézek az Alpok felé vonuló sereg ellen. Ebből a célból 
kialakítottam egy alkalmas pozíciót az út mentén, kevéssel 
Mutinától északra. Több mint harminc  hajítógépet 
építtettem és szállíttattam oda titokban. A tervem az volt, 
hogy a  hajítógépekkel alaposan  megszóratom és 
megtépázom a gyanútlan rabszolgákat, majd a légióimmal 
északról rájuk rontok. 

— Valami azt súgja nekem, hogy nem egészen így történt 
— jegyezte meg Crassus halkan. 

Caesar ajka megrándult mellette. 

— Jó terv - ismerte el Gellius. — Mi volt a baj? 

— Spartacus valahogy neszét vette, mire készülök. 
Éjszaka egy erős rabszolgacsapat támadt a hajítógépeket 
őrző katonákra. Készületlenül találták az embereimet. Az 


alattomos kutyák  fejszékkel voltak felszerelve, és 
hordókban olajat vittek magukkal. Azokat a hajítógépeket, 
amelyek nem égtek el, aprófává hasogatták. - Longinus 
felsóhajtott. — Spartacus serege a következő reggel vonult 
északnak. Egyszerűen nem tűrhettem, hogy a gazfickó 
harc nélkül haladjon el Mutina mellett, ezért kivezettem az 
embereimet, és megütköztem vele. 

Néhány szenátor rokonszenvre valló megjegyzéseket tett. 

— Nincsen híján a bátorságnak —- mondta az egyik. 

Crassus azonban örömmel állapította meg, hogy az 
arcokon, amelyeket lát, továbbra is  helytelenítés 
tükröződik. 

— Folytasd! — utasította Lentulus a proconsult. 

— Klasszikus triplex acies alakzatban állítottam fel a 
légióimat. Tőlünk balra fák voltak, ezért a lovasságom nem 
tudott felfejlődni, így jobb oldalon helyeztem el. Az ellenség 
nagyjából hasonló módon sorakozott fel velünk szemben. 
Spartacus megtanult úgy harcolni, ahogy mi, rómaiak 
tesszük. A katonái többségükben jól felfegyverzettek és 
fegyelmezettek. 

Döbbent kiáltások harsantak. 

Megmondtam hónapokkal ezelőtt, hogy Spartacust nem 
szabad lebecsülni, gondolta Crassus. De nem hallgattatok 
rám. Titkon bámulatosnak tartotta, hogy micsoda 
sikereket ért el a trák, de ezt nem vallotta volna be 
senkinek. 

Longinus megvárta, hogy ismét csend legyen. 

—- Jól kiképzettek a lovasai is. A hatszáz gallom 
mindegyikére legalább öt jutott. Ahogy a seregeink 
összecsaptak, a lovasságomat visszavetették, így az 
ellenség lovasai a légióim hátába tudtak kerülni. Azt 
követően nagyon súlyos harc bontakozott ki. A katonáim 
ennek ellenére hosszú ideig állták a sarat. Végül azonban 


a szemből és hátulról ránk nehezedő dühödt nyomás 


túlságosan sok volt. - Longinus elhallgatott, hogy 
lecsillapodjon. - . Az "— embereim megtörtek és 
megfutamodtak. 


— Mi lett a sasokkal? - kérdezte Gellius. 

Árnyék suhant át Gellius arcán. 

— Odavesztek. 

— Mindkettő? 

-Igen. Maradtam a keserű végig, és próbáltam 
visszaszerezni legalább az egyiket. Meghaltam volna a 
csatamezőn, ha az egyik centurióm és az emberei nem 
hoznak el erővel. Bárcsak megöltek volna, de az is 
kötelességem, hogy beszámoljak a  Szenátusnak a 


kudarcaimról. Ezt —— megtettem. Most várom a 
szenátortársaim ítéletét, bármi lesz is az. -— Lehajtotta a 
fejét. 


Crassus önkéntelenül is imponálónak találta a 
proconsul fellépését. Bátor, csatában és itt is, a Szenátus 
ingoványos terepén. Crassus gyorsan megkeményítette a 
szívét. Ő is csak egy újabb hadvezér, aki kudarcot vallott. A 
kudarca az én támogatottságomat növeli. Talán ma valóra 
válthatom a tervemet. Körbepillantott a teremben, és 
bosszúsan látta, hogy Longinus szavai jó néhány 
szenátorban rokonszenvet ébresztettek. 

A consulok egymással tanácskoztak, majd Lentulus 
felemelte a kezét, hogy csendet teremtsen. 

— Köszönjük, hogy teljesítetted a kötelességedet, és 
beszámoltál a történtekről. Gyászos ugyan a hír a 
vereségedről és a sasok elvesztéséről, de nem példátlan. — 
Gelliusra pillantott. — Consultársam és jómagam szintén 
kudarcot vallottunk Spartacusszal szemben. 


— De még mennyire! — kiáltotta Crassus. — Mindazokkal 
a bolondokkal együtt, akiket korábban küldtetek ellene. 
Szégyent hoztatok a Köztársaságra. 

A torkában kalapált a szíve a csendben, amely erre 
támadt. Túlságosan messzire ment volna? 

— Szégyen! Szégyelljétek magatokat mindketten! - 
kiáltotta Caesar. 

— Szégyen! - ordította még egy szenátor. 

A kiáltozás önálló életre kelt, egyre többen kapcsolódtak 
be, egyre hangosabban, mígnem végül a Curia egész 
épülete zengett tőle. 

— Szégyen! Szégyen! Szégyen! 

Crassus öröme határtalan volt. A seregeik vereségeiről 
szóló korábbi hírek korántsem váltottak ki ekkora 
elégedetlenséget. — Bizonyos, hogy most még több 
támogatóra tesz szert. 

Eltartott egy ideig, mire a felzúdulás alábbhagyott. 
Amikor elcsendesedtek, Longinus még mindig a consulok 
előtt állt, kihúzott derékkal, sorsát elfogadni kész ember 
módjára tüntetően lehajtva a fejét. 

Talán mert Crixust legyőzte, és ezért valamennyi 
becsülete megmaradt, Gellius szólalt meg elsőként. 

— Longinusnak fizetnie kell a kudarcáért. Milyen 
büntetést mértek rá, Róma szenátorai? 

Senki sem szólalt meg. Crassus meglepődve azon kapta 
magát, hogy határozatlan. Mások, akik kudarcot vallottak, 
köztük a szánalmas Varinius, öngyilkosság elkövetésére 
kaptak parancsot, bár a két consul természetesen 
megmenekült ettől az iítéletettől. Pedig egyikük sem 
fogható a Longinushoz. Íme, egy nevezetes családból való 
férfiú, , aki az állami pénzverde  felügyelőjeként, 
praetorként, az előző esztendőben pedig consulként 
szolgálta 4 a Köztársaságot. Miért kellene neki a 


legsúlyosabb halálbüntetést elszenvednie, amelyet nála 
hitványabbaknak nem kellett? Jobb lenne inkább a 
száműzetés? Crassus Longinusra pillantott. Tehetséges 
ember. Értelmetlen dolog lenne arra kötelezni, hogy a 
kardjába dőljön. 

— Miután kiengesztelte az isteneket, fosztassék meg a 
hivatalától, és fizessen nagy összegű bírságot a 
kincstárnak. 

Rövid ideig csend lett. 

— Úgy vélem, ez megfelelő büntetés lenne - mondta 
hangosan Caesar. 

— Támogatom - kiáltotta Crassus egyik támogatója. 

Egyetértő mormogás hallatszott Crassus párthívei felől. 
Senki más nem szólalt meg. Crassus megragadta a 
pillanatot. 

—-— Semmi szükség arra, hogy Longinus meghaljon. 
Kiváltképp, mivel mások, akik szintén kudarcot vallottak, 
elkerülték ezt a sorsot. 

— Nagyon is igaz! — helyeselt Caesar. 

Crassus — elmosolyodott a consulok tekintetében 
hasztalanul villanó harag láttán. Ez csak a kezdet, 
bolondok. 

— Longinusnak le kell mondania a hivataláról — kiáltotta 
egy szenátor, aki Pompeius híve volt. 

— Mondjon le! Mondjon le! Mondjon le! - kezdték 
skandálni. 

Gellius bosszúsan intett a kezével. 

—- Rendben. Úgy látszik, Longinus, a társaid azt 
kívánják, hogy válj meg a proconsuli hivataltól. És fizessen 
bírságot? -— vetett egy pillantást a szenátorok felé. 

— Igen! 

— Fizetni tartozol az államkincstárnak - Gellius váltott 
néhány szót Lentulusszal - ötszázezer denarius bírságot. 


— Ne felejts el vezekelni az istenek előtt! — hallatszott egy 
hang. 

Longinus felemelte a fejét. 

— Ez lesz az első dolog, amit megteszek, miután távozom 
a Curiáról. Köszönöm a szenátortársaim irgalmasságát. 
Továbbra is szolgálni fogom a Köztársaságot minden 
lehetséges módon. 

Kioldozta a vörös derékövet, mely hadvezéri rangját 
jelezte, és hagyta lehullani a consulok lábához. Tisztelgett 
nekik, majd anélkül, hogy bármerre nézett volna, büszkén 
kivonult a teremből. 

Sóhaj szakadt fel az összegyűlt politikusokból. 

—- Na mármost, ami a nap valódi kérdését illeti — súgta 
Caesar Crassusnak. 

— Mi legyen Spartacusszal. 

— Pontosan. A consuloknak is fizetniük kell Longinus 
kudarcáért. A helytelen döntések, melyeket hozott, rossz 
fényt vetnek rájuk is mint a Köztársaság vezetőire. 

— Úgy gondolod, ez a megfelelő alkalom, hogy valóra 
váltsuk a tervünket? 

A tervünket, gondolta Crassus némi elégedettséggel. 
Caesar határozottan az én emberem. Körbepillantott, és 
igyekezett felmérni a hangulatot. 

—- Nem tudom biztosan. Hajszoljuk őket egy kicsit, és 
majd meglátjuk, mi történik. 

Fascesek koppantak a padlón, félbeszakítva a 
beszélgetésüket. 

— Longinus hírei ugyan vészterhesek, de ez csak 
megerősíti az eltökéltségünket. Róma nem fogadja el a 
vereséget - jelentette be Lentulus határozott hangon. 

— A rabszolga Spartacust meg kell fékezni, majd egyszer 
s mindenkorra le kell győzni -— tette hozzá Gellius. 


— Legyőzni! - kiáltotta egy hang. -— Rómának diadalt kell 
aratnia! 

— Diadalt! Diadalt! — kiáltozták a szenátorok. 

A consulok elégedetten pillantottak egymásra. Úgy tűnt, 
hogy az ellenük táplált indulatok más irányt vettek. 

- És pontosan ki vezesse győzelemre a Köztársaság 
légióit? -— Crassus kérdése túlharsogta a lármát. Csend 
támadt. Crassus megvető pillantást vetett a consulokra. — 
Ti vagytok a megválasztott consulok, az ország 


legmagasabb rangú  magisztrátusai. — Tisztelem a 
pozíciótokat, de nem vagyok hajlandó támogatni többé 
benneteket ebben a háborúban. - Körbepillantott, és 


elmosolyodott a szenátorok döbbenete láttán. -— Igen, ez 
immár háború. Támogassunk-e két olyan embert, akikre 
Spartacus már vereséget mért? Akik együttesen nem 
kevesebb mint négy ezüstsast veszítettek el? Akik nevetség 
tárgyává tették Rómát a Mediterráneumban? Én azt 
mondom, hogy ezzel magát a Köztársaságunkat sodornánk 
veszélybe. 

— Mit javasolsz, Crassus? -— ordította Lentulus. -— Meg 
akarod ragadni a hatalmat, ahogyan Sulla tette? 

Crassus hirtelen érezte, hogy sok száz szempár súlya 
nehezedik rá. Magában káromkodott egyet. Rosszul ítélte 
meg a szenátorok hangulatát? 

— Én... 

Lentulus nem hagyott neki időt. 

—- Nem szedted meg magadat eléggé Sulla proscriptiói 
során? 

Azonnal nevetés tört ki. Crassus mogorván nézett, de a 
kezdeményezést elveszítette. 

—- Nem vagy eléggé gazdag és mohó máris? Ne feledjük, 
hogy keselyű módjára viselkedtél — azokkal, akik 


összetűztek a  Mészárossal. Ennek eredményeként 
hatalmas a vagyonod, de vér is tapad hozzá. 

— Teljesen törvényes volt minden vásárlás - jelentette ki 
Crassus. De túlságosan késő volt. Bármerre nézett, 
viszolygást látott a szenátortársai arcán. Még Caesar is 
elhúzódott egy lépésnyit. — Mondom, törvényes volt mind. 

— Lehetséges, hogy azok voltak - vágott vissza Gellius -, 
de bennünket nem láttál tülekedni, hogy megvegyük 
azokat az ingatlanokat. 

Crassus roppant dühös volt, de immár tehetetlen. Az 
ajkába harapott. 

A consulok ügyes húzással néhány pillanatig nem 
szóltak az ülésteremben lévőkhöz. Hagyták, hogy a 
szenátorok hangulatát eluralja a Crassusszal szembeni 
indulat. Aztán Gellius, aki a jobb szónok volt, felállt a 
székéről. Tett két lépést az emelvény széléig, és várt. A 
hangzavar elhalt. 

— Lentulus és én követtünk el hibákat, de továbbra is 
Róma megválasztott consulai vagyunk. Nem így van? 

Halk, egyetértő mormogás volt a válasz. 

—- És a közelmúltig a többség megelégedésére végeztük a 
feladatunkat, nemde? 

— De igen - kiáltotta egy hang. 

— Minden gyarlóságunk ellenére egyikünk sincs híján a 
római erényeknek. Bizony, botrányos, hogy Spartacus oly 
sok seregünket legyőzte. Ez nem fog többé előfordulni! 
Lentulus és én egyesítettük a légióinkat. A közös 
gondjaink által szükségessé tett toborzásra sor került. 
Longinus csapatainak maradékát délre vezényeltük, hogy 
csatlakozzék a mieinkhez, és így négy légiónál nagyobb 
erőt hozunk létre. Miközben e szavakat mondom, 
auxiliáris erők vonulnak délre Gallia Cisalpinából. 
Megüzentük Galliába és Ibériába, hogy lovasokra van 


szükségünk. Hat-nyolc héten belül harmincezer főt 
meghaladó seregünk lesz. 

Crassus még nem szenvedett vereséget. 

— Mi lesz, ha Spartacus még ez előtt csatát kényszerít 
ki? 

— Általunk választott terepen fogunk megütközni vele, és 
eltöröljük a föld színéről. Megesküszöm Jupiterre, 
Minervára és Marsra - jelentette ki Gellius harsány, 
helyeslő kiáltozás közepette. 

— És ha elhagyja Itáliát, mint némelyek gyanítják? 

— Lentulus itt marad, hogy további légiókat állítson fel, 
és védelmezze a Köztársaságot. Én a seregeinkkel a 
rabszolgák nyomába eredek szárazon vagy vízen. Amikor 
rájuk találok, teljesen szétzúzom őket. Ha Spartacus netán 
eljutna Trákiába, ott egyesülhetek Lucullus csapataival. 
Együttes erővel apró cafatokra fogjuk aprítani. Akárhogy 
is, győzedelmeskedni fogunk! 

— Győzelem! - kiáltozták a szenátorok. — Győzelem! 

Crassus abban a pillanatban tudta, hogy elszalasztotta 
az alkalmat. De nem állhatta meg, hogy ne állítson még 
egy csapdát. 

— Rendben. Együtt fogjátok legyőzni Spartacust? 

— Igen - jelentették ki a consulok. 

— Jupiter legyen a tanútok! -— mondta Caesar, kemény 
tekintettel meredve rájuk. 

Gellius fel volt paprikázva. 

— Sújtson le rám, ha kudarcot vallunk! 

Lentulus nem látszott maradéktalanul osztozni a 
consultársa buzgalmában, de ő sem érhette be kevesebbel. 

— Jupiter Maximus Optimusra esküszöm, hogy sikerrel 
fogunk járni. 

— Nagyszerű!  - jelentette ki Crassus színlelt 
lelkesedéssel. — A Köztársaság újfent diadalmaskodni fog! 


A gyanútlan szenátorok örvendeztek. Úgy rikoltoztak és 
kurjongattak, akár egy gladiátorviadal izgatott közönsége. 

Crassus közelebb húzódott Caesarhoz. 

— Köszönöm, hogy megszólaltál akkor - mondta neki 
félhangosan. - Gellius lépre ment anélkül, hogy észrevette 
volna. 

Caesar nyugtázásképpen meghajtotta a fejét. 

— Lentulus viszont tudja, hogy sarokba szorult. Olyan 
képet vág, mintha lenyelt volna egy tálnyi bürököt. 

— Mit törődöm én vele? Ha valami csoda folytán a 
bolondok sikerrel járnának, Spartacus problémája 
megoldódik. Ha kudarcot vallanak, kicsúszik a lábuk alól 
a talaj. Egyetlen hadvezér sem maradhat a hivatalában 
kétszeri vereség után, kiváltképp, ha előzőleg hatszáz társa 
előtt tett szent esküt. 

— Ügyes húzás volt. Szépen megfordítottad a helyzetet. 

Crassus udvariasan bólintott, de belül ujjongott. Az 
előállt helyzet, ha lehet, még jobb volt, mintha elérte volna 
a célját. Az itáliai légiók állománya megcsappant, 
leharcolttá — vált és demoralizálódott. — Átvenni a 
parancsnokságukat és megkísérelni legyőzni Spartacust, a 
katasztrófa kockázatának vállalását jelentené. 

Így ő minden eshetőségre felkészült, és tovább tervezheti 
a cselekvés legjobb módját. Egy dolog bizonyos, gondolta 
Crassus. A Köztársaságnak több katonára van szüksége, 
mint amennyi jelenleg a területén tartózkodik. 
Pompeiusnak számos légiója van Ibériában. Akárcsak 
Lucullusnak Pontosban. Ha bármelyiküket is hazahívják, 
hogy védjék meg a Köztársaságot, nem lennének 
hajlandók átadni a csapataik parancsnokságát senkinek. 
Maguknak akarnának minden dicsőséget. A dicsőséget, 
amely engem illet. Azonnal elhatározta, hogy beszél 
Caepióval, Spartacus munusának egyetlen túlélőjével. Ha 


ő, Crassus, elkezdene légiókat felállítani, — Caepio 
hatékonyan vonzaná az embereket. Tömegével jönnének, 
hogy alatta szolgáljanak. 

Visszagondolt arra az időre, amikor Sulláért harcolt. 
Sok katona, aki a Mészárost szolgálta a polgárháborúban, 
még mindig él, és a kis birtokát műveli, amelyet a 
leszerelésekor kapott. Sulla tudta, hogy semmi nem tesz 
egy veteránt hűúszesztendei szolgálat után elégedettebbé, 
mint ha pontosan azt kapja, amit megígértek neki, amikor 
katonának állt. Crassus Pompeiusra gondolt, és elhúzta a 
száját Az a bolond éppúgy megbecsüli a leszerelő katonáit, 
mint Sulla tette. Az igazsághoz tartozik, hogy ő is így 
cselekedett annak idején a saját legionáriusaival, de ők 
szerencsére nem voltak annyira sokan. Sulla emberei 
viszont sok ezren voltak. Emlékezni fognak rám, az 
emberre, aki megnyerte a csatát a Porta Collinánál, az 
emberre, aki Sulla hűséges alvezére volt. Felötlött benne 
egy népszerű mondás, és elmosolyodott. Aki katona volt, 
az lélekben katona marad, még ha megöregszik is. És nem 
fogják visszautasítani a zsoldot sem, amit ajánlok nekik. 

Ideje volt munkára fogni Saeniust. Crassus háznagya 
máris sokat tett, igyekezett kémeket toborozni a 
rabszolgaseregben, de a nap fejleményei folytán sokkal 
több lett a teendő. Új légiók felállítása időbe kerül, és bár 
egyelőre nem rendelkezett hozzá felhatalmazással, 
Crassus bizonyosra vette, hogy  foganatosíthatja a 
hosszadalmas folyamat első lépéseit. Kellő számú 
veteránnal birtokában lesz a magnak, amely köré 
felépíthet egy sereget, ha elérkezik az idő. 

Érezte a csontjaiban, hogy a consulok hamarosan 
ütközetben fognak találkozni Spartacusszal. Annak 
alapján, amit ezen a napon látott, minden oka megvolt azt 


feltételezni, hogy Lentulus és Gellius veszítenek majd. 
Amikor ez bekövetkezik, ő meg fogja ragadni a lehetőséget. 

Viszontlátjuk egymást, Spartacus. Ezúttal majd 
megtanulod a leckét, amit akkor kellett volna megtanítanom 
neked, amikor először találkoztunk. Senki nem fogható 
hozzánk, rómaiakhoz, te pedig csak egy vadember vagy. 
Tehetséges, értelmes vadember, de azért mégiscsak 
vadember. Amikor a seregedet végül a földbe döngöljük, és 
te fuldokolva utolsót lélegzel, akkor majd megérted ezt. 
Mennyire várom már azt a napot! Engem fognak a 
Köztársaság megmentőjének tekinteni, és a nép imádni fog, 
amiért megmentettem az életüket és a megélhetésüket. Az a 
felkapaszkodott Pompeius elfelejtheti hogy ő a 
legnépszerűbb ember Rómában. A fogadókban, a 
boltokban, az összes utcasarkon senki másról nem fognak 
beszélni a polgárok, csakis Crassusról. Biztosíttatik a 
hírnevem, ugyanolyan tisztelettel gondolnak majd rám, 
mint Sullára és Mariusra — mindörökké. 


Hatodik fejezet 


Az Alpok lábához közel, Gallia Cisalpina 


Ariadné fejfájással ébredt. Nyújtózkodás közben görcsöt 
érzett a nyakában is. Felsőhajtott. Nem csak azért aludt 
rosszul, mert a baba rugdalózott. Nem használt a 
pihenésének az a végeérhetetlen, komisz rémálom sem, 
melyben nem találta Spartacust az úton, amit 
negyvenlépésenként keresztre feszített emberek 
szegélyeztek. Ariadné hatalmas  megkönnyebbüléssel 
állapította meg, hogy Spartacus hangosan szuszog 
mellette. Szemügyre vette az arcvonásait, tudatosan 
törekedve rá, hogy megfeledkezzék az álom véres képeiről. 
Sikerült neki. Az ujja hegyével végigsimított a halvány 
sebhelyen, mely egyenes orrától az arca bal felén húzódott. 
Megérintette a férfi határozott, szögletes állát, és a barna 
haját, melyet római katonák módjára, tüskésre nyírva 
viselt. Éppen az izmos, inas felsőtestet szemlélte 
csodálattal, amikor — Spartacus hirtelen  — hevesen 
összerándult, és motyogott valamit. Ariadné öröme 
szertefoszlott. 

Abból ítélve, ahogy egész éjjel hánykolódott, Spartacus 
sem aludt jól. Ariadné eltűnődött, vajon mi okozta a 
nyugtalanságát. Megfogom kérdezni tőle, miután felébredt. 
Ő már régen letett róla, hogy pihenéssel próbálkozzon. 
Eltökélte, hogy a kimerültsége ellenére vidám lesz. 
Elérkezett a nap, melyre a ludusból való nevezetes 
szökésük óta eltelt hosszú idő alatt várt. Akkor még 


képtelen reménynek tűnt ez. A férje katonái azonban 
minden valószínűség ellenére az összes ellenük küldött 
sereget legyőzték azóta. Most mintegy húsz mérfölddel a 
hátuk mögött tudták Mutinát, amelynek helyőrségét 
szétzúzták. Az előző napon a seregük átkelt a Padus folyó 
hídján. Tárva-nyitva állt előttük az út. 

Kioldozta a sátorlapot, és kipillantott. Elmosolyodott. 
Ezt nem képzelte volna. Előtte kelet-nyugati irányban 
hatalmas, áthatolhatatlan kőfalként tornyosult az Alpok 
hegyvonulata. Nincs más teendőnk, mint átkelni a 
csúcsokon, és szabadok leszünk. Örökre. Akkor miért érez 
csomót a gyomrában a szorongástól? Egy régi mondás 
jutott eszébe: hosszú az út a pohártól az ajkadig. Csak 
akkor leszek elégedett, ha valóban átértünk a hegyek 
túloldalára. 

— Ellenőrzöd, hogy még mindig ott vannak-e? - 
hallatszott a háta mögül Spartacus hangja. 

Ariadné behúzta a fejét a sátorba. 

— Felébredtél. 

— Igen. Na, megvannak még? 

Ariadné finoman Spartacus karjára csapott. 

— Csúfot űzöl belőlem. 

— Csak egy kicsit. Én is látni akarom őket. - Spartacus 
ledobta a takaróit, és a bejárathoz mászott. Egy pillanatig 
hallgatott. Majd így szólt: -— Köszönet a Lovasnak! Nem 
álmodtam őket. Itt már nem ér el bennünket egyetlen 
itáliai legionárius sem. 

Itáliában, gondolta komoran. Mi van Trákiával? Egy vad 
vidék, amelyről a katonáim többsége csak történeteket 
hallott. Hajlandók lesznek-e odamenni, hogy további 
légiókkal kerüljenek szembe? Vagy nemet mondanak? 
Spartacus tudta, hogy ha így alakulna, ő nem óhajtana 
sereg nélküli hadvezér lenni. 


— Továbbra is szándékodban áll beszélni az emberekkel? 

— Természetesen. Hatalmas lépést készülünk megtenni. 
Ellenőriznem kell, hogy mindannyian egyetértenek-e. 

Erről van szó, gondolta Ariadné. A gyötrelmes 
szorongásról, amelyet mindketten éreztek egy ideje, de 
egyikük sem említette. Lehetetlen, hogy csak ő hallotta az 
elégedetlenkedők morgolódását a tábortüzeknél. 

— Úgy gondolod, hogy lesznek, akik nem? 

Spartacus nem válaszolt. 

— Kicsoda? Castus vagy Gannicus? 

Spartacus felsóhajtott. 

— Mi az? 

Jóllehet szerette volna elkerülni az összetűzést 
Ariadnéval, Spartacus mindig is tudta, hogy meg kell 
mondania neki. Még azelőtt, hogy beszélne a katonáihoz 
is. Tartozik neki ennyivel. 

—- Az emberek közül sokan nem örülnek az ötletnek. 
Morgolódnak miatta egy ideje, de az utóbbi néhány 
napban romlott a helyzet. Lehet, hogy te nem vetted észre, 
de én mindent hallok a táborban járva-kelve. 

— De... 

—- Nem meglepő ez, Ariadné. Többségük itt született, 
fogságban. Nem szabadnak születtek, mint te meg én. 
Nem tudják, milyen a saját hazájukban élni, ahol senkit 
nem kell gazdának nevezniük. Az ő nézőpontjukból Itália 
egy zsákmányolnivalókban gazdag föld. Termékeny, tele 
számtalan tanyával és latifundiummal, amiket ki lehet 
fosztani. Miért akarnának elmenni innen? Sokan 
gondolkodnak így azok közül is, akik nem rabszolgasorba 
születtek. 

— Azért kell elmenniük, hogy eltűnjenek az átkozott 
rómaiak elől! - jelentette ki Ariadné, és érezte, hogy 
elvörösödik az arca a méregtől. 


— Csakhogy többségükben azt hiszik, képesek legyőzni 
bármilyen hadsereget, amivel szembekerülnek. Miért ne 
hinnék? Nézd meg, mit értek el! Egyre csak azt 
mondogattam nekik, hogy a rómaiak soha nem fogják 
feladni, de a szavak nem sokat érnek, ha győzelmeken 
kívül soha nem tapasztaltak mást. 

— Kell lennie módnak a meggyőzésükre. 

— Mindent egybevéve nem kényszeríthetem a sereget, 
hogy kövessen engem. És nem úgy áll a helyzet, mintha 
nem lennének más vezérek, akik vonakodnak átkelni az 
Alpokon, emberek, akiknek nem akaródzik itt hagyni ezt a 
földet, amely oly sokat adott nekik. 

—- Castusra és Gannicusra célzol. 

— Igen. Velem maradtak Crixus távozása után, de jól 
tudod, mennyire kiszámíthatatlanok, főleg Castus. Mindig 
is kelletlenül vetette alá magát a vezérletemnek. Most fogja 
megtenni, amire készül, és lefogadom, hogy Gannicus vele 
tart majd. A sereg jó része követni fogja őket. - És 
Lucullusról még csak nem is tudnak. Ha tudnának, és 
elmondanák az embereknek, a többség távozna. 

— Ha így történik, mit fogsz csinálni? 

— A trákok velem jönnének. Nyilván Carbo, Navio és a 
szkíták is. Azt hiszem, talán tíz-tizenötezer ember 
csinálná, amit kérek. De ami a többieket illeti, nem 
tudom. 

— Akkor hagyd őket! Megválaszthatják maguknak a 
sorsukat! Hogy egy hónapon vagy egy éven belül 
lemészárolja őket egy újabb római sereg. - Látta a 
fájdalmat Spartacus szemében. - Tudom, hogy a te 
embereid, de nem kell úgy cselekedned, ahogyan ők. 

— Tudom. De ennél többről van szó. 

— Ez az, amit titkolsz előlem egy ideje? 


— Amikor Carbo és Navio Mutinában voltak, hirt 
hallottak Marcus Lucullusról, a római hadvezérről, aki 
Asia Minorban harcolt. Legyőzte a Mithridatész zsoldjában 
harcoló trákokat, és bevonult magába Trákiába. Jókora 
területeket tett pusztasággá. 

- A rómaiak több mint harminc éve időről időre 
hadjáratokat indítanak a trák törzsek ellen. Ez idáig 
egyszer sem vesződtek átfogó támadással. Miért változtak 
a dolgok? 

-— Nem tudom, de Lucullus hadjárata folyamatban van. 

Dionüszosz, ne! Hogyan engedheted ezt történni? 

Ariadné legszívesebben felsikoltott volna, de uralkodott 
a dühén és a félelmén. 

— Ez csak eggyel több ok a távozásra, nem? Ott a 
küzdelem élére állhatnál. 

—- Neked és nekem ez talán vonzó gondolat, de a 
többségnek nem. Mit törődik Castus és Gannicus 
Trákiával? Vagy a többiek? 

— A gallok tudják? 

- Nem, hála a Lovasnak. Nem is áll szándékomban 
megmondani nekik. Carbo és Navio tudják, hogy senkinek 
nem szabad szólniuk egy szót sem. 

— Miért nem mondtad el nekem eddig? 

—- Nem akartam, hogy aggódj. Amellett nem volt sok 
értelme beszélni róla addig, amig le nem győztük 
Longinust. 

— Értem. — Jóllehet dühös volt, Ariadné a lelke mélyén 
örült, hogy eddig nem tudott a dologról. Élvezte a 
fantáziálást, amelynek helyébe most keserves csalódás 
lépett. Tekintete a sátorba beszűrődő ragyogó napfény felé 
révedt, és az Alpok égnek törő magaslataira. Sokkal 
nagyobbnak tetszettek, mint néhány pillanattal korábban. 


— Még ha átkelünk is a hegyeken, a rómaiak megtalálnak 
bennünket Trákiában. 

— Nem telne sok időbe, hogy Lucullus fülébe jusson az 
érkezésünk híre. El akarna kapni bennünet. És akkor még 
nem is vettük számításba, hogy a Szenátus sereget küld 
utánunk. 

— Megfeledkeztél a többi törzsről? Úgy tervezted, hogy 
egyesíted őket. Hogy harcba vezeted őket Róma ellen. 
Bizonyosan összefognának, ha látnák, hogy milyen sok 
katonád van. 

—- Sokáig és komolyan gondolkoztam ezen. Tudod, 
milyen összeférhetetlen a mi népünk. Senkit nem 
ismernek el szívesen vezérüknek. Az, hogy ránk 
támadnak, éppúgy megeshet, mint az, hogy csatlakoznak 
hozzánk. Két-három törzsnél többet egyesíteni hatalmas 
feladat lenne. Csak egyetlen ember élt, aki az összes trák 
felett uralkodott, és ő sem sokáig tette. Apám tévedett. 
Trákia nem olyan ország, amit egyesíteni lehetne. 

— Te képes lennél rá. 

— Lehetséges. De lehet, hogy nem. Valószínű, hogy már 
néhány törzs ellenőrzéséért is harcolnom kellene, és ez 
előnyhöz juttatná Lucullust. Már amennyiben valaki nem 
ölne meg engem még előbb. Itt viszont máris ötvenezer 
katonából álló seregem van. Olyan emberek, akiket nem 
kell győzködni, hogy kövessenek. Itáliában ráadásul 
végtelen az utánpótlásunk újoncokból. Ha maradok, még 
az olyan  bajkeverők is  alárendelik magukat a 
vezérletemnek, mint Castus. Legalábbis egyelőre. 

— Nem tudom elhinni, hogy ezt mondod! 

Spartacus ebben a pillanatban az igazságot öntötte 
szavakba, amely az elmúlt éjszaka hosszú, sötét óráiban 
megfogalmazódott benne. A katonák elégedetlen 
morgolódása túlságosan is valóságos volt. Semmiképp sem 


volt " biztos, , hogy az emberek  beváltanák a 
fenyegetőzéseiket, de rossz érzései voltak ezzel 
kapcsolatban. Nem fogom hátrahagyni a katonáim 
többségét, hogy aztán ott végezzem, ahol elkezdtem, 
Trákiában, miközben mindenki ellenem fordul, és a 
rómaiak kedvükre dúlják a vidéket. 

- Nem akarsz lemondani a seregről, amelynek a 
parancsnoka vagy, erről van szó. 

—- Nem, nem akarok. 

— Tudtam! Az átkozott büszkeséged! 

- Ha az emberek velem jönnek, menni fogok. Ha a 
túlnyomó többségük nem, akkor maradok - válaszolta 
Spartacus az állát előreszegve. 

- És ha én úgy döntök, hogy átkelek az Alpokon 
nélküled? 

— Szomorú lennék, ha el kellene válnom tőled. 
Természetesen adnék melléd embereket, hogy 
védelmezzenek. 

— A katonáidat választanád helyettem? —- Könnyek törtek 
elő Ariadné szeméből. — A feleséged helyett, aki a fiaddal 
viselős? 

— Mindenekelőtt katona vagyok, Ariadné. Nem férj. Ezt 
tudtad attól a pillanattól fogva, hogy találkoztunk. 

Ariadné öröme, melyet az Alpok látványa okozott, 
eltűnt. Úgy érezte magát, mintha Dionüszosz és a 
Pantheón összes többi istene megvonták volna tőle a 
jóindulatukat. Valahogy összeszedte magát. 

— Úgy beszélsz, mintha bizonyos lenne, hogy az emberek 
nem hajlandók követni téged a hegyeken túlra. Lehet, 
hogy tévedsz. 

— Talán. 

— Szóval semmiért tettük meg ezt a hosszú utat? 


- Nem semmiért. Amikor távoztunk Thuriiból, feltett 
szándékom volt átkelni az Alpokon. És még most is az. 

— Ha a sereg követ téged. 

— Igen. 

Ariadné szeme ismét megtelt könnyel. Spartacus 
kinyújtotta a kezét, hogy vigasztalja, de Ariadné úgy 
húzódott el, mintha mérgező volna az érintése. A férfi 
engedte. 

— Én vezető vagyok. Hadvezér. Érdemeim révén kerültem 
ebbe a pozícióba. Nem fogok csak úgy lemondani róla, és 
átadni a hatalmamat egy olyan kutyának, mint Castus, 
vagy egy olyan fondorkodónak, mint Gannicus. 

— Korábban azt mondtad, hogy Róma légiói olyanok, 
mint a Hüdra fejei. Minden egyes levágott fej helyébe kettő 
új nő. Ha itt maradsz, Itáliában, még több légiót állítanak 
fel ellened. 

— Talán igen. De Héraklész felülkerekedett a Hüdrán. 
Talán én is képes vagyok rá - válaszolta Spartacus, 
hangjában azzal a büszkeséggel, melyet Ariadné a szemére 
vetett. 

—- De Trákiában jobbak lennének az esélyeid... 

— Trákiában? - Spartacus nevetése már dühös volt. — 
Azért, amit tettem, a rómaiak engem már sosem fognak 
békén hagyni. Akkor is utánam küldik a légióikat, ha a 
világ legvégére megyek. 

A lelke mélyén Ariadné tudta, hogy Spartacusnak igaza 
van. Ha a férje titokban elhagyná a katonáit, és keresne 
egy félreeső helyet, ahol ellehetnek, Rómától nem 
háborítva élhetnék az életüket. De erre semmi esély. 
Spartacusnak a háborúzás rendeltetett. Mindig is így volt 
ez. Ezen ő, Ariadné éppúgy nem változtathat, mint 
ahogyan a saját bőréből sem tud kibújni. És nem is akar, 
ébredt rá szomorúan. Olyannak szereti, amilyen. 


Bátornak. Szilajnak. Karizmatikusnak. Okosnak. Olykor 
nyughatatlannak. És, mindenekfölött, büszkének. 

Spartacus öltözködni kezdett. 

- Azt mondtam  Egbeónak és  Pulchernek, hogy 
gyülekezőt akarok, miután az emberek ettek. Eljössz 
meghallgatni, hogy mit mondok? 

— Igen. 

— Maradsz vagy mégy? 

— Attól függ, hogy te mit teszel. 

—- Nem egyértelmű a válaszod. Hajlandó vagy követni 
engem? 

— Még nem döntöttem el - válaszolta Ariadné, felszegve 
az állát. 

Nem én vagyok az egyetlen büszke ember, gondolta 
Spartacus. 

— Értem. 

Egyikük sem szólt többet, miközben Spartacus 
készülődött. Ariadnénak eszébe jutott az iszonyú álma. Ez 
az a végzet, amelyet az istenek Spartacus számára 
tartogatnak? 

Spartacus minden tőle telhetőt elkövet majd, hogy 
megnyerje magának az embereket. Így ők ketten 
bizonyosan együtt maradhatnak. A férfinak azonban mást 
súgott az ösztöne a seregét illetően. Ez nem csökkentette 
az eltökéltségét. A katonáinak vezérre van szükségük. És 
ez az ember ő - bármilyen utat választanak is. 


Spartacus az előző este megparancsolta, hogy a tábor 
szélén állítsanak fel egy emelvényt. A sereg minden 
századából tíz-tíz embernek eléje kellett jönnie, hogy jól 
hallhassák, amit mond. Ugyancsak jelen kellett lenniük a 
cohorsok magasabb rangú tisztjeinek. A sereg többi része, 
hátul, valamint a kiválasztottak két oldalán állt. Spartacus 


úgy tervezte, hogy lassan beszél, és rendszeresen 
szüneteket tart, hogy a középső csoportban lévők 
küldöncök révén pontosan közvetíthessék a szavait a baj 
társaiknak. Ha az összegyűlteket sikerül megnyernie, lesz 
rá esély, hogy az egész tömeget megnyerje. Da csak esély, 
nem több. Az arcokon tükröződő várakozás, melyet útban 
az elemvény felé látott, nem volt örömteli. 

Kihúzta magát. Ez lesz a legfontosabb beszéd, amit 
valaha is elmond. Jól jött, hogy közszemlére tétette a 
zsákmányolt római alakulatjelvényeket. Az emelvény 
mögött sorba rendezve álltak a sikereik bizonyítékai, hat 
ezüstsas, a több mint harminc cohors jelvényeit tartó 
farudak és kéttucatnyi fasces. Ez még egy olyan 
hadvezérnek is imponált volna, mint Hannibál. 
Óhatatlanul hatással lesz az ő embereire is. De elég lesz-e 
ez? Felkapaszkodott a lépcsőn, elhaladt a kürtösök 
mellett, akik készen álltak arra, hogy mindenki figyelmét 
magukra vonják. Spartacus kedve még rosszabb lett. 

—- Castus és Gannicus már itt vannak - mormogta 
Ariadnának, aki egy lépéssel mögötte haladt. — Nézd! 

A gallok az emelvény előtti katonák között járkáltak, 
kedélyesen társalogtak velük, és vállon veregették őket. 
Álnok gazfickók! 

— Próbálnak megelőzni engem. - Ha volt is esély az 
emberek meggyőzésére, az a szeme láttára úszott el. Azt 
mondta magának, hogy csak képzeleg, de a rivalgás, mely 
a megjelenését fogadta, tompább volt a szokottnál. 

— Spar-ta-cus! 

Viszonzásképpen felemelte a karját. 

-— Látlak benneteket, bátor katonáim! 

Ez tetszett az eléje gyűlteknek. És a hallótávolságon 
belül lévő katonáknak is. Egyáltalán nem volt szükséges 


továbbítani az elhangzottakat. Hatalmas lelkesedéssel 
zendítettek rá: 

— Spar-ta-cus! Spar-ta-cus! Spar-ta-cus! 

A lármát fokozta a pajzsokhoz csapódó fegyverek 
csörömpölése. Spartacus látta a gallok bosszúságát, és 
belül örvendezett. Engem jobban szeretnek, mint 
benneteket. Intett nekik, hogy jöjjenek fel az emelvényre. 
Amikor megtették, Spartacus fel s alá lépdelve az 
alakulatjelvényekre mutatott. Majd szólt a kürtösöknek, 
akik a hangszerükbe fújtak. Gyorsan csend támadt. Az 
emberek türelmetlenül várták, hogy Spartacus közölje 
velük a mondandóját, bármi is az. 

— Látjátok ezeket? Hat ezüstsasunk van. Vagyis hat 
légiót győztünk le. És ebben nincs benne az összes római 
alakulat, amelyet megfutamítottunk. Bátor és vitéz 
katonák vagytok, akik közelharcban megküzdöttek a 
legionáriusokkal, és győzedelmeskedtetek! - Hagyta, hogy 
a legközelebb állók rekedtre ordítsák magukat, majd 
folytatta. — Három praetor. Egy legatus. Egy proconsul. Két 
consul. Ezekkel a hadvezérekkel szálltatok szembe, és 
fölébük kerekedtetek. Ez hihetetlen teljesítmény. Legyetek 
büszkék magatokra, nagyon büszkék! - Spartacus látta a 
meglepetést Castus és Gannicus arcán. Kíváncsiak, vajon 
miért tüzelem az önbizalmukat. A középső csoportból 
katonák iramodtak, hogy továbbítsák, amit Spartacus 
mondott. A sereg többi része féktelen lelkesedéssel fogadta 
az üzenetet. 

Sokáig tartott, hogy az ujjongás alábbhagyjon, de 
Spartacus türelmesen várt, nem törődve a közelben álló 
Castus és Gannicus komor pillantásaival. Végül elérkezett 
az ideje, hogy ismét megszólaljon. 

-— Az összes sikerünk ellenére nem nyertük meg a 
háborút. Sajnos a Köztársaság sokkal több csapást elvisel, 


mint ahányat rámértünk, és még mindig áll. Hannibál 
négy légiót semmisített meg Trebiánál. Három légiót a 
Trasimenus-tónál. Nyolc légiót Cannaénál. Végül mégis 
vereséget szenvedett. Miért? Mert Róma soha nem adja fel. 
A népe csökönyösebb, mint azt valaha is fel tudnátok 
fogni. Nem szoktak beletörődni a  vereségbe. 
Kimeríthetetlen emberutánpótlással rendelkeznek. Már 
most is új légiókat toboroznak azok helyébe, amelyeket 
lemészároltunk. Hat hónap, legfeljebb egy év, és készen áll 
majd egy római sereg, erősebb bármelyiknél, amellyel 
eddig harcoltunk, hogy megütközzön velünk. - Látta, hogy 
az emberek rosszkedvűen összenéznek, és morgolódnak 
egymás között. Ezt nem esik jól hallaniuk. 

Ariadnénak sem tetszettek Spartacus szavai. Ó, 
magasságos istenek, kérlek, engedjétek, hogy 
egyetértsenek! Engedjétek, hogy örökre magunk mögött 
hagyjuk ezt az átkozott földet! 

— Tudjátok, hogy miért kérettelek ide benneteket ma 
reggel. Hosszú hónapokkal ezelőtt azt mondtam nektek, 
hogy kivezetlek titeket Itáliából. Messzire Rómától és az 
átkozott légióitól. — Az Alpokra mutatott. -— Ha átkelünk 
azokon a hegyeken, ami az évnek ebben a szakában nem 
nehéz, teljesen szabadok leszünk. Nemcsak annyira, mint 
itt, hogy szabadságunkban áll azt csinálni, amit akarunk, 
hanem a szó legigazibb értelmében. -— Vetett egy pillantást 
a két gallra. Castus pirospozsgás arcán gúnyos vigyor 
terült szét, Gannicus pedig kimondottan dühösen nézett. 
Spartacus ebben a pillanatban megérezte, hogy tudnak 
Lucullusról. Hogy honnan, azt nem tudta, de tudták. 
Spartacus agyába bevillant a hideg felismerés, hogy miről 
beszéltek az embereknek, amikor ő megérkezett. 

A legközelebbi katonákra vetett pillantás elárulta neki, 
hogy a buzdító szavai csak részleges hatással voltak rájuk. 


Sokan továbbra is elégedetlenek voltak: komoran 
ráncolták a homlokukat, és a fülükbe sugdolózó 
bajtársaikra figyeltek. Még a további légiók fenyegetése 
sem volt fogható ahhoz a gondolathoz, hogy elhagyják 
Itáliát, és ismeretlen földekre lépjenek. Olyan földekre, 
ahol újabb légiók várják őket. Erről van szó. Muszáj 
tájékoztatnia a katonáit a Trákiára irányuló római 
fenyegetésről, . máskülönben  Castus és  Gannicus 
alattomos taktikája beválik. A katonák hazugnak fogják 
tartani, és alkalmasint nem követik sehová. Spartacus 
keserűséget érzett, amiért kénytelen felfedni a titkát, de az 
istenek a saját kezükbe vették a dolgokat, ahogy gyakorta 
megteszik. Neki egyszerűen el kell fogadnia, ami történt, 
és megpróbálni a legjobbat kihozni belőle. Vissza kell 
szereznie a kezdeményezést. Felemelte a kezét. 

— Legalábbis ezt szerettem volna. Mutina mellett 
azonban mélyen nyugtalanító hírt kaptam. Ez arra 
késztetett, hogy újragondoljam a terveimet. Itáliában 
maradunk. 

A legközelebb állók lármás ujjongásban törtek ki, 
Ariadné pedig döbbenten és haragosan felszisszent. 
Spartacus nem vett tudomást róla, ehelyett kedvtelve 
szemlélte a két gall arcára kiülő döbbenetet. 

— Miért gondoltad meg magadat? - kérdezte egy katona. 

— Úgy fest, hogy Lucullus, a római hadvezér 
megtámadta Trákiát. Jelenleg is zajlik a hadjárata. 

— Megtámadta Trákiát? Az összes istenekért, akkor meg 
minek mennénk el innen? - kiáltotta a katona a körülötte 
álló tömeghez intézve a kérdését. 

Harsány nevetés volt a válasz. 

Spartacus nem szólalt meg. Figyelte, ahogy a hir 
tovaterjed a seregén. Gyorsabb volt, mint bármi, amit 
dicsőségről,  győzelmekről és szabadságról mondott. 


Castus arca immár biborvörösbe fordult. Gannicus 
kábának tűnt. A reakciójuk azt bizonyította, hogy 
megérzése helytálló volt. Komor elégtétellel töltötte el, hogy 
megakadályozta a tervüket. Természetesen így is 
kiválhatnak, de már ő van előnyösebb helyzetben. 
Kitekintett a seregre, és hallotta az egyre hangosabb, 
helyeslő kiáltozást. 

—- Hanem hová vezetnél bennünket, Spartacus? —- 
kiáltotta egy katona. 

Elcsendesedtek körülötte az emberek. Spartacus látta a 
szeme sarkából, hogy Castus előrelép, de félig a kürtösök 
felé fordult, és a tenyere élével a levegőbe csapott. A zaj 
minden hangot elnyomott az emelvényen. Castus elkékült 
mérgében, de semmit nem tehetett, amíg a hangszerek el 
nem hallgattak. Azonban mihelyt ez megtörtént, Spartacus 
előreugrott. 

— Akarjátok tudni, hová mennénk most, katonáim? 

— Igen! 

Spartacus örömére Pulcher skandálásba kezdett: 

— Spar-ta-cus! 

— Spar-ta-cus! Spar-ta-cus! 

Castus ismét megpróbált beszélni, de senki nem figyelt 
rá. A skandálás máris tovaterjedt az összegyűlt katonák 
között. Spartacus azon kapta magát, hogy mosolyog. 
Hogyan is hagyhatnám el őket? Ismét intett a 
zenészeknek. Az emberek lármája még a kürtök hangja 
előtt elcsendesedett. Amikor csend lett, Castus szóra 
nyitotta a száját, de Spartacus rá se hederített. 


— Ismét délre vezetlek benneteket. A régi 
ugródeszkánkra, Thurii környékére, ahol a föld gazdag és 
termékeny. 


— És sok a feldúlható tanya! 
— És az asszony! 


a Úgy van. —- Spartacusnak nem tetszett, ahogyan 
némelyik katonája viselkedett, de nem próbált minden 
fegyelemsértés ellen fellépni. A válogatás nélküli öldöklés 
és  erőszaktétel az idők kezdete óta velejárója a 
hadviselésnek. A katonák ezt a zsoldjuk részének 
tekintették, és bizonyos értelemben annak tekintette ő is. 
Ha nagyon szigorúan igyekezett volna megakadályozni, 
ellene fordultak volna. - Délen folytatjuk az emberek 
toborzását. A kiképzést. A fegyverkezést. A felkészülést, 
hogy megküzdjünk az ellenünk küldött légiókkal. 

— És szétzúzzuk őket, éppúgy, mint az eddigieket! 

— Igen - jelentette ki Spartacus magabiztosan. A lelke 
mélyén bizonytalanabb volt. De ő választotta ezt az utat. 
Nem tehetett mást, mint hogy a legjobb képességei szerint 
végigjárja. Annyi emberrel, amennyi követi majd. Máris 
jólesett arra gondolnia, hogy újabb római seregekre fog 
vereséget mérni. — Akartok velem Thuriihoz vonulni és 
győzelmeket aratni? 

— Igen! 

— Délre! Délre! 

Ezúttal nem volt szükség küldöncökre. Mindenki, aki 
hallotta, maga is kiáltozni kezdte ezt a szót, amely 
erdőtűzként terjedt tova a tömegben. 

— Délre! Délre! 

A katonák a lábukkal dübörögtek, fegyvereiket pedig a 
pajzsukhoz csapkodták. 

Dacára a jövővel kapcsolatos aggodalmainak, Spartacus 
büszkeséget érzett e hangok hallatán. 

- Te sunyi trák kutya! Mindig megpróbálsz kifogni 
rajtunk, mi? 

Spartacus arrafelé fordult, ahonnan Castus hangja 
hallatszott. 

— Megpróbálok? Azt hiszem, meg is tettem az imént. 


Castus ajkát hátrahúzva vicsorgott, és tett egy lépést 
előre. 

— Te... 

— Ne a sereg előtt! — csattant fel Gannicus. — Ne most! 

Castus zihálva megtorpant. 

— Ki beszélt nektek Lucullusról? -— kérdezte Spartacus 
hidegen. 

— Mit számít? — kiáltotta Castus. -— Úgy volt, hogy azt 
mondod az embereknek, hogy Trákiába vonulsz. 

— Meggondoltam magam. - Kénytelen voltam. 

Spartacus indítékai egyik pillanatról a másikra 
nyilvánvalóvá váltak Ariadné számára. Látta, hogy tudják. 
A felismerés azonban kevéssé enyhítette a csalódottságát. 

— Azért csinálta, mert tudta, hogy az emberek nem 
követnék, és nem akarta nekünk átadni a 
parancsnokságot - mondta Gannicus, és a szeme 
rosszindulattól villogott. 

— Az ok rám tartozik — mordult fel Spartacus. - Velem 
jöttök délre? Vagy távoztok most, ahogy terveztétek. 

— Rohadj meg az alvilágban, Spartacus! - Castus jobb 
keze a kardjára csúszott. 

Spartacus ujjai a sicája famarkolatát érintették. Rossz 
ötlet lenne az emberek előtt megvívni, de a gall iránti 
indulata túláradt benne. 

— Próbáld meg! Gyerünk! 

Castus maga mellé ejtette a kezét. 

—- Nem ez a mostani a megfelelő alkalom. — Castus a 
fogát csikorgatta, de nem nyúlt a kardjához. — Azt hiszem, 
egy kicsit még a társaságodban maradunk, ugye, 
Gannicus? 

—- Csak a rómaiak dolgát tennénk könnyebbé, ha most 
megbontanánk a sereget. Amikor megtudják, hogy 
megfordultunk és délre vonultunk, a consulok talán 


egyesítik a csapataikat. Azzal a sereggel csakis a teljes 
erőnkkel szeretnék megütközni. 

Mindig ő az ész kettejük közül, gondolta Spartacus. 

—- És utána? 

— Találunk majd megfelelő alkalmat — mondta Gannicus 
alamuszi hangon. Figyelmeztetőn emelte fel a mutatóujját. 
— De még egy olyan trükk, mint amit Lucullussal csináltál, 
és lelépek az összes emberrel, akik hajlandók velem jönni. 

— És én is! — tette hozzá Castus. 

— Azt csináltok, amit akartok - mormogta Spartacus. 
Több gondot okoztok, mint amennyi hasznotok van. - De 
addig továbbra is egyetlen seregként harcolunk? 

A gallok összenéztek, majd bólintottak. 

-Igen - mondta Gannicus. - De minden lépésről 
közösen határozunk. 

— Rendben.—- Mindketten tudjátok, hogy én vagyok a jobb 
hadvezér. Spartacus gondolatai ismét egyetlen, égető 
kérdés körül forogtak. -— Ki mondta el nektek? 

— Bosszant, hogy nem tudod, mi? - kérdezte Castus 
kárörvendőn. Gannicusra pillantott. - Megmondjuk neki? 

-— Nem látom okát, miért ne. Elég hamar ki fogja találni. 

— Arnax — közölte Castus. 

— Arnax? - Hát persze. - Ő is ott volt Mutinában. 

— Úgy van. Hallott minden szót, amit a római ölebeid. 
Nem volt nehéz rávenni, hogy elmondja nekem. Egy kis 
nyájasság, egypár meleg étel. Egy-két denarius. Derék fiú 
az. 

— Értem - mondta Spartacus hanyagnak szánt hangon. 

Belül azonban tombolt. Micsoda ostoba hiba! Amikor 
szólt Carbónak, hogy senkinek ne beszéljen, a fiú még 
csak eszébe sem jutott. Nagy nehezen elfojtotta a dühét. 

— Mostantól figyellek - jelentette ki Castus. 

— Fenyegetsz? 


—- Én? Fenyegetni téged? - Castus hangja csúfondáros 
volt. 

— Tűnj el! — mondta Spartacus. -— Hacsak nem akarsz 
most rögtön megverekedni. 

Castus kiköpött egyet. 

— Gyerünk, Gannicus! Valami bűzlik itt. 

A gallok lementek az elemvényről, merev léptekkel, 
riválisuk elől kitérő kutyák módjára. 

Spartacus a szemével követte őket. Akárcsak annak 
idején, amikor Crixus nyilvánvalóvá tette a szándékait, 
Spartacust megkönnyebbüléssel töltötte el a tudat, hogy a 
két gall elszakadni készül. De azért remélte, hogy sikerül 
fenntartaniuk valamiféle együttműködést. Maradjon 
egyben a sereg még legalább néhány hónapig. Így lesz idő 
újoncokat toborozni a távozók helyébe. 

Tudatosult benne, hogy úgy döntött, visszamegy az 
oroszlán barlangjába, éppen amikor elérte a biztonságot. 
Itáliában maradni a legsúlyosabb provokáció. Nagyobb, 
mint a munus, amit rendezett. Amennyire ő tudta, a 
Szenátus nem folyamodott békekötésért a saját földjén 
azóta, hogy több mint két évszázaddal korábban elveszített 
egy háborút a szamniták ellen. Egy rabszolgával 
bizonyosan nem fogják megtenni. Ariadnéra pillantott, és 
továbbra sem tudta, vajon miként fog reagálni. 

— Nem sok választásom volt. Láttam, hogy Castus és 
Gannicus tudnak Lucullusról. Az a szemét Arnax! Az egész 
az ő hibája. Meg fogja bánni hamarosan. 

— Mit akarsz csinálni vele? 

— Keresztre feszítem a kis fattyút. Nem érdemel 
kevesebbet. 

Rettenet töltötte meg Ariadné tekintetét. 

— Ezt nem teheted. 


— Ha ő nincs, a sereg talán megtette volna, amit kérek. 
Azt akartad te is, nem? 

— Lehetséges, de ez nem jelenti azt, hogy megölnék 
miatta egy gyereket. Főleg nem olyat, akinek nincs meg a 
magához való esze. És nem is szólt neki senki, hogy nem 
szabad beszélnie! 

— Az nem számít semmit —- mondta rekedten Spartacus. 
— Az emberek vagy velem vannak, vagy ellenem. 

Ariadné a hasában lévő gyermekre és Arnax korára 
gondolt. Nem több a különbség tíz évnél. Felháborodás 
áradt szét benne. 

— Próbáld meg, és az istenek haragját vonod magadra és 
seregedre. Módomban áll tenni róla. 

Spartacus egy pillanatig Ariadnéra meredt. Az dacosan 
visszanézett rá. 

— Rendben van. Beérem egy alapos veréssel. 

Ariadné megkönnyebbülten felsóhajtott. Spartacusnak 
nem ment el teljesen az esze. 

- Ha nem mondom azt, amit mondtam, hazugságon 
kaptak volna - jegyezte meg Spartacus békülékenyen. 

— Tudom. 

— Ez az én seregem, nem az övék. Átkozott legyek, ha 
átengedem nekik. 

— Ezt is tudom. 

Spartacus úgy vélte, hogy Ariadné hangja kevésbé 
haragos, mint előzőleg, de nem volt biztos benne. 

— A háború még csak most kezdődik. Elkeseredettebb és 
véresebb lesz, mint bármi, ami ez idáig történt. — Szerette 
volna maradásra kérni Ariadnét, de a büszkesége nem 
engedte neki. — Mit szándékozol tenni? 

Ha maradok, a fiunk Itáliában fog megszületni, Mi 
történik . majd velünk, magasságos Dionüszosz? 
Visszhangzott a csend, mely a kérdését fogadta, de 


Ariadné megacélozta az eltökéltségét. Úgy döntött, hogy 
elfogadja Spartacust olyannak, amilyen. Ki fogja hozni a 
legjobbat ebből a helyzetből, még akkor is, ha ez nem az, 
amit csinálni szeretett volna. 

- A férjem vagy. - Spartacus mellé lépett. - Nem 
szakadnék el tőled. Együtt fogunk szembenézni a jövővel, 
ahogyan mindig is tettük. 

- Örülök. 

Közelebb vonta magához Ariadnét, és szemügyre vette a 
seregét. Ismét büszkeség töltötte el. Lehet, hogy Rómának 
hatalmas az emberutánpótlása. Lehet, hogy soha nem fog 
lankadni az eltökéltsége. Lehet, hogy az előtte álló 
feladatok azokhoz foghatók, amelyek Héraklészre vártak. 
De több mint ötvenezer bátor katonája van, akik követnék 
őt Hádész kapujáig. A gallok távoznának, de a veszteség, 
amely emiatt a sorokban támad, pótolható. Mindennap 
újabb rabszolgák érkeznek, hogy csatlakozzanak hozzájuk. 

Adj nekem időt, Nagy Lovas, és százezres, vagy még 
nagyobb sereget állítok fel! Attól reszketni fognak a 
szenátorok az ágyaikban. Kiváltképp, ha egy napon 
megérkezem Róma kapui elé. 


Hetedik fejezet 


Kr. e. 72 nyara 
Picenum, Itália északkeleti partvidéke közelében 


Marcion fel és alá járkált, remélve, hogy senki nem veszi 
észre a nyugtalanságát. Egy pillanattal később Gaius 
oldalba bökte. 

— Ideges vagy? 

— Te nem? - sziszegte Marcion. 

—- Nem. Nem ma fogok meghalni. 

— Honnan tudhatod? Az istenverte cohorsunk az 
arcvonal közepe tájékán van, ahol a veszteségek a 
legnagyobbak szoktak lenni. 

— Gaius túl buta ahhoz, hogy tudja, eljön-e érte Hádész 
— jegyezte meg Arphocras vihogva. 

Gaius mogorva pillantást vetett a többiekre, és 
elmosolyodott. Lehet, hogy nem vallják be, de Gaiust kivéve 
mindegyikük arcáról lerí az idegesség, állapította meg 
Marcion. A figyelmét ismét az odafenti lejtőn lévő 
legionáriusok tömött sorai vonták magukra. 

-Nem tudom elhinni, hogy hegymenetben fogunk 
rohamozni! 

Valamennyi tekintet követte az övét. Az ellenség 
pozíciója a gerinc tetején legalábbis csüggesztő volt. Egy 
sziklás csúcs teljesen lehetetlenné tette, hogy bal felől 
átkarolják őket, a rómaiak jobbszárnyát pedig nagyszámú 
hajítógép oltalmazta. 


- A lovasságunk itt haszontalan. Egyenesen nekik 
rontunk, nincs más választásunk - állapította meg 
Arphocras savanyú ábrázattal. 

— Helyes!  - kiáltotta Gaius. - Minél előbb 
összeakaszkodunk a büdös rómaiakkal, annál jobb. 

Támogatást keresve körbenézett, de lesújtó 
pillantásokon kívül nem kapott egyebet. 

— Spartacusnak elment az esze — mormogta Zeuxis. — A 
fejébe szállt a dicsőség. Megmondtam nektek, hogy ez lesz. 

— Meg fogunk halni. — Arphocras hangja beletörődőnek 
tűnt. — Még ha a rómaiak veszítenének is, mi sosem fogjuk 
megtudni. 

Zeuxis megdörzsölte a nyakában lógó amulettet, és 
elmondott egy fohászt. Sokan hasonlóképpen cselekedtek. 

Tényleg meg vannak ijedve.  Marcion valahogy 
összeszedte a bátorságát. 

— Spartacus tudni szokta, hogy mit csinál. 

— Tényleg? - Zeuxis hangja kételkedőbbnek tűnt, mint 
valaha. 

— Még soha nem követett el hibát, nem igaz? 

— Az nem jelent semmit. Senki sem tökéletes - válaszolta 
Zeuxis mérgesen. — És hol van most a titkos terve? Minden 
bolond tudja, hogy lejtőn felfelé rohamozni egyenértékű az 
öngyilkossággal, mégis erre készülünk. 

— Csak két légió van a gerincen -— mormogta Gaius. — Mi 
hatszor többen vagyunk náluk. 

—- De nem eshetünk nekik mind egyszerre, túlságosan is 
keskeny az arcvonaluk. Ráadásul nem olyan pompásak az 
esélyeink, mint mondod. Valószínűleg nincsenek messze a 
másik consul légiói sem - csattant fel Zeuxis. — Az első 
adandó alkalommal nekünk rontanak majd hátulról. 

Gaius komor képet vágott, Marcion pedig közbeszólt. — 
Spartacus nem bolond. Emlékeztek, hogyan állított 


csapdát Lentulusnak? Hogyan tette tönkre Longinus 
elrejtett hajítógépeit az elvonulásunk előtti éjszakán? 

Zeuxis az ajkát biggyesztette. 

—- Nem tudom. Úgy fest, hogy ez a támadás remek módja 
rengeteg ember megöletésének. 

Tőlük jobbra kürtök harsantak a távolban, és 
Marcionék a nyakukat nyújtogatták, hogy lássák, mi 
történik. 

—- Az Spartacus! -— Marcion egy lovasra mutatott, aki 
mintegy kétszáz lépéssel odébb kivált a sorból. Elkezdte fel 
s alá léptetni a lovát, miközben szónoklatot intézett a 
hozzá leg. közelebb lévő katonákhoz. 

— Spar-ta-cus! — kezdődött a skandálás. 

Marcion jókedvre derült. A legközelebbi katonák szintén 
örvendezni látszottak, és a hír tovaterjedt a cohorsban. 

— Jellemző — mondta Zeuxis. — Nem hallunk egy átkozott 
szót sem. 

Marcion haragos pillantást vetett rá, de az idősebbik 
férfi nem törődött vele. 

— Hogyan kéne ebből bátorságot merítenünk? Ennyi 
erővel akár fohászkodhatnánk az istenekhez is. Vagy 
beszélgethetnünk magunk között. Annak éppen annyi 
értelme lenne, mint álldogálni itt, és úgy tenni, mintha 
lenne fogalmunk róla, mi folyik. 

Marciont elöntötte a méreg. 

— Hagyd abba a nyavalygást, jó? Fogd be, vagy tűnj el! 

Zeuxis megütközve nézett rá. 

— Akár tetszik, akár nem, hamarosan meg kell vívnunk 
ezt az átkozott csatát. Lehet, hogy páran meghalnak 
közülünk, de legalább szabad emberek vagyunk. A saját 
elhatározásunkból vagyunk itt. Nem tudom, ti hogy 
vagytok vele, de én inkább vagyok itt, mint azon a 


latifuandiumon, ahol felnőttem. Úgy bántak velem, mint 
egy állattal. 

— Átkozottul igaz — kiáltotta Gaius. — Nincsen visszaút. 

— Jól beszélsz. - Arphocras a könyökével megbökte 
Marciont. — Mi Spartacus emberei vagyunk, bármi történik 
is. 

A többiek félénken vigyorogtak egymásra a 
bajtársaikkal, miközben Zeuxis duzzogva hallgatásba 
merült.  Marcion ismét Spartacusra kezdett figyelni. 
Spartacus előhúzta a kardját, és Marcionnak elakadt a 
lélegzete. A sica többször is a római vonalak felé bökött, és 
a közelben lévő katonák lelkesen ordítoztak. 

— Támadni fogunk. 

Meglepetésére a parancs nem hangzott el. Spartacus 
továbblovagolt a sereg előtt feléjük. Hűszlépésnyire torpant 
meg attól a helytől, ahol ők álltak. A harcosok 
eszeveszetten ujjongtak, és a pajzsuknak csapdosták a 
fegyvereiket. Ezt tették Marcion és a társai is. Még Zeuxis 
is. Spartacus felemelte a karját. 

— Tudjátok, hogy csak két légió áll szemben velünk. 
Hogy a másik kettő a környéken van, és várják a 
lehetőséget, hogy lecsapjanak ránk. Fölöttébb valószínű, 
hogy nyugtalanok vagytok, sőt féltek is egy kicsit. 
Lefogadom, hogy Lentulus épít a félelmetekre. Arra is 
számít, hogy megérkezik a consultársa, Gellius, és 
hátulról a seregünknek ront. - Elmosolyodott az ez után 
következő nyugtalan mormogás hallatán. 

Zeuxis kihívóan Marcionra meredt. Marcion 
visszafojtotta a lélegzetét. Spartacus nem csak azért jött, 
hogy mindezt elmondja, ugye nem? 

Spartacus szemügyre vette őket, és egy kicsit 
bizonytalanságban hagyta őket, majd ismét megszólalt. 


— Büszkék lehetünk a felderítőinkre. Tegnap hírt hoztak 
nekem  Gellius pozíciójáról. Több mint húszezer 
bajtársatok Castus és Gannicus parancsnoksága alatt 
rövidesen elindul, hogy szembeszálljanak vele. Legyetek 
nyugodtak, nem fog benneteket hátulról támadás érni! 
Bőven van időnk elpusztítani Lentulus söpredékét. 

A hangulat megváltozott. Az emberek nevettek, 
éljeneztek, és köszönetet mondtak az isteneknek. 

— Segítetek nekem megtenni ezt? - kiáltotta Spartacus. 

A rá következő ordítozás a napnál világosabban hirdette 
a katonák lelkesültségét. 

— Spar-ta-cus! Spar-ta-cus! 

A trák lovát fel és alá léptetve nyugtázta az éljenzést. 

Marcion oldalba bökte Zeuxist. 

— Most már boldog vagy? 

— Felmegyek oda Spartacusszal. 

Marcion elvigyorodott. Ez a lehető legtámogatóbb 
megnyilvánulás volt, ami Zeuxistól kitelt. 


Néhány héttel később 
Az Appenninek, Közép-lItália déli része 


Carbo felkelt, és megigazította a jókora követ, amely 
háttámaszként szolgált számára. Elégedett sóhajjal 
visszaült, felhúzta a vállán a takarót, és közelebb tolta 
lábfejét az égő fahasábokhoz. A nappalok még mindig 
melegek voltak, de éjszaka ebben a magasságban gyorsan 
csökkent a hőmérséklet. Szerencsére a tűz mellett 
üldögélve meleg volt. 

— Örülök, hogy látom majd Thuriit — jegyezte meg Navio. 

— Nincs már messze, hála Jupiternek - mondta 
Publipor. 


— Alig várom, hogy sik vidéken legyünk. Rosszul vagyok 
már attól, hogy lejövünk az egyik hegyről, és máris 
felmásszunk egy másikra - szólalt meg Arnax. 

Mind nevettek. A Spartacustól kapott verés során 
összeszedett zúzódások hamar elhalványultak, de az 
hetekbe telt, hogy Arnax túltegye magát a szégyenen, 
amiért Castusszal társalgott. Éppen csak hogy kezdett 
előbújni a csigaházából. 

—- Ez gyakorlatilag a te szülőfölded, ugye, Publipor? 
Brundisium nincs olyan messze attól a helytől, ahol 
áttelelünk majd — mondta Carbo, és kacsintott hozzá. 

Érkezését követően az apuliai az ő cohorsa egyik 
századához került. Mióta maguk mögött hagyták az 
Alpokat, összebarátkoztak, és állandóan együtt voltak. 

—- Nem tévedsz. — Árnyék suhant át Publipor arcán. 

Carbo ezt gyötrődésnek gondolta. 

— Asszonyt hagytál ott hátra? Családot? 

Az árnyék szomorúsággá változott. 

— Igen. Feleséget. Három gyereket. 

Csend támadt. Navio azzal foglalta el magát, hogy újabb 
hasábokat tegyen a tűzre. Arnax, aki Carbo kardját 
tisztogatta egy darab dróttal, talált egy rozsdafoltot, amely 
fontosabb lett minden másnál. Nem volt meglepő, hogy ez 
korábban nem derült ki számukra  Publiporról. A 
rabszolgaseregben kevesen vették maguknak a fáradságot, 
hogy a múűltjukról beszéljenek a bajtársaiknak. Carbo 
maga sem tette. 

— Mi történt velük? 

Publipor megköszörülte a torkát. 

— Tavaly veszítettem el őket. Kolera. 

— Sajnálom —- mondta Carbo. 


— Ez bárki számára súlyos teher lenne -— tette hozzá 
Navio némi együttérzései. — Egy dolog a háború, de a 
betegség... 

— Hát, igen. Mit tehet az ember? Az istenek adnak, az 
istenek elvesznek. Hálás lehetek, hogy én még itt vagyok. 
Hogy jnéglélegzem. 

Publipor egyáltalán nem tűnik hálásnak, gondolta Carbo. 
Nehéz volt elfogadnia, hogy soha többé nem látja viszont a 
szüleit, de ők legalább éltek. Nem volt teljes őrültség arra 
gondolni, hogy egy napon talán ismét találkozhatnak. Nem 
is voltak olyan messze; Róma mindössze kétszáz 
mérföldnyire feküdt északnyugatra. Egy-két héttel 
korábban a sereg még közelebb járt hozzá. Carbo fontolóra 
vette, ne dezertáljon-e egy kis időre, sőt hogy ne kérjen-e 
engedélyt Spartacustól a szülei meglátogatására, de 
elvetette az ötletet. Két ízben boldondot csinált magából a 
trák előtt, és nem szándékozott ismét megtenni. 

— Szerencsések vagyunk, hogy még élünk, és ez nem fog 
megváltozni az elkövetkező hónapokban —- jelentette ki 
Navio sötéten. — Pusztán az, hogy megvertük a consulokat 
Picenumnál, nem jelenti, hogy nem érkezik újabb sereg a 
keresésünkre. Sokkal nagyobb is lesz, mint azok, amiket 
eddig láttunk. Ahogy apám mondogatta annak idején, 
hogy használj ki minden napot, ami felvirrad. 

— Mert lehet, hogy ez lesz az utolsó — fejezte be Arnax 
ünnepélyes hangon. 

Navio nevetett. 

— Gondosan figyeltél rám, mi? 

Még a gyér fényben is látható volt, hogy Arnax 
elvörösödik. 

Navio feléje nyúlt, és megborzolta a haját. 

— Derekasan megdolgozol Carbo gladiusával. Megnéznéd 
az enyémet is, amikor végzel? 


— Persze. — A fiú örömmel eltelten pillantott Publiporra. — 
Megtisztogassam a tiédet is? 

— Amikor rászorul, akkor magam csinálom - csattant fel 
az apuliai. — Megértetted? 

— Bocsánat. — Arnax lesütötte a szemét. 

— Fáradt vagyok - mormogta Publipor. — Azt hiszem, 
ledőlök. Jó éjszakát. 

Carbo és Navio mormogtak válaszképpen. Arnax némán 
figyelte, amint Publipor távozik. 

— Ne aggódj emiatt! Nincs veled semmi baja. A családja 
miatt van rosszkedve — mondta Carbo. 

— Eltart legalább egy évig, hogy a fájdalom enyhüljön 
valamennyire - jelentette ki Navio egy sóhajjal. 

— Milyen fájdalom is? 

Meglepetten fordultak a hang irányába. 

— Spartacus - szólalt meg Carbo elmosolyodva. 

Mosolygott Navio is. 

— Légy üdvözölve! 

A trák köszöntésképpen fejet hajtott, majd kemény 
pillantást vetett Arnaxra, akiről lerítt, hogy szeretné, ha 
megnyílna alatta a föld és elnyelné. 

Spartacus leült a tűz mellé. 

— Milyen fájdalomról beszéltél, Navio? 

— Arról, amit az okoz, ha elveszíti az ember a szeretteit. 

— Értem. — A Lovas vigyázzon rád, apám! Maron, fivérem. 
Getasz és Szeuthész, bajtársaim. — Bizony, 
mindannyiunkat érnek veszteségek. Ez egyike az élet 
megróbáltatásainak. . Muszáj megbirkóznia vele az 
embernek, amennyire tud. 

— Bölcs szavak — mondta Navio. 

Csendben üldögéltek egy ideig. Carbo és Navio azon 
gondolkozott, vajon mi hozta a vezérüket váratlanul ide. 


- A jövő hónapban elérjük Thuriit - jelentette ki 
Spartacus. — Jó lesz abbahagyni a menetelést, ugye? 

Egyetértőn mormogtak. 

— Szeretnétek tudni, miért vagyok itt, mi? 

- Nem csak úgy társalogni jöttél - mondta Carbo 
kimérten. 

Spartacus komoly pillantást vetett rá. 

— Nem. 

Publipor bukkant elő a sátrából, a szájából egy gally 
lógott ki. Éppen nekilátott a fogát tisztogatni, amikor 
észrevette a látogatót. Gyorsan köpött egyet. 

— Spartacus! Megtiszteltetés látni téged. 

— Publipor! Jól vagy? 

-Igen, — uram. — Köszönöm, uram.  - —— Publipor 
bocsánatkérőn felemelte a gallyat. — Lefeküdni készültem. 
De visszajövök. 

— Szerintem semmi szükség rá. Pihenj egy kicsit! Holnap 
is hosszú napnak nézünk elébe. - Hangja barátságos, ám 
parancsoló volt. 

Publipor megkönnyebbülni látszott. 

— Jól van hát. Jó éjszakát, uram! 

— Aludj jól! - Spartacus visszafordult Carbóhoz és 
Navióhoz. - Derék ember. 

— Az -— értett egyet Carbo. - Jó nyomkereső. Neki 
köszönhető, hogy legtöbbször szarvassal vagy vaddisznóval 
térünk vissza, ha vadászni mentünk. 

— Jól bánik az íjjal. A kardforgatással hogy halad? 

— Elég jól — válaszolta Navio. — Pár hónap kérdése, és 
felveszi majd a versenyt a többséggel. 

— Helyes. Thuriiban alkalmasint nem lesz akadálya, 
hogy kiképzésre használjuk az időt. Valószínűtlen, hogy a 
rómaiak télen támadnak meg bennünket. De nem fognak 
tétlenkedni. - Spartacus arca elkomorodott. - Ezt 


tudjátok, ugye? Az teljesen ki van zárva, hogy békén 
hagyjanak bennünket. 

— Igen -— válaszolták mindketten. 

Arnax szeme elkerekedett. 

— Egyelőre fogalmunk sincs, mit terveznek a kutyák. Ők 
viszont hírt kapnak az átvonulásunkról minden római 
polgártól, akinek a birtokán megjelenünk. 

- Nem sokat tehetünk ez ügyben - mondta Navio. — És 
nehéz olyan jó hírszerzésre szert tenni, mint amilyen a 
rómaiaktól kitelik. A  dezertőrök, akik csatlakoztak 
hozzánk, nem kockáztathatják, hogy visszatérjenek az 
egységeikhez. Keresztre feszítenék őket. 

— Tudom. Viszont hallottam egy érdekes dolgot. Tegnap 
az egyik őrjárat megállított egy kereskedőt, aki Rómából 
jött. Mesélt ezt-azt. 

Carbóék érdeklődéssel eltelve hajoltak előre. 

— Crassusra bízták az ellenünk indított hadjárat 
vezetését. 

Carbo érezte, hogy kiszökik a vér az arcából. 

— Ugyanaz az ember, aki... 

— Igen. Ugyanaz, aki tönkretette a családodat. Ugyanaz, 
aki előtt Capuában vívtam. Különös a sors, mi? 

— Igen — suttogta Carbo, ökölbe szorítva a kezét. 

—- Crassus nyilván hamarosan beszédet intéz a 
Szenátushoz. Arra gondoltam, jó lenne hallani, hogy mi a 
mondandója. Esetleg a bordái közé tolni egy pengét, ha 
alkalom adódik. — Az ötlet kezdettől fogya merésznek, sőt 
vakmerőnek tűnt, de most, hogy hangosan kimondta, 
Spartacusnak jólesett belegondolnia a horderejébe. Ő 
megy, és senki nem fogja megállítani. 

Navio felvonta a szemöldökét. 

— Ismét Carbót és engem bízol meg? 

— Nem, nem Carbót és téged. 


Carbo döbbenten dőlt előre ültében. 

— Micsoda? Úgy érted...? 

— Te meg én, igen. Mi fogunk Rómába menni. Egyenesen 
a viperafészekbe! Meglátjuk, mire jutunk. 

— Komolyan beszélsz? -— Carbo önkéntelenül maga elé 
képzelte a szüleit. Bűntudattal hessegette el a képet. 

-— Soha nem beszéltem komolyabban. - Spartacus 
fülében még ott csengett Ariadné hangja, amint arra inti, 
hogy ne menjen. Még mindig látta a hitetlenkedést Pulcher 
és Egbeo arcán. — Én vagyok a sereg vezére. Én döntöm el, 
mi történik. 

Carbo bólintott. 

— Csak te meg én? 

-Igen. Te eljátszhatod a nagygazda fiát. Én meg a 
rabszolgád leszek. 

— Ez beválhat — mormogta Carbo zavartan. 

— Mi lesz a sereggel? — sziszegte Navio. — Nem hagyhatod 
Castust és Gannicust felügyelet nélkül. Az a két kutya 
mindent tönkre fog tenni! 

— Nem, nem így lesz. Ők is egy jó helyet akarnak találni, 
ahol áttelelhetnek, akárcsak én. Miután megérkezünk 
Thuriiba, nem akarnak mást, csak bort vedelni meg 
üzekedni. - Spartacus tudta, hogy ez nem igaz. 
Távollétében a gallok kettőzött erőfeszítéssel igyekeznek 
majd új híveket megnyerni maguknak. De már 
elhatározásra jutott. Ha visszatér, majd megerősíti a vezéri 
szerepét. — Megbeszéltem Pulcherrel és Egbeóval, mi a 
teendő, ha bármiféle római sereg tűnne fel. Közbe tudnak 
avatkozni, ha a gallok valami őrültségre szánnák el 
magukat. 

Navión kétkedés látszott, de nem vitatkozott. 

-— Mi lesz Ariadnéval? Most már bármelyik nap 
megszülhet, nem? - Carbo az összes többi katonához 


hasolóan nagy tisztelettel viseltetett Spartacus felesége 
iránt. Előrehaladott terhessége ellenére Ariadné továbbra 
is úgy menetelt, mint bárki más. -— Nem akarsz itt lenni a 
fiad születésekor? 

Spartacus szigorú pillantást vetett rá. 

— Ariadné azt mondja, hogy a gyerek nem fog három 
héten belül megszületni. Hiszek neki. Az asszonyok tudják 
az ilyesmit. 

— Értem - mormogta Carbo. 

— Holnap reggel indulunk, és másfél hétnél egy kicsivel 
hosszabb idő múlva érünk Rómába. Ha tudunk lovakat 
vásárolni, még gyorsabbak leszünk. - Spartacus Navióra 
nézett. 

— Thuriinál éppen annyi időtök lesz, hogy emeljetek egy 
kunyhót Ariadnénak, mire visszatérünk. 

— Ez lesz az első dolog, amit megteszünk. 

—- Ha biztos vagy a dolgodban... - mondta Carbo 
kételkedőn. Még soha nem lovagolt egyhuzamban ilyen 
sokat. 

— Az vagyok. —- Spartacus egy szót sem szólt a heves 
vitáról, amelyet Ariadnéval folytatott erről. Ariadné teljesen 
ellenezte a távozását, mint mondta, nem azért, mert 
esetleg nem lesz jelen a szülésnél, hanem a veszélyek 
miatt, amelyekkel szembesülni fog. Mi van, ha felismernek 
Rómában?, szegezte neki a kérdést többször is. Spartacus 
nevetett. Ki ismerne fel? Annak, hogy találkozom valakivel, 
aki ismer, kisebb a valószínűsége, mint annak, hogy egy 
jégcsap túléli a déli napsütést. Megfogta Ariadné kezét. Ki 
kell derítenem, mit terveznek az átkozott rómaiak. Ilyen 
esély csak egyszer adatik Crassus megölésére. Magammal 
viszem Carbót. Ó született római. A rabszolgáját fogom 
játszani. Rövid üzleti útra megyünk Rómába, csak két 
ember egy sokezres tömegben. Hogyan üthetne ez ki balul? 


Ariadné végül beleegyezett, mert látta, hogy Spartacus 
nem tágít, de már ismét feszültség volt közöttük. Ez 
megoldható, amikor visszatérek, gondolta Spartacus. 

— Szóval jössz? 

Ahogyan az első alkalommal, amikor Spartacus így 
intézett hozzá kérést, mint férfi a férfihoz, és nem mint 
vezér az alárendeltjéhez, Carbo meghatódott. Titkon azért 
is örvendezett, mert Rómában esélye nyílhatott rá, hogy 
találkozzék a szüleivel. 

— Természetesen. 

— Helyes. 

Spartacus felállt. 

— Nem kérsz egy kis bort? - Carbo intett a kezével, mire 
Arnax sietve a sátrukban lévő amfora felé indult. 

—- Nem, azt akarom, hogy reggel tiszta legyen a fejem. 
Több mint húsz mérföldet kell megtennünk naponta. 

— Értem. Hagyd, Arnax! 

— Nekem azért melegíts egy kicsit — rendelkezett Navio. — 
Ha Carbo nem is, én iszom egy kupával. A sikeretekre és 
ami fontosabb, arra, hogy épségben visszatérjetek. 

— Köszönöm. - Spartacus figyelmeztető pillantást vetett 
rájuk. — Mondanom sem kell, hogy erről nem beszélhettek. 
Senkinek! 

Carbo és Navio bólintottak. 

—- Én nem fogok semmiképp - bökte ki Arnax rémülten. 

— Rendben. Tudom, hogy nem fogsz beszélni. 

Spartacus kurtán biccentett, és eltűnt a sötétségben. 

Navio utánaintett a fejével. 

— Istenek, lefogadom, hogy erre nem számítottál. 

— Még mindig nem tudom elhinni. 

- Én sem. Nem Rómában kötöttek ki a szüleid végül? 

A levelével kapcsolatos kalamajka után Carbo elmesélte 
Naviónak az egész történetet. 


— De igen. 

— Szeretnéd látni őket? 

—- Nem tudom. Lehet, hogy nem nyílik rá lehetőségem. 

— Mikor lesz ennél jobb alkalmad? 

— Hagyjuk! 

— Jól van. 

Carbo tűnődve a lángokba meredt. Igazság szerint 
ódzkodott a szülei viszontlátásától. Mit mondana nekik, 
hol volt az elmúlt több mint egy esztendőben? Mindenről 
hazudnia kellene. Ennek ellenére belesajdult a szíve, ha 
rájuk gondolt. 


Carbo jóval pirkadat előtt felébredt. Óvatosan, hogy ne 
zavarja fel Naviót és Arnaxot, ledobta a takaróit. 
Összegöngyölte és a batyujába helyezte őket, mely készen 
hevert mellette. Teljesen felöltözve feküdt le, így hát nem 
volt más dolga, mint belebújni a szandáljába, megragadni 
a tőrét, és kimászni. Bár félig-meddig számított rá, hogy 
ott találja Spartacust, meghökkent a félhomályból 
előbukkanó alak láttán. 

— Régóta itt vagy? - suttogta. 

— Egy kis ideje. 

— Nem tudtál aludni? 

— Valami ilyesmi. 

Belefáradtam az  Ariadnéból áradó  rosszallásba. 
Bánkódott, hogy nem búcsűzott el, de a közöttük lévő 
hűvösség az éjszaka folyamán vastag dérré keményedett. 

Furcsa kard, sisak és mellvért nélkül látni Spartacust, 
gondolta Carbo. A vezére egyszerű gyapjútunikát és 
szandált viselt. Batyu és egy vaskos husáng volt nála. A 
vállán egy bőrszíj volt, azon pedig egy hüvelyben kés. Úgy 
nézett ki, mint egy mezei rabszolga. 

— Készen állok. 


— Add ide a batyudat! 

— Mi? 

— Ha te vagy a gazda, én pedig a rabszolga, akkor nekem 
kell vinnem mindkettőnk málháját. Kezdettől fogva. Csak 
az istenek a tudói, kivel találkozunk az úton. Nincs 
értelme gyanút kelteni, igaz? 

— De... 

— Add ide! 

Carbo félszeg mozdulattal teljesítette az utasítást. 

— Nincs fegyvered? 

— Csak ez. - Carbo a tőrére ütött. 

— Rendben. Induljunk! Hosszú az út Rómáig. 

Carbo vetett egy utolsó pillantást a  sátrára. 
Összeszorult a gyomra a gondolattól, hogy esetleg soha 
többé nem látja Naviót és Aranxot. Észre sem veszik, hogy 
elmentem, és már vissza is értem, mondta magának. 
Hátraszegte a vállát, és elindult, nyomában Spartacusszal, 
aki egy lépéssel lemaradva követte. 

— Az istenek legyenek veletek! — hallatszott egy halk 
hang. 

Carbo megfordult, és Naviót látta, amint elődugja a fejét 
a sátrukból. Elmosolyodott. 

— Köszönöm. 

A két férfi biccentett búűcsúzásképpen, és végiglépdelt a 
sátrak sorai között. Hosszú időbe telt, hogy elérjenek a 
két, erdővel borított hegycsúcs között elhelyezkedő 
hatalmas tábor pereméig. A táborszélhez közeledve számos 
őrszem mellett haladtak el, akik mosolyogtak, és intettek 
nekik. 

- Azt hiszik, hogy csak a környékre megyünk 
felderítőútra — mormogta Spartacus. — Pulcherrel tegnap 
este elhíreszteltettem a dolgot. 

— Mit fognak szólni, ha nem jövünk vissza? 


— Ha bárki kérdezi, Pulchernek azt kell mondania, hogy 
délre mentünk, a sereg elé, szemrevételezni a 
terepviszonyokat. Nem sokat számít, ha az emberek nem 
hiszik el. Nem érdekli már más őket, csak hogy Thuriihoz 
érjenek. Visszatérünk, mielőtt bármilyen komoly gond 
lenne. 

Felidézte magában, mennyire örült Castus, amikor a 
tervezett útjáról beszélt neki. Gannicus is örvendezni 
látszott, de a lehetőség, hogy valamirevaló értesülésekhez 
juthatnak és megölhetik Crassust, nagyobb súllyal esett a 
latba. Nem fognak olyan sok embert a maguk oldalára 
állítani. 

A tábort elhagyva felkapaszkodtak egy bükkfák borította 
meredek lejtőn, majd leereszkedtek a túloldalán. Keleten 
már gyorsan világosodott az égbolt, de ez nem számított 
többé. Csak az őrszemek és Publipor látta távozni őket. 

Legalábbis ezt gondolták. 


Kilenc nappal később Spartacus és Carbo már majdnem 
Rómába ért. Megfelelő hátaslovakat keríteni bosszantóan 
sok időt vett volna igénybe. Így hát gyalogoltak, több mint 
húsz mérföldet téve meg mindennap, mégis lényegesen 
gyorsabb tempóban, mint ahogyan a rabszolgasereg 
haladt, fáradságos menetelés volt, de Carbo nem 
panaszkodott. Spartacus cipelte mindkettejük málháját, ő 
pedig csak a vizestömlöt vitte, hogy könnyítsen a terhén. 
Az első adandó alkalommal kijöttek a hegyek közül, és 
rátértek a fővárosba vezető leggyorsabb útra, a Via 
Appiára, amely Brundisiumtól vitt Rómába. A fekete 
bazalttömbökkel kikövezett út a Köztársaság fő ütőere volt, 
amelyen árut, katonákat, utazókat és mindenféle 
hivatalnokokat szállító kocsik közlekedtek. Carbo és 
Spartacus eltűntek a főváros felé áramló emberáradatban. 


Egy voltak csupán a dolga után igyekvő rengeteg gazda és 
szolgája közül. 

Abban állapodtak meg, hogy csak akkor beszélnek 
egymással, ha senki más nem látszik a közelben. Az út 
menti fogadókban, ahol esténként megszálltak, Carbo egy 
kis szobát vett ki, a trák pedig az istállókban, sőt 
esetenként szabad ég alatt aludt. A mezei rabszolgák 
körében szokványos volt a kemény bánásmód, és 
Spartacus azt akarta, hogy ők se nézzenek ki másképpen. 
Mindennek zökkenőmentesen kellett mennie, mert az idő 
lényeges tényező volt. Ha túlságosan sokáig marad távol, a 
gallok még tényleg csinálnak valami bajt. És lemaradhat a 
fia születéséről. 

— Most már biztosan közel járunk - mondta Carbo egy 
kiváltképp pompás, téglából épült sírra mutatva. — Egyre 
nagyobbak lesznek. 

Mérföldeken át mauzóleumok, gazdag és hatalmas 
emberek tiszteletére emelt síremlékek szegélyezték az utat. 

— Igazad van. Latrokból és olcsó lányokból is kevesebbet 
látni. 

— A városi őrség valószínűleg nem tűri meg őket a város 
közelében. 

— Ez a helyzet — mondta Spartacus. — Odanézz! Elöl! 

Carbo az előttük lévő emberek feje fölött magas kőfalat 
pillantott meg. 

Ez hatalmas! Spartacus bosszúsan felmordult. Róma 
védművei félelmetesek voltak. A nem kevesebb mint öt, 
egymás vállán álló ember magasságáig tornyosuló fal 
jókora sárga tufakövekből épült. Látta a tetején fel és alá 
lépdelő őrjáratozó katonákat. A fővárosba vezető vasalt 
kapu mindkét oldalán egy torony meredezett. Mindkettőn 
egy pár könnyű hajítógép volt. 


Spartacus mindig is csak bizonytalanul fontolgatta 
Róma elfoglalását, most pedig teljesen elvetette az ötletet. 
Hadmérnökökre lenne szükségem, hogy több száz 
hatalmas hajítógépet építsenek nekem. Még akkor is 
hónapok kellenének, hogy elég lyukat üssünk a falon egy 
sikeres  rohamhoz.  Hónapokra, és ezalatt légiókat 
állítanának fel másutt Itáliában. 

— Mennyi idős? 

—- Több mint háromszáz éves - válaszolta büszkén 
Carbo. 

— Azután emelték, hogy feldúlták a várost a gallok. 

— Lenyűgöző, de átkozottul nagy kár, hogy felépült. 
Talán másképp alakultak volna a dolgok Hannibállal. És 
most velem is. 

Carbo büszkesége szertefoszlott. 

— Milyen hosszú? 

—- Öt mérföld. Közrefogja mind a hét dombot. Van egy 
mély vizesárok is. Akkor látjuk majd, ha közelebb érünk. 

— Alig várom — mondta Spartacus szárazon. — Hol lakik a 
bácsikád? 

— Az Esguilinus-dombon. 

Elkerülhetetlen volt, hogy Carbo elmesélje 
Spartacusnak a családja teljes történetét. A trák már 
előzőleg tudta, hogy Crassus milyen szerepet játszott a 
tönkremenetelükben. 

— Szeretnéd látni őket? -— kérdezte Spartacus. 

—-Igen - válaszolta Carbo, és még élénken élt az 
emlékezetében a ballépése, ahogy Mutinában levelet 
diktált. 

- Azt hiszem, el kell menned hozzájuk - mondta 
Spartacus Carbo elképedésére. 

— Még mindig úgy véled, hogy jó ötlet kapcsolatba 
lépnem a szüleimmel? 


— Ha adódik rá alkalom, igen. Bármikor meghalhatsz. 

Carbo megborzongott. 

— Azt hiszem, az Esguilinus nincs messze a Gapenától, 
attól a kaputól, amelyikhez tartunk. Nem lesz nehéz 
odatalálni. 

— Lassan a testtel! — figyelmeztette Spartacus. — Először 
keressünk egy helyet, ahol megszállhatunk! Tartsunk 
terepszemlét! Lássuk, hogy állnak a dolgok! 

Carbo elvörösödött. 

— Bocsánat. 

— Meglesz az esélyed. 

Carbo elégedetten baktatott tovább, és elhatározta, hogy 
megcsodálja a város látnivalóit, melyeket hallomásból jól 
ismert, de sosem látott. A fővárosról szóló történeteken 
nőtt fel: sokat meséltek neki a Forum Romanumról, a 
nyitott térről, ahol a polgárok összejöttek társalogni, 
üzletelni és kérvényeket intézni a szenátorokhoz. A tér a 
Capitolium-domb tövében volt, melyen hatalmas 
templomegyüttes és Jupiter szobra magasodott. Nem volt 
rá idő, de Carbo nagyon szerette volna megnézni a Circus 
Maximust is, a természet által létrehozott stadiont, 
melynek oldalait az Aventinus és a Palatinus-domb 
meredek lejtői alkották. 

A csodálkozása helyébe hamarosan meghökkenés lépett. 
Miután áthaladtak az óriási kövekből emelt fal alatt, csak 
a bazaltkővel kirakott út őrizte meg a pompáját. A 
kétoldalt a dombokra felvezető utcák azonban keskenyek 
és kövezetlenek voltak, és egyáltalán nem különböztek a 
capuaiaktól. A házak magasabbak voltak, mint 
amilyeneket Carbo és Spartacus valaha is látott — három-, 
négy-, sőt ötemeletes is akadt közöttük -, ám 
többségükben hitvány építménynek tűntek. A levegőt 
bomló hulladék és emberi ürülék nehéz szaga ülte meg, 


valamint vizelet maró bűze, mely a Porta Capena 
környékén csoportosuló cserzőműhelyekből áradt. És sok 
volt az ember. Többen voltak, mint amennyit akár Carbo, 
akár Spartacus el tudott volna képzelni egyetlen helyre 
összezsúfolva. Tolakodtak, lökdösődtek, annyira lefoglalta 
őket a saját dolguk, hogy nem is néztek a többi járókelőre. 

A  tülekedéshez hozzájárultak az utat megtöltő 
kocsisorok. A két vagy több ökör vontatta szekerek 
zöldségekkel, hasított disznókkal, magasan felhalmozott 
terrakottaedényekkel és minden más elképzelhető 
árucikkel voltak tele. A hajtók ordítozva szitkokat szórtak 
egymásra és a gyalogosokra. Önmagukon kívül mindenkit 
hibáztattak a tolongásért. Carbo az út szélére húzódott, 
remélve, hogy gyorsabban haladhatnak, de ott meg a 
boltok, vendéglők és fogadók töltötték meg maguk előtt a 
helyet állványokkal, asztalokkal és eladásra kínált 
portékákkal. — Közöttük minden hozzáférhető helyet 
fogatlan koldusok - leprások, csonkabonkák és cingár 
gyerekek - foglaltak el, vagy zsonglőrök, kígyóbűvölők és 
más mutatványosok. 

— Ennek semmi értelme - mondta bosszúsan. — Ha a Via 
Appián maradunk, egy napig tart, hogy eljussunk bárhová 
is. De a mellékutcák közül nem ismerek egyet sem. 

— Ezen könnyű segíteni. —- Spartacus csettintett az 
ujjával egy pisze orrú, kopottas tunikát viselő kislánynak. 
— Akarsz keresni egy ast? 

A gyerek egy pillanat alatt Spartacus mellett termett. 

— Igen, uram. 

— Engem nem kell uraznod. Rabszolga vagyok. 

— Jól van -— mondta a lány egy hanyag vállrándítással. — 
Most vagytok először a városban? 

—-Igen. Ez itt a gazdám, és szállást keres néhány 
éjszakára. Lehetőleg a központban. Nem túl hivalkodót, de 


nem is valami nagyon szegényet. Olyan helyet, ahol tiszták 
az ágyak, és nem lesz beteg az ember az ételtől. És ahol 
tényleg iható a bor. 

— Akartok lányokat is? 

—- Nem, hacsak nem tudod garantálni, hogy nem 
vérbajosak — mondta Carbo. 

A kislány szája ekkor mosolyra húzódott, kivillantva 
rothadó fogazatát. 

— Tudok egy éppen ilyen helyet. Az Elíziumi Mezők. Az 
Esguilinus és a Ouirinalis között van. 

— Messze van? - kérdezte Spartacus. 

-— Arra nem, amerre én viszlek benneteket. Gyertek 
utánam! 

A gyerek előreiramodott egy sikátorban.  Carbo 
bizonytalan pillantást vetett Spartacusra. 

— Mire vársz? 

— Megbízol benne? 

— Látta a husángomat, és hogy mindkettőnknél van tőr. 
Tudja a gyerek, hogy ostobaság lenne elárulni bennünket. 
A pénzem azt súgja, hogy egyenesen egy megfelelő 
fogadóba fog vinni bennünket. 

Carbo nem volt ebben ennyire biztos, de nem ő volt a 
főnök —- még ha úgy nézett is ki, hogy ő az. 

— Rendben. 

Szapora léptekkel a lány után indult. Spartacus követte. 
Nem sokkal később megérkeztek az Elíziumi Mezőkhöz, 
egy jellegtelen helyhez, mely a Vicus  Patrícius 
tőszomszédságában volt. Carbo rövid tájékozódás után 
megállapította, hogy a kislány azt tette, amit kértek tőle. A 
fogadó kicsiny volt, de tiszta és jó fekvésű, a tulajdonos 
pedig, egy nyájas veterán, becsületesnek tűnt. Carbo 
kifizette a gyerek járandóságát, és elfogalta a szobáját a 
földszinten. Spartacus megkereste az istállószolgát, és 


foglalt magának egy helyet az istálló padlóján. Egy rövid, 
felszínes társalgásból kiderült, hogy az egész város a hírről 
beszél, miszerint Crassust nevezték ki a Köztársaság 
haderejének főparancsnokává. 

— A consulok, ugye, nem vitatkozhattak vele tovább - 
jegyezte meg az istállószolga savanyúan. - Az ostoba 
bolondok együtt összesen háromszor szenvedtek vereséget 
Spartacustól. Ami sok az sok, igaz-e? 

— Bizony -— mormogta Spartacus, palástolva a mosolyát. 
— Tehát Crassus fog végezni a rabszolgákkal? 

— Ezt ígéri. Hat légió toborzását kezdte el. Méghozzá a 
saját pénzéből. Hát ezt nevezem én a Köztársaság odaadó 
szolgálatának. 

Spartacus számított rá, hogy hall majd rossz híreket, de 
arra nem, hogy ennyire hamar. Belül vadul szitkozódott. 
Crassus tehát rátermettebb szervező és vezér, mint látszik 
rajta. Amennyiben hat új légiója lesz a consulok 
seregeinek maradékán kívül, majdnem tíz légióval fog 
rendelkezni. Nagy Lovas, minden eddiginél nagyobb 
szükségem van a segítségedre! 

— Ez igen! Akkor hát igaz, hogy ő a leggazdagabb ember 
Rómában? 

— De még mennyire! A vagyona legnagyobb részét Sulla 
proscriptiói során szerezte. Könnyűszerrel felvásárolta a 
kivégzettek birtokait. És valahányszor tűz van, azon is 
szokott pénzt keresni. Minden égő épület tulajdonosának 
kínál egy apró összeget a javaiért. Majdnem mind 
elfogadja. Vagy ezt kapják, vagy semmit. Crassusnak saját 
tűzoltócsapata van. Amikor megköttetik az üzlet, eloltják a 
lángokat. Utána új épületet emeltet a telken, szinte semmi 
pénzért. 

— Komisz egy ember lehet. 


— Azt mondják, hogy van olyan nyájas, mint bárki más. 
Rendszeresen hozzájárul a plebs  gabonasegélyéhez. 
Crassus egy igazi bika, szénával a szarván. - Az 
istállószolga kacsintott. — Mondd meg a gazdádnak, hogy 
ha akarja, ma délután láthatja, amikor beszédet mond a 
polgárok előtt! 

— Tényleg? - kérdezte Spartacus hanyagul. -— Hol lesz a 
dolog? 

Az istállószolga felvonta a szemöldökét. 

— Elfelejtettem, hogy nem idevalók vagytok. A Forumon. 

— Köszönöm. Szólni fogok neki. - Spartacus egy 
szalmaszálat rágcsálva elindult, hogy megkeresse Carbót. 


Carbo az utazásuk során használt ágyak 
legkényelmesebbikén szundított, amikor kopogtatás zúzta 
szét az álmát. 

— Uram!? 

Carbo riadtan felült. 

— Tessék. 

Spartacus fél lábbal már bent is volt az alacsony 
mennyezetű szobában. 

— Valóban szolgálnak fel ételt a földszinten, uram. 
Disznósültet vagy rostélyon sült Íriss halat. Rendeljek 
neked? - Becsukta az ajtót. — Sosem fogod kitalálni, mi 
történik éppen ma délután! 

— Mi? 

- A rohadék Crassus beszédet mond a nép előtt a 
Forumon. 

Carbo hirtelen teljesen felébredt. 

— Kitől hallottad? 

— Az istállószolgától. Hat légiót állít fel Longinus és a 
consulok seregeinek maradványai mellé. Összesen közel 
tíz légió felett fog rendelkezni. 


Carbo émelyegni kezdett. 

— Az rengeteg legionárius. 

—- Megmondtam neked, hogy keményebbre fordul majd a 
dolog. 

— Megpróbáljuk megölni? - suttogta Carbo. 

— Ezért jöttünk ide, nemde? 

Ekkor izgalom fogta el Carbót. 

— De igen. 

— Istenek, olyan képet vágsz, mintha még jobban meg 
akarnád ölni, mint én! — nevetett Spartacus. 

— Tönkretette a családomat, sárba taszította apám 
nevét, elvette a tetőt a fejünk fölül. És miért? Mert három 
hónapos hátralékba kerültünk a nyamvadt kölcsöne 
törlesztésével. - Carbo tőre a tenyerében termett. -— 
Hihetlen gyönyörrel hasítanék bele az inas nyakába. 

— Lassan a testtel! 

Spartacus szigorú tekintete elbátortalanította Carbót. 

— Bocsánat. 

—- Semmi szükség bocsánatkérésre. Nyomós okkal 
gyűlölöd. De egy ilyen szituáció higgadtságot követel. Ki 
tudja, hogyan gondoskodik a védelméről? Ne legyen 
kétséged, azóta, hogy a közelmúltban ilyen magas 
tisztségbe került, nem szaladgál testőrök nélkül. Ha 
nekirontunk, mint két eszelős, a végén csak ő fog nevetni 
a véres hullánk láttán. Ezt nem akarod, ugye? 

—- Nem - mormogta Carbo. 

— Majd akkor döntünk, ha látjuk, hogy állnak a dolgok, 
és kikkel kell számolni. Nem korábban. - Spartacus 
túlságosan is sok embert látott csatában meghalni azért, 
mert hebehurgyán cselekedtek. Ez nem volt megfelelő 
alkalom a vakmerőségre. — Könnyen megeshet, hogy nem 
lesz esélyünk megölni Crassust. Ha így alakulna, 
egyszerűen elsétálunk. Világos? 


Carbo lenyelte a duzzogását. Ha a trák nincsen, ő már 
régóta ott feküdne a ludus temetőjében. 

— Igen. 

— Akkor tedd el azt az átkozott tőrt, és utasíts, hogy 
menjek veled ennivalóért! 

Eltartott egy pillanatig, hogy Carbo rájöjjön, miről beszél 
Spartacus. A hüvelyébe csúsztatta a tőrt, és 
elmosolyodott. 

-— Azt hiszem, szétnézek a nagyvárosban - mondta 
hangosan. —- Menet közben majd keresünk egy helyet, ahol 
ehetünk. 

Szélesre tárta az ajtót. Bár gyanakvásra nem volt semmi 
ok, örült, hogy a folyosót üresen találja. Ahogy mindig is 
szokása volt, elmondott magában egy szívből jövő fohászt. 
Jupiter, ó, Legnagyobb és Legjobb, adj nekünk alkalmat 
Crassus megölésére! Vezéreldd a  pengémet, és a 
Spartacusét is! 

Sietségében megfeledkezett róla, hogy az istenekhez 
intézett kéréseket aprólékos pontossággal kell 
megfogalmazni. 


Nyolcadik fejezet 


Ariadné vett egy mély levegőt, lekuporodott, és átadta 
magát a görcsös erőlködésnek. 

— Ez az -— mormogta a bába. — Most nyomj! 

Ariadné mindenről megfeledkezve engedelmeskedett. 
Artikulálatlan nyögés tört elő a torkából. Az álla 
megfeszült, a homlokán verejtékcseppek gyöngyöztek. 
Erős volt a fájdalom, de nem engedte, hogy úrrá legyen 
rajta. Nem hagyom, el magamat! Végül ellazultak a 
hasizmai, és a térdére roskadt. 

— Jól van. Látom a fejét. Nem tart már sokáig. 

Hamarosan megszületik a fiam, gondolta Ariadné 
boldogan. Nem lepődött meg túlságosan, amikor a fájásai 
még Spartacus távolléte alatt megkezdődtek. Hogy 
megkönnyítse számára a távozást, Spartacusnak azt 
mondta, hogy a baba csak a visszatérte után fog 
megszületni, az ösztöne azonban azt súgta, hogy a 
szülésre akár hamarabb is sor kerülhet. Végül az előző 
este kezdetét vette a vajúdás. Örült, amikor elkezdődött, 
mert a sereg éppen letáborozott, méghozzá jó helyen, egy 
hegyi patak mellett. 

Ismét felvette a korábbi  testhelyzetét: mélyen 
lekuporodott, a hátát enyhén meggörbítette, a térdét 
behajlította. Az egyik asszony, akivel baráti viszonyban 
volt, előtte állt, hogy Ariadné belekapaszkodhasson a 
kezébe. Újabb összehúzódást érzett. Ezúttal rövidebb idő 
telt el az előző óta. 

— Nyomj! -— mormogta a bába. - Muszáj nyomnod. 


Ariadné felnyögött. 

—-— Van ő... jól? - Atheas hangja, a sátoron kívülről 
hallatszott, és tele volt aggodalommal. 

— Igen, igen. Eredj, és foglald el magadat valahol másutt! 
— parancsolt rá a bába. 

Ahogy a fájdalom enyhült, Ariadné felidézte magában, 
hogy amikor felébresztette Atheast, a tetovált harcos 
őszintén ijedtnek látszott. Dacára a kimerültségének, 
Ariadné elmosolyodott. Atheas, az egyik legvadabb harcos, 
akit valaha látott, önmaga félszeg, motyogó árnyékává 
vált. Ilyenek a férfiak. Ariadné higgadtan szólt Atheasnak, 
hogy menjen el a bábáért, egy vénasszonyért, aki 
hónapokkal korábban csatlakozott hozzájuk. Atheas 
ezután megvitte a hírt Castusnak és Gannicusnak. 
Ariadné még mindig emlékezett, mennyire meglepettnek 
látszott a szkíta, miközben beszámolt neki arról, hogy mit 
feleltek. - Egyáltalán nem vitatkoztak. Mindketten azt 
mondták, hogy a sereg egy helyben marad addig, amíg a 
baba meg nem születik. 

Persze hogy ezt mondták, gondolta Ariadné. Ha 
ragaszkodtak volna hozzá, hogy a sereg továbbvonuljon 
aznap, veszélynek tették volna ki őt. Egy nap ide vagy ide 
nem sokat számított a haladásuk szempontjából, és bár 
mindketten bátor emberek voltak, Ariadné úgy vélte, hogy 
egyikük sem szeretne szembenézni Spartacus haragjával, 
ha valami rosszul alakul. 

Ismét megfeszültek az izmai, és tudta, hogy elérkezett a 
pillanat. Elkezdett nyomni, ahogy korábban soha. A bába 
mögötte állt, és biztatón megpaskolta a vállát. 

— Gyerünk, ne hagyd abba! Már majdnem megvan. 

Ariadné érezte, hogy valami folyadék a lábszárára 
Íröccsen, és hallotta a bába örömteli kiáltását. 
Ugyanebben a pillanatban megszűnt az altestét feszítő 


roppant nyomás. Elhagyta az ereje, és ha nem szorítja az 
asszony a karját, összeroskadt volna. Aggodalom fogta el. 

— Fiút szültél — mondta halkan a bába. — Egészségesnek 
látszik, hála az isteneknek! 

— Fiú. Tudtam, hogy fiú. Mutasd meg! 

-— Emeld meg a lábadat. - Ahogy Ariadné 
engedelmeskedett, a bába alája nyúlt, óvatosan, hogy ne 
sértse meg a köldökzsinórt. Egy apró, vörös, nyálka 
borította végtagkupacot nyomtak a kezébe. Annyira szép 
volt, hogy Ariadné úgy érezte, meghasad a szíve. 

— Kisfiam - suttogta, a karjába fogva a babát. - Légy 
üdvözölve! 

— Segítsétek a fekhelyéhez - rendelkezett a bába. 

Ariadné érezte, hogy megfordítják. A hátán a kezek 
gyengéden támogatták, amig megtette a néhány lépést a 
takarókhoz. Lefeküdt, magához szorítva az újszülöttet. 
Előkerült egy különlegesen készített gyapjútakaró, hogy 
abba pólyálják a fiát. Rátették a mellkasára. Ariadné a 
parányi fejecskét simogatta, melyet fekete hajpihék 
borítottak. 

— Szép fiú vagy, akárcsak apád. Az összes lány téged 
akar majd. 

— Hogyan fogod nevezni? - kérdezte a bába. 

— Maronnak. Spartacus fivére után, aki a rómaiak ellen 
vívott harcban esett el. 

— Karakán név. 

Ariadné hallotta, hogy a barátnője tiltakozik, és aztán 
megjelent a sátorban még valaki. Felpillantva látta, hogy 
Atheas hajol fölébe. A szkíta rendszerint szigorú arcán 
tiszteletteljes áhítat tükröződött. 

— Fiú? 

Ariadné elmosolyodott. 

— Igen. 


— Egészséges? 

Ariadné bólintott. 

— Maron a neve. 

— Az... jó. — Atheas foga fehéren villogott a homályban. — 
Hála legyen... az isteneknek! A Nagy Lovasnak... főleg. 
Lesz rá... gondom nekem. 

— Köszönöm - mondta Ariadné. 

A Dionüszosznak járó köszönete kinyilvánításával 
várhatott. Atheas bolond módjára vigyorogva kihátrált. 
Ariadné lehunyta a szemét. Még soha nem volt ennyire 
fáradt. A bába megbökte. 

— Idd meg ezt! Gyógyital. Van benne egy fű, ami segít fel. 
épülni szülés után, a többitől meg kialszod magad, és 
vissza, nyered az erődet. És a gyereknek muszáj ennie. 
Pihenhetsz, amíg a melleden van. 

A gyermek elkezdett szopni, és ez mosolyra fakasztotta 
Ariadnét. 

— Ízlik neki. 

— Az a jó - jelentette ki a bába, elégedetten nézve a 
fiúcskát. — Feltalálja magát. 

Még jobban felfogja, mire Spartacus visszatér, gondolta 
Ariadné, és igyekezett nem tudomást venni az 
aggodalomról, mely folyamatosan gyötörte a férje távozása 
óta. Az istentől sem kapott semmilyen üzenetet 
Spartacusról. Legalább a rettenetes álom nem ismétlődött 
meg, amelyben hiába kereste a holttestét a keresztre 
feszített emberek százai között. Viszont fogom látni. 
Bizonyos, mert látnia kell a fiát. Lepillantott Maronra, és 
mosolyra húzódott az ajka. 

— Apád nagyon büszke lesz, amikor meglát téged. 

Ariadnét pillanatokon belül elnyomta az álom. 


Amikor előbukkantak a fogadóból, Carbo meglepve látta, 
hogy az utcagyerek a szemközti épület falánál lebzsel. 
Bosszúsan igyekezett úgy tenni, mintha nem venné észre, 
de ez nem akadályozta meg a kislányt, hogy feléje 
iramodjon. 

— Mentek valahová? 

— Mi közöd hozzá? - csattant fel Carbo. 

— Gondoltam, szükséged lehet valakire, aki ismeri a 
helyet. 

— Hát nincsen. Tűnj el! 

Carbo a Vicus Patrícius felé indult, úgy téve, mintha 
tudná, hogy merre megy. A gyerek dallamtalanul 
fütyörészve szökdécselt mellettük. Carbo érezte, hogy 
Spartacus mosolyog a háta mögött. 

— Azt hiszem, megmondtam, hogy kotródjál el. 

— Szabad polgár vagyok. Nem tilthatod meg nekem, hogy 
én is erre menjek. 

— Nem? - Carbo hangja csípős volt. 

-— Nem. 

Carbo szaporázta a lépteit, mire a kislány lemaradt 
mögöttük. A tempó nem sokat számított. Nagyjából száz 
lépéssel később a Vicus Patriciusba balról beletorkollott a 
Via Labicana, és a tülekedés éppoly nagy lett, mint 
előzőleg. Carbo hirtelen megtorpant. A kereszteződés tele 
volt szekerekkel, gyaloghintókkal és gyalogosokkal. 

— Mozgás, fiúk! 

Egy optio vezetésével egy csapatnyi katona furakodott 
kifelé a tömegből és vonult az Elíziumi Mezők irányába. 
Hátul oszlopban rabszolgák araszoltak egy szigorú arcú, 
kezében korbácsot tartó férfi vezetésével. A rongyokba 
öltözött,  nyakuknál egymáshoz láncolt rabszolgák 
nyilvánvalóan a piacra tartottak. Volt egy temetési menet 
is: az elhunyt finom lepedőkkel letakartan hevert egy 


kereveten, melyet férfi rokonai emeltek magasra. Az ősi 
tradíciónak megfelelően fáklyavivő rabszolgák haladtak 
mellettük. Előttük néhány muzsikus játszott gyászindulót, 
mintha ezzel utat nyithatnának a tömegben. Carbo 
tehetetlenül és bosszúsan körbepillantott. 

— Biztosan nem akartok vezetőt? - kérdezte egy ismerős, 
vékony hang. 

Carbo félig megfordult, mintha a gyerekre nézne, de 
egyszersmind Spartacusra is vetett egy kérdő pillantást. A 
trák alig észrevehető bólintása láttán mogorván ezt 
kérdezte: 

— Mi a neved? 

— Tertulla. Röviden Tulla. 

— Hány nyarat láttál? 

— Hetet vagy nyolcat. Azt hiszem. 

— Azt hiszed? 

- Nem tudom biztosan. Egyedül vagyok, mióta az 
eszemet tudom. 

— Nincs családod? 

Tulla dacos pillantást vetett rá. 

— Nincs szükségem együttérzésre, uram.  Feltalálom 
magamat, világos? 

- Azt meghiszem. - Dacára Tulla szemtelenségének, 
Carbót szánakozás töltötte el. A lányka apró, szurtos és 
rosszul táplált volt. — Hol laksz? 

Ismét a dacos pillantás. 

— Clemens, a pék megengendi, hogy a kemencéje mellett 
aludjak, cserében pedig vigyázok az üzletére. Idehallgass, 
kell segítség, vagy nem? 

— Vannak intéznivalóid, mi? -— szólt közbe Spartacus. 

- Éppenséggel vannak. 

—- Értem - mondta Carbo ravaszkásan. —- Ne engedd, 
hogy visszatartsalak! 


Azonnal megváltozott a gyerek magatartása. 

— Várhat a dolog. 

Carbo az állát dörzsölve hagyta, hogy a lányka puhuljon 
egy kicsit. 

— Milyen messze van a Forum? 

— Nagyjából fél mérföld. Lehet, hogy kevesebb. 

Ezt gondolta Carbo is. 

— Kapsz még egy ast, ha odaviszel bennünket. 

— Hármat. Nézd a tömeget! Innentől egyre rosszabb lesz. 
Mindenki hallani akarja Crassus beszédét. Te nem ezért 
jöttél? 

— Crassus? Nem, én csak úgy meg akarom nézni a 
helyet - hazudta Carbo ártatlan képpel. 

— Rossz napot választottál városnézésre. 

— Két ast adok neked, és nem többet. 

Tulla kinyújtotta a koszos kezét. 

— Előre akarom a fizetségemet. 

Carbo az erszényébe túrt, és a levegőbe dobott egy 
pénzérmét. A gyerek gyakorlott kézzel elkapta. 

— Ez csak egy as! 

— A másikat akkor kapod meg, ha odaértünk. 

Tullának a szeme sem rebbent. 

— Ugyannyibe fog kerülni, hogy visszavigyelek az 
Elíziumi Mezőkhöz. Hidd el, jobb lesz sötétedés előtt sort 
keríteni rá. 

— Mondok én neked valamit - szólalt meg Carbo hirtelen 
ötlettel. -— Lehetsz a vezetőnk egész idő alatt, amig itt 
tartózkodunk. Egy teljes denariust fizetek neked a 
következő három napra. 

— Két napra. 

— Rendben. - Carbo egyébként is ennyi időre gondolt 
valójában. 

— A felét most - követelte Tulla. 


— Bizonyára  tréfálsz.  Nyomod veszne abban a 
pillanatban, ahogy a Forumra érünk. - Carbo átadott egy 
újabb ast. — Ma este kapni fogsz még egyet. 

— Jól van - hangzott a zsémbes felelet. — De útközben 
vehetsz nekem egy kolbászt. 

Carbónak eszébe jutott a saját korgó gyomra, és 
elmosolyodott. 

— Tudsz egy jó helyet, ahol vehetnék? 

Tulla máris tiízlépésnyi mélyen járt egy sikátorban. 

— A legjobbat Rómában! Gyertek! 

Carbo Spartacusra pillantott. 

— Jól tetted. Haszunkra lesz. Főleg, ha sietve kell 
elpucolnunk. 

— Én is erre gondoltam. 

— Ügyelj arra, hogy mit mondasz előtte! — figyelmeztette 
Spartacus. — Egy pillanat alatt feladna bennünket. 

Carbo komoran bólintott. 

— Akkor hát együnk valamit. Kopog a szemem az 
éhségtől. 

— Az enyém is. 

Carbo szapora léptekkel Tulla után eredt, aki már 
majdnem eltűnt előlük. 

A kislány igazat beszélt a kifőzdéről. A fokhagymás és 
fűszeres kolbászok, amelyeket Carbo vásárolt maguknak, 
a legjobbak közé tartoztak. A kolbászárustól Tulla szűk 
sikátorok úűtvesztőjén vezette őket végig. Agyagedények 
cserepein, törött bútorok darabjain és a környező 
cenaculákból származó hulladékon tapostak. 

— Nézzetek a lábatok elé! -— mondta Tulla. — Az összes 
sikátor ugyanilyen. Visszavihetlek benneteket a főutcára, 
ha akarod. 

Carbo oldalvást pillantott. 

— Nem - mormogta Spartacus. 


— Menj tovább! - sóhajtotta Carbo. 

- Már majdnem ott vagyunk. 

Carbo szívverése felgyorsult, amikor Tulla diadalmasan 
kivezette őket a jókora, nyílt térre. Pillantása a csődület 
fölött azonnal a Forum mellett magasodó lapos tetejű, 
meredek oldalú dombra siklott. A csúcs szélén a szakállas 
Jupiter óriási festett szobra állt. Mintha szemmel tartotta 
volna a várost, akárcsak a mögötte lévő, aranyozott tetejű 
templom. Carbo eltelt áhítattal. Hangtalanul elmorzsolt 
egy fohászt. 

- Jól néz ki, mi? - szólalt meg Tulla. - Láttam 
parasztokat térdre esni, amikor meglátták. 

Spartacust felbőszítette a Forum, a templomok, a 
szobor és egészében véve a Köztársaság központjának 
látványa. Mennyire szeretné lerombolni az egészet, de 
túlságosan  — hatalmas. Erősödő bosszúsággal és 
rosszkedvvel viaskodott. 

— Hol fog beszélni Crassus? - kérdezte Carbo. — A Curia 
lépcsőin? 

Tulla megrázta a fejét. 

— Valószínűleg inkább az emelvényen, ami a Rostránál 
van. 

Carbo érzékelte Spartacus kérdését. 

— Az ugye egy oszlop, amit az elfoglalt karthágói hajók 
orrdíiszeivel ékesítettek? 

— Valami olyasmi — hangzott a bizonytalan válasz. 

— A Karthágó elleni első háború után épült - jelentette ki 
Carbo magabiztosan, felidézve a gyerekkori magiszterétől 
hallottakat. 

Egy háború, amelyet elsősorban tengeren vívtak. És 
amelyet a rómaiak annak ellenére nyertek meg, hogy 
kezdetben nem volt flottájuk, gondolta Spartacus keserűen. 


— Ott élnek a Vesta-szüzek - mutatott Tulla egy kör 
alakú templomra, melynek teteje tőlük jobbra látszott. — 
Sok más templom is van a Forum szélén. Az egyik Gastoré 
és Polluxé, aztán... 

-Igen, igen - szakította félbe Carbo.  Érzékelte 
Spartacus türelmetlenségét. -— Menjünk tovább! Egy egész 
napig fog tartani, ha keresztül kell furakodnunk ezen a 
tömegen. 

—-— Nem figyeltél arra, amit mondtam? A Forumon 
mindenütt ez lesz. Fél Róma hallani akarja Crassustól, 
hogyan fogja szétzúzni Spartacust. Alighanem a boltok is 
bezárnak a piacokon erre az időre. 

-Ó. - Carbo csalódottságot mímelt. - De azért 
gondolom, meghallgathatjuk Crassust, amíg itt vagyunk. 

Tulla lesújtó pillantást vetett rá. 

—- Gondban leszel, ha innen bármit is hallani szeretnél. 

— Közelebb tudsz juttatni bennünket? 

— Persze. Csak kerülünk egyet a hátsó utcákon. — Tulla 
elfurakodott  Carbo mellett, és határozott léptekkel 


visszafelé indult arra, amerről jöttek. - Egyenesen a 
Rostrához viszlek benneteket. 

— Nagyszerű - mondta Carbo, és örült Tulla 
találékonyságának. 


A lány ezúttal egy sor sikátorba vitte őket, amelyek 
többször is keresztezték a Forum felé tartó utakat. Néhol 
gyorsan tettek meg pár tucat lépést, majd egy zsűfolt 
utcán furakodtak keresztül, hogy azután megint szapora 
léptekkel haladjanak keresztül egy újabb szűk sikátoron. 
Végül egy hosszúkás, magas épület hátsó falánál kötöttek 
ki. Carbo egymással versengő hangok sokaságát hallotta 
odabentről. 

— Ez egy piac? 


—-Igen. Meg bíróság is. A Basilica Aemilia. Tele van 
ügyvédekkel,  írnokokkal meg kereskedőkkel. És 
jövendőmondókkal is, ha jósoltatni akarsz. 

—- Arra semmi szükségem - mondta Carbo, az ajkát 
biggyesztve. -— Hazug sarlatánok egytől egyig. 

— Clemens is ezt mondja. Egynek sem engedi, hogy a 
boltja közelében üljön. A legutóbbit, aki megpróbálta, 
egyenesen a  seprűjével kergette el. A  haruspex 
megátkozta, de Clemens csak nevetett. Azt mondja, az 
istenek vigyáznak a jámbor emberekre. 

— Okos ember a te péked -— mondta Spartacus. 

Tulla elégedettnek tűnt. Továbbvezette Carbóékat egy 
helyre, ahol a sikátor egy nagyobb utcába nyilt. 

— Ez a Curia oldala -— mondta, a szemközti épületre 
mutatva. 

Carbo az egyszerű téglafalra meredt, és az üvegezett 
ablakok sorára, mely a cseréptető széle alatt húzódott. Az 
épület nem volt különösebben lenyűgöző, mégis áhítat 
töltötte el, és nem csekély büszkeség. Odasétált a falhoz, 
hogy megérintse. Mintha a történelmet érintené. Ez az a 
hely, ahol a Szenátus közel fél évezrede ülésezik. 
Spartacus ügyelt rá, hogy az arca kifejezéstelen maradjon, 
de még ő is megilletődött valamennyire. Szóval itt hozzák a 
döntéseket. Tőlük balra üdvrivalgás tört ki és vonta 
magára a figyelmüket. 

— Ró-ma! Ró-ma! Ró-ma! 

— Tökéletes időzítés — mondta Tulla szemtelen mosollyal 

— Ez Crassus lesz. 

Carbo szíve kalapálni kezdett a  mellkasában. 
Spartacusra pillantott, akinek az arckifejezése ragadozó 
madáréhoz vált hasonlatossá. 

— Vigyél a lehető legközelebb! — parancsolta Tullának. 


Az utca nagyon forgalmas volt. Mindenki arrafelé 
tartott, amerre ők, de Tullának ösztönös képessége volt 
megtalálni a legapróbb réseket is. Carbo kénytelen volt 
sietni, hogy lépést tartson vele. Akik mellett elfurakodott, 
óhatatlanul méregbe gurultak, és nem is egy esetben 
szitkokat szórtak rá. A polgárok többségét Carbo udvarias 
bocsánatkérései megbékítették. Akiket ez nem győzött 
meg, azoknak ott volt a nyomában haladó Spartacus 
szigorú ábrázata. Senkinek nem akaródzott vitatkozni a 
keménykötésű rabszolgával, aki szürke szemének átható 
pillantásával nézett az emberekre. 

Eljutottak a Curiát homlokzati oldalát körbevevő tömeg 
elejére. Fasceseiket keresztben tartó lictorok sora 
akadályozta meg az embereket, hogy túlságosan közel 
menjen a megszentelt épülethez. A testőrök mögött a 
Curia lépcsőjén többtucatnyi szenátor állt. A ragyogó fehér 
tógák és a dölyfös arckifejezések a tömeg túlnyomó 
részéhez képest felsőbbrendű megjelenést kölcsönöztek 
nekik. Mégis éppoly türelmetlenül várják a szónoklatot, 
mint a többiek, gondolta Spartacus. Nem is csoda. Ez idáig 
úgy viselkedtek, mint egy rakás tyúk, amikor róka kerül a 
baromfiketrecbe. Megfelelő vezetőre van szükségük, 
olyasvalakire, aki hadvezérként éppúgy képes helytállni, 
mint politikusként. Vajon Crassus az az ember, akit 
keresnek? 

—- Megmondtam nektek, hogy idehozlak benneteket. 
Elégedett vagy? - kérdezte Tulla pajkos mosollyal. 

— Igen. Ügyes vagy - Carbo tekintete a Curia hatalmas 
bronzajtajára siklott, majd attól balra egy kőoszlopra, 
melyet horgonyok és hajóorrdíiszek ékesítettek, végül pedig 
megállapodott egy egyszerű  faemelvényen, mely 
kétembermagasságban tornyosult a tömeg fölé. Két 
pikkelyvértes, alakulatjelvényt tartó katona foglalta el, 


valamint egy ősz hajú, páncélinget viselő tiszt. Az 
emelvény előtt tucatnyi legionárius állt, letámasztott 
pajzzsal. Carbo összevonta a szemöldökét. Rómában igen 
szokatlan volt a teljes fegyverzetben lévő katonák jelenléte. 
Rendszerint csak a lictoroknak volt szabad pengével 
ellátott fegyvereket maguknál tartan a városfalakon belül. 
Úgy vélte, hogy Crassus bizonyára erőt akar sugározni. 
Nem gondolt arra, hogy megemlítse ezt Spartacusnak, ha 
ő esetleg nem ismerné a szabályt. A katonák mellett 
kürtösök álltak, készenlétben tartott hangszerekkel. 

— Crassus még nem érkezett meg. 

— Nem - válaszolta Spartacus halkan. - De nézd csak, ki 
van ott! 

— Ki? 

— Az Caepio. Emlékszel rá? 

A név felkavarta Carbo emlékezetét, és ismét az 
emelvényen álló hármasra pillantott. 

— Magasságos istenek, igazad van! —- A centurio volt az, 
aki túlélte a véres  munust, melynek során 
háromszázkilencvenkilenc bajtársa elpusztult. — Mit csinál 
itt? 

— Lefogadom, hogy Crassus a segítségével igyekszik 
összetoborozni az új légióit. Okos csirkefogó. — Talán őt is 
meg kellett volna ölnöm. Másképp kellett volna üzennem a 
Szenátusnak. Spartacus az ajkát biggyesztette. Nem. Bátor 
katona, és megérdemelte, hogy életben maradjon. - És be 
is fog válni. Az emberek imádják olyanok történetét 
hallgatni, akik a valószínűségek ellenére maradtak 
életben. 

Crassus nem csak egy pénzéhes gazember. Ravasz is, 
gondolta Carbo nyugatlanul. Felpillantott a dombon 
magasodó szoborra. Jupiter, adj nekem ma lehetőséget, 
hogy megöljem! Kérlek! 


A tömeg hirtelen skandálni kezdett. 

— Ró-ma! Ró-ma! Ró-ma! 

Fülsiketítő és megbabonázó volt a zaj. Csak azért nem 
olyanok, mint egy csata előtti hadsereg, mert hiányzik a 
kardok és a pajzsok fémes csörömpölése, gondolta Carbo. 
Roppant furcsa volt a dolog. Carbo teljesen otthon, és 
mégis idegennek érezte magát. Ezt a gondolatot a 
kijózanító belátás követte, hogy ha bárki a közelben tudná, 
hogy kicsoda ő vagy Spartacus, azonnal meghalnának. A 
trákra pillantott, és látta, hogy úgy tesz, mintha kiáltozna: 

— Ró-ma! Ró-ma! 

Carbo még nagyobb tiszteletet érzett a vezére iránt, és 
gyorsan ő is ugyanezt tette. Tulla ide-oda ugrándozott, és 
torkaszakadtából kiabált. 

Egy jóképű, széles vállú, középkorú férfi vált láthatóvá, 
miután felkapaszkodott az emelvény lépcsőin. A temérdek 
torokból származó zaj még nagyobb lett, a három katona 
pedig vigyázzállásba vágta magát. A férfi viszonozta a 
tisztelgésüket, és a Forum felé fordult. Mintegy 
köszöntésképpen felemelte az egyik kezét, és integetett 
vele. A tömeg tombolt. 

Carbo Spartacusra pillantott: az arca gyűlölettől torzult 
el. Nem látta Crassust azóta, hogy az a capuai ludusba 
látogatott. Carbo akkor csupán egy újonc harcos volt. 
Most pedig sok ütközet veteránja. Csak kerüljek közelebb 
hozzád, rohadék! A családom nevét fogom a füledbe súgni, 
amikor kileheled a lelkedet. 

Az ordítozás megváltozott. 

— Ró-ma győz-tes! Ró-ma győz-tes! 

Crassus visszhangozta a kiáltásokat, ami még tovább 
tüzelte a tömeget. Tudja, hogyan dolgozza meg őket, 
gondolta Spartacus. Szónoknak is jó a mocsok, semmi 
kétség. Szemügyre vette a tucatnyi katonát, akik láthatók 


voltak, és fohászkodott, hogy csak néhányan kísérjék 
Crassust, amikor később távozik. Nagy Lovas, adj nekem 
esélyt, hogy megöljem! Kérlek, vezéreld a késemet! 

Crassus végül felemelte a karját. A kürtösök ekkor, 
mintegy vezényszóra, belefújtak a hangszereikbe. Csend 
támadt. 

— Róma polgárai, köszöntelek benneteket - kiáltotta 
Crassus. 

Füttyögés és éljenzés volt a válasz. 

— Egyetlen okból jöttetek ma ide. 

—- Nem azért, hogy kölcsönkérjünk tőled, az biztos -— 
kiáltotta egy hang a tömeg mélyéből. 

Gúnyos nevetés fogadta a megjegyzést. Crassus 
jóságosan elmosolyodott. 

— Pedig a vagyonom nem a régi, jóemberek. Nem a saját 
pénzemből állítok-e fel hat légiót? Minden héten több 
százezer denariust költök emberekre, ellátmányra és 
felszerelésre. De egyáltalán nem zsörtölődöm miatta, mert 
ez a hatalmas összeg a Köztársaság javát szolgálja! 


— Cras-sus! — ordította egy férfi Carbo közelében. A 
tömeg követte a példát. 
— Ezek Crassus emberei - súgta Spartacus Carbo 


fülébe. — Elhelyezte őket a hallgatóságban. 

Aljas rohadék. Carbo hagyta, hogy az ujjai a tőrét 
markolják. A tömegben senki nem vette észre. 

Crassus ismét felemelte a kezét. Az ordítozás elhalt. 

— Az igazság az, hogy megtiszteltetés számomra minden 
tőlem telhető segítséget megadni az államnak. A ruhámat 
is odaadnám érte, ha kellene. Minden tőlünk telhetőt meg 
kell tennünk! Nem így van? 

— De igen! 

— Most cselekednünk kell, mert Itáliára olyan veszély 
leselkedik a saját területén, amilyennek nem volt kitéve 


több mint száz esztendeje. Ezúttal nem a hitvány Pürrosz 
vagy a kis patkány Hannibál. - Crassus hagyta, hogy a 
tömeg pár pillanatig szitokszavakat ordítozzon. - Nem, 
ezúttal valaki, aki rosszabb. Sokkal rosszabb. A 
legalacsonyabb létforma fenyeget bennünket: egy 
rabszolga. Egy alak, aki a Spartacus nevet viseli. 

Erre a tömeg artikulálatlan üvöltözésben tört ki. Nem 
voltak szavak, csak színtiszta harag. Színtiszta gyűlölet. 
Színtiszta iszonyat. 

Te szukafattya! Kivágnám a májadat, és megetetném a 
keselyűkkel. Spartacus számított erre, de a sértések özöne 
új magasságba tüzelte a dühét. Kénytelen volt azonban 
nyugodtan állni és figyelni, nem tehetett mást. Kihúzta 
magát, mintha nem volna rabszolga. Itt állok, és még csak 
nem is tudjátok, gondolta büszkén. 

Carbo  megacélozta magát a tömeg  indulataival 
szemben. A szemetek. Spartacus nagyszerű ember. Sokkal 
jobban bánik a katonáival, mint Crassus az adósaival, az 
bizonyos. 

— Mióta megszökött a capuai ludusból, Spartacus 
hadsereget gyűjtött maga köré. Ezt a sereget az emberiség 
söpredéke alkotja. Rabszolgák, akik haragszanak a 
gazdáikra, és pásztorok, akik gyűlölik a vilicusaikat. 
Minden csirkefogó, aki erőszakoskodni és fosztogatni akar, 
Spartacus mellé szegődött, és őt szolgálja. Ezt a gladiátort. 
Ezt a trákot. Szerte Itáliában számtalan tanyát és birtokot 
támadtak meg közösen. Falvakat perzseltek fel, sőt még 
városokat is feldúltak. Tették ezt úgy, hogy egyáltalán nem 
törődtek emberélettel! Polgárok ezreit mészárolták le! Se 
szeri, se száma az asszonyoknak, akiket megerőszakoltak! 
— Ismét elhallgatott, engedve, hogy a hallgatósága hangot 
adjon a dühének. Amikor az ordítozás elhalt, bánatos 
képet vágott. - Sajnos ez még nem minden. Azok az 


emberek, akik feladatul kapták, hogy intézzék el 
Spartacust, ez idáig látványosan kudarcot vallottak. Pedig 
korántsem éretlen ifjoncok voltak. Nem, praetorok vagy 
legatusok voltak, akik előzőleg bizonyították, hogy képesek 
teljesíteni az állam iránti kötelességüket. Caius Claudius 
Glaber. Publius Varinius. Lucius Cossinius. Lucius 
Furius. Mégis mindegyik pórul járt a rabszolgákkal. E 
kudarcok után a consulainkba vetettük a bizalmunkat. 
Mindig is így volt ez Rómában. Amikor a Köztársaság hív, 
a consulok jönnek. Győzelemre vezetik a légióinkat. — 
Nyugtázta a hatalmas sóhajt, mely végigfodrozódott a 
tömegen. -— Ámde most nem ez történt. Jóllehet Lucius 
Lentulus először győzelmet aratott a rabszolgák egy 
szakadár csapata felett, consultársa, Gnaeus Cornelius 
Lentulus Clodianus röviddel utóbb megalázó vereséget 
szenvedett. Az emberei elmenekültek a harcmezőről, 
odahagyva az alakulatjelvényeiket, még az ezüstsasokat is. 
A csatában elesettek holtteste alig hűlt ki, amikor Gellius 
katonáiról kiderült, hogy nem jobbak a Lentuluséinál. Sok 
ezer további legionárius esett el, további alakulatjelvények 
és sasok vesztek oda. A megaláztatást tetézendő négyszáz 
katonánkat arra kényszerítették, hogy életre-halálra 
megvívjanak egymással egy úgynevezett munus során, 
amit Spartacus egykori társainak tiszteletére rendeztek. 
Kétségkívül hallottatok erről. Mellettem áll az egyetlen 
ember, aki életben maradt. Ez a vitéz centurio, Caepio. — 
Az ezüstös hajú tiszt felé intett, aki meghajtotta a fejét, 
miközben a tömeg megéljenezte. -— Amikor értesültem a 
rettenetes hírről, magamban arra gondoltam, vajon érheti- 
e Rómát ennél nagyobb szégyen? 

Ó, igen, érheti, gondolta Spartacus, miközben a tömeg 
dühösen ordítozott. Carbo szemügyre vette a körülötte lévő 
arcokat. Megdöbbentette a gyűlölet foka. A helyzet iróniája 


nem kerülte el a figyelmét. Ha a sors nem űz tréfát vele, ő 
is érezhetne ugyanigy. Ehelyett Spartacus katonája. 
Jóban, rosszban egyaránt. 

— Tévedtem. Mindössze néhány héttel ezelőtt Lentulus 
és  Gellius együttesen néztek szembe a gyülevész 
rabszolgasereggel Picenumnál. Az egyesített erejük sem 
volt elegendő Spartacus legyőzéséhez. Több tucat további 
alakulatjelvényt, köztük két sast hagytak ott az 
ellenségnek. Rengeteg asszony özvegyült meg ismét. Még 
több gyermek maradt apa nélkül. - Crassus egy pillanatra 
lehajtotta a fejét, majd végigsiklatta a tekintetét a 


tömegen. - Ez a gyalázat, ez a megaláztatás nem 
folytatódhat. Igaz? 
— Igaz! 


— Örülök, hogy egyetértünk. — Crassus kurta, diadalmas 
pillantást vetett a szenátorokra, tudván, hogy köztük van 
Lentulus és Gellius is. — Nem fordíthattam el a fejemet, 
amikor a Köztársaság vészhelyzetben van, így hát 
előléptem, hogy magamhoz ragadjam a háború irányítását. 
Politikustársaim  bölcsességükben jónak látták, hogy 
felruházzanak engem a proconsuli imperiummal. 

— Egyedül te vagy alkalmas a feladatra, Crassus! 
kiáltotta Carbo mellett egy vörös arcú férfi. 

Hosszas éljenzés jelezte, hogy a tömeg egyetért a 


I 


kijelentéssel. Crassus apró biccentéssel nyugtázta a 
dolgot. 

- Ti is — azt akarjátok, hogy  szétzúzzam a 
rabszolgasöpredéket? - Várt néhány pillanatig. — — 
Akarjátok? 

— Igen! 

- Én csupán az óhajotok eszköze vagyok - mondta 
Crassus alázatos mosollyal. — Miután felállnak az új 


csapataim, összesen tíz légió áll majd rendelkezésemre 


Spartacus leveréséhez. Az a hír járja, hogy útban dél felé a 
csőcselékével elhaladt Róma mellett. A patkányok 
rendszerint ugyanabba a lyukba térnek vissza, így hát 
valószínű, hogy a rabszolgák Thurii térségébe tartanak, 
ahol korábban átteleltek. Bárhová mennek is, én rájuk 
találok majd. Miután előszaladnak a vackukból, meg 
fogom semmisíteni őket. Megesküszöm erre, Jupiter, a 
Legnagyobb és Legjobb a tanúm rá. - A hatalmas szoborra 
pillantott. 

- Öld meg mind! - kiáltotta a vörös arcú férfi. 

—- Öld meg mind! - skandálta a tömeg. 

Spartacus teleszívta a tüdejét, és hosszan, lassan fújta 
ki a levegőt. Akkor hát ez életre-halálra szóló küzdelem 
lesz. 

Tulla a többiekkel együtt ordítozott, Carbo azonban 
ezúttal szinlelésre sem volt képes. Körbepillantott, és 
Spartacus rendíthetetlen tekintetéből nyert megerősítést. 
Kitalál majd valamit. Mindig ki szokott. 

Crassus végül ismét intett a kürtösöknek. Eltartott egy 
ideig, de azután egyfajta nyugalom telepedett a Forumra. 

— Róma polgárai, arra kérlek benneteket, hallgassatok 
meg egy férfiút, aki többet tapasztalt, mint ti vagy én! Egy 
katonát, aki több mint harminc esztendeje szolgálja a 
Köztársaságot, aki több hadjáratban harcolt, mint 
amennyire emlékszik. A testét sebhelyek borítják, és 
mindegyiket szemből szerezte. Hősiességéről a mellkasát 
borító phalerák tanúskodnak. Bemutatom nektek a római 
bátorság és erény megtestesülését: Gnaeus Servilius 
Caepiót! — Elegáns intéssel előretessékelte a centuriót. 

Ismét vad éljenzés támadt, és a hallgatóságban lévő 
arcokra tisztelet ült ki. Caepio nem nézett sem jobbra, sem 
balra, miközben előrelépett. Nem az a fajta, aki a tömeg 
megnyerésére törekszik, gondolta Spartacus, felidézve a 


munus után folytatott rövid beszélgetésüket. Katona, 
egyszerű és egyenes, aki kimondja, amit gondol. Pontosan 
erre van most szükség. Crassus végiggondolta ezt elejétől 
végéig. 

— Köszönöm, Marcus Licinius Crassus - szólalt meg 
Caepio. -— Róma népe! Köszöntelek benneteket! 

Lelkes ordítozás volt a válasz. 

— Hatvanadik  évemhez közeledve, nem — minden 
félszegség nélkül állok elétek. Még mindig viselem a vértet, 
mert . könnyebb aludni benne, mint levenni. — — 
Elmosolyodott a tréfát fogadó rikoltozás és kurjongatás 
hallatán. — Az igazat megvallva, szívesebben harcolnék egy 
Itálián kívüli háborúban. De ez most nem lehetséges. A 
népünk segítségre szorul. Egyetlen tisztességes ember sem 
alhat nyugodtan éjszaka azzal a tudattal, hogy oly sok 
polgártársunkat legyilkolják vagy elüldözik a felperzselt 
birtokáról. Ez nem folytatódhat! Nem engedhetjük, hogy 
folytatódjon! 

— Ró-ma! Ró-ma! - kiáltozta a tömeg. 

— A hadseregek azonban nem jelennek meg varázsszóra. 
Crassusnak önkéntesekre van szüksége, rengetegre! 
Minden légió felállításához majdnem ötezer erős katona 
kell. Egész Itáliából özönlenek a polgárok a Köztársaság 
zászlaja alá, de még mindig sok ezerre van szükség. 
Vannak itt ma olyanok, akik tizenhét és harmincöt év 
közöttiek? 

Hangok sokasága adott igenlő feleletet. 

— Helyes. Megkockáztatom, hogy nem kevesen vannak 
itt Sulla veteránjai közül. Férfiak, akik hűségesen 
szolgáltak, és pénzt meg földbirtokot kaptak jutalmul, 
amikor leszereltek. Igazam van? 

— Igen! 

— Köszöntünk téged, Gnaeus Servilius Caepio! 


Kiáltások harsantak szerte a Forumon. 

— Jó, hogy eljöttetek ma ide, mert ti is tudtok segíteni a 
Köztársaságnak a szükség órájában. A testetek tán 
öregedett, de a mellkasotokban még mindig katonaszív 
dobog, ugye? - Elmosolyodott a megjegyzését fogadó 
ordítozás hallatán. — Lefogadom, hogy sokan vágytok rá, 
bárcsak megint gladiust éreznétek a kezetekben. Akik 
otthagynátok pár hónapra a tanyátokat, hogy ismét 
pajzsfalban állhassatok a bajtársaitokkal. Akik véreteket 
hullatnátok, hogy Hádészhez küldjétek Spartacust meg a 
szedett-vedett bandáját. Igazam van? 

A tömeg Carbótól balra szétnyílt, amint keménykötésű 
veteránok csoportja furakodott előre az emelvény előtti 
kicsiny térségig. 

— Veled vagyunk, Caepio - kiáltotta a vezetőjük. — Egytől 
egyig! 

Kórusban kezdtek kiáltozni az emberek. Itt kettő, amott 
három, odébb megint három, támogatásukat ígérve. 

— Jól van, férfiak! Sulla büszke lenne rátok - jelentette 
ki Caepio. Végigfuttatta pillantását a tömegen. - Mint 
tudjátok, ez nem az a hely, ahol csatlakozni lehet a 
sereghez. Szeretném, ha mindenki, aki önként be akar 
állni, elmenne a Campus Martiusra. Tudjátok, hol van. A 
toborzótisztek máris ott vannak, és várnak benneteket, 
hogy menjetek és jelentkezzetek. Crassus úgy intézkedett, 
hogy mindenki, aki ma feliratkozik, kapjon tíz denarius 
előleget bátorsága jutalmaképpen. 

Örömteli kurjantások fogadták ezt a bejelentést, és 
azonnal emberáradat indult el északnak a városból 
kivezető utcákon. 

Caepio elégedett ábrázattal hátralépett. 

-— Szép munka, centurio! - mondta Crassus. - A 
feladatunkat, legalábbis Rómában, elvégeztük. 


De én nem az enyémet. Spartacus figyelte Crassust. Mit 
fog tenni? Szóba elegyedik valamelyik szenátorral? 
Megvárja, hogy a Forum kiürüljön? Ha az ellensége nem 
mozdul hamarosan, nekik el kell menniük. Körülöttük 
gyorsan apadt a tömeg. Nincs sok híja, és teljesen 
magukban fognak állni. 

— Hová akarsz most menni? A Campus Martiusra? Én 
mennék, ha elég idős lennék - mondta Tulla, előre-hátra 
lengetve a karját, mintha menetelne -, és ha fiú volnék, 
persze. 

-Nem oda - mondta Carbo, aki szintén Crassust 
méregette. Már kész volt a hazugsága. — Beállnék én is, de 
egyetlen fiú vagyok. Segítenem kell otthon a birtokon. 

— Ez nem sok mentségnek —- mondta Tulla szemrehányó 
hangon. 

Carbo önkéntelenül méregbe gurult, és nyakon 
legyintette a kislányt. 

— Vigyázz a szádra! Leszek én még katona. Csak nem 
most azonnal. 

Tulla duzzogó ábrázattal  kartávolságon kívülre 
húzódott. Carbo gyorsan lehajolt, mintha a szandálja 
szíját húzná szorosabbra. 

— Mit gondolsz? - sziszegte. — Próbát teszünk? 

Spartacus felmérte a helyzetet. Crassus beszélgetésbe 
merült Caepióval. Nem fog egyhamar menni sehová. 

— Gyerünk a Basilica Aemilia felé! Ellézengünk a 
bejáratnál, és figyeljük, mit csinál. 

—- Szomjas vagyok - mondta Carbo felegyenesedve. 
Tullára meredt. - Van hely borárusoknak a basilicában az 
ügyvédek meg az írnokok között? 

— Van egypár -— hangzott a mogorva válasz. 

A kislány arckifejezése megváltozott, amikor Carbo a 
levegőbe hajított három ast. 


— Eredj és vegyél egy kupával valami rendes italból! 
Falernumiból vagy  campaniaiból. Mi a  Curiához 
legközelebbi ajtónál fogunk várni. 

— Igen, uram! — Tulla sarkon fordult, szorosan markolva 
a pénzérméket a koszos kezében. 

— Ajánlom, hogy visszagyere! — kiáltott utána Carbo. — Az 
aprót visszavárom! 

-Ne aggódjál Meg akarom kapni a denariusom 
maradékát! 

Azzal Tulla eltűnt a tömegben. 


Kilencedik fejezet 


Carbo a basilica legközelebbi ajtaja felé ballagott. 
Spartacus követte. Miután hátát a falnak támasztotta, 
Carbo hanyagul körbepillantott, olyan ember módjára, aki 
nem gondol különösebben semmire. Crassus még mindig 
Caepióval társalgott, bár néhány lépcsőfoknyival lejjebb 
jöttek. 

— Jólesne pár kupa bor, nem csak egy — mondta Carbo 
hangosan. - Véget ért az izgalom is. Azt hiszem, ezután 
visszamegyünk az Elíziumi Mezőkbe. 

— Igenis, gazda — válaszolta Spartacus. 

— Akarod látni a jövendőt, jó uram? 

Carbo a hang irányába fordult. Egy meghatározhatatlan 
korú, mocskos ruhát viselő férfi állt előtte. Bőrfövege és 
alázatoskodó hangütése elárulta Carbónak, amit máris 
tudott. 

— Haruspex vagy. 

— Úgy van, uram. Helyezz a tenyeremre egy denariust, és 
megpróbálom kideríteni, mit tartogatnak számodra az 
istenek. 

Tíz légió közeledik felém. 

— Tűnj el! — mondta Carbo kurtán. 

A haruspex tiltakozni kezdett, de Spartacus tett egy 
lépést előre. 

— Süket vagy? Másutt áruld a hazugságaidat, vagy úgy 
ellátom a bajodat, ahogy egyáltalán nem jövendölnéd. 

A férfi gonosz varázsigéket mormogva eloldalgott. Carbo 
nem igazán hitt a  jövendőmondókban, de kissé 


nyugtalanító volt, hogy azok után, amiket az imént hallott, 
a fickó éppen őt választotta ki mindenki közül. Rontás 
ellen való jelet írt le a kezével. Spartacus fejében más 
dolgok jártak. 

— Nézd! Elindult. És csak hat ember kíséri. Caepio az 
egyik. 

Carbo a szemét meresztette. Crassus nagyjából feléjük 
tartott, előtte két, a háta mögött négy legionáriussal. 
Carbo meglepetésére az elöl haladó katonák egyike 
valóban a veterán centurio volt. 

— A felé az utca felé tartanak, amelyiken mi idejöttünk. 
Mit csináljunk? 

Spartacus tudta, hogy az esélyeik bizony nem jók, de 
forrt a vére. 

— Megpróbáljuk. - Hogy megússzuk-e, az kétséges, de 
megéri a kockázatot. 

Carbo szíve dübörgött a mellkasában. Ezért imádkozott 
oly forrón, de ketten hat ellen? A legionáriusok ráadásul 
állig fel vannak fegyverezve, náluk pedig csak tőr van. Nem 
hátrálhatok meg. 

— Hogyan akarod csinálni? 

— Vágjunk elébük! Bemegyünk abba a sikátorba, amin 
Tulla idehozott bennünket. Kirontunk, amikor odaérnek. 
Kiválasztunk egy-egy katonát, azt, aki közelebb van 
hozzánk, és elintézzük. Te utána nekiesel annak a 
legionáriusnak, akit leghamarabb elérsz. Én megölöm 
Crassust. Fel kell tartanod a többieket, amikor rád 
támadnak. Mit gondolsz, menni fog? 

—- Igen - mormogta Carbo a tőle telhető legnagyobb 
határozottsággal. Halott ember vagyok. De mit számít ez, 
ha sikerrel járunk? 


— Mihelyt végeztem Crassusszal, visszarohanunk a 
sikátorba, és felszívódunk a mellékutcákban. - Spartacus 
a Carbóéba fúrta a tekintetét. — Világos? 

— Igen. 

Spartacus érzékelte Carbo válaszának pillanatnyi 
késlekedését. Kuncogott. 

— Te akarod megölni, igaz? 

— Igen. 

— Gondolod, hogy képes lennél megölni egy fegyvertelen 
embert? Egyszerűen bele kéne vágnod a kést, ahogy egy 
disznóval tennéd. Semmi gondolkozás, semmi habozás. 

Carbót hirtelen kétely fogta el. Képes lenne hidegvérrel 
megölni Crassust? Mindig úgy gondolta, hogy igen, de 
most, hogy az ölébe hullott a lehetőség, nem volt annyira 
biztos benne. Nem állta a trák tekintetét. 

— Én fogom csinálni — jelentette ki Spartacus. 

Carbo elképzelte, ahogy a szülei kénytelenek voltak 
elhagyni a házat, amely emberöltők óta a családja otthona 
volt. Fellángolt benne az ismerős düh. 

— Meg tudom csinálni - tiltakozott. 

— Nem - válaszolta Spartacus szigorú hangon. — Ez az 
egyetlen alkalom, és nem fog visszatérni. Nem szabad 
elkontárkodni. 

Carbo beletörődött a dologba, és dühös volt önmagára. 

— Akkor indulj el előttem, máskülönben elébünk 
vágnak. Fohászkodjunk, hogy Tulla ne érjen vissza, amíg 
el nem tűnünk! Az hiányzik a legkevésbé, hogy utánunk 
kiabáljon. 

— Rendben. Nincs kedvem tovább várni a kölyökre - 
mondta Carbo hangosan, ismét felvéve a gazda szerepét. — 
Gyerünk vissza a fogadóba! 

Elindult, nem egészen húszölnyivel Crassus és a kísérői 
előtt. Nehéz volt megállnia, hogy ne nézzen hátra menet 


közben. Tisztán hallható volt a legionáriusok vértjeinek 
csilingelése. Elég közel kell kerülnöm ahhoz, hogy torkon 
döfhessem. Egyre nőtt az aggodalma, és a keze saját életre 
kelve a tőre markolatára csúszott. Jupiter, engedd, hogy a 
szándékom helyes legyen! 

Miután megöltek két legionáriust, a társaik rá fogják 
vetni magukat, amig Spartacus megöli Crassust. 
Carbónak nem volt ideje eltűnődni azon, mi történhet ezt 
követően. Crassus meg fog halni, mondta magának. 
Odaért a sikátorhoz, és gyorsan befordult. 

Spartacus lendületes léptekkel követte. A kése már a 
kezében volt. 

— Készen állsz? 

Carbo előhúzta a saját pengéjét, és bólintott. 

Spartacus nesztelenül az épület sarkához osont, és 
nagyon óvatosan kikukkantott. Aztán visszahúzódott, és 
Carbóra pillantott. 

— Tizenöt lépésnyire vannak. Tiéd az elöl lévő legionárius 
ezen az oldalon. Az enyém lesz az, aki mellette van. Abban 
a pillanatban mozdulj, ahogy az embered velünk egy 
vonalba ér. Ne várd meg, amig a fickó vagy Crassus 
elhalad, máskülönben rájönnek, mi a helyzet. 

— Igenis. 

Spartacus vállalta a nehezebb feladatot, de Carbo nem 
vitatkozott. A trák elé lépett, annyira, amennyire csak 
tudott anélkül, hogy meglássák, és a hűvös téglafalhoz 
simult. 

— Tízlépésnyire lehetnek - suttogta Spartacus. - Kilenc. 
Nyolc. Hét. Hat. 

Carbo hegyével lefelé fordítva tartotta a tőrét, ahogy 
tanulta. Így sokkal erősebben tudta markolni, és jószerével 
lehetetlen volt kiütni az ujjai közül. Figyelmét kizárólag az 
előtte lévő térségre összpontosította: a résre, amely az 


utcára vezetett. Hallotta a vér zúgását a fülében, a caligák 
csikordulását az egyenetlen talajon és a vértesilingelést. A 
háttérben a basilicából érkező zajokat és Spartacus 
hangját. 

— Öt. Négy. Három. 

Carbo megfeszült. 

— Kettő. Egy. Most! 

Carbo elsőként egy scutum peremét pillantotta meg. 
Aztán egy vértfedte vállat és egy fejet, melyen taréjos 
bronzsisak volt. Előrelendült. Megragadta a bal kezével a 
pajzs felső szélét, és lefelé rántotta. A gyanútlan 
legionárius megbotlott, és feltárult a nyaka. Carbo 
felemelte a kését, és a kulcscsont oldalánál lévő 
mélyedésbe döfte. Érzékelte, hogy Spartacus tőle balra 
előresuhan, a többi katona ábrázatán a zavarodottságot, 
amint feléje fordulnak, Crassus döbbent arckifejezését. Az 
áldozata gyötrelmes sikolya térítette magához. 
Visszarántotta a pengéjét, mire élénkpiros vér spriccelt a 
levegőbe. Carbo még egyszer beledöfött a férfiba, majd 
hagyta összeroskadni. 

— Ezek biztosan ők! — ordította Caepio. — Vigyázzatok 
Crassusra! 

Abban a pillanatban Carbo tudatáig nem hatoltak el 
ezek a szavak, mert a figyelmét az kötötte le, hogy Caepio 
kivont karddal feléje ront. Szerencsére megbotlott, ahogy 
előreugrott. A scutumja, melynek Carbót kellett volna 
mellkason öklelnie, Crassust találta el, aki oldalvást 
tántorodott. 

—- Öld meg, bolond! -— recsegte Crassus, a Curia fala felé 
hátrálva. 

Caepio a gladiusát megmarkolva előrenyomult. Carbo a 
szeme sarkából két holttestet látott a földön, és 
Spartacust, amint Crassus felé tör. A két utolsó 


legionárius, hasított a kérdés Carbo agyába. Hol a 
Hádészban vannak? De nem tudott körülnézni, mert 
Caepio sebesen közeledett feléje. Egy. A centurio Carbo 
arcába sújtott a pajzsa umbójával. Kettő. Ezután Carbo 
torkának irányzott karddöfés következett. Carbo az első 
elől elhajolt, a második elől hátralépett. 

— Felismerlek! Te vagy az áruló, akivel a munus után 
beszéltem! - Caepio elégedetten acsarkodva nyomult 
tovább. - Készen állsz, hogy megfulladj a saját véredben, 
te féreg? 

Carbo nem válaszolt. Pajzs hiján egyetlen módon 
védekezhetett: hátrálással. Így egyre távolabb került 
Spartacustól és az ötödik meg a hatodik katonától, akik, 
már látta, nem indultak utána. Ehelyett valamiképpen 
Crassus és a trák közé kerültek, és feltartóztatták az 
utóbbit a scutumjaikkal. Carbo átkozódott. Spartacusnak 
pusztán egy tőrrel semmi esélye nem volt a sikerre. És 
nem is segíthetett neki sehogyan. Valahányszor 
megkísérelt a Forum irányába mozdulni, Caepio elállta az 
útját. Vetett egy pillantást a saját háta mögé. Biztonságos 
távolságban döbbent polgárok tömege figyelte minden 
mozdulatukat. Valószínűleg ugyanez van Spartacuson túl 
is. Biztosan sor került riasztásra. Bármelyik pillanatban 
további katonák érkezhetnek, hogy megmentsék Crassust. 

Tudta ezt Spartacus is. Tett még egy utolsó 
kétségbeesett kísérletet, hogy elérje Crassust, oldalirányú 
rohammal igyekezve kikerülni az őt  feltartóztató 
legionáriust. Sikerült lecsapnia a bal oldali férfi pajzsot 
tartó karjának belső oldalára, és Crassus ekkor 
szitkozódva nekilapult a falnak. Ha több ideje lenne, 
gondolta Spartacus, az talán számítana. Ilyen sebbel senki 
nem lehet képes sokáig elbírni a scutum jókora súlyát. A 
katona bajtársa azonban vehemensen Spartacusra támadt 


a pajzsával és a kardjával, így kénytelen volt meghátrálni. 
Sebtében a Forum irányába pillantott, és látta, hogy a 
kísérlet véget ért. Egy nagy csapat legionárius rohant 
feléjük az utcán, s velük polgári öltözetet viselő férfiak, 
köztük kétségkívül veteránok is. 

Spartacus szúrós tekintettel nézett Crassusra. 

—- Nem most fog megtörténni. De legközelebb nem leszel 
ilyen szerencsés. 

Crassus dühösen rámeredt. 

— Meg kellett volna öletnem téged aznap. 

— Úgy van. Buta hiba, igaz? -— kiáltotta hátra a válla 
fölött Spartacus futtában. 

— Utána! — ordította Crassus, hátba taszítva a testőreit, 
és vadul integetve a közeledőknek. —- Ez Spartacus! Egy 
arany jár annak, aki idehozza nekem a tetemét! 

Caepio túlságosan el volt foglalva Carbóval, nem vette 
észre Spartacus közeledtét. Könnyűszerrel megölhetném. 
De Spartacus még mindig nem feledkezett meg arról, 
milyen méltóságteljesen viselkedett a centurio. A vállával 
felöklelte hátulról Caepiót, aki elterült a földön. Spartacus 
hatalmas szökkenéssel átugrott fölötte. 

— Fortuna mosolyog ma rád! 

— Átkozott legyél, te hitvány gyilkos! - acsarkodott 
Caepio. — Ezt nem fogom elfelejteni. 

- Én sem. - Micsoda lehetőséget szalasztottam Eel!. 
Crassusnak most kellene kilehelnie a lelkét. Összeakadt a 
pillantása a Carbóéval. — Gyerünk! 

Végigrohantak az utcán. Egyikük sem vette észre a 
nyomukban haladó apró alakot, mely elő-előbukkant az 
üldöző katonák közül. Egy kupa bor volt a kezében. 

Spartacus haladt elöl. Végigfutott a félhomályos 
sikátoron egy kereszteződésig. Vaktában balra fordult egy 
másik sikátorba, és továbbrohant, nyomában Carbóval. 


Ötven lépés után a szűk utcácska villa alakban elágazott. 
Spartacus a jobb oldali elágazást választotta. Egy 
pillanattal később elkáromkodta magát, ugyanis a lába egy 
kupac félig folyékony ürülékbe süppedt. 

— Egy trágyahalom. - Spartacus foga Carbo felé villant a 
sötétben. - Ezen keresztül nem akarnak majd követni 
bennünket. 

Carbo hátrapillantott, hogy lássa, jönnek-e. Nem 
hallotta üldözés zaját. 

— Azt hiszem, leráztuk őket. 

— Lehetséges. De most már minden utcát át fognak 
kutatni. Szükségünk van egy helyre, ahol 
meglapulhatunk. 

— Nem kéne eltűnnünk a városból? 

— Ahhoz túl késő van. Crassus első dolga lesz katonákat 
rendelni minden egyes kapuhoz. A nap hátralévő részében 
bizonyosan ki fognak kérdezni mindenkit, aki megpróbálja 
elhagyni a várost. Jobb lesz az esélyünk, ha holnapig 
meghúzzuk magunkat valahol, és akkor próbálkozunk. 

— Itt mindig elbújhatunk. 

Spartacus a fölöttük lévő keskeny ablaknyílásokra 
mutatott. 

— Valaki meglát bennünket, és rá fognak jönni, mi a 
helyzet. Veszélyes visszamenni az Elíziumi Mezőkbe, de ez 
a legjobb választásunk. 

Carbónak sem tetszett az ötlet, de nem jutott eszébe 
más. Ide-oda forgatta a fejét, igyekezvén rájönni, hol 
lehetnek. 

— Egyáltalán tudod, hogy merre van? 

-— Nem. 

— Próbálkozzunk erre! 

— Ha megteszitek, még jobban el fogtok tévedni. 


Carbo megfordult, és egy apró alakot látott előbukkanni 
a homályból. Önkéntelenül elmosolyodott. Tulla volt az, és 
még mindig a boroskupát markolta. 

- Te! - csattant fel Spartacus. - Miért követtél 
bennünket? 

— Nem adtátok ide a fizetségemet. 

— Láttad, mi történt? - kérdezte a trák. 

— Igen - válaszolta a lány, és hátrált. — Igaz, hogy te vagy 
Spartacus? 

Spartacus előreugrott, és megragadta Tullát a tunikája 
elejénél fogva. Carbónak elakadt a lélegzete. 

— Igen. 

— Úgy tettél az előbb, mintha rabszolga lennél. Miért? 

— Hogy kiderítsem, mi folyik itt. Hogy megtudjam, mit 
tervez Crassus. 

—- És amikor úgy láttad, hogy megölheted, próbát tettél. 

— Úgy van. 

— Most meg fogsz ölni? — Dacára a bátorságának, Tulla 
hangja remegett. 

—- Nem szokásom gyerekeket gyilkolni, de azt sem 
akarom, hogy a katonák ránk találjanak. Igazából nincs 
más választásom. - Spartacus Tulla vékony nyakának 
oldalához nyomta a kését. 

Carbo foltot látott megjelenni Tulla ruháján az 
ágyékánál, ahogy a gyerek félelmében bepisilt. 

— Spartacus, kérlek! 

A trák nem válaszolt, de a kése nem mozdult. Tulla ide- 
oda kapkodta a tekintetét Carbo és Spartacus között, de 
képtelen volt megszólalni. 

— Hamarosan apa leszel — mondta Carbo. 

— Hogy jön ez ide? - kérdezte Spartacus nyersen. 

— Ha lányod lesz, képzeld el annyi idősen, mint amennyi 
most Tulla! 


— Fiam lesz, nem lányom. És ő nem lesz ilyen. 

A kés hegye a bőrbe mélyedt. Tulla visított rémületében. 
Egy kövér vércsepp hullott a földre. 

— Várj! Megalkudhatunk vele. 

Spartacus szó nélkül meredt Carbóra, de a kése ismét 
nem mozdult. 

— Kínálj neki egy aureust azért, hogy elvigyen 
bennünket az Elíziumi Mezőkhöz! - mondta Carbo 
gyorsan. - Ott marad majd velünk, és reggel adunk neki 
még egy aranyat, hogy elvigyen valamelyik nyugalmasabb 
kapuhoz. 

Spartacus felnevetett. 

— Abból egy évig meg lehet élni! Miért adnám neki oda, 
amikor egyszerűen elvághatom a torkát, és megtarthatom 
a pénzt? 

— Mert így eggyel kevesebben halnak meg. Ez egy 
ártatlan gyerek. 

— Ártatlan? Azok a gyerekek is ártatlanok voltak, akiket 
pár évvel ezelőtt a szemét rómaiak öltek meg a trák 
falvakban! 

Megfeszültek az izmok Spartacus alkarjában. 

— Akkor az én kedvemért -— mondta Carbo, félve, hogy 
esetleg túl messzire megy. — Kérlek! 

Spartacus ajka elvékonyodott. 

— Dacolni merészelsz velem? 

—- Nem fog rászedni bennünket - esedezett Carbo. -— 
Tudom. 

Spartacus a pengéje hegyével felfelé kényszerítette Tulla 
állát. 

— Hallod ezt? Carbo megbízik benned. Az életét bízza 
rád. -— Kemény pillantást vetett Carbóra, akinek kiszáradt 
a szája. — Méltó vagy erre a bizalomra? 

— I...i... igen, uram. 


Spartacus elengedte a kislányt, mire Carbo szaggatottan 
kifújta a levegőt. Hála az isteneknek! A trák a nyakában 
láthatatlanul lógó erszényben kotorászott. 

— Nesze. 

Tulla megragadta a pénzérmét, és ide-oda forgatta. 

— Ez csak egy denarius! 

— Úgy van. Ez pedig - mondta Spartacus, és egy 
aranypénz csillant az ujjai között -, az egyik aureus, ami a 
tied lesz. Ha most odaadom neked, valószínűleg mégiscsak 
rászednél bennünket. És akkor meg kell ölnöm Carbót. 

Tulla szeme elkerekedett. 

— Több pénz ez, mint amennyid valaha is lesz ebben a 
rohadt életben -— mondta Carbo dühösen, biztosra véve, 
hogy a pénz jobban motiválja a kislányt, mint az ő élete. 

Tulla kinyújtotta a karját, megpróbálva elorozni az 
aureust, ám Spartacus felemelte a kezét, hogy ne érje el. 

— Megkapod a teljes fizetségedet, ha megteszed, amit 
kértem. De ha nem, előkerítelek, és megöllek. Nem 
kíméletesen, ahogyan az előbb csináltam volna. Hanem 
nagyon lassan. 

Tulla arca elsápadt. 

-Jól van. Tudod, hogy az istenek betartatják az 
emberrel, amit ígért? 

Carbo megkönnyebbülve hallotta a lány szavait. Ha a 
lány hisz az eskükben, nem fog visszaélni a bizalmával. Ha 
mégis, semmi kétség, hogy a trák megöli őt, Carbót. 
Spartacus továbbra is bízik ugyan benne, de két hibát már 
sokallni fog. 

— Tudom - mondta Spartacus ünnepélyesen. 

Ennek hallatán a kislány elégedettnek tűnt. 

— Akkor hát összesen két aureus. 

— Igen. A többi akkor fizetendő, amikor reggel elviszel 
bennünket a kapuhoz. 


— Azzal együtt, amiben megállapodtunk, hogy vezetőtök 
legyek. — Tulla csökönyösen felszegte az állát. 

—- El tudod hinni ezt a lányt? - Spartacus kurtán 
felnevetett. — Alkudozna a révésszel. 

Dacára a veszélynek, amit vállalt, Carbo elmosolyodott. 
Spartacus a tenyerébe köpött, és kinyújtotta. —- 
Megállapodtunk. 

— Meg - válaszolta Tulla, ünnepélyesen elfogadva a 
kinyújtott kezet. 


Röviddel később egy mellékutcában találták magukat, 
melynek végével szemközt az Elíziumi Mezők állt. Tulla ki 
akart lépni az utcára, de Spartacus visszahúzta. 

— Várj! Ne érkezzünk rohanva! 

Az árnyékban maradva szemügyre vették a fogadót. 
Odakint számos asztalnál ültek vendégek. Egy kopaszodó 
férfi fejét a homlokzati falnak döntve bóbiskolt, egy unott 
képű nő a karpereceivel játszadozott, két idősebb ember 
nyájasan vitatkozott, vajon melyik csapat fogja nyerni az 
az évi lovas versenyt. Carbo nyugtalansága enyhült 
valamicskét. Nem látszott semmi, ami riadalomra adott 
volna okot. Spartacusra pillantott. 

-— Még nem. 

Tulla a szemét forgatta, de ő is maradt ott, ahol volt. 
Egy fiú haladt el nem messze kicsiny taligát tolva, és 
kiabálva hirdette, hogy Íriss gyümölcslevet árul. Az 
ellenkező irányba egy asszony tartott, utasításokat 
osztogatva a nyomában sietve lépdelő három háztartási 
rabszolgának, akik a piacon vásárolt holmit cipelték. A 
kicsivel odébb lévő péküzletből áradó finom illatok 
keveredtek az égő faszén és a mészárszék mögötti 
karámokban felgyűlt trágya szagával. Az utóbbiakban 
tartott jószágok visítva tiltakoztak. Fémhez csapódó fém 


hangja hallatszott ki egy kovácsműhelyből. Durván 
faragott mankóval egy nyomorék bicegett el. Carbo kezdett 
megnyugodni. Tulla türelmetlenül izgett-mozgott mellette. 

— Mit gondoltok, biztonságos már? 

Spartacus a fejét rázta. 

— De minden úgy zajlik, mint szokott... 

Tulla szeme elkerekedett. Verejték folyt le Carbo hátán, 
miközben Spartacus vetett egy kurta pillantást a sarkon 
túlra. 

— Katonák. Nyolcan, kilencen, tízen. 

Egy pillanattal később egy csapatnyi legionárius állt 
meg a fogadó előtt. Kivált közülük egy tagbaszakadt alak, 
és leült a két aggastyánhoz. Spartacus a katonákra figyelt, 
és nem vette észre, hogy aprót biccent nekik. Carbo 
észrevette, de egyszerű üdvözlésnek vélte a dolgot. Hat 
katona belépett a fogadóba, a többi odakint várakozott. 

Spartacusnak igaza volt, hogy legyünk óvatosak, 
gondolta Carbo, de csak egy kicsivel voltak kevésbé szorult 
helyzetben, mint korábban. 

— Mit csinálunk most? 

— Jó kérdés. - Spartacus a fejét törte. Nagy Lovas, segíts 
rajtunk! 

— Mit szólnátok egy kuplerájhoz? - vetette fel Tulla. — Ott 
egész éjjel ellehetnétek. 

—- Nem - válaszolta Spartacus. - Az olyan helyeken 
rengeteg a fecsegő. Ráadásul lehet, hogy átkutatják őket. 
Hidd el nekem, Crassus tűvé fogja tétetni ezt a várost, 
hogy megtaláljon bennünket! 

— Megpróbálhatnánk elmenni a nagybátyám házához, 
hogy kiderítsük, hol élnek a szüleim - mondta Carbo 
halkan. - Ha rendbe hozzuk magunkat, talán sikerrel 
járunk. 


Lázasan gondolkozni kezdett. Mit mondana Varusnak? 
És az apjának meg az anyjának? 
— Ez átkozottul jó ötlet. Ha bekövetkezik a legrosszabb, 


reggelig — túszként tarthatjuk őket. - Spartacus 
farkasszemet nézett Carbóval. 
— Rendben. 


Carbo azt kívánta, bárcsak ne mondott volna semmit. 
Nem akarta, hogy a szülei beszennyezett emléket őrizzenek 
az utolsó találkozásukról. Mert bizonyosan ez lenne az 
utolsó. De muszáj volt kiutat találniuk. 

Spartacus elégedetten bólintott. 

— Hol lakik a nagybátyád? - kérdezte Tulla. 

— Az Esguilinus-dombon. Nem tudom pontosan, hol. 

— Meg tudod találni a házát? - kérdezte Spartacus. 

Tulla elnézőn sóhajtott egyet. 

— Persze. Lehetséges, hogy egy kicsit kérdezősködnöm 
kell. 

— Hát, akkor mire vársz? 

Tulla elindult visszafelé a sikátorban. 


Marcion jobban berúgott, mint a bajtársai, és mivel 
másnap "reggel nagyon zúgott a feje, kapásból 
visszautasította a többiek felvetését, hogy ússzanak egyet 
a tábor közelében húzódó folyóban. De nem sokáig voltak 
oda, és Marcion pihenését hamarosan ismét harsány 
kurjongatás hangja zavarta meg. Amikor bosszúsan 
kidugta a fejét a sátrából, észrevett valamit, ami arra 
késztette, hogy a ruhái után kotorásszon. Nem törődve a 
fejfájásával, végig futva tette meg az utat a tábortól a 
széles vízfolyásig. 

— Hallottátok a hírt? - kiáltotta izgatottan, ahogy más 
katonákat kerülgetve leszáguldott a lejtőn. 


Több tucatnyian voltak a vízben: lubickoltak, a ruháikat 
mosták, edényeket töltöttek meg vízzel, vagy, mint az ő 
contuberniumába tartozók, a part közelében, a sekély 
vízben szórakoztak. Néhányan felpillantottak, de a saját 
társai közül senki nem hallotta megMarciont. 

— Ariadné babája megszületett! — kiáltotta Marcion. 

Ezzel magára vont némi figyelmet. Arphocras, aki a 
legközelebb volt Marcionhoz, a víz alá nyomta az egyik 
társa fejét. Tüskésre nyírt haján vízcseppek szikráztak a 
napsütésben. 

— Mit mondtál? 

— Halljuk! -— kiáltotta egy katona, akit Marcion még 
sosem látott. 

— Ariadné egészséges fiút szült! 

Arphocras szája félszeg mosolyra húzódott. 

— Fiút? Hála legyen az isteneknek! Ez nagyszerű hír. 
Reméljük, Spartacus hamar visszajön. 

— Vissza fog - jelentette ki a katona, aki elsőként 
megszólalt. 

Marcion bólintott. Sokaktól, legfőképpen  Zeuxistól 
eltérően, biztosra vette, hogy a vezérük visszatér. Nem 
tudta pontosan, miért, de Maron születésének hire 
megerősítette ezt a vélekedését. 

A többiek még mindig játszottak-birkóztak. 

— Hé! - kiáltotta Marcion. — Nagy hírem van! 

Senki nem figyelt rá. Marcion nem volt meglepve. 
Miközben heteken át a forró nyári nap alatt meneteltek, 
kevés  vízfolyásra akadtak a hegyekben, ami elég 
biztonságos lett volna ahhoz, hogy megmártózzanak 
benne. Ez itt az volt, és nagy erővel vonzotta a katonákat. 
Bár őt ugratták, amiért rendszeresen mosakodott, Marcion 
bajtársai nem tudták tagadni, hogy örömmel fürdőznek 
folyóvízben. 


Marcion ismét  Arphocrasra pillantott, akinek 
szorításából éppen kiszabadította magát az áldozata. Az 
illető feje félig vízben volt, így hát fogalma sem volt, hogy 
mit mondott Marcion. Diadalmas ordítással Arphocras 
nyaka köré kulcsolta a karját, és lerántotta őt a felszin alá. 
Víz íröcsögött a levegőbe, ahogy a páros viaskodott. 

Tíz lépéssel odébb Gaius és Zeuxis, az utóbbi az előbbi 
nyakában, két bajtársukkal nézett szembe. Zeuxis és a 
másik férfi, aki felül volt, szitkokat szórva dulakodott, 
igyekezvén a másikat a vízbe taszítani. Röviddel utóbb 
Zeuxis csataménje elveszítette a talajt a lába alól, és 
elesett. Zeuxis hátrafelé tántorodott, de megragadta az 
ellenfele karját, és vidám kurjantással sikerült őt is 
lerántania. 

A  bolondozásuk láttán  Marcion egy pillanatra 
megfeledkezett a híréről. Kedve támadt csatlakozni 
hozzájuk, ezért vetkőzni kezdett. Éppen a tunikáját húzta 
át a vállán, amikor egy hatalmas ütés érte hátulról, és 
Marcion hadonászva előrebukott. Egy pillanattal később a 
folyóban kötött ki. Vadul kapálózott, igyekezvén elérni a 
medret a lábával. Felegyenesedett, letépte magáról a 
tunikáját, és vizet köhögött fel. 

— Ki volt az? - ordította. — Ki volt az? 

Nevetés töltötte meg a fülét, és Marcion felpillantott a 


partra. 
— Te szemét! 
- Nem lehetett kihagyni a lehetőséget - mondta 


Antonius, aki szintén egy sátorban lakott Marcionnal. — 
Ahogy ott álltál, és kiabáltál, mint az a nyavalyás Julius. 
Marcion elvigyorodott. Roppant vonzó gondolat volt, 
hogy a folyóba dobják a szigorú tisztjüket. 
— Miről ordibáltál? — kérdezte egy mély hang. 


— Zeuxis! Végre! -  Marcion könnyedén kitért a 
kopaszodó férfi rohama elől, taszított rajta egyet, és 
hatalmas megelégedésére civakodó kvártélytársa arccal 
előre a vízbe bukott. 

— Ariadné megszülte a gyerekét - vágott közbe 
Arphocras. 

Ennek hallatán a legtöbben elmosolyodtak, Zeuxis 
azonban, aki víztől csöpögött, elhúzta a száját. 

—- Semmi rosszat nem kívánok a gyereknek, de ez a 
legutolsó dolog, ami most hiányzik. 

—- Nem mintha meglepetés lenne. Kilenc hónapja terhes 
volt -— tette hozzá Arphocras, mire nevetés tört ki. 

—-— Nem így értem - mormogta Zeuxis. —- Castus és 
Gannicus nem fognak ennek túlzottan örülni, nem? 

— Ki törődik vele, mit gondolnak? — kérdezte Marcion. — 
Mi nem, az bizonyos. 

Örömére szolgált, hogy a közelben sokan 
egyetértésüknek adtak hangot. Nehéz volt viszont 
figyelmen kívül hagyni, hogy néhány katona alattomos 
pillantást vetett rá. És ráadásul nem gallok voltak. Terjed 
a rothadás, gondolta bosszúsan. 

— Lehet, hogy ez cselekvésre sarkallja őket. Valamit 
terveznek azóta, hogy az Alpoknál visszafordultunk - 
mondta Zeuxis. - Ha százszor nem hallottam, mit 
ígérgetnek a nekik hűséget fogadóknak, akkor egyszer 
sem. Szabad rablást minden tanyán és birtokon, amit 
megtámadunk. Jogot, hogy kereskedelmi áruként 
használjuk a vasat meg az aranyat. Ha Castusnak és 
Gannicusnak hinni lehet, mindannyian egy. kettőre 
gazdagok leszünk. 

— Mire akarsz kilyukadni? - csattant fel Marcion, 
megunva Zeuxis örökös panaszkodását. - Tudom, hogy 
szerinted a gallok hazugságokkal traktálják az embereket. 


— Az a baj, hogy ezek nem hazugságok —- mondta Zeuxis 
savanyúan.  Lehalkította kissé a hangját. - Ezért 
hallgatnak rájuk olyan sokan. Jegyezd meg, amit mondok: 
ha Spartacus nem tér vissza hamar, baj lesz, igazi baj. 

A többiek nyugtalanul pillantottak egymásra. 

— Annyira nem rossz a helyzet - tiltakozott Marcion, de ő 
is hallotta a sugdolózásokat. 

— Nem? - kérdezte Zeuxis. — Egy hadseregnek vezér kell, 
és ha a vezér túlságosan sokáig van távol, valaki más fog a 
helyébe lépni. És nem Egbeo vagy Pulcher lesz az. Ők nem 
elég könyörtelenek. 

— Mi nem akarunk változást. Mi továbbra is Spartacus 
emberei vagyunk, nem? - kérdezte Marcion, a társaira 
meredve. 

A többiek kórusban igenlő választ mormogtak, Zeuxis 
azonban nem volt közöttük. Marcionra meredt. 

- Én csak azért álltam be Spartacus seregébe, hogy 
megszabaduljak az átkozott gazdámtól. Lehet, hogy ti 
másképp vagytok ezzel, de rengetegen csinálták ugyanazt, 
amit én, Nem mondom, jó, hogy kiképeztek bennünket, 
belátom, meg hogy ízelítőt adhattunk a rómaiaknak a 
saját módszereikből. Spartacus győzelemről győzelemre 
vezetett , bennünket, ezért rendületlenül követtem. 
Mondhatni, hűséges lettem hozzá, igen. De most eltűnt, és 
nem úgy néz ki, mintha vissza akarna jönni. Itt hagyott 
bennünket két gall vadember kényére-kedvére. Szóval 
ennyit arról, hogy ő mennyire hű mihozzánk. Átkozott 
legyek, ha sokáig lébecolok itt! 

— Egyszerűen nem engedhetjük, hogy Castus meg 
Gannicus vegyék át a vezetést! -— kiáltotta Marcion. 

— Hogyan akarod megakadályozni őket? - sziszegte 
Zeuxis. — Közönséges gyalogos katona vagy, mint én. Mint 
mindannyian. Mit tehetünk ti meg én az olyanok ellen, 


mint a gallok? Nekik sokezernyi katonájuk van! 
Sokezernyi! , Ha  szembeszállunk  Castusszal meg 
Gannicusszal, keselyűk fogják tépni a húsunk, és ezt ti is 
tudjátok! 

Marcion a bajtársaira nézett támogatásért, de egyiktől 
sem kapott. Senki más nem értett egyet fennhangon 
Zeuxis komor jóslatával, de nem is vitatkoztak vele. 
Keserűség töltötte el Marciont. Olybá tűnt, mintha egy 
örökkévalósággal azelőtt csengett volna a néhány 
pillanattal korábbi nevetés. Hol vagy, Spartacus? 


— Segíts, kérlek! 

Ariadné egy pillanatig nem tudta, hol van, és ki szól hozzá. 
Egyedül volt egy fekete bazaltkövekkel kirakott úton. A 
nap perzselőn tűzött a tiszta égboltról. Keselyűk alkotta 
felhőket látott a feje felett. Megborzongott. Miért vannak 
ilyen sokan? 

— Segíts! Vizet! 

Ariadné a hang felé fordította a fejét, és egy férfit látott, 
aki egy egyszerű fakereszten függött előtte. Iszonyat 
töltötte el. 

— Egbeo? - kérdezte hitetlenkedve. 

— Ariadné. — A nagydarab trák hangja rekedt és száraz 
volt. Sokkal gyengébb a szokásosnál. — Segíts rajtam! 

Ariadné közelebb lépett. A kereszt egyszerű tákolmány 
volt, alig több, mint egy kéttenyérnyi szélességű gerenda, 
és egy merőlegesen hozzárögzített, hasonló méretű másik. 
Látta, hogy el tudná vágni az Egbeo lábát a függőleges 
gerendához szorító kötelet, ám a vastag vasszegeket, 
melyekkel a csuklóit átütötték, nem boldogulhatott. Hogy 
ne lehessen kihúzni őket, a szegek fejét beleverték a fába, 
gyötrelmes helyzetbe kényszerítve ezzel Egbeo kezét. 


—- Nem tudok segíteni rajtad - mondta Ariadné. — 
Sajnálom. 

— Szomjas... szomjas vagyok. 

Ariadné tehetetlenségérzete fokozódott. Nem volt nála 
vizestömlő. Előre- és hátrapillantott az úton, és nem látott 
semmilyen kutat, semmilyen épületet. Csak keresztre 
feszített emberek végeláthatatlan sorát mindkét irányban. 

—- Hány embert feszítettek keresztre? - kérdezte 
rémülten suttogva. — Biztosan százakat. 

— Ezreket — nyögte Egbeo. 

Ariadné hirtelen rájött, miért van itt. Rettenet szorította 
fájdalmas csomóvá a gyomrát. 

— Spartacus... hol van Spartacus? 

Egbeo nem válaszolt. 

-— Hol van a férjem? - a kétségbeesés sikoltássá 
változtatta Ariadné hangját. 

Egbeo nyúzott arcán még mélyebbek lettek a ráncok. 

- Ő... 

Egy kéz rázta meg Ariadné vállát. 

— Ariadné! 

Riadtan nyitotta ki a szemét, és a bábát látta, aki fölébe 
hajolt. 

— Rémálmod volt. - Csecsemősírás szakította félbe, 
amely Ariadné mellől hallatszott. — És felébresztetted a 
babát. Azt hiszem, éhes. 

— Igen, igen, persze. — Ariadné igyekezett elhessegetni az 
agyából az élénk képeket, és felnyalábolta Maront, aki 
egyre hangosabban sirt. Nem lehet véletlen, hogy 
háromszor láttam ugyanazt az iszonyú álmot, vagy mégis? 
- Sajnálom, hogy felzavartalak, kincsem. Gyere ide! — A 
bába segítségével a mellére tette a gyereket, és 
visszafeküdt. — Rettenetes álmot láttam. 

A vénasszony kuncogott. 


—- A gyógyfüvek miatt. Gyakran furcsa és nyugtalanító 
álmokat hoznak az emberre. Olyan dolgokat, amiket nem 
szeretnénk, ha megtörténnének, vagy amiktől félünk. 

— Előfordul, hogy valóra válnak a látomások? 

— Olykor, de szinte lehetetlen megkülönböztetni a 
valódiakat a hamisaktól. Azt tanácsolom, hogy felejtsd el 
az egészet. Fontosabb teendőid vannak, mint hogy egy 
rémálmon rágódjál. 

Ariadné egyetértőn bólintott. Ez lesz a legjobb. Maron 
figyelésével foglalta el magát, és elképzelte, milyen lesz 
majd, ha megnő. Spartacus átható szürke tekintetét 
örökölte, vagy az ő barna szemét? Keménykötésű lesz 
majd, mint az apja, vagy az ő rokonságára üt, akik 
vékonyabb alkatúak? Gondolatai azonban igen hamar 
elkalandoztak. Óhatatlanul ismét eszébe jutott az álma. 
Mivel Spartacus Rómában van, természetesen arra 
gondolt, hogy a legrosszabb történt vele. Hogyan 
lehetnének már a gyógyfüvek, amikor korábban ugyanez a 
látomásom volt? Lehetséges volna, hogy Spartacus már 
halott? Ariadné mély lélegzetet vett. A korábbi 
alkalmakkor, amikor a keresztek sorát látta, nyoma sem 
volt Egbeónak, nem volt semmiféle párbeszéd. A 
nagydarab trák jelenléte a rémálomban bizonyosan azt 
jelenti, hogy most vagy a közeljövőben ez nem következhet 
be, hiszen Egbeo él, és itt van a sereggel. Ebből az 
következik, hogy Spartacus nem lehet a keresztre 
feszítettek egyike. 

A vénasszony köhécselt, mire Ariadné ránézett. Talán 
nem jelent semmit ez az egész. Csak egy pillanatig volt 
képes biztatni önmagát. Egy ennyire színes álom nem 
ismétlődik, ha nincs jelentősége. 

Maron összerezzent, mire Ariadné megsimogatta 
hátulról a fejét. 


— Nyugalom, kicsim. Nincsen semmi baj. Nincsen semmi 
baj. 

Dionüszosz, vigyázni fog ránk, ahogy mindig teszi. 
Spartacus nem volt ott azok között, akiket láttam. 

Ahogy lehunyta a szemét, és megpróbált visszaaludni, 
egyetlen kérdés kísértette. Nem tudta elhessegetni. Mit 
próbált Egbeo mondani neki? 


Az Esguilinus felé tartva Spartacus vásároltatott Tullával 
két új tunikát az egyik mellékutcában. Miután a véres 
ruháikat egy trágyadombra hajították és a késüket 
megtisztogatták, a hármas ismét haladhatott a 
főútvonalakon. Katonák voltak csapatostul mindenfelé, de 
nemigen törődtek a járókelőkkel. Carbo ennek ellenére 
érezte, hogy a torkában dobog a szíve, bár olyan 
fesztelenül közlekedett, mintha Capuán sétálna keresztül. 
Spartacus ügyelt rá, hogy lesütve tartsa a szemét. Miután 
a domb lábánál találtak egy kicsiny, nyitott elejű éttermet, 
Carbo megállt a pultnál, és rendelt némi ennivalót, amíg 
Tulla elment megkeresni Varus házát. Mindketten 
szemmel tartották az elhaladó járőröket, de szerencsére 
úgy tűnt, hogy a katonákat csak a kocsmák és fogadók 
érdeklik. Jóllehet senki nem vonta kérdőre őket, 
mindketten örültek, amikor a kislány visszatért. Tulla nem 
osztozott a nyugtalanságukban. 

— Két utcával odébb van - közölte könnyed hangon. -— 
Arról lehet felismerni, hogy előtte hímzett párnák vannak a 
padokon. 

— Miről beszél? — kérdezte Spartacus. 

— A gazdagok házai előtt helyet foglalhatnak a clienseik, 
amíg a sorukra várnak. A nagybátyám mindig is szeretett 
felvágni. 


Tulla a forgalmon keresztülfurakodva a jelzett utcába 
vezette őket. Egy  szökőkútnál, melynek közepén 
aranyozott Neptunus-szobor ékeskedett, balra fordult, 
majd a második saroknál jobbra. 

Carbo vette észre először a párnákat. Emlékezett rá, 
hogy az anyja beszélt róluk. 

— Ott van. 

Közelebb mentek. Az egyébként üres padokon lévő 
párnáktól eltekintve Alfenus Varus otthona olyan volt, 
mint sok ezer másik római épület. Mint oly sok ház a 
városnak ezen a részén, magában álló és szögletes 
alaprajzú volt, magas homlokzati fallal, melynek nem volt 
más jellegzetessége a jókora, szegecselt ajtón és az apró 
üvegablakok során kívül. Ezek csakugyan ritkaságszámba 
mentek. Carbo fejében ott visszhangzottak az anyja szavai. 
Mindig kell neki a fényűzés, nem számít, mennyire drága. A 
marha. Carbónak máris elment a kedve a nagybátyja 
viszontlátásától. Ám a szüleire gondolva továbbhaladt. 
Valahogyan meg kell értetnie velük a cselekedeteit. 

Tulla leült az ajtótól balra lévő padra. Spartacus állva 
maradt. Carbo rájött, hogy mindketten őt nézik. 
Lesimította a tunikáját, és a kezével megigazította a haját. 
Aztán előrelépett, és nekicsapta az elefántormányt formázó 
vaskopogtatót a deszkáknak. Sokáig várt, és már éppen 
meg akarta ismételni a kopogtatást, amikor a magasban 
kinyílt egy zsalugáter. Egy szempár meredt rájuk 
gyanakvón. 

— Igen? 

— Idehaza van Alfenus Varus? 

Kihallatszott a megvető horkanás. 

- A magadfajtáknak nincs. - A zsalugáter kezdett 
becsukódni. 


Carbo már hozzászokott, hogy így reagálnak sebhelyes 
arcára. Valaha elbátortalanodott volna ettől. Most tett egy 
lépést előre. 

— Azt hiszem, úgy fogod találni, hogy másképp áll a 
helyzet. Az unokaöccse vagyok. 

A zsalugáter megállt. 

— Kicsoda vagy? 

— Paullus Carbo, az unokaöccse. 

— Juliának, Alfenus húgának a fia? 

— Igen. 

— Várjál itt! 

Carbo éppen meg akarta kérdezni, hogy a házban 
laknak-e még a szülei, de a zsalugáter már becsapódott. 
Távolodó léptek hangja hallatszott tompán, majd csend 
támadt. 

—- Ez éppenséggel nem a legmelegebb fogadtatás - 
mormogta Spartacus. 

— Alfenus úgy gondolja, hogy anyám rangján alul ment 
férjhez. Mindig is lenézett bennünket. Nem rossz ember 
amúgy. 

Carbo tiltakozásával önkéntelenül az apja szavait 
visszhangozta. Ám életében először úgy érezte, hogy nem 
ez a valóság. Néhány alkalommal találkozott Varusszal, és 
a fickó mindig leereszkedőn és pökhendin viselkedett. 
Carbo arra jutott, jobb is, hogy otthagyta a szülői házat. 
Máskülönben az apja ideküldte volna Varus felügyelete 
alá, hogy ügyvédnél, tanuljon. 

Egy pillanattal később hallotta, hogy valaki visszatér a 
földszinti előtérbe. Fémes kattanás hallatszott, ahogy a 
reteszt elhúzták, és az ajtó kinyilt. Egy zsémbes arcú, ősz 
hajú férfi nézett ki. 

— Gyere be! - Viszolygó pillantást vetett Spartacusra 
majd Tullára. — A rabszolgád és a...? 


— Ő segít Rómában elégazodni. 

Még csak hazudnia sem kellett a férfinak. 

— Értem. Ők maradhatnak odakint. 

Carbo reményei szerint biztató pillantást vetett 
Spartacusra, és átlépte a küszöböt. Az ajtó becsapódott. 
Carbo nyugtalan lett, de kihúzta magát. Ez nem alkalmas 
idő a gyengeségre. 

— A kést hagyd itt! 

A rabszolga egy falmélyedésre mutatott a bejárat egyik 
oldalán. Egy nagydarab férfi ült benne egy zsámolyon, a 
térde között furkósbottal. Úgy tűnt, hogy tompa eszű, de 
képes betörni bárkinek a fejét, ha utasítást kap rá. Carbo 
ellenkezés nélkül átadta neki a kését. 

— Gyere utánam! - A rabszolga továbbhaladt, hátra sem 
nézve, hogy Carbo engedelmeskedik-e. 

Egyenesen a tablinumba mentek, ahol egy ízléstelen, 
festett delfinszobor ékesítette az impluviumot. A falon lévő 
képek, melyek egy klasszikus mítosz jeleneteit ábrázolták, 
hasonlóképpen fényűző stílusban készültek, és nem 
feleltek meg  Carbo ízlésének. A lararium előtt 
elhaladtában szemügyre vette Varus őseinek halotti 
maszkjait. Ugyanazt az önelégültséget árasztották, amire 
Carbo a nagybátyja arcát illetően emlékezett. Rájött, hogy 
ez gyerekkorában félelmet ébresztett benne. Most utálatot 
váltott ki belőle. 

A szemben elterülő oszlopok szegélyezte kert pontosan 
olyan grandiózus volt, amilyennek Carbo képzelte. 
Túlzások jellemezték: roppant szemérmes nimfák 
kandikáltak elő a diszes bokrok mögül, a mozakpadlót 
pompás mintázatok díszítették. Minden gazdagságot 
árasztott, de nyoma sem volt eleganciának. Varus egy 
nagy citromfa árnyékában ült egy széken. Előtte egy 
aranyberakásos asztalon míves, kék üvegkancsó volt, tele 


borral. Mögötte egy rabszolga pálmalevéllel legyezgette. 
Valaha jóvágású volt, gondolta Carbo, de a sok éven át 
tartó bőség követeztében hájhurkák rakódtak le a 
nagydarab testén, az ábrázata pedig hatalmas medvéére 
emlékeztetett. Csak az egyenes orrát látta hasonlónak az 
anyjáéhoz. Varus egy félig — kitekert pergament 
tanulmányozott, olvasás közben húsos ajkát csücsörítve. 
Bár bizonyosan hallotta Carbót közeledni, korántsem 
sietett tudomást venni róla. 

A rabszolga várt. Carbo is várt, és közben fortyogott a 
haragtól. Erővel kellett uralkodnia az indulatán. Maradj 
udvarias! Szükségünk van a segítségére. 

Rövid idő múltán Varus felemelte a tekintetét. 

— Az unokaöcséd, uram. 

A rabszolga néhány lépést hátrált. 

Varus húsos arcán jól színlelt meglepetés tükröződött. 

— Igaz lehet ez? Csakugyan Paullus Varus vagy? 

— Igen, bácsikám. Én vagyok az - felelte Carbo annyira 
alázatos hangon, amennyire csak telt tőle. 

— Hasonlítasz valamennyire anyádra, belátom. - Varus 
hangja kétkedő volt. — De a mély hegek miatt, melyeket a 
himlő hagyott, nehéz észrevenni. Nem tartozol a 
legjóképűbb férfiak közé, igaz-e? 

Carbótól nagy erőfeszítést követelt, hogy ne essen neki 
az öklével. 

— Tartom szerencsémnek, hogy végre látlak, bácsikám — 
mondta, válasz nélkül hagyva a kérdést. 

Varus válaszképpen felszegte az állát. 

— Hosszú idővel ezelőtt letettünk rólad, azt gondoltuk, 
hogy már nem élsz. Miután eltelt egy év anélkül, hogy akár 
csak a hollétedróől hírt kaptunk volna, a szüleid arra 
jutottak, hogy meghaltál vagy megöltek téged. És most 
bejelentés nélkül visszatérsz? Miféle fiú az, aki ilyet csinál? 


— Akartam küldeni egy levelet... 

— Egy levelet? Mikor? 

— Nagyjából három hónappal ezelőtt. 

—- Nem érkezett meg. 

— Úgy döntöttem, hogy nem küldöm el. 

— Nem teng túl benned a lelkiismeret, mi? Nem változik 
semmi - dörögte Varas. -— Tudtad, hogy miután szó nélkül 
otthagytad a szüleidet, két hétig halogatták az indulást 
Capuából? Egy padlásszobában laktak, amíg mindenütt 
kerestek téged. De úgy eltűntél, mintha magába az 
alvilágba szálltál volna le. 

Carbo feje zúgott a bűntudattól. A ludust nem nézték 
meg. Nem gondolták, hogy olyan mélyre süllyedek. 

— Elhagytam a várost, a tengerhez mentem. Egy 
kereskedő szolgálatába álltam, aki Asia Minorba és 
Judeába készült hajóval. 

— Ezt csináltad, miközben ügyvédnek tanulhattál volna? 

—- Nem kívántam erre a pályára lépni - válaszolta Carbo 
mereven. Nem akartam itt élni, hogy úgy parancsolgass 
nekem, mint egy rabszolgának. 

Varus megvető kézmozdulatot tett. 

— Engedelmeskedned kellett volna apád óhajának és az 
én ajánlásomnak! Nem lett volna semmi szomorúság. 

Mindenről Crassus tehet. Ha ő nincs, nem kellett volna 
elszöknöm otthonról, vagy idejönnöm. Carbo még jobban 
fájlalta, hogy nem sikerült megölniük a szenátort. 

— Ami szegény anyádat illeti, ő mást sem csinált, csak 
téged gyászolt. Biztosra veszem, hogy felerészben ezért 


vitte el őt annyira könnyen a láz. - Varus gyászos 
arckifejezést öltött, melyről lerítt, hogy színlelés. — Ó, igen, 
meghalt. 


Carbo előtt elhomályosult a nagybátyja arca. 
— Mikor? 


— Lássuk csak! —- tűnődött Varas. - Nagyjából három 
hónappal ezelőtt történt, azt hiszem. 

Még ha megérkezik is a levele, túl késő lett volna. Carbo 
szívébe újult erővel hasított a bánat. 

— Láz volt, azt mondod? 

— Igen, igen. Bár lecsapolták a mocsarakat, időnként 
megreked a városban a rossz levegő. Senkit nem kímél. 
Jómagam szerencsés voltam, hogy évekkel ezelőtt túléltem 
a kórt, amikor elkapott. 

Csak magaddal foglalkozol, te disznó, gondolta Carbo 
haragosan. 

— Anyád halála teljesen elvette apád életkedvét. Ha tudta 
volna, hogy az egyetlen fia életben van, talán jobban 
vigyázott volna magára. Aminthogy, nos... 

Ne! Magasságos Juptter, ne engedd, hogy ez történjen! 

— Apám is halott? 

— Igen. Még nincs egy hete. 

— Egy hete - ismételte Carbo. Hét napja. 

— Úgy van. Ha csak egy kicsivel korábban gondoltál 
volna rá, hogy jó útra térj, talán még láthatott volna téged. 

Carbo lehunyta a szemét. 

— Őt is betegség vitte el? 

— Nem. Nyomoztattam utólag egy kicsit a 
háznagyommal. Úgy tűnik, hogy az egyik éjjel 
megtámadták a cenacula előtt, ahol lakott. A szemtanúk 
szerint egyszerű rablás történt. A gazfickók, akik megölték, 
nem tudták, hogy nincs nála sokkal több két asnál, nem is 
törődtek vele. Apád részegen, egyedül volt. Leszúrták, 
átkutatták, elvették az értékeit, aztán otthagyták a 
holttestét a csatornában, mint oly sok szemetet. 

Az anyja halála nagyon megrendítette az apját, gondolta 
Carbo. Jovianus teljesen egyedül érezte magát a világban, 


miután a felesége eltávozott. Könnyű megérteni, hogy az 
italban keresett vigasztalást. 

— Azt mondtad, hogy egy cenaculában lakott. Azt hittem, 
hogy a szüleim itt laknak nálad. 

- A húgom halála után, légyen bármilyen tragikus is, 
minden kötelezettségem megszűnt Jovianusszal szemben. 
Távozott a Julia temetését követő napon. 

- Ő távozott, vagy te kérted, hogy menjen el? 

—- Én kértem. Jobb volt így minden érintettnek. — Varus 
mosolya olyan mesterkélt volt, akár egy szajháé. 

Carbo alig tudta elhinni, amit hallott. 

— Tehát anyám alig került sírba, amikor kitetted apámat 
az utcára. Egyáltalán nincs neked szíved? 

Varus sértett ábrázattal pillantott Carbóra. 

- Nem úgy volt ez, mintha nem lett volna pénze 
szállásra vagy ételre. Egy környékbeli kereskedőnek 
dolgozott akkor. 

— És szerinted ettől elfogadható lesz a dolog? 

— Hogyan merészelsz ilyen hangot megütni velem, te 
pimasz kölyök! - csattant fel Varus. — Hol voltál, amikor a 
családodnak szüksége lett volna rád? Én fogadtam be őket 
én adtam nekik fedelet a fejük fölé, én töltöttem meg a 
hasukat, én hallgattam végig újra és újra a tragikus 
történetüket Én, nem te! 

Szégyenkezés lett úrrá Carbón. 

— Megpróbáltam pénzt szerezni, — hogy segítsek 
visszafizetni apám adósságait — motyogta. 

Legalábbis így kezdődött. Miután kitörtek a ludusból, a 
rabláson kívül nem volt más lehetőség a pénzszerzésre, és 
Carbo nem volt rabló. Spartacus ráadásul megtiltotta a 
seregében az arany és az ezüst használatát. A fémek közül 
kizárólag vasat és bronzot használnak, hogy fegyvereket 
készítsenek belőlük. Nagyon sok mindent akartam csinálni. 


Mégsem csináltam semmit, és a szüleim most már halottak. 
Könnyek törtek Carbo szemébe. Varus nem vett tudomást 
erről. 

— Nyilvánvalóan nem jártál nagy sikerrel. Nézz magadra, 
úgy vagy öltözve, mint a legszegényebb plebejusok! -— 
Lebiggyesztette az ajkát. — Kíváncsi vagyok, hogyan tudtál 
egyáltalán annyi pénzt összespórolni, hogy vegyél egy 
rabszolgát. 

A nagybátyjából áradó határtalan megvetés segített 
Carbónak, hogy úrrá legyen a bánatán. Majd később fog 
gyászolni. Most az a lényeg, hogy legyen egy biztonságos 
hely, ahol elrejtőzhetnek holnap reggelig. Hol tehetné meg 
inkább, mint itt? 

—- Nem rabszolga. 

— Tessék? - Varus a homlokát ráncolta. — Hanem akkor 
kicsoda? 

— Egy barátom. 

Carbo gyorsan megtette a néhány lépést, amely a 
nagybátyjától elválasztotta. Felkapta a kancsót a 
fogantyújánál fogva, és nekicsapta az asztal szélének. 
Varusnak leesett az álla, Carbo pedig ugyanazzal a 
lendülettel a széke mögé került. A pálmaágat tartó 
rabszolga egy — jókora öklelésnek köszönhetően 
hátratántorodott. Carbo a bal könyökhajlatába szorította 
Varus nyakát. A törött üvegcsonkot késként szegezte a 
nagybátyja torkának. 

— Felkelni! 

— Mit művelsz? - Nyál fröccsent Varus ajkáról, ahogy 
felállt. — Teljesen megőrültél? 

—- Nem egészen. Mondd meg a háznagyodnak, hogy a 
bejáratnál lévő rabszolgával tétesse le a husángját! Nyissa 
ki az ajtót, és engedje be a társaimat! A barátom kötözze 
meg a rabszolgád, aztán jöjjenek ide a lánnyal együtt! 


— Neked elment az eszed - sziszegte Varus. 

— Lehetséges. — Carbo addig nyomta az üvegcsonkot a 
nagybátyja bőrének, amíg annak ki nem serkedt a vére. — 
Örömmel fogom tövig nyomni. Csak beszélj vissza 
továbbra is! 

— Hallottad — nyögte Varus a háznagyának, akinek az 
arca tésztaszínűre váltott. -— Csináld, amit mond! Gyorsan! 

Az ősz hajú rabszolga elviharzott. 

— Leülhetek? - kérdezte Varus. — Nem vagyok jól. 

— Rendben. - Carbo enyhített a szorításán, és engedte, 
hogy a nagybátyja reszketve visszacsusszanjon a székre. — 
Meg ne moccanj! 

— Miért csinálod ezt? 

— Fogd be! 

— Carbo... 

— Azt mondtam, pofa be, dagadék! Rendkívüli örömömre 
szolgálna végignézni, ahogy elvérzel, te felfuvalkodott 
hólyag! 

Carbo agya a szülei képeivel volt tele, a szíve pedig 
bánattal és szégyennel. Ha megöli a nagybátyját, attól nem 
múlik el a fájdalom, de könnyebb lehet. Varus kihallotta 
Carbo hangjából a fenyegetést, és engedelmeskedett. 

Nem telt sok időbe, hogy a háznagy megérkezzen, 
nyomában a komor ábrázatú Spartacusszal és Tullával. A 
trák elmosolyodott, amikor meglátta Carbót. 

— Megkötöztem a rabszolgát, és bezártam az ajtót. Innen 
senki nem megy sehová az engedélyem nélkül. - 
Meglengetett egy  kulcscsomót. - Nem ilyesfajta 
fogadtatásra számítottam. 

- Én sem - válaszolta Carbo nyersen. -— De a szüleim 
mindketten meghaltak. Ez itt Varus bácsikám - jelezte a 
szilánkos szegélyű üvegcsonkkal -, az egyetlen megmaradt 
élő rokonom. Nem mintha ez azt jelentené, hogy kedves a 


szívemnek, mert nem az. Miután anyám pár hónappal 
ezelőtt meghalt, kitette apámat az utcára. Apám 
bánatában inni kezdett. Egy héttel ezelőtt megölték. 

— Sajnálom - mondta Spartacus. Könyörtelen pillantást 
vetett Varusra, majd ismét Carbóra nézett. — Tehát akár 
maradhatunk ezen a helyen is. 


— Igen. 

— Jó gondolat. 

— Biztosan nagyon gazdag vagy - mondta Tulla, 
tekintetében nem csekély áhítattal bámulva  Carbo 
nagybátyját. 


Varus mogorva pillantással válaszolt. A kislány hátrált 
egy lépést. Carbo tudta, hogy Tullát valószínűleg egész 
életében egy rúgással távolították el az útjukból az olyan 
emberek, mint az ő nagybátyja. Megbökte Varust az 
üveggel. 

— Válaszolj a lánynak! Udvariasan. 

— Azt hiszem, fogalmazhatsz úgy, hogy jómódú vagyok, 
igen — mondta Varus barátságtalanul. 

— Gondoltam én - jelentette ki Tulla ünnepélyes hangon. 

Elbóklászott, fél kezét a vízvezetékbe mártva, amely a 
növényeket öntözte. Carbo elmosolyodott. Tulla eszébe 
juttatott valamit. 

— Van pénzed a házban? 

— Egy kicsi, talán. Nem sok. 

— Hazudsz. - Carbo Spartacusra pillantott. — Nem igaz? 

— De, határozottan. 

— Tudnánk mit kezdeni a pénzzel? 

- Az arany mindig jól jön. - Spartacust jobban 
érdekelte, hogy sértetlenül kijussanak a városból, de látta, 
hogy Carbónak muszáj ezt csinálnia. Ő is eléggé hasonló 
módon cselekedne, ha valaha viszontlátná Kotüszt. 


Carbo haragja a nagybátyja iránt jeges hidegséggé 
fokozódott. Megragadta Varus egyik kezét, és lehúzta az 
asztalra. Magasra emelte az üvegcsonkot. 

— Háromig számolok. Ha addig nem válaszolsz, az 
asztalnak szögezem a rohadt kövér kezedet. Egy. 

Varus arca megrándult a rémülettől. 

— Kettő. 

— Jól van, jól van! Van egy doboz a larariumban egy laza 
kőlap alatt. 

— Tulla! 

Spartacus elmagyarázta, mit kell keresni, és a kislány 
már ment is. 

Carbo elengedte a nagybátyja kezét, aki ettől egy kicsit 
bátrabb lett. 

— Azért jöttetek, hogy kiraboljatok és megöljetek, igaz? 

—- Nem figyeltél? - kérdezte Spartacus. - Meg kell 
húznunk valahol magunkat. 

— Nem értem. 

- A szüleimmel akartam tölteni az estét - mondta 
Carbo. — Ezért jöttem el a nyamvadt rohadt házadba. 

— Értem. - Varus feszengeni látszott. — Nem tudtad, hogy 


meghaltak. 
— Honnan tudtam volna? - csattant fel Carbo. 
— Nézzétek! - Tulla szája a füléig ért. Egy apró 


vaskazettát tartott a karjában. —- Tele van aranypénzzel és 
ékszerekkel! 

— Ezeket majd magunkkal visszük - mondta Spartacus, 
Carbóra kacsintva. 

— Vigyétek mind! — kiáltotta Varus buzgón. - Ebből telik 
majd a legjobb fogadóra Rómában. 

Spartacus mosolya eltűnt. 

— Itt maradunk. 

Varus tiltakozásra nyitotta a száját, de észbe kapott. 


— Ki vagy te? -— suttogta. 

— Spartacus vagyok. 

Varus Carbóra kapta a tekintetét, aki megerősítőn 
bólintott. 

— S... Spartacus? 

— Úgy van. 

Varus arca még sápadtabb lett. 

-— De hát neked a seregeddel kéne lenned, Venusia 
mellett! 

— Szemlátomást nem vagyok ott. 

— Magasságos Jupiter, halálra fogsz engem kínozni! 

— Azt mondják, hogy ezt csinálom a foglyaimmal? 

Varus félelemmel eltelten bólintott. 

— Szörnyű, szörnyű dolgokat. 

- Ez minden hadseregben megtörténik, még a 
rómaiakban is - szólt közbe Carbo. - Spartacus igyekszik 
gátat szabni neki. 

— Kár a gőzért — mondta Spartacus fásultan. -— Nem fog 
hinni neked. 

Carbo a nagybátyja arcvonásait teljesen eluraló rettegés 
és gyűlölet láttán tudta, hogy a trák igazat beszél. Az adott 
pillanatban legszívesebben Varus szívébe döfte volna az 
üvegdarabot. Volt azonban valami fontosabb, amiről 
gondoskodnia kellett. 

— Hol vannak eltemetve a szüleim? 

— Anyád a Varusok családi kriptájában fekszik, apád 
pedig - Varus feszengve megnyalta az ajkát — egy egyszerű 
sírban, a köztemetőben. 

—- Te mocsok! - Carbo nem tudott uralkodni az 
indulatain és felhasította Varus arcát. — Még holtában sem 
voltál képes megadni apámnak a tiszteletet! 

Varus jajgatva a földre rogyott. Vér szivárgott az ujjai 
között. 


— Itt helyben meg kellene ölnöm téged - kiáltotta Carbo, 
a tunikája elejénél fogva felemelve Varust. 

— Van más lehetőség. 

— Mi? 

— Megesketheted, hogy szép síremléket emel mindkét 
szülődnek, és újratemeti őket, egy helyre. 

Carbo érzékelte a bölcsességet Spartacus szavaiban, és 
tisztelte őt érte. Könyörtelensége ellenére a trák szereti őt, 
Carbo hagyta a nyöszörgő Varust ismét a földre roskadni. 

— Hallottad ezt? 

— Egy síremléket a szüleidnek, igen. A legszebb lesz, 
amit építtetni tudok. 

- Nem kell a legszebbnek lennie. Csak legyen a 
rangjukhoz illő. 

— Megteszem, esküszöm rá. Ha nem teszem meg, 
sújtson le rám Jupiter! 

-— Ha nem teszed meg - mordult fel Spartacus -, 
visszajövök és abban nem lesz köszönet. 

Varus arca ismét megvonaglott, és mindkét oldalon egy- 
egy kövér könnycsepp gördült le rajta. 

— Megértettem - suttogta. 

Carbo haragja csillapodott egy kissé. Most már legalább 
megnyugodhat abban a tudatban, hogy a szülei együtt 
lesznek egy tisztességes sírban. Ha szerencsés lesz, egy 
napon majd módja nyílik ellátogatni a sírhoz. Egy napon. 
Annak alapján, amit előzőleg hallottak, ez halvány 
reménynek tűnt. 


Tizedik fejezet 


Amikor Ariadné ismét felébredt, a sátorba szűrődő 
napsugarak dőlésszöge elárulta neki, hogy késő délutánra 
jár az idő. A kabócák percegése hangosabb volt, mint 
valaha, ám a nap. pali hőség már alábbhagyott. Ariadné 
lepillantott Maronra, aki a mellkasán aludt. 

— Kisfiam - suttogta. 

A bába, aki meghallotta a hangját, gyorsan közelebb 
lépett. 

— Hogy érzed magad? 

— Fáradtnak, de jól. 

A vénasszony felemelte a takarót, és bepillantott 
Ariadné lába közé. 

— Jó. Csak egy kicsit véreztél. Reggel majd felkeltelek. — 
Elmosolyodott, mire barna csonkok tűntek elő a szájában. 
— Gyorsan terjednek a hírek. Máris katonák százai kérték, 
hogy láthassák Spartacus fiát. Atheas kénytelen volt 
őrszemeket felállítani, hogy ne engedjék őket a sátorhoz. 

Ariadné fülelt. Tény, hogy számos, fojtott hangú 
beszélgetés moraja hallatszott be odakintről. Büszkeség 
töltötte el Ariadnét, hiszen ez azt bizonyította, hogy az 
emberek szeretik a vezérüket. 

—- Hányan vannak most odakint? 

— Többtucatnyian. 

— Nem várakoztathatjuk őket. Fogd meg a babát, hogy 
felülhessek! 

— Pihenned kell - jelentette ki a bába riadtan. 


—- Pihenhetek később. És szeretném is, hogy lássák 
Maront. - Ariadné átadta a vénasszonynak a csecsemőt. — 
Pólyáld be, kérlek! 

Óvatosan felült. A bronztükör után nyúlt, mely az ágy 
mellett volt, és a segítségével  megfésülködött, és 
hátrakötötte a haját. Megkereste a vörös gyapjúköntösét, 
és a vállára vette. A köntös eltakarta a hálóingét, és 
mindenkinek eszébe idézte, hogy Spartacus felesége 
egyszersmind Dionüszosz papnője is. Ariadné fontolóra 
vette, hogy kiviszi a kígyóját is, ám elvetette az ötletet. 
Maron látása eléggé le fogja nyűgözni őket. 

— Készen állok - jelentette ki, és a babáért nyúlt. 

— Biztos vagy benne? Éppen csak hogy túl vagy a 
szülésen. Nem szabad megerőltetned magadat. 

—- Nem maradok kint sokáig. 

Ingerült sóhaj volt a válasz. A vénasszony felhajtotta a 
sátorlapot. 

Azonnal csend támadt. Ariadné a melléhez szorította 
Maront, és kilépett a napfényre. 

Hangos sóhaj szállt a levegőbe a sátor előtt álló férfiak 
jókora tömegéből. Ariadné mások mellett Naviót, Pulchert 
és Egbeót ismerte fel közöttük. 

— Azért jöttetek, hogy megnézzétek Spartacus fiát? — 
kérdezte. 

— Igen! — kiáltották. 

Maron felriadt és sírni kezdett. A férfiak zavartan 
vigyorogtak egymásra. 

— Nahát, nahát - suttogta Ariadné a fiát csitítva. — Ezek 
apád katonái, akik azért jöttek, hogy köszöntsenek téged 
ezen a világon. -— Mintha megértette volna a szavait, a 
csecsemő elcsendesedett, és Ariadné melle felé fordult. — 
Egy pillanat, kis ember! - Előrelépett, hogy mindenki 
láthassa. — A fiunk egészséges, és jó étvágyúű. 


Az emberek nevettek, vigyorogtak, és hátba veregették 
egymást. 

— Mi a neve? - kérdezte Egbeo. 

— Maron. 

Éljenzés tört ki. 

— Spartacus fivére után, aki a rómaiak elleni harcban 
halt meg? 


— Igen. 
— Jó trák név. Erős név - jelentette ki Egbeo. 
— Nézzétek, íme, Maron, Spartacus fia! - kiáltotta 


Ariadné, a levegőbe emelve a gyereket. 

Az emberek rekedre kiabálták magukat. Maron ismét 
sírni kezdett, és a katonák elhallgattak. Ariadné addig 
ringatta amíg el nem csendesedett. 

— Amikor megnő, legyen olyan erős és okos, mint az 
apja! — kiáltotta egy fekete szakállas férfi. 

— Bánjon olyan jól a karddal és a lándzsával, mint 
Spartacus! 

- És legyen olyan jó kinézetű, mint az anyja! — tette 
hozzá egy hang távolabb. 

Ariadné együtt nevetett az  összegyűltekkel. Itt, 
Spartacus katonáinak hódolatában sütkérezve könnyű 
volt megfeledkeznie a rémálmáról. De tudta, hogy miután 
visszamegy a sátorba, a félelmei ismét rátörnek majd. 
Azóta, hogy visszafordultak az Alpoktól, egyre csak 
aggódott a jövő miatt. Nem vonulgathatnak ide-oda 
Itáliában életük hátralévő részében. A rómaiak nem fogják 
tűrni. Rendkívüli naivitás bármi egyebet gondolni. Úgy 
tűnt azonban, hogy az emberek többsége pontosan ezt 
hiszi. 

— Ariadné - szólt egy ismerős hang. 


— Castus. — Ariadné nem tudta palástolni a hangjában 
az ellenszenvét. — Gannicus — tette hozzá némiképp több 
melegséggel. 

Háborgott a gyomra. Egyikük sem kívánna jót 
Spartacus fiának és örökösének. Ariadné nem zárta volna 
ki, hogy képesek kést döfni  Maron szívébe. 
Megkönnyebbült valamelyest, amikor látta, hogy Atheas és 
Taxacis komor képet vágva ott vannak közvetlenül a gallok 
sarkában. 

— Eljöttetek megnézni Maront? 

— Igen — mondta Castus egy félmosollyal. 

Közelebb lépett, és Ariadnénak erőfeszítésébe került, 
hogy ne hátráljon. Castus Maronra pillantott. 

— Szép gyerek. Legyen erős és egészséges felnőtt belőle! 


— Akárcsak az apja - mondta Gannicus igazi 
szívélyességgel. — És vigyázzanak rá mindig az istenek! 

— Köszönöm  - mondta Ariadné továbbra is 
bizalmatlanul. 

Castus szóra nyitotta a száját, de  Gannicus 
közbevágott: 


— Nem kellene maradnunk. Ariadné fáradt. 

— Szép tőletek, hogy eljöttetek. 

Dacára a látszólagos jóakaratuknak, Ariadné mélységes 
gyanakvással szemlélte a két gallt. A sereg úti céljával 
kapcsolatos összetűzés óta kerülte a velük való társalgást. 
Az ő szemében a két férfi elárulta Spartacust. Nem lehetett 
megbízni bennük. Mindamellett, bár a viszonyuk feszültté 
vált, Spartacus továbbra is fenntartotta velük a 
kapcsolatot. Kénytelen vagyok, mondta  Ariadnénak 
többször is. Máskülönben hamarabb sor kerül a szakításra. 
Eleget hallotta, miként édesgetik a gallok az embereket, 
hogy kövessék őket. Félretette az óvatoskodást. A 


szkítákkal a hátuk mögött nem fognak rá vagy a gyerekre 
támadni. 

— Mikor szándékoztok elmenni? 

Castus elvörösödött. 

— Már megyünk is. 

—- Nem úgy érti -— mondta Gannicus résnyire szűkült 
szemmel. — Ugye? 

— Igen. 

— Miért vagy ennyire biztos benne, hogy el fogunk 
menni? - kérdezte Castus. 

—- Ugyan már! A vak is láthatta, milyen dühösek 
voltatok, amikor Spartacus közölte az emberekkel, hogy 
ismét délre vezeti őket. Amellett meg is mondtátok neki, 
hogy távoztok, ha megfelelő lesz az alkalom. 

— Meg is gondolhattam magamat - jegyezte meg Castus 
mézesmázos mosollyal. 

- De nem tetted. 

Castus nem mondott ellent, de nem is válaszolt. Ariadné 
Gannicushoz fordult. 

— Tudom, hogy végül kiváltok. Eldöntöttétek, mikor? 

Gannicus a bajszát rágta, és nem mondott semmit. 
Ariadné eléggé biztonságban érezte magát ahhoz, hogy 
utat engedjen az ingerültségének. 

— Nos? 

—- Én még nem döntöttem - vallotta be Gannicus. — Majd 
meglátjuk, hogyan alakulnak a dolgok, miután tábort 
verünk Thuriinál. 

— De el fogsz menni? 

-Igen. - Gannicus állta a papnő pillantását. —- 
Spartacus nagyszerű vezér, de az ember nem követhet 
egész életében egy másikat. 

— Köszönöm az őszinteségedet. 


Gannicus elmosolyodott, eszébe juttatva Ariadnénak, 
miért is kedvelte őt mindig jobban az álnok Castusnál. De 
azért egyikükben sem bízott meg. Ha nincsenek ott a 
szkíták, félt volna. 

— Mikor akartál szólni nekem erről? - Castus hangja 
vádló volt. 

— A megfelelő időben. 

- A legjobb lenne, ha egyesítenétek az erőtöket. 
Menjetek együtt! 

—-Igaz. Ne itt vitatkozzunk ezen, jó? - Gannicus 
Ariadnéra pillantott. — Az istenek áldását kívánom neked 
és a fiadnak. 

Kinyújtotta a karját, és Castus vállára tette. A rőt hajú 
gall még mindig morgolódva hagyta elvezetni magát. 
Ariadné nézte őket, ahogy távolodtak. Valószínűleg 
tavasszal fognak elmenni. Ez lenne a legésszerűbb, miután 
véget ér a rossz idő. Ez a gondolat megkönnyebbüléssel és 
némi szomorúsággal töltötte el. Jobb ezt tudni, mint a 
bizonytalanság. Spartacus, ha majd beszámol neki, 
nekiláthat terveket készíteni, erősíteni az emberek 
hűségét, még több újoncot toborozni. De változatlanul 
szükségük van egy célra, ami felé tarthatnak. Thurii 
messze van Rómától, de nem egy bevehetetlen vagy 
megközelíthetetlen erődítmény. A rómaiaknak csak végig 
kell masírozniuk a Via Annián, hogy odaérjenek. Hová 
lenne a legjobb menni? 

Maron nyöszörgése zavarta meg ezeket a gondolatokat. 
Ariadné a fejét törve vonult vissza a sátorba. Kell lennie 
egy helynek, ahová mehetnek. Meg fogja kérdezni az 
istent. Dionüszosz segített már neki korábban is. Talán 
most ismét megteszi majd. 


— Te rohadék! - sziszegte Castus, amikor eltávolodtak a 
csődülettől. — Neki előbb mondtad meg, mikor lépsz le, 
mint nekem? 

— Azt mondtam, majd meglátom, hogyan alakulnak a 
dolgok, miután Thuriiba érünk. Nem mondtam meg, hogy 
mikor lépek le. 

— Erről még nem is beszéltünk! 

— Úgy határoztunk, hogy addig nem hozunk végleges 
döntést. Ez más szóval azt jelenti, hogy valamikor utána 
lépünk majd. 

— Nekem ne játszd az eszed! — kiáltotta Castus. — Azt 
hittem, hogy együtt fogunk cselekedni. 

— Úgy is lesz. 

— Ha kellünk mi meg az embereim szövetségesnek, és az 
enyéim többen vannak, mint a tieid, akkor jobban teszed, 
ha a jövőben közlékenyebb leszel. 

Gannicusnak elege volt Castusból meg az örökös 
nyavalygásából. Keményen mellbe taszította a vörös hajút. 

—- Megmondtam neked korábban, hogy ha egyedül 
akarod csinálni, megteheted bármikor. Nézd meg, milyen 
messzire jutsz mindössze öt-hatezer emberrel! Lemészárol 
benneteket az első római légió, amelyik az utatokba kerül. 

— Tényleg? - Castus kardot rántott. 

— Ó, szóval most meg akarsz verekedni velem? - csattant 
fel Gannicus, kezdve előhúzni a fegyverét. 

— Nem, apró cafatokra akarlak darabolni. 

Gannicus érezte, hogy benne is felforr az indulat. Erőt 
vett magán, és megőrizte a nyugalmát. Nem félt 
összecsapni Castusszal, de értelmetlen dolog lett volna, 
amely egyikük vagy mindkettejük sebesülésével vagy 
halálával végződhet. Engedte visszacsúszni a pengéjét a 
hüvelyébe. 

— Ez ostobaság. 


Castus előrerontott. 

— Egyáltalán nem ostobaság, hogy levágom a nyakadról 
azt a nagy fejedet — kiáltotta, hátrahúzva a jobb karját. — 
Add át Hádésznek üdvözletemet! 

— Tudod, hogy nem vagyok gyáva, Castus. Tudod, hogy 
bánok olyan jól a karddal, mint te. Mielőtt megölnél, 
gondold meg, mit csinálsz! Emlékszel a tervünkre, hogy az 
egész sereget az irányításunk alá vonjuk? Hogy olyanok 
leszünk, mint Brennus, aki a régi szép időkben volt 
törzsfő? 

Ez úgy hatott, mintha valaki jeges vízbe dobta volna 
Castust. Visszatért a tekintetébe valamelyes józanság. 

— Még mindig ezt akarod? - folytatta Gannicus. 

— Természetesen. 

— Akkor tedd el azt az átkozott fegyvert! Ahelyett, hogy 
lemészárolnánk egymást, mint két részeg harcos, akik 
összekapnak egy asszony miatt, arról beszéljünk, hogyan 
válthatjuk valóra az ötletünket! 

Castus leeresztette a karját, és Gannicus felé hajolt. 

— Kezdhetnénk azzal, hogy visszamegyünk, és elvágjuk a 
torkát. És megöljük a gyereket is. 

— Megtenném egy szempillantás alatt, de a közelükbe 
sem jutnánk. Nem láttad, milyen éberen őrködik a két 
szkíta? Még ha sikerülne is, az emberek ellenünk 
fordulnának, amikor rájönnek. 

Castus csalódottnak látszott. 

- A legjobb lenne éjszaka csinálni valami ilyesmit, 
gondolom. Titokban. 

— Egyszerre egy dologgal foglalkozzunk. - Gannicus 
körbepillantott. — Spartacus megölésével. Miután ő eltűnik 
a képből, sokkal könnyebb lesz magunk mellé állítani a 
sereget. Akkor majd elintézhetjük Ariadnét meg a gyereket 
is. 


— Meg kell ölni Egbeót és Pulchert is. 

— Egyetértek. 

— Hogy képzeled? Tőrbe csaljuk, amikor visszafelé jön 
ide? 

Gannicus kacsintott. Castus vigyorral felelt. 

— Hogyan fogják megtalálni? 

— Kockázatos, tudom, de szerintem ugyanazon az 
útvonalon fognak visszajönni Carbóval, amin Rómába 
mentek. Egyenesen lefelé a Via Annián. 

— Igazad van. Nincs más teendő, mint keresni egy jó 
leshelyet az út mentén nem messze innen. Éjszaka 
elvégezhetik a munkát. - Castus arcáról eltűnt a vigyor. — 
Nem küldhetünk gallokat, nehogy valaki meglássa őket, és 
aztán ránk mutogassanak. 

—- Egy csapatnyi kevert vérűre gondoltam. Tudod, 
mifélék. 

Castus bólintott. A nagy latifundiumokon szokványos 
volt, hogy különböző származású rabszolgáknak közös 
gyerekük legyen. Spartacus seregében ezrével akadtak 
ilyen katonák. Ezek az emberek nem tartottak össze egyik 
vagy másik fajtával, ahogyan a gallok, a trákok vagy a 
germánok tették. 

— Többségük mezei rabszolga volt, hajdani gulyás meg 
ilyesmi. Nekem engedelmeskednek, nem Spartacusnak, és 
egytől egyig átvágnák a tulajdon anyjuk torkát egy 
erszényre való ezüstért. 

Gyanakvás villant Castus szemében. 

— Nem fogod csak a saját embereidet küldeni. De nem 
ám, ha egy ilyen nagy feladatról van szó! 

— Küldjél te is párat a tieid közül! — válaszolta Gannicus 
a kezét feltartva. -— De olyanok legyenek, akik képesek 
rendesen elvégezni a munkát! 


—- Ha mindketten kiválasztunk ötöt-ötöt, az elég lesz. 
Még Spartacus sem tud megölni tíz embert. 

— Nincs egyedül, elfelejtetted? 

—- Csak nem Carbo aggaszt, az a kis patkány? 

— Hogy aggaszt-e? Nem. De harcban meg tudja állni a 
helyét. Viszont tíz ember elég kell hogy legyen. 

— Az lesz a legjobb, ha ma éjjel indulnak. Istenek, de 


szeretnék én magam menni! - Castus ferde pillantást 
vetett Gannicusra. — Hogy minden rendben menjen. 
— Nem. 


— Miért nem? Spartacus nem fog utólag beszélni. — 
Gannicus gúnyosan kacsintott. — Sem az a kisfiú. 

— Annak a tráknak több élete van, mint egy macskának. 
Lehet, hogy elmenekül. Képzeld el, hogy sikerül neki, és 
meglát téged. Mi lesz az első dolga? 

— Jól van na, értem, mire célzol. — Castus savanyú képet 
vágott. — Semmi esélyünk nem maradna a vezetésünk alatt 
egyesíteni a sereget. 

— Pontosan. De ha csak olyan embereket küldünk, 
akikben megbízunk, és akik nem gallok, akkor sokkal 
kevesebb nyom vezet majd vissza hozzánk, ha a dolgok 
rosszul alakulnának. És még ha ez nem válik is be, akkor 
találunk majd másik alkalmat — mondta Gannicus. — A 
végén a legravaszabb macska életei is elfogynak, nem? 


Másnap Carbo és Spartacus korán keltek. Varus szakácsa 
bőséges, kenyérből, mézből, dióból és sajtból álló reggelit 
szolgált fel a triónak. A többi háztartási rabszolga, 
tucatnyian vagy még többen, a konyha ajtajában és 
ablakainál gyűlt össze, és félelemmel eltelten bámulták 
Spartacust. Ő sajnálta őket, és nem szólt semmit. 
Mindannyian kérték, hogy tarthassanak vele, amikor 
távozik, ő pedig kénytelen volt visszautasítani őket. Edzett, 


mezei rabszolgákra és pásztorokra volt szüksége, olyan 
emberekre, akik hozzá vannak szokva, hogy szabad ég 
alatt éljenek, és ha lehetséges, vadásszanak. A dühös 
rabszolgák ezután Varus ellen akartak fordulni, és 
Spartacusnak ezt is meg kellett tiltania. 

—-— Csak önmagatokra hoznátok halálos ítéletet  - 
figyelmeztette őket. Nem volt szokatlan, hogy a hatóságok 
minden rabszolgát kivégeztek az olyan háztartásokban, 
ahol a gazdát megölték. Ezért Varust, a háznagyával és a 
kapussal együtt, éjszakára egy dolgozószobába zárták, a 
saját biztonsága érdekében, és hogy ne próbálkozzék 
szökéssel. 

Spartacus elhatározta, hogy mielőtt távoznak, bezárja a 
háztartási rabszolgákat is. Így Varusnak igazából nem lesz 
rá oka, hogy megbüntesse őket, amiért nem adtak 
vészjelzést. Azt még nem döntötte el, mi lenne a legjobb 
módja a város elhagyásának. Hajnalban elküldte Tullát, 
hogy nézzen szét a legközelebbi kapuknál. A kislány 
hamar visszatért, és Carbo nyilvánvaló megkönnyebbülése 
mulattatta Spartacust, aki eleve úgy ítélte meg, hogy Tulla 
tartani fogja magát az esküjéhez. Arról számolt be, hogy az 
összes kijáratnál rengeteg az őr. A távozni kívánók közül 
sokakat kikérdezésnek vetnek alá. Nem meglepő, gondolta 
Spartacus. 

— Külön kell válnunk - jelentette ki, miközben az 
udvaron ülve hallgatták a Varus börtönéből kihallatszó 
fojtott sirámokat. -— Az őrök két embert fognak keresni, 
nem egyet. 

— Mi van, ha elfognak téged? - kérdezte Carbo. 

— Ha elfognak, hát elfognak. Az istenek határoznak a 
sorsom felől. -— Spartacus fanyar képet vágva vállat vont. — 
Ezért adom oda neked az aranyat. Ha engem elfognának, 
keresd meg a sereget! Mihelyt a gyerek eléggé megerősödik 


az utazáshoz, vidd el Ariadnét, ahogy korábban 
megbeszéltük. A szkíták veletek mennek. 

Carbo agyába beleégett a Lentulus ellen vívott ütközet 
előtti hajnal emléke, és az, amit Spartacus kért tőle akkor. 
Még fájdalmasabban tudatosult benne a szülei elvesztése, 
és keserves ábrázattal bólintott. 

— Mi lesz Navióval? Egbeóval? Pulcherrel? A többiekkel? 

— Csinálhatják, amit jónak látnak. Az már nem fog rám 
tartozni. De bármi történik is velem, a családom 
biztonságban lesz. 

— Természetesen. Ha eljönne ez a nap, és fohászkodom 
az istenekhez, hogy ne legyen így, minden tőlem telhetőt 
elkövetek, hogy oltalmazzam őket. 

Spartacus megszorította Carbo vállát. 

— Tudom, hogy megteszed. 

- És ha engem fognak el? - Carbo azért bökte ki a 
kérdést, hogy szembesüljön a saját félelmével. Legalább 
véget ér a fájdalmam. 

- A bajtársaid és én soha nem fogunk elfelejteni. 
Áldozati ajándékokat adunk majd az isteneknek, és 
lakomát rendezünk a tiszteletedre. Két hónapon belül 
küldök majd valakit, hogy ellenőrizze, hogy állnak a dolgok 
a szüleid síremlékével. Ha Varus nem teljesíti, amit 
mondott, elveszíti néhány ujját, és figyelmeztetést kap, 
hogy legközelebb a keze következik. Ettől kapkodni fogja 
magát. 

Carbo gombócot érzett a torkában. 

— Köszönöm. - Erre nem fog sor kerülni. 

— Elég a kesergésből! — jelentette ki Spartacus. — Mióta 
értenek a katonák ahhoz, hogy felismerjék az álcázást? Át 
fogunk jutni mindketten. Ha  megkurtítod Varus 
valamelyik jobb tógáját, simán eljátszhatod, hogy gazdag, 
előkelő ifjú vagy. 


— Rendben. Te mit csinálsz? 

- A legegyszerűbb módszert választom. - Spartacus 
hagyta, hogy a tekintete kiürüljön. Nyál kezdett szivárogni 
az állán lefelé. A hang, amit kiadott, félúton volt egy állat 
szűkülése és egy ember fájdalomteli nyöszörgése között. 
Görnyedt háttal, az egyik lábát húzva csoszogott keresztbe 
az udvaron. Közben tovább nyögött. Carbo döbbenten 
bámult. Tulla elborzadni látszott. Spartacus hirtelen 
felegyenesedett. 

— Meggyőző? - kérdezte mosolyogva. 

Mindketten igenlőn intettek a fejükkel. 

—Jó. Akkor ezzel megvolnánk. - Spartacus Tullára 
meredt. 

— Fogadni mernék, hogy a legforgalmasabb időszak a 
nap első néhány órája meg a kapuzárás előtti utolsó óra 
szokott lenni. 

— Úgy van. 

— Nincs értelme napnyugtáig várni. Még ma a lehető 
legmesszebb kell jutnunk a várostól. Most indulunk! -— 
jelentette ki. 

A lelke mélyén nem volt ennyire biztos a dologban. 
Crassus erőt nem kímélve igyekszik kézre keríteni őt. Sejti, 
hogy ha elfogná, a felkelés hamarosan véget érne. Milyen 
igaza van! Castus és Gannicus korántsem hadvezérek. 
Navio rátermett, de mivel római, sokan nem bíznak benne. 
Egbeo és Pulcher elég bátrak és tehetségesek, de híján 
vannak a karizmának, ami sok tízezer ember együtt 
tartásához szükségeltetik. Ki kell jutnom. Nagy Lovas, 
vigyázz rám! Dionüszosz, segíts visszatérnem a 
feleségemhez, a papnődhöz! Az imák segítettek. Spartacus 
érezte, hogy visszatér a belső nyugalma. 

— Tulla, te elválsz tőlünk a kapu előtt. Kifizetlek most. — 
A nyakában lógó erszényért nyúlt. 


Döbbenet töltötte meg a kislány tekintetét. 

— Most? De hát elárulhatlak benneteket! 

— Nem hiszem, hogy megteszed. Ugye nem? 

-— Nem. 

— Tudtam. Derék lány vagy te. — Jól döntöttem, hogy nem 
öltem meg. 

Tulla álla megremegett. 

- Nem akarom, hogy elmenjetek. 

— Persze hogy nem, de muszáj elmennünk - mondta 
Spartacus kedvesen. - Vár rám a seregem. - Meg a 
feleségem és a fiam. 

— Vigyél magatokkal! 

— Nem tehetem. 

— Miért? 

— Nem tudsz harcolni. 

— Lehetek felderítő! Tisztogatom és fényesítem majd a 
felszereléseteket. Biztosan van valami, amit meg tudok 
csinálni. 

— Tulla, a szíved a helyén van, de túl fiatal vagy. — 
Spartacus lehajolt a kislányhoz. - Van viszont valami, 
amit megtehetnél nekem itt. 

— Tényleg? 

— Igen. Szeretném, ha a Curia, a bazilikák és a jobb 
fürdők környékén őgyelegnél. Tudod, olyan helyeken, ahol 
a szenátorok szoktak összegyűlni. Tartsd nyitva a füledet, 
és csukva a szádat! Próbálj minél többet megtudni! 
Nagyon hasznos lehet minden értesülés Crassusról meg a 
légióiról. 

Tulla szeme felragyogott. 

— Ezt meg tudom csinálni! 

— Bízom benned. - Spartacus megpaskolta Tulla karját. 
- Minden hónap idusán hírt küldök neked az Elíziumi 


Mezőkbe. A hírnöknek elmondhatsz mindent, amit 
hallottál. 

— Elfogom! 

Carbo csodálta Spartacus képességét, amivel elérte, 
hogy az emberek higgyenek benne. Egy nappal korábban 
majdnem megölte a kislányt. És az most a tenyeréből 
eszik. Sőt mi több, Spartacus ügyesen helyreállította Tulla 
büszkeségét. A gyereknek már van célja. Ahogy neki 
magának is, aki megesküdött, hogy oltalmazni fogja 
Ariadnét. A gyásza mélyén ez a tudat erővel töltötte el. 

Spartacus biztatón biccentett mindkettejük felé. 

— Induljunk. 


Carbónak remegett a gyomra, mire harminc lépésnél 
közelebb értek a kapuhoz. A trák úgy döntött, hogy előtte 
halad. Megállapodtak, hogy nagyjából egymérföldnyire a 
várostól találkoznak majd, egy sírnál, amelyre mindketten 
emlékeztek. Carbo és Tulla - aki még mindig a közelben 
lézengett - visszafojtott lélegzettel figyelték, amint 
Spartacus beáll a kapuhoz vezető utcát megtöltő sorba. 
Mosolyogtak a harsány kiáltások hallatán, amelyekkel az 
emberek undorodva a lehető legtávolabb húzódtak tőle. 
Spartacus előzőleg meg. ragadott egy kártolónál egy vödör 
vizeletet, és magára öntötte, ami pompás ötletnek 
bizonyult. A tíz szigorú ábrázatú legionáriussal kiegészített 
őrség tagjai panaszkodni kezdtek, mihelyt a Spartacus 
felől áradó penetráns bűz megcsapta az orrukat. Amikor 
Spartacus nyálát csorgatva, nyöszörögve, vizelettel 
borítottan elcsoszogott előttük, a pilumjaik tompa végével 
ösztökélték a város mielőbbi elhagyására. 

Ez aztán könnyen ment, gondolta Carbo irigyen. 
Magasságos Jupiter, engedd, hogy nekem is ugyanígy 
menjen! Az imája nem sokat enyhített az aggodalmain, és 


nem is késztette gyorsabb mozgásra. De nem lebzselhetett 
egy helyben hosszasan anélkül, hogy ne vonta volna 
magára a figyelmet. Vagyonos fiatalembereknek nem 
szokásuk utcasarkokon ácsorogni. Máris kezdtek furcsálló 
pillantásokat vetni rá. 

A trák távozását követően Carbo arra lett figyelmes, 
hogy egy idegen férfit gyanúsítanak meg azzal, hogy ő 
Spartacus. A férfi rossz latinsággal, tiltakozva bizonygatta 
az ártatlanságát, mire agyba-főbe verték, összekötözték, 
mint egy fazékba való tyúkot, és  elvonszolták 
kihallgatásra. Carbo abban reménykedett, hogy az őrök 
ébersége ezután lankad valamelyest, de nem így történt. 
Minden harcképes korú férfit továbbra is támadó hangon 
faggattak, és az áruval megrakott szekerekbe is be- 
bedöfködtek a pilumjaikkal. Magasságos istenek, csatában 
szembenézni a halállal könnyebb, mint ez! 

— Sok szerencsét! — suttogta Tulla, aki pár tucat lépéssel 
odébb támaszkodott egy falnak. 

Carbo feszülten biccentett neki, és beállt a sorba. 
Kényszerítette magát, hogy mélyeket lélegezzen az 
orrnyílásain keresztül, és  kilégzéskor számolta a 
szívverését. Miután ezt megtette néhányszor, nyugodtabb 
lett. Besorolt mögéje egy kétökrös szekér. Carbo félig 
hátrafordult. Az egyik ökör megszimatolta, majd 
megpróbálta megnyalni a karját. Carbo rendszerint 
szerette, ha a jószágok így viselkednek, most viszont 
hátrahőkölt az állat hosszú nyelvétől, és dühös pillantást 
vetett a hajtóra. Az rámeredt. 

— Ilyenek az ökrök, ugye? Nem lesz tőle semmi bajod. 
Megmondhatja bárki, aki valaha is járt háziállat 
közelében. Átkozott városi népség! 


Carbo fennhéjázón elfintorodott, és hátat fordított. Az 
előtte lévő férfi előrearaszolt pár lépést. Carbo ugyanezt 
tette. Úgy tűnt, mintha egy örökkévalóságig folytatódna ez. 

Ahogy közelebb ért, Carbo a fülét hegyezte, hogy hallja, 
mit mondanak a katonák. A párbeszédek többsége rövid 
volt. 

— Neved? 

— Julius Glodianus. 

— Foglalkozásod? 

— Kőműves. 

— Hová mégy? 

— Egy új sírhoz, kétmérföldnyire innen. 

Nevetés hallatszott. 

— Nem a sajátodhoz, gondolom. 

— Nem - válaszolta a kőműves savanyú ábrázattal. — Egy 
gazdag ügyvédé. Úgy rendelkezett, hogy a temetése előtt 
nagyobbítsák meg a családi mauzóleumot. Új téglafal, 
márványpadló, drága, görög szobrok: kellett neki minden, 
amit ki lehet találni. Tucatnyian dolgozunk rajta 
szakadásig most már egy hete. 

— Próbált mindent magával vinni, mi? Nem fog menni! — 
A katona intett a fejével. — Tovább! 

A következő férfi egy matróz volt, akit elengedtek a 
jókívánságokkal engedték útjára. A nyomába lépő falusi 
asszony azért jött Rómába, hogy Minerva segítségét kérje a 
Capitolium-dombon lévő templomban. Az asszony az 
istennő áldását kérte a katonákra, amikor intettek neki, 
hogy menjen tovább. Ekkor már csak ketten voltak Carbo 
előtt. A tarkóján verejték csorgott lefelé. A bőre borsódzott. 
Varus tógáját megkurtították, de a gyapjú még így is 
túlságosan — nehéz volt, és az évszakhoz képest 
túlöltözöttségnek minősült. Carbo előrearaszolt, miközben 


egyetlen morajjá olvadt össze a harsogó kérdés- és 
válaszözön. 

— Következő! 

Carbo pislogott. Az előtte lévő ember máris a kapu 
boltíve alatt járt. 

— Gyerünk, fiatalúr! Nem érünk rá egész nap. 

Egy másik katona csúfondárosan mosolygott. 

— Ábrándozol a kedvenc szajhádról? 

Carbo dühében még jobban elvörösödött, a 
legionáriusok pedig, azt gondolván, hogy zavarban van, 
pukkadozva röhögtek. 

— Biztosan éppen ezt csinálta — mondta az első férfi. 
Visszafordult Carbóhoz. —- Neved? 

— Paullus Carbo - mondta Carbo büszkén. Előzőleg 
fontolóra vette, ne hazudjon-e, de nem volt rá semmi 
szükség. 

A katona felfigyelt a tájszólására. 

— Nem római vagy, ugye? 

— Nem. Capuai vagyok. 

— Üzleti ügyben jártál itt vagy szórakoztál? 

Carbo mogorván nézett. 

— Üzleti ügy. Apám dolgában. 

— Hazafelé mégy Capuába? 

— Igen. 

— Gyalogszerrel? A magadfajták általában lóháton vagy 
gyaloghintón utaznak. 

Carbo szerencsére kigondolta a választ erre a kérdésre. 
Lesütötte a szemét. 

— Odalett a lovam. 

— Ellopták a fogadó istállójában, mi? 

— Nem. Feltettem tétnek. 

— És elvesztetted? 

Újabb derűs kurjantások következtek. 


— Úgy van. 

— Szóval most vissza kell gyalogolnod Capuába? 

Carbo bólintott, és igyekezett olyan duzzogón nézni, 
mint kisfiú korában. A legionárius elhúzta a száját. 

— Száz mérföld nem kevés gyalogszerrel. 

- És mi aztán tudjuk, igaz-e? - fűzte hozzá a társa 
vihogva. - Nekünk úgy kell megtenni, hogy közben 
cipeljük a felszerelésünk, ami olyan feleannyit nyom, mint 
mi magunk. 

— Mehetek? - kérdezte Carbo mogorván. 

- Mi? Igen, mehetsz - felelte a katona. - Érj haza 
épségben! Sok az útonálló Róma és Gapua között. 

— Ha igazán balszerencsés vagy, még Spartacusszal is 
találkozhatsz — mondta a másik. -— Mármint ha... 

— Pofa be! - vakkantotta az első legionárius. 

A társa morcos képet vágva elfordult. 

— Eredj! - parancsolta a legionárius. 

Carbo köszönetet mormogott, és kilépett a kapun. A 
katona szavai felidézték benne a Crassus elleni 
támadásukat. Caepio kiáltott valamit. Mi is volt az? Ők 
azok! Carbo legnagyobb bosszúságára nem emlékezett 
pontosan. Aztán felötlött benne még egy nyomasztó 
gondolat. Amikor az őrjárat az Elíziumi Mezőkhöz érkezett, 
kijött egy ember a fogadóból, és biccentett a 
parancsnoknak. — Több volt a dolog szokványos 
társalgásnál? Nem tudta eldönteni. De amikor ezt a két 
dolgot összeadta, és melléjük tette a kapunál lévő katona 
megjegyzését, nagyon is erős gyanú ébredt benne. 
Lehetséges volna, hogy Crassus tudta, hogy Spartacus 
Rómában van? Carbo megszaporázta a lépteit. Azonnal 
beszélnie kell Spartacusszal. Kém van a soraikban. 


Nem telt sok időbe, hogy Carbo a sírhoz érkezzen. Amikor 
odaért, Spartacus egy ciprusfa árnyékában ült, amely 
mellette magasodott. 

Spartacus üdvözlésképpen felemelte a kezét. 

— Úgy tűnik, meleged van. 

—- Ez a rohadt tóga - mondta Carbo, az alkarjával 
megtörölve a homlokát. — Nem ilyen időre való. 

— De ez segített kijutnod Rómából, és legalább nem 
kellett leöntened magadat húggyal. 

Carbo elmosolyodott. 

— Igaz. 

— Tulla még mindig ott volt, amikor eljöttél? 

— Igen. 

— Jó vásárt csináltál vele. 

Spartacus Carbo karjára csapott. A fiú nyelt egyet. 
Eszébe jutott a vezére kimondatlan fenyegetése, miszerint 
meg fogja ölni őt, ha Tulla árulónak bizonyul. 

— Köszönöm. 

Spartacus talpra állt. 

— Induljunk! Emlékszem egy kútra nem messze innen az 
út mentén, ott megmosakodhatunk. 

-— Van valami, amit előtte tudnod kell. 

Spartacus szeme résnyire szűkült. 

— Mi az? Mondd el menet közben! 

Carbo gyorsan megosztotta Spartacusszal a gyanúját. 
Amikor befejezte, Spartacus sokáig nem szólt semmit. 
Carbo idegesen figyelte, és arra gondolt, hogy a trák talán 
bolondnak tartja. 

— Érdekes — mondta Spartacus. 

Megkönnyebbülés áradt szét Carbóban. Spartacus hisz 
neki. 


— Valószínűleg a tábortól követtek bennünket. Olyan 
kevés ember tudott a dologról, hogy nem lett volna idő 
üzenni Rómába az indulásunk előtt. 

Carbo szája kiszáradt egy új eshetőség gondolatától. 

— Úgy véled, hogy Castus vagy Gannicus tette? 

Spartacus összevonta a szemöldökét. 

— Az kizárt dolog, hogy Gannicus ilyen módon eláruljon 
bennünket. Még azt is kétlem, hogy Castus megtenné. Ki 
nem állhat engem, és nem siratna, ha megölnének, de 
Rómát éppúgy gyűlöli, mint én. 

— Akkor kicsoda? 

— Bárki lehetett, Carbo. Hatvanezer ember van a 
seregben, és nem mindegyik elégedett. És akkor még nem 
vettük számításba az asszonyokat meg a semmirekellőket. 

— Igen, de elárulni téged? 

Spartacus hátba paskolta Carbót. 

—- Nem mindenki olyan hűséges, mint te. 

— Pedig kellene nekik -— mormogta Carbo elvörösödve. — 
Muszáj kiderítenünk, hogy ki az. 

- Az olyan lenne, mint megtalálni egy tűt a 
szénakazalban. - Spartacus vállat vont. - Atheas és 
Taxacis vigyáznak rám. Te is fogsz. Hol van az a kút? Nem 
jelenhetek meg a táborban úgy, hogy bűzlök a húgytól. 
Senki nem venne komolyan. 

Carbo megújult erővel szaporázta a lépteit. Azon kívül, 
hogy egy napon lássa a szülei sírját, nincs más oka 
viszatérni a fővárosba, vagy Capuába, ahol felcseperedett. 
Spartacus embere lett. Mindig is hűséges volt a trákhoz, 
ám a tudat, hogy a szülei meghaltak, ez a köteléket még 
szorosabbá tette. Egyszersmind ráébresztette a bajtársai 
fontosságára is. Már az olyan emberek jelentették a 
családját, mint Navio és Atheas, vagy akár Publipor és 
Arnax. Ez a felismerés megkönnyítette számára a gyászt. 


Crassus a háznagya figyelmeztetésére elfordult az őt 
félkörben körülvevő emberektől. 

—- Caepio — mondta nyájasan. 

Intett a veterán centuriónak, aki a tablinum ajtajában 
állva várta, hogy behívják. Caepio büszkén vonult be. A 
tető közepére vágott négyszögletes nyíláson beáradó 
napfény szikrát vetett a mellkasát borító phalerákon. A 
centurio Crassus előtt megállt és tisztelgett. 

— Jöttem, mihelyt megkaptam az üzenetedet, uram — 
mondta. 

— Helyes. Minden rendben tegnap óta? 

— Igen, köszönöm, uram. Mint tudod, nem sebesültem 
meg. Csak sajnálom, hogy nem sikerült megölnöm 
Spartacust. 

— Derekasan helytálltál, amikor megállítottad a társát. 
Ha ketten vannak, másképp végződhettek volna a dolgok. 
Legalábbis számomra. 

— Az isteneknek hála, nem sérültél meg, uram, de azért 
boldogabb lennék, ha kiontottam volna az életét a 
pengémmel. 

Crassus ajka mosolyra hűzóődott. 

— Látjátok, micsoda tűz van ebben az emberben? A 
római erények megtestesülése. Minden katonának 
igyekeznie kellene, hogy ilyen legyen. 

Udvarias, egyetértő mormogás hallatszott. 

— Caepio, ismerkedj meg néhány legatusszal a légióim 
leendő parancsnokai közül! Ez Gnaeus Tremelius Scrofa. 
Lucius Mummius Achaius. Ouintus Marcius Rufus. Gaius 
Pomptinus. Lucius Ouinctius. És végül, de nem 
utolsósorban, Gaius Julius Caesar, az egyik tribunusom — 
mondta Crassus. 

— Megtiszteltetés, hogy megismerhetlek, uram. 


Caepio hatodszor is tisztelgett. Mint mindenki, ő is 
hallotta Caesar pharmacussai fogságba esésének és 
raboskodásának történetét. Íme, egy igazán bátor ember. 

— Készen állsz keresztre feszíteni pár rabszolgát, 
ahogyan azokkal a kalózokkal tetted, uram? 

— Nagyon is, centurio. 

Caepio mosolya egy arénában sarokba szorított farkas 
vicsorgására emlékeztette Crassust. Jól döntött, amikor 
maga mellé vette a veteránt. Olykor el-eltűnődött, vajon 
Caepio csakugyan helyesli-e a szerepvállalását — végső 
soron ő, Crassus nem hivatásos katona -, de nem törődött 
ezzel sokat. Caepio látta, mennyire szeretné Crassus 
elpusztítani Spartacust, ami, a munus során átéltek miatt, 
pontosan megegyezett az ő akaratával. 

— Most pedig, hogy a bemutáson túl vagyunk, lássunk 
munkához! Azért hívtalak ide benneteket, hogy 
haditanácsot tartsunk. Tudom, az elkövetkező hónapokat 
illetően csak arra számítottatok, hogy feltöltjük az 
egységeiteket, , de a tegnapi események mindent 
megváltoztattak. Nem tűrhető el, hogy Spartacus 
büntetlenül rám támadjon. Gyorsan kell válaszolnunk. 

Caepio helyeslőn dörmögött. 

— Készületlenül rajtuk ütni, ezt kell tennünk. 

— Mit javasolsz, uram? - kérdezte Scrofa. — Növeljük meg 
az őrség létszámát a kapuknál? 

-Nem - mondta Crassus, akárha egy gyerekhez 
beszélne. - Nemigen volt rá remény, hogy elkapjuk 
Spartacust, amikor távozni próbál a városból. Bizonyosra 
vehetjük, hogy már kirepült a kalitkából. - Szigorú 
pillantást vetett Mummiusra. 

—- A katonáim kikérdeztek mindenkit, akit gyanúsnak 
tartottak, uram. Több mint száz embert vettek őrizetbe. 

Crassus Caepióra pillantott, aki a fejét rázta. 


— Kiderült, hogy egyikük sem Spartacus. 

— Nem, uram, de... 

— Hallgass, , Mummius! Kudarcot vallottál! Ha 
gyorsabban  mozdultál volna, most talán éppen 
kihallgatnánk Spartacust ahelyett, hogy a hadjáratunkat 
tervezzük ellene. - Tisztában volt vele, hogy szigorú 
Mummiusszal, de tudnia kellett, ki a parancsnok. Világos 
jelzésekre van szüksége, és a többieknek is, kezdettől 
fogva. 

Mummius mogorva hallgatásba süppedt. 

— Mint tudjátok, az őszt és a telet újoncok toborzására, 
az alakulatok feltöltésére meg az emberek felfegyverzésére 
és kiképzésére szántam. Most fel akarom gyorsítani a 
terveink végrehajtását. Lényegesen. 

— Különlegesen nagy számban jelentkeznek újoncok, 
uram - értett egyet Ouinctius. — És a műhelyek ugyancsak 
tömegével ontják a felszerelést. 

— Ajánlom is nekik! Százmérföldes körzetben mindenért 
a piaci ár kétszeresét fizetem az összes fegyverkovácsnak. 
— Felemelte a kezét, elcsendesítve a heherészést, amit ez 
kiváltott. — Szándékom szerint a seregnek egy hónapon 
belül készen kell állnia az indulásra. 

— Egy hónap? - ismételte Ouinctius. 

—- De az emberek nem fognak készen állni, uram - 
mondta Scrofa. — Az alapkiképzés legalább nyolc hetet vesz 
igénybe. 

— Tudom - válaszolta Crassus csípősen. — Rómától délre 
sik a terep. Az újoncok mindennap gyakorlatozhatnak a 
menetelés után. - Nem törődve a tisztjei meglepetésével, 
folytatta: — Spartacus mostanáig megalázta Rómát. Ennek 
az időnek vége! A rabszolgák kétségkívül arra számítanak, 
hogy lesz néhány könnyű hónapjuk, amig felkészítjük az 
erőinket. Nos hát, semmi effélében nem lesz részük. 


Egyenesen házhoz visszük nekik a háborút. Nem igaz, 
Caepio? 

— Átkozottul igaz, uram. 

— Tudom, hogy veteránok ezrei hallották meg a 
hívásodat, és álltak be a seregbe, uram, és hogy megvan a 
consuli légiók maradéka, nagyjából tizennégyezer ember, 
de a sereg több mint fele újoncokból áll -— szólalt meg 
Scrofa. - Nem lenne bölcsebb várni és csak akkor 
megindulni Spartacus ellen, amikor teljesen befejeződött a 
kiképzésük? 

—- Ki itt a parancsnok? - vakkantotta Crassus. —- Én 
hozom meg a döntéseket, a fenébe is, nem te. Vagy bárki 
más közületek. Világos? 

— Igen, uram — motyogta Scrofa. 

— Négy hét múlva indulunk. Több mint egy hónapig tart 
az út Thurii-ig. Ez összesen nyolc hét. Olyan veteránokkal 
az oldalunkon, mint Caepio, úgy vélem, bőségesen áll 
rendelkezésünkre idő, hogy kiképezzük az embereket. 

— Ez elegendő idő, hogy a katonáim elkészüljenek, uram 
— jelentette ki Mummius buzgón. 

- Azt meghiszem! Tekintve, hogy te meg Rufus 
mindketten olyan légió parancsnokai vagytok, amit 
korábban valamelyik consul vezetett, nálatok van a 
legkevesebb újonc. 

Mummius — elvörösödött. Rufus szintén  feszengeni 
látszott. 

— Fel lesznek készítve a katonáim, úgy segéljen engem 
Jupiter! - jelentette ki Scrofa. 

A többi tiszt sietett egyetérteni. Crassus az arcukat 
fürkészte. Őszintének tűnt az eltökéltségük. Ez a kezdet. 

— Helyes. 

—- Mi lesz a terved, amikor megtaláljuk Spartacust, 
uram? - kérdezte Scrofa. 


— Nagyon egyszerű. Sarokba szorítjuk, mint vadászaton 
egy  vadkant.  Készenlétbe helyezzük a légióinkat. 
Megpuhítjuk az embereit a hajítógépeinkkel. 
Előrenyomulunk és lemészároljuk őket. És kész. 

Kihívón járatta körbe a pillantását a jelenlévőkön. 
Scrofa szólalt meg először, akit máris a legbátrabbak 
egyikének ítélt. 

— Csakugyan úgy gondolod, hogy ennyire egyszerű lesz, 
uram? 

— Igen, Scrofa, úgy gondolom. Elérkezett az ideje, hogy 
megszabadítsuk Itáliát Spartacustól és a söpredékétől. Mi 
lenne jobb módja ennek egy szabályos ütközetnél? Róma 
pompás légióinak mindig is ez a módszer feküdt. -— 
Caepióra pillantott, aki egyetértőn dörmögött. 

—- De uram, akik korábban harcoltak Spartacusszal, 


azok... — Mummius habozott. 
— Mindannyian tudjuk, hogy korábban megfutamodtak -— 
mondta Crassus mézesmázos hangon. - És ha ez 


megismétlődik, olyan szigorú büntetésben lesz részük, 
hogy soha többé nem jut majd eszükbe megfutamodni. 

Az ezután következő csendben nem hallatszott más 
hang, csak a rabszolgáké, akik a központi udvar növényeit 
ápolták. Crassus egyenként szúrós pillantást vetett rájuk. 

— Tizedelésről beszélek. 

Ouinctius szája kinyílt, majd becsukódott, mint egy 
partra vetett halé. 

— Tizedelésről, urak. Értitek? 

— Igen, uram - hangzott az egyöntetű, elképedt válasz. 

— Ez a gyakorlat emberöltők óta nem volt használatban, 
uram - kockáztatta meg Scrofa. 

— Annál indokoltabb, hogy felelevenítsük - jelentette ki 
Crassus. — Még valaki? 


Caepio és Caesar kivételével senki nem állta a 
tekintetét. 

— Nagyszerű. — Jó, hogy a tisztjei ennyire elborzadtak, 
vélekedett Crassus. Még mindig háborgott benne a harag, 
amikor eszébe jutott, milyen közel járt Spartacus ahhoz, 
hogy megölje őt. — Komolyan gondoltam minden szót, amit 
mondtam. Megteszek bármit, amit kell, hogy legyőzzem azt 
a trák szukafattyát. Bármit, amit kell. 

Esküszöm neked, magasságos Jupiter, hogy nem 
nyugszom, amig meg nem hal - vagy én meg nem halok. 


Tizenegyedik fejezet 


Amikor elérkezett az a napszak, hogy letáborozzanak 
valahol, Spartacus és Carbo közelében sem jártak 
semmilyen falunak, sőt még fogadónak sem. Carbo örült. 
Egy hét telt el azóta, hogy távoztak Rómából. A magas 
hőmérsékletnek köszönhetően még akkor is kellemes volt 
szabad ég alatt aludni, amikor eltávolodtak a tanyák és 
birtokok által sűrűn behálózott termékeny campaniai 
síkságtól, és felkapaszkodtak Lucania dombjai és hegyei 
közé. A magányuk folytán beszélgethettek anélkül, hogy 
fültanúk miatt kellett volna aggódniuk. Nem voltak híján 
ennivalónak, bornak és takaróknak, és mivel négy nappal 
korábban lovakat vettek, könnyűszerrel haladhattak a 
legfélreesőbb utakon. 

Carbo, legnagyobb bosszúságára, kénytelen volt 
továbbra is mindennap Varus tógáját viselni. Ahogy 
Spartacus mondta, jómódú embernek látszott benne, ami 
magyarázatul szolgál, ha bárki észrevételezné, miért ül a 
rabszolgája lóháton ahelyett, hogy gyalogolna. Carbo már 
csak azért is szívesebben táborozott a szabad ég alatt, 
mert napközben melege volt a vastag gyapjúöltözetben. 
Spartacus minden este mulatva nézte, amint leveti 
magáról a tógát, és beleugrik a legközelebbi vízfolyásba, 
hogy lecsutakolja magáról nap során felgyülemlett 
verejtéket. Carbo boldogtalanul váltogatta a vállát, és alig 
várta, hogy ugyanezt tegye ismét, mihelyt megállnak. 
Utána megpihenhetett a tűz mellett egy nagy darab 
kenyérrel és sajttal, meg egy serleg borral. 


Próbálkozott, legalábbis egy ideje, megfeledkezni a 
szüleivel kapcsolatos bánatáról. Bár annak idején azt 
cselekedete, amiről úgy gondolta, hogy a leghelyesebb - 
beállt a ludusba pénzt keresni -, továbbra is bűntudat 
gyötörte a döntése miatt. Bűntudat, amiért nem maradt a 
szüleivel, és nem ment velük Rómába. Bűntudat, amiért 
egyáltalán nem küldött pénzt nekik az elkövetkező 
hónapokban, és nem igyekezett jobban kapcsolatot 
teremteni. A lelke mélyén tudta, hogy ezek a gondolatok 
csak képzelgések, de ez nem enyhítette a fájdalmát. Hogy 
megbirkózzon ezzel az érzéssel, izzásig hevítette a Crassus 
iránti gyűlöletét. Ha Crassus nincs, a szülei még mindig 
élnének. Csak még egy esélyt kapjak, hogy megöljem 
Crassust, mielőtt meghalok!, fohászkodott újra és újra. 

Remélte, hogy Spartacus mesél még neki a Trákiában 
töltött ifjúkoráról. Meglepte és felcsigázta, hogy a vezére az 
elmúlt néhány este jobban megnyilt, mint korábban 
bármikor. Carbo már tudta Spartacus apjának, anyjának, 
fivérének és gyermekkori barátainak nevét. Mohón 
hallgatta a vadkan- és farkasvadászatról, valamint a 
szomszédos törzsektől való ló- és birkarablásról szóló 
történeteket, illetve a színes legendákat a Nagy Lovasról, a 
trák harcosok többségének kedvenc istenségéről. Carbo 
nem vette észre, de Spartacusnak részben az is célja volt a 
történetmeséléssel, hogy elterelje a figyelmét a szüleiről. 

Spartacus keveset vagy egyáltalán nem beszélt a 
háborúról, melyet a törzse viselt a rómaiak ellen, vagy 
arról az időről, amit római seregben töltött. Carbónak 
megfelelt ez így. Nem vágyott rá, hogy emlékeztessék a 
saját helyzetük valóságára. Mindketten élvezték a 
viszonylagos szabadságot, melyet az utazásuk nyújtott 
nekik. 


Spartacus Ariadnéra gondolt, és azon tűnődött, vajon 
világra — hozta-e már a gyermeküket.  Hangtalanul 
fohászkodott az istenekhez, hogy gond nélkül menjen a 
szülés.  Asszonyokhoz, akik nemrég haltak meg a 
gyermekeikkel együtt. A komor gondolatok közepette arra 
vágyott, bárcsak rendezték volna a nézeteltéréseiket, 
mielőtt útnak indult. A visszatérésük után ez lesz az első 
dolga, határozta el. Nincs értelme hagyni, hogy a viták 
ilyen sokáig eltartsanak, kiváltképp, amikor minden 
sarkon veszély - vagy halál - leselkedik. 

Pillanatanyilag viszont még úton vannak. Akár 
gyönyörködhet is a tölgy- és gesztenyefákon lévő kabócák 
mindenfelől hallatszó ciripelésében. Ellazulhat, hallgatva, 
amint a lovak patája ütemesen kopog a bazaltköveken. 
Kiélvezheti a hegycsúcsok tagolta nyugati égbolton 
lemenőben lévő nap melegét. Ha figyelmen kívül hagyja a 
tényt, hogy az út kövezett, jószerével akár ifjúkora 
Trákiájában is érezheti magát, ahol nagyon is rövid ideig 
adatott meg neki a teljes gondtalanság. 

Bizsergés támadt a tarkójában, és hátrafordította a 
fejét. Az út fölött vibráló naprengésekben egy apró, 
gyorsan közeledő alakot látott. Mögötte három további 
lovast. 

— Társaságot kaptunk - mondta halkan. - Négyen, 
lóháton. 

Carbo riadtan zökkent vissza a jelenbe. Kicsavarodott 
felsőtesttel pillantott hátra. 

— Hírnökök? 

— Valószínűbb, hogy egy hírnök, kísérőkkel. 

— Bizonyára fontos hírt visz. Általában egyedül szoktak 
lenni. Hová tartanak? Pompeji és Paestum mögöttünk van. 

— Talán Crassus üzenetet küld Thuriiba, remélve, hogy 
előbb ér a városba, mint a mi seregünk. 


Carbónak vad gondolata támadt. 

— Kettő egy ellen nem is rossz esély, nem? 

- Ne kezdjél ötletelni! Biztosan van náluk kard. 
Bármilyen hírt visznek is, nem ér annyit, hogy 
kockáztassuk miatta az életünket. 

Carbo abbahagyta a fészkelődést a lova hátán. 
Spartacusnak igaza volt. 

Haladtak tovább, rendszeresen maguk mögé pillantva. 
Amikor a lovasok közelebb értek, Carbo és Spartacus 
lehúzódtak a hátasaikkal az utat szegélyező fák 
árnyékába. Figyelték, amint az első lovas vágtázva 
közeledik, és a három társa kevéssel lemaradva követi. 

Minden kétség eloszlott az illető foglalkozását illetően, 
ahogy közelebb ért. Jellegzetes katonai öltözetet viselt: 
mellvértet a kipárnázott tunikája fölött és  taréjos 
bronzsisakot. A csípője jobb oldalán  bőriszák 
himbálódzott, a bal vállán átvetett szíjon hosszú, lovassági 
kard függött. A lova minőségi állat volt, és az SPOR 
betűket viselte a nyakára billogozva. 

Talán érdemes lenne kideríteni, mi az üzenet, amit visz, 
ötlött fel Spartacusban a gondolat. Nem, elég veszélynek 
tettem ki magamat a közelmúltban. 

A lovas fölényes pillantást vetett rájuk, amikor egy 
vonalba ért velük, de nem állította meg a csődörét. 

— Biztonságos utat, barátom! - kiáltotta Carbo. 

Válaszképpen csak egy mordulást kapott, és a hírnök 
már el is hagyta őket. Carbo szívverése felgyorsult, amkor 
a pillantása visszatért a hírnök mögött vágtató három 
lovasra. Ha van veszély, akkor azt ez a hármas jelenti, 
akiknek dolga kevésbé sürgős, mint az elöl haladóé. Az 
első kettő anélkül haladt el, hogy akár csak egy pillantást 
vetett volna feléjük, és Carbo kezdett megnyugodni. Alig 
vette észre az apró kődarabot, melyet az első ló hátsó 


patája röppentett a levegőbe. Ez parittyából kilőtt kavics 
módjára találta el az utolsó lovas arcát. Az illető felordított 
fájdalmában, és még jó, hogy nem fordult le a nyeregből. 
Vadul megrántotta a gyeplőt, és Spartacus és Carbo előtt 
állította meg a hátasát. Szitkozódva tapogatta az ujjával az 
arca jobb oldalán a mély vágást, mely máris erősen 
vérzett. 

— Jól vagy? - kérdezte Carbo. 

— Mi? - Úgy tűnt, a lovas csak most veszi őket észre. — 
Igen, igen. Csak egy apró seb. 

Letépett egy darabot a szövetcsikból, amely a vállszíja 
köré volt tekerve, és az arcának nyomta. 

- A magadfajta emberek biztosan sokkal rosszabb 
dolgokhoz vannak szokva - mondta Carbo, csodálattal 
telinek mímelt hangon. 

— Igaz. Annyi bizonyos, hogy ettől még el fogok jutni 
Messanába. 

Spartacus a fülét hegyezte az utolsó szó hallatán. 
Messana Szicíliában van. A hírnök fürkész pillantást vetett 
rájuk. 

— Bajod eshet, fiatalúr, kockázatos csak a rabszolgáddal 
úton lenned. Nem hallottál Spartacusról meg a hordájáról? 
Most ők ellenőrzik Dél-Itália nagy részét. Ha beléjük 
botlotok, az lesz az utolsó napod. 

— Nagyon is tisztában vagyok vele, de a családomnak 
nem sok rabszolgája maradt — mondta Carbo egy sóhajjal. 
- Nagyjából egy hónappal ezelőtt feldúlták a tanyánkat, 
többségük elszökött, hogy csatlakozzon Spartacushoz. A 
helybéli őrség persze semmit nem volt hajlandó tenni ez 
ügyben: túlságosan félnek. Apám Rómába küldött, hogy 
segítséget kérjek a Szenátustól. A múlt héten ott voltam, 
és hallottam Crassus beszédét. Nagyszerű volt. A 


szenvedéseink egyszer s mindenkorra véget érnek, hála az 
isteneknek! Crassus tíz légiót állít fel. 

—- Úgy van - mondta a lovas magabiztos vigyorral. — 
Remegni fog a föld, amikor délre vonulnak. Spartacus 
rabszolgái megfutamodnak majd, ha meglátják őket. 

Kiáltás harsant az úton, és a lovas barátságosan 
Carbóra kacsintott. 

— Jobb lesz, ha megyek. Érj haza épségben! Mondd meg 
apádnak, hogy tartson ki, és inádkozzon Jupiterhez! 

Spartacus arca megrándult, de a hírnök nem vette 
észre. 

— Mennyi idő múlva fog indulni Crassus? 

— Azt csak ő tudja. De hamarabb, mint gondolnád. A 
rohadt rabszolgák nagyon meglepődnek majd, amikor a 
légiók levonulnak ezen az úton! Minden jót! — A férfi 
gonosz nevetéssel továbbvágtatott. 

— A fene essen Fortunába! - mérgelődött Carbo fojtott 
hangon. Spartacusra pillantott, akinek komorság felhőzte 
az arcát. — Mit gondolsz, menny időről beszélt? 

— Ki tudja? Azt gondoltam volna, hogy három hónapnál 
nem lehet hamarabb. A légiók felállítása még csak most 
zajlik. A katonákat ki kell képezni, mielőtt Crassus 
egyáltalán fontolóra venné, hogy megküzd velünk. 
Legalább előre értesültünk a dologról. Így lesz időnk tervet 
készíteni. Képzeld el, ha azt halljuk először, hogy Crassus 
serege tíz-tizenöt mérföldre van Thuriitól! 

Carbo nem vágyott különösebben belegondolni ebbe. 

— Mit fogunk csinálni? 

— Mit? Várunk egy darabig, amíg ezek a csirkefogók el 
nem tűnnek, aztán lóhalálában visszamegyünk a táborba, 
bárhol van is. 

— Úgy értem, amikor Crassus megérkezik. 


Carbo ez idáig óvakodott ezt a kérdést feltenni. 
Spartacus elhúzta a száját, és kivillantotta a fogait. 

— Hát, akkor harcolunk. Harcolunk! Ne hidd, hogy 
kifogytam a cselekből. Nem fogytam ki. Korántsem. 

Carbo bólintott. Összeszedte a bátorságát, és 
hangtalanul fogadalmat tett. Ha — és amikor - elérkezik a 
harc ideje, ő csatasorba fog állni mindenki mással együtt. 
Spartacussal. A keserves végig. Még akkor is, ha ez a saját 
halálát jelenti. Csak az számit, hogy vállvetve küzdjön 
azokkal, akiket szeret. Ez, és hogy megölje Crassust. 
Spartacusra pillantott, aki halkan,  dallamtalanul 
fütyörészett. Istenek, hát semmitől nem ijed meg? Carbo 
büszkébb volt, mint valaha, hogy a trák katonája. 


Mire a nap lenyugodott, egy apró tűz mellett üldögéltek, a 
vállukon takaróval, a kezükben  borostömlőkkel. A 
kipányvázott lovak, miután kaptak enni és inni, 
elégedetten figyelték őket. A táboruk szokás szerint egy 
vízfolyás mellett volt, a Via Anniáról nem látható helyen. 
Felkapaszkodtak negyedmérföldnyit a fák között, és egy 
aprócska horpadásra bukkantak, amelyet egy hatalmas, 
kidőlt bükkfa uralt. Magától értetődő volt, hogy itt 
telepednek le, mivel a horpadás elválasztotta őket az úttól. 
Bár semmi jele nem mutatkozott a Rómából való 
távozásuk óta annak, hogy üldöznék őket, érdemes volt 
óvatosnak lenni. 

—- A hírnök azt mondta, hogy Messanába tart - jegyezte 
meg Spartacus. 

— Szicíliába, igen. Mi köze ennek hozzánk? 

— Az elmúlt évszázadban két rabszolgafelkelésre került 
ott sor, nem? Sokat tudsz róluk? 

—- Csak amit apám mesélt nekem, amikor fiatalabb 
voltam. 


— Próbálj meg visszaemlékezni mindenre, amire tudsz! 

Carbo kíváncsisága fokozódott. 

— Az első hatvanvalahány évvel ezelőtt kezdődött Enna 
városa mellett. Egy Eunus nevezetű rabszolga vezette, 
akiről úgy hírlett, hogy a jövőbe lát, köszönhetően az 
istenektől kapott üzeneteknek. 

Spartacus Ariadnéra gondolt, és az ajka félmosolyra 
húzódott. 

— Felkereste Eunust néhány rabszolga, akikkel a 
gazdáik rosszul bántak. A jövendöléseitől felbátorodva 
több százan közülük nekiestek az  ennaiaknak. 
Lemészároltak mindenkit, még a csecsemőket és a 
háziállatokat is. 

Carbo viszolygással gondolt a mészárlásra, amit Forum 
Anniiban látott aznap, amikor megtámadták. Az erőszakos 
végre, mely  Ghlorisnak osztályrészül jutott. De 
Spartacusnak köszönhetően az erőszak nem fajult el 
annyira, mint Ennában. Ennek is örülni kell, gondolta 
keserűen. 

— Folytasd! 

— A hírekről értesülve sok rabszolga szökött meg, hogy 
csatlakozzon Eunushoz. Hamarosan több mint tízezer 
embernek parancsolt, és királlyá koronáztatta magát. Az 
elkövetkező hetekben ő és a katonái többször is 
megütköztek a helyben lévő római erőkkel, és pusztán a 
számbeli fölényük révén elsöpörték őket. Nem telt sok 
időbe, és a sziget egy másik részén újabb felkelés 
kezdődött. Ezt egy Kleon nevezetű kilikiai vezette. 
Csakhogy nem csapott össze Eunusszal, amiben a 
rómaiak reménykedtek, hanem szövetségre lépett vele. Az 
elkövetkező három évben a rabszolgák számos további 
vereséget mértek a rómaiakra. Végül a Szenátus az egyik 


consult, Publius Rupiliust bízta meg a felkelők 
elintézésével. 

— Vajon azért reagáltak ilyen sokára megfelelően, mert 
Szicília nagyon messze van Rómától? - tűnődött 
Spartacus. 

— Ezt mondják az emberek. 

— És a második felkelés? 

— Ez nagyjából hasonlóképpen zajlott. Rossz 
bánásmódot elszenvedő rabszolgák. Egy karizmatikus 
vezér, akiről úgy hírlett, hogy képes beszélni az istenekkel. 
A helyi lakosság általános mészárlása. 

— Mennyi ideig tartott? 

— Négy évig, mignem a Szenátus egy magas rangú 
hadvezért küldött, hogy intézze el. 

— Voltak a felkelések vezérei között képzett katonák? 

—- Nem, amennyire tudom. 

Spartacus szíve nagyot dobbant. Akkor mire lennék én 
képes egy ilyen helyen! 

— De miért Szicília? 

—- Apám mindig azt mondta, hogy azért, mert sűrűn 
vannak a tanyák, és rengeteg a mezei rabszolga. 

— Ez sok ezer további újoncot biztosítana számunkra, 
igaz? 

— Két légió állomásozik ott. 

— Két légió korábban sem okozott nekünk sok gondot, 
nem? 

— Belátom. De hogyan juttatnánk át a szoroson a 
katonáinkat? 

— Egyszerűen. Az Itáliát tápláló gabona nagyrészt 
Szicíliában terem, ugye? Hatalmas hajók szállítják. Láttam 
őket. Csak oda kell mennünk nagyjából ezer emberrel a fő 
kereskedelmi kikötőbe, elfoglalni annyit, amennyit csak 


tudunk, és visszajönni velük. A fő problémánk a római 
hadiflotta lenne. 

— Szerintem az nem lenne nagy probléma. A Karthágó 
elleni utolsó háború óta a flotta leépülőben van. A kilikiai 
kalózok jószerével ellenőrzésük alatt tartják a 
Mediterráneumot. Gyakran rabolnak el hajókat a dél- 
itáliai partoktól. 

— Csakugyan? - kérdezte Spartacus, az öklével a 
tenyerébe csapva örömében. 

-Így hallottam. Egészen Ostiáig fel-felhajóznak a 
gazemberek a part mentén. A Szenátus harsányan 
mérgelődik miattuk, de semmi különös nem történt azóta, 
hogy Publius Servilius Vatia hadjárata majdnem három 
évvel ezelőtt véget ért. A Köztársaság összes hajóját a 
pontusi Mithridatész elleni háború foglalja le. 

— Ez nagyszerű, Carbo. A kalózok talán át tudnak vinni 
bennünket, hogy megtámadjuk a gabonaszállító hajókat 
nem? 

Carbo arcán lassanként mosoly jelent meg. Spartacus 
terve őrültségnek tűnt, de hát oly gyakran jártak sikerrel 
korábban, amikor nagyon is rosszak voltak az esélyeik. 
Miért ne járhatnának sikerrel még egyszer? 

— Ez jól hangzik. 

— Ideje pihenni egy kicsit — mondta Spartacus ásítva. — 
Te vagy soron, hogy őrködj. Ébressz fel pár óra múlva! 

Megigazította a takaróját, és leheveredett a tűz mellé. 
Pillanatokon belül elaludt. Carbo dobott még egy darab fát 
a lángok közé. Aztán visszaült fülelni és figyelni. A tűz 
pattogott, és narancssárga szikrákat köpött a levegőbe. 
Tizenöt lépéssel odébb a lovak két jókora, sötét foltnak 
látszottak, háttérben a bükkerdővel. Lenge szellő fújt 
felfelé az alant elterülő völgyből, megropogtatva a fák 
ágait. Lehullott levelek zörögtek, amint egy aprócska állat 


éjszakai teendői után igyekezett. Egy bagoly huhogott. A 
patak felől a víz megnyugtató csörgedezése hallatszott. 
Carbo ellazult. Mielőtt Capuába költöztek, évekig élt a 
család tanyáján, kívül a városon. A természet neszei 
ismerősek és elringatóak voltak. 

Hamarosan elnehezedett a szemhéja. Egy ideig küzdött 
a lopakodó fáradtsággal, de valahányszor összeszedte 
magát, nem hallott semmi aggasztót. Ugyanez megy, mióta 
eljöttek Rómából, gondolta álmosan. Mit számít, ha pihen 
egy kicsit? 

Valamivel később felriadt. Kalapáló szívvel nézett körül. 
Néhány lépésnyire tőle Spartacus mélyen aludt. A tisztás 
üres volt. A lejtő alján csörgedező patak magában beszélt. 
Távolabb egy bagoly huhogott magányosan az ezüstös 
holdkorongnak, mely éppen csak hogy látszott a 
lombsátoron keresztül. Minden olyan volt, mint előzőleg, 
eltekintve a tűztől, amely csaknem teljesen kialudt. 
Didergett, a válláról lecsúszott a takaró. Istenek, biztosan 
órákat átaludtam! Bűntudatosan kezdte bökdösni a hamut 
egy bottal, hogy lássa, van-e esély a lángok 
újraélesztésére. Elégedetten állapította meg, hogy maradt 
még egy kis forró parázs. 

A lovak egyike fújtatott, és az egyik lábáról a másikra 
nehezedett. Carbo megdermedt. Már örült, hogy nem 
vakítja el a tűz fénye, és a hátasaik irányába meredt. 
Ahogy korábban, csak a körvonalaikat látta a sötétebb 
árnyaknak tetsző fák előtt. Pár pillanatig semmi nem 
történt, és nyugtalansága alábbhagyott. 

A ló másodízben is fújtatott. Carbo ismét megfeszült. A 
fülét hegyezte, és a lovakra meredt. Semmi. Egy darabig 
csend volt. Aztán a ló dobbantott a patájával a földön. 

Carbo gyomra immár fájdalmas csomóvá szorult. 
Hagyta a takarót lecsúszni a válláról, és odakúszott 


Spartacushoz. Az egyik kezét a vállára helyezte, 
fohászkodva, hogy a trák ne keltsen zajt. 

Carbo megkönnyebbülésére Spartacus azonnal 
felébredt, és nem szólt semmit. Felült. 

Carbo Spartacus füléhez tartotta a száját. 

— Az egyik ló nyugtalankodik. 

— Még valami? 

— Egy farkast hallottam. De eléggé messze. Ennyi. 

Spartacus bólintott. Körbemutatott egy ujjával a 
horpadásban, aztán pedig a füléhez emelte a kezét. 

Egymás mellett ülve várakoztak. Feszült figyelemmel 
füleltek. 

Bagolyhuhogás hallatszott tőlük jobbra. Carbo nem 
aggódott a hang miatt, de érezte, hogy Spartacus 
megmerevedik. Amikor a hang tőlük balra megismétlődött 
a fák között, Carbo majdnem rosszul lett. A ló 
idegeskedése és két bagoly ennyire közel nem lehet 
véletlen. Amikor egy harmadik bagoly hangja is megütötte 
a fülüket, Carbo minden kétsége eloszlott. 

Spartacus — szorosan — odahajolt  Carbo arcához. 
Hangtalanul formálta a szót: 

— Gyerünk! 

— A lovak? 

— Itt hagyjuk őket. 

Carbo látta, hogy Spartacus előhúzza a tőrét, és ő is 
gyorsan ugyanezt tette.  Térdükre és  könyökükre 
támaszkodva a lehető legzajtalanabbul kúsztak felfelé, el a 
tűztől. Húsz lépéssel odébb Carbo újabb 
bagolyhuhogásokat hallott a hátuk mögül. Végigfutott 
rajta a hideg. Ezúttal közelebbről szóltak. Követte a trákot, 
minden lépésnél arra számítva, hogy pengét döfnek a 
hátába. 


Spartacus nem nézett hátra. Fokozta a sebességét, 
tudatában lévén, hogy gyorsan ki kell jutniuk a tisztásról. 
Azt súgta az ösztöne, hogy olyan emberek vannak ott, akik 
meg akarják ölni. Bárki akarta is meggyilkolni, nem 
kevesebb mint hat-nyolc embert küldött, talán többet is. 
Spartacus beütötte a térdét egy kiálló gyökérbe, és az 
ajkába kellett harapnia, hogy ne szisszenjen fel 
fájdalmában. — Kúszott tovább, szitkozódva, amiért 
jószerével egyáltalán nincs aljnövényzet. Bár így nemigen 
akadályozta őket semmi az előrejutásban, ez azt is 
jelentette, hogy kevesebb helyen rejtőzhetnek el. 

Újabb bagolykiáltások harsantak. Spartacus számolta 
őket. Egy. Kettő. Három. Négy. Köszönetet mondott a Nagy 
Lovasnak, hogy egyik sem előttük hallatszott. Nincsenek 
bekerítve egyelőre. 

Végül Spartacus kiért a horpadás szélére, egy jókora, 
hasadt törzsű tölgyfához. Felállt. Carbo lapulva érkezett 
melléje, és szó nélkül mindketten hátranéztek a tüzük 
irányába, amely az izzó parázs halovány, narancsszínű 
ragyogásának köszönhetően kivehető volt a sötétségben. 
Mutassátok magatokat, gazemberek!, gondolta Spartacus. 

Carbo úgy érezte magát, mintha egy rémálomban lenne. 
Ez az ő hibája, hiszen elaludt. Ki vadászik rájuk? Harminc 
szívdobbanásnyi ideig semmi nem történt. 

— Biztosak akarnak lenni benne, hogy alszunk, mielőtt 
mozdulnak - sziszegte Spartacus. 

Felnyerített az egyik ló, majd a másik is. Hirtelen négy 
árnyék vált láthatóvá: három a kidőlt bükkfa mögül, a 
negyedik a túlsó vége felől rontott elő. Spartacus és Carbo 
csak annyit tudtak kivenni, hogy mindegyik lándzsát 
szorongat a jobbjában. A támadók egyenesen az elhagyott 
fekhelyekhez rohantak. Gyors egymásutánban dühödt 
döfések záporozik a takarókra, ám hamar rájöttek, hogy a 


zsákmányuk eltűnt, Fojtott káromkodás töltötte meg a 
levegőt, és az egyik férfi felmordult: 

— Elszeleltek a rohadékok! 

Az egyik társa egy visszakézből irányzott pofonnal 
elhallgattatta. Újabb  bagolykiáltás harsant, ezúttal 
sürgetőbb hangú. Az emberek lábujjhegyen osonva 
szétszéledtek a tisztás szélei felé, Spartacus és Carbo 
irányába. 

— Ideje lelépni — suttogta Spartacus. 

— Merre? - kérdezte Carbo, és kétségbeesés hasított 
belé. 

— Felfelé. Először lassan, de amikor szólok, futunk, mint 
a szél. Mármint, ha élni akarsz. - Spartacus foga 
megvillant a holdfényben, és Carbo ismét azt kívánta, 
bárcsak övé lenne a vezére bátorsága. Visszatolta a kését a 
hüvelyébe, és komoran bólintott. 

— Készen állok. 

— Rendben. - Spartacus megfordult, és farkas módjára 
osonni kezdett. 


Carbo soha nem felejtette el azt az éjszakát. Korábban 
egyszer sem kellett éjszaka a hegyekben mozognia, és 
remélte, hogy nem is kényszerül rá soha többé. Legalábbis 
nem úgy, hogy ismeretlen számú fegyveres üldözi, 
miközben neki csak egy nyamvadt tőre van. Eleinte elég 
könnyen haladtak, de Spartacus kezdett hosszú, öles 
szökkenésekkel felfelé kapaszkodni a lejtőn. Hogy a 
pokolba látja, hogy hová lép?, tűnődött Carbo, igyekezvén 
a nyomában maradni, amennyire csak tőle telt. Kalapált a 
szíve , a — mellkasában, nem a futás jelentette 
megerőltetéstől, hanem a félelemtől. Úgy érezte magát, 
akárha szarvas lenne, és vadászok csapata üldözné. 
Minden fa és bokor mögött ellenség lapulhatott, és minden 


lépésnél azt kockáztatta, hogy eltöri a bokáját egy kiálló 
gyökérben vagy fadarabban. Korábban úgy gondolta, hogy 
jó a térérzékelése, de az útjuk során megváltozott a 
véleménye. A fejük fölött lévő sűrű lombsátoron keresztül 
csak olykor-olykor pillantották meg az éjszakai égboltot, 
ami még jobban összezavarta. Spartacus viszont úgy 
szökellt fel és le az emelkedők és horpadások között 
mintha Hermész, a hírnökök istene vezérelné minden 
lépését. 

Időnként megálltak és az üldözőik hangjait figyelték. 
Első ízben halványan még ki tudták venni az alattuk 
mozgó emberek által keltett zajt, mire azonban másodszor 
torpantak meg, ez elhalt. Ezt követően Spartacus 
elégedettségére és Carbo hatalmas megkönnyebbülésére 
nem hallottak semmi egyebet. Carbo reménykedett, hogy a 
trák ezután talán lassít, de csalódnia kellett. Spartacus 
még gyorsabban kezdett mozogni, a lába úgy suhant a 
talaj felett, mintha szárnya volna. Carbónak nehéz volt 
lépést tartania vele, és elkerülnie, hogy kiverjék a szemét a 
Spartacus által félretolt és suhanva visszacsapódó ágak. 

Talán egy óra telt el, amikor felértek egy hegygerincre. 
Ezen haladtak tovább, és röviddel utóbb egy tisztásra 
jutottak. Először látták rendesen az eget, melyet temérdek 
szikrázó csillag világított meg. A hold helyzete a fejük felett 
arra utalt, hogy még mindig órák vannak hátra a 
napkeltéig. Spartacus szemügyre vette a nyitott térséget, 
mielőtt macskáéhoz hasonlatosan puha léptekkel kilépett 
rá. Carbo követte, gyakori és nyugatlan pillantásokat vetve 
a háta mögé. Nem hallott semmit. Először hagyott alább 
valamicskét a nyugtalansága. 

— Ha világosabb lenne, innen jó kilátásunk nyílna -— 
mutatott Spartacus a sötétségbe. 

— Hol vagyunk? 


— Fogalmam sincs - válaszolta Spartacus vigyorogva. — 
De azt hiszem, ez a gerinc ugyanaz, mint ami a Via Anniát 
szegélyezi, — nagyjából — észak-déli irányban halad. 
Egyszerűen csak tovább kell mennünk rajta. 

— Lehet, hogy mérföldekkel félrevisz bennünket. —- Carbo 


máris butának érezte magát. - De nincs más 
választásunk, igaz? 
—- Nincs - válaszolta Spartacus komoran. - A 


nyomunkban lesznek, mihelyt kivilágosodik, ezért előtte a 
lehető legmesszebbre kell jutnunk. Istenek, azért szívesen 
hátramaradnék! Tőrbe csalni őket, esetleg ejteni egy 
foglyot. 

— Megtudni, hogy kicsodák? 

— Igen. 

— Nem hiszem, hogy rómaiak. 

- Én sem. Ha Rómából követtek volna bennünket, már 
ránk támadtak volna. Nincs köze a dolognak a hírnökhöz 
sem, akivel beszéltünk. Őt nem érdekeltük. 

— Nem csak ezért nem hiszem. A férfi, aki megszólalt, 
erős akcentusa volt. Kizárt dolog, hogy latin az 
anyanyelve. 

— Én is erre gondoltam. Csak olyasvalaki állhat a dolog 
mögött, aki tudta, hogy Rómába mentünk. 

Riadalom töltötte el Carbót. 

— Castusra meg Gannicusra gondolsz? 

— Igen, vagy valaki másra, akinek a begyében vagyok. 

A mocskok. Hogyan merészelnek, mindazok után, amit 
tettem értük? Ha abban a pillanatban megjelenik előtte a 
két gall, Spartacus cafatokra szaggatja őket. 

— Átkozott árulók! 

— Várható volt. Sok ember nem szívesen veti alá magát 
egyetlen vezérnek. Ha Trákiában lennénk, tán már 


korábban megtörtént volna - mondta Spartacus, és örült, 
hogy maradt. 

— Talán el tudnánk kapni az egyiket. 

— Nem! Négyet láttunk közülök, és lefogadom, hogy több 
mint kétszer ennyien vannak. 

— Akkor nincs rá mód, hogy megtudjuk, ki küldte őket. 

—- Néha együtt kell élnünk a bizonytalansággal. —- 
Spartacus oldalba bökte Carbót. — Ez segít, hogy résen 
legyen az ember! 

Carbo mosolyogni próbált, de inkább csak grimasz telt 
tőle. 

—-— Majd megtudunk többet, amikor visszaérünk — 
jelentette ki Spartacus. — Jól tetted, hogy felébresztettél 
akkor. Azt hiszem, túlzás nélkül mondhatom, hogy 
megmentetted az életemet. Köszönöm. 

Büszkeség töltötte el Carbót. Aztán eszébe jutott, hogy 
csak véletlenül ébredt fel a saját álmából, és bűntudat 
szorította össze a torkát. Soha nem lenne képes bevallani. 

— Nincs mit -— sikerült kiböknie. -— Nem több ez, mint 
amit te már tettél értem. 

Spartacus magabiztos mosolyt villantott. 

— Ugyan már! Sokára fogunk még biztonságba érni. 

Nem adott hangot az aggodalmának, mely azóta 
gyötörte, mióta volt ideje fontolóra venni, vajon ki 
küldhette a gyilkosokat. Nagy Lovas, kérlek, tartsd meg 
épségben Ariadnét és a gyermekünket! Megfordult, és a 
tisztás túlsó vége felé iramodott. 


A következő napon már kezdett leszállni a szürkület, 
amikor elérték a sereg táborát. Carbo fájlalta a lábát, 
szomjas volt, és éhesebb, mint emlékezete szerint 
bármikor azelőtt, de élt. 

— Megcsináltuk. 


- Nem, még nem. 

Carbo döbbenten meredt Spartacusra. 

— De hát ez a mi seregünk! Nem fog sokáig tartani, hogy 
a lejtő aljára érjünk. 

— Több mint két hétig voltunk távol. Ki tudja, mi történt 
ez alatt az idő alatt? -— Ha Castus és Gannicus képesek 
voltak orgyilkosokat küldeni utána, vajon mi mást tehettek 
még? 

— Akkor mit csináljunk? Akarsz itt maradni, amig 
szétnézek, mi újság? 

Spartacus nevetett. 

—- Nem félek én, csak óvatos vagyok. Megcélozzuk a 
középen lévő nagyobb sátrakat. Ariadné és a szkíták ott 
lesznek. 

- Mi a terved utána? Összeszedünk pár cohorsot, és 
megöljük a gallokat? 

- Semmit nem csinálnék szívesebben, ha ők az árulók -— 
vicsorgott Spartacus. -— De nem kímélték a fáradságot, 
hogy biztosítsák a követőik hűségét. Ha megölnénk őket, 
lehet, hogy tízezernél is több ember válna ki a seregből. 
Ekkora veszteséget nem engedhetek meg magamnak 
éppen most. 

— Akkor engeded, hogy megússzák? 

— Egyáltalán nem ezt mondtam - válaszolta Spartacus 
halvány mosollyal. -— Gyerünk! Hajtsd le a fejedet menet 
közben! A legtöbben észre sem fognak venni bennünket. 

— Ha te mondod. 

Carbo nyugtalanul megérintette a tőre markolatát, hogy 
önbizalmat merítsen. 

— Ezt mondom. Te mégy elöl. Én követlek. 

Fohászkodva, hogy Spartacusnak igaza legyen, Carbo 
elindult. Rövid idő múltán már katonákkal találkoztak: 
emberekkel, akik délutáni vadászatról tértek vissza, vagy 


kettesben akartak lenni egy asszonnyal a fák között, vagy 
egyszerűen csak szükségük volt egy helyre, ahol 
kiüríthetik a beleiket. Carbo nem törődött egyetlen 
szembejövővel sem. Ha valaki köszöntötte őket, mormogott 
viszonzásképpen, és továbbhaladt. Spartacus szorosan 
mögötte lépdelt, a földre szegezve a tekintetét. 

Incidens nékül érték el a tábort. Ahelyett, hogy a 
sátrakat rendszerint elválasztó széles sávon mentek volna, 
Carbo inkább a köztük lévő keskeny résekben haladt. Így 
folyvást ponyvafeszítő köteleket kellett átlépniük, de jóval 
kisebb volt az esély arra, hogy valaki észreveszi őket. 
Carbo hamar ráébredt, hogy ez jó módja beszélgetések 
kihallgatásának is. 

— Amúgy milyen messze van ide Thurii? 

—- Nem több ötven mérföldnél, a tisztem azt mondja. 

— Hol van Spartacus? - kérdezte egy mély hang a 
következő sátorban. - Mennyi ideje már, hogy elment? 

Carbo érezte, hogy a trák a hátára paskol. Megállt. 

- Majdnem három hete. 

— Akkor már nem jön vissza, mi? 

— Azt nem tudhatja az ember - vitatkozott a másik. — Kik 
vagyunk mi, hogy tudjuk, mikor tér vissza? Ő a sereg 
vezére. Azt teszi, amit a legjobbnak lát. 

— Vagy nem jön vissza, vagy holtan fekszik valahol egy 
árokban. Mit gondolt? Itt hagyott bennünket azoknak a 
szemét galloknak, hogy ők legyenek a vezéreink? 

— Tudod, hogy Egbeo és Pulcher szintén parancsnok. 
Sokan hallgatnak Ariadnéra is. Őrá odafigyel Dionüszosz, 
ne feledd! — mondta egy harmadik. 

— Egyelőre, talán. De jegyezzétek meg, amit mondok! -— 
dörmögte a mély hang. - Nemsokára mindannyiukat 
megölik. Tudjátok, hogy milyenek Castus meg Gannicus. 


Két patkány. Szemrebbenés nélkül megölnének egy nőt 
meg egy gyereket. 

Carbo szája kinyilt és becsukódott. A trák felé fordult, 
akinek az arcán egyszerre tükröződött öröm és harag. 

— Várj! — mondta hangtalanul Spartacus. 

— Ugyan már, nem állnak ennyire rosszul a dolgok. Már 
majdnem Thuriiban vagyunk. Hetek óta nyomát sem 
láttuk római erőknek. Spartacus most már bármelyik nap 
megjelenhet, és megint minden rendben lesz. 

— Megeszem a szandálomat, ha megjelenik - jelentette ki 
az első hang. - És amikor a gallok megkaparintják a 
gyeplőt, nem szándékozom kivárni, hogy mi történik. 

Egyik-másik bajtársa helyeslőn mormogott. 

Carbo meglepetten érezte, hogy Spartacus elmegy 
mellette, megkerülve a sátor sarkát. Megszorította a kése 
markolatát, és követte. 

Hat embert találtak, akik egy apró tűz körül ültek, 
amely fölött egy bronzedényben párolódó hús rotyogott. A 
csoport tagjai durva szövésű, krémszínű, vörös és barna 
tunikákat viseltek. Valamennyiüknél volt kés, de csak 
kettejükön vállszíj, és rajta hüvelyében lévő gladius. 
További fegyverek - lándzsák, pilumok és kardok - 
hevertek kupacban néhány lépéssel odébb, valamint egy 
halom scutum. 

Spartacus mosolyogva lépett a meglepett arcok gyűrűje 
felé. 

— Üdvözlet! 

— Ki a fene vagy te? — kérdezte egy erőteljes állú, kopasz 
férfi. 

Ó volt a mély hang, gondolta Carbo. 

— Kiszimatoltátok a vacsoránkat, mi? - kérdezte egy 
fiatalabb katona, akinek mélyen ülő szeme és sűrű, fekete 


haja volt. — Hát ebből nem kaptok! Tűnjetek el, és főzzetek 
magatoknak! 

A társai nevettek. Eléggé baráti hangon, de volt a 
nevetésnek egy éle, ami nem tetszett Carbónak. Nem kell 
hozzá sok, hogy csúnyán alakuljon a helyzet. Kihúzta 
magát, és Spartacus mellé lépett. 

— Melyikőtök szájalt Spartacusról? - kérdezte a trák. 

—- Én volnék. - A kopasz férfi lassan feltápászkodott. — 
Van valami bajod azzal, amit mondtam? 

— Ami azt illeti, van. 

Ennek hallatára mindenki felállt, kivéve a fiatal katonát, 
aki előzőleg beszélt. Barátságosságnak már nyoma sem 
volt az arcokon. Jelentőségteljesen a kések és kardok 
markolatára kerültek a kezek. 

— Azt ajánlom, most hordjátok el magatokat! — vicsorgott 
a kopasz férfi, és előrelépett. - Mielőtt csúnyán 
megsérülnétek. 

—- Vagy meghalnátok - tette hozzá a társai egyike 
gúnyos, csupafog vigyorral. 

— Ez fenyegetés? — mordult fel Spartacus. 

— Vedd annak, aminek akarod! - A kopasz férfi még 
közelebb lépett. 

Rendben. Spartacus előrelendült, megragadta a kopasz 
férfi tunikáját, és hanyatt taszította. A férfi a fenekére 
huppant a tűzbe. Fájdalmas üvöltéssel pattant fel, és az 
alfelét markolta. Több társa - kiváltképp a fiatalember, aki 
még mindig ült - elkacagta magát. 

Carbo torkaszakadtából nevetett, de ekkor a többi 
katona előrántotta a fegyverét. A fenébe is, gondolta, 
előhúzva a saját kését. Jobb lett volna elsétálni. 

—- Nagyon alaposan gondoljátok meg, mielőtt a 
vezéretekre támadtok! - kiáltotta a trák. 


A kopasz férfi abbahagyta az üvöltést. Félelem nyoma 
jelent meg a szemében. 

— Mi? Te nem vagy Spartacus! 

— Nem? Vértet kel viselnem, és sicát kell fognom a 
kezemben, hogy felismerjetek? - Spartacus előrelépett, 
felemelve az öklét. - Ki akarja a dicsőséget, hogy 
elmondhassa, ütközetben megszerzett egy római sast, és 
ezzel megszégyenített egy egész légiót? — dörögte. 

Minden fej feléje fordult körülötte. Ugyanezzel a 
kiáltással buzdította Spartacus a seregét aznap, amikor 
megküzdöttünk Gelliusszal, gondolta Carbo vidáman. 

A kopasz férfi haragjának helyébe szintiszta rettegés 
lépett. 

—- Nem, uram. Most már felismerlek. 

A társai hitetlenkedő pillantásokat váltottak egymással 
majd sietve eltették a fegyvereiket. 

— Bocsánat, uram! Nem jöttünk rá - motyogta az 
egyikük. A többiek sietve, kórusban csatlakoztak hozzá, és 
Carbo megnyugodott egy kissé. 

Spartacus egyenként felnyársalta a katonákat a szigorú 
tekintetével. 

— Magasságos istenek, Zeuxis, micsoda egy istenekvene 
bolond vagy! Most mindannyiunkat kivégeznek a lepcses 
szád miatt — mondta egy tagbaszakadt, tüskehajú katona. 

A kopasz férfi arca összerándult. 

— Bocsáss meg, uram! Nem tudtam, hogy ki vagy. 

— Egy pillanattal ezelőtt még panaszkodtál, hogy milyen 
régóta távol vagyok. Holtan egy árokban, azt mondtad. 

— Nem gondoltam ezt igazából, én... 

- Ne hazudj nekem, bolond! Hallottam, hogy mit 
mondtál. 

— Nagyon régen elmentél, uram. Tudom, hogy nem 
egyedül engem aggasztott, vajon mi történik majd a 


sereggel. Mindannyiunkkal. Ha nem vagy itt, uram, a 
mocsok Castus és Gannicus megpróbálják magukhoz 
ragadni a vezetést. Mindenki ezt mondja. — Zeuxis a 
társaira — pillantott  megerősítésért, de valamennyien 
kerülték a tekintetét. Nem volt meglepve, és fásultan 
visszafordult  Spartacushoz. - De hála legyen az 
isteneknek, hogy visszatértél! 

— Igazat beszélt? 

Senki nem válaszolt. Túlságosan is meg vannak 
rettenve, vélekedett Carbo, akit bámulatra késztetett 
Spartacus képessége, hogy a puszta magabiztosságával 
félelmet keltsen. 

— Te! - szólt Spartacus a mélyen ülő szemű, fiatal 
katonának. 

— Igen, uram? 

— Igazat beszél a bajtársad? 

—- Van abban valami, amit mond, uram - hangzott a 
félszeg válasz. — De ez csak szóbeszéd. Tudod, milyenek az 
emberek. 

— Te viszont nem értesz egyet Zeuxisszal. 

- Nem, uram. 

— Miért nem próbáltál te is rám támadni? 

—- Nem keresem ok nélkül a civakodást, uram. 

— Te látszol itt a legjózanabbnak. Mi a neved? 

— Marcion, uram. 

Spartacus hirtelen elhatározásra jutott. 

— Tehát, Marcion, kezességet vállalsz ezekért az 
emberekért? 

Éles félelem ülte meg az egyébként is feszült levegőt. 
Mindenki felfogta a vezérük szavainak kimondatlan 
jelentését. 

—- Igen, uram. Kezességet vállalok. Mind jó katonák. 
Bátran harcoltak minden csatában, amit láttam. 


Zeuxisnak ugyan nagy szája van, de Picenumnál megölt 
egy római tisztet, Arphocras pedig — egy bozontos szakállú 
férfira mutatott — segített elragadni egy alakulatjelvényt, 
amikor Gelliusszal harcoltunk. 

Spartacus Zeuxisra pillantott, aki még mindig óvatosan 
dörzsölgette a megégett ülepét. 

— Igaz ez? 

— Igen, uram, igaz. — Zeuxis a fegyverhalomra mutatott. 
— Meg tudom mutatni neked a kardját. 

— Nincs rá szükség. Hiszek neked. 

Zeuxis elhallgatott. —Félelemmel  eltelten nézett 
Spartacusra. Akárcsak a társai. 

—-— Nem azért mentem el, amiért gondoltátok, hogy 
felderítsem az utat előttünk. Rómába mentem. - 
Elmosolyodott a meglepetésük láttán. 

— Miért, uram? - kérdezte Marcion. 

— Hogy megtudjam, mit terveznek ellenünk a rómaiak, 
és hogy megöljem az új vezért, aki a seregüket irányítani 
fogja. 

Még nagyobb döbbenet ült ki az arcokra. 

— Sikerrel jártál, uram? - kockáztatta meg Zeuxis. 

— Részben. Megtudtam, hogy a légiók nem fognak várni 
tavaszig, hogy ellenünk vonuljanak. Ketten nem voltunk 
elegen ahhoz, hogy megöljük Crassust, de pokoli módon 
ráijesztettünk, annyi bizonyos. — Legyintett egyet a kezével. 
— Majd megölöm a disznót, amikor legközelebb találkozom 
vele. 

A katonák immár megilletődöttnek tűntek. 

— Szeretnél lekaszabolni még egy római tisztet, Zeuxis? 
Ti, többiek, készek vagytok megvívni egy újabb csatát a 
légiók ellen? Mert ezt kell majd tennünk előbb vagy utóbb. 

— Ha te vezetsz bennünket, uram, bárkivel megküzdök, 
még a Minotaurusszal is! — kiáltotta Zeuxis. 


— Mi a helyzet veled, Marcion? - kérdezte Spartacus. 

— Számíts rám is, uram! 

— Rám is! - kiáltotta Arphocras. 

A társaik helyeslőn kiáltoztak. Körülöttük az emberek 
skandálni kezdtek: 

— Spar-ta-cus! Spar-ta-cus! 

Carbót ámulattal töltötte el, mennyire megváltozott a 
helyzet. Egy csapatnyi elégedetlen katona, akik közül 
sokan készen álltak a dezertálásra, Spartacus odaadó 
hívévé vált. 

Mosoly játszott a trák ajka körül, majd a kezét felemelve 
csendet teremtett. 

— Bátor férfiak vagytok, mindannyian. És bár időnként 
idegesítőek vagytok - ekkor Spartacus merőn a feszengő 
Zeuxisra pillantott -—, nem tudnék meglenni nélkületek! 

Örömteli kiáltozással telt meg a levegő. 

— Mindenben, amit elszenvedtek, minden nehézségben 
és megpróbáltatásban, részem van nekem is. — Spartacus 
a szemlélők nagyobb tömegéhez fordult. - Elmentem 
ugyan, de mindig vissza fogok jönni. Mindig. A Nagy Lovas 
legyen a tanúm, soha nem foglak elhagyni benneteket, 
bátor katonáim, soha! 

Ezúttal Carbo is csatlakozott a skandáláshoz. 

— Spar-ta-cus! Spar-ta-cus! Spar-ta-cus! 


— Hamarosan találkozunk - mondta Spartacus 
Zeuxisnak. - Addig talán lesz időd  megrágni a 
szandálodat. 


Zeuxis még jobban elvörösödött, a társai pedig dőltek a 
nevetéstől. 

Spartacus 2Zeuxis karjára csapott. Aztán gonosz 
mosollyal Carbóhoz fordult. 

— Ideje elintézni Crassust és Gannicust. — És megnézni a 
gyermekemet! 


Csengett a fülük a katonák ujjongásától, miközben 
ellépdeltek. Ezúttal a sátrak közötti széles sávon. 


Megtelt a tábor örömteli kiáltozással, amikor az emberek 
látták, hogy a vezérük visszatért. Spartacus integetett, 
mosolygott, és továbbhaladt. Belül örvendezett, hogy 
nagyon kevés arc tűnt csalódottnak az újbóli megjelenése 
láttán. Csak egy apró töredékét látták a seregnek, de ez 
ígéretes volt a többiekre nézvést. Castus és Gannicus 
mérge nem terjedt nagyon messzire. Nem telt sok időbe, 
hogy Ariadné sátrához érjenek. Atheas és Taxacis odakint 
őrködtek. Spartacust megpillantva felugrottak, az arcukon 
boldog mosoly jelent meg. Spartacus az ajkához emelte a 
kezét. 

— Csendesen! - suttogta. 

A szkíták meglepetten pillantottak egymásra, de 
engedelmeskedtek. 

— Akarod... látni... fiadat? — mormogta Atheas. 

— A fiamat? 

Hála az isteneknek - fiú! Az eltökéltsége egy pillanatra 
megingott, de kitartott a terve mellett. Azonnal foglalkozni 
kell a gallokkal, mielőtt értesülnek a visszatéréséről. 

— Igen. Maron. 

— Ariadné a fivérem után nevezte el — mondta Spartacus 
halkan. - Szép név. Jól van? 

— Igen... remekül. — Atheas sugárzott. — Van... mint te. 

Feszült mosoly. 

- Majd megnézem később. 

Carbo megdöbbent. 

— Később? 

Spartacus nem törődött vele. Atheashoz fordult. 

— Van pár tartalék kardod? 

A szkíta bólintott. 


— Hozd ide őket! 

Spartacus dobbantott az egyik lábával a földön, 
miközben Atheas elsietett. Dühösnek tűnt. Carbo meg sem 
mert szólalni. 

Atheas két egyszerű, de használható gladiusszal tért 
vissza. Mindkettő egy-egy bőr vállszíjra volt erősítve. 
Átadta őket Spartacusnak és Carbónak. 

Spartacus átvetette a sajátját a jobb vállán. 

— Vigyél Castushoz és Gannicushoz! 

Atheas elindult előttük, de nyilvánvalóan nyugtalan 
volt. 

— Miért? 

— Két nappal ezelőtt éjjel megtámadtak bennünket. Nem 
rómaiak voltak. Biztosan a táborunkból jöttek. Kiknek van 
a legnyomósabb okuk, hogy a halálomat kívánják? 

— Castusnak. Gannicusnak. A mocskok! - vicsorgott 
Taxacus. — Ölünk meg... őket? 

Spartacus elővillantotta a fogát. 

— Sajnos szükségünk van rájuk. Tíz légiót állítanak fel 
ellenünk. Három-négy hónapon belül itt lehetnek. 
Lehetséges, hogy ez nem lenne elég idő újoncokat 
toborozni és kiképezni őket azok helyébe, akik követik a 
gallokat, ha távoznak. 

Carbo idegei immár pattanásig feszültek. Mit tehetünk 
mi négyen? 

— Hogyan akarod csinálni? 

-— Látni akarom az arcukat, amikor meglátják, hogy élek. 
Ebből tudni fogjuk, hogy bűnösek-e vagy sem. Meg fognak 
ijedni. Rájönnek majd, hogy őket is el lehet kapni. 

— Több tucat harcos lesz velük. 

— Na és? - csattant fel Spartacus. - Látniuk kell, hogy 
nem félek tőlük, egy kicsit sem, és valószínűleg felfogják 
majd, hogy ha parancsot adnak a megölésemre, ők fognak 


meghalni először. Ezt még el tudnánk intézni, mielőtt 
levágnak bennünket, nem? 

— Igen! -— kiáltották a szkíták szenvedélyesen. 

Carbo fogát csikorgatva próbált úrrá lenni a félelmén. 
Majdnem sikerült. 

— Veled tartok. 

— Tudtam, hogy ezt fogod tenni - jelentette ki Spartacus. 
— Ha az istenek velünk lesznek, nem fajul odáig a dolog. 
Vezess, Atheas! 

Carbo követte a vezérét, azon tűnődve, vajon hogy fogja 
Spartacus megakadályozni, hogy lemészárolják őket. 

A gallok sátrai nem voltak messze. A leghűségesebb 
híveik sátrai vették körül őket, minek folytán a kicsiny 
csoport rövidesen kezdte magára vonni a figyelmet. A 
szkítákat vagy Carbót azok a katonák is ismerték látásból, 
akik Spartacust nem. Ellenséges és szúrós pillantásokat 
vetettek feléjük. Néhány sértés is elhangzott, de senki nem 
tartóztatta fel őket. Egyelőre. 

Carbónak háborgott a gyomra, amikor valaki a lába elé 
köpött. Normális körülmények között nem tűrt volna el egy 
ilyen sértést, de most más volt a helyzet. 

— Mozogjunk! - mormogta Spartacus. 

Atheas megszaporázta a lépteit. 

Castust és Gannicust egy sátor előtt találták, amely 
valaha bizonnyal egy római hadvezéré volt. Nagyszámú 
aranyozott alakulatjelvény díszelgett előtte a földbe szúrva, 
köztük öt ezüstsas. Castus egy fatönkön ült, ölében egy 
félmeztelen nővel. Gannicus hanyatt feküdt a közelben, és 
bort ivott egy korsóból, melyet egy tompa tekintetű, lenge 
öltözetű nő tartott. Több mint kéttucatnyi fegyveres harcos 
lézengett körülöttük, tereferélve, iddogálva vagy még 
ijesztőbb külsejű lányokat fogdosva. Néhányan felfigyeltek 


a csoport közeledtére, de túlságosan későn ahhoz, hogy 
megakadályozzák az elkövetkezőket. 

— Ügyeljetek Gannicusra! - sziszegte Spartacus a 
szkítáknak. - Amikor látjátok, hogy cselekszem, 
zúdítsátok az egész korsót a rohadékra! 

Atheas és Taxacus gonosz ábrázattal elosontak. 

— Carbo, te velem maradsz! 

Spartacus egyenesen odalépett a nőhöz és Castushoz. 

Carbo viszolyogva meredt a gallra. Castus még akkor is 
kéjesen lehunyva tartotta a szemét, amikor Spartacus 
erőteljesen fenékbe rúgta a nőt. Az oldalra esett, Castus 
pedig ijedten felkiáltott. Spartacus gladiusa megvillant a 
kezében. Tizenöt lépéssel arrébb Atheas kiragadta a korsót 
Gannicus nőjének kezéből, és a tartalmát a férfi fejére 
zúdította. Méltatlankodó ordítás hallatszott, ám amikor a 
gall meglátta, ki hajol fölébe, nem állt ellen. Fekve 
kiáltozott. 

— Te átkozott fattyú! Ezért a saját beleiddel foglak 
megfojtani! 

-— Te? -  Castus felpattant, az arcáról lerítt a 
megdöbbenés. 

Spartacus fejében immár nem volt semmi kétely. Egy 
pillanatig fehéren izzó harag homályosította el a látását. 
Castus pillantása a lábánál heverő kard felé siklott. 

— Gyerünk! - ordította Spartacus. — Vedd fel! 

— Darabokra vágnak az embereim! 

— Megpróbálhatják, de te nem fogod látni, mi történik, 
mert meghalsz, mielőtt az ujjaid körbezárulnának a 
markolaton. 

A gallra meredt, figyelve, vajon mer-e mozdulni. Castus 
megnyalta az ajkát, és nem moccant. 

Carbo soha nem hallott a vezére hangjában ilyen 
haragot. Hallotta ezt Castus is. Tudta, hogy ha 


megmozdul, meghal. Aztán a szkíták megölik Gannicust, 
és a körülöttük lévő harcosok nekik rontanak. Carbo 
elfehéredő  bütykökkel szorította a saját gladiusát. 
Magasságos Juptter, engedd, hogy szépen haljak meg! 

Spartacus dühe alábbhagyott valamicskét. 

— Látsz engem, Gannicus, vagy még mindig ég a 
szemed? 

A gall felemelte a fejét. 

— Látlak — mormogta. 

— Téged is úgy meglep, hogy itt látsz, mint a barátodat? 

— Mi tagadás. Nem tudtuk, mikor fogsz visszajönni. Nem 
érkezett semmilyen hír felőled. 

— Rosszul hazudsz, Gannicus. Ez meg a hitetlenkedés 
Castus ábrázatán, amikor meglátott, nekem elég 
bizonyíték. Mindketten azt hittétek, hogy halott vagyok, 
mi? 

—- Nem tudom, miről beszélsz —- ágált Castus, esetlen 
mozdulattal felrángatva a nadrágját. 

— Fogd be a mocskos pofádat! - csattant fel Spartacus. — 
Tudjatok róla, hogy kizárólag azért nem fuldokoltok 
mindketten a saját véretekben, mert még mindig érdekünk 
együtt maradni. 

— Miről beszélsz? — kérdezte Gannicus. 

— Tíz istenverte légióról, arról beszélek! Tíz légióról, ami 
még a tél beállta előtt elindul dél felé. Ezt tudtam meg 
Rómában. Van kedvetek az embereim nélkül megküzdeni 
velük? 

Döbbent csend fogadta Spartacus szavait. 

—- Nem hiszem. Mostantól talán több időt tölthetnétek 
újoncok toborzásával és kiképzésével ahelyett, hogy úgy 
viselkedtek, mintha egy orgián lennétek. 

Megint egyik gall sem válaszolt. 


Spartacus kemény pillantást vetett mindkettejükre. 
Hallották, amit mondtam. Ez elegendő. Egyelőre nincs 
értelme Szicíliát említeni. 

—-— Még valamit. Ha bármelyikőtök még egyszer 
megpróbál kárt tenni bennem vagy a családomban, nem 
nyugszom, amig ezer  húscafattá nem  szabdallak 
benneteket. Megértettétek? 

Gannicus bólintott. Castus nem válaszolt olyan 
gyorsan, mint Spartacus elvárta volna, ezért Spartacus a 
vörös hajú gall álla alá tolta a kardját, arra késztetve, hogy 
hátrahőköljön. 

— Megértetted, rohadék? 

— Igen — mormogta Castus. 

— Nagyszerű. — Spartacus megvető pillantással ellépett 
tőle. — Atheas! Taxacis! Megyünk. 

A szkíták otthagyták Gannicust, aki indulattól 
bíborvörös arccal felült. Számos gall elindult feléjük. 
Carbo megfeszült. 

— Egbeo és Pulcher parancsot kapott, hogy ha nem térek 
vissza hamarosan, mozgósítsanak a táborban minden 
katonát, és jöjjenek ide, hogy megkeressenek engem. 
Választhattok, hogy ez megtörténjen-e — mondta Spartacus 
hangosan. -— Nekem nem számít. 

Castus bizonytalan pillantást vetett Gannicusra. 

— Hazudik. 

— Honnan tudod? - kérdezte Gannicus. - Maradjatok, 
ahol vagytok! — mondta, mire a harcosai megtorpantak. 

A négyes hátrálva távolodott, amíg — mintegy 
harminclépésnyire nem értek a galloktól. 

— Szép munka - jelentette ki Spartacus. Mostantól résen 
kell lennie, de nem tartotta valószínűnek, hogy még 
egyszer az életére törjenek, legalábbis ami a gallokat illeti. 


Nem tudhatta, meddig marad a sereggel Castus és 
Gannicus, de egyelőre helyre tette őket. Ő, Spartacus 
összpontosíthatja a figyelmét az újoncok toborzására és 
arra hogy kalózokat találjon, akik átvihetik őket Szicíliába. 

Mindkét szkíta arcán széles mosoly ült, akárcsak a 
Carbóén. 

— Meggyőző volt ez a hazugság. 

Spartacus kacsintott. 

— Ideje megnéznem a fiamat. 


Tizenkettedik fejezet 


Spartacus Carbót a szkítákkal együtt odakint hagyta, 
lehajtotta a fejét, és belépett a sátorba. Gyorsan 
hozzászokott a szeme a gyér fényhez, és elégedett volt 
azzal, amit látott. Valakinek -— Egbeónak vagy Pulchernek 
talán - gondja volt rá, hogy szépen berendezze a sátrat. 
Vastag szőnyegek voltak a padlón, rajtuk számos jókora 
bronzlámpás, két ébenfa láda, egy rózsafa asztal és 
székek. Spartacus tekintete azonban gyorsan az egyik 
sátorlap mentén lévő vetetlen fekhely és a közelében álló, 
kézzel faragott fabölcső felé siklott. A nyakát nyújtogatta, 
de nem látott bele. Ariadné a bölcső mellett állt, háttal 
Spartacusnak. Halkan énekelt. 

Spartacus lábujjhegyen beljebb lépett, de nem szólalt 
meg. A békés jelenet olyannyira ellentétben állt azzal, 
amiben előzőleg része volt, és ami a Rómába indulása óta 
történt vele, hogy szüksége volt egy pillanatra a családhoz 
való visszatéréshez. Hiszen amíg távol volt, az lett belőlük, 
család. Túláradó öröm kezdte átvenni az indulat helyét, 
amelyet a gallok iránt érzett. Ariadné jól van, és jól van a 
fiuk is. Maron. Nem fogsz feledésbe merülni, fivérem. 

Ariadné dala véget ért. A bölcső fölé hajolt, és egy 
gyengéd csókot lehelt a gyerek fejére, mielőtt Spartacushoz 
fordult. Hideg volt a tekintete. 

— Köszönöm, hogy nem csaptál zajt — mondta szárazon. 

— Hallottad, hogy bejöttem. 

— Igen. Azt is hallottam, hogy megérkeztél egy ideje, és 
aztán elmentél anélkül, hogy megnézted volna a 


feleségedet meg az újszülött fiadat. Hogy Castusszal és 
Gannicusszal beszélj. Hogyan lehettél képes erre? 

Spartacus tett egy lépést Ariadné felé. 

— Ariadné, én... 

— Ne érj hozzám! - szakította félbe Ariadné dühösen. — 
Ne is szólj hozzám! Nézd meg Maront! Az a legkevesebb, 
amivel tartozol neki. 

Spartacus összepréselte az ajkát, a bölcsőhöz lépett, és 
belenézett. A szeme elé táruló látványtól azonnal elillant a 
mérge. Egy apró, fekete hajú alak feküdt a hasán, pólyába 
bugyolálva. Ráncos kis arcán gombszerűnek tűnt az orra. 
Spartacus szíve eltelt büszkeséggel és szeretettel. 

— Milyen kicsi! 

- A bába azt mondja, hogy Maron nagy a fiúkhoz 
képest. Sokat hízott is a születése óta. 

Spartacus bólintott. Jószerével semmit nem tudott a 
csecsemőkről. A fiára meredt, szerette volna megérinteni, 
de félt, hogy felébreszti, vagy árt vele. 

Ariadné olvasott a gondolataiban. 

— Egyelőre csak simogasd meg hátul a fejét. Majd 
felveheted akkor, ha felébred. 

Spartacus ennek hallatán a bölcsőbe nyúlt, és 
megsimogatta Maron arcának finom bőrét. Elmosolyodott, 
ahogy megérintette. Gyengéden megsimogatta. 

— Légy üdvözölve a világon, fiam! — suttogta. — Jó veled 
találkozni végre. 

Maron mocorgott, megriasztva az apját. Spartacus 
felemelte a karját. 

— Semmi baj, nem ébresztetted fel. 

Spartacus visszanyúlt a kezével a bölcsőbe. 

— A haja a tiéd. 

- A szeme meg a tiéd. Bár a bába azt mondja, még 
változhat a színe. 


—- Nem bánom. Az a fő, hogy itt van épségben, és hogy jól 
vagytok. 

— Láttad, hogy ez a helyzet. Megint el kell menned? 

- Nem, természetesen nem. - Spartacus ajka 
megrándult, és látta, hogy Ariadnéban, jóllehet beszél vele, 
továbbra is harag dúl. -— A Maron szép név. Nekem sem 
jutott volna eszembe jobb. A fivérem kétségkívül figyel a 
harcosok paradicsomából. Nagyon büszke lesz. Apám 
szintén. 

— Semmiség. 

— Nem, ez sokat jelent, Ariadné. Nekem és a halottaknak 
is. Köszönöm. 

Ariadné nem válaszolt. Spartacus korántsem vágyott 
folytatni a vitájukat. Legalább itt, a családja körében nem 
akart konfliktust. 

— Nagyon is szerettem volna bejönni és látni benneteket, 
ahogy megérkeztem. Hogyan kételkedhetsz ebben? 

Ariadné szemrehányón fürkészte Spartacus tekintetét. 

— Úgy döntöttél, hogy a seregedet a családod elé 
helyezed. Ezt , még  kénytelen-kelletlen — majdnem 
elfogadtam, de hogy előbb elmégy beszélni azzal a disznó 
Castusszal és Gannicusszal? Miféle ember vagy te? 

Spartacust sértette és feldühítette Ariadné megjegyzése. 

— Nem érted! 

—- Nem, persze hogy nem. Én csak egy asszony vagyok, 
mi? — Maron összerezzent, és Ariadné a homlokát ráncolta. 
— Menjünk odébb, vagy fel fogjuk ébreszteni! 

— Látni akartalak mindkettőtöket, de valamit el kellett 
intéznem előbb. 

— Mi lehetett fontosabb, mint látni a fiadat? El akartál 
kérkedni a galloknak, hogy mit csináltál, vagy mit 
derítettél ki? 

Spartacusból kirobbant a méreg. 


— Hallgass, asszony, és engedj beszélni! Majd később 
elmondom neked, hogy mi történt Rómában. Fontos, de 
nem ez az oka annak, hogy nem ide jöttem először. 

—- Nem értek semmit. 

— Két nappal ezelőtt éjjel egy csapatnyi férfi ránk támadt 
a táborunkban. Ha Carbo nem hallja meg a közeledtüket, 
mindketten halottak lennénk. 

Ariadné érezte, hogy Spartacus igazat beszél. Rettenetes 
képek kavarogtak az agyában. Lelkiismeret-furdalás tört 
rá a mérge miatt. 

— Hogyan menekültetek meg? 

— Úgy, hogy futottunk az életünkért. Alig ettem és ittam 
azóta. Nem mintha törődnék vele. Az számított, hogy 
visszaérjek ide, először is, hogy megnézzem, nem öltek-e 
meg benneteket máris, másodszor, hogy kérdőre vonjam 
Castust és Gannieust. 

— Ők álltak mögötte? Honnan tudod, hogy a gyilkosok 
nem rómaiak voltak? 

—- Az egyik megszólalt. Carbo azt mondta, hogy nem 
anyanyelve a latin. Amellett, Rómából nehézség nélkül 
kijutottunk. Senki nem követett bennünket. 

— Tehát ha nem rómaiak voltak, akkor olyasvalakinek 
kellett lennie, aki tudta, hogy merre jártál. 

—- Úgy van. És lehet ugyan, hogy sokan vannak a 
seregben, akik nem kedvelnek, de a legvalószínűbb, hogy 
Castus és Gannicus akarták a halálomat. 

Ariadnénak eszébe jutott a gallok látogatása, és 
megborzongott. Talán szerencsésebb volt, mint gondolta. 

— Megölted őket? 

— Nem. 

— Miért nem? - kérdezte Ariadné. - Nem kevesebbet 
érdemelnek! Maron és én lettünk volna a következők. 


— Fölöttébb valószínű. — Spartacus kezdte kissé örömét 
lelni Ariadné dühében. Kitűnt belőle, hogy még mindig 
szereti őt. - De a megölésük ellentétes lenne az 
érdekeinkkel. 

Spartacus beavatta Ariadnét Crassus terveibe és abba, 
amit útközben hallottak a hírnöktől. 

— Tíz légió - mondta Ariadné monoton hangon. 
Tompultnak érezte magát. — Három-négy hónapon belül itt 
lesznek, azt mondod. 

— Most már érted, miért nem szabadultam meg a 
galloktól? Ha távoznak, alig leszünk többen, mint a 
rómaiak, és egy hadvezér sem szeretne ilyen esélyekkel 
csatát kezdeni. 

— Tudom. Szóval — mit csináltál  Castusszal és 
Gannicusszal? 

— Megleptük őket. Életükben nem döbbentek még meg 
annyira a vademberek, mint amikor előttük termettem. 
Castus arckifejezése elárult mindent, amit tudni akartam. 
Ő és Gannicus küldték azokat az embereket. 

- Az áruló kutyák! - Ariadné szeme veszedelmesen 
megvillant, és kicsinyét védő vadállatra emlékeztette 
Spartacust. — Most, hogy tudnak a tíz légióról, maradni 
fognak? 

—- Ki tudja? Reméljük. Legalábbis amig nem sikerül 
további újoncokat toboroznunk és kiképeznünk. 

Versenyfutás lesz ez az idővel, miközben megpróbálom 
mozgatni a sereget és megszervezni az átszállítását 
Szicíliába. 

Ariadné még mindig nem volt elégedett. 

— Honnan tudod, hogy nem fognak megint próbálkozni? 

- Nem tudom. De átkozottul jól tudják, mi fog történni, 
ha próbálkoznak. Prométheusz kínja semmi ahhoz képest, 
amiben nekik részük lesz. 


— Szeretném látni, ahogy jajgatnak - csattant fel 
Ariadné. — Még forgatnám is a kést. 

— Kész nőstény oroszlán vagy. —- Spartacus megérintette 
Ariadné arcát, és megdöbbentette az asszony reakciója. 

Ariadné fagyossága felengedett, és könnyek gyűltek a 
szemébe. 

— Hála az isteneknek Carbóért! - suttogta. -— Hála nekik, 
hogy elrejtettek benneteket, miközben rohantatok, és hogy 
épségben visszahoztak! 

Spartacus kitárta a karját, Ariadné pedig az ölelésébe 
bújt. Spartacus nagyon erősen szorította magához. 

—- Nagyon hiányoztál. - Ariadné a keresztekkel 
szegélyezett útra gondolt, és minden tőle telhetőt 
elkövetett, hogy elhessegesse a kegyetlen képet. - Azt 
hittem, talán soha nem térsz vissza. 

— Annyira nem volt súlyos a helyzet - hazudta 
Spartacus, és ebben a pillanatban örült, hogy Ariadné 
nem látja az arcát. — Nem olyan volt, mint harcolni egy 
csatában. És most már itt vagyok veled és Maronnal. 

Ariadné felpillantott rá, és elmosolyodott. 

— Szóval érdemes volt elmenni? 

— Határozottan. Elmondtam neked, mit hallottam a 
légiókról, amelyeknek a felállítása zajlik. És majdnem 
megöltük Crassust, a szenátort, akire a római sereg 
vezetését bízták. - Spartacus komoran vonta össze a 
szemöldökét. — Bárcsak velem lett volna Atheas és Taxacis 
vagy egy tucat gladiátor! Simán feldaraboltuk volna. 

Ariadné kíváncsi lett. 

— Meséld el! 

Spartacusból ömlött a szó, Ariadné pedig elképedés és 
izgatottság elegyével csóválta a fejét. 

—- És azt mondod, hogy nem volt veszélyes, ami történt? 
Szerencsés csillagzat alatt születtél, Spartacus. 


Spartacus könnyedsége odalett. 

— Tudom, és mindennap hálát adok érte a Lovasnak. 
Holnap feláldozok neki egy kost, vagy talán inkább egy 
bikát. 

— És azután? Mit csinálunk utána? 

— Mielőtt ,. megtámadtak bennünket, délután egy 
hivatalos hírnökkel találkoztunk az úton. Messanába, 
Szicíliába vitt parancsokat. Azon a szigeten az elmúlt 
hatvan évben két nagyszabású rabszolgafelkelés volt. 

Ariadné elmosolyodott Spartacus lelkesedése láttán, de 
össze volt zavarodva. 

— Elfoglalunk majd néhány gabonaszállító hajót, és 
átszállítjuk velük a sereget Szicíliába. Amikor a rabszolgák 
a szigeten értesülnek az érkezésünkről, csapatostul 
sereglenek majd a zászlóm alá. Az ottani két légió 
valószínűleg évek óta nem kényszerült harcolni. Mielőtt 
Róma rendesen reagálni tudna, lesz időnk kétszer akkora 
sereget gyűjteni, mint ami itt táborozik. Egy akkora 
sereggel mögöttem igazából elkezdődhet a háború. 

Ariadné nem volt hajlandó izgalomba jönni. 

— Hogyan juttatsz át elég embert Szicíliába a 
gabonaszállító hajók elfoglalásához? 

— Kifizetem egy kalózkapitánynak a saját súlyát 
aranyban és ezüstben. 

— Mindenre van válaszod. 

— Egyelőre igen. Meggyőztelek? 

Jóllehet Maron minden idejét lefoglalta, Ariadnét 
gyötörte a jövőjükkel kapcsolatos aggodalom. Ám ez a terv 
kivitelezhetőnek tűnt. Elmondott magában egy hangtalan 
fohászt. Dionüszosz, ismét kérlek, hogy segíts meg 
bennünket, ahogy korábban már oly sokszor tetted! 

— Sokkal jobban hangzik, mint itt ülni, és várni a légiók 
érkezésére. 


— Én is ezt gondoltam. Először is, ki kell derítenem, hol 
vannak a legjobb horgonyzóhelyek, és hogy a hatóságok 
mely  kikötővárosokban szoktak szemet hunyni a 
kalózhajók felett. - Fintor, majd magabiztos mosoly 
következett. — Az istenek majd megsegítenek bennünket. 

Ariadné bólintott. 

— Kit küldesz? 

— Carbót. 

-— Ő derék ember. 

— A legderekabbak egyike. Ő mentette meg az életemet, 
tudod. Ha ő nem hallja meg... 

Ariadné az ajkához emelte az ujját. 

— Ne, kérlek! Mindennap azzal a tudattal élek, hogy 
talán soha nem látlak viszont. Ma örülni akarok annak, 
hogy visszatértél hozzám és Maronhoz. Hogy élsz. És 
egyben vagy. 

Elvette a kezét, az arcát a Spartacuséhoz emelte, és 
megcsókolta. Spartacusnak egyetlen utolsó gondolata volt, 
mielőtt úrrá lett rajta a szenvedély. Nagy Lovas, köszönöm, 
hogy visszavezettél a seregemhez, a feleségemhez és a 
fiamhoz. 


Hat héttel később 


Crassus a naponta szokásos megjelenésére készülődött a 
katlanforróságú  —— parancsnoki sátorban.  Verejtékező 
rabszolgák álltak mellette, és amennyire tőlük telt, 
próbáltak nem tudomást venni a zümmögő legyekről, 
miközben a tisztségével járó kellékeket nyújtották feléje. A 
vörös, hadvezéri tunikát. A kifényesített, domborodó bronz 
mellvértet. A skarlátszín lószőr dísszel ékesített, taréjos 
sisakot. Az aranylemezkés övét a szegecselt ptrerügésszel, 
mely az ágyékát volt hivatott védeni, és a derekára való 


vörös selyemövet. Az elefántcsont nyelű gladiust, a díszes 
hüvelyével és az ékkövekkel kirakott vállszíjat. A 
vádlimagasságú, nyitott orrú csizmát. 

Istenek, örülök, hogy nem kell egész nap ezt viselnem. 
Intett a rabszolgáknak, türelmetlenül várva, hogy túl 
legyen a tennivalóján, jelesül azon, hogy megmutassa 
magát a katonáinak. Hogy lelkesítse őket. Hogy 
megmondja nekik, mennyire bátrak. Hogy tudassa velük, 
hogy egy istenek adta feladat részesei: meg kell 
szabadítaniuk Itáliát és a Köztársaságot a Spartacus és a 
rabszolgahordája által jelentett mételytől. És persze, 
gondolta titkon, hogy nagyobb népszerűségre tegyen szert, 
mint Pompeius Magnus. Magára rángatta a tunikát, 
igyekezve nem törődni vele, hogy azonnal hozzátapad 
ragadós hátához. 

Pompeius! A felkapaszkodott taknyos!  Crassust 
bőszítette, hogy a vetélytársa nagyobb hírnevet szerzett 
magának a katonai teljesítményével, mint ő. Felfogása 
szerint ez teljesen méltánytalan volt. Nem ő volt-e az, aki 
megnyerte Sullának a csatát a Porta Collinánál? Ha ő 
nincs, Mariusból diktátor lett volna. Pompeius mindössze 
annyit tett a polgárháborúban, hogy felállított három 
légiót, amelyek pár apró győzelmet arattak Sulla oldalán. 
Ha olyan elképesztően átkozottul jó hadvezér, miért tartott 
neki oly sokáig leverni Sertorius lázadását Ibériában? Még 
mindig nincs vége. Én már régen elintéztem volna. Jupiter 
legyen rá a tanúm, hogy hasonlóképpen fogom felszámolni 
Spartacus békétlenségét is. 

Egy rabszolga felsegítette rá a mellvértjét. Egy másik 
rabszolga leguggolt melléje, hogy a dereka köré erősítse a 
selyemövet. 

Késő délután volt, és a nap vérvörösen vibrálva 
közeledett a látóhatár felé. A sereg két héttel korábban 


hagyta el Rómát, hét nappal később, mint Crassus 
szerette volna. Ennek dacára az eltelt időben több mint 
kétszáz mérföldet tettek meg a felhőtlen égboltról tűző nap 
alatt. Thurii, ahol a lázadók a jelentések szerint 
fészkelnek, immár csak kevesebb mint harmadannyira 
volt. Crassus, miközben viszketett a bőre a melegtől, 
próbált örülni a figyelemre méltó előrehaladásuknak és 
annak, hogy kezd alábbhagyni a rettenetes nappali hőség. 
De ez ment könnyen. A sátrában még mindig akkora 
forróság volt, mint egy katlanban, és kimerítő dolog volt 
majdnem nyolc órán keresztül lóháton ülni mindennap. 
Örvendezett, hogy nem a közönséges katonák közé 
tartozik, akik hajnal óta húsz mérföldet tettek meg, teljes 
menetfelszerelésben. Felük éppen ideiglenes táborhelyet 
épített, miközben elcsigázott, ámde hálás bajtársaik őrt 
álltak. 

Ennek elkészültével a  veteránokat leszámítva 
mindenkire kétórás kiképzés várt, mielőtt pihenhettek 
vagy ehettek. De hát erre vállalkoztak. Mindennap ezt 
csinálták azóta, hogy elindultak Rómából, és így lesz 
minden átkozott nap, amíg a hadjárat véget nem ér. Ő 
nem fogja mérsékelni az újonc katonákra nehezedő 
nyomást, egyetlen pillanatra sem. De nem ám, amíg 
Spartacus életben van. 

Felemelte az egyik lábát, majd a másikat, engedve, hogy 
a  —— rabszolgái felhúzzák a csizmáját. További 
verejtékcseppek gördültek lefelé a hátán. Alig várom már, 
hogy itt legyen az ősz. A hosszúra nyúló forróság 
kétségkívül arra késztette a gazdákat, hogy köszönetet 
mondjanak — Saturnusnak,  Opsnak,  Ceresnek és 
Lactansnak a  nagylelkűségükért, Crassus azonban 
fikarcnyit sem törődött az aratással. Ő azt akarta, hogy 
legyen már vége az évszakhoz nem illőn meleg időnek. 


Elege volt abból, hogy a tisztjei nap mint nap az útközben 
kidőlő embereik miatt siránkoznak. A hőguta és a vízhiány 
okozta halálesetek nem ugyanolyanok, mint amikor 
harcban esnek el a katonák! 

Tudta, hogy nem veheti félvállról az ilyen veszteségeket. 
Ezért kénytelen volt Caepióval számos különleges egységet 
szerveztetni, melyeknek direkt az a feladat jutott, hogy fel 
és alá járkáljanak a roppant -— huszon-egynéhány mérföld 
hosszú — menetoszlop mellett, ami a hadserege volt, és 
segítséget, valamint vizet adjanak a rászorulóknak. 
Ilyenformán emberek százai, akik máskülönben meghaltak 
volna, folytatták útjukat dél, a céljuk felé. Ami nem más, 
mint Spartacus. 

Crassus egy pillanatig nem felejtette el, milyen közel 
jutott Spartacus ahhoz, hogy megölje őt. Ha nem kap hírt 
a kémétől, kísérlete talán sikerrel járt volna. Jó húzás volt 
Saeniustól, hogy felfogadta a férfit. Ha szerencséjük lesz a 
kém ismét hallat majd magáról. Maradéktalanul bízott 
rémuralmának. Amikor odakerül a dolog, gondolta 
magabiztosan, nem tudnak majd dacolni a római 
bátorsággal. A római virtussal. A római fegyelemmel. De 
nem lett volna ellenére hogy fortéllyal gyorsabban dűlőre 
vigye a dolgot. 

— Bélést! 

Azonnal előkerült egy szorosan illeszkedő nemezdarab. 
A szeme sarkából szemügyre vette, mielőtt a fejére tették. 
Ettől jobban fog izzadni, mint egy kovács az üllőjénél, de a 
sisakja kemény belseje nem fogja felhorzsolni. 

— Nem érek rá egész nap —- mordult fel, és csettintett az 
ujjaival. 

Átnyújtották neki az ezüstlemezzel borított sisakját, és 
egy pillanatig gyönyörködött benne. Egy vagyonba került 


neki, de megérte, az utolsó asig. Műremek volt, melynek 
tetején Itália legszebb csődörének szőre díszlett, az 
arcvédőit pedig zománc ékesítette. A homlokvédőjén lévő 
pompás jelenet Marsot ábrázolta, amint áldozati 
ajándékokat fogad el az előtte sorakozó tisztektől és 
legionáriusoktól. Büszkén a fejére helyezte a sisakot. Ez 
illik, gondolta, egy diadalmas hadvezérhez. 

— Kardot! 

Egy rabszolga lépett előre sietve a gladiusával, és a 
vállára csúsztatta a kardszíjat. 

Crassus  — megnézte magát az  embermagasságú 
bronztükörben, mely a közelben állt, hogy ellenőrizze, a 
kard éppen a csípője bal oldalán helyezkedik-e el. Végül 
letörölte az arcáról az izzadságot egy kendővel. Elégedett 
volt a megjelenésével, és az ajtó felé indult. 

Az odakint álló őrszemek tisztelegtek, amikor megjelent. 

Crassus elégedetten látta, hogy Caepio máris vár rá egy 
félszázadnyi veterán élén, akik az ő védelmére rendelt 
cohorsból valók voltak. Csillogott a napfényben a sisakjuk 
és a vértjük. Még a pajzsaik umbója is ki volt fényesítve. 
Oldalt Crassus lovásza egy pihent hátast tartott 
készenlétben. 

— Vigyázz! — bömbölte a centurio. 

A katonák egy emberként, feszesen kihúzták magukat. 
Crassus engedte, hogy halvány mosoly jelenjen meg az 
ajkán. A katonái közül nem sokan festettek ilyen jól, ám 
Caepio irányításával napról napra javult a helyzet. 

— Centurio. 

— Készen állsz a szemlére, uram? 

— Bizony. 

Crassus tetszéssel vette szemügyre a centuriót. Caepio 
kezdettől fogva teljes odaadással dolgozott mellette. A kora 
ellenére határtalan erő lakozott benne. Fáradhatatlanul 


végezte a toborzást, segített az újoncok kiképzésében, és 
gyakorlati tanácsokkal látott el bármikor bárkit, aki 
rászorult és kérte. Crassus immár módfelett nagyra 
becsülte. Bizony, nem termett minden bokorban olyan 
katona, mint Caepio. Komótosan a lovához lépdelt, és a 
lovász összekulcsolt kezét használva hágcsó gyanánt 
felkapaszkodott a hátára. 

— Úgy gondoltam, kezdhetnénk a nyugati sáncnál, és 
utána kivonulhatnánk a védőfalhoz. Próbáljunk megnézni 
a lehető legtöbb egységet. 

— Nagyon helyes, uram. 

Caepio egy parancsot adott ki. Húsz embere és egy optio 
előreügetett, és négyoszlopos, öt sor mélységű alakzatot 
vettek fel a parancsnokuk előtt. 

— A nyugati kapu felé! Gyalogmenet! - kiáltotta Caepio. 
A katonák döngő léptekkel elindultak. Crassus a lova 
oldalába vágta a sarkát; Caepio mellette haladt, a többi 
katona pedig mögöttük. 

Crassus serege jóval nagyobb volt annál, hogysem 
egyetlen egységként verjenek tábort. Kezdettől fogva úgy 
rendelkezett, hogy a légiók álljanak párba, minek folytán 
minden délután öt ideiglenes táborhelyet építettek, 
amelyek mindegyike közel tízezer embert fogadott be. 
Mindegyik pontosan ugyanolyan volt: egy hatalmas 
négyszög, lekerekített  sarkokkal.  Faluk  rőzsefával 
egybetapasztott földből készült, mely a legionáriusok által 
kiásott körkörös árkokból származott. Az így keletkezett 
árok a tábor védműveinek részét képezte. Mindegyik tábor 
négy oldalának közepén egy-egy rés nyilt, amelyet úgy 
alakítottak ki, hogy a sáncok végei átfedjék egymást, 
minek folytán éjszaka könnyen lezárható és támadás 
esetén jól védhető szűk, folyosószerű bejárat jött létre. 
Ezeket két egyenes folyosó kötötte össze, amelyek 


negyedekre osztották a hatalmas táborhelyeket. A táborok 
parancsnoksága és a parancsnoki sátrak az utak 
kereszteződésénél kaptak helyet. Ezek körül minden egyes 
cohorsnak századnak és contuberniumnak megvolt a 
maga helye, amelyet mindennap az utásztisztek jelöltek ki. 

A még üres térségekben katonák apró csoportjai voltak 
jelen Crassus kvártélya körül: egy-egy legionárius minden 
contuberniumból, valamint több tucat öszvérhajcsár. 
Ordítozó altisztek irányításával sátrakat rakodtak le a 
morózus, farkukkal csapdosó öszvérekről. A trágyaszag és 
a legyek alkotta felhők miatt Crassus ajkát biggyesztve 
léptetett el mellettük. 

Az előtte lévő útszakasz, mely további öszvérekkel és 
ide-oda rohangáló küldöncökkel volt tele, 
csodálatosképpen megtisztult, amikor az elöl haladó tiszt 
egy kiáltással hírül adta a jelenlétét. Mindkét oldalon 
kivörösödött arcú, izzadt katonák álltak vigyázzba; optiók 
és tesserariusok tisztelegtek, rabszolgák sütötték le a 
szemüket. Crassus a tisztek és katonák némelyikének 
kurtán odaintett a kezével. 

Oltalmazandó a katonákat a  hajítófegyverekkel 
végrehajtott támadásoktól, a sátrak vonala a máris 
embermagasságúra épített nyugati sánctól mintegy 
százlépésnyire véget ért. Az erődítés külső peremén 
védőpalánkot alkotó kihegyezett karók díiszlettek. A sáncok 
tetején katonák döngölték keményre a földet serényen az 
árkolószerszámaikkal.  Faágakat lefektetve gyalogjárót 
alakítottak ki, és Crassus látta, hogy minden egyes 
sarokban őrtorony építése zajlik, Kimentek a kapun 
keresztül a táboron kívülre. Enyhe szellő simitott végig 
kipirult arcán, aki a fejét jobbra-balra forgatva igyekezett 
némiképp hűteni magát; valósággal megfőtt a páncéljában. 
Nem sokat ért el vele, és egy kicsivel még ingerültebb lett. 


Balra fordította a lovát, ahol egy csapatnyi legionárius a 
védősánc befejezésén dolgozott. Caepio az elöl haladókra 
kiáltott, akik sietve hátraarcot csináltak, és futólépésre 
váltottak, hogy a parancsnokuk elé kerüljenek. 

Hamarosan felfigyeltek Crassus jelenlétére. Ám amíg 
meg nem állt, vagy fel nem tett egy kérdést valamelyik 
tisztnek, senki nem merte megállítani. Számosan 
tekingettek feléje lopva, és bármerre nézett, mindenütt 
fokozódott a munkatempó. Crassus kedvét lelte benne, 
hogy olykor elidőzzön és figyelje az új, fenntarthatatlan 
iramra kapcsoló legionáriusokat. Azok még mindig viselték 
a vértjüket, a kardjukat és a tőrüket, lihegtek, fújtattak, és 
egyszer sem mertek lassítani. 

Crassus felfedezett egy pontot, ahol az árok beomlott, és 
közelebb léptetett, hogy szemügyre vegye. A szolgálatvezető 
tagbaszakadt centurio szidalmazta az embereit, akik az 
árkot javították. Megrántotta a gyeplőt, és figyelt. 
Megtorpant Caepio és a kísérete is. A tiszt, akit lekötött a 
feladata, nem vette észre, hogy ott vannak. 

— Gyorsabban, lusta dögök! Ha nem akarjátok, hogy a 
szőlővenyigémet használjam, jobb lesz, ha végeztek ezzel a 
szakasszal, mielőtt ötszázig számolnék. Egy. Kettő. Három. 
- Gúnyos mosollyal nézte, amint a verejtékban úszó, 
nyakig poros katonák megújult erővel kezdenek ásni. — 
Kezd egy kicsivel jobb lenni. Négy. Öt. Hat. - Felnézett, 
meglátta Crassust, és sietve tisztelgett. — Uram! - Aztán 
odakiáltott az embereinek. — Állj! 

A legionáriusok többsége engedelmeskedett. Némelyek 
félelmükben nem hallották meg a parancsot, és tovább 
ástak. A centurio a hosszú gyakorlat adta könnyedséggel 
hátulról — rásújtott a 6 venyigével — a legközelebbi 
parancsszegők lábára. 


— Állj, kutyák! Vezérlő parancsnokotok, a nevezetes 
Marcus Licinius Crassus kegyeskedik meglátogatni 
benneteket! 

A vétkes katonák riadtan ejtették el a szerszámaikat. 

— Vigyázz! — ordította a centurio. A derékig érő gödörben 
álló katonák teljesítették az utasítást. A centurio 
Crassusra pillantott. — Megtisztelő számunkra a jelenléted, 
uram. Nem igaz, fiúk? 

— De igen, uram! 

— Dicséretes munkatempó, centurio. Spartacus ellen is 
olyan jól fognak harcolni a katonáid, mint ahogy gödröt 
ásnak? 

— Még jobban, uram! 

— Szavadon foglak majd. Ilyen emberekkel, mint a tieid a 
miénk lesz a győzelem! 

Rekedt, egyetértő kiáltások hagyták el a kiszáradt 
katonatorkokat. Crassus apró biccentéssel jelezte 
jóváhagyását. 

— Teljesen biztosra veszem, hogy ti meg a bajtársaitok az 
első adandó alkalommal  szétszűzzátok majd a 
rabszolgákat. 

— Még szép, uram - kiáltotta egy alacsony, foghíjasan 
vigyorgó férfi. — Érted és Rómáért! 

A centurio haragosan az arcátlan katonára meredt, ám 
Crassus mosolygott. 

— Helyes, katona. Ezt szeretem hallani. 

— Köszönöm, uram. - A centurio jó érzékkel tisztelgett. — 
Mindannyian ugyanígy érzünk. 

— Cras-sus! -— kiáltotta egy hang. 

Az árok teljes hosszában visszhangozó skandálás vette 
kezdetét. Crassus bólintva fogadta az éljenzést. 

— Ha idő előtt végeztek ma, minden ember kétszeres 
acetumadagot kap estére. Folytassátok! 


Mindenki szája széles mosolyra húzódott. Siettek ismét 
nekiveselkedni az árokásásnak. 

Crassus továbblovagolt. Végigléptetett a tábor nyugati 
oldala mentén, itt-ott meg-megállt kikérdezni a tiszteket, 
megdicsérni a katonák munkáját, vagy rövid, lelkesítő 
beszédeket mondani. Menet közben bizakodóbbá vált. 
Tapintható a legionáriusok lelkesedése, nemcsak itt, 
hanem egész nap, miközben menetelnek, és esténként, 
amikor a sátraik előtt üldögélnek, tereferélve és iddogálva. 
Crassus hallotta ezt a dévaj dalokban, amiket énekeltek, 
és látta a napbarnította arcukon. Az emberei harcolni 
akarnak. Akárcsak ő, le akarják győzni Spartacust. 
Dacára annak, hogy úgy érezte magát, mintha egész nap a 
caldariumban lett volna, Crassus ismét jókedvre derült. 
Győzedelmeskedni fog. 

A táboron túli nyílt térség felé fordította a lovát, amikor 
valami magára vonta a figyelmét. Crassus meglepetten 
pislogott. Ismét a szemét meresztette. Jeges harag lett úrrá 
rajta, és szétnézett az árok mentén. 

— Ki itt a parancsnok? 

Nem érkezett válasz azonnal, és Crassus kijött a 
béketűrésből. 

— Azt kérdeztem, hogy ki itt a parancsnok? 

—- Én volnék az, uram - felelte egy fiatalabb centurio, 
akinek barna haja összetapadt a verejtéktől. 

Crassus egyenesen a tiszthez léptetett, és kis híján 
feldöntötte őt a lovával. 

— Mit jelentsen ez? - Jobb felé bökött a karjával. 

— Micsoda, uram? 

—-— Nézd azt a szerencsétlent, ott! - Crassus egy 
legionáriusra mutatott. 

A férfi megdermedt ijedtében. A társai ösztönösen 
elhúzódtak mellőle egy lépéssel. 


—- Nem nevezem katonának, mert nyilvánvalóan nem az 
— mordult rá Crassus. — Nem vetted észre, hogy letette a 
kardját? 

A centurio merev pillantással odanézett. Elsápadt, 
amikor meglátta az árok mellett a földön heverő gladiust. 

- Nem, uram. 

— És tisztnek nevezed magadat? - csattant fel Crassus. 
Kihúzta magát a lova hátán, hogy mindenki jobban lássa. 
- Idehallgassatok, legionáriusok! Róma katonái időtlen 
idők óta teljes fegyverzetben építik a táboraikat. Azért 
cselekszenek így, hogy azonnal harcolhassanak, ha a 
szükség úgy hozza. Akik megszegik ezt az egyszerű 
parancsot, azok a saját életüket és a társaikét teszik 
kockára. - Elhallgatott, hagyva, hogy a szavai 
tovaszálljanak. — Az én seregemben nem tűrhető, és nem 
is lesz eltűrve az ilyen kötelességszegés! — Haragosan a 
legionáriusra meredt, akinek arca hamuszürkévé vált a 
félelemtől. — Caepio! 

— Uram! - A veterán centurio Crassus jobb lábánál 
termett. 

— Vidd ezt az embert a társai elé, és végezd ki! 

Crassus első ízben látott valódi tiszteletet Caepio 
szemében. Helyes. 

A centurio . megragadta a kardja markolatát, 
méltóságteljesen az árokhoz lépett, és megállt a katona 
fölött, aki a kihágást elkövette. 

— Kifelé! — bömbölte. 

A férfi botladozva kimászott az árokból. Feltápászkodott 
és esengő tekintettel nézett Crassusra. 

— Bocsánat, uram! Soha nem csináltam korábban 
ilyesmit. Én... 

Crassus rosszallón összepréselte az ajkát. Caepio figyelt. 


— Fogd be a szád, mocsok! A vezéred nem kíváncsi a 
mondandódra. — Visszakézből arcul csapta a katonát. — 
Térdre! 

A katona zokogva teljesítette a parancsot. 

Caepio már a kezében tartotta a gladiusát. 

— Állat fel! 

Crassus gyorsan körbepillantott. Látótávolságon belül 
minden tekintet rájuk szegeződött, és ő pontosan ezt 
akarta. A katona nyelt egyet, az égnek emelte a tekintetét, 
felfedve ezáltal a torkát. 

— Mondd az utolsó kívánságodat az isteneknek, kutya! — 
parancsolt rá Caepio, hátrahúzva a jobb karját. 

A férfi lehunyta a szemét, hangtalanul mozgott a szája, 
miközben imádkozott. Caepio pengéje hihetetlen 
sebességgel lefelé villant. A katona nyakának alján lévő 
mélyedésnél hatolt be, irgalmatlan könnyedséggel szakítva 
át a lágy húst. Azonnal beállt a halál. A gladius cafatokra 
tépett minden fontos véredényt a szív fölött, és az áldozat 
gerincében akadt el. A férfi torkát rettenetes, fuldokló 
hang hagyta el, miközben eldőlt, akár egy bábu. 

Caepio kirántotta a pengéjét, és skarlátszínű véráradat 
spriccelt fel a tátongó sebből. A centurio felemelte a jobb 
lábát, és hátrataszította vele a holttestet, mire az beleesett 
az árokba, vérrel fÍröcskölve össze a legközelebbi 
katonákat. 

— Jegyezzétek meg, szánalmas kutyák, hogy mindenki 
ugyanezt a büntetést fogja kapni, akit a jövőben a fegyvere 
nélkül találunk! —- dörögte Caepio, megtörölve a pengéjét a 
tunikája aljában. 

— Vagy rosszabbat - tette hozzá Crassus gonoszul. 

Csend támadt, melyet senki sem mert megtörni. 

— Te - mondta Crassus, felnyársalva a tekintetével a 
fiatal centuriót. — Hogy hívnak? 


— Lucius Varinius, uram. 

—- Csak nem vagy rokona a levitézlett praetornak? -— 
kérdezte Crassus gúnyos vigyorral. 

— Távoli rokonom volt, uram - érkezett a merev válasz. 

—- Értem. Két bolond van ugyanabban a családban. 
Nincsen ebben semmi meglepő, úgy vélem. Add át 
Caepiónak a venyigédet! 

Varinius keserves ábrázattal teljesítette az utasítást. 

— Eltörni! — parancsolta Crassus. 

Caepio kettétörte a pálcát a térdén, és a földre dobta a 
darabokat. 

— Azonnali hatállyal közkatonává fokozlak le -— mondta 
Crassus. — Tekintsd szerencsésnek magad, hogy életben 
maradsz! Arra számíts, hogy minden csatában az első 
sorban leszel. Ott talán  visszaszerzel valamit a 
becsületedből. 

— Igenis, uram. Köszönöm, uram - motyogta Varinius. 

— Legyen ez lecke mindnyájatoknak! - Crassus vetett 
még egy megvető pillantást a figyelő legionáriusokra, majd 
megfordította a lovát, és elléptetett, oldalán Gaepióval. 

— Ez soha többé nem fog előfordulni, uram - jelentette ki 
a centurio helyeslőn. 

— Úgy gondolod? - kérdezte Crassus. 

— Ettől pokoli félelem ébredt minden emberben, aki 
látta, uram. Mindegyik elmeséli majd a cimboráinak, és 
azok is a magukéinak. 

— Helyes. 


Tizenharmadik fejezet 


Krotón városa mellett, a Ión-tenger partján 


Carbo szemügyre vette a földnyelvet, amely nagyjából egy 
mérfölddel odébb ékelődött a tengerbe. A város düledező 
kőfalai fölött csak a görög istennő, Hera Licinia 
szentélyének impozáns oszlopait tudta kivenni. Krotón 
ugyan kihalt város lett a fél évezreddel korábbi 
fénykorához képest, ám a megmaradt lakosai még mindig 
civilizáltak, vélekedett Carbo. Az öbölben lévő emberek, 
akiket megfigyelt, nem is lehettek volna különbözőbbek. 

Miután hét héten keresztül hasztalan kutakodott 
keresztbe-kasul a partvidéken, Carbo ráakadt néhány 
kalózra. 

Nem tudta, megkönnyebbülést  érezzen-e, vagy 
riadalmat: ezek még inkább orgyilkosoknak látszottak, 
mint a gladiátorok a ludusban. Fekete, barna és fehér 
bőrű férfiak voltak, legtöbbjük rongyos tunikát vagy 
egyszerű ágyékkötőt viselt. A hiányzó öltözetet jócskán 
pótolták a fegyverek, amelyekből mindegyik kalóznál 
számos akadt. Alig volt köztük olyan, akinek az övén ne 
lett volna egy-két kés, valamint egy kard. A sátraik mellett 
lándzsák álltak halmokban. A partra húzott két csekély 
merülésű, egyárbocos hajó fedélzetén hajítógépek voltak. 
Carbo örült, hogy néhány száz lépéssel mögötte ott van a 
századnyi katona, akiket Spartacus határozott utasítására 
hozott magával. 


A Carbo előtt lévő aprócska öblöt a tőle jobbra 
magasodó sziklás hegyfoktól kinyúló jókora homokpad 
oltalmazta a legrosszabb időjárástól. Bizonyosan ezért 
választották a kalózok kikötőhely gyanánt. Nagyjából 
nyolcvanan, hajónként negyvenen, összevissza. Egyesek 
aludtak, mások ételt készítettek tűz fölött, vagy birkóztak 
egymással. Szemlátomást nem tétlenkedtek előzőleg. 
Nagyjából harminc fiatal fiú és lány ült siralmasan a 
homokfövenyen, nyakukban kötéllel. A nők közül nem 
egyet éppen megerőszakolt néhány kalóz, miközben mások 
figyelték őket, és megjegyzéseket tettek. 

Carbo fontolóra vette a lehetőségeit. Semmi jóra nem 
vezetne, ha egyedül, vagy csak  néhányadmagával 
odamenne. Holtan végeznék, vagy foglyul ejtenék és 
elhurcolnák  ókét rabszolgának. Csak arra tudott 
kigondolni, hogy békésen elővonulnak, és közlik, hogy a 
kalózok vezérét keresik. Hátrafelé csúszott, le a földre azon 
a jókora dűnén, amely eltakarta őket a part felől. Az 
őrszemként felállított kalózok figyelmét szerencsére 
túlságosan is lekötötte a foglyok megerőszakolásának 
látványa, ezért nem vették észre őt. 

Rövid idő múltán Carbo és az emberei — néhányuk a 
saját cohorsából való volt — átkecmeregtek a dűnén, és 
elindultak lefelé, a part irányába. Nem törekedtek 
csendben maradni. Amikor meglátták őket, kitört a pánik. 
Emberek futottak a fegyvereikért, a foglyokat felrugdosták, 
és sietve a hajókhoz terelték őket. Ez nem aggasztotta 
Carbót annyira, mint a hajítógépeknél megjelenő kalózok 
látványa. A könnyű lövedékekkel kétszáz lépésnyi 
távolságon belül pontosan lehetett célozni. 

Két karját a levegőbe emelve latinul és görögül kiáltozni 
kezdett: 

— Békével jövünk. Békével! 


Ahogy előrehaladtak a sík terepen, nem csillapodott a 
kavarodás. A kalózok mintegy fele nagyjából falanx 
alakzatot vett fel a hajók előtt, a többiek pedig sebbel- 
lobbal próbálták azokat a vízbe tolni. A hajítógépeket 
egyenesen Carbóra és az embereire irányozták. 

Carbo szitkozódott. Gondolt arra, hogy ez történhet. A 
kalózok felfogásában a tenger jelentette a biztonságot. Ha 
sikerrel járnak, odalesz minden esély, hogy tárgyaljon 
velük. 

Hangos  pendülés hallatszott, és  Carbo gyomra 
összeszorult. 

— Pajzsokat fel! 

Egy pillanat múltán tompa puffanásokkal becsapódtak 
a katapultokból származó első kövek - fél emberfej 
nagyságú darabok - a homokban, mintegy harminc 
lépéssel Carbóék alakzata előtt. Nem kell sok hozzá, és 
embereket fog elveszíteni. Méghozzá semmiért. 


— Állj! 
A katonák örömmel engedelmeskedtek. 
— Maradjatok, ahol vagytok! - parancsolta Carbo. 


Ledobta a pajzsát, és kioldozta a vállszíját, hagyva, hogy a 
kardja a homokra essen. 
— Mit csinálsz? - kérdezte az optiója, egy tüskehajú 


gladiátor. 
—- Megmutatom, hogy nem akarok ártani nekik. -— Tett 
néhány lépést előre, a kalózok felé. -—- Sikerült nem 


összerezzennie, amikor a következő kövek becsapódtak. 
Célt tévesztettek, de ezúttal sokkal közelebb voltak. — Ha 
megölnének, térjetek vissza a sereghez, és mondjátok el 
Spartacusnak, mi történt! 

— Te megőrültél. 

— Lehetséges - válaszolta Carbo kalapáló szívvel. De nem 
fogok a dolgom elvégzése nélkül visszamenni. Azok után 


nem, hogy Spartacus belém vetette a bizalmát. Mindkét 
kezét felemelte, tenyérrel előre, és továbblépdelt. 

— Békével jövök! 

Újra és újra elismételte ezt, görögül és latinul. 

Újabb kövek repültek feléje, és hallotta a koppanásukat 
az emberei feltartott pajzsain. Fájdalomkiáltás hallatszott, 
amikor valakit találat ért. Carbo kezdett dühös lenni. 

— Ostoba barmok! Nem látjátok, hogy nem támadunk 
rátok? - mormogta, folytatva az előrehaladást. — Békével 
jövök! 

Egy pillanattal később hatalmas megkönnyebbülésére 
azt vette észre, hogy a falanxból egy alacsony férfi 
parancsokat ordít a hajítógépek kezelőinek. Nem lőttek ki 
több követ, és Carbo egy kicsivel közelebb ment. Hallotta, 
amint számos nyelven szitkokat kiabálnak feléje. A 
kalózok még mindig rázták a fegyvereiket, de egyikük sem 
hajított lándzsát, és nem rohanták le. Egyelőre. Carbo 
ódzkodott attól, hogy túlságosan közel kerüljön hozzájuk, 
ezért mintegy ötvenlépésnyire tőlük megállt, ügyelve rá, 
hogy a kezét a levegőben tartsa. Várt. 

Az alacsony férfi kivált a társai közül. Sötét bőrű volt, de 
nem annyira, mint egy núbiai. Apró szeme mélyen ült 
számító és könyörtelen arcában. A fülében aranykarika 
csillogott, a tunikája pedig jobb darab volt, mint a társaié. 
Tett egy tucat lépést Carbo felé. 

— Ki vagy te? - kérdezte rossz latinsággal. 

— Spartacus egyik katonája vagyok - válaszolta Carbo a 
lehető leghangosabban. 

Elégedetten hallotta a kalózok mormogását, mely arra 
vallott, hogy ismerős számukra a név. Az alacsony férfi 
gyanakvó pillantást vetett rá. 

— Spartacus? A gladiátor, aki Róma ellen harcol? 


— Pontosan. Mindig ugyanilyen modorral fogadjátok a 
látogatókat? 

— Általában csak legyilkoljuk őket. — A férfi elvigyorodott, 
az emberei pedig vihogtak. — De ma jókedvemben vagyok, 
ezért engedem, hogy te meg az embereid inkább 
elhordjátok magatokat. 

— Ne, vezérem! Öljük meg! - mondta egy nagydarab férfi, 
egy rozsdás kardot rázva. 

Egyetértő ricsaj hallatszott a többiektől. A kapitány 
Carbóra kacsintott. 

—- Nem rossz ötlet. Mondjál nekem egy nyomós okot, 
hogy miért ne tegyem éppen ezt. 

Carbo ellenállt a késztetésnek, hogy támadásra 
vezényelje az embereit. 

— Magától Spartacustól van egy ajánlatom számodra. 

A férfi szeme résnyire szűkült. 

— Csakugyan? 

— Igen. A nevem Carbo. Téged hogy hívnak? 

— Heracleo. 

Ha kicsit is esélye nyílik, Heracleo kóbor kutyaként 
vetné rá magát, ezt tudta Carbo, de továbbra is 
magabiztos maradt. 

— Tudsz ezeknél nagyobb hajókat szerezni? 

A két csekély merülésű hajóra mutatott, amelyek immár 
vízen voltak. Nevetés volt a válasz. 

— Persze hogy tudok. Van egy lembusom egy másik 
kikötőhelyen. — Heracleo látta Carbo zavarodottságát, és 
ismét felnevetett. — Ti liburni néven ismeritek. A rómaiak 
lemásolták, mint mindent, ami tetszik nekik. 

A triremiseket nem számítva Carbo nem sokat tudott a 
hajókról. 

— Hány ember fér el rajtuk? 


— Hatvan evezős és nagyjából ötven rabszolga. Utas. — 
Heracleo gonosz vigyorral helyesbítette önmagát. 

— Ennél nagyobb hajókra van szükségem. 

- Vannak más kapitányok, akik biremisekkel járják a 
környéket. Akad egy-két triremis is. Mire kellenek nektek? 

— Szicíliába akarunk menni. 

Hosszú, halk fütty volt a válasz. 

— Az egész sereg? 

— Nem. Csak pár ezer ember. 

— Miért olyan kevesen? Úgy hallottam, Spartacusnak 
hatalmas serege van. 

— Rohadtul nem a te dolgod. 

— Fenemód az én dolgom, ha az én hajómon vagy - 
vágott vissza Heracleo. 

A vezérének legkevésbé sem hiányzik, hogy egy kalóz 
tudomást szerezzen a visszavonulási szándékáról. Carbo 
készen állt a hazugságával. 

— Spartacus felkelést akar szítani Szicíliában. 

— Hogy megossza a rómaiak figyelmét? 

— Valahogy úgy - mondta Carbo mereven, mintha 
bosszús lenne. 

— Okos. Hallottam, hogy ravasz fickó a te trákod. Át 
akarnátok kelni a szoroson, gondolom. 

— Úgy van. 

— Milyen hamar? 

— Mihelyt ide tudod hozni a hajókat. 

— Sietős neki. Mennyit hajlandó fizetni? 

— Kétszázötven denariust fejenként. Mondjuk, hogy 
összesen ötszázezer denariust. 

A kalózok egy emberként szisszentek fel. A rabszolgáik 
értéke kétszáz és négyszáz denarius között mozgott, de 
csak harmincan voltak. A rabszolga-kereskedelem jól 


jövedelmezett, ám a foglyok beszerzése kiszámíthatatlan és 
rendszertelen volt. Ez hatalmas fogásnak ígérkezett. 


-Egy és negyed millió - válaszolta  Heracleo 
szemrebbenés nélkül. 
—- Ez arcátlanság - kiáltotta Carbo a tőle telhető 


legnagyobb méltatlankodással. 

— Négy-öt olyan hajót szerezni, ami elég nagy ahhoz, 
hogy elférjenek rajtuk az embereitek, nem lesz könnyű, 
tudod. Be kell vennem a többi kapitányt. Aztán még 
gondot okoz a római hadiilotta is. 

— Mit érdekel engem. Ez túl sok. 

— Spartacusnak nagyobb szüksége van rám, mint 
nekem a pénzére. Ez világos. Vagy elfogadod-e az 
ajánlatomat, vagy nem, te döntesz. 

Carbo pár pillanatig mogorva képet vágott, és nem szólt 
semmit. Heracleo mohósága nem okozott meglepetést. 
Spartacus azt mondta neki, hogy elmehet két és fél millió 
denariusig, de hogy ki ne essen a szerepéből, bosszúsnak 
mutatta magát. 

Heracleo ásított egyet, de olybá tűnt, hogy az emberei 
közül jó néhány szívesen felaprítaná Carbót. 

— Kilencszázezret tudunk fizetni, de ennél semmivel sem 
többet. 

— Vagy annyi, amennyit mondtam, vagy nincs üzlet, te 
csúf kis korcs. 

Carbo elvörösödött. Hosszú ideje nem gúnyolták a 
himlőhelyei miatt. Fakó lett a tekintete. 

—- Ha nem lenne veled ilyen sok embered, már halott 
ember lennél. 

Heracleo vonásai megmerevedtek. 

- Te pimasz fattyú! - Kinyitotta a száját, de Carbo 
közbevágott. 

— Keményen alkuszol. Legyen egy és negyed millió. 


Heracleo viselkedése egy szemvillanás alatt 
megváltozott. 

Kapzsi fény gyúlt a szemében. 

-— Van annyi pénzetek? 

Carbo hátravetette a fejét, és felnevetett. 

— Több mint egy éven át fosztottunk ki egész városokat 
innentől az Alpokig. 

— Persze, persze. — Heracleónak sikerült udvariasnak, 
egyszersmind bosszúsnak látszania. 

— Mennyi idő alatt tudod a hajókat a Szkülla melletti 
partszakaszhoz juttatni? 

A szorost őrző mitikus fenevad nevének hallatán 
Heracleo az ajkát csücsörítette. 

— Egy hónap. Hat hét. 

- Nem tudnád hamarabb? 

— Megteszem majd, ami tőlem telik. De előtte szükség 
lesz előlegre. Arra gondoltam... 

— Huszonötezer denarius ma. Százhuszonötezer 
denarius, amikor megérkezel a hajókkal, a többi pedig 
akkor, amikor az utolsó emberünk is partra szállt 
Szicíliában — vágott közbe Carbo nyersen. —- Ez az utolsó 
ajánlatom. Ha nem tetszik, végeztünk. 

Heracleo elmosolyodott. 

— Tudsz most fizetni? 

Carbo elfordította a fejét. 

— Optio! Hozzatok előre egy ládát! 

Heracleo mondott néhány szót torokhangon, mire az 
emberei ujjongásban törtek ki. 

Miközben tucatnyi katonája odaügetett hozzá, Carbo a 
szeme sarkából figyelte a vigyorgó kalózokat. Egyikükben 
sem lehet megbízni, de az istenek segítségével immár ők a 
legfontosabb szövetségesek, akikkel Spartacus valaha is 
rendelkezett. Carbo gyors fohászt intézett Neptunushoz, a 


tenger istenéhez, és Fortunához, a szerencse istennőjéhez, 
hogy Heracleo tartsa be az egyezség rá eső részét. Ha ez a 
terv meghiúsul, tíz légióval kell szembenézniük. És akkor 
még nem vette számításba a gallokat meg a kémet. Carbo 
elkomorodott. Olykor úgy tűnt, mintha a saját soraikon 
belül is annyi lenne az ellenségük, mint kívül. Remélte, 
hogy Crassus nem neszelte meg azt, amiben ő 
mesterkedik. Valószínűtlennek látszott. Miután 
megszületett a döntés, hogy mennie kell, Carbo 
összecsomagolt, és távozott. Spartacus parancsára csak 
Naviónak mondta el, hogy hová megy. 


Spartacus és egy csapatnyi felderítője — köztük Marcion és 
társai — a Forum Annii romjait környező magaslatokról 
tekintettek le a Via Anniára, a Capuából Rhegiumba, Itália 
legdélebben fekvő városába vezető főútvonalra. Annak 
fényében, amit Carbo és ő kiderítettek Rómában, a római 
katonák látványa nem volt meglepő, mindazonáltal 
döbbenetes volt. Ez a sereg eltörpítette azokat, amelyeket 
eddig láttak, és előbb érkezett, mint Spartacus számított 
rá. Az előző nap kapták a hírt, és hajnal óta várakoztak. 
Spartacus irigy pillantással vette szemügyre a 
jövevényeket. Az  auxiliáris erőknél töltött éveinek 
köszönhetően pontosan ismerte a menetelő római sereg 
által felvett alakzatot. 

Néhány órával azután, hogy az ellenséges felderítők 
átlopakodtak az utat kétoldalt szegélyező fák között, 
felbukkant az előőrs, az a légió, melyet aznap a 
menetoszlop élére sorshúzással kijelöltek. Utánuk 
következtek a terepfelmérők; az az egység, amelybe a sereg 
minden contuberniumából került egy-egy ember, akiknek 
feladata volt segédkezni a tábor felépítésében. Nyomukban 
az utászok haladtak, akik eltávolították az akadályokat a 


légiók útjából, majd a magasabb rangú tisztek málháját 
szállító állatok. A had vezérét, valamint a gyalogos és lovas 
testőrségét könnyű volt felfedezni. Mellőle az út szélen 
küldöncök tömege ügetett fel és alá, utasításokat 
továbbítva a sereg különböző részeinek. A parancsnokot a 
lovasság maradéka követte. Több tucat öszvér cipelte a 
szétszerelt hajítógépek alkatrészeit a magasabb rangú 
tisztek és kíséretük előtt. Utánuk jöttek a légiók, 
mindegyik élén az  alakulatjelvény-hordozók jókora 
csapata. A  masírozó legionáriusok sorai teljesen 
megtöltötték az utat. Minden egyes légió menetoszlopának 
hosszúsága meghaladta az egy mérföldet, de még ennél is 
jóval hosszabbnak tűntek. Spartacus saját erői hasonló 
nagyságú területet foglaltak el, de soha nem nézte meg 
őket a katonáival magaslati leshelyről. A látvány lenyűgöző 
és félelemkeltő volt még a legderekabbak számára is. 

— Itt van Crassus -— mondta Spartacus halkan. 

És örömmel. Több mint két hónap telt el azóta, hogy 
Rómában járt. Végre véget ért a várakozása. 

— Biztos vagy benne, uram? - kérdezte Marcion. 

—- A nyakamat tenném rá. Láttunk eddig vagy öt légiót, 
és még mindig jönnek. Kizárt dolog, hogy Crassus engedné 
valamelyik alárendeltjének, hogy ilyen sok katonát 
vezessen ellenünk. 

— Mi a terved, uram? 

Minden tekintet Spartacus felé fordult. 

— Amiért jöttünk, azt elvégeztük.  Húszmérföldes 
körzetben minden gabonaraktár kiürítve. Ha még jobban 
megpakolnánk az öszvéreinket, összeroskadnának. 

Az emberei nevettek. Szívesen gondoltak a rengeteg 
ennivalóra. 

—- De még valamit ki kell derítenünk, mielőtt délre 
indulunk. Próbára akarom tenni Crassus katonáinak 


bátorságát. - Spartacus látta az emberei kérdő, kissé 
nyugtalan tekintetét. Egyedül Marcion tűnt izgatottnak. — 
A legtöbbjük újonc. Látnom kell, mennyire fegyelmezettek, 
hogy tudjuk, mivel állunk szemben. 

— Tíz légióval állunk szemben, uram - mondta egy 
siránkozó hang hátul. 

Marcion összevonta a szemöldökét. Szokás szerint 
Zeuxis volt az. 

- És amennyiben hitvány katonák, mint a Lentuluséi 
meg a Gelliuséi, nincs semmi okunk aggodalomra. De ha 
nem, akkor egy kicsit nagyobb tisztelettel kell kezelnünk 
őket. - Spartacus figyelmeztető pillantást vetett rájuk. — 
Megmondtam nektek korábban: Róma nem olyan ellenség, 
Jut félvállról lehetne venni. Pusztán az, hogy számos 
alkalommal legyőztétek a katonáit, nem jelenti azt, hogy ez 
mindig így lesz. — Lehetséges, hogy azokkal a 
legionáriusokkal, akiket most láttok, egészen más lesz 
szemtől szembe találkozni. 

Ez nem tetszett nekik, de Spartacus nem törődött vele. 
Az alant húzódó völgy alján ott volt a kegyetlen valóság, 
amire életük hátralévő részében számíthatnak. Ha nem ez 
a sereg az, akkor majd az lesz egy másik. 

Jóval többről volt szó ennél, de Spartacus nem mondta 
ki. Roppant bosszúságára a serege — beleértve azokat is, 
akik az egyre ellenségesebb Castusnak és Gannicusnak 
engedelmeskedtek - már csak mintegy tizenötezer fővel 
volt nagyobb, mint a Crassusé. Ha az új légiók gyávának 
bizonyulnak, és jól választja meg a csatateret, ez elég 
lehet. Ám, bár Spartacus nem szívesen látta ezt be, volt rá 
esély, hogy Crassus katonái állni fogják a sarat, és 
harcolnak. Ha így tesznek, neki több katonára lesz 
szüksége, mint amennyivel jelenleg rendelkezik. 


Immár csupán emlék volt az az időszak, amikor 
hatalmas számbeli fölényben voltak a római seregekkel 
szemben; a hozzájuk csatlakozó szökött rabszolgák 
áradata, amely az első jelentős győzelmük óta 
mindennapos dolog lett, jószerével elapadt. A Crassus tíz 
légiójáról szóló hír bizonnyal részét képezte az oknak. Vagy 
talán arról van szó, hogy délen már csatlakozott hozzá 
minden pásztor és mezei rabszolga, akibe egy kicsi 
bátorság is szorult? Csak az istenek tudják, gondolta 
Spartacus keserűen. 

Elhatározásra jutott. Ha valamiképpen sarokba szorul, 
frontálisan meg fog ütközni Crassusszal, de egyébként sort 
kerít valahogy egy kisebb összecsapásra, aztán délre 
vonul, Szicília felé. Ott, legalábbis egy ideig, kevesebb 
ellenséges erővel kell foglalkozniuk. Több újonc és 
ellátmány lesz. Több választási lehetőség. 

Spartacus Marcionra kacsintott. 

Nem törődve Zeuxis savanyú ábrázatával, Marcion 
elmosolyodott. Mi baj történhet, amíg Spartacus vezeti 
őket? 


Két nappal később 


Az összetűzésük óta Spartacus mindössze kétszer 
találkozott Castusszal és Gannicusszal. A találkozásaik 
korántsem voltak baráti hangulatúak, de nem került sor 
nyílt , konfliktusra, és a gallok nem fenyegetőztek 
távozással. Bár ők és a követőik továbbra is együtt 
vonultak a többi katonával, kezdtek a saját fejük után 
menni. Rajtaütéseket intéztek birtokok és falvak ellen. 
Kisvárosokat támadtak meg. Nem voltak hajlandók 
naponta gyakorlatozni. Tulajdonképpen máris kiváltak a 
főseregből. De Spartacusnak azt súgta az ösztöne, hogy 


amig fizikailag jelen vannak, addig az oldalán fognak 
harcolni, ha a helyzet megköveteli. 

A páros ez alkalommal még mindig harchoz öltözötten, 
mellvértet, taréjos bronzsisakot és gall mintájú nadrágot 
viselve érkezett a sátra elé. Mindketten régen felcserélték a 
honfitársaik által használt hosszú kardot gladiusra, mivel 
úgy találták, hogy a szúrásra tervezett pengét pajzsfalban 
könnyebben és hatékonyabban lehet használni. 

Atheas kiáltását hallva Spartacus kiment fogadni őket. 
Elégedetten látta, hogy nincsenek kísérőik. Nem civakodni 
jöttek. 

— Kértek bort? 

— Nem - mordult fel Castus. 

— Gannicus? 

— Mondjad, amit akarsz, és végezzünk! 

— Rendben. Tudom, hogy nemrég részt vettetek a 
harcban. 

— Persze hogy részt vettünk. Nem vagyunk gyávák - 
vágott vissza Castus. 

— Tudom, hogy mindketten bátor emberek vagytok - 
mondta Spartacus békítő hangon. — De azért ma nem volt 
könnyű. Ezek a legionáriusok lelkesen harcoltak, és nem 
hátráltak meg egykönnyen. 

— Jobbak voltak, mint azok a katonák, akikkel korábban 
szembekerültünk - ismerte el Gannicus zsémbesen. 

Castus mogorván nézett, de nem vitatkozott, ami 
önmagért beszélt. 

— Képzeljétek el, ha mind a tíz légió így harcol! 

Komor pillantást vetettek rá. 

— Akkor is megküzdünk velük - csattant fel Castus. — És 
ha veszítünk, legalább férfiként fogunk meghalni. 

— Mindketten tudjátok, hogy én is megverekszem velük, 
ha kell. 


Duzzogva bólintottak. 

— De van más választás. Átvinni a sereget Szicíliába. 

Úgy néztek rá, mintha megőrült volna. Spartacus 
összeszedte a türelmét, és kifejtette a tervét. 

— Carbo visszatért? - kérdezte Gannicus. — Talált olyan 
kapitányt, aki hajlandó segíteni? 

— Még nem jött vissza. 

— Akkor ez csak mese - kiáltotta Castus. - Ki a 
megmondhatója, hogy a kis fattyú nem vallott-e kudarcot? 
Lehet, hogy lemegyünk oda, és azon kapjuk magunkat, 
hogy csapdába estünk, akár a patkányok. 

— Tulajdonképpen itt van az ősz is - figyelmeztetett 
Gannicus. — Nem lesz odalent egy nyamvadt tanya sem, 
amit kifoszthatnánk. 

— Carbo nem fog cserbenhagyni bennünket - jelentette 
ki Spartacus. A lelke mélyén nem volt ennyire magabiztos, 
de erős volt a hite a Nagy Lovasban, akihez naponta 
imádkozott. Kacsintott. — Amikor odaérünk, kalózhajók 
várnak majd ránk, hogy átvigyenek bennünket. 

Gannicus savanyúan elmosolyodott, Castus azonban 
még mindig nem volt elégedett. 

— Nem tetszik nekem a dolog. Hibának érzem. 

— Akkor mit kéne csinálnunk? - kérdezte Spartacus. — 
Vállaljunk csatát olyan terepen, amit nem mi 
választottunk? Szicíliában korlátlan lehetőség lenne a 
háború folytatására. Vagy neked van egy másik jó ötleted? 

Castus elvörösödött dühében, egyszersmind zavarában 
és Spartacus remélte, hogy nem feszítette túl a húrt a 
forró, fejű gallnál. 

— Még így is lesz rá lehetőség, hogy harcoljunk Crassus 
ellen, tudjátok. Nem fogja hagyni, hogy csak úgy 
levonuljunk Rhegiumba. Egész idő alatt a sarkunkban 


lesz. Ha Carbónak nem sikerült megállapodnia valamelyik 
kalózzal, napokon belül csatának nézünk elébe. 

— Megéri a kockázatot, Castus. Nincs kedvem 
hátramaradni, hogy szembenézzek tíz légióval, miközben a 
sereg többsége elpucol -— mondta Gannicus. -— Szicília elég 
nagy ahhoz, hogy ott a magunk feje után menjünk. 

— Rendben - felelte Castus a fogát csikorgatva. — De ez 
az utolsó rohadt alkalom, hogy a te javaslatodat követjük. 
Lelépek abban a pillanatban, hogy Szicília földjére teszem 
a lábam. 

— Én is - tette hozzá Gannicus szenvedélyesen. 

— Még nem tartunk ott. Több ellenséges felderítőegységet 
is észleltünk, akik bennüket figyelnek. Crassus tudja, hol 
vagyunk. Ha módjában áll zaklatni bennünket útközben 
dél felé, meg fogja tenni. Bárki lesz is az utóvéd 
parancsnoka, készen kell állnia, hogy nap mint nap 
visszaverje a rómaiak támadásait, és ha rosszul alakulnak 
a dolgok, mindannyiunknak harcolnunk kell. Még egyszer 
utoljára tegyük félre a nézeteltéréseinket, legalább amig 
magunk mögött nem hagyjuk Itáliát! Addig egy sereg 
maradunk. - Ezzel a szükségesnél tovább ment, de 
bizonyosságra volt szüksége. Elégedetten és valamelyes 
megkönnyebbüléssel látta, hogy egy pillanattal később 
mindkét gall bólint. 

— Holnap indulunk. 


A Spartacus csapataival való első harcérintkezés óta 
Crassus túláradó hangulatban volt. Az összecsapás nem 
volt jelentős, de ez egy kicsit sem számított. Az volt a 
fontos, hogy az ő legionáriusai, eltérően azon társaik 
túlnyomó többségétől, akik korábban szembekerültek a 
rabszolgákkal, nem futamodtak meg. Állták a sarat a 
kitartó rohamok ellenében, határozott üzenetet küldve 


ezzel az ellenségnek. Most már másképp mennek a dolgok, 
Spartacus. Én vagyok a parancsnok. 

Az összecsapást követő napon Crassusnak újabb oka 
volt, hogy elégedett legyen valamivel, amire első ízben 
került sor. Ahelyett, hogy ismét megütközni próbáltak 
volna, a rabszolgák elvonultak - visszavonultak -, le a Via 
Annián. Crassus a kémétől hallott először Spartacus 
tervéről, de nem hitte el. Miután nyilvánvaló vált, hogy 
igaz a dolog, Crassus hírül adta a serege minden 
cohorsának. Még mindig a fülében csengett az ujjongás. 
Nyolc légióval késlekedés nélkül Spartacus nyomába eredt. 
Mummiust a szárazföld belsejébe küldte két légióval, 
amelyekben sokan voltak Lentulus és Gellius legyőzött 
erőinek veteránjai közül, hogy árnyékként kövessék a 
fősereget. Mummius szigorú parancsot kapott, hogy ne 
bocsátkozzék harcba a rabszolgákkal. Az volt a feladata, 
hogy elvegye a kedvüket a korábbi, délkeleten lévő fészkeik 
irányába való kitéréstől. 

Egy hét eseménytelenül telt. Crassus parancsokat adott 
ki; a légiók tábort bontottak, masíroztak, és újabb 
táborhelyet létesítettek. A nyolcadik napon Crassus a 
testőrei gyűrűjében, oldalán a gyalogszerrel haladó 
Caepióval mintegy két mérfölddel a menetoszlop előtt járt. 
A délelőttöt mélyen a gondolataiba merülten töltötte. Úgy 
tűnt, Spartacusnak feltett szándéka eljutni itália legalsó 
szegletébe. Csakugyan képes azzal áltatni magát, hogy 
Szicíliába menekül?, tűnődött Crassus megvetően. A kém 
ezt gondolja, bár a bolond nem tudja, hogyan lenne 
kivitelezve a dolog. Spartacus talán azt hiszi, hogy 
feltartóztathat bennünket a szoros előtt, amíg az emberei 
megpróbálnak hajókat építeni! Ebből nem lesz semmi. 
Túlságosan szorosan a trák nyomában vannak. 


Hamarosan rázárul a csapda a rabszolgákra, gondolta 
Crassus diadalmasan. Consentia, a Thuriitól mintegy 
harminc mérfölddel délre lévő város után elérik a félsziget 
legkeskenyebb szakaszát, amivel az ő feladata 
majdhogynem elvégeztetik. Miután kiépítik a blokádot 
ezen a ponton, a légiók kiéheztetik majd Spartacust, vagy 
arra kényszerítik, hogy eleve kudarcra ítélt támadásokat 
intézzen az erődvonaluk ellen. Crassus fejében máris 
képek jelentek meg Numantia ostromáról, amelyet hatvan 
évvel korábban Cornelius Scipio Africanus vezérelt 
sikeresen Ibériában. A hihetetlen hadmérnöki 
teljesítménynek még mindig csodájára jártak. Ő ugyanezt 
fogja tenni. A hadjárat ott ér majd véget kőhajításnyira 
Szicíliától. 

Egy kis szerencsével a Saturnalia idejére ismét Rómában 
leszek. Hogy fog imádni engem a nép! 

Crassus arra lett figyelmes, hogy egy lovas katona 
vágtat feléje az út szélén. 

- A decurióm üzenetet küldött neked, uram - kiáltotta a 
lovas, ahogy közelebb ért. - A keletre húzódó ösvényeken 
és völgyekben végeztünk felderítést. 

— Beszélj! 

A lovas megfordította a hátasát, hogy Crassus mellett, 
vele párhuzamosan haladhasson. 

— Találkoztunk Mummius néhány emberével, uram. 

Crassus összevonta a szemöldökét. 

— Olyan hírnökökkel, mint te vagy? 

Pillanatnyi habozás. 

—- Nem, uram. Nem hírnökök voltak. 

— Az a célod, hogy összezavarj vagy felbosszants? Mert 
mindkettőt elérted. 


— Bocsánat, uram, nem volt szándékomban. — A lovas 
nyelt egyet. -— Úgy tűnik, hogy összecsaptak Spartacus 
valamelyik egységével. 

— Mikor? - kérdezte Crassus. Mummius megfizet ezért! 

— Tegnap, uram. 

- És a sebesültekkel találkoztatok, akiket Mummius 
hátraküldött, erről van szó? 

- Nem, uram. Úgy tűnik, hogy Spartacus csapatai 
visszavetették őket. 

Crassus hitetlenkedő pillantást vetett Gaepióra, aki 
gondterhelten ráncolta a homlokát.  Szemrehányó 
tekintettel ismét a lovasra nézett. 

— Mondd ezt még egyszer! 

— Megfutamították őket, uram. Tönkre lettek verve, 
néhányuk ezt mondta. 

— Tönkreverve , -  — ismételte Caepio nyilvánvaló 
hitetlenkedéssel. 

— Magasságos istenek, melyik részét nem értette meg 
Mummius a parancsomnak? Semmilyen körülmények 
között nem lett volna szabad összecsapnia az ellenséggel! — 
kiáltotta Crassus. 

A lovas nem mert válaszolni. Az elöl haladó katonák 
hátára szegezte a tekintetét. 

— Hol van Mummius? Él! még egyáltalán a bolond? 

— Az emberei nem tudják, uram -— motyogta a lovas. — Mi 
sem láttuk. 

Crassusnak erőlködnie kellett, hogy úrrá legyen a 
dühén. 

— Hányan voltak a gyávák, akikkel találkoztatok? 

— Nehéz megmondani, uram. Kisebb csoportokban 
szállingóztak. Nyolcvanan, talán százan? 

—- Csak ennyien? 


— Jöttek még utánuk, de a decurióm azt akarta, hogy 
tudjál a dologról, uram. 

— Jól tette. Jó, hogy itt vagy. Térj vissza az egységedhez, 
és mondd meg a tisztednek, hgoy Mummius embereit 
egytől egyig küldje le az úthoz! Keressék meg Caepio 
centuriót, aki majd eligazítja őket! 

A lovas megkönnyebbült, hogy nem részesült 
büntetésben, szóról szóra elismételte Crassus utasításait, 
majd tisztelgett, és elvágtatott. 

—- Mit kívánsz, mit tegyek a nyomorult gyáva 
patkányokkal, uram? - kérdezte dörmögve Caepio. 

— Vegyél magadhoz egy cohorst az első légióból, és 
fogdosd össze őket! Szigeteld el az első ötszáz embert, aki 
hozzád érkezik! Legyen rá gondod, hogy mind tartsanak 
lépést a menetoszlop többi részével! Majd akkor 
foglalkozom a nyamvadt kutyákkal, amikor elértük a 
táborhelyünket. 

—- Nagyon helyes, uram. - Caepio egy lóért kiáltott. 
Korára rácáfoló könnyedséggel kapaszkodott fel a hátára, 
és pillantást sem hátravetve elvágtatott. 

Crassus, miután magára maradt a dühével, nekilátott 
megtervezni, — mit cselekedjen.  Fohászkodott, hogy 
Mummius életben legyen, nem mintha egy fikarcnyit is 
törődött volna a fickóval, de meg akarta büntetni. Ilyen 
magas rang birtokosai esetében bizony ritkaságszámba 
ment a lefokozás, ez azonban őt nem fogja akadályozni. 
Csábító volt a gondolat, hogy továbbmenjen, és 
kivégeztesse , Mummiust, de sajnálkozva elvetette. 
Lehetséges ugyan, hogy idióta, de előkelő származású. 
Hetven évvel korábban a nagyapja görög földön kifosztotta 
Korinthosz városát, amikor consulként szolgált. A 
családnak még mindig jó összeköttetései vannak. Crassus 
teljhatalmat kapott a Spartacus elleni hadjárat irányítását 


illetően, de a pozíciója nem volt támadhatatlan. Nem lett 
volna okos dolog szembefordítani magával egyes 
szenátorokat, még mielőtt sikeresen elérné a célját. 

Elegendő lesz megalázni Mummiust azzal, hogy 
lefokozza a saját emberei előtt, aztán szégyenszemre 
visszaküldi Rómába. Az embereinek viszont meg kell 
fizetniük a gyávaságukért. Az ő büntetésük minden 
legionáriusnak megmutatja majd a seregben, hogy az ilyen 
viselkedés nem lesz eltűrve. 

Crassus elégedetten összepréselte az ajkát. 


Mire a tábort felépítették, Mummius katonái órákat 
töltöttek a napon. Nem kaptak sem enni, sem inni. Az az 
ötszáz ember, aki elsőként érkezett vissza — lényegében egy 
érintetlen cohors -, arra kényszerült, hogy Crassus 
szállásának főbejáratával szemben álljon. Reszkettek az 
izmaik az erőfeszítéstől, hogy ilyen hosszasan kell 
vigyázzban állniuk, de egyetlen katona sem merészelt 
panaszkodni. Minden fegyvertől, amit nem dobtak el, 
megfosztották őket, a vértjeik hatalmas, ezüstszínű 
halomként hevertek mellettük. Egy cohorsnyi veterán 
kivont karddal őrt állt körülöttük, és több tucat centurio, 
köztük Caepio járt fel-alá a körön belül, ökölcsapásokkal 
ütlegelve mindenkit, aki csak egy kicsit is lazított. A 
megszégyenült légiók maradéka, mintegy hatezer ember, 
cohors nagyságú tömbökben felsorakoztatva tőlük jobbra 
helyezkedett el. Mummius előttük állt, fedetlen fővel, 
fegyvertelenül. 

Crassus úgy rendelkezett, hogy minden légióból száz 
katonának végig kell néznie az általa kiszabott büntetés 
végrehajtását. Az erre válogatott katonák az aznapi tábor 
elkészülte után vonultak be a helyszínre. Mummius 


katonáinak zömével szemben foglaltak helyet, kijelölve egy 
jókora négyszög harmadik oldalát. 

Miután jelentették neki, hogy minden készen áll, 
Crassus még több mint egy órán át hagyta a hőségben főni 
az összegyűlt legionáriusokat. Azt akarta, hogy mindenki — 
nem csak azok a legionáriusok, akik megfutamodtak -— 
fáradt legyen, leégjen a napon és rosszul érezze magát, 
mire ő megérkezik. Végül a legjobb lován, egy tüzes, 
szürke csődörön, a magas rangú tisztjei társaságában 
léptetett az emelvényhez, melyet a négyszög negyedik 
oldalán, a tábor falával párhuzamosan építettek fel az 
utászok. Előtte egy nagy kupac fahusáng hevert, 
melyeknek végét szegekkel verték tele. Amikor Crassus az 
élen haladva a lépcsőhöz ért, a kürtösök röviden, élesen 
belefújtak a hangszereikbe. 

Abban a pillanatban, ahogy a kürtök elhallgattak, 
Crassus beszélni kezdett. Emelt hangon, hogy messzire 
hallatsszon. 

— Valamennyien tudjátok, hogy miért vagytok itt. 
Egyeseknek, vagyis Mummiusnak és a gyáva kutyáinak 
súlyos büntetésben kell részesülniük. A társaik szintén 
számíthatnak fegyelmezésre. Ti, többiek azért vagytok 
jelen, hogy megtanuljátok, a gyávaság, amelyet ezek az 
úgynevezett katonák mutattak, nem megengedhető, és 
nem is lesz megengedve. Soha. Szemtanúk lesztek, hogy a 
seregben minden ember értesüljön róla, mi történt itt ma. 

Hagyta, hogy felfogják a szavait, és elégedetten látta, 
hogy a bűnösöknek az jár a fejében, vajon minek néznek 
elébe. 

— Lucius Mummius Achaius, hozzám! 

Mummius katonás léptekkel előrevonult, és megállt az 
emelvény előtt. Tisztelgett, de nem nézett Crassus 
szemébe. 


— Uram! 

— Azt a feladatot adtam neked, hogy kövesd árnyékként 
az ellenséges sereget. El kellett kerülnöd az összecsapást 
Spartacus katonáival, de amikor lehetőség kínálkozott, te 
azért éltél vele, megszegve ezzel a parancsomat. Nem igaz? 

—- De igaz, uram - válaszolta Mummius halkan. - 
Néhány katonája hátramaradt a fő... 

— Csendet! Nemcsak semmibe vetted a parancsomat, de 
beleestél Spartacus csapdájába. Amikor a csata 
elkezdődött, az embereid a lehető  leggyávábbnak 
bizonyultak. Ezrével futottak az ellenség elől, hátrahagyva 
a fegyvereiket és az alakulatjelvényeiket. Az első katonák, 
akik megjelentek, kitettek egy teljesen sértetlen cohorst. 
Kíváncsi vagyok, harcoltak-e egyáltalán, vagy egyszerűen 
elfutottak a rabszolgák előrenyomulásakor, mint akkor 
tették, amikor Gellius és Lentulus alatt harcoltak? - 
Hangja megsemmisítő volt. 

Mummius egy szót sem szólt. 

-A később visszatérő cohorsok többsége súlyos 
veszteségeket szenvedett. Ez nem mentség arra, hogy 
elmenekültek a csatatérről, de megmutatja, hogy legalább 
nem teljesen gyávák - jelentette ki Crassus. -— Rájuk majd 
sort kerítek később. Először veled kell foglalkoznom, 
Lucius Mummius Achaius legatus. Vagyis inkább azt kell 
mondjam, hogy volt legatus. 

Mummius felemelte a fejét. Döbbenet volt az arcán, de 
nem látszott meglepettnek. 

— Azonnali hatállyal megfosztalak a rangodtól és a 
parancsnoki beosztásodtól - kiáltotta Crassus. - A 
súlyosabb büntetéstől csak a dicső őseid emléke tart 
vissza, akik sokkal különb emberek voltak, mint te. 
Megparancsolom, hogy haladéktalanul térj vissza Rómába, 
és a Szenátus előtt adj számot a cselekedeteidről. A 


szenátorok tehetnek veled, amit jónak látnak. - Crassus 
Mummiusra meredt. — Ezúttal világosak a parancsaim? 

— Igen, uram. 

— Remélem. Tűnj el a szemem elől! 

Mummius fejét lehorgasztva visszabotorkált a helyére. 

— A reszketőkön kívül mindenki elveszíti hathavi zsoldját 
büntetésképpen. Új fegyvereket fognak kapni azok helyett, 
amiket eldobtak vagy elveszítettek. — Crassus figyelmét 
nem kerülte el az első sorokban lévők arcára kiülő 
megkönnyebbülés. - De előbb megesketlek benneteket, 
hogy soha többé nem dobjátok el a kardotokat és a 
dárdátokat. Halálbüntetés terhe mellett fogjátok ezt 
megfogadni. Aki nem hajlandó, azt kivégeztetem. -— Ismét 
végigfuttatta pillantását a legionáriusokon. — Van valaki, 
aki nem kívánja letenni az esküt? 

senki nem moccant. Crassus elmosolyodott. 

— Akkor hát ismételjétek utánam: Én, Róma katonája... 

Amikor az egybegyűltek végeztek az eskütétellel, 
Crassus a közvetlenül előtte lévő katonákhoz fordult. 

- Ha nem tudnátok, kutyák, a reszkető egy spártai 
kifejezés. A legrongyabb emberek leírására találták ki, az 
olyan katonákéra, akik nem a pajzsukkal vagy a 
pajzsukon tértek vissza, hanem teljesen pajzs nélkül. Ti 
nemcsak ezt tettétek, de elsőként futamodtatok meg. 
Elsőként hagytátok ott a bajtársaitokat kiszolgáltatva az 


ellenségnek. Gyáva férgek! - Crassus rájuk meredt, 
figyelve, merészeli-e valamelyikük állni a tekintetét. Egyik 
sem tette. - Az ilyen embernek csak egy büntetés 


megfelelő. A tizedelés! 

Hirtelen mintha megfagyott volna a forró levegő. 

- Így van, ti férgek! — bömbölte Crassus. — Tizedelést 
érdemeltek. 


Döbbenetet árasztott a szemlélők arca, a bűnös 
katonákét pedig határtalan rettegés torzította el. 

— Ötvenfős csoportokban elvonultok előttem, sorsot 
húztok, és tíz emberből egyet agyonvernek a társai. 
Összesen ötvenen közületek meg fognak halni, a többiek 
pedig a tábor falain kívül fogják felütni a sátraikat, amíg 
másként nem rendelkezem. Ugyanennyi ideig zabot kaptok 
enni, ahogy a lovak és az öszvérek. Mindegyiktektől 
megvonatik egyévi zsoldja. Arra is számíthattok, hogy az 
elkövetkező csatákban az első sorokban harcoltok. - 
Crassus pillantása jobbra-balra cikázott. - Caepio, hol 
vagy? 

— Itt vagyok, uram. - Az öreg centurio a reszketők sorai 
elé lépett. 

—- Te leszel a felügyelő. Aki nem vesz részt kellő 
lelkesedéssel ebben a büntetésben, az maga is ugyanarra 
a sorsra jut, mint akinek az agyonverése zajlik. Világos? 

— Igen, uram. 

— Kezdjétek el máris! 

Caepio megfordult. 

— Hallottátok a vezért! Ötven ember, előrelépni, tízes 
csoportokban. 

Tétován elindult feléje az első néhány sor. Más 
centuriók tízes csoportokba taszigálták őket. Caepio 
elővett egy zacskót, és erőteljesen megrázta. 

— Ebben kilenc fehér és egy fekete kavics van. 
Mindegyiktek húz egyet. Nyilvánvalóan az fog meghalni, 
aki a fekete követ húzza. — Kinyitotta a zacskót. — Első! 

Odalépett  Caepióhoz egy katona, engedve egy 
szőlővenyigét forgató centurio ösztökélésének. A zacskóba 
túrt a kezével, és kihúzott egy kavicsot. Fehér volt. A fickó 
arca megereszkedett a megkönnyebbüléstől. 

— Következő! - kiáltotta Caepio. 


A második kavics is fehér volt. 

Akárcsak a harmadik, a negyedik és az ötödik kavics. 

A hatodik azonban fekete volt. A férfi, aki kihúzta, 
keservesen felkiáltott. 

— Maradj, ahol vagy! - ordította Caepio. A remegő katona 
engedelmeskedett, Caepio pedig a halomba rakott 
husángok felé intett. - A többiek felvesznek egy-egy 
fegyvert, és visszajönnek ide. -— Amikor a másik kilenc 
visszaért, elkiáltotta magát: — Kört alkotni! 

Mihelyt a legionáriusok teljesítették az utasítást, Caepio 
a hozzávetőleg kör alakban állók közé taszította a 
kiválasztott férfit. 

-— Lássatok neki! 

Senki nem mozdult, kivéve a halálra szántat, aki térdre 
hullott, és hangosan imádkozni kezdett. 

— Római polgárokat nem szabad keresztre feszíteni, de 
ez nem fog megakadályozni engem, hogy mind egy szálig 
keresztre szögeztesselek benneteket, barmok! -— ordította 
Crassus, és kidagadtak a nyakán az erek. — Öljétek meg! 
Most rögtön! 

Egy pillanatig senki nem reagált, majd egy nagydarab 
legionárius tett egy lépést előre. És még egy lépést. Három 
társa csatlakozott hozzá, és sietve a többi öt is. Szorosan 
körbevették a társukat, aki immár kegyelemért 
rimánkodott. Senki nem válaszolt, és senki nem nézett a 
szemébe. 

A nagydarab legionárius cselekedett elsőként. Ahogy 
lesújtott a husángjával, a térdelő férfi védekezőn felemelte 
a jobb karját. A súlyos csapás gallyként törte szét a 
karcsontjait, és a husáng végébe vert szögek skarlátszínű 
csíkokat hasítottak végig a fejbőrén. A férfi sikoltozva a 
hátára esett. 

— Segíts meg, Jupiter, kérlek! Segíts! 


A kilenc katona prédára rontó  farkasfalkához 
hasonlatosan — vette körbe. — Rettenetes — ritmusban 
emelkedtek és zuhantak a husángjaik. Vér Íröccsent a 
levegőbe, beterítve az arcukat és a karjukat. A sikoltozás 
gyorsan halk nyöszörgéssé halkult, és aztán annak is 
gyorsan vége szakadt. De a legionáriusok folytatták az 
ütlegelést. Csak amikor Caepio rájuk kiáltott, hogy 
hagyják abba, akkor léptek hátra, ziháló mellkassal. 
Iszonyat és eszelős düh elegye tükröződött az arcukon. 
Nem meglepő, gondolta Crassus. Társuk egy ügyetlenül 
feltrancsírozott állat teteméhez hasonlított. A végtagjai 
természetellenes szögben kicsavarodtak, a felismerhetetlen 
arca helyén véres húspép, csontszilánkok és fogak 
látszottak. Crassus agyvelőmorzsákat is látni vélt több 
husángon, ami furcsa elégedettséggel töltötte el. 

— Hagyjátok ott a hullát, ahol van! - parancsolta. — 
Következő! 

A katonák kábán elvonultak, és kényszerűen előrelépett 
a következő tízes csoport. Mindegyikük kihúzott egy 
kavicsot Caepio zacskójából. Amikor elérkezett az idő 
megragadni egy husángot, és megcselekedni az 
elképzelhetetlent, senki nem tiltakozott. A tartásukat az 
első tizedelés megtörte, és mindenki tudta, hogy ha 
ellenáll, kereszt vár rá. Hamarosan egy újabb véres 
holttest hevert az első mellett. Aztán egy harmadik, majd 
egy negyedik. Ahogy nőtt a holtak száma, Crassus 
egymásra rakatta a hullákat, akárha elhullott állatok 
lennének. 

És ez így ment tovább több mint egy órán keresztül. 

Amikor az utolsó embert is halálra verték, csend támadt 
az összegyűlt katonák között. Crassus végigsiklatta a 
pillantását . a  legionáriusokon, hogy felmérje a 


hangulatukat. Nem látott neheztelést, pláne dühöt, csak 
fásultságot, viszolygást és félelmet. 

— Legyen ez lecke nektek és a bajtársaitoknak. - A 
terebélyesedő vértócsában álló hús- és csonthalomra 
mutatott. — Adjátok tovább a hírt! Ez a vég vár mindenkire, 
aki megfutamodik az ellenség elől! 


Tizennegyedik fejezet 


Spartacus mostanra torkig volt a nagy sziget látványával. 
A nyugati látóhatárt Szicília töltötte be, éppen az a része 
volt velük szemben, ahol az északi és keleti partvonala 
összeért. A közelében volt Kharübdisz, a híres örvény, 
amely a vízbe szippantotta a hajókat és szörnyű, 
fulladásos halálba a legénységüket. A sziget elég közel volt 
ahhoz, hogy ki lehessen venni néhány nagy házat a 
tengerpart mögötti, magasabban lévő vidéken. Ezeken túl 
hegyek törtek a magasba, kékeslila ködbe veszőn, ahol 
találkoztak az égbolttal. Trákiát juttatták Spartacus 
eszébe. Spartacus savanyú ízt érzett a torkában. Szicilia 
mindössze egy mérföldre volt, ám két hónap várakozás 
után olyan távolinak tűnt, mint a hold. Teljesen 
elérhetetlenek voltak még a teherhajók is, melyek a parttól 
néhány száz lépésnyire haladtak. 

Eleinte könnyen telt az idő. Köszönhetően a félszigetet 
keresztben lezáró gyalogság alkotta védővonalnak, és a 
lovasságnak, mely tisztán tartotta a főútvonalat, Crassus 
légiói nem igazán próbálkoztak áttörni az ő főerőihez. 
Ehelyett azzal  foglalatoskodtak, hogy  sánc- és 
árokrendszert "építsenek, amely bezárta Spartacus 
csapatait a Szicília felé nyúló félszigetre. Ez cseppet sem 
tetszett Spartacusnak, ám ott volt a vigasztaló tudat, hogy 
Carbo sikerrel teljesítette a feladatát. A bejelentés, hogy 
hamarosan számos kalózhajó fog érkezni, sokat javított a 
morálon. Miután kétezer emberrel átkel a szoroson, és 
elfoglalja a gabonaszállító hajókat, megkezdődhet a serege 


evakuációja. Ha az istenek segítenek, Crassus egyáltalán 
nem fog gyanakodni, amíg túl késő nem lesz. 

A tudat, hogy nem áll küszöbön ütközet, valamelyest 
enyhítette Spartacus feszültségét. Az élet jobbára úgy 
folytatódott, ahogy Thuriinál zajlott az előző évben. 
Spartacus be-bekapcsolódott a katonái 
gyakorlatoztatásába, vagy meghallgatta a rómaiakat 
szemmel tartó tisztjei jelentéseit. Órákat töltött a 
szállásmesterei társaságában, odafigyelve, hogy egyenlően 
osszák szét a fejadagokat, és a kovácsokkal, gondoskodva 
róla, hogy a környéken minden házból és tanyáról 
elhozzanak mindent, aminek hasznát vehetik. Még mindig 
akadtak az emberei között olyanok, akik nem voltak 
rendesen felfegyverezve. Mindennap folytatódott a 
fegyverek kovácsolása. Castusszal és Gannicusszal, akik a 
főerőktől valamelyes távolságra táboroztak az embereikkel, 
Spartacus egyáltalán nem érintkezett. A sereg lényegében 
máris kettévált. Crassus nem tudott a szakadásról, és 
mihelyt Szicíliába érnek, az elveszíti a jelentőségét. 
Spartacus igyekezett nem gondolni a bajkeverő párosra. 
Elég időt vesztegetett rájuk. Inkább az estéire, a kedvenc 
napszakjaira koncentrált, melyeket  Ariadnéval és 
Maronnai töltött, aki gyorsan cseperedett. 

Arra is nyilt alkalom, hogy a tengerparton járkálva 
keresse a legjobb helyet, ahol behajózhatnak, amikor a 
kalózok megérkeznek. Spartacus első ízben egyedül tette 
ezt, ugyanis sikerült  elillannia a szkíták elől. 
Elmosolyodott. A fejmosás, amit Ariadnétól kaptak a 
visszatérése után, elég volt ahhoz, hogy többé ne forduljon 
elő a dolog. Bár Castus és Gannicus tiszteletben tartani 
látszottak a fegyverszünetet, attól még kitelt tőlük, hogy 
ismét az életére törjenek. És Spartacus tulajdonképpen 
kedvelte a tetovált szkíták társaságát. Olyanok voltak, 


mint régi barátok, jóllehet csak nem egészen két éve 
ismerték egymást. A páros diszkréten viselkedett, kissé 
lemaradva követték őt, minek folytán olyan látszat 
keletkezett, mintha egyedül lenne. Séta közben Spartacus 
minden eshetőséget több tucatszor fontolóra vett. Ha 
Szicíliában úgy alakulnak a dolgok, ahogyan szeretné, 
képes lesz megvédeni a szigetet a római támadástól, és 
nem csak várni fog, amíg expedíciós erőt nem küldenek 
ellene. 

Ám ahogy a napok hetekké váltak, egyre nehezebb volt 
elhessegetnie a zavaró gondolatokat. Eljött, majd véget ért 
az ősz. Megérkezett a tél és vele a hideg idő. A hegyek 
lejtőit borító  bokrokról eltűntek a bogyók és a 
csonthéjasok. A környékbeli birtokokról régen elhozták az 
összes — gabonát.  Spartacusban felötlött, hogy a 
kalózkapitány talán rászedte Carbót, elvette tőle a pénzt, 
és elhajózott, hogy soha ne térjen vissza. Nem tűnt 
valószínűnek a dolog. Csak egy bolond vagy egy eszelős 
mondana le egy ötvenszer akkora összegről, amiért egy 
ilyen egyszerű munkát kellene elvégeznie. Ez a vélekedés 
tartotta a katonáiban a lelket. Délnek fordította a 
tekintetét, vitorlát keresve a hullámokon. Ezredszer tette 
ezt, mindhiába. Egy csapatnyi sirály keringett fölötte a 
hideg levegőben, éles kiáltozásukkal mintha őt gúnyolták 
volna. Elkomorodott. Ha Heracleo jönni akar, akkor hol 
van? Mennyi ideig tart találni néhány istenverte hajót, és 
megkerülni velük az itáliai csizma sarkát? 

Ismét — fontolóra vette, hogy  felkapaszkodik a 
Khabrübdisszel szemközti szent barlanghoz, és újabb 
áldozatot mutat be Szküllának, a tizenkét lábú és hatfejű 
szörnynek, aki a szorost őrzi. Nem. Kettő elég volt. Ha az 
istenek azt gondolják, hogy kétségbeesett, még 
szeszélyesebbé válhatnak, mint amennyire máris azok. 


A gyomra kordulásáról eszébe jutott, hogy hajnal óta 
nem evett. Elrendelte a fejadagok csökkentését, de 
hatvanezer ember még így is hatalmas mennyiségű 
kenyeret fogyasztott mindennap. Ha Heracleo nem jelenik 
meg az elkövetkező néhány héten belül, elfogy a 
gabonájuk. Akkor át kell törniük Crassus erődvonalán. 
Nem olyan kilátás volt ez, amellyel Spartacus számolni 
vágyott volna. 

Megfordult, hogy szemügyre vegye a háta mögött lévő 
terepet. A térség partvonalának nagy részéhez hasonlóan 
itt is csak egy keskeny földsáv szegélyezte a tengert. Néhol 
fél-egy mérföld szélességű volt, másutt viszont alig volt 
több egy homokcsiknál. A csizma orrának túlnyomó részét 
meredek hegyek alkották, melyek bükkerdő borította 
csúcsain gyakorta megültek az alacsonyan szálló szürke 
felhők. Spartacus, sarkában a szkítákkal, sorra járta a 
legmagasabb csúcsokat, hogy szemügyre vegye a 
serénykedő legionáriusokat. A rómaiak blokádja a félsziget 
egyik legkeskenyebb részén épült, hozzávetőleg tíz 
mérfölddel — északra. / A domborzati viszonyoknak 
köszönhetően Crassus katonáinak jószerével csak a 
tengerparton kellett erődvonalat építeniük. A 
veszedelmesen meredek, erdős lejtők, a kőcsipkés csúcsok 
és a sebes áramlású folyók tagolta belső területeken 
legfeljebb szarvasok, vadjuhok és az itt vadászó farkasok 
tudtak közlekedni. Spartacus egyetlen pontot fedezett fel 
az egyik hegygerincen, ahol át lehetett volna jutni északra 
— ám észrevette ezt Crassus is, aki fáradságot nem kímélve 
építtette ki védműveket a szóban forgó helyen. Igazán 
lenyűgözőek voltak. Rabszolgák gürcöltek, hogy egy 
fordított V alakú földsáncot emeljenek, amelynek tetején 
kétszeres embermagasságú kőfal húzódott. Kihegyezett 
karók álltak ki a fal külső felszínéből, és egy mély árok 


húzódott előtte, melyben hegyes póznák meredeztek. A 
sáncon hajítógépek sorakoztak, és éjjel-nappal nagyszámú 
legionárius volt szolgálatban. Egyetlen útvonalon lehetett 
csak megközelíteni, egy szűk ösvényen; ez minden 
támadót a V alakú sánc csúcsához kényszerített, ahol két 
oldalról lehetett megszórni őket a hajítógépek lövedékeivel. 

Spartacus csendben, lenyűgözötten szemlélődött a 
távolból. Ha el kell foglalniuk az átjárót, rengetegen 
elesnek majd a katonái közül. De ez kevesebb áldozatot 
fog követelni, mint egy frontális támadás sik terepen. Hét 
légió zsúfolódik össze a csizmaorr nyugati oldalán, az ő 
seregéhez közel, és kettő őrzi a keleti partot. Nincs értelme 
elmenetelni odáig, és az ellenséges védművek elsöprésében 
reménykedni. Crassus felderítői, akikből sok van a 
térségben, továbbítanák a hirt. Bárhová vezeti is az 
embereit, gondolta Spartacus komoran, a rómaiak várni 
fogják. Leszámítva a hegygerincet. Azt a keskeny szakaszt 
egyetlen légió tartja. 

Igyekezett elterelni a gondolatait az agyában felötlő 
véres képekről, és visszafordította a pillantását a tenger 
felé. Valamelyes távolságra egy delfin szökkent ki a vízből. 
Követte egy másik, majd még egy. Hamarosan nyolcat 
számolt össze. Elmosolyodott a pajkos játékuk láttán, a 
tiszta örömükön, melyet a közös úszás okozott nekik. Ők 
igazán szabadok. 

Először nem vette észre a vitorlát, amely a delfineken túl 
megjelent. 

Amikor felfigyelt rá, Spartacus szíve nagyot dobbant. 
Lehetséges, hogy meghallgatták az istenek az imáit? 

Taxacis torokhangja törte meg a csendet. 

— Egy hajó! 

— Látom — mondta Spartacus fojtott hangon. 

— Teherhajó? - kérdezte Atheas. 


— Várnunk kell, és majd meglátjuk - válaszolta 
Spartacus. 

Lekuporodott. Talán a delfinek miatt, de jó előérzete 
volt. 

Sokáig vártak. Senki sem szólt, de jókedvű csend ült 
közöttük. Sok látnivaló akadt. Ugyanaz a halraj, amelyet a 
delfinek követtek, a hullámok közé le-lecsapó sirályok 
százait is maga után vonzotta. Sikeres madarak röppentek 
fel diadalmasan, a csőrükben hallal, és méltatlankodva 
vijjogtak, ahogy a társaik megpróbálták elorozni tőlük a 
zsákmányukat. Végül a hajó elég közel ért ahhoz, hogy 
meg lehessen határozni az alakja alapján. Spartacus 
leplezetlen örömmel méregette a hosszúkás, ragadozószerű 
hajótestet. 

- Ha ez teherhajó, az én nevem Marcus Licinius 
Crassus! 

Atheas feléje sandított. 

— Nem... te ronda... még mindig. 

Taxacis felvihogott. 

— Nem elég nagy ahhoz, hogy triremis legyen — tűnődött 
Spartacus. — Alighanem biremis. 

A hajó közelebb került a parthoz. Spartacusék növekvő 
izgalommal vártak, amig egy vonalba nem ért a 
pozíciójukkal. Ahogy Spartacus gondolta, két evezősor 
volt, az egyik a másik felett. Hegyes orra volt a hajónak, és 
jellegzetes, lekerekített tatja. A középső árbocán egy 
jókora, négyszögletes vitorla dagadozott. Durván becsülve 
mintegy harminc-negyven evezős volt egy oldalán. Oldalt 
más alakok is álltak. Spartacus figyelmét azonban nem 
annyira a legénység, hanem inkább a szeme elé táruló 
fegyverek vonták magukra. 

— Azok hajítógépek a fedélzeten! -— kiáltotta, és ugrálni 
kezdett. — Ide! Ide! 


A szkíták utánozták, és egy pillanattal később 
nyilvánvalóvá vált, hogy meglátták őket. Parancs harsant, 
és a hajó megtorpant. Az evezőket bevonták, és horgonyt 
vetettek ki. Néhányan sietve beszálltak az apró csónakba, 
amely a tathoz volt kikötve. 

Spartacus Atheasra pillantott, aki máris a kardját 
babrálta. 

— Intézzük barátságosan! Nem hiányzik, hogy elijesszük 
őket. Te is, Taxacis! 

Taxacis bólintott, Atheas azonban sértettséget mímelt. 

—- Én mindig... barátságos! 

Spartacus hetek óta először felnevetett. 

Az evezős csónaknak nem tartott sokáig elérni a partot. 
Mihelyt a sekély vízben járt, kiugrott belőle három-négy, 
állig felfegyverzett férfi. Egy alacsony, sötét bőrű ember 
vezetésével partra gázoltak.  Valamelyes távolságra 
megálltak. 

— Legyetek üdvözölve - mondta Spartacus nyájas 
hangon. 

— Legyetek üdvözölve - válaszolta a sötét bőrű 
gyanakvón. 

— Ki vagy? 

—- Én ugyanezt kérdezhetném tőled, barátom. 

— Téged nem vesz célba három hajítógép -— vágott vissza 
a kalóz. 

Spartacus nem vesződött a kijelentés 
igazságtartalmának ellenőrzésével. 

— Mivel te kérdeztél először, válaszolok. Spartacus 
vagyok, a trák. Talán hallottál rólam. 

A kalóz arckifejezése némileg megenyhült. 

— Hogyan tudod bebizonyítani? - kérdezte. -— Valószínű, 
hogy az itáliai rablók fele ugyanezt állítja. 


—- Nem szorulok rá, hogy bizonygassam, ki vagyok. A 
szomszéd öbölben van egy hatvanezer fős sereg. Kérdezd 
meg bármelyik katonát, ki a vezérük. 

A kalóz modora azonmód megváltozott. 

— Megtiszteltetés, , hogy  — megismerhetlek. Heracleo 
vagyok. A hírnököd, Carbo, talán beszélt rólam. Krotón 
mellett találkoztunk nem sokkal ezelőtt. 

— Beszélt. Úgy volt, hogy annyi hajót hozol, amennyit 
csak tudsz. Nem hoztál, csak egyet — mondta Spartacus, 
semmit sem kimutatva az aggodalmából. 

— Nehezebb volt hajókat szerezni, mint gondoltam. A 
déloszi piacon nagyobb a forgalom, mint valaha, és az 
összes kapitány azon van, hogy rabszolgákat szerezzen, 
akiket eladhat ott. Ennek a valóságában könnyebb hinni, 
mint az én történetemben. De ne aggódj, minden rendben 
van! — Heracleo elmosolyodott. - Két ismerős kapitány van 
a környéken. Üzentem nekik, és találkozóra hívtam őket 
innen északra. Pár nap múlva legalább egy triremisszel és 
még egy biremisszel térek vissza. Talán többel, ha úgy híre 
megy a dolognak, ahogy remélem. 

Spartacus egy hosszú pillanatig Heracleóra meredt, de a 
kalóz állta a tekintetét. Igazat beszél a kutya, vagy pedig 
átkozottul jól hazudik, gondolta Spartacus. 

— Több hajót reméltem, de három valószínűleg megteszi. 
Hány katonát képesek szállítani egyszerre? 

— Ilyen rövid távon, mint ez? - intett Heracleo megvetően 
Szicília felé. -— A biremisek egyenként ötvenet, esetleg 
hatvanat. A triremis majdnem százat. 

Spartacus gyors fejszámolást végzett. 

— Akkor valószínűleg nagyjából egy tucat forduló kell, 
hogy átvigyétek az embereimet a túlsó partra. 

—-Igen, úgy van - értett egyet Heracleo. Mohó fény 
csillant a szemében. — És az ár... 


— Ugyanaz marad - szakította félbe Spartacus. 

— Úgy volt, hogy kapok százhuszonötezer denariust, 
amikor megérkezem. 

— Amikor megérkezel a hajókkal. Csak egyet látok. 

Heracleo megnyalta az ajkát. 

—- A többi kapitány talán igényelni fogja a jóindulatod 
bizonyítékát. 

Spartacus nem bízott a kalózban, de a tény, hogy 
megjelent, jelezte, hogy a maga részéről betartja az 
egyezséget. — Ajánlatos megőrizni az együttműködési 
készségét. Akár tetszik, akár nem, neki sokkal több 
veszítenivalója van, mint Heracleónak. 

- Ez idáig tisztességes voltál. Baráti gesztusként 
hajlandó vagyok adni neked még húszezer denariust. 
Melyik kapitány ne lenne rábeszélhető, ha átadsz neki 
ebből valamennyit? 

Heracleo kalkulálva szívta be az ajkát. Aztán széles 
mosoly terült szét az arcán. 

— Köszönöm. Mikor tudnád...? 

— Várjatok itt. Azonnal idehozatom néhány emberemmel 
a pénzt - Heracleo összedörzsölte a kezét, és Spartacus 
figyelmeztető pillantást vetett rá. - Ha  becsapsz, 
megkereslek, akkor is, ha ezzel telik életem hátralévő 
része. Megértetted? 

— Vissza fogok térni. A szavamat adom rá neked. - 
Heracleo a kezét nyújtotta. 

Spartacus elégedetten elfogadta a szorítását. 

— Két nap múlva visszatérsz, azt mondod? 

— Kettő, esetleg három. Annál nem több. 

— Rendben. Itt fogunk várni rátok. 


Ariadné a bába gondjaira bízta Maront, és elindult, át a 
táboron, hóna alatt a kígyóját tartalmazó kosárral. 


Gondosan a kosárba helyezett egy apró amforányi bort, 
egy kicsiny búzakalászt és egy fürt szőlőt. Fél tucat katona 
— akiket Spartacus adott melléje testőrségképpen - követte 
árnyékként, de elég eszük volt ahhoz, hogy kissé 
lemaradva tegyék. Ariadné nem tudta pontosan, hová 
megy, de ez nem is számított, csak az volt a fontos, hogy 
félreeső hely legyen. Egy hatalmas sereg közegében élni 
olyan volt, mint városban lakni. Ariadné nem lelte örömét 
ebben, és nem is szokott hozzá. A trákiai falvakban, ahol 
felnőtt, nem lakott több néhány ezer embernél. Még az 
egyetlen város, Kabile sem volt nagy. Ott Ariadné a 
templomban imádkozott az istenéhez, de módjában állt 
eljutni a szabadban lévő helyekre is. Olyan helyekre, ahol 
jószerével a másvilágon érezte magát, ahol Dionüszosz 
hangját nem nyomta el az emberek morajlása. 

Mindenekelőtt iránymutatásra volt szüksége. 
Túlságosan hosszú ideje nélkülözte a bizonyosságot, hogy 
a cselekedetei összhangban vannak az isten akaratával. 
Spartacus éppoly kérlelhetetlenül céltudatos, mint mindig, 
ez azonban nem jelenti, hogy nem követhet el hibát. Mióta 
visszatért Rómából, rendezték a nézeteltéréseiket, de volt 
közöttük valamelyes távolságtartás, ami korábban nem 
volt jellemző. Spartacus ritkábban kérte ki véleményét, 
mint azelőtt, ő pedig ritkábban kérdezte őt arról, mit 
csinál. 

A dolog Ariadné szempontjából a  neheztelésben 
gyökerezett, amelyet még mindig érzett Spartacus iránt, 
amiért inkább a sereget választotta, mint őt és Maront. 
Mindig is igyekezett elfojtani ezt az érzést, ám az egyre 
visszatért. Nemcsak arra vonatkozóan szeretett volna 
iránymutatást kapni, hogy mi a leghelyesebb lépés a sereg 
számára, hanem arra nézvést is, hogy az ő számára mi 
lenne a legjobb. Igyekezzék tisztázni Spartacusszal a 


nézeteltéréseit, vagy könnyebb lenne megtenni az 
elképzelhetetlent, és elmenni? 

Megbotlott, ahogy a szandálja beakadt egy kőbe. 
Felpillantott, és meghökkenve látta, hogy maga mögött 
hagyta a tábort, és egy sziklás lejtő aljánál áll, amely 
felvezet Szkülla barlangjához. Megborzongott, ahogy lelki 
szemei előtt megjelent a szörny képe. Odalentről, a 
tengerpartról látta a barlang bejáratát. Nagyon is könnyű 
volt elképzelni, hogy előszökkennek Szkülla hosszú 
nyakai, és gyanútlan halászokat, tengerészeket vagy 
delfineket ragad el velük. Csak egy bolond nézne be, hogy 
lássa, vajon igaz-e a legenda. Ariadné már-már azon volt, 
hogy máshová megy, de megtorpant. Nem figyelt rá 
előzőleg, hogy hová megy. Idehozta a lába. Ki ő, hogy 
visszakozzék? Lehetségs, hogy Dionüszosz vezette ide. 

Nyugalmat erőltetett magára, és kapaszkodni kezdett. 

— Hová mégy? - Az ideges hang az egyik testőréé volt. 

— Mit gondolsz? 

— Nem biztonságos odafönt. Gyere le, kérlek! 

Ariadnénak pajkos kedve támadt. 

— Megijedtetek? 

— Nem, természetesen nem. 

Ariadné végigfügkészte a testőrök arcát. Egyik sem 
örült. Többségük félni látszott. 

— Maradjatok itt, ha akartok! 

— De Spartacus azt mondta, hogy nem szabad egyedül 
hagynunk. 

— Tudom, mit mondott. 

Ismét kapaszkodni kezdett. A kosara hátráltatta, ezért 
lassan haladt. 

A testőr újra próbálkozott. 

- Ő nem akarná, hogy a barlanghoz menj. 


—- Nekem nem parancsol senki - vágott vissza Ariadné 
anélkül, hogy hátranézett volna. — Azt teszem, amit jónak 
látok. Senki nem akadályoz benne, hogy velem gyertek. 

Nem törődött a vitatkozással, mely a háta mögött 
kezdetét vette. Egy idő után körbepillantott. Csak a 
testőrök egyike követte, az a férfi, aki tiltakozott. A többiek 
a lejtő aljánál álltak egy kupacban, rémült bárányok 
módjára. Ariadné nem volt meglepve. A legtöbb ember 
gondolatait babonák uralták. Ha ő, Dionüszosz papnője 
fél, akkor egy közönséges katona rettegne belépni a 
legendás szörny barlangjába.  Felszegte az állát, 
kényszerítette magát, hogy egyenletesen lélegezzen, és 
haladt tovább. Minden lépéssel egyre erősödött benne a 
bizonyosság, hogy ezt kell tennie. 

Ahogy kapaszkodott, a szoros és Szicília látványa még 
lenyűgözőbb lett. Napfény csillogott a vízen, hatalmas 
tükörré változtatva azt, minek folytán nem látta a 
briremist, mely elindult attól a partszakasztól, ahol 
Spartacus volt. Ariadné fürkész pillantást vetett dél felé, 
de a köd miatt semmit nem látott a híres vulkánból, az 
Aetnából, amelynek kitöréseit a mélyen alatta élő 
félelmetes óriásnak volt szokás tulajdonítani. Hamarosan 
lesz alkalma megnézni a saját szemével. 

Mielőtt észbe kapott volna, már fel is ért a hegytetőre, 
melyet bozótszerű növényzet borított. Keskeny ösvény nyílt 
benne hívogatón. Nem lepődött meg, amikor az egyetlen 
katona megtorpant. 

— Nem leszek sokáig - szólt hátra a válla fölött. 

A férfi nyugtalan bólintással válaszolt. 

Talán éppúgy aggasztja, hogy mit fog vele csinálni utóbb 
Spartacus, mintáz, hogy megeszi-e Szkülla, gondolta 
Ariadné némiképp mulatva. De nem kell erről tudnia a 


férjének. Ha ő nem mondja el neki, az őrök bizonyosan 
nem fogják. 

Az ösvény kanyarogva haladt a növényzetben. Néhol 
egy- egy szandálnyomot vett ki a földön. Összeszedte a 
bátorságát. Jártak itt emberek korábban, talán azért, hogy 
áldozatot mutassanak be az odalenti vizeken való 
biztonságos átkelésért. Vélekedése megerősítést nyert, 
amikor felért a sziklatetőre, és egy kövekből hevenyészett 
oltárt pillantott meg. Parányi  amforák, fogadalmi 
lámpások, pénzérmék és apró lepények sorakoztak előtte. 
Mindössze néhány lépéssel túl rajtuk szédítő szakadék 
nyílt a mélykék tenger felé. 

Ügyelt rá, hogy ne menjen túlságosan közel. Egy 
szélroham lesodorhatta volna a mélybe. Vészesen keskeny 
ösvény vezetett magához a barlanghoz, de nem 
szándékozott megpróbálkozni azzal, hogy leereszkedjen 
rajta. Ez azért túlzás volna. Az istenek kísértése, mintha 
nem kísértette volna már így is éppen eléggé őket a 
közelmúltban. Nem, ez a megfelelő hely, hogy 
iránymutatásért folyamodjék. 

Letette a kosarát a földre, és letérdelt az ereklyetartó 
előtt. Először is, hogy megbékítse a lényt, akinek a 
területén van. Hatalmas Szkülla, fohászkodott Ariadné, 
megbocsátásodat kérem, amiért az otthonodhoz közelítek. 
Nagy-nagy tisztelettel és hódolattal teszem. Ezután 
kinyitotta a kosarát. A kígyó azonnal felemelte a fejét. 
Ariadné megnyugtatón beszélt hozzá, és az állat engedte, 
hogy kiemelje az amforát, a búzakalászt és a szőlőt. 
Annyira elfoglalta magát az ajándékok elhelyezésével, hogy 
a kosár lefedésével nem törődött. Szkülla, bort kínálok 
neked, elismerve a hatalmadat és a jogodat, hogy 
zsákmányul ejtsd azokat, akik erre járnak. Kihúzta a 
dugót, és bort locsolt a földre. A talaj beszívta a rubinszínű 


folyadékot, amely után csak egy folt maradt. Fogadd ezt az 
italáldozatot tiszteletem jeléül. Azt is kérem hogy ne 
haragudj meg rám azért, mert itt szólok egy istenhez. 
Ariadné letette az amforát, lehunyta a szemét, és várt. A 
fülét a szél susogása, egy-egy gally időnkénti reccsenése és 
az odalenti szikla aljának csapódó hullámok morajlása 
töltötte meg. 

Eltelt egy kis idő, és nem érkezett semmilyen válasz. 
Nem jelent meg semmilyen szörny, hogy felfalja Ariadnét, 
és nem nyílt meg a föld a lába alatt. Arra jutott, hogy a bor 
elfogadtatott. Remélhetőleg ez azt is jelenti, hogy Szkülla 
nem nehezményezi, ha — Dionüszosz segítségéért 
folyamodik. Kinyitotta a szemét. Egyik kezébe fogta a 
búzakalászt, a másikba a szőlőfürtöt, és felnézett az égre. 
Dionüszosz, mindig alázatos szolgád vagyok, még akkor is, 
amikor nem úgy tűnik. Az utóbbi időben nem szántam elég 
időt arra, hogy megadjam neked a tiszteletet. Az korántsem 
mentség, hogy világra hoztam egy gyermeket. A 
megértésedért és a  megbocsátásodért esedezem. A 
hódolatom jeleit hozom neked, olyan dolgokat, amelyekről 
tudom, hogy kedvedet leled bennük. Ariadné nagy gonddal 
maga elé, a földre helyezte a búzakalászt és a szőlőfürtöt. 

Ismét tiszteletteljes csend következett, és ismét nem 
érkezett válasz. 

Bizakodva, hogy Dionüszosz ezek szerint jókedvében 
van, Ariadné másodízben is felemelte az amforát. Hoztam 
neked egy kicsit a legfinomabb borból. Fogadd ezt, mint az 
irántad való odaadásom jelét. 

Lehunyta a szemét, és jelre várt. Bármire, ami segit 
eldöntenie, hogy mit tegyen. Menjen Szicíliába 
Spartacusszal? Már ha egyáltalán lesz ebből a tervből 
valami, gondolta keserűen. Kezdetben  ódzkodással 
viszonyult az ötlethez, hogy kalózokat fogadjanak fel, de 


ahogy telt-múlt az idő, és egyetlen hajó sem jelent meg, a 
kételyei sűrűsödtek. Ahhoz, hogy elhagyják ezt a helyet, át 
kellene törniük Crassus erődvonalán. És utána? Ariadné 
lelki szemei előtt ismét megjelent a keresztekkel 
szegélyezett út. Ez az a vég, ami Spartacusra vár? 
Imádkozott, hogy ne ez legyen az, de a kísértő kép nem 
tágított. Nem lenne jobb most elmenni, még mielőtt 
ugyanez vagy még rosszabb történne vele és Maronnal? 
Spartacus asszonya és gyermeke számára nem lesz 
irgalom a rómaiak részéről. Csakhogy a menekülés 
mégiscsak a férje elárulását jelentené. Gyötrő bűntudatot 
érzett. 

Túlságosan későn hallotta meg a zajt maga mögött, 
túlságosan későn próbált felkelni. 

súlyos ütést kapott a tarkójára, és előrebukott. Erősen 
beütötte a fejét egy kőbe az oltár aljánál. Csillagok 
táncoltak a szeme előtt, és kiszorult a tüdejéből a levegő. 
Valaki megragadta a hajánál fogva, és felrántotta. Sőt 
amikor kinyitotta a száját, hogy segítségért sikoltson, egy 
kéz tapadt az ajkára. 

— Próbálj meg sikoltani, szajha, és lelöklek a szakadékba 
— sziszegte egy hang. — Megértetted? 

Ariadné rémülten és dühösen bólintott. Mi folyik itt? 

— Egyébként sem hallaná senki. A testőröd halott ember. 

A támadó elvette a kezét Ariadné szájáról, majd 
megfordította és hanyatt lökte. Ariadné határtalan 
irtózattal pillantott fel a gúnyosan vigyorgó Castusra. 

— Teljesen rendben van, hogy segítséget kérsz az 
istenedtől, de egyedül tenni? Azt hittem, ennél már több 
eszed van. 

Lenyúlt, és Ariadné mellébe markolt. 

— Szépek. Nagyobbak, mint voltak. 


Ariadné gyomra felkavarodott a félelemtől. Meg fog 
erőszakolni, és utána ledob majd a szikláról. 

—- Nem számítottam rá, hogy itt látlak. - Megpofozta 
Ariadnét. — Válaszolj, szajha! 

— Iránymutatást kértem az istenemtől. Mi... mi hozott 
téged erre a helyre? — motyogta Ariadné, hogy időt nyerjen. 

— Ki akartam engesztelni Szküllát. Ha át akarunk kelni 
azon a nyilt vízcsikon - Castus a tengerszoros felé intett a 
kezével -, szükségünk lesz minden lehetséges segítségre. 

Retteg, ismerte fel Ariadné. Ez nem volt oly meglepő. 
Mint a sereg legtöbb katonája, Castus soha életében nem 
tette hajóra a lábát. 

— Kaptál választ? 

— Természetesen nem. -— Lerázta magáról a vállszíjat, 
amelyen a kardja függött, és oldalra fektette. Derékig 
széthasította Ariadné ruháját. — De ki törődik vele? Még ha 
vízbe fulladok is, azzal a tudattal megyek majd le 
Neptunushoz, hogy magamévá tettem Spartacus 
asszonyát. 

Ariadné megpróbálta lelökni magáról. Castus nevetett, 
és félretaszította a kezét. Ariadné dühödten rúgkapált, de 
a férfi több mint kétszer olyan nehéz volt, mint ő. 
Iszonyodva figyelte, ahogy a melle fölé hajol, és rátapasztja 
a száját. Feltörtek benne a kegyetlen emlékek az apjáról és 
arról, amit Porthis, a capuai művelt vele. Most ismét ez fog 
történni. Gondolkozz! Gondolkozz! Elfordította a fejét. Az 
egyik oldalon Szicília körvonalait látta, ahová soha nem 
fog eljutni. A másikon az oltár elé helyezett ajándékokat. 
Semmi nem volt a keze ügyében, amivel megállíthatta 
volna Castust. A férfi kardja több lépéssel odébb hevert. 

Castus lenyúlt, és Ariadné ágyékát tapogatta a kezével. 
A papnő érezte, ahogy a merev hímtagja nekinyomódik a 
combjának.  Émelygéshullámok keveredtek a fejéből 


szétsugárzó fájdalommal. Ariadné meghalni vágyott. Azt 
kívánta, bárcsak Castus lelökte volna a szakadékba. 

— Spartacus felesége? — lihegte Castus. — Ki gondolta 
volna, hogy egyszer megkapom, mi? 

Mintha villám hasított volna Ariadnéba. Spartacus 
felesége. Az vagyok. Ez elől nem menekülhetek el. A 
gondolat visszaadta Ariadné életerejét. Az élni akarását. 

Castus felnézett rá, és az arca kéjsóvárságot árasztott. 
Ariadné közelről érezte a bűzös leheletét. Hányhatnékja 
támadt, de kényszerítette magát, hogy állja Castus 
tekintetét. Hogy késleltesse, ami küszöbön áll, bármilyen 
eszközzel. 

— Régóta meg akarsz kapni? 

— Istenek, igen! Melyik férfi ne akarna? - lihegte Castus, 
legyűrve magáról a nadrágját. 

Előrelökte a csípőjét, és megpróbált Ariadnéba hatolni. 

Ariadné nem volt képes ránézni többé. Balra fordította a 
fejét. Istenek, engedjétek, hogy gyorsan vége legyen. 
Rezdülő mozgás vonta magára a figyelmét. Kis híján 
megállt a szívverése. A kígyója! Kimászott a kosárból, és 
tekeregve az oltár aljához, egy jókora kőhöz kúszott. 
Bárcsak el tudná érni! 

A  — szerencse  közbeavatkozott. — Castus — bosszús 
mordulással elengedte Ariadné bal karját, ő pedig 
kinyújtotta a kígyó felé. 

Az állat feje megmozdult. Villás nyelve Ariadné 
kinyújtott ujjai felé mozdult. 

Castus hímtagja Ariadné öléhez ért, és a férfi felnevetett. 

A kígyó kevéske tekergőzéssel előremozdult és rásiklott 
Ariadné tenyerére. Igen! Fennállt a kockázat, hogy az állat 
megmarja, ha túlságosan gyorsan mozdul, de Ariadné már 
nem törődött ezzel. Felfelé lendült a karja, a kígyó riadtan 


hátraívelte a nyakát, és fenyegetőn kinyitotta a száját. 
Ariadné Castus nyakát vette célba. 

A gall hihetetlen gyorsasággal reagált. Ez a 
kétségbeesésből fakadt, a gladiátorharccal töltött évekből, 
és ez óvta meg attól, hogy a kígyó megmarja. Hátrahőkölt, 
rémületében nagyra tátva a száját. Ahogy a földre esett, a 
papnő oldalvást  hengeredett, és feltápászkodott. 
Mormogott a  kígyójának, mire az megnyugodott 
valamelyest. Sarkon perdült, és azt látta, hogy Castus 
máris talpon van. Elégedettség töltötte el Ariadnét. A 
sziklaperem csak néhány lépéssel volt a gall háta mögött. 

Maga elé tartotta a kígyót, és előrelépett. 

— Felkészültél a halálra, te mocsok? 

Castus arca eltorzult a félelemtől. Nem volt hová 
mennie. 

— Lehet, hogy megmar engem az a dög, de magammal 
viszlek téged is, ribanc! Ma este mindketten Neptunussal 
fogunk vacsorázni! 

El akarta kapni Ariadné karját, de ő az arca felé csapott 
a kígyóval, Castus pedig kénytelen volt hátraugrani, hogy 
kitérjen előle. Az egyik saruja megcsúszott. A semmibe 
rúgott ki a lábával, és minden erejére szüksége volt, hogy 
ne essen hátra. 

Ariadné kezdte élvezni a helyzetet. 

- Ez hogy tetszik, te szemét? Hogyan szeretnél 
meghalni:  kígyőméregtől, vagy inkább  összezúznád 
magadat a sziklákon? 

Ismét Castus felé lökte a kígyót. Az állat immár 
mérgesen megpróbálta a karjába mélyeszteni a fogát. 
Castus valami csoda folytán kitért előle. Ariadné nem 
bánta. Castus számára nem volt menekülési útvonal. 

— Te választasz! 


Castus nem válaszolt. Csak készült a következő 
támadásra. 

Ariadné nem vallotta volna be, de Castus bátor ember 
volt. Ideje volt azonban véget vetni a dolognak. Tedd meg 
ezt Dionüszosz  kedvéértl, súgta a kígyónak. Az 
nyugtalanul fészkelődött a szorításában. Türelem! Készen 
áll a zsákmányod. Felpillantott, arra számítva, hogy 
félelem jelét fogja látni Castus arcán. Nagyon is mással 
szembesült: Castus próbálta palástolni, de diadal ült a 
tekintetében. Megvillant a szeme. Ariadné mozgást érzékelt 
a háta mögött. Ösztönösen félreugrott, jobbra, az oltár 
irányába. . Miközben próbálta nem elveszíteni az 
egyensúlyát, egy fojtott káromkodás hallatszott, és látta, 
hogy egy tagbaszakadt férfi, Castus egyik katonája, ront 
arra a helyre, kezében karddal, ahol előzőleg ő volt. Az 
illető kétségbeesett kiáltással botlott túl a sziklaperemen, 
és eltűnt szem elől. 

Mire a papnő összeszedte magát, Castus eliramodott 
mellette, a biztonságba. Felkapta a fegyverét. Ariadné 
érezte, hogy rémület tölti el, és felkészült, hogy csupán a 
kígyóval szálljon szembe vele. Meglepetésére azonban 
Castus elhátrált. 

— Te őrült vagy, szajha! 

Ariadné tett feléje egy lépést, és rekedten felnevetett. 

— Úgy van, te disznó, őrült vagyok! És egyike Dionüszosz 
kiválasztottjainak! 

A kígyó, mintegy végszóra, kitátotta a száját, elővillantva 
halálos harapású szemfogait. 

Castus arca elszürkült. Fohászt mormogva hátrafelé 
araszolt, az ösvényhez. Aztán megfordult, és már ott sem 
volt. 

Ariadné kalapáló szívvel várt, de Castus nem tért vissza. 
Megnyugtatta a kígyót, visszatette a kosárba, és rárakta a 


fedelet. Amennyire tőle telt, helyrehozta a ruházatát, majd 
kiöntötte a maradék bort a földre, még buzgóbban mondva 
köszönetet az istennek, mint előzőleg. Hosszú pillanatok 
teltek el, de nem történt semmi. Ariadnénak nem támadt 
látomása, nem hallott bölcs szavakat. Nem érzett haragot, 
csak hatalmas hálát, hogy él. Semmit nem akart annyira, 
mint látni Spartacust. 

A név felidézett benne egy emléket. Castus Spartacus 
feleségének nevezte. Ariadné elmosolyodott. Dionüszosz 
végső soron — mégiscsak küldött neki üzenetet. 
Tulajdonképpen kettőt is. 

Először is, nem megy sehová. Az számít, hogy Spartacus 
mellett legyen, bármit von is ez maga után. Másodszor, 
Castusnak épségben kellett maradnia. Igazság szerint meg 
kellett volna halnia. Az, hogy nem így történt, arra vall, 
hogy még mindig az istenek kegyeltje. A további intézkedés 
nem az ő, Ariadné dolga, vagy Spartacusé. 

Megkönnyebbülésére a katona, aki kísérte, nem volt 
halott, ahogy Castus állította. Félig eszméletlen volt egy 
ütéstől, melyet hátulról mértek rá, de amikor a gondjaiba 
vette, magához tért. Miután úgy döntött, hogy Spartacust 
nem szabad tájékoztatni a történtekről, Ariadné 
titoktartásra eskette a férfit. A sérülése oka az lesz, hogy 
elesett. Az illető nagyon is készségesen eleget tett Ariadné 
kívánságának. Spartacus félelmetes természete közismert 
volt; az a katona, aki nem teljesítette a kötelességét 
Ariadné védelmezését illetően, nem számíthatott hosszú 
életre. 

A hegy lábánál lévő őrök roppantul örvendeztek, amikor 
a társuk és Ariadné visszatért. Semmi jelét nem adták 
annak, hogy látták volna Castust, aki alkalmasint a 
magaslat másik oldalán lopakodott le. Ariadné nem 
törődött a szemek sarkából a szakadt ruhájára és a 


porlepte hajára vetett pillantásokkal. A kísérői alkalmasint 
feltételezték, hogy rituális elragadtatásba, a Dionüszosz 
nőnemű hívei által kedvelt önkívületbe esett. 

A sátrához érve Ariadné azt látta, hogy Maron a 
kiságyában alszik, a bába pedig mellette bóbiskol. 
Csendben átöltözött, és kifésülte a haját, megmosta az 
arcát, és behintette egy kis krétaporral. Ez elfedte a 
duzzadó horzsolást a homlokán. A történtek rémületes 
voltának fényében furcsa érzés volt visszatérni a 
megszokott kerékvágásba. Ariadné ivott egy kis bort, hogy 
megnyugodjék. Senki nem tudhat Castusról, legfőképpen 
nem Spartacus. 

Röviddel utóbb riadtan látta, hogy a férje megjelenik a 
bejáratban. 

— Megérkeztek! - kiáltotta Spartacus. 

Maron összerezzent, és Ariadné ösztönösen reagált. 

— Pszt! 

— Bocsánat. 

Spartacus mosolyogva felesége mellé lépett. Ariadné, 
örülve, hogy Maron még mindig alszik, a szemébe nézett. 
Spartacus nem vett észre semmit. Szemlátomást vidám 
volt. 

-— Nem a rómaiakról beszélsz? - kérdezte suttogva 
Ariadné. 

Spartacus meglepetten nézett rá. 

—- Nem! Beszéltem a kalózkapitánnyal, akivel Carbo 
találkozott. Pár napon belül visszajön két, ha nem három 
hajóval. Egy tucatnyi fordulóval átviszi az embereket a 
túlsó partra. Ha minden jól megy, egy héten belül ide 
tudjuk hozni a gabonaszállító hajókat. 

Ariadné eltátotta a száját. Erre nem számított. 

— Egy hét - mondta lassan. 


— Csodálatos, mi? Crassusnak nincsenek hajói. Az 
aszott képű mocsoknak fogalma sem lesz, mi folyik, amíg 
le nem lépünk! Mire tenni tudna valamit, mi ellenőrizzük 
majd Szicíliát. — Spartacus szájon csókolta Ariadnét. — Az 
első dolgom a szigeten az lesz, hogy őrtoronyrendszert 
építtetek a part mentén. A rómaiak nem fognak tudni 
partra szállni, mert ott leszünk, és visszadobjuk őket a 
tengerbe. 

Ariadné aggályait eloszlatta a Spartacus tekintetében 
izzó hit. Biztosan ez is az istenek üzenete, gondolta. 
Dionüszoszé, akinek a kígyója megmentette az életét. A 
kalózok vissza fognak jönni. Ők Szicíliába fognak 
menekülni. Ariadné szíve nagyot dobbant az örömtől, és az 
arcához vonta Spartacusét. 

— Mindig is tudtam, hogy képes leszel megcsinálni — 
mondta. 


Egy nappal később 


Crassus hangokat hallott, és felemelte a fejét. Ráncba 
szaladt a homloka. Külön parancsba adta a testőreinek, 
hogy senki nem zavarhatja. Az összes istenekre, semmit 
nem értenek a barmok? 

—- Nem érdekel! Beszélnem kell Crassusszal! - kiabálta 
egy ismerős hang. — Állj félre az utamból, te bolond, vagy a 
nyomorult életed hátralévő napjaiban árkot ásatok veled! 

— Te vagy az, Caepio? 

Crassus letette a tekercset, melyre a hadászati 
taktikáról írt értekezést, és felállt. Az írást úgy, ahogy volt, 
borzasztóan unalmasnak találta, ám ez a hadjárat remek 
alkalmat kínált számára, hogy lejegyezze a gondolatait. 
Később majd nyilvánosságot és rangot nyernek, erről 
gondoskodhat. Nem kell hozzá sok idő, és Itáliában 


minden ember megismeri majd azokat a hozzáértést 
tükröző módszereket, amelyekkel legyőzte Spartacust. 

Félrehúzták a Crassus magánlakosztályába vezető 
sátorlapot, és a veterán centurio lépett be a gazdagon 
díszített helyiségbe. Vigyázzállásba vágta magát, és 
tisztelgett, szenvtelenül állva Crassus jeges pillantását, 
ami bosszantotta, ám nem lepte meg Crassust. 

— Ajánlom, hogy jó hír legyen! 

— Úgy hiszem, az — hangzott a kimért válasz. 

— Hadd találjam ki! Elfogtátok Spartacust. 

Caepio ráncos arcán halvány mosolyféle jelent meg. 

— Annyira nem jó hír, uram. 

— Meddig akarsz várakoztatni? Bökd már ki! 

- Az egyik  őrjáratunk véletlenül ráakadt egy 
kalózhajóra, ami egy öbölben horgonyzott pár mérfölddel 
északra, uram. A legénység a parton volt, feltöltötték a 
készleteiket, vizet hordtak meg ilyesmi. Az őrjáratot vezető 
centurio támadást rendelt el. Az embereink nemcsak a 
parton lévő kalózokat fogták el, hanem a hajót is. 

- AZ nagyon helyes, Caepio - préselte ki magából 
Crassus a fogát csikorgatva. — A kalózok a Mediterráneum 
sanyargatói. Annyi teherhajót veszítünk minden évben, 
hogy az már kivérezteti Rómát. De miért törődnék én ezzel 
éppen most? Nagyobb falatra pályázunk mi, mint egy 
nyamvadt hajó, tele tetves söpredékkel! 

— A hajó átkutatásakor pénzeszsákok kerültek elő, uram 
—- közölte Caepio nagy türelemmel. — Összesen több mint 
tízezer denarius. A centurio megkérdezte a kapitányt, hol 
tett szert ekkora összegre. Nem volt közlékeny a 
csirkefogó, ezért a centurio szép tüzet rakatott az 
embereivel. Amikor beletolták a lábát, úgy dalolt, mint egy 
kanári. - Caepio elhallgatott, és Crassust figyelve 
érdeklődés jeleit kereste. 


Az átkozott, gondolta Crassus, akiben felébredt a 
kíváncsiság. Közönyös képet vágott, amennyire csak tőle 
telt. 

— Nem említett a kém valamit erről? 

— De igen, uram. 

Caepiónak bőven volt annyi esze, hogy ne említse, 
mennyire képzelgésnek minősítette a vezére annak idején 
a besúgó beszámolóját. 

— Folytasd! - parancsolta Crassus nyersen. 

— Nem sokkal ezelőtt felkereste Spartacus egyik embere. 
Egy fiatal római, azt mondta. Arra gondoltam, hogy az 
áruló az, akiről a munus kapcsán beszéltem neked. Az, aki 
Spartacusszal volt, amikor Rómában megtámadott téged, 
uram. 

— Emlékszem. - Crassus egyre kíváncsibb lett. - 
Folytasd! 

—- A kalóznak több mint egymillió denariust ajánlottak, 
hogy vigye át Spartacus kétezer emberét Szicíliába. Össze 
kellett volna szednie a lehető legtöbb nagy hajót, hogy 
visszamenjen velük a rabszolgákhoz. 

Ezúttal Crassus nem tudta palástolni a döbbenetét. A 
kéme végső soron nem hazudott. 

— Jupiterre, komolyan beszélsz? 

— Igen, uram. Nem sok ember akad, aki képes hazudni, 
miközben lesül a hús a csontjairól. 

- Én sem gondolom - ismerte el Crassus. Szicília. 
Ügyes. Biztosan tud az ottani rabszolgafelkelésekről. — De 
miért ilyen kevés katona? Két légió van a szigeten. Mi az 
ördögöt tervez? 

- Az jutott eszembe, hogy talán néhány hajó 
elfoglalására gondolt, uram. Spartacus merész gazember, 
ezt tudjuk. Amennyiben hallott róla, micsoda fejetlenség 
van ott, talán úgy gondolta, hogy lehetséges a dolog. 


Crassus elgondolkodva csücsörítette az ajkát. Gaius 
Verres, Szicília kormányzója hírhedten korrupt volt. 

— Még ha nem is tudja Spartacus, megpróbálkozna egy 
ilyen őrültséggel. Mi veszítenivalója van? Szóval mit csinált 
az a csatornapatkány kalóz az öbölben? 

— Várt két kapitányra, akiket ismert, uram. Még egy 
nap, és megérkeztek volna. Akkor elhajóznak, és mi nem 
lennénk okosabbak. Ebből most már nem lesz semmi. A 
többi kalóz nem fogja érteni, miért nem jelenik meg a 
barátjuk, és Spartacus ajánlatáról sem fognak tudni. 

— Remek munka, Caepio, remek munka! - Crassus 
ragyogó mosolyt villantott a centurióra. Egyszeriben 
sokkal jobb lett a napja. - És a kapitány? Gondolom, 
meghalt a kihallgatás során. 

—- Valóban, uram. A centurio keresztre feszíttette az 
embereivel a teljes legénységet, felgyújtotta a hajót, a 
foglyokat pedig rabszolgaként birtokba vette. A pénzt 
idehozta, hogy rendelkezésedre bocsássa. Remélem, ez 
kielégítő. 

— Nagyon is kielégítő — búgta Crassus. - Gondoskodj 
róla, hogy a centurio és a katonái részesüljenek megfelelő 
pénzjutalomban! 

Caepio helyeslőn bólintott. 

— Rendben, uram. Még egyszer bocsánat, amiért 
zavartalak. 

Crassus elfelejtette a rosszkedvét, és megbocsátón intett 
a kezével. 

— Volt még valami, uram? 

— Igen. Van tudomásunk arról, mennyi élelmük van a 
rabszolgáknak? 

— Legutóbb úgy értesültem a  táborukban lévő 
emberünktől, hogy egy hónapra való gabonájuk maradt. 
Ez nagyjából két héttel ezelőtt volt. 


-A ménkű essen bele, megmondtam neki, hogy 
gyakrabban jelentsen. 

—- Nagyon veszélyes most, uram. Mindenütt, ahol 
erődítményeket építettünk, úgy nyüzsögnek Spartacus 
emberei mint bolhák a kutyán. Éjjel-nappal őrködnek. 

Crassus felhúzta az orrát, de Caepiónak igaza volt. 

— Ha igazat beszélt a bolond, a rabszolgáknak tizennégy 
napra elegendő élelmük maradt. Ez is jó hir. Még ha 
minden majorsági épületet átfésülnek is, akkor sem 
találnak eleget, hogy sokkal tovább tartson. 

— Úgy van, uram. Szegény itt a föld. Jobb az olajfának, 
mint a gabonának. A majorságok többségében nemigen 
vannak magtárak. 

— Jó lesz rákészülnünk, hogy hamarosan megpróbálnak 
áttörni, mi? 

Spartacus, meg vannak számlálva a napjaid. 


Tizenötödik fejezet 


Carbo ujjongott örömében, amikor Spartacus beszámolt 
neki Heracleo érkezéséről. Jól tette, hogy megbízott a 
kalózban, és a vezére méltányolta, hogy sikerrel teljesítette 
a feladatát. Elszöknek majd Crassus légiói elől! Órákig 
beszélt erről Navióval, Publiporral és Arnaxszal. Navio járt 
Szicíliában, és ismerte a hely adottságait. 

— Spartacus jó döntést hozott - jelentette ki az első este. 
- Hatalmas latifundiumok vannak ott. Többségükön sok 
száz rabszolga dolgozik. Némelyiken még több. Szívós 
barmok, tudod, milyenek a mezei rabszolgák. Amikor híre 
megy az érkezésünknek, ezrével fognak seregleni hozzánk. 

Publipor kacsintott. 

— Még több embert képezhettek ki. 

-— Az a jó. Minél több katonánk van, annál több 
legionáriust ölhetünk meg - acsarkodott Navio. 

Carbo arca megrándult, de nem szólt semmi. Tudta, 
hogy a barátja azért szomjazik olthatatlanul a tulajdon 
fajtája vérére, mert az apját és a fivérét Pompeius katonái 
ölték meg. Ami Naviót illeti, az ő háborúja csak akkor ér 
véget, ha a Szenátus porig ég, és Spartacus megdönti a 
Köztársaságot. Képtelen ábránd ez, gondolta Spartacus, de 
ez teszi Naviót tökéletes katonává. Ő, Carbo viszont azért 
harcol, mert hűséges Spartacushoz. Harcolna bárki ellen, 
aki ellen a trák harcol, és követné bárhová, mert hisz 
benne. Rajong érte. 

Ezért roskadt magába Carbo a Heracleo távozását 
követő negyedik nap hajnalára. Nem voltak viharok, nem 


volt semmiféle szélsőséges időjárás, ami letéríthette volna 
az útjáról a briremist. Nem voltak római hajók, amelyek 
elijesztették volna, vagy megakadályozták volna a 
kikötésben. Heracleo valószínűleg meggondolta magát, 
vélekedett Carbo elkeseredve. Nem fog visszajönni. Nem 
lepődött meg, amikor később, aznap délelőtt Spartacus a 
sátrába hívatta. Semmi kétség, a vezére ismét ki akarja 
vallatni őt azzal kapcsolatban, amit intézett, sőt esetleg 
meg akarja büntetni. 

Atheas és Taxacis barátságosan köszöntötték, a trák 
arca azonban fekete volt a haragtól. 

— Hívattál? - kérdezte Carbo. 

— Igen. 

Carbo egyik lábáról a másikra állt. 

— Heracleóról van szó? 

— Bizonyos értelemben igen. 

— Sajnálom - bökte ki Carbo. -— Nem lett volna szabad 
megbíznom benne. Az én hibám az egész. 

Spartacus lenyúlt, és felemelt egy bőrzsákot. Odalökte 
Carbónak. 

— Egy római hajítógéppel küldték át a sáncokon nemrég. 
Pillants bele! 

Látván a vörös foltot a zsák alján Carbo gyomra 
összeszorult. Óvatosan belekukkantott a zsákba, és 
döbbenten ismerte fel Heracleo viaszos arcvonásait, 
amelyeket még mindig eltorzított a rettegés. Carbo 
viszolyogva, dühösen és egy kissé megkönnyebbülten 
ejtette le a zsákot. 

— Bizonyosságot akartam. Szerinted is Heracleo az. 

— Igen — mondta Carbo. - Tehát elfogták a rómaiak? 

— Nyilvánvalóan - válaszolta Spartacus szárazon. 

Carbo üvölteni tudott volna az égre. 

— Hogyan? Nincsenek említésre méltó hajóik. 


— Gondolom,  Heracleo partra szállt vízért, és 
balszerencséjére "meglepte egy római őrjárat. Talán 
kikérdezték, talán megtalálták a pénzét. Akárhogy is, 
rájöttek, hogy mire készül. Mi másért ölték volna meg, és 
hajították volna át a fejét a falon? Elképzelni sem tudom 
jobb módját annak, ha Crassus meg akarja üzenni, hogy 
el fog kapni. Te igen? 

—- Nem - mormogta Carbo. 

—- Nagy kár, hogy nem sikerült megölnünk Rómában, 
mi? — Spartacus a bal tenyerébe csapott a jobb öklével. — 
De a múlton kár rágódni. A jelennel kell foglalkoznunk 
meg azzal, hogy semmiképp sem tudunk átkelni Szicíliába. 
Biztosan vannak seregemben mindenféle foglalkozású 
emberek, amit csak el lehet képzelni, kivéve hajóácsokat! 
Tegnap pár bolond megpróbált tutajokat építeni, de 
miután egy-két tucat vízbe fulladt, a többiek hamar 
feladták. Amennyire meg tudom ítélni, így mindössze 
egyetlen választás maradt. Hacsak nincs valami ragyogó 
ötleted. 

Carbo megrázta a fejét. 

— Ne lógasd az orrodat! Nem rajtad múlt! - kiáltotta 
Spartacus villámló tekintettel. — És ugye nem képzeled, 
hogy egy rohadt fal feltartóztat bennünket? Egyszerűen 
darabokra szedjük! Arra irányítsd a dühödet! 

Carbo elkeseredettsége enyhült valamelyest. 

— Mikor támadunk? 

— Holnap vagy holnapután. Nincs értelme várakozni. A 
gabona nem fog sokkal tovább kitartani egy hétnél, a 
legjobb esetben talán kettőnél. Rhegium falain belül van 
több is, de oda semmiképp sem juthatunk be. 

— Mindez neked köszönhető. — Gannicus közeledett öles 
léptekkel, sarkában a szkítákkal. -— Nem csoda, hogy a 


gabona majdnem elfogyott. Csak vesztegettük itt az 
időnket. 

— Akkor hát hallottad a hírt — mondta Spartacus. 

— Csak szóbeszédet. -— Gannicus a Carbo lábánál lévő 
zsákra meredt. — Ez a bizonyíték, mi? 

—- Igen. A kalózkapitány, akivel megállapodtunk, hogy 
hajókat kerít nekünk. 

— Hogy fogták el? 

— Fogalmam sincs. Egyébként sem számít most már — 
válaszolta Spartacus. -— Arról kell beszélnünk, hogyan 
jutunk ki innen. 

—- De még mennyire, hogy arról! — kiáltotta Gannicus. 

— Hol van Castus? 

— Nem volt hajlandó jönni. 

— Miért nem? 

— Dühös volt. Azt mondta, nem áll jót magáért, ha 
meglát téged. 

Spartacus szeme résnyire szűkült. 

— Jobban illett volna a kutyához, ha kivont karddal 
idejön, és nekem ront. 

Gannicus nem szólt semmit, Spartacus pedig nem 
puhatolózott tovább. 

— Gondolom, mostantól mindketten a magatok feje után 
mentek? 

— Az nem is kétséges! 

— Segítetek áttörni a római védőfalon? 

— Attól függ. Mi a terved? 

—- A gerinc az egyetlen hely, ahol mód van rá. Bárhol 
másutt kilenc légióval kell megküzdenünk a túloldalon. 

Gannicus a bajszát rágva gondolkodott. 

Te szemét, gondolta Carbo. Te meg Castus csak úgy 
ellehettek hátul. miközben Spartacus emberei viselik az 
összes veszteséget. 


— Hozok egy cohorsot a legjobb embereimből - jelentette 
ki Gannicus egy pillanat múltán. — Ennyi. 

— Köszönöm. -— Spartacus tudta, hogy kár a gőzért, de 
kénytelen volt megkérdezni: — És Castus? 

- Ő nem fog segíteni. 

— Félt ezt az accomba mondani? 

Gannicus vállat vont. 

—- Nem tudom. Furcsa hangulatban van ma. 

— Furcsa hangulatban? Mi is, mindketten, akárcsak ő! — 
mordult fel Spartacus. - Jobb lesz, ha felfegyverkezve 
készül a következő találkozásunkra. Bár ha van esze, nagy 
ívben kikerül. 

—-— Meg fogom mondani neki - felelte  Gannicus 
csúfondárosan. 

— Ismered a gerincet, ahol a római védőfal van? 

Bólintás. 

— Legyenek ott az embereid legkésőbb éjfélkor! A többiek 
kövessék őket hajnalban! Mire felérnek a hegytetőre, 
mindennek vége lesz vagy így, vagy úgy. 

— Mi a terved? 

— Felkapaszkodunk oda, mihelyt besötétedik. Frontális 
támadást indítunk, és áttörünk középen. 

— Láttad a védőfalat? 

— Persze hogy láttam! -— csattant fel Spartacus. 

— Kétségbeesett lépés, kétségbeejtő helyzetben. 

— Nagyon ajánlatos lenne ugyanezt a tervet követned, 
máskülönben az alvilágban találod magadat, hamarabb, 
mint gondolnád. 

— Azt hiszed, egyedül te értesz a taktikához ebben a 
seregben? 

Spartacus elveszítette az önuralmát. Nem érdekelte 
többé, hogy Gannicus együttműködik-e vele vagy sem. 


— Talán nem, de az bizonyos, hogy én vagyok a legjobb. 
Te meg Castus vakok seregét sem tudnátok bekeríteni. 

— Csinálhatod egyedül, és majd ha ráfaragsz, ott 
leszünk, hogy elvégezzük helyetted a munkát. — Gannicus 
sarkon fordult, és távozott. 

— Kibújt a szög a zsákból -— mondta Spartacus halkan. 

Megkönnyebbülés volt ez, még ha súlyosabb 
veszteségeket fog is szenvedni a következő napon. Jobb 
neki a két gyilkos, civakodó gall nélkül. Kár a katonáikért, 
de ezen nem lehet segíteni. A Nagy Lovas segítségével 
majd pótolom őket, ha kijutunk innen. 

Pokoli lesz a következő nap, gondolta Carbo, és 
összeszorult a gyomra. Könnyű volt elképzelni, micsoda 
vérontás lesz, amikor megpróbálnak feljutni egy sok ezer, 
hajítógépekkel és dárdákkal felfegyverzett legionárius 
őrizte falra. 

— Készen állsz erre? 

Carbo Spartacus szemébe nézett. 

— Igen — mondta nyugodtan. Ha a túlélés lehetősége és a 
halál bizonyossága között kell választani, akkor az előbbit 
választja. 

— Helyes. Harmincöt cohors felvonul velem ma éjjel. 

— Mi lesz Ariadnéval és Maronnal? 

— Te itt maradsz, az egységeddel. 

-— Nem értem. 

— Ahogy korábban, azt akarom, hogy vigyázz rájuk. 

Carbo megkönnyebbüléssel vegyes bűntudatot érzett. 

— De én... 

— Ez éppen olyan fontos, mint az első sorban lenni, 
amikor támadunk - mondta Spartacus halkan. - Kérlek. 

Carbo nyelt egy nagyot. Hogyan mondhatna nemet? 

— Rendben. 


— Mihelyt áttörünk, és biztonságos lesz, küldök egy 
hírnököt. A sereg többi része felmehet  Egbeo 
parancsnoksága alatt. Találkozunk majd a római fal 
túloldalán. 

— Rendben. - Carbo örömmel hallotta, mennyire 
határozottan cseng a hangja. 

—- Napnyugtakor indulunk a tábor nyugati széléről. Szólj 
Naviónak, hogy álljon készen! - Spartacus elfordult. 

Carbo már-már elindult, amikor eszébe jutott Heracleo 
feje. 

— Elvihetem ezt? - kérdezte, felemelve a zsákot. - 
Szegény nyomorult megérdemel annyit, hogy legalább a 
testének ezt a részét eltemessük. 

— Tedd, amit kívánsz! 

Carbo távozott a rettenetes trófeával. 

Ariadné felébredt, amikor Spartacus visszatért a 
sátorba. Miután az éjszakát Maron miatt álmatlanul 
töltötte, a délelőtt nagy részét átaludta, és nem hallotta 
Spartacus beszélgetését Carbóval meg Gannicusszal. 
Spartacus komor arckifejezése úgy hatott rá, akárha egy 
vödör hideg vizet zúdított volna az arcába. 

— Mi a baj? 

— A kalózok nem fognak jönni. 

Halkan tájékoztatta a részletekről. Érzelemmentesen. 

Ariadnét rosszullét környékezte. Ismét arra gondolt, 
hogy talán el kellett volna mennie, és azonnal gyűlölte 
magát érte. 

— Tehát csapdába estünk? 

— Csapdába? - Spartacus felnevetett. -— Nem jobban, 
mint egy vadkan, ami egy ócska, szakadozott 
vadászhálóba kerül. 

Ariadné nem látta a római falat a hegygerincen, de 
hallott róla. 


— Sok ember meg fog halni. 

-— Úgy van - mormogta Spartacus -, de a Lovasra 
mondom, ez nem fog megakadályozni bennünket az 
áttörésben. Senki és semmi nem fog. Ami pedig Castust és 
Gannicust illeti, rohadjanak meg! 

— Nem fognak segíteni? 

Spartacus dühösen megrázta a fejét. 

Ariadné szívverése felgyorsult. 

— Itt voltak? 

— Gannicus itt volt. Castusnak nem volt annyi 
bátorsága, hogy idejöjjön és közölje velem, mit 
szándékozik tenni. 

Túlságosan is megijedt, hogy elmondtam neked, mi 
történt, gondolta Ariadné megkönnyebbülve. Jól ismerte 
Spartacust. Ha rájött volna, semmi nem tartja vissza, hogy 
megölje Castust. Ariadné semmit sem élvezett volna 
jobban, mint ha végignézheti, ahogy a gall elvérzik a 
sátruk előtt, ám a helyzetük elég kényes volt anélkül is, 
hogy még inkább próbára tették volna az istenek 
jóindulatát. Bármi legyen is az oka, Castus bűnhődése 
egyelőre nem esedékes. 

Mély lélegzetet vett. 

— Hová fogunk menni? 

—- Északra. Samniumra gondoltam, Capuától északra. Az 
ottani nép korántsem szereti Rómát. Gazdagok a 
majorságok is. Rengeteg lesz ott a gabona. 

— Crassus követni fog bennünket. 

—- Úgy van, de a csirkefogó nem tud olyan gyorsan 
menetelni, mint mi. Mire a nyomunkba ér, sok ezer 
újoncom lesz. 

— Spartacus magabiztosan mosolygott, és megcsókolta 
Ariadnét. - Legjobb lesz, ha nekilátok kiadni az 
utasításokat. Sok elintézivaló van napnyugtáig. 


Ariadné bólintott, és igyekezte palástolni az aggodalmát, 
amennyire csak tőle telt. Meghozta a döntését, hogy 
Spartacus mellett marad, és tartani fogja magát hozzá. 
Hatalmas Dionüszosz, imádkozott, vigyázz 
valamennyiünkre! Annak fényében, ahogyan a kígyó 
megvédte őt, Ariadné hite még mindig buzgó volt. Érezte, 
hogy megszilárdul az eltökéltsége. Heracleo halála nem 
több kellemetlenségnél. Győzni fognak holnap, és kitörnek 
Crassus blokádjából. 


Zeuxis vette észre elsőként Marciont, aki peckesen 
közeledett a sátrukhoz, nyomában Arphocrasszal. 

— Hé! Mocskok, nektek főzni kellene! Mindjárt ebédidő, 
és még el sem kezdtétek! 

Haragos, egyetértő moraj hallatszott a többiek felől. 
Marcion szemügyre vette a bajtársait, miközben odalépett 
hozzájuk. A tűz körül lézengtek, a körmüket piszkálták a 
tőrükkel, vagy úgy tettek, mintha  rozsdafoltokat 
dörzsölnének le a vértjükről. Marcion nem volt meglepve. 
Mióta odalett a remény, hogy Szicíliába hajóznak, a társai 
morálja megroppant, mint mindenki másé a seregben. A 
hangulat még nyomottabb lett, amikor nem egészen két 
órával korábban megérkezett a parancs, miszerint a 
cohorsuk részese lesz a hegygerincen a római védőfal 
elleni támadásnak. Miközben példátlanná fokozódott a 
feszültség, a szokványos teendőket, kiváltképp az 
ételkészítéssel kapcsolatosakat, el kellett végezni. Ettől 
remélhetőleg jobb kedvük lesz. 

— Hol az ördögben voltatok? - kérdezte Zeuxis. 

Marcion elégedett sóhajjal eresztette le a zsákot a jobb 
válláról. 

— Így már jobb. 


— Azt hiszed, nagyon vicces vagy, mi? - gúnyolódott 
Zeuxis. —- Egykettőre letörlöm a képedről a mosolyt, ha 
nem készül el időben az ebédünk. Lefogadom, hogy a 
többiek is segítenek, igaz? 

— Átkozottul igaz — mordult fel Gaius. — Jól kell hogy 
lakjon az ember csata előtt. 

Gaius felhevülten rontás ellen való jelet rajzolt a 
kezével. 

— Úgy bizony - mormogta Zeuxis egy pillanattal később. 
— Ezen a rohadt zabkásán kívül ugyan nincs mit enni, de 
azt melegen akarjuk, és most. Csipkedjétek magatokat! 

Arphocras, aki levetette a zsákját, visszavette a vállára 
anélkül, hogy a mozdulat megtört volna. Megfordult, 
mintha menni készülne. 

— Nagyon jólesik mindjárt azt képzelned, hogy a 
lábunkat lógattuk mi, ugye? - Marcionra pillantott. — 
Szerintem tartsuk meg ezt a zabát magunknak. Mit 
gondolsz? 

- Azt hiszem, igazad van. Mi legalább egy hétig 
elleszünk vele. 


—- Lassan a testtel -— mondta Zeuxis hirtelen támadt 
érdeklődéssel. — Mit hoztatok? 
—- Semmi különöset - válaszolta Marcion hányaveti 


hangon. De minden tekintet rajta függött, amikor 
belenyúlt a zsákba. Túljátszott mozdulattal egy egész 
sonkát húzott elő. — Csak ezt. 

A tűz körül lévők felnyögtek megrökönyödésükben. A 
többi sátor előtt lévő katonák irigy pillantásokat vetettek 
feléjük. Gaius elismerően füttyentett. 

— Az istenekre, hol szereztétek ezt? 

Marcion nem válaszolt. Csak Arphoerasra nézett, aki 
elővett egy jókora, kerek sajtot. A testéhez szorította, hogy 
a többiek ne lássák, mi van nála. 


- Semmi értelme még jobban  felingerelni  — a 
szomszédainkat — mondta kuncogva. 

—-— Mitek van még? - kérdezte Zeuxis mohón, 
megfeledkezve a rosszkedvéről. 

-— Egy  csupornyi garum, meg egy másik, tele 
olajbogyóval — válaszolta Arphocras. — És Marcionnál van 
egy amfora bor. 

—- Ti ketten varázslók vagytok - mondta Gaius, és a 
füléig ért a szája. 

— Átkozottul igaz - jelentette ki Zeuxis, és rá nem 
jellemző módon elmosolyodott. Előrántotta a kését. - 
Hagyni akarjátok, hogy a zsákmányotokat bámulva éhen 
vesszünk? 

Zeuxis nem mondott nekik köszönetet, de a társai 
hangulata olyannyira szembetűnően javult, hogy Marcion 
nem törődött ezzel. Elővette a bort, majd a zsákra fektette 
a sonkát. 

— Essetek neki! 

Sietős tolongás támadt. Hamarosan csak csámcsogást 
és hangos elismeréseket lehetett hallani. Marciont a 
megkorduló gyomra emlékeztette, hogy sok órája nem 
evett. Nem bánta. Volt elegendő ennivaló mindenkinek. 
Mégiscsak szép az élet, gondolta. Holnap is felvirrad a 
nap. 

A társalgás elhalt, amíg a nyolc katona bekebelezte 
Marcion és Arphocras zsákmányát. Rövid idő múltán a 
java elfogyott. Zeuxis barátságosan biccentett Marcion és 
Arphocras felé. 

— Hálás köszönetem ezért. Holnap is főzhettek ti, ha van 
kedvetek! 

— Azt hiszed, nem tudom, hogy holnap te vagy soros 
főzni, Zeuxis? - vágott vissza  Marcion, derűs 
kurjongatások közepette. 


— Jól van, segítsetek ki bennünket a nyomorúságunkból 
— szólalt meg Gaius. — Hol szereztétek ezt? 

Marcion körbepillantott a tűz körül, és örömmel látta a 
bajtársai arcán az élénk érdeklődést. 

— Visszafelé " tartottunk, — hogy  főzzünk, amikor 
őrjáratozókat vettem észre, akik éppen megérkeztek a 
sátraikhoz. Lerítt róluk, hogy nagyon örülnek, ezért 
ácsorogtunk egy kicsit, hogy lássuk, miért. Kiderült, hogy 
előzőleg rajtaütöttek egy majorságon, és kifosztották. A 
tisztjük természetesen lenyúlta magának a zsákmány nagy 
részét. Bepakoltatta az embereivel a sátrába, amig ő 
elment jelenteni, hogy mit látott. 

- Őrt biztosan hagyott, nem? - kérdezte Zeuxis 
hitetlenkedő hangon. 

— Hagyott -— mondta Marcion vigyorogva. — Kettőt is. A 
sátra előtt. 

Macrcion bajtársai összenéztek. 

— Arphocras őrt állt, amíg én vágtam egy lyukat hátul, 
és összeszedtem mindent, amit elbírtam. 

— Mélységes Hádész, még jó, hogy nem kaptak el! - 
mondta Zeuxis, és elismerőn füttyentett. - Félholtra 
korbácsoltak volna. 

—- Mit meg nem teszünk értetek Arphocras meg én, 
nyamvadt csirkefogók, mi? — mondta Marcion. — Nincs az a 
jó, amit meg ne érdemelnétek! 

Miközben dőltek a harsány nevetéstől, majdnem 
sikerült megfeledkezniük arról, hogy másnap hajnalban 
ismét szembenéznek majd a halállal. Majdnem, de nem 
teljesen. 


A következő nap estéjére Spartacus elszenvedte az első 
vereségét. A harmincöt cohorsból, amelyet felvezetett a 
gerincre, mindössze ötezer leharcolt túlélő maradt. Több 


mint kétszer annyian maradtak vérezve, jajgatva és 
haldokolva a római védművek jelentette gyilkos 
csapdában. 

Spartacus ráébredt, hogy rosszul mérte fel az ellenség 
képességeit az erődítmények építését és csökönyös 
eltökéltséggel való védelmezését illetően. Miután valamiféle 
rendbe szervezte az emberei maradékát, elvezette őket a 
mészárszékről, a feldagasztott, ragadós, vörös sárból, a 
megcsonkított holttestek és eldobált fegyverek borította 
terepről. A levegőt megülő nehéz vér-, húgy- és ürülékszag 
savanyú ízt hagyott Spartacus szájában. Akárcsak a 
rómaiak gúnyolódása, mely követte őket a fákon keresztül. 
Az utolsó kő, amely egy hajítógépből kirepült, kevéssel 
mögöttük csapódott be a földbe, nem azzal a céllal, hogy 
öljön, hanem hogy tudatosítsa bennük a vereségük súlyát. 
A rabszolgák az élőerejük több mint kétharmadát 
elveszítették, de nem öltek meg száznál több legionáriust. 

Dacosan kiköpött a kő irányába. A Lovas nevében, mi 
volt a baj? A felvonulás a hegygerincre különösebb gond 
nélkül zajlott, és maga a nap elég jól kezdődött. Az emberei 
tele voltak lelkesedéssel, nevettek, tréfálkoztak, és azzal 
kérkedtek egymásnak mind, hogy milyen sok legionáriust 
fognak megölni. Eltelt büszkeséggel, ahogy rájuk nézett, 
biztosra vette, hogy bármilyen ellenséggel képesek 
szembeszállni. A szűkületben vívott küzdelem valósága 
nagyon más volt. Visszagondolva a római védművekre, az 
jutott róluk Spartacus eszébe, ahogy a halászok tonhalak 
hatalmas tömegét szokták elfogni, összetett 
hálórendszereket helyezve el a vonulásuk útjába. Ettől a 
gondolattól megtorpant. Csapda. Ez csapda volt. Crassus 
tudta, hogy jönni fog, kétségkívül ugyanaz a nyavalyás 
kém tájékoztatta, akinek sikerült meghiúsítania a 
hadvezér megölésére tett kísérletét. 


Spartacus szitkozódott. Miért nem gondolta előre, hogy 
a terve esetleg lelepleződik? A válasz egyszerű. Nem látott 
mást, csak a kiutat, az utat, amely északra vitt, el Crassus 
tíz légiójától. Engedte, hogy a cél utáni sóvárgása elvakítsa 
a római védművek veszélyeit illetően. A katonái eleget 
tettek a kívánságainak. Dacára az első támadás során 
elszenvedett rettenetes veszteségeknek, nem vitatkoztak, 
amikor másodízben is rohamra veszényelte őket. Kevesebb 
volt a kiáltozás, kevesebb a lelkesedés, de bátran vonultak 
ismét az ellenség gyilkos hajítógépei elé. Amikor a római 
auxiliáris haderőnél szolgált, Spartacus látta a hajítógépek 
koncentrált támadásának hatását, de még soha nem volt a 
másik oldalon. Lehetetlen volt hibáztatni a katonáit, 
amiért megtörtek és futásnak eredtek. Csak egy őrült vagy 
egy isten folytatná az előrenyomulást, amikor a társait 
százával pusztítják. Nem futamodott meg, de végül 
visszahúzódott. Nem volt választás. Egy maroknyi embere 
vele maradt; ha ő nem vonul vissza, valamennyiüket 
lemészárolták volna, és ez csak Crassusnak lett volna jó. 

Agyában sokkoló képek kavarogtak. Egy katonát a fején 
talált el az egyik hajítógépből kilőtt kő. Úgy hasadt szét a 
koponyája, mint egy túlérett gyümölcs.  Tízlépésnyi 
távolságon belül minden irányban beterítette az embereket 
a vére és az agyveleje. Egy hajítódárda közvetlenül a vértje 
teteje fölött talált el egy katonát, és mélyen a mellüregébe 
fűródott. Rózsaszín hab tört elő a férfi szájából, visított, 
mint egy leszúrt disznó, és két társát is földre döntötte, 
mielőtt valaki véget vetett a szenvedésének. Spartacus még 
mindig hallotta a parittyákből kilőtt és  pajzsoknak 
csapódó kövek kopogását és a katonák üvöltéseit, akiknek 
arc- vagy állcsontuk tört. Még mindig látta a döbbenetet a 
férfi arcán, akinek szemgolyóját, majd utána az agyát egy 
madártojásnál nem nagyobb ólomdarab repesztette szét. 


Furcsamód azok egyikére ismert a szerencsétlenben, 
akiknek kihallgatta a beszélgetését, amikor visszatért 
Rómából. Bárhogy próbálkozott is, nem tudta felidézni az 
illető nevét. 

A rómaiak jól belőtték a katapultjaikat, jelzéseket 
helyeztek el a földön, hogy tisztában legyenek vele, hová 
célozzanak. Spartacust meglepetésként érte az ellenség 
lövedékeinek száma. Bizonyára sok száz rabszolga 
dolgozott azon, hogy a tengerpartról a hegygerincre 
juttatták a nehéz fegyvereket. A jelenlétük bizonyította, 
hogy Crassus nem csupán rafinált politikus. Hadvezérnek 
is ravasz volt. Ez a tudat még inkább elriasztotta 
Spartacust attól, hogy sik terepen, a tenger mellett 
próbáljon áttörni a római védműveken. A katonái képesek 
lennének utat nyitni maguknak, de úgy vélte, nem tudnák 
állni a sarat kilenc légió ellenében. Legalábbis Castus és 
Gannicus embereinek segítsége nélkül nem. 

Dühödten csikorgatta a fogát. Jobb lett volna, ha nem 
akkor égeti fel a hidat a gallok irányába, amikor megtette, 
hanem az utolsó pillanatban. Fontolóra vette a 
lehetőségeket. Kétséges volt, vajon azok ketten nyitottak 
lennének-e egy új közeledésre. Egyáltalán minek vesződni 
a próbálkozással?, gondolta dühösen, felidézve magában, 
hogy az életére törtek. Ismét szétáradt benne a régi harag. 
Rohadjanak meg mindketten! Megcsinálom egyedül. 

De hol?, tűnődött. Az ösztöne azonnal kész volt a 
felelettel: a hegygerincen. A hegygerincen kell történnie. 
De ha még egyszer kudarcot vallanak, Crassus megnyerte 
a háborút. Spartacus dühe kezdett fehérizzásig hevülni. 
Megette a fene, ha ez bekövetkezik. Várakozni sincsen sok 
értelme. Minden múló nappal még mélyebbre süllyed a 
katonái morálja, és odalesz a menekülés esélye. Máris 
kezdenek dezertálni az emberek, Carbo a saját szemével 


látta őket. Jobban is járnak az ilyen gyávák nélkül, 
gondolta Spartacus haragosan. De gyorsan kell 
cselekednie, máskülönben még tovább apad a számuk. És 
az a mocskos Pompeius még meg sem érkezett Ibériából. 
Spartacus nem akarta elhinni, amit a visszavonulásuk 
közben gúnyosan utánuk kiabáltak, de a legionáriusok 
hangja olyan örömtelinek tűnt, hogy azt gyanította, 
örülnek is. A Szenátus bizonyára türelmetlenné vált 
Crassus iránt. Pompeius az a felfuvalkodott hadvezér, aki 
leverte Sertorius lázadását. Előzőleg jelentős szerepet 
játszott Sulla oldalán a Köztársaság feletti ellenőrzésért 
vívott háborúban. Soha nem ér véget a balszerencséje? 
Pompeius nem rossz taktikus, és a légiói harcedzettek. 
Ráadásul Navio szerint legalább hattal rendelkezik. 
Spartacus még jobban elkomorodott a gondolattól, hogy 
tizenhat légió vonul fel az emberei ellen. 

A táborba visszaérve Ariadnéhoz ment, hogy beszéljen 
vele. Ariadné lélegzete elakadt a rettenettől, amikor 
Spartacus a sátorba lépett. Férje meglepetten pillantott a 
vér borította karjára és vértjére. Gyanította, hogy az arcát 
is rászáradt vér fedi. 

— Minden rendben. Nem sérültem meg. 

Ariadné hozzá sietett. 

-— Az emberek azt beszélik, hogy  visszavetettek 
benneteket a római faltól. Hogy sokezernyi katonánk 
meghalt. Igaz ez? 

Spartacus komoran bólintott, és tájékoztatta Ariadnét a 
történtekről. 

Vajon ez a vég kezdete?, tűnődött Ariadné. 

— Mit szándékozol tenni? 

— Sátortól sátorig, tűztől tűzig megyek. Megértettem 
velük, hogy holnap nem vallhatunk kudarcot. 

— Ennyire hamar támadni akarsz megint? 


— Bizony, a mindenit! Kénytelen vagyok. - Spartacus 
látta Ariadné zavarodottságát. — A rómaiak tudták, hogy 
jövünk. Valószínűleg a kém közölte velük. Még egy olyan 
mészárlást, mint a mai, leginkább úgy tudok 
megakadályozni, hogy holnap támadok ismét, és senkit 
nem engedek az ellenséges védművek közelébe. Van más 
oka is annak, hogy most rögtön akarok cselekedni. Máris 
kezdenek lelépni egyesek. Még néhány nap, és fogytán lesz 
a gabonánk. Képzeld el, hogy fog ez hatni a morálra! — 
Megérintette Ariadné arcát, és örült, hogy az asszony nem 
hőkölt hátra az ujjaira kérgesedett vértől. 

— Mi lesz a kémmel? 

Spartacus vállat vont. 

- Tű egy jókora szénakazalban. Nyitva tartjuk a 
szemünket és a fülünket. Csak azoknak szólunk, akiknek 
tudniuk kell a fontos döntésekről. 

— Idegőrlő. Bárcsak többet tudnál tenni! 

— Arra gondoltam, hogy üzenetet küldök Crassusnak. 

Ariadné felvonta a szemöldökét. 

— Mit akarsz üzenni? 

— Arra kérem, fogadjon a fidesébe. 

Ariadné úgy nézett Spartacusra, mintha az megőrült 
volna. 

— Ez egyenértékű a megadással! Miért kérnéd Crassust, 
hogy legyen a patrónusod? 

— Először is, ezáltal arra kényszerülne, hogy magával 
egyenrangúnak ismerjen el. Másodszor, a szövetségesem 
lehetne Pompeius ellen. Valószínűleg dühíti a gondolat, 
hogy az a kérkedő alak idejön learatni előle a dicsőséget. 
Képzeld el, milyen erős lenne a serege az én katonáimmal 
együtt! 

— Crassus soha nem egyezne bele ilyesmibe. Nem lesz 
hajlandó engedni, hogy az embereid elmenjenek, és 


szabadon letelepedjenek, ahol akarnak. Az ő szemében 
csak rabszolgák. 

— Tudom, de ez megmutatná neki, hogy nem tekintem 
magamat nála alábbvalónak. Annak sem örülne, hogy 
értesültem róla, mennyire dühös Pompeius hazahívása 
miatt. Az csak jó dolog lehet, ha ilyenformán felbőszítem, 
nemde? 

—- Én inkább kést döfnék a bordái közé! 

Spartacus elmosolyodott. Mindig is tetszett neki Ariadné 
kurázsija. 

— Kit fogsz küldeni? 

— Egy foglyot. 

— Kár, hogy nem küldhetünk olyat, aki meg tudná ölni 
Crassust. 

— Soha nem jutna elég közel hozzá. 

-Mi van Carbóval? Ő római. Úgy tehetne, mintha 
dezertált volna, és Crassus számára hasznos híre lenne. 

Spartacus megrovó pillantást vetett rá. 

— Ennyi erővel azt is kérhetnéd tőle, hogy kövessen el 
öngyilkosságot! Még ha kész is lennék ezt kérni Carbótól, 
ami nem így van, neki akkor is van más teendője, ami 
sokkal fontosabb. 

Ariadné már-már megkérdezte, mi az, amikor eszébe 
jutott, hogy kiszedte az igazságot Atheasból a Lentulus 
elleni ütközet idején. Elfogta a szégyen, amiért arra kérte 
volna Spartacust, hogy Carbót, a leghűségesebb emberei 
együtt a halálba küldje, miközben neki az a feladata, hogy 
védelmezze őt és Maront, ha a dolgok rosszul alakulnának. 
Utána meg azért haragudott magára, amiért ilyen ijesztő 
eshetőségekre gondol. 

— Enned kellene valamit - mondta témát váltva. -— 
Tisztálkodj meg! 

— Később. 


— Kimerültnek látszol. Miért nem fekszel le? Már egy 
órányi alvás is segítene. 

Spartacus komoran elmosolyodott. 

— Pihenhetek majd, ha halott leszek. 

Ariadné érezte, hogy ismét rátör a félelem. Közel húzta 
magához a férfit. 

—- Ne beszélj ilyeneket! - suttogta. - Ez nem fog 
bekövetkezni. 

Spartacus szorosan magához ölelte. 

—- Nem, még nem! A Lovas ma velem volt. Holnap is 
velem lesz, amikor bosszút állok. 

Ariadné dermesztőnek találta a Spartacus szeméből 
áradó dühöt. Majdnem elfeledtette vele, mennyire aggódik 
az épségéért. 

— Kérni fogom Dionüszoszt, hogy segítsen! 

Spartacus mosolygott. 

— Köszönöm. Szükségünk lesz rá. 


Spartacus fáradtabb volt, mint emlékezete szerint 
bármikor. Az izmai sajogtak, az ízületei minden 
amit bármiféle másnaposság okozni tudott volna. Az 
éjszaka felét azzal töltötte, hogy járta a tábort, dicsérte az 
embereit, hízelgett nekik, új erőt öntött beléjük. 
Néhányukkal bort ivott, másokkal vitatkozott, némelyikkel 
még a karizmai erejét is próbára tette.  Kiabált, 
szitkozódott és fenyegetőzött. Figyelmeztette a katonákat, 
milyen sors vár rájuk, ha nem sikerül áttörniük a római 
blokádot. Spartacus megígérte nekik, hogy amiként 
mindig, az első sorban haladva fogja vezetni őket. Semmi 
nem fogja megakadályozni abban, hogy utat törjön a 
serege számára. Ezután a katonái addig éljenezték, amíg 
be nem rekedtek, még a véres sérültek is, akik ott voltak a 


hegygerincen aznap. Spartacus elégedetten, azzal a 
tudattal feküdt le, hogy nincs több tennivaló. Ariadné 
ébren volt, de neki nem volt kedve beszélgetni. Néhány óra 
pihenés, és ismét fent lesz. A római fal legalább 
háromórányi menetelésre volt, és Spartacus azt akarta, 
hogy az emberei pirkadat előtt a helyszínen legyenek. Sok 
teendő volt a támadás előtt. Búcsúzóul megcsókolta 
Ariadnét, és beszélt Egbeóval meg Carbóval. Utasította 
őket, hogy utóvédet alkotva kövessék majd a feleségével és 
a fiával. Aztán elindult, hogy találkozzék a magasabb 
rangú tisztjeivel. 

Legalább öt óra telt el. Normális esetben Spartacus 
átkozódott volna a köd miatt. A köd zavarta a 
tájékozódást, még jobban megnehezítette a menetelést, a 
harcot pedig jószerével lehetetlenné tette. A meredek 
lejtőkre aláereszkedő szürke takaró azonban áldás volt, 
miközben Spartacus serege felvonult a hegygerincre. 
Tompította a lépteik zaját, és jó fedezéket kínált az 
embereinek, akik fával megrakottan közeledtek a római 
sáncárokhoz. A köd egyszersmind halotti lepelként is 
szolgált, amelynek köszönhetően csak mereven és kihűlten 
heverő elesett bajtársaik csoportjait látták, de nem tárult 
eléjük az egész csatatér a maga rettenetes valóságában. 
Igyekezvén tovább csillapítani a borzalmat, Spartacus 
elrendelte, hogy menetelés közben senki ne tekingessen 
semerre, hanem csakis előre. 

Öt pontot választott ki a fal mentén, hogy ezek ellen 
intézzenek koncentrált rohamot. Minden egyes ponton 
lehetőség szerint száz lépés szélességben fel kellett tölteni 
az árkot, hogy egy teljes cohors előtt tér nyíljon a 
támadásra. A közeledésük zaja óhatatlanul riadóztatta az 
ellenség őrszemeit. A fal aljának közelében Spartacus 
hallotta a riadt sziszegéseket, ahogy egy tisztet hívtak, és a 


kiáltozást. A hajítófegyverekkel szemben védekezésül úgy 
rendelkezett, hogy kétsornyi katona álljon védőfalképpen 
az árok előtt, egymás fölé emelt pajzsokkal. Akiknek az a 
feladat jutott, hogy fával közeledjenek, az utolsó 
pillanatban fedték fel magukat, amikor az árokba lökték a 
terhüket. 

Spartacus taktikája bevált: amikor a római tisztek 
hajítódárdás támadásokra adtak parancsot, az ő katonái 
közül csak egy maroknyian sebesültek meg, és egyikük 
sem halálosan. Ezen felbátorodva Spartacus utasítást 
adott az öszvérek előrehozására. Ahogyan gyanította, a 
rönkök félig sem töltötték fel az árkokat. Az állatok bőgése 
hallatán -, zavarodott ellenség ismét rohangálni kezdett a 
sáncon Újabb tessék-lássék dárdazápor zúdult az elöl lévő 
katonák pajzsaira, ám ez volt minden, amíg a fal tetején 
elhelyezett hajítógépekből ki nem lőttek néhány követ. Az 
utóbbiak egyike megölt két embert és egy öszvért, de a 
rómaiak a köd miatt nem látták ezt. Az ellenség tisztjei 
ésszerűen úgy döntöttek, hogy takarékoskodnak a 
munícióval, így aztán folytatódhatott az öszvérek 
előrevitele és leölése. Az állati tetemek három ponton a 
talajszintig feltöltötték az árkot, a két utolsó helyen 
azonban a feltöltés lényegesen elmaradt a talaj szintjétől. 

Spartacus nem habozott. A köd oszladozni kezdett. Nem 
sok volt már hátra pirkadatig. Visszavonulásra adott 
utasítást a  pajzsos katonáknak, és előrehozatta a 
foglyokat a még feltöltésre szoruló árkokhoz. Használhatta 
volna az előző napon elesett katonák hulláit, de ez szörnyű 
hatással lett volna a morálra. Különben is jobb terve volt. 

Emberek rohantak, hogy teljesítsék a parancsát. 
Spartacus követte őket a tekintetével. Soha nem ejtett 
szívesen foglyokat. Őrizni kellett őket, etetni és állandóan 
szemmel tartani. De időről időre estek fogságba ellenséges 


katonák. Ez történt egy héttel korábban is, amikor egy 
római őrjárat, melyet azért küldtek a falon túlra, hogy 
felderítse Spartacus erőit, beleszaladt egy csapdába, amit 
Pulcher állított. Több mint száz legionáriust kerítettek be. 
Spartacus hirtelen ötlettel úgy rendelkezett, hogy kíméljék 
meg az életüket. Most örült neki, hogy így döntött. 

Rövid idő múltán felbukkant az első húszas csoport, 
kísértetek soraként tűnve elő a ködből. Tucatnyi katona 
haladt a sarkukban árnyék módjára. A foglyok keze össze 
volt kötve a hátuk mögött, és Spartacus egyik tisztje 
mindegyiküket pórázon tartotta a nyakukban lévő hosszú 
kötéllel. A rómaiak közül sokan el-elestek a rémálomszerű 
kapaszkodás közben, melynek során feljutottak a 
hegygerincre, és horkolásokat, zúzódásokat viseltek az 
arcukon, a kezükön és a lábukon. Szemlátomást 
mindannyiukat rettegés töltötte el. fogalmuk sem volt, 
miért vannak ott, de jóra nem számíthattak. Spartacus 
nem vesződött azzal, hogy szóljon hozzánk. Az ő szemében 
a foglyok éppúgy feláldozhatok voltak, mint az öszvérek. 

— Állítsátok sorba őket az árok előtt! 

A legionáriusok, rádöbbenve, hogy milyen sors vár 
rájuk, könyörögni kezdtek az életükért. 

Spartacus emberei nem törődtek az esedezéssel. Ököllel 
és a kardjuk hegyével ösztökélték előre a foglyokat. 

Hirtelen szélroham oszlatta kissé a ködöt, láthatóvá téve 
a rómaiak számára a bajtársaikat. Nyugtalan kiáltozás 
harsant, mielőtt azonban a legionáriusok bármi egyebet 
tehettek volna, a köd ismét sűrűbb lett. Szitkok 
záporoztak Spartacusra és az embereire, de a védők nem 
tudtak tenni semmit. A trák szája mosolyra húzódott. Túl 
azon, hogy felbőszítette a falon lévőket, a kivégzésekkel 
félelmet is ültethetett a szívükbe. 

— Öljétek meg őket! 


A föld máris csúszós volt az öszvérek vérétől. Most még 
több vér ömlött rá. Spartacus emberei eltökéltséggel láttak 
neki a félelmükben jajgató foglyok legyilkolásának. Néhány 
legionárius az istenekhez fohászkodott, páran átkokat 
szórtak a válluk felett a kivégzőikre. Mit sem számított. 
Rettenetes, cuppogó hanggal gladiusok fúródtak hátulról a 
foglyok húsába, hogy aztán a mellkasukon vagy a 
hasukon bukkanjanak elő a karmazsinszínű pengehegyek. 
Egy-két döfés elegendő volt halálos sebek okozásához. 
Spartacus emberei letaszították az áldozatokat a 
pengéikről, és nekiestek az utolsó foglyoknak. A rómaiak 
kettesével-hármasával hullottak az árokba, ahol 
nyöszörögtek és vonaglottak még, amig el nem véreztek. 
Hamar vége lett a dolognak. 

— Hozzátok a következő csoportot! - parancsolta 
Spartacus. 

— Spartacus, te mocsok! - kiáltotta egy hang a sáncról. — 
Az istenekre, ezért ezer halállal fogsz lakolni. 

Egyetértő kiáltások harsantak a mellvédfal teljes 
hosszában. 

— Az alvilágban a helyed! - kiabálta Spartacus. 

A katonái kurjongattak és rikoltoztak. 

— Neked hamarabb lesz benne részed, vagy ne legyen a 
nevem Gnaeus Servilius Caepio! 

Vészcsengő szólalt meg Spartacus agyában. 

— Mit csinálsz te itt, vénember? 

— Semmi különöset. Fényesítem a kardomat. Teszek 
róla, hogy a légió, amit felvezettem ide tegnap éjjel, készen 
álljon a támadásod visszaverésére. 

Spartacus szíve kalapálni kezdett a mellkasában. Vajon 
a kém valahogy hírt adott Crassusnak, vagy Caepio 
egyszerűen csak megpróbálja halálra rémiszteni a 


katonáit? A legközelebb lévő embereire pillantott, és 
bosszúsan látta a szemükben a félelem első jeleit. 

— Hazudsz, Caepio! Tudom, hogy hazudsz. 

— Hazudnék? Miért nem másztok fel akkor, hogy 
megnézzétek, mi vár rátok? - vágott vissza a centurio. 

— Meg fogjuk tenni. Miután feltöltöttük az árkokat -— 
jelentette ki Spartacus hangosan. Látómezejébe került a 
foglyok következő csoportja. 

— Öljétek meg őket! Gyorsan! 

A második árokhoz sietett, hogy annak a feltöltéséről is 
gondoskodjék, és felmérje az ott lévő katonák hangulatát. 
Dühösen állapította meg, hogy Caepio szavai rájuk sem 
maradtak hatástalanok. Szükségessé vált a lépés, amit 
előzőleg fontolóra vett. Megparancsolta, hogy az utolsó 
csoportból egy fogoly életét kíméljék meg. A szkíták 
kényszerítették a félelemtől reszkető férfit, hogy 
Spartacusszal tartson, amikor az visszatért az első 
cohorsához. A faltól mintegy kétszáz lépésnyire 
várakoztak, ez volt a hajítógépek hatótávolságának végső 
határa. Szótlanul álltak, három cohors szélességben, az 
első sorban a centurióikkal. Mögöttük sűrűn, több mint 
egy mérföld hosszúságban sorakoztak a katonák. 
Spartacus még szélesebbre húzta volna az arcvonalat, ám 
a bükkfák megakadályozták ezt. 

A távolság nem elég nagy, hogy Caepio szavai ne 
hallatszottak volna el ide, állapította meg Spartacus 
keserűen. Az első cohors nyilvánvalóan hallotta azt is, 
amit ő mondott. Nem skandálták a nevét, nem csapkodtak 
a fegyvereket a pajzsokhoz. Akik a létrákat tartottak, 
korántsem tűntek lelkesnek. Kevés katona nézett 
Spartacus szemébe. A tisztek, akiket látott, komor képet 
vágtak, vagy az embereiket korholták. 


Acélos eltökéltség áradt szét Spartacusban. Ideje volt 
megszilárdítani a katonái harci kedvét egy könyörtelen 
bemutatóval, hogy tudják, mire számíthatnak 
valamennyien. Ha nem teszi meg, a támadás kudarcot 
vall, még mielőtt elkezdődött volna. Spartacus előhúzta a 
sicáját, és elkezdett fel-alá járkálni a cohorsai arcvonala 
előtt. Atheas és Taxacus követték, maguk előtt taszigálva a 


foglyot. 
— Hogy hívnak engem? - kiáltotta Spartacus. 
— Spartacus - ordította valaki, akinek Spartacus 


felismerte a hangját. 

Kurtán biccentett Marcionnak. 

— Úgy van. Még egyszer hallani akarom! 

— Spar-ta-cus! 

Ezúttal sokkal többen csatlakoztak. Spartacus 
továbblépdelt, a szürke, ragadós levegőbe döfíve a 
kardjával. 

— Még egyszer! 

— Spar-ta-cus! Spar-ta-cus! 

— Így már jobb. 

Spartacus fagyos mosolyt villantott a legközelebbi 
katonáira. 

Fel és alá járkált, mígnem mindhárom cohorsnak 
megmutatta magát. Visszatért az arcvonal közepéhez. 

— Hozzátok a keresztet! Most rögtön! 

Leesett szájjal néztek rá az emberek, a fogoly arca pedig 
elszürkült a félelemtől. 

Parancsok harsantak: egy tiszt vezetésével fél tucat 
katona, köztül Marcion és Zeuxis kilépett a helyéről, és 
oldalra sietett. Hamarosan visszatértek. Marcion és két 
társa két darab, durván faragott gerendát cipeltek, 
amelyeket az előző éjjel készítettek. A hosszabbik darab 


végébe egy vaskampót vertek. A többiek kalapácsokat, egy 
falépcsőt, köteleket és szögekkel teli zacskókat hoztak. 

— Állítsátok fel amott, harminclépésnyire! — parancsolta 
Spartacus. — Mozogjatok! 

Az emberei egy vele szemközt lévő helyre iramodtak. 
Számos kötelet csomóztak a hosszabbik gerendára, és a 
segítségükkel felállították. Hozzá közel helyezték a lépcsőt, 
és nekilátott a földbe sulykolni a gerendát. 

A legionárius szája hangtalan rettenettel mozgott. A 
függőleges gerendát hamarosan egy férfi alkarjának 
megfelelő mélységbe döngölték. Spartacus a fogolyra 
intett. 

— Vetkőztessétek  — meztelenre! Aztán vigyétek és 
feszítsétek keresztre! 

- Én római polgár vagyok! Kérlek! Nem tehetitek ezt 
velem! - sikoltozta a férfi, miközben leszaggatták róla a 
tunikáját és az alsóruházatát. 

— Baromság! Ugyanolyan vagy, mint minden ember itt! — 
ordította Spartacus, és nyál Íröccsent az ajkáról. -— 
Ugyanúgy eszel, iszol, lélegzel, alszol, mint mi. Ez a 
büntetés semmiben nem különbözik attól, amit a te fajtád 
csinálna velünk. —- Az emberei arcát fürkészte. — Halljátok, 
mit beszélek? Erre számíthattok, ha nem törünk ma ki. 

A teli torokból üvöltő legionáriust a függőleges 
fadarabhoz vonszolták, és ráteperték a leendő keresztfára. 
Egy-egy katona térdelt mindkét karján, és lefogták, hogy a 
csuklója és a kézfeje hozzáférhető legyen. A műveletet 
irányító tiszt Spartacusra pillantott. 

— Csináljátok már! 

A tiszt parancsot vakkantot, mire Zeuxis egy hosszú 
vasszeget illesztett a legionárius jobb karjának és 
csuklójának találkozási pontjához. A fogoly félelmében 
makogva kezdett imádkozni a pantheon valamennyi 


istenéhez. Zeuxis magasra emelte a kalapácsát, és 
habozás nélkül teljes erővel lesújtott vele. 

— Ezt Gaiusért kapod! - sziszegte. 

Leírhatatlan fájdalomsikoly hasított a levegőbe, a 
kalapács azonban újra és újra lecsapott.  Marcion 
elfordította a fejét, de Zeuxis nem hagyta abba, amíg a 
szög teljesen a legionárius húsába nem fúródott. A fogoly 
még  — hangosabban sikoltozott, amikor ugyanezt 
megismételték a bal csuklójával. 

Spartacus szemügyre vette az embereit, és elégedetten 
látta, mennyire megrendültek és elborzadtak. Meg kellett 
velük értetnie, amit akart. Ha nem sikerül, mindannyian 
elvesztek. Haragos kiáltások hallatszottak a falról. A 
rómaiak tombolnak dühükben, de hát annyi baj legyen. 

Spartacus katonái áthúztak egy kötelet a függőleges 
gerenda tetején lévő kampón, a keresztgerenda két végére 
kötözték, majd addig emelték az utóbbihoz szögezett 
legionáriust, amíg a lába el nem vált a földtől. A férfi 
üvöltött a kíntól, ahogy a teste súlya feszíteni kezdte a 
karját. Eléje tették a lépcsőt, és a válla fölött számos 
szöggel a függőleges gerendához rögzítették a keresztfát. 

Teketóriázás nélkül megragadták a bal lábát, és 
hozzászögezték a  kereszthez. A legionárius vadul 
rúgkapált a szabad lábával, arcon találva Zeuxist. Zeuxis 
szitkozódva a fához fogta a férfi jobb lábát, oldalvást, és 
egy újabb szöget vert keresztül a sarkán. Ez túlságosan 
sok volt a legionárius számára. Zeuxis ismét megragadta a 
kalapácsot, és odalépett a kereszthez. 

— Eltörhetem a lábát, uram? 

— Nem. Hagyjad! - parancsolta Spartacus. — Azt akarom, 
hogy életben maradjon a szerencsétlen, és lássa mindenki, 
amíg elvonulnak mellette. 


Zeuxis csalódott ábrázattal ellépett, és Marcion arra 
gondolt, talán jobb lett volna engedni, hogy kitöltse a 
bosszúját. Senki nem érdemli, hogy ilyen fájdalmak között 
haljon meg, még egy római sem. De nem az ő dolga 
döntést hozni. Ő csak egy gyalogos katona. 

— Vissza a sorba a helyetekre! - sziszegte a tiszt. 

Marcionék sietve engedelmeskedtek. Spartacus hátat 
fordított a keresztre feszített legionáriusnak, és ismét 
elkezdett járkálni a cohorsai előtt. 

— Nézzétek a szenvedését, kukacok, és okuljatok! Két- 
három napig, talán még tovább eltarthat, hogy a kutya 
kínjai véget érjenek. Ilyen halált akartok? Úgy akarjátok 
befejezni az életeteket, hogy könyörögtök a rómaiaknak, 
hogy törjék el a lábatokat, mert akkor gyorsabban 
meghaltok? 

Senkinek nem volt bátorsága megszólalni. Spartacus a 
legközelebbi katona arcába tolta a sajátját. A sisakjuk 
összekoccant. 

— Válaszolj nekem, vagy te is így jársz, a Lovasra 
mondom! 

-— Nem, uram! 

Spartacus hátralépett. 

—- Egy ember, aki legalább tudja, hogy mit akar. És ti, 
többiek? Ilyen véget akartok? 

— Nem, uram! - ordították. 

Spartacus megtett ötven lépést, minden katonának a 
szemébe nézve, aki mellett elhaladt. 

— Biztosak vagytok benne? 

— Igen! — üvöltötték. 

Spartacus folytatta, válaszadásra kényszerítve 
mindenkit, aki csak egy kicsit is bizonytalannak tűnt. 

— Biztos? Biztos? 

— Igen! 


— Spar-ta-cus! -— kiáltotta Marcion. 

Zeuxisra meredt, aki csatlakozott hozzá. Ezúttal 
mindenki nagy hévvel vette ki a részét a skandálásból. 

Végre! Spartacus odalépett az egyik emberéhez, és 
nekicsapta a sicáját a pajzsa umbójának. 

— Hangosabban! 

A katona társai gyorsan utánozták. Akárcsak a 
mögöttük és mellettük állók, mindenfelé. 

— Spar-ta-cus! Spar-ta-cus! Spar-ta-cus! 

Hamarosan fülsiketítő lett a hangzavar. 

Spartacus hagyta őket ordítozni egy darabig. Azt akarta, 
hogy a sereg minden katonája hallja a zajt, érezze, amint 
zúg a vér a fülében, hogy feltámadjon bennük a harci düh. 
Amikor látta a magabiztosságot megjelenni az emberek 
arcán, tudta, hogy elérkezett az idő. Intett, mire a 
kürtösök a hangszereikbe fújtak, fülsértőn, 
félreérthetetlenül jelezve, hogy a roham küszöbön áll. 

A kürtzengésre válaszképpen a falon túl hasonlóan 
erőteljes tülkölés harsant. 

Spartacus sietve visszatért a helyére a szkítákkal, akik 
jobbról-balról közrefogták. Atheas átvett valakitől egy 
létrát. Egy pajzsot adtak Spartacusnak. Ő leeresztette, és 
a testének támasztotta. Jobbra, balra és hátrapillantott. 
Atheas és Taxacis a szokásos, vad mosolyukat villantották 
feléje, a mögötte lévők feszültnek, ám harckésznek tűntek. 

— A parancsomra gyalogmenetben előre! Sorközt tartani! 

Szavait visszhangként adták tovább mindkét irányba a 
mellette állók. Megfogta a rézből készült parancsnoki 
sípot, amely egy zsinegen lógott a nyakában, és az ajka 
közé illesztette. Aztán kiürítette a tüdejét. A vijjogó hang 
cohorsról cohorsra megismétlődött. 

— Előre! 


Spartacus egyenletes léptekkel elindult. A katonái 
mindkét oldalon egyszerre léptek vele. Spartacus 
végigfuttatta a pillantását az ellenséges védműveken. A 
parittyások bármelyik pillanatban lőni kezdhettek. 
Akárcsak a hajítógépek. A rómaiak szemszögéből annál 
jobb, minél több nyílvesszőt és követ zúdítanak rájuk, 
mielőtt ő meg az emberei odaérnek. 

Spartacus egykettőre meghallotta a vastag bélhúrok 
hátrafeszítése — keltette ismerős  pendülést és a 
koppanásokat, ahogy a köveket a helyükre illesztették. 
Ezután a tisztek alig kivehető hangja hallatszott, majd egy 
harsány parancskiáltás. 

— Összezárni! Pajzsokat felemelni! Tovább! 

Körülötte mindenütt egymásnak vetették a vállukat az 
emberek. Ha az első sorban voltak, úgy tartották a 
scutumjaikat, hogy az ívelt pajzsok a szemüktől a 
bokájukig védjék őket. A mögöttük lévők felemelték a 
sajátjukat, hogy a fejüket védje. Csak a létravivők 
maradtak védtelenek, mivel mindkét kezükre szükségük 
volt a kényelmetlen terhük megtartásához. 

Közel értek a megfeszített legionáriushoz, akinek lábát 
immár vizelet és ürülék mocskolta be. A szeme csukva 
volt, és halkan nyöszörögve az anyját szólongatta. 
Szakadatlanul változtatgatta a testhelyzetét, egyszer a 
véres karjával igyekezett megtartani magát, majd amikor 
már nem bírta tovább, megpróbált a fához szögezett lábára 
állni. Szegény nyomorult, gondolta Spartacus. A céljának 
megfelelt. Ahogy elhaladt mellette, az oldalába akarta 
döfni a sicáját, hogy véget vessen a szenvedésének. De 
nem tette. A katonáinak látniuk kell, milyen kegyetlen 
halál ez. Spartacus szívből jövő fohászt mondott. 
Bármilyen véget, csak ezt ne!  Lépdelt tovább, 
rendíthetetlenül. 


A rómaiak engedték, hogy még tíz lépéssel közelebb 
érjenek. Aztán a fal és Spartacus katonái között hirtelen 
megtelt a levegő  lövedékekkel.  Emberfej nagyságú 
kövekkel.  Alkarhosszúságú, fémhegyű  nyilvesszőkkel 
Tyúktojásnál kisebb, parittyából kilőtt kavicsokkal. Egy 
pillanat alatt, ijesztő gyorsasággal suhanva tették meg a 
távolságot. 

Nagy Lovas, add, hogy Caepio hazudjon a légióval 
kapcsolatban! Add, hogy ne veszítsek sok embert!, 
fohászkodott Spartacus. Muszáj célt érnünk ttt. 

Hangosan dübörögve csapódtak be a kövek. Pusztító 
volt a hatásuk. Bármit találtak, lett légyen ember vagy 
scutum, akárha egy isten ökle sújtott volna le rá. Pajzsok 
hasadtak ketté, bordák törtek darabokra, végtagok és 
koponyák zúzódtak szét. A kövek gyakorta olyan erővel 
érkeztek, hogy az első áldozatuk mögött lévő katona is 
meghalt, miután az utolsó, velőtrázón rettenetes 
pillanatban a szeme láttára loccsant szét a bajtársa feje. A 
nyilvesszők nem kevésbé voltak hatásosak; könnyűszerrel 
hatoltak át a pajzsokon, a vérteken, a húson. Miután az 
első ember hasát átütve továbbhaladtak, súlyos 
sérüléseket okoztak másoknak is, vagy egyszerűen 
beleálltak egy újabb scutumba, arra kényszerítve a 
tulajdonosát, hogy eldobja. 

A lövedékek zápora közepette az egyetlen vigasz az volt, 
hogy a parittyakövek jóval kevésbé voltak veszélyesek. A 
legtöbbjük úgy koppant a katonák pajzsán, majd pattant 
le arról, mint hatalmas jégdarabok szoktak nyári vihar 
idején a háztetőről. Egyik-másik áthatolt a scutumok 
közötti apró réseken, fájdalmas kiáltásokra késztetve az 
embereket, akiknek mellvértje felfogta a becsapódás 
erejének nagy részét. A kevésbé szerencséseket az arcukon 


ért találat, és csontot tört, vagy a homlokukon, és halált 
okozott. 

— Réseket zárni! Tovább - ordította Spartacus. Ismét 
belefújt a sípjába. 

Ha csak egy kicsit is meginognak, az emberek elveszítik 
a bátorságukat. 

Haladtak tovább, átlépve a sebesülteken és a 
haldoklókon. Száz lépés a falig, becsülte Spartacus. A fák 
megritkultak, és immár teljesen ki voltak téve az ellenség 
záporozó lövedékeinek. A hajítógépeket kezelő 
legionáriusok szemkápráztató sebességgel dolgoztak. 
További nyilvesszők és kövek suhantak Spartacusék felé, 
tucatszám. Várható volt, hogy rövidesen jönnek a 
hajítódárdák is. Most vagy soha, gondolta Spartacus. 

— A tőlem balra lévő cohorsnak irány az első feltöltött 
árokszakasz! A tőlem jobbra lévőé a harmadik. Az én 
cohorsomé a középső. Roham! 

Bizakodva, hogy a mögötte lévő egységek tisztjei nem 
felejtik el, hogy az utolsó két átkelési ponthoz kell 
menniük, Spartacus futni kezdett. Mint mindig, számolta 
a lépéseit. Ez segítette a koncentrálásban, elterelte a 
figyelmét az összerogyó emberek sikoltozásáról, a váratlan 
akadályokban  megbotló bajtársai szitkozódásáról, a 
félelmükön úrrá lenni igyekvő katonák imáiról. 

Nyolcvan. Kecses ívet leíró dárdák szálltak feléjük a 
magasban. Miután elérték röppályájuk tetőpontját, 
sebesen hullottak alá, szakállas hegyükkel lefelé, halált 
vagy sebesülést ígérve a  védteleneknek. Spartacus 
felemelte a pajzsát, hogy a feje védve legyen, és 
fohászkodott, hogy eközben ne találja hasba egy 
hajítógépből kilőtt kő. Hetven. Miközben a gyomra 
fájdalmas csomóvá szorult össze, érezte a félelem ízét az 
arcán lecsorgó és a zihálástól nyitott szájába folyó 


verejtékén. Hatalmas pendüléssel egy pilum találta el a 
scutumját. A szakállas fej átütötte a fát és egy ujjnyival 
szaladt el Spartacus sisakja mellett. Ötven lépés. Fuss! 
Fuss! A Nagy Lovas pajzsa van előttem, és megóv engem a 
bajtól. 

Negyvenlépésnyire volt a fal. Immár mindkét oldalán 
rések nyiltak az arcvonalon, de Spartacus nem adott 
parancsot a zárásukra. Minden nagyon gyorsan történt. Az 
számított, hogy odaérjenek a római fal aljához, és 
kikerüljenek a lövedékek gyilkos záporából. Lesz egy 
pillanatnyi haladékuk, mielőtt újabb köveket dobnának a 
fejükre, de ez elég lesz ahhoz, hogy csapatostul ösztökélje 
fel az embereit a létrákon. 

Elérkeztek a feltöltött árokhoz. A foglyok miatt, akiket 
utoljára löktek bele, olybá tűnt, mintha csupán holttestek 
lennének benne. Csakhogy, mint Spartacus ráébredt, még 
nem haltak meg mindannyian. Az összevisszaságban 
elterülő, véres hullák között itt-ott egy-egy kar vagy láb 
mozdult, egy-egy hang a bajtársától kérte, vagy bárkitől, 
hogy vessen véget a gyötrelemnek. Még ha Spartacus 
érzett volna is késztetést a kegyelemdöfés megadására, idő 
nem jutott rá. Két szemvillanás alatt átdübörgött a puha 
testeken, és ismét az erdő talaján rohant. 

Húsz lépés. Beértek arra a területre, amely már 
túlságosan közel volt a hajítógépek számára. A római 
parittyások  megkettőzték erőfeszítéseiket. Spartacus 
emberei közül olyan sokan eldobták a pajzsukat, hogy 
immár könnyű dolguk volt. Akárcsak a pilumokat hajító 
legionáriusoknak. Ennek dacára Spartacus seregének első 
sora, mely nyolcvan ember szélességben húzódott, 
megtépázott volt ugyan, de nem tört meg. 

— Létrákat készenlétbe! - ordította Spartacus, és 
rohamtempóra kapcsolt. Érzékelte, hogy a szkíták lépést 


tartanak vele. A katonák mindkét oldalt felbátorodva 
előrenyomultak, sértéseket kiáltozva a fal tetején lévő 
védőknek. Tíz lépés. Öt. És Spartacus nekiütközött a sánc 
előtti fa karósornak. 

Atheas máris a jobb válla mellett volt, beledöfíve a létra 
lábát a talajba, nekitámasztotta a falnak, megtartotta, és 
intett Spartacusnak, hogy indulhat felfelé. 

Spartacus az  embereinél megmaradt scutumokra 
pillantott. A sáncon sokkal nehezebb dolguk lesz 
nélkülük, de ilyen terhet cipelve semmiképpen sem 
lehetett biztonságos felkapaszkodni. 

— Hagyjátok a pajzsokat! Vegyétek el az első rómaitól, 
akit megöltök! Felfelé! Mozgás! 

Egyre több létra csapódott a kerítésnek. Spartacus fogát 
csikorgatva mászni kezdett. Ez volt a legveszélyesebb rész. 
Komoran meredt a sánc peremét alkotó kihegyezett 
karókra. Nehéz volt egy kézzel kapaszkodni, a másikban a 
sicáját fogta, és könnyű volt a lábával a létrafokok mellé 
lépni. Még veszedelmesebbek voltak a védők, akik vártak 
rá. A létra kétharmadánál járt, amikor megjelent odafent 
egy legionárius, a kezében egy hosszú nyelű villával. 
Dühödten összpontosítva Spartacus létrája tetejének 
feszítette, és tolni kezdte. 

Spartacus ereiben izgalom áradt szét, ahogy sietve 
feljebb kapaszkodott számos létrafokkal. Az egyre 
magasabban lévő teste súlya megnehezítette a római 
számára, hogy kifelé tolja a létrát. A legionárius 
szitkozódva vetette meg a lábát, és teljes erejét beleadta a 
műveletbe. Spartacus érezte, hogy kezd hátrafelé 
mozdulni. Feljebb lépett a következő fokra, és előredöfött a 
sicájával. A pengéje lesiklott a római vértjéről, és nem 
okozott sérülést. Egy pillanatra azonban elterelte a katona 
figyelmét arról, amit csinált. 


Spartacus még egy fokkal feljebb lépett. Vetett egy gyors 
pillantást jobbra, és úgy látta, egy védő sincs elég közel 
ahhoz, hogy a hónaljába döfjön. A sica felfelé mozdult. 
Lesújtott, és nyakán találta a legionáriust. A görbe penge 
kis híján kettészelte a férfit. A felsőteste szétnyílt, 
feltárultak a takarosan kettéhasított izmok, a fehér bordák 
és a lüktető, kékeslila szervek. Spartacusra vérsugár 
fröccsent, ahogy egy ugrással a gyilokjáróra hágott. A 
római teste hátrafelé tánto- rodott a falról, karmazsinszínű 
vérrel terítve be az alant lévő katonákat. 

Spartacus szíve nagyot dobbant. Nem voltak többen 
ötezernél. Caepio hazudott: a kém nem tudta értesíteni 
Crassust. Az előző napi harc után az ellensége feltételezte, 
hogy a rabszolgáknak elegük lett. Mekkorát tévedett! 
Spartacus észrevett egy scutumot, amit a palánknak 
támasztottak, és felkapta. Éppen annyi ideje volt, hogy 
sarkon perdüljön, és felemelje a pajzsot, hiszen egy 
legionárius már feléje is rontott jobbról. A két pajzs 
umbója hatalmas csattanással találkozott. 

A trák a római szeme felé döfött a pengéjével, ám az 
ellenfele észrevette az utóbbi közeledtét.  Szikrák 
röppentek, amikor a sica találkozott a legionárius 
pajzsának  vasszegélyével. A katona előrelendült a 
gladiusával, és a trák kétségbeesett félfordulattal ugrott el 
előle. A háta nekicsapódott a sáncnak. Jószerével nem volt 
hely, ahová mozdulhatott volna. Minden előny a rómainál 
volt, aki szabadon manőverezve csapások özönét zúdította 
rá. Spartacus minden ellencsapással azt kockáztatta, hogy 
a mélybe zuhan. 

Összeszorította a fogát. Ha nem vetik meg a lábukat a 
falon, a támadásuk kudarcot vall. A bal vállát a 
scutumnak feszítette, és tett előre egy lépést. A kardok a 
pajzsok elülső felületének csapódtak. Spartacus előreöklelt 


a scutumjával, majd a sicájával. Egy, kettő. Egy, kettő. 
Hátrataszította a legionáriust egy lépéssel. És még 
kettővel. Váltottak még néhány ütést, mígnem a római 
sarka beakadt egy pilumba, amit fekve hagytak a 
gyilokjárón. A katona megtántorodott, Spartacus pedig 
úgy vetette rá magát, mint sólyom a zsákmányára, olyan 
erővel lökte hanyatt, hogy a másik az ülepére esett, és 
feljajdult meglepetésében. Az utolsó dolog, amit látott, a 
trák pengéje volt, amely a nyitott szája felé suhant. A 
legionárius fuldokolva halt meg, vassal és vérrel a 
torkában. 

Spartacus levegő mozgását érzékelte a fején. Ösztönösen 
húzódott hátra, éppen csak megúszva ezzel, hogy eltalálja 
a nyakán egy pilum. A dárda így ártalmatlanul túlrepült a 
palánkon. Spartacus lepillantott. Az alant lévő katonák 
egyik dárdát a másik után hajították a sáncra, nem 
törődve azzal, hogy esetleg a sajátjaikat találják el. 
Spartacusnak ujjonghatnékja támadt. Ez azt jelenti, hogy 
az ellenség tisztjei úgy gondolják, a csatában vesztésre 
állnak. Kihajolt a fal oromzata fölött. Legalább öt létrát 
látott. 

— Gyerünk! - ordította az embereinek. - Én vagyok az, 
Spartacus! Megfutamítjuk a mocskokat! 

Lelkes kiáltások válaszoltak a szavaira. 

Spartacus megfordult, vissza a gyilokjáróra, és Taxacist 
találta maga mellett, aki vigyorgott. Mögötte Atheas feje 
jelent meg. 

— Merre? - kérdezte Taxacis. — Balra... vagy jobbra? 

Tőle balra ellenséges katonák jókora tömege volt, 
közöttük egy centurio sisakjának skarlátsziín haránttaréja 
látszott. Caepio volt az. Ott nem fogunk elég gyorsan 
áttörni. . Spartacus jobbra mutatott, a legközelebbi 
lépcsősorra. 


— Oda! 

Hat legionárius állta el a gyilokjárót, de volt előttük egy 
hozzávetőleg tízlépésnyi szélességű szakasz, ahová egyre 
nagyobb számban érkeztek Spartacus emberei a palánkon 
túlról. A trák előrelendült. A szkíták szorosan a nyomában 
maradva követték. 

—- A lépcsőhöz! - ordította Spartacus a katonáinak. — 
Öljétek a szemét rómaiakat! Mozgás! 

Az emberei sietve  engedelmesketek. Spartacus 
mögöttük sietett. A csata kimenetele még mindig nem dőlt 
el, de neki végre kezdett jó előérzete lenni. 


Tizenhatodik fejezet 


Crassus a vagyona ellenére mértéktartó életvitelt 
folytatott. Aprócska gyengeség volt részéről, hogy szeretett 
kényelmes ágyban aludni. Törekedett rá, hogy a 
kvártélyában lévő fekhely jó minőségű legyen - istenek, 
vastagnak elég vastag — máris gyűlölettel viseltetett iránta. 
Eleinte, amikor eljöttek Rómából, úgy tűnt, hogy jó lesz. 
De immár  göröngyösebb volt, mint a lehető 
legszegényebbek által használt szalmazsákok. Ez volt az 
oka annak, hogy Crassus máris fent volt, egy jó órával 
pirkadat előtt. Jóvágású arca mogorva barázdákba 
szaladt. Egyelőre meg kellett elégednie ezzel az átkozott 
vacakkal. Nem volt rá esély, hogy a környéken jobbat 
találjon. Amennyire látta, Bruttiumban senki más nem élt, 
csak egyszerű népek és útonállók. És Spartacus. 

Crassus elhessegette a  matraccal kapcsolatos 
gondolatait, de a bosszúsága nem csillapodott. Torkig volt 
mindennel ebben a 5 koszfészekben. Most már 
nevetségesnek érezte, de szívesen jött Bruttiumba. Élvezte 
a tengeri szellőt és a menekvést a fülledt hőségből, amely 
Campaniában és  Lucaniában kínozta. Senki nem 
tagadhatta, hogy a vadregényes hegyvidék pompás 
látvánnyal szolgál, és nagyszerű kilátás nyílt Szicíliára. Ám 
ahogy az őszt követte a tél, Crassus örömének helyébe 
egykettőre méreg lépett. Az eget heteken át borító 
alacsony, szürke felhők, a nyirkos, hideg levegő és a 
gyakori esők kifárasztották. 


Nemcsak azért vágyott véget vetni a hadjáratnak, mert 
meg akarta semmisíteni Spartacust, hanem azért is, hogy 
hazamehessen. A fővárosban sütkérezhetne a téli 
napsütésben és a rómaiak hízelgésében, akik méltán 
nagyra becsülnék őt. Befejezhetné a számadását a 
hadjáratáról és a remek  hadvezetéséről, amelynek 
köszönhetően diadalmaskodott a rabszolgák felett. Róla 
fognak beszélni a fürdőkben, a piacokon, éljeneznék, 
bárhová megy. A levélre pillantott, amit fogalmazni 
kezdett, és odalett a pillanat szülte jókedve. Lesz- e vajon 
ideje lezárni az ügyet, még mielőtt megérkezne az az 
aranynyelvű, pökhendi Pompeius? Amikor először hallotta, 
hogy Rómában a Szenátus gyűlése hazahívta Ibériából a 
legnagyobb riválisát, Crassus nem hitte el a hírt. Micsoda 
arcátlanság! Rohadék plebejusok! 

A szenátorok azonban, jóllehet bizonyára nem örültek 
neki, hogy egy ilyen jeles hadvezér a légióival a háta 
mögött visszatér Itáliába, hozzájárultak a dologhoz. Ez 
soha nem következik be, ha ott vagyok, gondolta Crassus 
dühösen. A szenátusbéli hívei azonban, mint általában a 
talpnyalók, nem voltak elég szervezettek és hangosak 
ahhoz, hogy megakadályozzák a határozat elfogadását. 
Fontoskodó, haszonleső gazemberek bandája! Nem tudták 
volna ők meg a többiek egyszerűen hagyni, hogy egy 
ember rendesen elvégezze a feladatot? Ő, Crassus még 
csak néhány hónapja a római seregek parancsnoka. 

Az azóta sorra került összecsapások legnagyobbikában 
a katonái bizonyították a vitézségüket, és állták a sarat a 
rabszolgákkal szemben. Igaz, Mummius légiói 
szégyenszemre  — megfutamodtak, de ő a lehető 
legkeményebben kezelte az ügyet. Több mint száz 
esztendeje nem került sor tizedelésre, és az intézkedés 
drámaian sikeresnek bizonyult. Ezt követően ő, Crassus 


sarokba szorította Spartacust, és megfosztotta a 
lehetőségtől, hogy Szicíliába meneküljön! És ami a legjobb, 
a katonái tegnap visszaverték a rabszolgákat, akik 
megkíséreltek áttörni a hegygerincen emelt védműveken. 
Caepio jelentése szerint az ellenség vesztesége több mint 
tízezer főre rúgott, ami Spartacus seregének tekintélyes 
részét tette ki. Bizonyos, hogy nincs már sok hátra. 

Nem mintha a trák belátná. Crassus felidézte magában 
a koszlott legionáriust, akit az előző este hoztak hozzá, és 
érezte, hogy bíborszínűre vált az arca. Nem akaródzott 
elhinnie a katona történetét, de az illető nyilvánvalóan az 
ellenség által ejtett fogoly volt. 

— Hogyan merészel? Hogyan merészel ilyesmit kérni? 
Fidest, egy olyan vadembernek, mint ő? - deklamált 
Crassus a bronztükörnek, mely az asztala mellett állt. — A 
mocskos pofáját! 

Higgadj lel, mondta magának. Éppen ezt akarta a 
gazember. A kívánság azt a célt volt hivatott szolgálni, 
hogy őt felpiszkálja, és nagyszerűen bevált. Crassus mély 
lélegzetet vett, és eszébe jutott, mennyire uralkodnia 
kellett magán, hogy ne adjon utasítást az üzenetet hozó 
szerencsétlen legionárius azonnali kivégzésére. Hagyd, 
ahogyan a katonát is hagytad! Egy pillanat múltán 
Crassus nyugodtabbnak érezte magát. 

Az agya egy parányi, vakmerő zugával önkéntelenül 
eltűnődött, milyen lenne az egyesített, több mint százezer 
fős sereget Pompeius ellen vezetni, és egyszer s 
mindenkorra megszerezni az ellenőrzést Itália felett. A 
Köztársaság gyenge, akárcsak a szenátorok többsége. 
Ahogyan Sulla idejében, erőskezű vezetőre van szükség. 
Crassus tudta, hogy ő a megfelelő ember erre a feladatra. 
Erre született. Sajnálatos módon ez nem jó alkalom. A 
római nép nem tűrné ölbe tett kézzel, hogy egy 


rabszolgasereg segítségével szerezzen ellenőrzést a sorsa 
felett. Elhúzta a száját. Egyébként sem tudna soha 
megbízni Spartacusban. Egy trákban, egy hajdani 
gladiátorban. Méltóságán aluli még az is, hogy egyáltalán 
fontolóra vegye a válaszadást. A rideg csend értésére ad 
Spartacusnak mindent, amit ő, Crassus mondani akar. 

Ismét a hadjárat felé fordult a figyelmével, és a 
bosszúsága fokozódott. Pompeiusról, már megint erről a 
Pompeiusról van szó, meg arról, hogy vajon neki, 
Crassusnak, sikerül-e teljes győzelmet aratni, mielőtt az a 
kutya megérkezik a légióival. Ahhoz, hogy véget vessen a 
felkelésnek, napokon belül szabályos ütközetre kell 
kényszerítenie Spartacus seregét. Taktikai szempontból 
viszont butaság lenne várakozáson kívül bármi egyebet 
csinálni. Az emberei jól elvannak a védműveik mögött, a 
fal mellett halmokban állnak a dárdák és a hajítógépekhez 
való kövek. A légiók bővelkednek gabonában és húsban; 
naponta érkeznek friss szállítmányok északról a Via 
Annián. Mindeközben Spartacus katonái hovatovább 
éheznek a Gaenys-fokhoz, Itália legdélibb csücskéhez 
vezető kopár vidéken. Neki nincs más dolga, mint résen 
lenni, amíg Spartacus meg az emberei össze nem szedik a 
bátorságukat, hogy ismét megkíséreljék áttörni a blokádot. 
Az éhségtől legyengült és a korábbi kudarcuktól 
demoralizált rabszolgák le lesznek mészárolva. Egyetlen 
könyörtelen csapással véget lehet vetni a dolognak. 

De mi van akkor, ha erre a csatára nem kerül sor egy 
hónapig vagy hosszabb ideig? A Pompeiusnak a hazahívó 
üzenetet vivő hírnökök tíz nappal korábban indultak el. 
Már valószínűleg megérkeztek hozzá. Crassus szitkozódva 
az asztalra csapta a stylusát, olyan erővel, hogy letört a 
hegye. Pompeius hat-nyolc héten belül megjelenhet a 
seregével együtt. 


Nincs választás, határozott Crassus. Neki előbb kell 
lépnie. Nyilt ütközetre kell kényszerítenie a rabszolgákat. 
De nem lesz könnyű ezt megtennie. Spartacus ravasz 
hadvezér, nem olyan ember, aki hajlamos hibákat 
elkövetni. Végül, lassan, mosoly jelent meg az arcán. Egy 
éjszakai támadás talán megfelel a célnak. A trák főerejét a 
lovassága alkotja. Crassus kevesebb lovassal rendelkezett, 
és bár nem szívesen ismerte el, az övéi minőség dolgában 
elmaradtak az ellenséges lovasság mögött. Egy cohorsnyi 
legionárius, akiknek egyetlen feladata, hogy megijesszék 
Spartacus lovait, és kárt tegyenek bennük, talán sikerrel 
járna. Jó lenne ugyanazt a fortélyt alkalmazni a trákkal 
szemben, amihez a kutya folyamodott Glaber katonái 
ellen, gondolta kajánul Crassus. Tudta is, hogy kikkel 
csináltátná. Mummius megszégyenült emberei kapva 
kapnának a lehetőségen, hogy visszaszerezzék a 
becsületüket. Nem kellene sziklafalon,  szőlőindákon 
leereszkedniük, csak észrevétlenül eljutniuk oda, ahol az 
ellenség lovai vannak kipányvázva. Ha sikerrel járnának, 
elérhető közelségbe kerülne egy nyílt ütközet. A minapi 
veszteségeik után a rabszolgák óvatosak lennének, az ő 
legionáriusai félnek a tizedelés veszélyétől, és alig várják, 
hogy  harcolhassanak. Ha Spartacus elveszítené a 
lovassága jelentette előnyt, a győzelem az ő ölébe hullana. 
Lelki szemeivel Crassus már látta is a dolgot. Pompeius túl 
későn fog érkezni. 

A dicsőség egyedül az övé, Crassusé lesz. 

Ismét a levélre meredt. Egyáltalán érdemes befejezni? 
Már-már a parázstartóba vetette, hogy nyoma se maradjon 
a kérelmének. Aztán felülkerekedett a megfontoltabb énje. 
Az üzenetet el kell küldeni. Mire Rómába ér, és megteszi a 
hatását, ő már eltiporta Spartacust, ahogyan egy skorpiót 
tipor el az ember. Crassus visszatette a levelet az 


asztalára, kisimította, keresett egy másik stylust, majd 
nekilátott elolvasni, amit írt. 

Róma Szenátusának. Én, Marcus Licinius Crassus, a 
Köztársaság seregeinek parancsnoka hűséges 
üdvözletemet küldöm. - Lebiggyesztette az ajkát. Ha csak 
egy kis esélye nyilt volna rá, a szenátorok több mint a 
felének nevét felvette volna egy proscribtiós listára. 
Ehelyett kénytelen volt úgy tenni, mintha tiszteletben 
tartaná a határozatukat Pompeius hazahívását illetően. 
Tovább olvasott: Eljutott hozzám a hír, hogy a jeles 
hadvezér, Gnaeus Pompeius Magnus hazatérőben van a 
légióival Itáliába, azzal a feladattal, hogy segítségemre 
legyen Spartacus felkelésének azonnali leverésében. Mint 
mindig, alávetem magamat a Szenátus óhajának. 
Megtiszteltetés számomra egy másik hűséges szolgájával 
együtt szolgálni a Köztársaságot. Crassus káromkodott. 
Gyűlölt minden szót a pergamenen - mégis fenn kellett 
tartania a látszatot. Én nevetek majd utoljára. 

Nekikészülődött az írásnak. Pompeiust éppúgy bőszíteni 
fogja, amit kérni készül, mint ahogyan őt bőszíti a 
gondolat, hogy Pompeius visszatér Itáliába. Jóllehet a 
minap Spartacus súlyos csapást szenvedett el a 
csapataimtól, túlságosan is régóta folytatódnak a 
gyalázatosságok, melyeket a hívei elkövetnek. A felkelését 
a lehető leggyorsabban, az erőket nem kímélve le kell verni. 
Ezért arra kérem a Szenátust, hogy ne csak Gnaeus 
Pompeius Magnust hívja haza, hanem Marcus Terentius 
Varró  Lucullust, Macedonia kormányzóját is. Az ő 
közelmúltbéli sikere a trák bessik ellen arról tanúskodik, 
hogy jeles hadvezér. Képességei és tapasztalt légiói 
felmérhetetlen segítséget jelentenének a csapataimnak, de 
egyszersmind a Pompeiuséinak is. Spartacusnak és az őt 
követő férgeknek nem lesz hová menniük, nem létezik olyan 


pöcegödör, ahol elrejtőzhetnének. Ha a Köztársaság három 
legrátermettebb — szolgája által — hozzáértőn vezérelt 
seregekkel szembesülnek, ez a gyalázatos felkelés 
hamarosan egy távoli, kellemetlen emlék lesz csupán. 
Róma bemocskolt becsülete - és hírneve, melyért szerte a 
Mediterráneumban irigység övezte — helyreállíttatik. Kérem 
az isteneket, hogy helyénvalónak találjátok jóváhagyni a 
kívánságomat. Legyeten biztosak a felől, hogy miközben 
alázatosan várom a válaszotokat, a hadjárat Spartacus 
ellen a lehető legnagyobb eréllyel és vitézséggel folyik, ami 
csak telik Róma legjobb katonáitól. Gyermeki jámborsággal 
maradok szolgátok, Marcus Licinius Crassus. 

Gondosan újraolvasta a levelet, és elégedett volt az 
erőfeszítéseivel. A szavai éppen megfelelő arányban 
elegyítettek alázatot, törleszkedést és hízelgést, hogy 
megnyerje magának a szenátorok többségét. Nem lesznek 
képesek ellenállni a Lucullus visszatérésére vonatkozó 
felvetésnek. Pompeius tombolni fog dühében, amikor 
megtudja. De nem tehet majd ellene semmit. 

Nem mintha számítana, gondolta Crassus, miközben 
összetekerte a pergament, és lepecsételte viasszal. Véget 
fog vetni a felkelésnek, még mielőtt Pompeius és Lucullus 
a helyszínre érkeznének. Egy kis szerencsével mindkét 
hadvezértársát meghívhatja majd a győzelmi lakomára, 
amelynek fénypontja az lesz, hogy bemutatják egy 
ezüsttálcán a trák fejét. 

A háta mögül hallatszó diszkrét köhintés hallatán 
visszazökkent a valóságba. Hátrafordította a fejét. A 
testőrei egyike állt az ajtóban. 

—- Egy centurio szeretne beszélni veled, uram. A 
hegygerincről jött. 

Crassus nyugtalanító borzongást érzett végigfutni a 
hátán. 


— Mit akar? 

— Nem mondta meg, uram. Csak azt, hogy Caepio küldte 
— válaszolta a katona feszengve. 

Nem lett volna mersze egy ilyen magas rangú tiszttől 
megkérdezni, mi dolga, de ezt nem mondhatta 
Crassusnak. 

— Küldd be! - Caepio valószínűleg megint takarókat kér, 
gondolta Crassus bosszúsan. 

A centurio említette már, hogy a hegygerincen lévő 
katonái — szenvednek az időjárástól. Crassusnak 
szándékában állt tenni valamit ez ügyben, de kiment a 
dolog a fejéből. A fene vinné ezt a türelmetlen Caepiót! Egy- 
két éjszaka a hidegben jót tenne az embereknek. 
Megedzené őket. 

Egy hegyes orrú, rövidre nyírt szakállú, középkorú 
centurio lépett be. Az asztalhoz lépett és vigyázzba állt. 

— Uram! 

— Pihenj! 

Crassus figyelmét nem kerülték el a sárfoltok, melyek a 
tiszt lábát, valamint az ágyékát védeni hivatott pterügészt 
borították. Nem takarókról van szó, gondolta meglepetten. 
A katona rohant idáig. 

— Caepiótól jössz? A hegygerincről? 

— Igen, uram. 

— Nos? Miért vagy itt? 

— Újabb támadásra került sor, uram. 

Crassus megvetően elhúzta a száját. 

— Micsoda, moráljavító gyakorlat Spartacus embereinek 
a tegnapi megaláztatásuk után? Rajtaütöttek az egyik 
őrjáratunkon, mi, vagy megint égő ágakkal töltötték meg 
az árkokat? 

— Rosszabb ennél, uram. 


A centurio Crassus felé nézett, majd elkapta a 
pillantását. 

— Közöld a mondandódat, centurio! - parancsolta 
Crassus fagyosan. — Gyorsan! 

— Pirkadat előtt kezdődött, uram. Először azt hittük, 
hogy csak puhatolózó támadás, hogy próbára tegyék az 
éberségünket, de hamarosan nyilvánvalóvá vált, hogy 
teljes erővel jönnek. 

A kém erről egyáltalán nem adott hírt, gondolta Crassus. 

-— Ilyen hamar? Biztosan kevesebb a gabonájuk, mint 
hittem. Szerencse, hogy a tegnapi összecsapás után 
vitettem még fel muníciót, mi? 

— Igen, uram. 

— Miről van szó, ember? Tegnap estére kitisztítottátok az 
árkokat, nem? 

— De igen, uram, csakhogy Spartacus emberei számos 
helyen feltöltötték őket. 

— Az egész erdőt le kellett volna tarolniuk, hogy elég 
fájuk legyen hozzá. Mit használtak? 

— Öszvéreket, uram. De nem volt nekik elég, ezért 
kivezettek nagyjából százat a legényeink közül, akiket 
foglyul ejtettek. Hidegvérrel kivégezték szerencsétleneket, 
aztán a holttesteket a leölt állatokra dobálták, mint 
megannyi dögöt. Olyan szörnyű volt, uram, mint az 
Esguilinus-dombon - mondta a férfi, a Róma melletti 
helyre utalva, ahová a rabszolgák és a gonosztevők hulláit 
tették ki a háztartási hulladék és az állati dögök mellé. 

— Borzasztó, de Caepio nem azért küldött, hogy ezt 
elmondd nekem. A támadásuk mindjárt ezután 
következett? 

— Bárcsak úgy lett volna, uram, de az a vadállat 
Spartacus még jobban meg akarta mutatni az embereinek. 


A fiaink egyikét visszavitette, hogy keresztre feszíttesse a 
sajátjai előtt. Nagyon tetszett a rohadékoknak. 

— Nem létezik olyan aljasság, amire ezek a rabszolgák ne 
vetemednének? - Crassus már dühös volt. - Tehát ezután 
támadtak? 

— Valóban, uram. Nagy erőkkel és gyorsan jöttek. 

- A hajítógépesek bizonyára pusztítást rendeztek. — 
Crassus elégedetten látta, hogy a centurio igenlőn bólint. — 
Megtörtek a mocskok, és megfutamodtak, ahogy tegnap? 

A centurio ismét ide-oda kapta a tekintetét. 

- Nem egészen, uram. 

— Nem egészen? 

A centurio kihúzta magát. 

— Biztosan sok százat megöltek közülük a hajítógépek 
meg a parittyák lövedékei és az emberek dárdái. Úgy tűnt, 
hogy nem számit, uram. Olyanok voltak, mint a 
fenevadak, vagy az alvilág démonai. 

Crassus  orrcimpái összehúzódtak és  elfehéredtek 
haragjában. 

— Miről beszélsz nekem, centurio? Átszakadt a fal? 

— Amikor eljöttem, akkor még nem, uram, de úgy nézett 
ki, hogy nem jól állnak a dolgok. Caepio azért küldött, 
hogy tájékoztassalak, és erősítést kérjek. - A centurio 
habozott, de nem merte emlékeztetni Crassust, hogy ő 
határozott úgy az előző napi összecsapás után, hogy nem 
küld fel friss katonákat a hegygerincre. — Azt mondta, hogy 
ki fog tartani, ameddig csak tud, uram. 

Crassus állában megfeszültek, majd ellazultak az 
izmok. Úgy ölelte magához a dühét, mint egy szeretőt, és 
arra használta, hogy fűtse a Spartacus iránti gyűlöletét. 
Alábecsülte a trák eltökéltségét. Ésszerű döntés volt, hogy 
nem küldött fÍriss katonákat a hegygerincre, mondta 
magának. A kémtől nem érkezett hír. Amellett, miféle 


ellenség szánná el magát ilyen merész támadásra ennyire 
rövid idővel egy súlyos vereség után? Spartacus igen, és 
meg is tette, vágott vissza Crassus önkritikus énje. És neki 
most nincs semmi lehetősége reagálni. Ha küldene is 
erősítést a hegygerincre, túlságosan későn érkezne. A 
csata, győzelemmel vagy vereséggel, véget ért, a falat vagy 
sikerült tartani, vagy nem. Crassus ösztönösen tudta, 
hogy az utóbbi eshetőség következett be. Caepio, a legjobb 
tisztje alkalmasint a halottak között lesz. Ami még 
rosszabb, éppen most úszott el az esély, hogy még 
Pompeius érkezése előtt befejezze a hadjáratot. A lehető 
leggyorsabban el kell küldeni Rómába a Lucullus 
hazahívását kérő levelet. Senyvedjen Spartacus az 
alvilágban örökkön örökké. 

Crassus a halántékát dörzsölve igyekezett eldönteni, mit 
tegyen. Úgy határozott, hogy kitart. 
vonuljanak a hegygerinchez! Lehetséges, hogy még mindig 
vannak rabszolgák, akik próbálnak átkelni a falon. 

— Igenis, uram. -—- A centurio nem vitatkozott, ami 
elárulta  Crassusnak, hogy Spartacus szerinte is 
elmenekült. — Melyik légiókat, uram? 

— Mit érdekel engem! Azok a legatusok, akik maradnak, 
bontassanak tábort az embereikkel! A lehető leghamarabb 
indulunk. 

— Merre tartunk, uram? 

— Mit gondolsz? -— kiáltotta Crassus. — Spartacus után, 
természetesen! 


Amikor a rómaiakat a fal elég hosszú szakaszáról 
hátraszorították, Spartacus úgy rendelkezett, hogy több 
ezer katonája folytassa velük a harcot. Néhányan arra 
kaptak parancsot, hogy gyújtsák fel a hajítógépeket, 


miközben a többiek nekiláttak rést bontani az 
erődvonalon. Nem telt sok időbe, és elkészült egy tíz ember 
szélességű menetoszlop számára elegendő átjáró. 

Spartacus azonnal hírnököt menesztett Egbeóhoz, 
utasítva az utóbbit, hogy hozza előre a cohorsát. Mihelyt 
ez megtörtént, és Spartacus gondoskodott róla, hogy 
Ariadné és Maron biztonságban legyenek, megüzente a 
sereg többi részének, hogy induljanak. Meglehetősen 
fegyelmezettséggel zajlott ez, miközben szokatlan harci zaj 
hallatszott mindkét oldalról, ahol Spartacus túlerőbe 
került katonái egyre távolabb szorították a rómaiakat. 

Okos döntés volt úgy intézni, hogy a sereg maradéka a 
támadást ékként vezető egységek sarkában járjon. Alig 
több mint két óra alatt Spartacus embereinek túlnyomó 
többsége túljutott a falon. Sikerült ez még Castusnak és 
Gannicusnak is, akik anélkül sompolyogtak át, hogy akár 
csak biccentettek vagy intettek volna. Amikor Spartacus 
értesült róla, hogy római erősítés igyekszik felfelé a 
hegygerincre, a lovasság fele még nem volt biztonságban. 
Szitkozódva megparancsolta, hogy engedjék szabadon 
azokat a hátasokat, amiket nem lehet időben áthozni. A 
lovasok többet értek neki, mint a lovak. Az utóbbiak nagy 
részét pótolhatták menet közben zsákmányolással. A 
serege nyomában járó - kereskedők szajhák, vándorpapok 
és mindenféle portékával foglalkozó árusok alkotta - 
hatalmas tömeg, amely hónapok óta követte őket, nem 
tartott velük. Spartacus halálbüntetés terhe mellett 
megparancsolta nekik, hogy maradjanak hátra. A sorsuk 
nem érdekelte. Muszáj volt gyorsan mozogni. 

Spartacus  — ötezer — embert — Pulcher és  Navio 
parancsnoksága alatt utóvédnek hagyott, hogy tartsák az 
átjárót, és menetparancsot adott a seregének. A hegytetőn, 
a bruttiumi gerincen kanyargó úton indultak el, amely 


mintegy ötven mérfölddel északabbra a Via Anniába 
torkollott. Eleinte érthető volt, hogy Castus és Gannicus 
ugyanezt cselekedték. Mindkét part menti síkságot légiók 
töltötték meg, ebben a magasságban azonban egy sem 
volt. Három nap elteltével azonban Spartacus türelme 
kezdett véget érni. 

Minden este járta a tábort, hogy felmérje a katonák 
hangulatát, és sok gallt látott beszélni az embereivel a 
tüzeknél. A közeledtekor eloldalogtak, de nemigen fért 
hozzá kétség hogy miután távozik, visszatérnek. 
Bármennyire igyekezett is, Spartacus nem lehetett ott 
mindenütt egyszerre. Castus és Gannicus indítékai 
nyilvánvalóak voltak. A vakmerő menekülésük igen jót tett 
a morálnak, mindemellett továbbra is eleven volt az emlék, 
hogy a kalózok nem jöttek el, és hogy vereséget szenvedtek 
a falnál. Az is elégedetlenné tette az embereket, hogy még 
sosem voltak ennyire éhesek. Spartacus úgy rendelkezett, 
hogy amig újra fel nem töltik a gabonakészleteiket, 
mindenki csak egyharmadát kapja a szokásos napi 
fejadagjának. 

— Ezek a gall rohadékok olyanok, mint a tetem fölött 
köröző keselyűk - dühöngött Spartacus Ariadnénak. -— A 
lehető legtöbb katonát akarják magukhoz csábítani, 
mielőtt kiválnak a seregből. 

—- Nem tudod megakadályozni őket. 

— De igenis meg tudom! Odamegyek egy cohorssal a 
sátraikhoz, és megölöm mindkettőt! Réges-rég ezt kellett 
volna tennem. 

Ariadné ingerült lett. 

— Azt hiszed, hogy a híveik ölbe tett kézzel néznék ezt? 
Egymás torkának ugrasztanád az embereiteket az egész 
seregben. Crassus örülne, amikor megtudná, hogy 
elvégeztétek helyette a feladatát. -— Spartacus mogorván 


nézett Ariadnéra, de ő eltökélte, hogy megmondja a 
magáét. - Tényleg meg akarod tartani azokat az 
embereket, akiket olyan könnyű rábeszélni a távozásra? 

— Azt hiszem, nem - ismerte be Spartacus. 

— Akkor meg mit törődsz azzal, hogy Castus és 
Gannicus emberei beszélgetnek a nyúlszívűekkel? - 
Spartacus nem válaszolt, ami felbátorította Ariadnét. — 
Most már tudjuk, hogy Crassus katonái ódzkodnak 
megtámadni bennünket, de eleinte nem tudtuk. Nem 
ártott, hogy a gallok kéznél voltak, amíg a légiók csak 
néhány mérfölddel jártak mögöttünk. 

— Szóval ne tegyek semmit, miközben terjesztik a 
mérget? 

— Mondtam én ilyet? Arra van szükség, hogy a lehető 
legtöbbet mutatkozz a katonáid előtt. Az emberek szeretik, 
ha a parancsnokuk megjelenik közöttük. A szavaiddal 
bátorságot öntesz beléjük. Ezt ugyanolyan jól tudod, mint 
én. 

Spartacus tűnődve meredt a tűzbe. Tudta, hogy 
Ariadnénak igaza van, de ez nem csillapította a haragját, 
melyet a gallok iránt érzett. Így hálálják meg mindazt, amit 
tett értük? Legszívesebben keresztre feszítette volna 
mindkettőt, darabokra törte volna kezüket-lábukat, és 
végignézte volna, ahogy az anyjukért kiáltoznak, és 
kegyelemdöfésért könyörögnek. Mint a legionárius a 
hegygerincen. De nem fogja ezt csinálni. Bármiféle rövid 
távú elégtételt, amire ilyen módon szert tehetne, 
bizonyosan semmivé foszlatna az előny, amelyhez 
Crassust juttatná. 

Mintha annak a rohadéknak több előnyre lenne 
szüksége, gondolta Spartacus komoran. Sokba került 
kitörni a csizma orrából. Majdnem ezer ember meghalt, 
talán kétszer ennyi megsebesült. A lovasság állatainak 


mintegy felét hátrahagyták, és hasonló számú öszvért is. A 
hozzávetőleg hatvanezer katonából, aki Szicíliába remélt 
hajózni, nagyjából negyenhatezer épkézláb ember maradt. 
És akkor Castust meg Gannicust még nem vette 
tekintetbe. Nem fognak sokáig várni. Mihelyt elérik 
Campania és Samnium termékeny tájait, vélelekedett 
Spartacus, lelépnek majd. 

Amennyiben rajta múlik, mostantól nem lesznek 
szabályos ütközetek. Crassus emberei immár többen 
vannak, mint az övéi. Pompeius érkezésével az esélyek 
tovább romlanak. Spartacus jól ismerte a római 
hadigépezetet, és egy dolgot mindennél jobban megtanult 
az évek során, amíg Rómát szolgálta. A légiókkal szemben 
csakis annak lehet esélye győzelemre, aki számbeli 
fölényben van. Az erők egyenlő volta nem elegendő. Ha az 
ő népe, a harcias trákok nem tudták így megverni a 
rómaiakat, nem lesznek rá képesek azok sem, akik egykor 
rabszolgák voltak. Spartacs elfintorodott. Nem szívesen 
gondolkodott így, de hát ez volt a kegyetlen igazság. 
Kevesen gondolkodak és cselekedtek úgy, mint ő, a képzett 
harcos. Navio igen; valamint az a néhány katonája is, akik 
szabadnak születtek, és akiknek kenyerük volt a harc. 

A vesztébe rohanna, ha ilyesmit várni a sereg többi 
részétől, amikor ennyire engesztelhetetlen ellenséggel 
állnak szemben. Neki azon kell dolgoznia, hogy több 
embere legyen, és ezzel nem fér össze, hogy szemtől 
szemben kiálljanak egy létszámban egyenlő nagyságú, 
legionáriusokból álló sereggel. Ismét úgy kell viselkedniük, 
mint az útonállóknak. Elbújni a vadonban, az Itália 
gerincét alkotó, erdő borította csúcsok között. Onnan 
jelzik majd, hogy kemény férfiakra — mezei rabszolgákra és 
pásztorokra - van szükségük. Ott, a Nagy Lovas 


segítségével, újraépítheti a seregét. Amíg el nem érkezik az 
idő, hogy ismét szembeszálljon Crassusszal. 

Spartacus ösztönösen tudta, hogy ez el fog következni 
egy napon. Crassus és ő halálos ellenségek. A küzdelmük 
addig fog tartani, amíg egyikük meg nem hal. Igyekezett 
erre koncentrálni, ámde nehéz volt elvonatkoztatni a 
ténytől, hogy ha Crassus győzi le és öli meg őt, a 
felkelésnek vége lesz, míg ha ő teszi ugyanezt a rómaival, a 
Köztársaság elleni háború egyszerűen csak új szakaszába 
lép majd. Spartacus nem most először hasonlította a 
Köztársaságot a Hüdrához. A szörnyeteg mindegyik feje 
mérges gőzöket lehelt, és ha egyet levágott, kettő nőtt ki a 
helyébe. Ugyanez volt a helyzet minden átkozott légióval, 
amit az emberei szétvertek. Csakhogy a Hüdra nem volt 
legyőzhetetlen: csak egyetlen feje volt halhatatlan. Akkor 
érkezett el számára a vég, amikor a hős Héraklész minden 
egyes, általa lemetélt fej helyén kiégette a csonkokat, 
megakadályozva ezáltal a fejek újbóli kinövését, és így 
rátaláltva arra a fejre, amelyet valójában le kellett vágnia. 
Mi Róma legyőzhetetlen feje?, tűnődött Spartacus. És 
hogyan vághatnám le? Esküszöm a Nagy lovas előtt, hogy 
amíg élek, nem hagyok fel a keresésével. 


A kitörés óta Spartacus alig látta Carbót és Naviót. Nem 
sebesültek meg, de ennél többet nem tudott. Aznap este 
később a sátruk felé vette az irányt, mert társaságra 
vágyott, és mert a gondolataikat is hallani akarta. Nyoma 
sem volt egyik rómainak sem. Nincs még olyan késő, 
gondolta Spartacus. Máris lefeküdtek volna? 

— Carbo! Navio! 

— Ki az? 

Carbo hangja nem messziről hallatszott. Ingerültnek 
tűnt. 


—- Én vagyok, Spartacus. 

Egy pillanattal később a közelben felcsapódott egy 
sátorlap. Carbo dugta ki a fejét. 

— Miben mesterkedsz? - kérdezte Spartacus. 

Carbo arca szomorú volt 

— Publiporral van gond. Megsebesült a hegygerincen. 
Eleinte nem látszott komolynak, de aztán elmérgesedett. 
Azóta gyorsan romlik szegény fickó állapota. A seborvos 
felajánlotta, hogy leszedi a karját, de Publipor túlságosan 
gyenge ahhoz, hogy ezt túlélje. Azt hiszem, nincs neki 
hátra több egy-két napnál. 

Megint egy jó emberrel kevesebb. Spartacus lehajolt, és 
belépett Carbo mellett a sátorba. Mellbevágó volt odabent 
a rothadó hús és a vizelet bűze. Spartacus elfojtotta az 
öklendezhetnékjét, és közelebb lépett a halom takaróhoz, 
amelyen a csupán alsóruhát viselő Publipor feküdt. Navio, 
aki mellette ült, bánatos mosollyal pillantott fel. 

— Örülni fog, hogy lát téged, uram. 

Carbónak igaza volt, gondolta Spartacus komoran. 
Publipor rettenetesen sápadt volt. A szeme beesett, a 
homloka verejtékben úszott, a bordái kiütköztek az 
oldalán. A kardforgató kezén lévő sérülést bekötözték, ám 
ez nemigen akadályozta meg, hogy zöldesbarna nedv 
szivárogjon a kötés alól a fekhelyére. 

— Eszméletén van? 

— Mikor hogy - válaszolta Navio. -— De sokszor nincs 
magánál. 

Spartacus lekuporodott, és megfogta Publipor ép kezét. 

— Sajnálom, hogy ilyen állapotban látlak. 

Publipor szemhéja megrebbent, majd felnyilt. Vizenyős 
szemének pillantása körbejárt a sátorban, és végül 
Spartacuson állapodott meg. Különös kifejezés torzította el 
Publipor beesett arcát. 


— Te! 

— Igen — mondta Spartacus szeliden. — Hozhatok neked 
valamit? 

Fájdalmas szisszenés. 

— Mi van a családommal? 

Spartacus Carbóra pillantott, aki hangtalanul a sebláz 
szót formálta az ajkával. 

— Az nem áll hatalmamban. De hozhatok neked egy kis 
bort, ha szeretnéd. Egy darab sonkát. - Kacsintott. — 
Esetleg egy nőt, ha helyt tudsz állni? 

— Eredj a fenébe! 

Spartacus intett Carbónak és  Naviónak, hogy 
húzódjanak hátrébb. 

—- Lázas vagy, Publipor. Készíttetek a  seborvossal 
valamit, ami majd segít. — Elfordult, hogy induljon. 

-— Nem a láz mondatta ezt velem, te rohadék. 

Spartacus összepréselte az ajkát. 

— Értem. Akkor hát miért sértegetsz? 

— Mert te vagy a felelős azért, hogy az enyéim 
meghaltak. 

— Publipor hangja rekedt volt. — A feleségem. A gyönyörű 
gyerekeim. 

— Azt hittem, kolerában haltak meg - mondta Carbo 
zavarodottan. 

— Nem. - Publipor erőtlenül köhögve felült. - Forum 
Anniiban ölték meg őket. 

Spartacus összevonta a szemöldökét. 

— Ha onnan való vagy, miért nem mondtad korábban? 

Úgy tűnt, mintha Publipor nem hallotta volna. 

— Az istenek bocsássák meg nekem, vadászni voltam a 
hegyekben. Akkor értem vissza, amikor a mészárlás véget 
ért. — Könnyek gördültek le borotválatlan arcán. — Amikor 


visszatértem, a gazdám házában találtam őket, holtan, 
mindannyiukat. Lemészárolva! 

— Publipor, nagyon sajnálom, ami a családoddal történt 
— mondta Spartacus. — Megtettem minden tőlem telhetőt, 
hogy megakadályozzam az atrocitásokat, ezt el kell 
hinned. 

— Nyilvánvalóan nem tettél eleget! — Nyál fÍröccsent 
Publipor szájából. — Három-, öt- és nyolcévesek voltak a 
gyerekeim. Ártatlanok voltak! Védtelenek! 

— Ez rettenetes - ismerte el Spartacus, de aztán 
megkeményedtek a vonásai. — Tehát azért csatlakoztál a 
sereghez, hogy bosszút állj, ugye? 

Félmosoly. 

— Valami ilyesmi. 

— Volt közöd ahhoz, amikor a gallok az életemre törtek? 

—- Ahhoz? Nem. Semmit nem tudtam róla. Én mást 
szolgálok. 

— Ki lenne az? 

— Marcus Licinius Crassus. 

Fehéren izzó harag járta át  Spartacust. Egy 
szemvillanás múltán Publipor álla alatt volt a tőre hegye. 

— Mondj el mindent! 

—- Nem tudsz megijeszteni. Haldoklom. 

Spartacus nevetése gonosz volt. 

— Hogy tetszene, ha öt ember húzna egy kötelet, ami a 
sérült csuklódra van hurkolva? 

Publipor nyelt egyet. 

— Csak mondd el, mi történt, és gyors halálban lesz 
részed. 

— Hónapokkal a mészárlás után még mindig Forum 
Annii romjai között éltem. Nem volt okom elmenni sehová. 
Egy nap odajött egy ember szaglászni. Elkezdett 
kérdezgetni, és amikor elmondtam neki a történetemet, 


pénzt kínált és lehetőséget, hogy bosszút álljak rajtad. 
Elmondta, hogy a gazdája Crassus, akinek kell egy 
beépített ember a seregedben Nem volt más dolgom, mint 
beállni a katonáid közé, és megtudni, amit csak sikerül. 

— Római lovasok üldöztek téged, amikor rád találtunk! — 
kiáltotta Carbo. 

—- Azt megrendezték. Mindkét társamnak meg kellett 
halnia, hogy hitelesebbnek tűnjön a dolog. Hiba volt, hogy 
Kineas életben maradt. Majdnem le is buktatott. 

Spartacus agyában felidéződött az erdei küzdelem 
emléke és az, ahogyan Kineas megpróbált beszélni a halála 
előtt. Immár minden értelmet nyert. 

— Te szóltál Crassusnak hogy Rómában vagyok. 

— Beszéltem egy gazdag paraszttal a táborunk mellett. Ő 
üzent a fővárosba. 

— Mi mást csináltál még? 

— Tájékoztattam Crassust, amikor a délre készültél 
vonulni, meg a kalózokról. Az volt a legjobb, hogy 
értesítettem, amikor a hegygerinc elleni támadásra 
készültél. 

— Te mocskos patkány! - vicsorgott Spartacus. — Sok 
ezer bajtársad halt meg miattad! 

— Sosem voltak a bajtársaim! Gyilkos gazemberek voltak 
a legrosszabb fajtából. Bárcsak egytől egyig mindet 
megölnék! És benneteket is. 

Publipor szája kinyilt, hogy további sértéseket árasszon, 
de már nem tudott szólni. Halkan felnyögött, és 
lepillantott Spartacus tőrére, amely markolatig fűródott a 
mellkasába. 

— Több ez, mint amit megérdemelsz, te áruló. 

Spartacus fel-le mozgatta a pengét, mielőtt kihúzta. 
Publipor máris Üveges tekintettel hanyatlott hátra a 


fekhelyére, és nem mozdult többé. Forró vérfolyam kezdte 
átitatni a takarókat. 

Spartacus érzelmek nélkül meredt rá. Arra gondolt, 
bárcsak ne ment volna vadászni azon a napon. Bárcsak 
soha ne látta volna Publiport. Bárcsak soha ne fogadta 
volna a bizalmába. De ez már késő bánat volt. Nagyon sok 
szempontból túlságosan késő. 

— Legalább tudjuk, ki volt a kém - jegyezte meg 
szárazon. 

— Át kellett volna látnom a történetén -— mondta Carbo 
dühösen. 

— Hogyan? Egészen hihető volt. Tucatnyian lehetnek 
még ilyenek a seregben, más indítékokkal, de ugyanúgy 
arra vágynak, hogy ártsanak nekem. Ezért bízom csak egy 
maroknyi emberben, például bennetek, kettőtökben. 

Felállt, és kifelé indult. 

— Mit csináljunk vele? -— szólt utána Carbo. 

— Tegyétek ki a farkasoknak. Nem érdemel jobb 
bánásmódot, mint azok, akik meghaltak a hegygerincen. 


A széttöredezett sereg két hetet töltött vonulással, 
Bruttiumból Lucaniába. Spartacus Gampaniába tartott, 
amely Itália egyik legtermékenyebb vidéke, egyszersmind a 
felkelés kiindulópontja volt. Igyekezvén lerázni Crassust, 
minden korábbinál gyorsabb tempót diktált az 
embereinek; és mivel nem cipeltek málhát és készleteket, 
továbbá nem hátráltatták őket a gyülevész követőik, mint 
előzőleg, képesek voltak huszonöt mérföldet megtenni 
naponta. Spartacus magához vett egy borzas szőrű fehér 
csődört, amely egyike volt a legnagyobbaknak a lovassága 
hátasai közül. A menetoszlop mellett fel-alá lovagolva 
sokkal könnyebb volt bátorítania az embereit. Castus és 
Gannicus, miután ráébredtek, mit csinál, maguk is 


rohamtempóra kapcsoltak a katonáikkal. A taktika bevált. 
Spartacus felderítői hamarosan jelentették, hogy a légiók 
több mint harminc mérfölddel lemaradtak mögöttük, és 
lassabban menetelnek. 

Spartacus ettől bizakodó lett, és engedélyezett az 
embereinek egy nap nagyon vágyott pihenőt. Azt remélte, 
hogy mielőtt továbbhaladnak  Samniumba, sikerül 
újoncokat toboroznia. Azzal kezdte a dolgot, hogy a 
legnagyobb latifundiumokra portyázókat küldött, akiknek 
nemcsak az volt a feladatuk, hogy gabonát szerezzenek és 
feltöltsék a készleteket, hanem az is, hogy megnyerjék a 
rabszolgákat, akikkel találkoznak. Az első két birtokon 
több mint kétszázötven ember csatlakozott hozzájuk; 
Spartacus biztosra vette, hogy a számuk néhány héten 
belül ezrekre rúg majd. Navio hamar gatyába rázza őket. 
Nincs más dolguk, mint kerülni az összecsapást Crassus 
légióival, amíg az újoncok kiképzése zajlik, és a samniumi 
hegyek között ez nem lesz túlságosan nehéz. Beköszöntött 
a tavasz, és vele a jó idő. Az elkövetkező napokban a 
környék buja növényzete elkezd majd mogyorót és 
bogyókat teremni. Nem lesznek kénytelenek kizárólag a 
tanyák és majorságok kifosztására hagyatkozni. 

Amikor egy reggel híre jött, hogy Castus és Gannicus 
távoznak, Spartacus furcsamód meglepődött. Ahogy az 
ember megtanul a tetveivel élni, ő is hozzászokott, hogy a 
gallok és katonáik árnyékként követik a seregét. De nehéz 
volt nem örülni, olyan ember módjára, aki az élősködőkkel 
teli tunikáját újra cseréli. Spartacus a saját szemével 
kívánta látni a távozásukat, ezért maga mellé vette Carbót, 
a szkítákat és egy század katonát. Még ebben a végső 
fázisban sem volt értelme támadásnak kitennie magát. 
Ariadné ragaszkodott hozzá, hogy vele tartson. Nála volt a 


kosara a kígyójával, így hát Spartacus nem ellenkezett. 
Lehetséges, hogy szólt hozzá az isten. 

A táboron kívül talált rá a két bajkeverő gallra, amint 
éppen a katonáikat utasítgatták. Nehéz volt megmondani, 
hányan vannak, de Spartacus úgy becsülte, hogy 
nagyjából tízezren lehetnek. Öt ezüstsas és majdnem 
harminc  alakulatjelvény szolgált büszke igazodási 
pontként az emberek számára, az eddigi fegyvertényeikkel 
szerzett trófeák. Spartacus nem zavartatta magát a római 
jelvények elvesztése miatt; inkább örült, mert kevés lovas 
volt a gallok emberei között. 

— Azért jöttél, hogy meggyőződj róla, tényleg elmegyünk- 
e? — kiáltotta Castus. 

— Azt hittem, úgy döntöttetek, hogy maradtok —- vágott 
vissza Spartacus. - Jó ideje már, hogy az embereim 
áttörték a blokádot. 

Castus elhűzta a száját. 

- A mi katonáink éppoly könnyen megtették volna, mint 
a tieid. Tudva, hogy te akarod learatni a dicsőséget, nem 
láttuk értelmét vitatkozni ezen. 

Gannicusra kacsintott, aki elvigyorodott. 

Spartacus érezte, hogy szétárad benne a harag. Ravasz 
húzás volt ez a gallok részéről. Az ő csapatai viseltek 
minden veszteséget, miközben az övéiket egy karcolás sem 
érte. Lassan fújta ki a levegőt. Menjenek csak! 

— Hová készültök? 

— Ki tudja? - válaszolta Gannicus egy vállrándítással. — 
Oda, ahol a leggazdagabb zsákmány ígérkezik. 

— Ahol a legjobb nőket találni — tette hozzá Crassus. 

Az embereik kurjongattak. Állatok. Spartacus nem 
puhatolózott tovább. Még ha tudják is, a gallok nem fogják 
neki megmondani. 


— Legyetek résen! Mivel ti vagytok kevesebben, Crassus 
először benneteket fog célba venni. 

— Menj a fenébe! - ordította Castus. - Nekünk itt 
majdnem tizenháromezer emberünk van! 

Ez több volt, mint amire számított, de Spartacus ügyelt 
rá, hogy ne mutassa ki a bosszúságát. 

— Annyi katonátok van, mint két és fél légióban, de 
lovasságotok szinte egyáltalán nincs. Crassusnak sajnos 
négyszer ennyi embere van, és rengeteg lovasa. Szerintem 
ezek nem a legjobb erőviszonyok. 

Örömmel látta, hogy a vele szemben lévők arca 
elkomorodik. Castus dühödten szóra nyitotta a száját, de 
Gannicus megelőzte. 

— Nem vagyunk bolondok, Spartacus. Crassus nem fog 
egykönnyen megtalálni és legyőzni bennünket. 

Egy pillanatig barátságtalanul meredtek egymásra. 

- Ha nem bizonyultatok volna ennyire álnoknak, 
minden jót kívánnék nektek. Így viszont örülök, hogy 
megszabadulok tőletek. 

— Kölcsönös az érzés - mondta kihívóan Castus. - 
Viszlát majd egyszer, az alvilágban! 

Mielőtt , Spartacus válaszolhatott volna, Ariadné 
előrerontott, felemelt jobb kezében tartva a kígyóját. 
Castus elsápadt. Korántsem volt közel ugyan, mégis 
hátrált egy lépést. 

— Ez idáig megúsztad, hogy fizess a bűneidért, Castus — 
mondta Ariadné. — Az istenek azt akarták, hogy így legyen. 
Ne gondold, hogy mindig élvezni fogod a védelmüket! 

— Bűneimet? Takarodj, asszony! Házalj másutt a 
hazugságaiddal! - kiáltotta Castus, de a hangja egy 
árnyalatnyit magasabb volt a szokásosnál. 

— Megjövendölöm, hogy erőszakos halálod lesz. 

— Na és? Nincsen abban semmi rossz - ordította Castus. 


Néhány embere egyetértőn kiáltozott. Ganincus még 
nevetett is. 
— Olyat akar minden harcos. 


- De hamarosan be fog következni - jelentette ki 
Ariadné. - Napokon belül. És a rómaiak kezétől fogod 
elszenvedni. 

Gannicus  — mogorván nézett,  Castusból viszont 
elszivárgott a magabiztosság. 

— Hazudsz! 


Ariadné magasra emelte a kígyóját. A mozdulatot fojtott, 
áhítatos kiáltások fogadták. 

— Ez Dionüszosz szent termetménye, én pedig a papnői 
egyike vagyok. Nem szoktam hazudni efféle dolgokról. 
Örülj, ha marad valaki, aki eltemeti a holttestedet, Castus! 
Máskülönben arra lesz kárhoztatva a megkínzott lelked, 
hogy örökkön-örökké a földön bolyongjon. 

— Engem az efféle babonás halandzsa nem ijeszt meg, te 
ostoba szuka! 

Ariadné örvendezett. Castus hetvenkedése nem tudta 
palástolni a tényt, hogy komolyan nyugtalan lett. A 
hallótávolságon belül lévők többsége ijedtnek látszott, 
beleértve Gannicust is. 

— Vigyázz a szádra, hacsak nem akarsz most rögtön 
Hádészhoz indulni! - dörögte Spartacus. Előremozdult 
néhány lépést, biztosra véve, hogy Castus nem tesz eleget 
a kihívásnak. 

— Százszoros túlerőben vagyunk - csattant fel Castus. 

— Ez nem akadályozná meg, hogy megöljelek és nagyon 
élvezzem, hogy megteszem - sziszegte Spartacus. Ariadné 
megérintette a karját, de ő lerázta. — Csak egy szavadba 
kerül, és nekiláthatunk. 

Castus egy pillanatig állta Spartacus tekintetét, majd 
elfordult. 


— Ideje menni — morogta. 

Gyáva, gondolta Spartacus. Tudod, hogy megölnélek. A 
vakmerő énje szerette volna, ha a gall elfogadja a kihívást, 
de a józan fele tudta, hogy ez értelmetlen vérontáshoz és 
valószínűleg a saját halálához vezetne. Butaság lenne így 
meghalni. 

— Ha befejezted a civakodást -— szólalt meg Gannicus 
fanyarul -, készen állsz? 

-Igen, igen! - Castus egy parancsot kiáltott a 
tisztjeinek, és peckesen ellépdelt. 

Gannicus nem indult utána azonnal. Spartacusra 
pillantott, és tiszteletteljesen biccentett feléje. Aztán ő is 
távozott. 

Spartacus vállizmai kiengedtek valamicskét. 

— Öljenek meg sok ezer legionáriust, bárhová mennek! 
És Crassus ne kapja el őket soha - mondta halkan. 
Ariadnéra pillantott. — Hány napja van hátra? 

— Nem tudom pontosan. 

— De azt mondtad... 

— Tudom, mit mondtam. Ez nem jelenti azt, hogy láttam. 
Az mindenesetre igaz, hogy napokon belül meg fog halni. 
Valamelyik nap. Száz nap, ezer nap, mit számit? Nem 
mondtam számot. 

— Tényleg üzent neked az isten? 

Ariadné Spartacusra meredt. A Castus iránt érzett 
haragja végül kitört belőle. Spartacus véletlenül tanúja 
volt. 

— Időnként hasznos elhitetni az emberekkel, hogy az 
istenek határoztak a sorsukról. Mint amikor közölted a 
katonákkal, hogy az Alpokhoz vonulsz, én pedig azt 
mondtam, hogy ez Dionüszosz akarata. 

— Azt kitaláltad? 


— Természetesen igen. Ne mondd nekem, hogy nem 
gyanítottad a dolgot! Nagy valószínűséggel azért nem 
vontál kérdőre, mert jólesett azt gondolnod, hogy a 
küldetésednek isteni támogatása van. 

Spartacus megütközve, majd dühösen nézett rá. 

-És a kígyóval — kapcsolatos — álmomról szóló 
értelmezésed? Az is koholmány volt? 

— Nem - jelentette ki Ariadné, már bánva, hogy nem 
tudott uralkodni az indulatán. -— Sosem hazudnék ilyen 
fontos dologban. 

Spartacus felesége szemébe nézett. Megkönnyebbüléssel 
töltötte el, hogy nem látja benne hamisságnak semmiféle 
jelét. Valószínűleg ugyanúgy cselekedett volna, ám a 
gondolat, hogy a küldetése isteni jóváhagyással bír, tápot 
adott a meggyőződésének. Reménykedett, hogy Ariadné 
hamissága nem bőszítette fel az isteneket. Nyomasztotta 
éppen elég dolog, nem hiányzott volna neki még ez is. 

Egy kétely nem hagyta nyugodni. 

—-Láttál az utóbbi időben valamit a  jövőmmel 


kapcsolatban? 

Ariadné lelki szemei előtt felvillant a keresztre feszített 
Egbeo képe. Elégszer látta ezt a rémálmot - bár 
szerencsére nem az utóbbi hetekben - ahhoz, hogy 


fontosságot tulajdonítson neki. Spartacus nem szerepelt 
benne, de ez nem jelenti azt, hogy épségben lenne, ha ez a 
szörnyűség bekövetkezne. Elmondja neki?  Ösztöne 
azonnal válaszolt. Minden önuralmára szüksége volt, hogy 
Spartacus szemébe nézzen. 

— Sajnos semmit — hazudta. 

Spartacus bizakodó mosolya  megkönnyebbüléssel 
töltötte el. 

—- Jó. Nem biztos, hogy tudni akarom, mit tartogatnak 
számomra az istenek. Jobb a magam útját járni az 


életben, mint állandóan hátratekingetni a vállam fölött, 
hogy lássam, mi történhet esetleg. 

— Egyébként is ezt szoktad csinálni. 

Félszeg mosoly ült ki Spartacus arcára. 

— Azt hiszem, csakugyan. És ezt szereted bennem, nem 
igaz? 

Magához húzta Ariadnét, aki nem ellenkezett. Igaza van, 
gondolta, és örömét lelte a teste közelségében. Szereti őt, a 
hibái ellenére. Ezért fog kitartani mellette, történjen bármi. 


Tizenhetedik fejezet 


Egy héttel később... 
Észak-Lucania, Paestum városa mellett 


Crassus eljött szemrevételezni a csatateret: magas rangú 
tisztek követték fecsegve, és legionáriusok kísérték. A 
tengertől mintegy öt mérföldre elterülő síkság mögött 
hegylánc magasodott, mely keletnek tartott, az 
Appenninek irányába. Véres, összekaszabolt, 
megcsonkított holttestek ezrei borították a földet. A holtak 
elhelyezkedésében felkavaró rend mutatkozott. Crassus 
lassú tempóban odalépdelt, ahol az ellenség első vonala 
állt előzőleg. Ott a hajítógépek áldozatai feküdtek. Itt 
ezernyi makk alakú ólom- vagy kiégetett agyagdarab is 
pettyezte a földet, a parittyások munkája nyomán, akik 
nagyjából háromszáz lépés távolságból zúdítottak gyilkos 
záport erre a területre. Ilyen — távolságból a 
parittyalövedékek nem okoztak súlyos sebeket. Nem úgy a 
hajítógépek  lőszerei, amelyek rettenetes pusztítást 
végeztek.  Gyomorforgató látvány, tűnődöttt Crassus, 
ügyelve rá, hogy piros bőr lábbelijére ne jusson a 
szanaszét loccsant, majd megalvadt vérből. Nem lehetett 
méltó szavakkal leírni olyan embereket, akiknek zsigereit 
alkarhosszúságú nyílvessző ontotta ki, vagy akiknek húsát 
karmazsinszínű, nedvedző péppé zúzta egy jókora 
kődarab. 

—- Érdekes, nem? - Crassus egy ellenséges katona fej 
nélküli hullájára mutatott. Az illető úgy hevert, mint egy 


bábu, aminek elvágták a zsinórjait, a nyak csonkjánál 
félkör alakban skarátszínű volt a föld. A fejének nyoma 
sem volt. 

— Micsoda, uram? - kérdezte Lucius Ouinctius, Crassus 
lovasságának parancsnoka. 

Crassus aznap jóindulattal viseltetett iránta. Ezért 
ahelyett, hogy leteremtette volna, elmosolyodott. 

— Rendesen egy ilyen sérülés  megfutanítaná a 
fegyelmezetlen vadembereket. Ma nem. 

— Szokatlan, uram. Az eltökéltségük mértékét jelzi. 

- Valóban. És neked aztán van fogalmad az 
eltökéltségről, Ouinctius. Igen rátermettnek mutatkoztál, 
amikor ma reggel rászedted Spartacust. Ha a lovasaidnak 
nem sikerült volna elhitetniük vele, hogy harcolni akartok, 
itt teljesen másképp alakulhattak volna a dolgok. Elég 
bosszantó volt tegnap, hogy éppen akkor érkezett, amikor 
készültem szétverni ezeket a rabszolgákat. 

—- Nagyon megtisztelsz, uram - mondta Ouinctius 
büszkén. - Miközben te megütköztél ezekkel, az volt a 
legkevesebb, amit megtehettem, hogy vadlibakergetésre 
fogtam Spartacust. 

Nem említette, hogy mi történt Mummiusszal vagy az 
embereivel. Ha valami, hát az ő végzetük emléke ösztökélte 
legjobban az erőfeszítéseiben. 

— Merre ment? - kérdezte Crassus. 

A kém már napok óta nem szolgált semmilyen hírrel. A 
bolond vagy elszökött, vagy meghalt. Bosszantó, de nem 
sokat számít. Betöltötte a feladatát. 

- Északnak, uram. Nem is jutottak olyan messzire. 
Néhány emberem követi a nyomukat. 

— Ezt örömmel hallom. - Némi szerencsével le fogom 
győzni még Pompeius érkezése előtt. 


— Ez a csoport nyilvánvalóan Spartacus főseregéből vált 
ki, uram. Kíváncsi vagyok, vajon miért próbálkozott 
kétszer is közbeavatkozni az érdekükben - szólalt meg 
Ouintus Marcius Rufus. 

Született bolond. Crassus atyáskodó pillantást vetett rá. 

— Nem furcsa ez egyáltalán. Képzeld el, hogy elviszed a 
seregem negyedét, és emiatt az ellenség számbeli fölénybe 
kerül! Ilyen helyzetben mindent elkövetnék, hogy visszatérj 
hozzám, még akkor is, ha hasznavehetetlen kutyának 
tartalak. 

A többiek közül páran palástolták a mosolyukat, de 
Rufus olyan vörös lett, mint az üstöke Volt annyi esze, 
hogy ne szóljon többet. Crassus nem törődött azzal, hogy 
nem az ő hibája volt, ami az előző nap történt. Az ellenség 
megmenekülésének fő oka az volt, hogy Spartacus 
meglepetésszerű támadással elvonta a légiókat a korábbi 
katonáitól. Crassus azonban nem volt hajlandó ezt 
beismerni. És azt sem szándékozott hagyni, hogy Rufus 
egyhamar megfeledkezzék a hibájáról. A rőt hajú tiszt 
egyszerűen kénytelen volt nyeldekelni a békát, amíg a 
parancsnoka figyelme másfelé nem fordult. 

Rufus szempontjából szerencsés módon  Crassust 
jobban érdekelte az aznapi diadal és a mészárlás, amely a 
velejárója volt. Továbbhaladtak, felzavarva a varjakat, 
melyek egyik hulláról a másikra ugrálva csipkedték ki az 
emberek szemét. Az erős tengeri szél ellenére halk 
nyöszörgések szálltak a levegőben -— azok hangja, akik még 
éltek, de túl gyengék voltak ahhoz, hogy mozduljanak. 
Egyes tisztek viszolyogva tanulmányozták az elesetteket, 
Crassus azonban rájuk sem hederítve lépdelt tovább. A 
hajítógépek és a parittyák után következtek a pilumok, 
tűnődött. 


Az emberei dárdái csekélyebb veszteségeket okoztak a 
rabszolgáknak, mint a hajítógépek lövedékei. Jól látszott, 
hol csapódott be az első dárdazápor. A föld tele volt ott 
eldobált pajzsokkal, holttest azonban kevesebb akadt. A 
második dárdazápor harminc lépéssel odébb zúdult le, és 
halálosabb volt, mint bármilyen eső, ami felhőből 
származhat. Sok rabszolgának nem volt mellvértje; sokuk 
a magukfajtákra jellemző módi szerint úgy vonult a 
csatába, hogy egy nadrágon kívül semmi mást nem viselt. 
Némelyek a fegyverüket leszámítva teljesen meztelenek 
voltak. Következésképp itt jóval nagyobb lett az 
emberveszteség. Akár a legkisebb parittyalövedék is 
beszakíthatta egy ember fejét, ha megfelelő helyen találta 
el. 

Crassus megállt egy halott rabszolga mellett, akiből nem 
kevesebb, mint három dárda meredezett. A pilumra 
mutatott, amely az áldozat combját járta át, és a földhöz 
szögezte. 

— Valószínűleg ez volt az első. 

— Szegény nyomorult, biztosan tudta, mi jön utána — 
mormogta Ouinctius, és felpillantott az égre. — De semmi 
jele annak, hogy bármelyik is megfutamodott volna, uram. 
Rendezetten folytatták az előrenyomulást. 

— Ennyit a javukra írok - ismerte el Crassus. — Tűlerővel 
álltak szemben, híján voltak  hajítógépeknek és 
lovasságnak, mégsem tértek ki a csata elől. Még akkor 
sem, amikor közelharcra került sor. 

Továbbmentek oda, ahol a tulajdonképpeni összecsapás 
zajlott. Rövidesen alig látszott a föld a holttestektől. Itt 
többen éltek a hullák kinálta lehetőségekkel, állatok és 
emberek egyaránt. Keselyűk szálltak le esetlenül, 
egyesével-kettesével azokra a holttestekre, akiknek a 
hasuk vagy az ülepük hozzáférhető volt. Erős csőrükkel 


ezeket a lágy részeket tépdesve civakodtak a tavaszi 
levegőbe kiomló bíborszínű belsőségeken. Mindenféle korú 
parasztok sompolyogtak a halottak között, erszények és 
ékszerek után kotorászva, sőt levágva az ujjakat a rajtuk 
lévő gyűrűk kedvéért. Ügyeltek rá, hogy meglehetős 
távolságra maradjanak a nagy és jól felfegyverzett 
társaságtól. 

Crassust nem érdekelték az élők. Ő azért jött ide, hogy 
elbüszkélkedjen azzal, amit a legionáriusai műveltek. 
Hatalmas elégedettséggel töltötte el, hogy a jószerével 
egyetlen holttest sem volt rómaié. Ez idáig talán egy 
tucatnyi akadt. Nem csupán elsöprő volt a győzelem, 
hanem teljes, gondolta diadalmasan. Kiváló példája ez 
annak, miként tudnak a légiók megnyerni egy-egy csatát. 
Bizonyítéka a fegyelem hatékonyságának, valamint a 
scutumok és a gladiusok halálos voltának. 

Ameddig csak a szem ellátott, olyan emberek hevertek, 
akik elveszítették a lábukat vagy a karjukat, vagy akiknek 
penge ontotta ki a zsigereit, esetleg akik a lábuk alsó 
részén, a bokájukon sebesültek meg, ami könnyű célpont 
pajzzsal nem rendelkezők esetében, hogy aztán a hasukba 
vagy a mellkasukba kapjanak végzetes döfést. Azok haltak 
meg a legkönnyebben, tűnődött Crassus, akiket 
gladiusszal torkon szúrtak, részeként a tankönyvi 
mozdulatsornak, melyet minden újoncnak megtanítanak. 
Nyitott szájjal, üveges szemmel hevertek a holttestek. Az 
álluk alatt tátongó sebek tanúbizonyságául szolgáltak a jó 
kiképzésnek, amelyben a legionáriusai részesültek. 
Crassus hallotta, amint a centuriók újra és újra elismétilik: 
ökleljetek a scutumotokkal az ellenfeletek arcába! Amikor 
hátrahőköl, döfjétek nyakon a nyomorultat! Forgassátok 
meg a pengét a biztonság kedvéért, aztán rántsátok ki! 
Munka elvégezve. Az ellenfélnek annyi. 


Végül kezdett római holttesteket észrevenni. 
Elkerülhetetlen volt, vélekedett. Sok ezer katona nem 
ütközhet meg az ellenséggel anélkül, hogy miközben 
csapásokat osztanak egymásnak, ne keletkezzék 
valamelyes veszteség. De az ő emberei nem törtek meg, 
nem futamodtak meg, mint oly sok bajtársuk tette az 
elmúlt két év során. Crassus tudta ezt abból, ami eléje 
tárult, de abból is, hogy végignézte az egész ütközetet a 
kelet felé tartó hegylánc első magaslata, a Camalatrum- 
hegy lejtőjén lévő megfigyelőpontról. Hihetetlen látvány 
volt, amikor a rabszolgahorda előrenyomult és nekirontott 
az ő szervezett cohorsainak. Megtépázták ugyan a soraikat 
a hajítógépek által kilőtt kövek és nyilvesszők, majd a 
parittyák golyóbisai és a dárdák, de ez nem akasztotta 
meg a rohamot. Mennydörgéshez hasonlatos hang 
hallatszott, amikor a rabszolgák összecsaptak az 
embereivel. De a rabszolgák nem törtek át. Hanem úgy 
verődtek vissza a pajzsfalról, mint hullámok a sziklafalról. 

— Hány legionáriust veszítettünk? 

— Háromszáznál egy kicsivel többen haltak meg, uram -— 
válaszolta Rufus gyorsan. 

— Sebesültek? 

— Kétszáz közkatona és tizenöt tiszt soha többé nem fog 
harcolni, uram. Nagyjából kétszer ennyien szenvedtek 
könnyebb sérüléseket. 

— És az ellenség halottainak száma? 

Közölték már a számot, de ő ismét hallani akarta. 

— Hozzávetőlegesen számolva, uram, valamivel több 
mint tizenkétezer, uram - jelentette ki Rufus igen 
elégedetten. 

— Tehát az ellenség vesztesége a negyvenszerese a 
miénknek, máskülönben nem tudok számolni. 

— Nagyjából így van, uram. 


Crassus mosolyogva körbepillantott. 

— Ennyi veszteséget elviselünk, nem? Különös tekintettel 
arra, hogy öt sast és több mint két tucat alakulatjelvényt 
visszaszereztünk közben. 

A tisztjei egyetértőn mormogtak. 

Sokkal több embert is veszíthetek ennél, gondolta 
Crassus könyörtelenül, amennyiben a többiek érkezése 
előtt teszem. Az utóbbi időben nem érkezett hír arról, hol 
tart Lucullus a Trákiából Itáliába vezető úton, de bizonyos, 
hogy a fickó két hónapon belül ideér. Pompeius légiói 
pedig heteken belül itt lesznek, hacsak az istenek nem 
tettek neki, Crassusnak nagy szívességet. Legyen átkozott! 
Az időtényező mindennél fontosabb! Spartacust sarokba 
kell szorítani, méghozzá gyorsan. 

— Sok foglyot ejtettünk? 

— Hetvenet-nyolcvanat, uram - mondta Rufus. — Talán 
háromszor ennyien elmenekültek. 

— Engedjétek el őket! 

Rufus a szemét meresztette. 

— Uram? 

— Hallottál! Szabadon bocsátandók. 

— Nem értem, uram. Ezek férgek, és nem érdemelnek 
mást, csak keresztet. Némelyikük talán megpróbál újra 
csatlakozni Spartacushoz. 

- Éppen azt akarom, hogy megtegyék, bolond. Nekem 
semmit nem számit, hogy pár rabszolgával több vagy 
kevesebb van a söpredékben, ami ellen harcolunk. Azt 
akarom, hogy Spartacus a lehető leggyorsabban értesüljön 
erről a vereségről. 

— Ravasz húzás, uram - mondta  bársonyosan 
OÖOuinetius. 

Mögötte Rufus ismét elvörösödött. 


Crassus észak felé nézett. Nem volt olyan ember, aki 
állandóan az isteneket kérleli, de olykor helyénvalónak 
érezte megtenni. Magasságos Jupiter, hatalmas Mars, 
kérlek benneteket, segítsetek megtalálnom S§Spartacust! 
Hamar! 


Spartacus a sátra előtt állt, a vállán takaróval. Ez volt a 
kedvenc napszakja: közvetlenül pirkadat előtt. Keleten az 
égboltot élénk rózsaszínűre festette a felkelő nap. 
Vékonyka füstcsikok szivárogtak a tüzekből, amelyek 
éjszaka nem aludtak el. Elég késő volt már, hogy világos 
legyen, de elég korán, hogy az emberek többsége még 
aludjon. A távolban egy öszvér iázott halkan az egyik 
társának. Ettől eltekintve csendes volt a hatalmas tábor. 

Spartacus gondolatai csakis egy irányba tartottak: 
Crassus és a légiói felé. Nem szívesen hátrált az ellenség 
elől, csata nélkül. Hátrálás? Ezt olyanok szokták tenni, 
akik vereséget szenvedtek. Spartacus ismét arra gondolt, 
bárcsak sikerrel járt volna, amikor megpróbálta megölni 
Crassust. Kiderült, hogy a fickónak van érzéke a 
taktikához. Három nappal korábban Spartacus örült, 
amikor az érkezésével megakadályozta, hogy Crassus 
tőrbe csalja Castus és Gannicus erőit. Ámde az ellenfele 
válasza másnap tönkretette minden örömét. 

Crassus lovasainak merész cselfogása — egymást követő, 


piszkálódó  — támadások, melyeket előre kitervelt 
viszavonulások követtek — elhitette Spartacus 
lovasságának parancsnokaival, majd magával 


Spartacusszal is, hogy Crassus egyidejűleg akar harcolni 
mind ellenük, mind a gallok ellen. Néhány mérföldön át 
sebbel-lobbal üldözték a római lovasokat. Fortély volt ez 
csupán, mely azt célozta, hogy Crassus teljes hadereje 
bevethető legyen Castus és  Gannicus ellen. Mire 


Spartacus rájött erre, már túlságosan is késő volt ahhoz, 
hogy visszafordítsa a seregét. Válaszd meg te a terepet, 
ahol harcolsz, és ne engedd, hogy megválasszák számodra, 
szólt a régi tantétel, és ő vallásos buzgalommal 
ragaszkodott ehhez. Köpött egyet. Negyven-egynéhányezer 
legionárius — tizenháromezer rabszolga ellen? Ilyen 
egyenlőtlen felállás csakis egyetlen eredményt hozhatott. 

Feltételezése helytállónak bizonyult, amikor az előző 
este néhány tucat túlélő bevánszorgott a táborába. A 
véres, elcsigázott embereket egyenes eléje hozták; a 
kicserepesedett szájukból hallotta az egész szomorú 
történetet. A gallok és katonáik elég szépen haltak meg, 
gondolta Spartacus keserűen. Mindhalálig harcoltak. Mi 
értelme volt? Mind halottak. Ha velem maradtak volna a 
bolondok, még mindig élnének. És nem csökkent volna a 
negyedével a seregem nagysága. 

Ekkorra már az egész serege értesült a megsemmisítő 
római győzelemről. A döbbenetes hír gyorsabban terjedt 
sátorról sátorra, mint a pestis, és mély hatással volt az 
emberek  moráljára. Ugyanez lesz igaz Crassus 
legionáriusaira, de fordítva. Immár keresik az alkalmat, 
hogy összecsaphassanak a katonáival, és jó okuk van erre. 
Amíg neki és az embereinek annyira rosszak az esélyeik, 
mint a galloknak voltak, ő, Spartacus, továbbra is 
óvakodik nyilt csatát vállalni Crassus ellen. Ha meg kell 
történnie, a terepnek megfelelőnek kell lennie. 
Máskülönben akár le is ereszheti a kezét. 

Megfontolást igényeltek további problémák is. Crassus 
közelsége és a sereg mozgásban tartásának kényszere 
folytán kevés rabszolga érkezett, hogy csatlakozzék 
Spartacushoz. Aztán ott volt Pompeius. Milyen hamar kell 
számolni a légióval? Legkorábban egy hónap múlva 
gondolta Spartacus komoran, de legfeljebb három 


hónapon belül. Nem sok. Aligha elég arra, hogy toborozzon 
és kiképezzen tízezer embert, nem is beszélve ötször 
annyiról. Egy tizenhat légió alkotta sereggel a rómaiak 
könnyedén levadásszák majd őket. Nem számít, hová 
megyünk. Ránk fognak találni. 

— Nem tudsz aludni? 

Spartacus meglepetten pillantott fel. 

— Carbo. Csak élvezem a csendet. Mit csinálsz te itt? 

— Nemigen tudtam aludni az éjjel, úgy döntöttem, hogy 
vadászni megyek. Meg akartam kérdezni, velem tartanál-e. 

— Máskor, talán. 

Carbo Spartacusra pillantott, majd elfordította a 
tekintetét. 

— Egyre csak az jár a fejemben, mi lesz, amikor 
megérkezik Pompeius. 

Igazából ezért van itt. 

— Sokkal rosszabbra fordulnak majd a dolgok, ez lesz. 

— Talán most kéne megütköznünk Crassusszal, mielőtt 
pompeius megérkezik? -— kockáztatta meg Carbo. 

— Lehetséges. De olyan harcmezőre van szükségünk, 
ami megfelel nekünk, és az utóbbi napokban nem sok ilyet 
láttam. Létfontosságú, hogy valami szűk hely legyen, ahol 
Crassus nem lenne képes a túlerejével bekeríteni 
bennünket. Vagy egy csapdaállításra alkalmas hely. Ez 
megtenné. 

Carbo nem tudta, hogyan mondja el, amin egész éjjel 
töprengett, ezért egyszerűen kibökte. Spartacus talán 
őrültnek fogja tartani, de muszáj megpróbálnia. 

— Brundisiumra gondoltál már? 

— Arra a városra délkeleten? 

— Arra. Amennyire tudom, nem különösebben jól védett. 
Nincs rá semmi szüksége. Könnyűszerrel be tudnánk 
venni. 


Spartacus összevonta a szemöldökét. 

— Miért tennénk ezt? Crassus körülzárna ott bennünket. 

— Brundisium Itália legnagyobb kikötővárosa. Nem 
tudom, hány hajó lenne kikötve a rakpartjánál, de sok. 
Pár ezer ember elszállításához bizonyosan elég, de lehet, 
hogy több is. Brundisiumból nincs messze Illíria, sőt 
Görögország sem. 

Spartacus agya zakatolni kezdett. Az Alpok túlságosan 
messze van, és az emberei onnan már visszahőköltek, 
viszont ez olyan hír volt, amire nem számított. Fontolgatta 
egy pillanatig. 

— Milyen messze van ide Brundisium? 

—- Nem tudom pontosan. Kétszáz mérföld, talán egy 
kicsivel kevesebb? Egyenesen lefelé kell tartani a Via 
Appián, ami csak félnapi menetelésre van innen. Tíz nap 
alatt odaérhetünk. 

Ariadné hangja hallatszott. 

— Hová érhetünk tíz nap alatt? 

Spartacus az ajkához emelte az ujját, és közelebb intette 
Ariadnét. Gyorsan beavatta az elhangzottakba. A felesége 
arca felderült. 

— Gondolod, hogy meg tudjuk csinálni? 

-— Nem látom be, miért ne. 

— Mi lesz Crassusszal? - kérdezte Ariadné óvatosan. — A 
lovassága úgy követ bennünket, mintha az életük múlna 
rajta. 

- Tud minden lépésünkről - ismerte el Spartacus. — Úgy 
veti majd utánunk magát, mint vadászkutya a nyúl után, 
ha gyanút fog, hogy mire készülünk. - Spartacus szeme 
csillogott. — Gyorsan kell cselekednünk. Az első rohammal 
be kell venni a várost. 

— Előrelovagolhatnék Navióval, hogy lássuk, nem akad-e 
az egyik kapunál megvesztegethető őr - ajánlotta Carbo. — 


Ha nem válik be, átvethetünk köteleket a falon éjszaka a 
támadók számára. 

— Derék ember vagy, Carbo. 

Ariadné egyetértőn mormogott, és Carbo elpirult a 
büszkeségtől. Kalapáló szívvel nézett a vezérére. Hogyan 
dönt Spartacus? 

— Rendben van. Délkeletnek vesszük az irányt. - 
Ariadné halkan felsikoltott örömében, mire Spartacus 
figyelmeztetőn felemelte az ujját. — De ha menet közben 
megfelelő hely kínálkozik, csatát vállalok. Lehetséges, hogy 
ebből az ötletből nem lesz semmi, és Pompeius légiói 
hamarosan ideérnek. Ha legyőznénk Crassust, mielőtt 
egyesülnének, szépen megcsappanna az ellenségeink 
létszáma. Ráadásul ezáltal nagyobb esélyünk lenne, hogy 
elérjük Brundisiumot, és lehetőleg az egész sereget 
kijuttassuk, ne csak egy részét. — Spartacus Carbo vállára 
csapott. — Köszönöm. 

Carbo elmosolyodott. Kockázatos volt a dolog, de végső 
soron kiutat jelentett a szorult helyzetükből. 


Két nappal később Spartacus kezdte úgy érezni, hogy 
végre fény látszik az alagút végén. Baj nélkül elérték a Via 
Appiát, az első éjszakán egy völgyben vertek tábort, melyet 
egy sebesen áramló folyó szelt ketté. A következő délután 
azt a hírt kapta, hogy a nyomukban haladó római lovasok 
egyre közelebb húzódnak az utóvédjéhez. Megragadta az 
alkalmat, hogy ismét szembeszálljon az ellenséggel. A 
lovasságát a tőlük jobbra húzódó, erdő borította 
magaslatok közé küldte, és a menetoszlop végére ment. 
Nagyjából egy órával később meghallotta a magányos 
kürtszót a fák vonala felől, valamelyes távolságra a római 
lovasok mögül. Ez volt a jel a leghátul lévő cohorsok 


számára, hogy forduljanak meg, és helyezkedjenek 
harckészültségbe. 

Ahogy az ellenséges lovasok megtorpantak, azt fontolva, 
mit is tegyenek, előrontott a fedezékből Spartacus 
lovassága. A rajtaütés hatalmas sikert hozott. A 
rabszolgák lovasai démonok módjára harcoltak, bosszúra 
éhesen azért, ami Castusszal, Gannicusszal és az 
embereikkel történt. A rómaiak súlyos veszteségeket 
szenvedve iszkoltak el a csatatérről. A sebesültek egyike 
volt az egyik parancsnokuk, aki szerencsésnek mondhatta 
magát, hogy életben maradt. Crassus rádöbbent, hogy a 
skorpió még mindig képes nagyot csípni, gondolta 
Spartacus roppant elégedetten. Azóta nem látott 
ellenséges felderítőket vagy lovasokat. A légiók továbbra is 
követték, de biztonságos távolból. 

Spartacus elvigyorodott. Crassus egyelőre semmiképp 
sem tud a szándékáról, hogy Brundisiumhoz vonul. Carbo 
és Navio két nappal korábban indultak el lóháton, 
mindketten egy-egy tartalék lóval. Mivel az utóbbiak 
nemkívánatos figyelmet keltettek volna - rendes 
körülmények között csak hivatalos hírvivők vagy lovas 
katonák közlekedtek így -, sötétben utaztak, és nappal 
elrejtőztek. Egy kis szerencsével két héten belül hírt 
hozhattak Spartacusnak. 

Mindeközben délnek vezethette a seregét. Nem gyors 
tempóban, hiszen ez felkeltette volna Crassus 
gyanakvását, hanem ráérősebben, napi tizenöt-húsz 
mérföldet megtéve. Ez viszont azt is jelentette, hogy ha 
csatára kerülne sor, az emberei pihentebbek lesznek, mint 
ha erőltetett menetben vonulnának. A katonáknak 
fogalmuk sem volt Spartacus szándékáról. Egbeót, 
Pulchert és néhány másik magas rangú tisztjét beavatta, 
de a többiek azt hitték, hogy további készleteket keresnek. 


Spartacus nem akart ismét olyan reakciót, mint amikor 
azt indítványozta, hogy keljenek át az Alpokon. Ahhoz, 
hogy legyen esély a terve megvalósítására, a seregnek 
pontosan az ő akarata szerint kellett cselekednie. 

Ha elkerülik az összeütközést Crassusszal Carbo 
visszatéréséig, majd akkor beszél az embereivel. Szó sem 
fog esni a korábbi fegyvertényeikről, csak azt fogja erősen 
hangsúlyozni, hogy tizenhat légióval kell hamarosan 
szembenézniük. Ha ez nem győzi meg a kutyákat, hogy 
elhagyják Itáliát, gondolta Spartacus, akkor semmi. 

Ha viszont alkalom kinálkozna, hogy megküzdjön 
Crassusszal, Brundisiumról csak utána fog beszélni. 
Ámde, ahogyan az Alpoknál, egy friss győzelem talán 
megnehezítheti, hogy megnyerje magának a katonáit. 
Spartacus úgy ítélte meg, hogy a többség meg fogja érteni 
a józan érveket. Amikot a légiók két hónapra a 
csizmaorrba szorították őket, nyilvánvaló jelzést kaptak 
arra nézvést, mi történhet velük. Nem mintha Spartacus 
azt tervezte volna, hogy felhagy a Róma elleni harccal — 
korántsem. Folytatódhat a háború Illíriában, azután pedig 
Trákiában. A szülőföldjén. 

Miután látta, miként reagáltak a katonái a hegygerincen 
elszenvedett, első  vereségükre, Spartacus kezdett 
sóvárogni Trákia és a saját fajtája után. Az a súlyos 
kudarc - az első, ami kijutott nekik - elegendő volt a 
többség önbizalmának megingatásához. Igen, korábban 
tízezrével sereglettek hozzá. Az utóbbi időben nem. Igen, 
nemrég megnyert egy újabb csatát a rómaiak ellen, de 
ezek nem háborúra születtek, eltérően tőle és az övéitől. 
Így is nagy elkötelezettséget érzett irányukban, de a trák 
törzsek jobban hozzá vannak szokva a Róma elleni 
harchoz. Bár sokukat leigázták, továbbra is ég bennük az 
idegen betoladókkal szembeni gyűlölet. Spartacus ismét 


tűzzé akarta szítani ezt a parazsat. A népe szenvedélyes 
ragaszkodása a függetlenséghez hátráltatni fogja az 
egyesítésüket, de hát rosszabb volna ez, mint a kényszerű 
vesződés a Castus- és Gannicus-félékkel? 

A lehetőség most jobbnak tűnt, mint itt szembeszállni 
még nagyobb seregekkel. Ha távozik, Róma továbbra is 
bosszút akar majd, de Spartacus nem tartotta 
valószínűnek, hogy tizenhat légiót küldenének utána. 
Néhányat talán, de azokat el tudja intézni. 


Újabb két nap telt el hasonló módon. Spartacus serege 
akadály nélkül vonult délkeletnek. A rómaiak nem 
próbálkoztak közelebb kerülni hozzájuk, amiből Spartacus 
arra következtetett, hogy Crassus nem jött rá, hogy esetleg 
Brundisium felé tart. A terep változása azonban 
hamarosan arra kényszerítette Spartacust, hogy akarata 
ellenére színt valljon. A Via Appia kiért az Appenninek 
árnyékából, és mezőgazdasági jellegű vidéken kanyargott 
tovább, közeledve a keleti tengerparthoz. Miután 
eltávolodott a hegyek oltalmából, Spartacus szándéka csak 
egy gyengeelméjű számára nem lett volna nyilvánvaló. 
Dühítő módon legalább egy hét volt még hátra Carbo és 
Navio viszatéréséig. Nem tetszett a dolog, de választania 
kellett, hogy folytatja az útját a tenger felé, vagy pedig 
kerülőt tesz a páros érkezése előtt. 

Hogy könnyebb legyen döntést hoznia, a sereg 
előőrséhez vágtatott a csődörével, ahonnan könnyebben 
beláthatta a terepet. Atheas és Taxacis kétfelől közrefogva 
kísérték, és még csak meg sem izzadtak futás közben. A 
két tetovált férfi tudott lovagolni — melyik szkíta ne tudna? 
-, ám a hegygerincen vívott csata óta kevés volt a ló, és 
nekik nem jutott. 


Az itteni majorságok nem voltak olyan nagyok, mint a 
campaniai és lucaniai latifundiumok, mindazonáltal 
megkapóak voltak. A hegyek alacsonyabban lévő lejtőit 
mesterséges teraszokká alakították, és az így létrejött 
vízszintes földdarabokat olajfák ezreivel ültették be. Jó 
részük egészen az útig ért; a fák jellegzetes, szürkészöld 
lombkoronája eltakarta a talajt. Spartacus örült, hogy 
felderítőket küldött ki őrjáratozni a sereg elé, hiszen a 
sűrűn növő fák között könnyű lett volna lesből rajtuk ütni. 

Szőlők és gabonatáblák ugyancsak bőven akadtak, de a 
takaros sorokban álló szőlőtőkék és az alacsony búza nem 
nyújtott semmilyen fedezéket az ellenségnek. Kevés falu 
akadt a környéken; az emberek többsége majorságokban 
élt. Spartacus átnézette a katonáival a házakat és 
melléképületeket,  legfőképpben élelem reményében. 
Minden juh- és kecskenyájat, minden marhagulyát, amit 
találtak, össze kellett terelniük és a sereghez kellett 
hajtaniuk. Össze kellett szedniük még a szárnyasokat is. 
Semmit sem hagyhattak hátra, minden ellenállást halálos 
eréllyel törhettek le. 

Spartacus nem érzett lelkifurdalást a gazdák miatt, 
akiket megfosztott a  megélhetésüktől, és  éhezésre 
kárhoztatott. Nem aggódott ama csökönyös egyének miatt 
sem, akik nem voltak hajlandók lemondani a javaikról, és 
megölették magukat, miközben a feleségük és a lányaik 
csoportos erőszak áldozatai lettek. Korábban igyekezett 
odahatni valamennyire, hogy minél kevesebb atrocitásra 
kerüljön sor, de most nem. Rómának feltett szándéka 
elpuszítani őt, tehát ő mindent megtesz, hogy a lehető 
legtöbbet ártsa neki és a népének. Amellett, amit az 
emberei csináltak, csupán csekély ízelítő volt azok 
számára, akik közül többeknek az az apái, fivérei és fiai 
ugyanezt cselekedték Trákiában. Egyfajta megtorlás. 


Mire a nap a pályája tetőpontjára ért az égbolton, 
kellemesen meleg lett. Pacsirták röpködtek a levegőben, 
énekük örömteli módon lépett átmenetileg az út kövezetén 
koppanó lópaták hangját és a szegecses szandálok 
ezreinek súlyosabb lépteit. A férfiak dévaj dalokat 
ordítottak, egyik verssszakot a másik után, egy fiatalember 
nemi hajlamairól, aki Leszbosz szigetén élt, meg egy 
kereskedő kielégíthetetlen — feleségének szokásairól. 
Spartacus, miközben fél füllel hallgatta őket, azt 
fontolgatta, félretegye-e a zsákjában lévő sajtdarabot, 
avagy egye meg most, amikor az út fölött lebegő párában 
két lovast pillantott meg. Porfelhő úszott mögöttük a 
levegőben, jeléül annak, hogy vágtában közelednek. 

A lovastiszt, aki Spartacus mellett léptetett, ugyanakkor 
vette észre őket. 

— Ki lehet az, uram? 

— Jó kérdés. 

Spartacusék  közeledtének híre minden forgalmat 
megszüntetett a Via Appián. Immár csak egy-egy rabszolga 
jött rajta időnként, azzal a céllal, hogy csatlakozzék 
hozzájuk. De rabszolgák általában nem közlekednek 
lóháton. Az sem volt valószínű, hogy a lovasok római 
hírnökök. Korábban nem próbáltak tárgyalni vele a 
szemetek. Miért most tennék meg? 

— Szerintem Carbo meg Navio lesznek azok - mondta 
Spartacus összevont szemöldökkel. 

A tiszt kihallotta hangjából a dühét, és nem válaszolt. 

Spartacus feszültsége fokozódott, ahogy a lovasok 
közelebb értek. Alig bírta ki, hogy ne vágtasson eléjük, de 
ez olyan látszatot keltett volna, mintha pánikban lenne. Ki 
más lehetne az? Spartacus agya zakatolva vette sorra 
Carbóék korai visszatérésének lehetséges magyarázatait. 
Hacsak nem növesztettek szárnyakat a lovak, nem volt 


idejük megjárni az utat Brundisiumig, és vissza. 
Lehetséges, hogy útonállók támadtak rájuk, és 
elveszítették a tartalék lovaikat? 

Spartacus végül előreösztökélte a hátasát, eltávolodva a 
lovasai első sorától. Tanúk nélkül akarta hallani a 
beszámolójukat. Csak a szkíták ügettek mellette. Közel 
érve jól kivehető volt Carbo és Navio csüggedt arckifejezése 
és a lovak véknyán tajtékzó verejték. Spartacus gyomra 
fájdalmasan összerándult, de ő azért mosolygott 
üdvözlésképpen. 

— Magasságos istenek, a lovaitok biztosan Pegazus 
vérvonalából valók! Vagy pedig Brundisium közel sincs 
annyira messze, mint gondoltátok. 

Carbo és Navio gyorsan egymásra pillantottak. 

— Nem jutottunk el egészen Brundisiumig - mondta 
Carbo. 

— Miért nem? 

Bár legszívesebben kiabált volna, Spartacus ügyelt rá, 
hogy könnyed maradjon a hangütése. 

—- Két nappal ezelőtt egy olajfaligetben hagytuk a 
lovakat, és bementünk egy út menti fogadóba a közelben 
egy kis borért — mondta Navio, és bűntudatos pillantást 
vetett Spartacusra. — Tudom, hogy azt mondtad nekünk, 
kerüljük a nyilvános helyeket, de mindketten eltikkadtunk 
a szomjúságtól. 

—- Úgy tűnik, mintkettőtöknek megvan az az átkozott 
szokása, hogy megszegjétek a parancsaimat - csattant fel 
Spartacus. — Azt ajánlom, valami jó hírt hozzatok. 

— Nem jó, uram, szörnyű hír - felelte Navio. 

Spartacus megmerevedett. 

— Folytassátok! 


— Volt a fogadóban egy hivatalos hírnök. Azt mondogatta 
mindenkinek, aki figyelt rá, hogy mindenáron meg kell 
találnia Crassust. 

Carbo habozott. 


— Miért? 
— Lucullust visszahívták Trákiából - mondta Carbo 
halkan. - Máris átkelt a légióival a hegyeken, és 


Épriroszban jár. Eléje küldtek oda egy flottányi hajót. 

Mintha megállt volna az idő. Spartacus élesen érzékelte, 
hogy a lova táncol alatta, hogy a nap letűz az arcára, hogy 
odafent pacsirták trilláznak. Carbóék visszatérésének 
lehetséges okait latolgatva erre nem számított. 

— Hány katona? 

— Attól függ, hogy Lucullus a teljes seregét hozza-e vagy 
sem. Hat légiója van, közülök kettő máris partra szállt. 
Úgy tűnt, a hírnök azt gondolja, hogy egyet hátrahagy 
helyőrségként Trákia bizonyos részein. 

Még hat légió. 

— A többiek mikor érkeznek? 

- A hírnök nem tudta biztosan. Két légió nyilván sokkal 
közelebb van, mint a többi. Ők egy héten-tíz napon belül 
érkeznek. A maradék nagyjából egy hónapon belül fog 
hajóra szállni. 

Spartacusnak kedve lett volna elátkozni a Pantheon 
összes istenét. Ilyen kegyetlenül még soha nem tréfálta 
meg az élet. Mit követett el, amivel rászolgált erre? Fogát 
csikorgatva tartotta féken az indulatait. Nem volt értelme 
az isteneket sértegetni, még ha ők küldték is rá ezt a bajt. 
Szerencsével még visszanyerheti a kegyüket, márpedig 
nem úgy néz ki, mintha nem lenne szüksége minden 
lehetséges segítségre. 

— Megöltétek a hírnököt? 


— Meg akartuk - mondta Navio -, de értelmetlennek 
tűnt. Elmondta, hogy ő az egyik a négy hírnök közül. 
Külön-külön küldték el őket, hogy Crassus bizonyosan 
megkapja a hírt. 

—- És ha esetleg rajtakaptak volna bennünket, akkor te 
nem tudtad volna meg a hírt - tette hozzá Carbo. 

A fenébe a következményekkel! Én azért megöltem volna 
a hírnököt. Spartacus vett egy mély levegőt, majd kifújta. 
Ezt csak dühében gondolja. Kelet felé meredt, a tenger 
irányába, és elképzelte, hogy látja a napfényben szikrázó 
hullámokat és az utóbbiakon ringatózó, lehorgonyzott 
hajókat. Elhessegette a képet, és ismét Carbo meg Navio 
felé fordult. 

— Crassus már alighanem meg is kapta a hírt. Ha nem, 
meg fogja kapni ma vagy legkésőbb holnap. 

Carbóék keserves ábrázattal bólintottak. 

— Nincs értelme továbbmenni Brundisium felé. Tudván, 
amit tud, Crassus  megkettőzött tempóval vonulna 
utánunk. Mihelyt utolér bennünket, arra fog törekedni, 
hogy nyilt terepen csatára kényszerítsen. Még ha sikerülne 
is valahogy egérutat nyernünk előle a parthoz vezető úton, 
végig üldözne bennünket. Úgy érkeznénk meg, hogy ott 
lenne a sarkunkban, velünk szemben meg ott lenne 
Lucullus két, sőt talán négy légiója. Nem jó dolog a 
kalapács és az üllő közé kerülni. 

Carbo és Navio egymásra pillantottak. Mióta elindultak, 
erről beszéltek, erről vitatkoztak. 

— Mit tehetünk? - kockáztatta meg Carbo. 

—- Csak egyetlen istenverte választásunk maradt - 
mondta Spartacus rekedten. — Megfordulni, és megint a 
hegyek felé venni az irányt. Muszáj találnunk egy alkalmas 
helyet, ahol megütközhetünk Crassusszal, méghozzá 


gyorsan. . Ha legyőztük, próbát tehetünk ismét 
Brundisiummal, és útközben oda szétverhetjük Lucullust. 

A hegygerincen elszenvedett vereséget nem számítva, 
gondolta Carbo, Spartacus mindig győzelemre vezette őket. 
Miért változna ez most meg, még ha félelmetesen rosszak 
is az esélyeik? 

—- És Pompeius? - kérdezte Navio. 

— Egyszerűen a földre kell tapasztanunk a fülünket, 
hogy meghalljuk, ha közeledik. Szerencsénk, hogy Crassus 
valószínűleg Pompeius segítsége nélkül akar megküzdeni 
velünk. Ha tudok valamit a mocsokról, hát azt tudom, 
hogy dölyfös. Magának akarja majd a dicsőséget. Igen, 
végül össze fog állni a többi hadvezérrel, rákényszerül 
majd. De ha sikerül két lépéssel előtte maradnunk, jól 
megleszünk. 

Spartacus fürkész pillantást vetett Carbo és Navio 
arcára, véleménykülönbség jeleit keresve. Nem látott ilyet. 
Carbo szemében félelem árnyékát látta, amire számított, 
de az ifjú római eltökélten bólintott. Navio éppoly 
lelkesnek tűnt, mint mindig, ami szintén nem lepte meg. Ő 
nem akart mást, csak bosszút állni a megölt 
családtagjaiért. Olyan sóvárgás volt ez, amelynek csak 
akkor szakad vége, ha Navio, vagy a Köztársaság uralma 
alatt élő valamennyi római meghal. Vajon melyik 
következik be előbb?, tűnődött Spartacus. 

Ugyanezen tűnődött önmagát illetően is. 


Tizennyolcadik fejezet 


A Siarus felső folyásának völgyében, 
Paestumtól északra 


Az égbolt még tele volt csillagokkal, amikor Spartacus 
magas rangú tisztjei gyülekezni kezdtek a sátra előtt. Halk 
morajukat hallva a trák összerezzent a bölcső mellett, de 
nem lépett odébb. Nehéz volt levennie a szemét az alvó 
fiáról. Maron, a pihés, szépséges fejével, a szájába illesztett 
hüvelykujjával maga volt a megtestesült ártatlanság. 
Maradjon sokáig ilyen!, gondolta Spartacus. Amíg az élet 
meg nem változtatja. Meg nem keményíti. Megcsókolta a 
jobb keze első két ujját, és végigsimított velük Maron 
homlokán. Aludj jól, kisfiam! Később visszajövök hozzád. 

Már teljesen fel volt öltözve. Tunikát, bélelt ujjast, 
mellvértet és szegecselt szandált viselt. A vállán átvetett 
kardszíjon lévő hüvelyben, bal oldalon lógott a sicája. A 
derekán, bőrövre erősített tokban tőr volt. Spartacus 
lenyúlt a fekhelyénél álló zsámolyhoz, és felvette a frigiai 
sisakját. 

— Búcsúzás nélkül akarsz távozni? 

Spartacus meglepetten pillantott Ariadnéra. 

— Azt hittem, alszol. 

A papnő bosszúsan fújtatott egyet. 

— Imádkozással töltöttem az éjszakát. A mennyezetet 
bámulva. Vagy téged. 

Valójában aludt egy keveset, de a fejét ismét a keresztre 
feszített emberek képei töltötték meg. Nem szándékozott 


ezt szóvát tenni, sem most, sem soha. Csak a zabolátlan 
képzelete szüleménye az egész. Add, hogy ne legyen több 
ennél, Dionüszosz! 

— Engem? - kérdezte mulatva Spartacus. 

— Miért ne tettem volna? Jóképű férfi vagy. — Ariadné 
felnyúlt, és követte az ujjával Spartacus állának vonalát. — 
Ezt gondolom az első pillanattól, amikor megláttalak. 
Amikor megmentettél Kotüsz embereitől. 

— Mintha ezer év telt volna el azóta. - Reménytelen 
vágyódás csengett Spartacus hangjában. - De úgy 
emlékszem az arcodra, mintha tegnap történt volna. 
Csodaszép voltál. És még mindig az vagy. 

-Ne így menj el! - mondta Ariadné, igyekezvén 
palástolni a hangja érzelmességét. 

— Visszajövök, amikor befejeztem a megbeszélést a 
tisztekkel. 

Ariadné bólintott, és örült, hogy a félhomályban nem 
látszanak a szeméből áradó könnyek. 

Spartacus, hóna alatt a sisakjával, pajzsát a kezében 
tartva kilépett a sátorból. Ismerős  reakcióképpen 
összeszorult a gyomra. Hasonló érzés volt, mint amikor 
előbukkant az alagútból a gladiátorarénában. Azzal 
szembesült, hogy egyetlen ellenfél helyett Egbeo, Pulcher, 
Navio és Carbo várnak rá. Mind a négyen harchoz voltak 
öltözve. Gomolygott a leheletük fölöttük a hideg levegőben, 
és toporogva igyekeztek felmelegedni. Ordítozó nézőkkel 
teli padsorok helyett egy hatalmas hegytömb fekete 
körvonalai magasodtak a háttérben. 

Miután majdnem egy héten keresztül vonultak északra 
és nyugatra, annak tudatában, hogy Crassus a sarkukban 
jár, Spartacus örült, hogy rátalált erre a völgyre. Mindkét 
oldalról hegyek határolták. Keleten a Spartacus mögötti 
fennsikhoz vezető meredek lejtő, nyugaton a nem kevésbé 


magas, ám hullámzóbb hegyvonulat. A völgy alján a 
silarus folyó kanyargott nyugatnak, Campania part menti 
síksága felé. Itt termékeny volt a föld. Majorsági épületek 
pettyezték az olajfaligetek és gabonatáblák tagolta vidéket. 
A folyónak ezen az oldalán meglehetősen nagy nyilt 
területet kizárólag búzatermesztésre használtak. Ez vonta 
magára Spartacus figyelmét, amikor két nappal korábban 
a hegytetőről szemügyre vette a terepet. Nem volt túl sok 
sik vidék, Spartacus nagyjából két mérföld szélességűre 
becsülte. Elég széles volt ahhoz, hogy a csapatai 
felfejlődjenek, de nem kínált teret Crassus légiói számára, 
hogy átkarolják őket. Spartacus lovassága 
hatékonyságának korlátot szabott, de ezen nem lehetett 
segíteni. Az idő nem nekik dolgozott, ezért ezzel a 
csatatérrel kellett beérni. 

Nem voltak itt hosszú ideje, amikor a római felderítők 
rájuk találtak. Csak még egy éjszaka és egy nap kellett 
ahhoz, hogy a legionáriusok is megjelenjenek. Az ellenkező 
irányból közeledtek Spartacus seregéhez: a nyugatra 
húzódó völgyből vonult elő a kígyózó menetoszlop, 
amelynek öt óra kellett a teljes megérkezéshez. Kezdettől 
fogva világos volt, hogy Crassus roppantul szeretne 
megütközni. Ahelyett, hogy természetes sorompónak 
használta volna a Silarust, előbb a lovassága, majd a 
legionáriusai gázoltak át a folyómedren. A parton vertek 
tábort, a szélén annak a nyílt terepnek, amely Spartacus 
embereinek sátrai felé vezetett. A provokatív húzás a 
keletre nyíló kivételével elzárt minden visszavonulási 
útvonalat. Attól eltekintve, hogy nem támadott azonnal, 
Crassus a lehető legkihívóbb magatartást tanúsította. 

Spartacus halkan mormogva üdvözölte a tisztjeit, akik 
feszülten biccentettek neki válaszul. Arról már döntést 
hozott, hogy Egbeo fogja vezetni a bal-, Pulcher pedig a 


jobbszárnyat. Navio vele lesz középen. Carbo Ariadnéval és 
Maronnal marad, ami korábbi alkalmakkor is a feladata 
volt. 

— Láttak az őrök valamit éjszaka? 

Úgy rendelkezett, hogy jóval a saját vonalaikon túl is 
legyenek őrszemek, hátha Crassus valami trükkel 
próbálkozna. 

— Mostanáig nem történt semmi, uram - jelentette 
Pulcher. 

Spartacus a kovács arcára meredt. 

— Mit láttak? 

— Túl sötét volt ahhoz, hogy lássák, uram. De ásás zaját 
hallották. 

— Hol? 

— Crassus táborának két vége előtt, uram. 

— Biztosan árkokat ásnak a rohadékok, hogy ne tudjon 
támadni a lovasságunk. 

- Én is így gondoltam, uram - válaszolta Pulcher a 
homlokát ráncolva. 

— Ebben az esetben csakis egy dolgot tehetünk. 

Az emberei szótlanul meredtek rá. 

— Most támadunk.  Megzavarjuk a katonákat az 
ásásban. Ha a Lovas megsegit, kénytelenek lesznek 
befejezetlenül otthagyni az árkokat. Egbeo, tudod vállalni 
a balszárnyat, ugye? 

A trák gyűrött arcán mosoly terült szét. 

— Szíves örömest! 

— Pulcher, tiéd a jobbszárny. 

— Természetesen. 

— Hány embert viszünk? - kérdezte Egbeo. 

— Mindkét szárnyon hat-hat cohors elég lesz. Ha többen 
lennének, nem hallanák a parancsaitokat. A biztonság 
kedvéért vigyetek mindketten néhány kürtöst is! 


Szorítsátok hátra a rómaiakat, el az árkaiktól! Amikor 
ezzel megvagytok, vonuljatok vissza! Addigra készen áll 
majd a sereg többi része! Mielőtt indultok, ne feledjétek 
utasítani a tisztjeiteket, hogy állítsák készenlétbe az 
embereiket! Végül pedig küldjétek hozzám a lovasság 
parancsnokait! Na, mire vártok? 

Egbeo és Pulcher széles vigyorral elsietett. 

— Mi hol legyünk, uram? - kérdezte Navio. 

— Te velem maradsz, éppen középen. 

Navio elmosolyodott. 

— Megtisztelsz vele. 

Spartacus pillantása Carbóra siklott. 

— Leghűségesebb emberem. 

Carbo gyomra összerándult. Sejtette, hogy mit fog 
mondani Spartacus. 

— Azt akarom, hogy te maradj hátul vigyázni Ariadnéra 
és Maronra. Ma nehezebb és elkeseredettebb harcnak 
nézünk elébe, mint bármelyik korábbi csatában, amit 
megvívtunk. Ha rosszul alakulnának a dolgok... 

— Hagyj hátra valaki mást! — vágott közbe Carbo. - Én 
nem csinálom! Ezúttal nem! 

Spartacus szeme résnyire szűkült. 

— Parancsba adhatom, hogy tedd meg! 

— De nem fogod - válaszolta Carbo indulatosan. 

— Miért nem? 

— Mert Crassus tette tönkre a családomat. Ő az oka 
annak, hogy a szüleim Varus házában kötöttek ki. Ő a 
felelős a halálukért! Róma óta most lesz rá először 
lehetőségem, hogy megöljem. Lehet, hogy soha többé nem 
lesz rá esélyem, és ezt most nem fogod elvenni tőlem. 

Spartacusra meredt. Félt, de nem volt hajlandó 
visszakozni. Navio ide-oda kapkodta a tekintetét kettejük 
között. 


— Nocsak, nocsak - mondta Spartacus. - A kiskakas 
végül a sarkára áll! 

Carbo felszegte az állát, és felkészült, hogy Spartacus 
leteremti, megbünteti, vagy akár elzavarja. 

— Rendben van, harcolhatsz. Ki vagyok én, hogy útjába 
álljak egy ember bosszúvágyának? Annyit kérnék, hogy ne 
Egbeónál és a cohorsoddal legyél, hanem középen, velem 
meg Navióval. Megteszed ezt? 

Carbo torkát elszorította a hirtelen elérzékenyülés. 

— Megtisztelsz vele. 

—- Rendben. Legjobb lesz, ha felkeltjük az embereket, 
nem? Azt akarom, hogy két órán belül az egész sereg 
legyen harcra kész. 

— Igenis, uram! 

Carbo sietősen visszavonult.  Elképesztette, hogy 
Spartacus ilyen könnyen engedett. A parancsainak 
teljesítése mellett az is roppant fontos volt, hogy elmondja 
Arnaxnak, mit tegyen, ha balul ütnének ki a dolgok. Navio 
követte, ide-oda lépegetve a sátrak sűrű sorai között. 

Spartacus figyelte, amint távolodnak. Keletre pillantott, 
ahol gyorsan világosodott az ég alja. Elérkezett a pirkadat. 
Előbb Atheas, majd Taxacis szemébe nézett. 

— Minthogy Carbo kiesett, szívesen megkérnélek téged 
Taxacis, hogy vigyázz Ariadnéra Atheasszal, ha a dolgok 
rosszul alakulnának. Jobban érezném magam, ha 
tudnám, hogy mindketten mellette vagytok, de azt hiszem, 
te túlságosan feltűnő lennél. 

Taxacis mosolyra húzta a száját, és az arcán meg a 
karján lévő tetoválásokra mutatott. 

— Ezeket... észrevenni. 

— Ami nem lenne a legszerencsésebb Ariadné és a baba 
szempontjából. Minél kisebb a feltűnés, annál jobb. 
Megkérek majd valaki mást. 


Aventianust, a sebhelyes arcú rabszolgát, gondolta 
Spartacus. Ő rendes, megbízható fickónak tűnik. 

— Amúgy sem... akarok harcból kimaradni — mormogta 
Taxacis. 

— Helyes. De először is kerítsetek elő egy Aventianus 
nevezetű ember, aki Navio cohorsában van, azt hiszem, és 
hozzátok ide! 

Letette a sisakját és a kardját, majd lehajolt, és 
visszalépett a sátorba. 

— Mit terveltél ki? — kérdezte Ariadné suttogva. 

Ébren volt, teljesen felöltözve. 

— Gyönyörű vagy. —- Spartacus még a gyér fényben is 
látta, hogy a felesége elpirul. — Tényleg! 

Ariadné hánykolódott az érzések között: rettegett, hogy 
talán nem látja viszont többé Spartacust, és büszke volt 
arra, amit az tenni készült. 

— Csitt! Mondd el a tervedet! 

Spartacus beszámolt neki a rómaiak árkairól. 

—- Abban reménykedem, hogy vissza tudjuk szorítani a 
szemeteket. Ha Egbeónak és Pulchernek sikerül ez, 
továbbra is hasznavehető lesz a lovasság. Amíg a fősereg 
készülődik, ide-oda cikázhatnak, akár a szúnyogfelhők, 
bőszíthetik a legionáriusokat, és megakadályozhatják, 
hogy rendesen felfejlődjenek. Rájuk ijeszthetnek egy kicsit. 

— Aztán előrenyomultok? 

Spartacus bólintott. 

— Az első rohamunk lesz a döntő. Majdnem mindig így 
szokott lenni. A lovasság megdolgozza majd a szárnyaikat, 
és remélem, hogy egészen a folyóig szorítjuk hátra a 
rohadékokat. Akkor fognak megtörni, és kezdetét veszi 
majd a mészárlás. - Hirtelen Ariadnéra mosolygott. — 
Visszatérek sötétedés előtt. 


Ariadné kényszerítette magát, hogy ő is mosolyogjon, de 
legszívesebben sírva fakadt volna. Azt hitte, soha nem fog 
olyan férfit találni, akit szeretni tud, de aztán találkozott 
Spartacusszal. Most, mindazok után, amin 
keresztülmentek, lehetséges, hogy itt a vége. Roppant 
fájdalmat érzett, de erőt vett magán, és megszólalt. 

— Mi történik, ha nem jössz vissza? 

Spartacus egyenesen a szemébe nézett. 

- Tudd, hogy harc közben haltam meg! És elölről 
kaptam valamennyi sebemet. 

Ariadné végül felzokogott. Spartacus felé mozdult, aki a 
karjába zárta. 

- Nem akarom, hogy elmenj. 

— Muszáj, Ariadné, te is tudod. Ez életem legfontosabb 
csatája. Az embereimnek szükségük van rám. 

Az embereid, mindig a nyavalyás embereid! Ariadné 
tombolni tudott volna. Mi lesz velem és Maronnal? De nem 
szólt egy szót sem. Nem lett volna semmi értelme. 

Hosszú csend telepedett közéjük. Örömüket lelték 
egymás testének melegében, egymás  lélegzetének 
ritmusában. 

Nagy Lovas, imádkozott Spartacus, kérlek, vigyázz 
Ariadnéra és a fiamra, kiváltképpen, ha elesnék ma. 
Dionüszosz, oltalmazd ezt az asszonyt, hűséges papnődet 
és a gyermekét, aki megtanul majd a te útjaidon járni! 

Ariadné hasonló buzgalommal fohászkodott. Nagyon is 
hamar érezte, hogy Spartacus elengedi az öleléséből. 
Lesújtottan húzta le a férfi arcát a sajátjához, és 
megcsókolta. 

— Gyere vissza hozzám! 

Spartacus elmosolyodott, gyengédebben, mint Ariadné 
emlékezete szerint bármikor. 


— Visszajövök, ha tudok. Esküszöm. Atheas és egy 
Aventianus nevű férfi fog itt vigyázni rátok. Ha a csata 
rosszul alakulna, biztonságba visznek téged és Maront. Ha 
takarékos vagy, sok évre elegendő pénzzel teli zsákok 
vannak a tartalék ruháim alatt. 

Ariadné bólintott. Képtelen volt megszólalni. 

Spartacus a kiságyhoz lépett, majd felvette Maront, aki 
összerezzent és felébredt. A szemét dörzsölte, és 
nyújtózkodott. Spartacus magához ölelte a karjával, és pár 
pillanatig ide-oda ringatta a fiát. Maron hamar 
megnyugodott. 

— Légy erős és egészséges, ha felnősz! Tisztelt anyádat és 
az emlékemet! Ne feledd, hogy Róma az ellenséged! Tudd, 
hogy én mindig vigyázni fogok rád! 

Átadta Maront Ariadnénak. Könnyek szivárogtak a 
papnő lehunyt szemhéja alól ahogy Spartacus 
mindkettejüket magához ölelte. Ariadné nem nyitotta ki a 
szemét, amikor elengedte őket, mert nem lett volna képes 
végignézni a távozását. Ehelyett Maron vállgödrébe temette 
az arcát, eltöltekezve a gyermeke illatával. 

— Az istenek legyenek veled, feleségem! 

Rémület hasított Ariadnéba. Nem akarta, hogy 
Spartacus utolsó emléke az legyen róla, hogy nem nézett a 
szemébe, ha esetleg bekövetkezne a rettenetes eshetőség, 
és nem térne vissza. És nem is akarta anélkül elengedni, 
hogy utoljára még egyszer ne lássa az arcát. Sebtében 
letörölte a könnyeit, és felemelte a fejét. 

— Az istenek legyenek veled! Viszontlátásra a csata után! 

Spartacus elmosolyodott. 

— Úgy lesz. 

És már ott sem volt. 

Ariadné könnyei elfojthatatlanul áradni kezdtek. Eltűnt 
a kiegyensúlyozott papnő, akit az emberek többsége 


ismert. Egy asszony lépett a helyébe, aki éppen az imént 
küldte csatába a férjét, talán utoljára. Jóllehet Maron a 
karjában volt, soha nem érezte még magát ennyire 
magányosnak. 


A nap felkelt a hátuk mögött lévő hegytömb mögül, és 
fényében fürösztötte a völgyet, mire Spartacus csapatai 
harcra készen álltak. Nem a jellegzetes, római triplex acies 
alakzatban állította fel őket, amelyben Crassus 
legionáriusai felfejlődtek ötszáz-egynéhány lépéssel odébb, 
hanem két erős, több mint harminc cohors szélességű 
vonalban. Kockáztatott: a lehető legnagyobb erővel kellett 
támadnia, ami az embereitől kitelt. Ezért maga mellé, 
középre a legjobb harcosait vette, azokat, akik mellvértjük, 
római pajzsuk és fegyverzetük volt. A küzdelem középütt 
ígérkezett a legkeményebbnek, a legvéresebbnek, a 
legpusztítóbbnak. 

E nyolc cohors mögött az embereinek alig több mint a 
fele volt hasonlóképpen jól felfegyverezve. A többiek közül 
keveseknek volt sisakjuk. Egyeseknek pajzsuk volt, 
másoknak mellvértjük. A fegyverzetüket kardok, nyársak, 
sőt fejszék alkották. Spartacus remélte, hogy amit 
felszereltségben nélkülöznek, azt bátorsággal pótolják 
majd. Egbeo és Pulcher a legjobbat fogják kihozni belülük, 
ezt biztosra vette. A szárnyakon a lovassága várakozott; 
lovasok ezrei bozontos, hegyi pónikon. Nem festettek 
különösebben félelmetesen, de Spartacus számos 
alkalommal tanúja volt, mit műveltek a rómaiakkal. 

Normális körülmények között szitkozódott volna amiatt, 
hogy az eredeti lovasságának csak kevesebb mint a fele 
maradt meg. Ma ez nem számított, mert egyik oldalon sem 
volt hely több lovas számára a manőverezéshez. A 
lovassága szerepe létfontosságú lesz. Spartacus részletes 


utasításokat adott az alakulatok élén álló tiszteknek a 
teendőkre vonatkozóan. Azt akarta, hogy Hannibál híres 
numidiai lovasai módjára harcoljanak, akiknek támadások 
és visszavonulások váltogatására épülő taktikája folytán 
az ellenség igen gyakran nem tudta megőrizni a sorai 
rendezettségét, és ezáltal veszélynek tette ki magát. Ha az 
ő lovassága akár csak egészen csekély mértékben képes 
lenne erre, — Egbeo és Pulcher maradéktalanul 
kihasználnák a helyzetet, ami viszont fokozná a 
valószínűségét a római szárnyak  felgöngyölítésének. 
Márpedig ha ez bekövetkezik, Crassus légiói megtörnek 
majd. 

Miközben ellenőrizte az embereit, Spartacus fél szemét 
az ellenség árkai körül zajló küzdelmen tartotta, és arra is 
figyelt, hogy mit csinálnak Crassus katonái. A légiók ez 
idáig egyetlen lépést sem tettek előre. Ahogyan ő, Crassus 
is csak akkor fogja vezényelni az embereit, amikor a 
tulajdonképpeni ütközet kezdetét veszi. Spartacus kezdett 
teljes figyelmével a szárnyakon zajló küzdelem felé 
fordulni. A két összecsapás meglehetős távolságra zajlott, 
minek folytán nehéz volt látni, mi is történik. Az viszont 
nyilvánvaló volt, hogy sem Egbeónak, sem Pulchernek 
nem sikerült különösebben hátravetni a rómaiakat, már 
ha egyáltalán. Ide-oda hullámzott a harcoló emberek 
tömege, mozgásukat a szokásos fegyvercsörömpölés, 
kiáltozás-ordítozás kísérte. 

— Mi folyik ott? 

—- A rómaiak előhozták a hajítógépeiket, uram — szólalt 
meg Navio. — Figyelj! 

Spartacus a fülét hegyezte. Egy pillanat múltán 
meghallotta az ismerős  pendüléseket, amelyek a 
nyilvesszők és kövek kilövését jelezték. Egbeo és Pulcher 
pozíciói felől egyaránt hallatszott a hang. Spartacus 


reménykedett, hogy Crassusnak nem áll rendelkezésére 
túl sok ezekből a halálosztó szerkezetekből. Hirtelen arra 
lett figyelmes, hogy ellenséges katonák jókora csoportja 
masírozik a saját balszárnyuk felé. A másik irányba 
elkapta a tekintetét, és ugyanilyen erőt látott közeledni a 
jobbszárnyhoz. Crassus erősítést küld az árkoknál lévő 
embereinek ahelyett, hogy visszavonná őket. Spartacus 
döntésre kényszerült. 

— Előrenyomulunk. Most rögtön. 

— Az egész sereg? — kérdezte Carbo nyugtalanul. 

— Igen. - Spartacus lefelé mutatott a lejtőn. -— Nézd 
azokat a cohorsokat! - Muszáj most mozdulnunk, 
máskülönben Egbeo és Pulcher katonáit lemészárolják. 
Egyikről a másikra pillantott. — Készen álltok? 

Mindketten komor bólintással válaszoltak. 

— Egbeót és Pulchert teljesen leköti, ami zajlik. 
Valakinek le kell vezetni oda az embereiket. Navio, azt 
akarom, hogy vedd át a balszárny parancsnokságát! 

Navio tisztelgett. Gyorsan összenézett Carbóval, majd 
futólépésben távozott. Spartacus magához rendelt egy 
hírnököt. 

— A jobbszárnyon az ottani rangidős centurio vegye át a 
parancsnokságot. Nagyon hamar parancsot fogok adni az 
előrenyomulásra. Hozzátok ide a csődörömet! 

Egy oldalt várakozó katona sietve előrevezette a lovat. 

Spartacus maga  — után intette, és mintegy 
harminclépésnyire eltávolodott a katonáitól. 

Istenek, milyen jól néz kil, gondolta Carbo. Spartacus 
Írigiai sisakja csillogott a napsütésben, magára vonva 
mindenki figyelmét. Mellvértje annyira ki volt fényesítve, 
hogy ezüst módjára ragyogott, a csípője bal oldalán a 
sicája lógott, amely korábban oly sokszor győzelemre 
vezette őket. 


Spartacus tölcsért formált a szája előtt a kezéből. 

— Látjátok ezt a pompás állatot? 

A megszólítottak zavarodott bólogatással feleltek. 

— Látjuk - kiáltotta egy hang. - És azt szeretnénk mind, 
bárcsak nekünk is lenne! 

Erre néhányan felnevettek. 

— Trákiában úgy tartják, hogy a királyoknak fehér 
hátasló dukál. Becsben tartják őket, és tisztelettel bánnak 
velük. Ezért választottam magamnak ezt a csődört. Jól 
szolgált engem, de ma más célra fogom használni. Fel 
fogom áldozni az isteneknek! Hogy győzelmet kérjek tőlük, 
bármilyen áron. 

Tapintható volt a katonái között a döbbenet. Ez valóban 
hatalmas erejű rítus volt. Sugdolózni kezdtek az emberek 
egymásnak, és a hír tovaterjedt. Spartacus elmosolyodott. 
Ez volt a szándéka. 

—- Nem lóháton megyek a csatába, hanem mellettetek 
fogok harcolni, testvéreim, a pajzsfalban. Viselek minden 
csapást, ahogyan ti. Veletek fogok vérezni, és mellettetek 
ölöm majd a rómaiakat. Veletek leszek mindhalálig, akkor 
is, ha szétreped a pajzsom, és eltörik a pengém! 

A fogadalom hallatán Carbo megborzongott, és olyan 
szenvedély töltötte el, amilyen soha azelőtt. A körülötte 
lévők a bajtársai voltak, akikért meghalt volna, ahogyan 
ők is érte. Jobbra és balra pillantva ugyanezeket az 
érzelmeket látta mások arcán. 

Spartacus előhúzta a tőrét, és odalépett a lóhoz. Az állat 
felismerte, felnyerített, és megbökte az orrával a karját. 

— Jól van, derék cimbora! Köszönöm neked a hűséges 
szolgálatodat. Még egy dolgot kérek tőled. Az lesz a 
legszebb pillanatod, és általa gyorsan eljutsz a Nagy Lovas 
oldalára. Ahol nagyon tiszteletteljes fogadtatásban lesz 
részed. — Odasúgta a katonának: — Húzd előre a fejét! 


Miközben Spartacus a vállát simogatta, a csődör 
engedte, hogy a katona előrenyújtassa vele a nyakát. 

Nagy Lovas, ezt neked szánom! Viszonzásul győzelmet 
kérek. 

Spartacus a ló álla alá emelte a tőrét. Egyidejűleg gyors 
mozdulattal hátrafelé döfött vele. A borotvaéles penge 
tátongó rést hasított az állat húsába, és átszakította 
mindkét nyaki ütőerét. Vastag vérsugár fÍröccsent a 
nyomán a levegőbe. Az állat megtántorodott, vörös hab 
tört elő a  légcsövéből. Spartacus teljes súlyával 
ránehezedett, a szabad kezével a vállát simogatva. 

— Nyugodj meg, bátorszívű, nyugodj meg! A Lovas vár 
rád. 

A ló összecsukló térdekkel esett a földre. Továbbra is 
dőlt belőle a vér, hatalmas, karmazsinszínű tócsát képezve 
a teste elülső fele körül. Az egyik hátsó lábával kirúgott 
oldalra. Vadul rúgkapált még néhányszor, majd elernyedt. 
Spartacus lenyúlt, és mélyebben a csődör nyakába 
nyomta a tőrét. Ezúttal egy verőeret vágott át. Élénkpiros 
vér fröccsent a kezére. Spartacus továbbra is nyugtatgatón 
suttogott. A boltozatos mellkas egyre lassuló ritmusban 
emelkedett és süllyedt. Végül mozdulatlanná vált. 

Spartacus egy pillanatig a csődörön tartotta a kezét, 
tisztelettel adózva az életének és a halálának. Aztán a 
vérbe mártotta, és jócskán kent az utóbbiból az arcára és 
homlokára. Megtörölte a  pengéjét, és visszatette a 
hüvelyébe. Amikor a katonái felé fordult, azzal szembesült, 
hogy minden tekintet rajta függ. A távolabbi cohorsokban 
lévő emberek kiléptek a helyükről, hogy lássák, mi folyik. 

— Katonáim! Bemutattam az áldozatot az isteneknek. A 
csődöröm derekasan, tiltakozás nélkül múlt ki. Az áldozat 
elfogadtatott! 


Az emberek egyetértő  ordítozással válaszoltak. 
Ütemesen csapkodták a fegyverüket a  pajzsukhoz. 
Spartacus, már a sicájával a kezében, tett néhány lépést 
előre. 

- A mai napon két választásunk van: győzelem vagy 
halál! 

Pillanatnyi csend támadt. 

— Győzelem vagy halál! — ordította Carbo. 

Taxacis hangja visszangozta az övét. 

— Győzelem vagy halál! Győzelem vagy halál! 

Spartacus a feléje áradó kiáltozás közepette elfoglalta a 
helyét a sorban, Carbo és Taxacis között. Minden további 
nélkül intett a kürtösöknek, és a lovasoknak, akik 
továbbították az előrenyomulási parancsot a szárnyakon 
lévő lovasságnak. 

A hangszerek fülsértő vijjogása nehézség nélkül 
túlharsogta a zajt. A tisztek elindították előre a még 
mindig ordítozó katonákat. Eleinte gyalogmenetben 
haladtak. Jó ötszáz lépésnyire voltak a római vonalaktól. 
Nem volt értelme kifárasztani magukat. Minden erejükre 
szükségük volt, hogy megnyerjék a küzdelmet, amelynek 
elébe néztek. 

Carbo keserű ízt érzett a garatjában. Segíts bennünket 
győzelemhez, és adj nekem lehetőséget, hogy megöljem 
Crassust!, könyörgött. Nem érdekel, ha utána meghalok. 
Tovább fohászkodott, és Taxacisra pillantott, aki tőle 
kettővel jobbra volt. A szkíta ádáz mosolyt villantott feléje. 
Carbo viszonozta. Spartacus haladt a jobbján. Mellette 
Taxacis. Mindketten rettenetes harcosok. A balján egy 
boltozatos mellkasű, erőteljes állú férfi. Carbo ismerősnek 
találta, de nem tudta, miért. Csak büszke volt rá, hogy 
közéjük tartozik, és életében először igazán otthon érezte 
magát. 


— Tovább! - kiáltotta Spartacus. — Tartsátok a sort! 

Ahogy egy vonalba értek az élettelen csődörrel, nem is 
egy katona a vezérét utánozva összemázolta az arcát a 
vérével. Carbo nem tette - a Lovas nem az ő istene volt -, 
de megértette, miért cselekszik ezt az emberek. Egy ilyen 
szituációban bármi hasznos, ami segíthet a túűlélésben. 
Megtettek száz lépést. A rómaiak közeledtek feléjük. Carbo 
Spartacust figyelte, aki az ellenséges vonalakat fürkészte. 
Ő ugyanezt tette, felfedezve végül egy skarlátszínű köpenyt 
viselő férfit, aki ide-oda lovagolt a középső cohorsok 


mögött. 
— Ott van Crassus! 
-Ő az - helyeselt Spartacus, elhúzva a száját. — 


Pontosan ott vagyunk, ahol lenni akarunk: éppen 

Carbo számolta a lépteit. Újabb száz lépés, és meg tudta 
különböztetni a római tiszteket a közönséges katonáktól. 
Soha nem látott még ilyen sok haránttaréjos sisakot az 
első sorban. Csak a legkritikusabb helyzetekben fordult 
elő ilyesmi. Crassus szintén mindent kockára tett ez 
alkalommal. Verejték csorgott le Carbo hátán, nehezebb 
lett tőle tartani a pilumját. Szerencsés lesz, ha megéri az 
este leszálltát. 

— Ez az, harcosok! - kiáltotta Spartacus. -— Maradjatok 
egymás mellett! 

— Spar-ta-cus! -— ordította a férfi Carbo balján, és 
minden egyes szótagnál nekicsapta a pilumját a scutumja 
fémszegélyének - Spar-ta-cus! 

Körülöttük mindenki követte a példáját. Carbo teli 
torokból ordított, de olyan nagy volt a lárma, hogy nem 
hallotta a saját hangját. Olyan érzés volt, akárha színpadi 
némajáték részese lenne, eltekintve ettől, hogy közönség 
helyett legionáriusok fala közeledett feléje. A kürtjeik 


időnkénti harsanását nem számítva Crassus emberei 
csendben lépdeltek. Tipikus római taktika volt ez, mely az 
ellenség megfélemlítését célozta. Egyelőre nem vált be, 
gondolta Carbo kalapáló szívvel, mert az ő katonáik 
crescendója annyira elsöprő volt. 

Vonultak tovább, visszatiporva a földbe a zsenge búzát. 
Mivel még mindig lefelé ereszkedtek a lejtőn, Carbo jól 
belátta a tőle jobbra és balra húzódó terepet. Látta, amint 
a széleken a lovasság sötét foltként nyomul előre. Ha 
szerencséjük van, a rómaiak árkai nem elég hosszúak 
ahhoz, hogy megakadályozzák őket az ellenség 
szárnyainak megkerülésében. Carbo nem látta, hogy Navio 
hol van, de buzgó fohászt mondott a barátjáért és 
valamennyiükért. Hatalmas Jupiter, hatalmas Mars, 
vezessetek győzelemre bennünket! Engedjétek, hogy 
eljussak Crassushoz! Még egy esély, mindössze ennyit 
kérek. 

Kétszáz lépés volt még az ellenséges vonalakig. Carbo 
hozzászokott a csaták rutinjához, a szeme fáradtan, ide- 
oda cikázva fürkészte a legionáriusok fölött a levegőt. Van 
annyi hajítógép, hogy őket is megszórják velük, vagy 
lefoglalja őket a szárnyakon zajló küzdelem? Carbo a 
legcsekélyebb rosszakarattal sem viseltetett a széleken 
lévők iránt, de az utóbbiban reménykedett. 

Hiú remény volt ez. 

Talán két pillanattal később nyilzápor zúdult rájuk. 
Carbo érezte, hogy remegnek a belei. Látta korábban, 
micsoda pusztítást tudnak végezni a lövedékek. Körülötte 
többen is felkiáltottak félelmükben. Az előrenyomulás 
lelassult, majd megtorpant. 

— Sorokat zárni! Az első sor kivételével minden sor 
pajzsot fel! — bömbölte Spartacus. 


Ezerszer begyakorolták már ezt a mozdulatot korábban. 
A Carbo mögöttiek scutumjai hangos csörömpöléssel 
felemelkedtek, óriási fedezéket, a híres római testudót 
formálva. Carbo és az első sorban lévők csaknem hézag 
nélküli falat alkotva maguk előtt összezárták a pajzsaikat. 
Jó védekezés volt ez könnyebb hajítófegyverek, például 
kézidárdák ellen, de mint mindenki tudta, nem volt képes 
megállítani a nagyobbakat, így a hajítógépekkel kilőtt 
dárdákat, amelyek ijesztő sebességgel suhantak feléjük. 

— Nyugalom! - kiáltotta Spartacus. — Nyugalom! 

A többi tiszt hasonló biztatásokat kiáltozott. 

Carbo nem nézett fel. Ha az a sorsa, hogy átjárja egy 
szakállas dárda, nem akarta előre tudni. Szilajul kalapált 
a szíve a bordái között. A mellette haladó katona újra és 
újra elmondta ugyanazt a fohászt. Egy férfi a közelben 
öklendezni kezdett.  Carbo nekilátott számolni a 
lélegzetvételeit. Egy. Kettő. Három. Magasságos istenek, 
lassabban!  Kényszerítette magát, hogy a lehető 
leglassabban fújja ki a levegőt. 

Mennykőcsapáshoz hasonlatos hangokat hallatva 
érkeztek a lövedékek. Carbo lehunyta a szemét. Hatalmas 
átütő erejük volt a  dárdáknak, melyeket torziós 
hajítógépekkel küldtek a magasba; az utóbbiak 
felajzásához két legionárius szükségeltetett. Úgy szaladtak 
át a scutumokon, mint forró kés a sajton, megnyomorítva 
és megölve a mögöttük lévő szerencsétleneket. Karcsontok 
törtek szét, koponyák szakadtak be, mellkasok hasadtak 
fel. Gyötrelmes üvöltések jelezték a helyeket, ahol katonák 
sebesültek meg. A halottak egyszerűen csak földre 
roskadtak. 

Carbo pislogott. Még mindig élt, és egészben volt. 
Akárcsak Spartacus, és a balján lévő férfi. 
Megkönnyebbülten néztek össze. 


— Pajzsokat le! Futólépésben előre! — kiáltotta Spartacus. 

Carbót nem kellett biztatni. Minél hamarabb érnek a 
rómaiak közelébe, annál kevesebb lövedék fog rájuk 
zúdulni. A kockázat, hogy egy pengétől leli halálát, sokkal 
vonzóbbnak tűnt, mint az, hogy kiloccsan az agya, vagy 
szétrepeszti a mellkasát egy ballistából kilőtt dárda. A bal 
karját hátraszegve ügetett előre. Hamarosan pilumokat 
fognak hajítani egymásra. Végül roham következik. 

Százötven lépés. A rómaiak felől még mindig egy hang 
sem hallatszott. Carbónak cseppet sem tetszett a dolog. 

Újabb, ezúttal kövek alkotta zápor szállt feléjük az 
ellenség vonalai mögül. Carbo megbabonázva figyelte a 
röptük ívét. Egyrészt szeretett volna előreiramodni, hogy 
lehetőleg ne legyen a gyilkos lövedékek útjában. Másrészt 
legszívesebben eldobta volna a pajzsát meg a pilumját, és 
elfutott volna. De nem tehette. Mellette volt Spartacus, aki 
bízott benne. És Crassus, a szülei halálának okozója ott 
ólálkodott a legionáriusok fala mögött. Carbo a feléje 
közeledő vonalakra összpontosította a figyelmét. Nem 
látott mást, csak a legionáriusok szemét a pajzsuk pereme 
fölött, és a dárdáikat, amelyeket máris az égnek szegeztek, 
várva a parancsot a hajításra. Carbo hirtelen ráébredt, 
hogy vizelnie kell. Elmondhatatlanul kellett vizelnie. Nyelt 
egy nagyot, és elhessegette az ingert. 

Becsapódtak a kövek, forgáccsá aprítva a pajzsokat, 
emberek bordáit zúzva szét, és megállítva a szívüket. 
Carbo vetett egy pillantást Spartacusra, aki minderről nem 
látszott tudomást venni. Összeszedte a bátorságát. Íme, 
egy ember, akinél hasonlóbbat az istenekhez ő még soha 
nem látott. Vajon semmitől nem fél? 

— Dárdavetésre felkészülni! — Spartacus hátrahúzta a 
bal karját. -— Várjátok meg a parancsomat! 


Carbo az ellenséges vonalakra sandított, amelyek 
nagyjából kilencvenlépésnyire voltak. Ilyen távolságból 
nem lehet még pontosan célozni. Carbo látta, hogy a római 
tisztek figyelik őket, és arra várnak, hogy érjenek 
közelebb. Rohadékok. 

Spartacus ugyanezt tette. Mozgott az ajka, ahogy 
számolta a távolságot. Nyolcvan. Hetven. Hatvan. A 
legionáriusok pilumjai a levegőbe emelkedtek. 

A fenébe is, gondolta Carbo, add már ki a parancsot! 

— Röviden célozzatok! Most! 

Carbo alacsony ívben hajította el a dárdáját. Próbálta 
követni a pillantásával az útját, ám a dárda elveszett sok 
tucat többi között.  Lenyűgözötten figyelte, ahogy 
suhannak a rómaiak felé. 

— Pajzsokat fel! — kiáltotta Spartacus másodszor is. 

A dárdák sokkal kisebb riadalmat keltettek, mint 
előzőleg — a  hajítógépek lövedékei. — Sok pajzsot 
használhatatlan fadarabbá tettek, amikor becsapódtak, 
ám kevesebb embert sebesítettek vagy öltek meg. Carbo 
hallotta, hogy mögötte néhány katona fogadásokat köt, 
melyiküket éri találat először. Érezte, hogy a szomszédja 
oldalba böki a könyökével. 

— Őrület, hogy miken képesek nevetni az emberek, mi? 

Carbo száraz ajka reccsenve húzódott mosolyra. 

— Zeuxis a nevem. A tiéd? 

— Carbo. Ismerlek valahonnan? 

— Lehetséges. Spartacusszal voltál, amikor belelökött a 
tűzbe. 

Carbo kuncogását elfojtotta Spartacus kiáltása. 

— Mindenki, akinek van még dárdája, dobás! 

Feleannyi pilum emelkedett a levegőbe, mint az első 
alkalommal. Ugyanabban a pillanatban a rómaiak sokkal 
több dárdát hajítottak feléjük. 


— Pajzsokat emelni, kardokat kivonni! Futólépésben 
előre! 

Carbo rohanni kezdett, a válla közé húzta a nyakát, 
hiábavalóan igyekezve minél kisebbre zsugorodni. 
Beszűkült előtte a világ. Nem látott mást, csak a 
közvetlenül vele szemben lévő rómaiakat. Crassus eltűnt, 
eltűntek még a vonalak felett imbolygó alakulatjelvények 
is. Carbo annyit tudott, hogy Zeuxis van a balján, 
Spartacus a jobbján, az egyik kezében a pajzsa, a 
másikban a gladiusa. És kész. 

Kevesebb mint harminc lépés választotta el a két 
sereget. 

A legionáriusok most már kihúzták a kardjukat. Végül 
hatalmas ordítás tört elő a torkukból, és előreiramodtak. 

Carbo, akárcsak körülötte mindenki, dobhártyaszaggató 
üvöltéssel válaszoltak. Hallotta, hogy Spartacus valami 
érthetetlen dolgot kiált trákul. Vetett egy gyors pillantást 
oldalra. Áhítat töltötte el. Soha nem látta még a vezérét 
ennyire indulatosnak. Spartacus nyakán kidagadtak az 
erek. Az arca élénkvörös volt, a szeme fakó és érzéketlen. 
Egy gyilkosé. Carbo soha nem örült még ennyire, hogy 
ugyanazon az oldalon van, mint ez az ember. 

Ismét maga elé pillantott. Huszonöt lépés. Carbo úgy 
érezte, hogy megreped a torka az ordítástól, de nem hagyta 
abba. Bizonyára úgy üvölt, mint egy tébolyodott, de ez jó 
dolog. A cél az, hogy az összecsapás előtt a lehető 
legnagyobb félelmet keltsék az ellenségben. 

Ijesztő sebességgel nyomult egymás felé a két sereg. 
Húsz lépés. Tizenöt. 

Carbo a feléje közeledő pajzsokon díszelgő festett 
ábrákra összpontosította a figyelmét. A többségük vörös 
volt, és mind a négy szegletüket egy-egy kacskaringós 
sárga vonal virított, a legszembetűnőbbet azonban a 


pajzsumbótól sugárirányban elágazó, villámlást idéző 
vonalak ékesítették. Fölötte számító szempár nézett ki egy 
viharvert sisak alól. Veterán, gondolta Carbo, és félelem 
fogta el. És egyenesen egymás irányába tartottak. 

Az utolsó lépések összemosódtak. Carbo, amennyire 
csak tőle telt, azon volt, hogy  összeütközéskor 
előreökleljen a bal vállával. Az ellenfele természetesen 
ugyanezt tette. — Hatalmas csattanással csapódtak 
egymásnak a pajzsaik. Mindketten hátratántorodtak egy 
lépést. Mindketten visszanyerték az egyensúlyukat, és 
előretámadtak a kardjukkal. Carbo kapta le a fejét 
hamarabb a scutumja mögé, minek folytán a 
legionáriusnak sikerült végigvinnie a döfést, miközben 
Carbo jobb karja haszontalanul csapott a levegőbe. 
Tudatában lévén, hogy a  hónalja védtelen, így 
kétségbeesetten rántotta vissza a  pengéjét. Amikor 
megkísérelt kikémlelni a pajzsa pereme mögül, az ellenfele 
ismét feléje szúrt. Carbo szitkozódva megint elrejtőzött. 
Előreöklelt a pajzsával, remélve, hogy a másik nem vetette 
meg eléggé a lábát. Hiú remény volt. A legionárius pajzsa 
téglafalhoz volt hasonlatos. 

Carbo nem hagyott fel a támadással. Nekicsapta a 
pajzsát a másikénak, majd döfött a kardjával, így tanította 
neki Paccius. Egy, kettő. Egy, kettő. A legionárius 
válaszképpen ugyanezt csinálta. Carbo ráébredt, hogy az 
ellenfele erősebb és ügyesebb, mint ő. Úgy tűnt, hogy 
tudja ezt a legionárius is. Villogott a szeme, és kettőzött 
erővel támadt tovább. 

Taktikát változtatott, és lefelé, az ellenfele lába irányába 
szúrt a gladiusával. Mindhiába. A legionárius a scutumja 
alsó szélét kifelé tartva blokkolta döfést, és egyidejűleg 
előre suhintott a kardjával, amely kis híján kivitte a bal 
szemét. Fémcsikorgás hallatszott, ahogy a vaspenge 


lesiklott a sisakja homlokrészéről. Villőódzó csillagok 
homályosították el Carbo látását. Elmosódottan hallotta, 
hogy a legionárius diadalmasan felüvölt. Ennyi volt. 
Feldönt és végez velem a rohadék. 

Különös, fuldoklásszerű hang ütötte meg ezután a fülét. 

Carbo nehézkesen ismét a legionáriusra pillantott. 
Elképedésére Spartacus sicáját látta kisiklani a férfi 
torkából. Vér Íröccsent az arcába, érezte a nyelvén a fémes 
ízét. Elfordította a fejét. 

— Gyerünk! Találd fel magadat! — mormogta Spartacus. 

Carbo, kissé még mindig zavarodottan, bólintott. 

— Előre nézz! — kiáltotta Spartacus. 

Carbo engedelmeskedett. Az ellenség soraiban támadt 
réseket máris kitöltötték a hátul lévők. Következő ellenfele 
négylépésnyire volt, és gyorsan közeledett. Engedte 
előrejönni, arra kényszerítve ezáltal az illetőt, hogy 
átlépjen a bajtársa holtteste fölött. A legionárius éppen a 
lábát emelte, amikor Carbo teljes erővel nekirontott. A 
katona hátrabillent a sarkára, Carbo kardja pedig 
szétzúzta a jobb arccsontját, átvágta az orrüregét, és az 
álla túloldalán bukkant elő. Éles hang hasított Carbo 
fülébe, aki megrázta a fejét, hogy véget vessen neki. Aztán 
rájött, hogy a legionárius sikoltása az. Soha, senkit nem 
hallott még ilyen hangot kiadni. Egy  mordulással 
visszarántotta a pengéjét. A férfi, továbbra is leszúrt 
vadkan módjára visítva, összeroskadt. 

Carbo megsebesítette a következő katonát, egészen a 
csontig belevágott az egyik lábfejébe. Az illető fájdalomtól 
üvöltve, harcképtelenül húzódott vissza. Túlságosan nagy 
volt a nyomás, hogysem bácrki is továbbléphetett volna, így 
hát arra használta a haladékot, hogy segítsen Zeuxisnak 
elintézni az ellenfelét. Amikor az elbukott, két legionárius 
nyomult át a helyén támadt résen. Az egyik oldalvást, 


Carbo felé mozdult, a másik Zeuxisra támadt. Ez a viadal 
hosszúra nyúlt, ám hála az izgalomnak és a tudatnak, 
hogy Spartacus megmentette az életét, Carbo most jobban 
állta a sarat. Az ellenfele rátermettsége volt az oka, hogy 
igen sok idejébe került leteríteni. A legionárius a térdére 
rogyott, a torkán a seb nagyobb volt, mint az eltátott szája. 
Vérsugár tört elő mindkét nyilásból, újabb karmazsinszínű 
áradattal terítve be a földet kettejük között. 

Senki nem töltötte be az üres helyet Carbo előtt. Nem 
értette a dolgot, amíg éles sípszó nem ütötte meg a 
dobhártyáit. A rómaiak vonala hátrált egy lépést, majd 
még egyet.  Carbo megfeszült, és készült az 
előrenyomulásra. 

— Hátrahúzódni! — ordította Spartacus. — Tíz lépést, nem 
többet! 

Carbo tompultan engedelmeskedett, és érezte, hogy 
verejtékben úszik. A sisakja alatt átázott a nemezbélés. 
Patakokban csorgott az izzadság a homlokán, majd 
tovább, és a szemét csípte. Véres kézzel törölte meg az 
arcát. 

— Derekasan helytálltatok. Ideje szusszanni egyet! — 
kiáltotta Spartacus. - Segítsetek a  sebesülteknek 
hátrahúzódni, el az első sorokból. Ha van vizetek, igyatok 
egyet! Osszátok meg a társaitokkal! Akiknek sérült a 
fegyverük vagy a felszerelésük, igyekezzenek kicserélni a 
halottakéra vagy a sebesültekére. Tisztítsátok meg a földet 
a lábatok körül, hogy ne bukjatok fel, amikor a küzdelem 
újrakezdődik! Ellenőrizzétek a többi holmitokat! Nézzétek 
meg, nem lazult-e meg a szandálotok szíja! 

Kilépett az alakzatból, és elindult a sorok előtt balra, 
biztató szavakat dörmögve a katonáinak. 

Legfeljebb — húszlépésnyire a rómaiak ugyanezt 
cselekedték. Carbo különösnek érezte, hogy ennyire közel 


áll azokhoz, akiket csak egy pillanattal korábban megölni 
igyekezett, és akikkel hamarosan ismét össze fog csapni. 
Legjobb lesz, ha igyekszik kihasználni az időt. Maga elé 
döfte a földbe a gladiusát, és nekitámasztotta a scutumját. 
Nagyon jó érzés volt megszabadulni a súlyuktól. Ráébredt, 
hogy rettenetesen szomjas. 

— Nesze! 

Zeuxis az arcába tolt egy apró agyagedényt, melynek szíj 
volt a nyakára erősítve. Carbo az ajkához emelte, és húzott 
belőle egy kortyot. A víz meleg és állott volt, de jobban 
esett neki, mint bármi, amit valaha is ivott. 

— Köszönöm - mondta, visszaadva a flaskát. 

Zeuxis mordult egyet. Ő is ivott egy jókora kortyot, majd 
a balján álló katonának nyújtotta az edényt. Visszahajolt 
Carbo felé. 

—- Mondhatom neked, soha nem hittem volna, hogy ilyen 
közel fogok állni Spartacushoz csatában. 

- Nem akármilyen harcos, mi? 

— Mintha egy földre szállt istent látnék. - Hangjában 
tapintható volt az áhítat. 

— Halott ember volnék, ha ő nincs. 

Carbo kioldozta az állszíját, és levette a sisakját. Hagyta 
a földre esni. 

— Láttam ezt-azt harc közben. Bocsánat, nem tudtam 
segíteni. El voltam foglalva egy kicsit. 

—- Semmi gond. - Carbo lehúzta a bélését, és kicsavarta. 

Patakzott a víz az ujjai között. Könnyű szellő borzolta a 
nedves haját. Csodás érzés volt, de Carbo viszahúzta a 
bélést a fejére, és visszatette a sisakot, majd gondosan 
megkötötte a szíját. 

— Régóta vagy a seregben? 

— A Lentulus elleni csata előtt álltam be. Marcion itt — 
Zeuxis a mellette lévő férfi felé intett a fejével - 


ugyanakkor jött. Ahogy a contuberniumunkban a többség. 
És te? 

—- Én Spartacusszal voltam a ludusban. 

Zeuxis eltátotta a száját. 

— Tényleg? 

Carbo bólintott. 

— Szóval részt vettél a Glaber tábora elleni támadásban? 
És harcoltál a villánál, amikor Cossiniust meztelenül 
találtátok? 

Carbo elmosolyodott. 

— Ott voltam. 

— Hallod ezt, Marcion? — Zeuxis mormogott pár szót a 
bajtársának, aki áhítatos pillantást vetett Carbóra. — Azok 
voltak a szép idők, mi? Amikor megnyertünk minden 
csatát. 

Carbo komoran rámosolygott. 

— Az istenek segítségével megnyerjük ezt is. 

Zeuxis elkapta a tekintetét. 

— Reméljük. 

Spartacus sietve visszatért a helyére. 

— Készen álltok? 

— Igen! -— kiáltotta Carbo sokszázadmagával. 

Kirántotta a gladiusát a földből, felkapta a pajzsát, és 
végigfuttatta a pillantását az ellenség vonalain. A 
legionáriusok közelebb húzódtak egymáshoz, és hallotta, 
amint a tisztjeik azt ordítják nekik, hogy készüljenek fel az 
előrenyomulásra. 

— Üssük meg őket keményen! - szólt oda Spartacus 
Carbónak. 

— Még szép! 

— Amennyire látom, a balszárny tartja magát, de 
fogalmam sincs, hogy állnak a dolgok a jobbszárnyon, 


vagy hogy a lovasság mire jutott. Muszáj itt áttörnünk, ha 
győzni akarunk. 

— Megteszem, ami tőlem telik. 

— Tudom, hogy így lesz. — Spartacus mosolyt villantott 
feléje, és Carbo rajongása iránta még erősebb lett. 

— Készen álltok? Roham! - ordította Spartacus. 

Dübörgő léptekkel indultak a rómaiak felé, akik 
kihívóan kiáltoztak, és maguk is nekiiramodtak. Carbo 
ezúttal jobban fel volt készülve a harcra. Résnyire szűkült 
a szeme, amikor észrevette, hogy a feléje közeledő férfi 
sántit. Máris sérült: kihasználandó gyengeség. Amint a 
pajzsaik egymásnak csapódtak, és mindketten nyomni 
kezdték a másikat, Carbo lesújtott az ellenfele szandáljára. 
Hangos kiáltás hallatszott, ahogy a pengéje hegye eltalálta 
a férfi bal lábának ujjait. Apró seb volt csak, de elég 
fájdalmas ahhoz, hogy a legionárius figyelme lanyhuljon 
kissé. Carbo felemelte a gladiusát, és a másik pajzsát 
kikerülve előredöfött vele. Egy pillanattal később a kard 
átfúródott a sodronying vasszemein. Mélyen a hasüregbe 
hatolt, és a katona döbbenten eltátotta a száját. Carbo 
csavart egyet a pengén, ahogy tanulta, majd kirántotta. 
Aztán előreöklelt a scutumjával, nekitaszítva az ellenfelét a 
közvetlenül mögötte lévő katonának. 

— Előre! — kiáltotta Spartacus. 

Carbo zúgó füllel tett előre két lépést. Aztán még egyet. 
A sebesült legionárius a háta mögött lévő tiltakozása 
ellenére  hátratántorodott. Carbo ide-oda kapta a 
pillantását. Zeuxis a bal vállánál volt, Spartacus a jobbján, 
rajta túl pedig ott volt Taxacis. Távolabb a bajtársai 
szintén előremozdulni látszottak. Carbo szíve ugrott egyet. 
Előrelépett még egyet. 

— Előre! — kiáltotta ismét Spartacus. 


Lépésről lépésre haladtak a rómaiak felé, akik 
továbbhátráltak. Nagyjából negyven lépésen át folytatódott 
ez, és Carbo kezdett reménykedni, hogy az ellenség 
megtörik. De nem tört meg. Carbo figyelmét két centurio 
volta magára, az első sorban, hozzá közel. Éktelen 
haraggal ordítoztak, a létező legszörnyűbb büntetésekkel 
fenyegetve az embereiket, ha nem tartják mindenáron a 
vonalat. A taktikájuk bevált. A legionáriusok lelassultak, 
és megálltak. 

— Amikor odajutunk a szemetekhez, megölni minden 
centuriót! Aprítsátok őket száz darabra! Halljátok? Ha ezt 
el tudjuk érni, megfutamodnak a rohadékok - hallotta 
Carbo Spartacus mormogását. - Roham! 

Előreiramodtak. A rómaiak ezúttal nem jöttek velük 
szembe. Carbo valamelyes bátorságot merített ebből. Az 
ellenség tisztjei nem bíznak abban, hogy az embereik 
előrenyomulnak. Ez azt jelenti, hogy félnek. 

Carbo látta, hogy a vele szemben lévő férfi egy centurio, 
és elakadt a lélegzete. A korábbi  összecsapásai 
semmiségek voltak ahhoz képest, aminek elébe nézett. A 
centuriók veteránok, legalább húűszévi szolgálattal a hátuk 
mögött, bátor emberek, akik példát mutattak, és semmitől 
nem riadtak vissza, hogy megnyerjenek egy-egy viadalt. A 
centurio egyenesen rámeredt, és torkaszakadtából 
sértéseket ordított. Carbo, amennyire csak tudott, próbált 
nem tudomást venni a hangról, és igyekezett felfedezni 
valami részletet, ami győzelemhez segítheti. Nem látott 
semmit, csak a skarlátszínűre festett lófarkat az ellenfele 
sisaktaréján és a könyörtelen szempárt a sisak fém 
homlokvédője alatt. Várt rá a halál. 

Három lépés, és már ott is volt Carbónál. Alacsony 
ember volt. Ez viszont azt jelentette, hogy sokkal nehezebb 
volt nála. Carbo fohászkodott, hogy ez elgondolása 


beváljon, és amennyire csak tudott, lehúzódott a scutumja 
pereme mögé. A bal karját leszorította, lelassult egy kicsit, 
majd teljes testsúlyát beleadva a mozdulatba előreöklelt a 
pajzsával. Olyan erővel ütközött a centuriónak, hogy 
többlépésnyivel hátrataszította a rómait. Carbo felemelte a 
fejét, készen arra, hogy bevigye a gyilkos döfést. Hatalmas 
megdöbbenésben volt része. A centurio hihetetlen módon 
megőrizte az egyensúlyát, és a megfelelő alkalmat leste. 
Carbónak éppen csak annyi ideje volt, hogy észrevegye a 
másik pengéjét, amely az ő arca felé suhant. Halott 
vagyok. 

Hangos csattanás hallatszott. Carbo pislogott. A gladius 
eltűnt. Ismét odanézett. A centuriót hanyatt taszította 
Spartacus, aki oldalról öklelt bele a scutumjával. A trák a 
tiszt fölé környedt, és  keresztüldöfte a torkát. A 
legionáriusok, akik látták, mi történt, elborzadva 
felkiáltottak, és hátráltak egy-két lépést. Spartacus 
gyorsan visszalépett a helyére, és Carbóra vigyorgott. 

— Toljátok hátra a mocskokat! - kiáltotta. 

Carbo a többiekkel együtt tett előre egy lépést. A kardot 
tartó kezére pillantott, mely falevélként remegett. Szedd 
össze magad!, mondta magának. Életben vagy. A csata 
nem ért véget. Megacélozta magát a további mészárláshoz, 
és felpillantott. A centurio helyébe egy ádáz kinézetű 
legionárius lépett. Talán öt lépés választotta el őket. 

Az ellenség sorai mögött Carbo egy vörös köpenyt 
pillantott meg. Crassus volt az, éppen leszállt a lováról. 
Alakulatjelvény-tartók tolongtak körülötte, az egyiknél egy 
ezüstsas volt. Nem hitt a szemének. Annyira aggódik, hogy 
egyenesen idejött. 

— Spartacus! Előttünk a lehetőség! 

Spartacus egy pillanattal később felismerte a helyzetet, 
és felordított: 


— Roham! Roham! 

Carbo ismét a legionáriusra pillantott. Immár hideg düh 
töltötte el. Nem akart mást, csak eljutni Crassushoz. 

— Elkaplak, te szemét féreg! 

Hullámzás támadt mögötte, ahogy előrenyomult. A 
hátsóbb sorokban lévő emberek keltik, ébredt rá Carbo 
felvillanyozottan. Rövid úton elintézte a legionáriust 
néhány arcra irányzott gonosz szúrással. Egy boltozatos 
mellkasú férfi állt mögötte, aki a gladiusa minden egyes 
döfését trágár kiáltásokkal kísérte. Carbónak nem volt 
különösebben nehéz elhajolnia a vad, ám pontatlan 
támadások döfések elől, de a nyomás hamarosan olyan 
nagy — lett, hogy közvetlenül — nekipréselődött a 
legionáriusnak. Egyikük sem tudta a kardját használni. 

— Szemét rabszolga! — ordította a katona. — Halott vagy! 
Halott! 

— Rohadék! - Carbo eleresztette a gladiusát, amely 
közéjük szorult, még csak le sem esett a földre. Küszködve 
lenyúlt a bal oldala mellé, és előhúzta a tőrét. Óvatosan 
felhúzta a karját, és felrántotta a tülekedés fölé. Rémület 
villant a legionárius szemében, további szitkok töltötték 
meg a levegőt, de nem tudta megakadályozni, hogy Carbo 
a nyakába döfje a pengét. Carbo a biztonság kedvéért 
beleszűrt még néhányszor. Vér terítette be az alkarját, az 
arcát, a pajzsa elejét. Nem törődött vele. 

— Crassus, elkaplak! - kiáltotta, és nyál fröccsent a 
szájából. 

De nem tudott mozdulni, sem előre, sem hátra. Igazából 
olyan nagy volt a nyomás mindkét oldalról, hogy kezdett 
kellemetlen lenni. A szitkozódó legionárius előreroskadt, 
már csak Carbo scutumja tartotta állva. Vér ömlött bő 
sugárban a nyakán lévő sebből, elborítva Carbo bal 
kézfejét és karját. Nem tehetett ellene semmit. Örült, hogy 


a második sorban lévő rómaiak nem próbálják támadni. 
Bizonnyal éppen olyan nagy nyomás nehezedett rájuk, 
mint rá és a bajtársaira. 

— Magasságos istenek, mit csinálunk most? — kiáltotta 
Zeuxis. 

A vörös köd visszahúzódott kissé. Carbo Zeuxisra 
pillantott, aki szintén megölte az előtte lévő rómait. 

— Beszorultunk! 

Zeuxis mogorván nézett rá. 

— Rohadt nagy lángész vagy! 

Carbo leküzdötte az ingert, hogy bután elmosolyodjék, 
és jobbra tekintett. Spartacus nem meglepő módon végzett 
az emberével. Éppen Taxacisnak segített megölni az 
ellenfelét. Carbo megvárta, hogy befejezzék. 

— Mit csinálunk most? 

Spartacus feléje fordította a fejét. Vér borította az arcát 
és a sisakját, a szemében szilaj fénnyel nézett rájuk. 
Carbónak nehéz volt állnia a pillantását. 

— Hátrébb kell húzódnunk néhány lépést. A rómaiak 
nem fogják megtenni, az bizonyos. Nekik megfelel ez az egy 
helyben toporgás. Crassus azzal próbálkozik, hogy 
kifárasszon bennünket. 

Carbo hirtelen ráébredt, hogy az izmai alig várnak egy 
kis pihenőt. 

— Hátrahúzódni! - ordította Spartacus. —- Húzódjatok 
hátra tíz lépést! Csak tízet! Adjátok tovább! 

Carbo Zeuxis felé hajolt. 

—- Mondd meg a melletted állónak, hogy adja tovább! 
Hátrébb kell húzódnunk tíz lépést, nem többet. 

Zeixus bólintott, és eleget tett a kérésnek. Spartacus 
hasonlóképpen cselekedett Carbótól jobbra. A levegő 
hamarosan megtelt a parancsot továbbadó emberek 
kiáltozásával. Amikor a  hátsóbb sorokban lévők 


megértették, elkezdtek hátrafelé araszolni. Érezve, hogy 
megszűnik a mellkasán a nyomás, Carbo mély lélegzetet 
vett. Ismét megmarkolta a gladiusát, és elhátrált néhány 
lépést a nagydarab legionáriustól. A férfi holtteste térdre 
roskadt. Egy vonalban maradva  Zeuxisszal és 
Spartacusszal, Carbo tett hátra még hat, hét, nyolc lépést. 

— Állj! — ordította a trák. 

Teljesítették a parancsát. Carbo látta, hogy Spartacus a 
rómaiakat méregeti, de azok nem tettek semmit. Biztosan 
ők is örülnek a pihenőnek, gondolta. 

— Húzódjatok hátra még tíz lépést! 

Carbo riadtan pillantott Spartacusra. 

— Miért? 

— Látnom kell, mi zajlik a szárnyakon. Csakis így 
láthatom, a fene egye meg! 

Továbbadták a parancsot. Gondosan számolva hátrébb 
húzódtak. A rómaiak továbbra sem csináltak semmit. 
Carbo ide-oda járatta a pillantását a vonalukon. Csak 
annyit látott, hogy az emberek eltakarítják az útból a 
holttesteket, köpködnek, vagy vizestömlőkből isznak. 
Egyik-másik legionárius sértéseket kiáltozott, de a többség 
nem törődött velük. Szusszanásnyi pihenő volt ez. 

Spartacus kilépett a két sereg közötti résbe. Pár 
pillanatig ide-oda kapkodta a fejét. Feléje hajítottak egy 
dárdát, majd még egyet, de nem törődött velük; 
lábujjhegyre ágaskodott, hogy jobban lásson. Aztán 
érkezett egy harmadik pilum, és Spartacusnak félre kellett 
ugrania az útjából, hogy el ne találja. 

— Felismerték — mormogta Carbo. Látta, hogy az ellenség 
hajítódárdákat adogat előre az első sorban lévőknek. A 
félelem savas ízét érezte a szájában. Spartacus rendkívüli 
karizmája tartotta egyben az arcvonal közepét. Ha ő elesik, 
végük. 


— Mit csinál? — mordult fel Zeuxis. 

Carbo elmagyarázta. 

— Egy kicsit kockázatos, nem? 

— Lehet, de nincs más megoldás. 

Bár védelmébe vette Spartacus cselekedeteit, Carbo 
legszívesebben ráordított volna, hogy térjen már vissza a 
biztonságba. 

Hamarosan teljesült a kívánsága. Spartacus hátat 
fordított a rómaiak vonalainak, és lassú léptekkel 
visszatért a helyére. Két dárda repült feléje, az egyik éppen 
a lábánál csapódott be. Még csak oda sem nézett. Mosoly 
ült az arcán. 

— Csak ennyi telik tőlük? 

Carbo derűs arccal nézett rá. Spartacus szavai 
kalapácsütésként érték. 

— Jobboldalt, Pulchernél nem jól mennek a dolgok. A 
rómaiak alighanem előhozták az összes tartalék 
hajítógépüket. A szemetek puhítják a sorainkat a harcolók 
mögött. Az ottaniak kezdenek meginogni. 

Carbónak elakadt a szava. Ha a leghátul lévő katonák 
megfordulnak és futásnak erednek, nem sokkal később ezt 
fogják tenni azok is, akik elöl vannak. És ha ez 
bekövetkezik, az ellenség balszárnya átkarolhatja őket, és 
a derékhadra, vagyis rájuk támadhat. 

— És a balszárny? 

— Az rendben van, hála Naviónak. Bár a lovasságot nem 
láttam sehol, a fene egye meg! Egyik oldalon sem. Tartok 
tőle, hogy az árkok túlságosan mélyek voltak számukra. 
Hogy nem tudtak az ellenség hátába kerülni. Ha sikerült 
volna nekik, mostanra már hallanánk valamit, látnánk 
valamit. 

Carbo szertefoszlani érezte a reményt. Biztató jelet 
keresve fürkészte Spartacus arcát. 


— Mit tehetünk? 

— Lefogadom, hogy van időnk még egy dobásra, mielőtt a 
balszárny összeomlik. Jössz? 

Carbo ebben a pillanatban tudta, hogy közel van a 
halála. Hányinger környékezte. 

— Veled tartok. 

Spartacus pillantása ellágyult. 

— Sosem gondoltam volna, hogy ezt mondom, de büszke 
vagyok rá, hogy egy római mellett állok és harcolok. 

Carbo a könnyeivel küzdött. Nem tudott megszólalni, 
csak bólintott. Spartacus hátraszegte a fejét. 

— Katonáim, figyeljetek rám! 

A kétoldalról hallatszó csatazaj közepette a legközelebb 
állók valahogy feléje fordították a fejüket. 

— Még egy erőfeszítést kérek tőletek. Még egy rohamot. 
Látom Crassust ott, velünk szemben. Látjátok a rohadékot 
a vörös köpenyében, a legionáriusai mögött? 

Egy pillanatra csend lett, ahogy az emberek az 
ellenségüket keresték, majd dühödt ordítozás támadt. 

—- Öljük meg Crassust most rögtön! Vessünk véget a 
csatának egyetlen csapással. Velem tartatok? 

— Igen! 

— Akkor roham! 

Olyan gyorsan iramodott előre, hogy meglepte vele 
Carbót és a túloldalon lévőt is. Öt lépéssel előttük járt, 
mire egyáltalán futni kezdtek. Carbo rohant, hogy utolérje. 
A szeme sarkából a balján érzékelte Zeuxist. Ösztönösen 
tudta, hogy jönnek a többiek is. Ennek a felhívásnak 
eleget tenne mindenki, aki hallja. Az életét adná, hogy 
Spartacusszal legyen, amint rettenetes, gyilkos indulattal 
nekiront a rómaiaknak. Soha nem voltak igazabbak a 
szavak: győzelem vagy halál! 

Carbo egy vonalba ért a trákkal. Hallotta a mormogását: 


- Nagy Lovas, vigyázz rám! Nagy Lovas, oltalmazz 
engem! Nagy Lovas, segíts megölnöm Crassust! 

Borsózott Carbo háta a fohász hallatán. Érezte az 
istenek jelenlétét. Adassék, hogy a mi oldalunkon 
legyenek! 

Tíz lépés a római vonalakig. Carbo látta mögöttük 
Crassust. Nagyot dobbant a szíve a reménykedéstől. 
Legfeljebb hatsornyi legionárius állt vele szemben. Meg 
tudnák csinálni! Még öt lépés. Carbo elképzelte, hogy 
hasba szúrják, és velőtrázón felordított. A vele szemben 
lévő férfi összerezzent, Carbo szándékának megfelelően. Az 
utolsó két lépést elborult aggyal tette meg, beleadva az 
öklelésbe az összes felhalmazott gyűlöletét, amit Crassus 
iránt valaha érzett. Érzékelte az ütközést, ahogy Spartacus 
és Zeuxis nekirontottak az ellenfeleiknek. Továbbra is 
eszelős módjára üvöltve döfött a gladiusával az előtte lévő 
két scutum közötti résbe. A pengéje eltalált valamit, majd 
mélyen beléje fúródott. Sikoltás hallattszott, és a 
Spartacusszal szemközt lévő legionárius elejtette a kardját. 
Carbo meglepetten nézett a saját ellenfelére, aki vicsorogva 
igyekezett a pajzsot kikerülve hasba szűrni őt. Carbo 
túlságosan is későn húzta vissza a jobb karját, hogy 
ellentámadással próbálkozzon. 

Megkönnyebbülten kiáltott fel, amikor Zeuxis kardja 
torkon szúrta a rómait. 

— Köszönöm! 

— Csak tedd meg értem ugyanezt, ha tudod! 

— Meg fogom. 

— Tovább! Tovább! Tovább! - ordította Spartacus. 

Miután az ellenség első sorát szétzúzták, nekiestek a 
következőnek. Pajzzsal öklelve, karddal döfködve, farkasok 
módjára üvöltve. Vér spriccelt a levegőbe, beterítve az 
arcukat, majd aláhullott az iszamos földre. 


Diadalordítások keveredtek fájdalmas sikolyokkal és a 
saját  vérüktől fuldokló emberek  hörgésével. Nagy 
küzdelem árán ismét előrenyomultak két lépést. Carbo 
látta, hogy néhány ugrásnyira tőle balra egy legionárius 
egy kardcsapás nyomán elveszíti a karját. Homályosan 
érzékelte, hogy Spartacus ismét egy centurióval viaskodik, 
az ő következő ellenfele azonban egy rátermett legionárius 
volt, aki minden mozdulatának elébe vágott. Hosszú 
pillanatokig hiábavalóan  csapdosták egymásénak a 
pajzsaikat, és döfködtek egymás arca felé. Carbo torka 
annyira kiszáradt, hogy már nem tudott kiabálni. A karja 
önálló életre kelve dolgozott: ütés, szúrás, ütés, szúrás, de 
kezdte úgy érezni, mintha a testén kívülre került volna. Az 
agya mélyén egy hang rárivallt, hogy térjen vissza a 
valóságba, máskülönben meg fog halni, de képtelen volt 
engedelmeskedni. 

Meglepetésére a legionárius pillantása balra villant. 
Döbbenten zihált, egy kurta pillanatig habozott. Carbo 
nem tudta, mi terelte el a figyelmét, de kihasználta az 
alkalmat, és a katona tátott szájába döfött a gladiusával, 
olyan erővel, hogy a hegye a férfi tarkóján jött ki. Vér 
Íröcscent, és kitört fogak repültek a levegőbe. A legionárius 
szörnyű, fuldokló hangot hallatott, és eltűnt szem elől. 
Carbo először balra pillantott. Zeuxis még mindig ott volt. 
Rajta túl ott volt Marcion is. Aztán egy pillantás jobbra. 
Lassan-lassan ujjongás töltötte el Carbót. A centurio 
jajgatva összeroskadt. Áttörtek egy újabb soron. 

Egy fojtott nyögés az oldalán oltotta ki Carbo örömét. 
Elfordította a fejét. Spartacus nézett rá az arca 
megvonaglott. Vér szivárgott a szemébe a homlokán 
húzódó vágásból. 

— Eltalált a rohadék, Carbo. 

— Az csak egy karcolás! 


— Nem ott. A kardot tartó kezemen. 

Megállt az idő. Carbo leszívesebben elsírta volna magát, 
de nem voltak könnyei. 

— Tudsz harcolni? 

— Egy darabig. 

Egy szemből hallatszó kiáltás ismét a harcra irányította 
Carbo figyelmét. Ezúttal egy optio nyomult feléje. Megöllek 
téged is, rohadék! Aztán megpillantotta a hátsó sor mögött 
gyülekező friss legionáriusokat, és elfogta a kétségbeesés. 
Már legalább nyolc sor volt közöttük és Crassus között. 
Talán még akkor sem tudnának eljutni hozzá, ha 
Spartacus nem sérült volna meg. De megsérült, így 
egyáltalán nincs esélyük. Ádáz indulattal csapta neki a 
pajzsát az optióénak. Odaszólt Spartacusnak: 

— Vissza kell húzódnunk. 

—- Soha! Még mindig megölhetjük Crassust! 

Carbo a scutumja megemelésével hárította az optio 
gladiusának  szúrását. Válaszképpen  előredöfött a 
pengéjével, majd visszahúzta, és ismét felpillantott. 
Crassus már nagyon távolinak tűnt. Lehetetlen kérés már 
az is, hogy próbálkozzanak. De ő nem fogja elhagyni 
Spartacust. Soha. Különös indulat lett úrrá rajta. 

— Jól van hát! Crassus! Crassus! 

Carbo látta, hogy a díszes sisak elfordul. Látta a dölyfös 
arckifejezést, mellyel Rómában szembesült. Reszketett a 
gyomra a gyűlölettől. 

— Elkapunk téged, Crassus! 

Roppant elégedettséget érzett, amikor félelem árnyékát 
látta átsuhanni a hadvezér arcán. 

Az optio pajzsának umbója nekicsapódott az övének. 
Hátratántorodott egy lépést, éppen csak hogy nem esett el. 

- Azt hiszed, meg tudjátok ölni a vezérünket? - 
bömbölte az optio. -— Előbb rajtam kell keresztüljutnod. 


Carbo dühödt ordítással támadásba ment át. A 
gyorsaságával meglepte a tisztet, és sikerült felhasítania az 
arcát. Apró, ám fájdalmas seb volt ez. Carbo felbátorodva 
nyomult előre. 

— Te megőrültél! - acsarkodott az optio. — Nem szoktad 
észrevenni, amikor le vagytok győzve? 

— Kotródj! 

— Nézz már körül, te bolond! Szinte egyedül vagy. 

Az optio tett egy lépést hátra, mintegy felkínálva 
Carbónak, hogy ellenőrizze a szavai igazságtartalmát. Első 
pillantásra minden rendben lévőnek tűnt. Taxacis még 
mindig ott volt Spartacus másik oldalán. Rajta túl más 
katonákat is látott. Aztán balra fordította a fejét, és 
rettenet töltötte el. Zeuxis még talpon volt, ám a nyakán 
tátongó mély seb kegyetlenül beszélt önmagáért. Ott volt 
Marcion is, aki elhajolt egy szakállas legionárius döfése 
elől, de más nem látszott. Tovább fordította a fejét. Ne, 
könyörgök, ne! Mögöttük voltak még talán negyvenen- 
ötvenen. A többiek hátráltak, némelyek lassan, viaskodva 
az előrenyomuló rómaiakkal, a többség azonban 
megfordult, és futásnak eredt. Máris eldobált pajzsok és 
kardok borították a földet. Kétségbeesés lett úrrá rajta. Az 
álom véget ért. 

— Elhiszed már? 

Az optio előrelendült, és döfött a gladiusával. Carbo 
visszafordult, túlságosan későn próbálva védekezni. 

Hihetetlen sebességgel Spartacus sicája suhant jobb 
felől. A nyakán találta el az optiót, és könnyűszerrel 
levágta a fejét. Carbo soha nem látott még vért ilyen 
magasan a levegőbe spriccelni. Az optio teste tett még egy 
lépést előre, mielőtt rángatózva a földre roskadt. A 
legközelebbi legionáriusok ösztönös rémülettel 


hátrahőköltek, így Spartacus és  Carbo pillanatnyi 
lélegzethez jutott. 

Még sebesülten is ügyesebb, mint én, gondolta Carbo 
elképedve. 

— Segíts levennem a sisakomat! 

Carbo nem értette. 

— Mi? 

— Csináld, amit kérek! 

Carbo a hóna alá lökte a gladiusát, Spartacushoz hajolt, 
és az állszíjjal babrált. Egy pillanattal később kioldozta. 
Spartacus lerántotta a sisakot, és a földre hajította. 

— Miért csináltad ezt? 

— Menj! Tűnj el innen! Menekülj! Vége. 

Spartacus arcszíne kezdett megfakulni, de a hangja még 
mindig parancsoló volt. Carbón émelygés lett úrrá, ahogy 
megértette. Azért dobta el, hogy ne ismerjék fel, miután 
elesett. 

— Itt maradok. 

— Keresd meg Ariadnét! Vigyázz rá és a gyerekre! Vidd el 
őket innen Atheasszal, mielőtt elkezdődik az őrület! 

— Mi lesz veled? 

- Én nem megyek sehová. A Lovas vár rám. 

— És rám! 

Taxacis hangja még soha nem csengett ilyen 
szenvedélyesen. Carbo agya olyan hevesen zakatolt, mint 
még soha. Ismerte a káoszt, amely eluralkodik a 
csatamezőkön, amikor a küzdő felek egyike futásnak ered. 
Ilyenkor halnak meg a legtöbben. A pánikba esett, 
fegyvertelen emberek a legkönnyebb célpontok. Mármint 
eltekintve az asszonyoktól és a csecsemőktől. Még úgyis 
kicsi az esélyük az életben maradásra, hogy mellettük van 
Aventianus és a szkíta. Carbo Spartacusra meredt, 


őrlődött, hűséges akart maradni, egyszersmind teljesíteni 
vágyott a vezére kívánságát. 

— Én... 

— Kérlek! Barátként kérem ezt. 

Spartacus satu módjára fogva tartotta a pillantásával az 
övét. Carbo érzelmektől elszoruló torokkal bólintott. 

— Menj, vagy túl késő lesz! 

Gyengéden meglökte a pajzsával. Carbo 
engedelmeskedett; elbotladozott, akár egy részeg. Végül 
félig-meddig elhomályosították a látását az áradó könnyek, 
amelyek előzőleg nem jöttek. Heves mozdulattal megtörölte 
a szemét, tudván, hogy ha nem vigyáz, fel fog bukni egy 
holttestben. Körülötte katonák kiáltoztak, jajgattak, és 
fordultak meg, hogy meneküljenek. Olyan sűrű volt a 
pánik, hogy késsel lehetett volna vágni. Ilyenkor az 
emberek teljesen eszüket vesztik. Ha elesik, bele fogják 
tiporni a véres földbe. Carbo nem törődött magával, de 
meg kellett mentenie Ariadnét és Maront. A szavát adta. 

Szorosan megmarkolta a kardját és a pajzsát, és futni 
kezdett. Minden lépésnél éles késként hasított belé a 
szégyen. Cserbenhagyta Spartacust, aki oly sokszor 
megmentette az életét. Otthagyta, hogy meghaljon. 

Nem nézett hátra. 


Tizenkilencedik fejezet 


A Siarus völgyétől délre 


Maron pityergett. Ez az új hangja, gondolta Ariadné 
szomorúan. Lehúzta a ruháját a válláról, és a mellére vette 
a gyereket. Bár igen kevés a teje, ez majd megnyugtatja 
Maront egy időre. Lepillantott a fiára, egyszerre érezve 
szeretetet és mérhetetlen bánatot. Szakasztott olyan vagy, 
mint Spartacus. 

Körbepillanott a kicsiny erdei táboron, amelyet csupán 
egy ágakból összerakott kis kaliba és egy kőből rakott 
tűzhely alkotott. Nem tudja, mi történt két nappal 
korábban, amikor a csata menete Crassus számára 
kedvező fordulatot vett. A gyerek nem aludt különösebben 
mélyen, és fegyverek csörömpölésére meg kiáltozásra 
ébredt. Atheas ekkor parancsolt rá, hogy fogja a gyereket, 
és dobáljon pár dolgot egy batyuba. Soha nem látta még a 
szkítát ennyire aggódni. A férfi ügyetlenül bepakolt pár 
takarót meg egy tartalék pólyát egy zsákba, és a kezébe 
nyomta a kígyót tartalmazó kosarát. Odakint Aventianus 
várt rájuk őrt állva, gladiust szorongatva a kezében. 
Ariadné ekkor pillantott le a csatatérre, és látta meg, 
milyen rosszuk állnak a dolgok. 

A seregük szárnyain szemlátomást teljes volt fejetlenség. 
Emberek ezrei távolodtak a római árkoktól, sarkukban az 
őket üldöző legionáriusokkal. Középütt Ariadné kivett egy 
kicsiny csoportot, amely még mindig harcolt, ám az őket 
körülvevő ellenség számbeli fölénye nem hagyott kétséget 


a végkifejletet illetően. Döbbent szomorúsággal, dermedten 
figyelte a látványt. Csak akkor tért magához, amikor 
Atheas átölelte a vállát karjával, erőt adva neki, hogy 
megmozduljon. 

Hamarosan nyilvánvalóvá vált, milyen előre nem látott 
következményekkel jár, hogy a sátor a tábor hátsó 
részéhez közel áll. A mögötte lévő sziklás hegy tömb nem 
kínált menekülési útvonalat, ezért a katonák többsége a 
valamivel alattuk lévő sátrak sorai között rohant keresztül. 
Néhányan eszelős félelmükben felkapaszkodtak ugyanarra 
a szintre, ám Atheas és Aventianus meztelen pengéje 
láttán tisztelet- teljes távolságban maradtak. Tébolynak 
tűnt ugyan, hogy fenyegetni kényszerülnek az egykori 
bajtársaikat, de azóta ez lett a valóságuk. Ariadné azt 
hitte, ha elérik a hegyeket, biztonságban lesznek, azonban 
továbbra is tucatszám keresztezték az útjukat csavargók. 
Carbo indítványára kerültek minden érintkezést, hacsak 
nem volt elkerülhetetlen. Szerinte — és Atheas egyetértett 
vele -— már senkiben nem bízhattak, akit nem ismertek, 
vagy aki nem bizonyított. Részben emiatt rejtőztek el 
vadállatok módjára a lehető legfélreesőbb helyen, amit a 
szkíta talált. Carbo utóbb beleegyezett, hogy öt katona 
csatlakozzék hozzájuk. Ariadné a jelenlétükben valamivel 
nagyobb biztonságban érezte magát. Ráadásul ha többen 
tudnak vadászni, több az ennivaló is. Az új jövevények 
közül senkinek sem említette a szóbeszédet, amelyről 
hallottak: hogy túlélők ezrei tartanak a Thurii fölött 
magasodó hegyek felé, de Ariadnénak nem akaródzott 
követni őket, amíg a bánata nem csillapodik egy kicsit. 
Amíg nem lesz képes örökre maga mögött hagyni a 
csatateret -— és Spartacus holttestét. 

Maron ismét nyűgösködő hangot hallatott, ahogy 
Ariadné mellén szuszogott. 


— Beteg? 

— Nem, csak fáradt és nyugtalan. És éhes. 

- Ahogy mi mindannyian - válaszolta Carbo egy 
sóhajjal. 

—- Örülnünk kell, hogy életben vagyunk. Ha nem vagy te, 
és nincsenek a többiek... 

- Én nem sokat csináltam - mondta Carbo, hárító 
mozdulatot téve a kezével. 

Ariadnénak eszébe jutottak a rémült emberek, akik 
csapatostul, rohanva közeledtek hozzájuk, amikor elérték 
a tábor szélét. Valószínűleg még csak nem is tudták, hogy 
ő meg a társai kicsodák. A tény, hogy elzárták a kelet felé 
vezető utat, az egyetlen irányt, amerre nem hemzsegtek 
római katonák, elég volt ahhoz, hogy a dezertőrök 
fenyegessék őket. Atheas és Aventianus hátraökték 
Ariadnét és Maront, és felkészültek, hogy megvédjék az 
életüket. Ariadné gyors halálért kezdett inádkozni, amikor 
a banda mögött megjelent Carbo. Vér borította, eszelős 
módjára üvöltött, és két embert lekaszabolt a gladiusa vad 
döféseivel. A többiek elmenekültek. 

— Megmentetted az életünket, Carbo — mondta Ariadné 
halkan. - Ez így igaz. Nem tudom neked eléggé 
megköszönni. 

— Otthagytam Spartacust — mormogta Carbo. 

És Arnaxot. A fiú valószínűleg elmenekült, mondta 
magának ismét. A vezéréről nem volt elmondható ugyanez. 

— Nincs értelme gyötörnöd magadat. Nem te választottad 
meg a halála módját, és én sem. 

Carbo egy pillanatra felocsúdott a saját gyászából. 

— Spartacus a maga ura volt. Tiszteletben kell tartanod 
a döntését, hogy harcban akart meghalni. És nekem is, 
valahogyan. 


Ariadné tekintete a távolba révedt. A lelke mélyén 
nyomasztotta, hogy már valóra fog válni a keresztre 
feszítettekről szóló álma. Imádkozott, hogy ha ez 
megtörténne, Spartacus ne szenvedjen ilyen megalázó 
sorsot. Ezért nem láttam őt, gondolta, és igyekezett úgy 
értelmezni az álmot, hogy az híján legyen a 
bizonyosságnak. 

— Én nagyon is tiszteletben tartom - tilakozott Carbo. 

— Úgy gondolod, hogy meg kellett volna halnod vele 
együtt. 

Carbo nem válaszolt, de a gyötrődő tekintete mindent 
elárult. 

— Mi lett volna velem és Maronnai, ha így alakul? 

—- Nem tudom - válaszolta Carbo feszengve. 

— Szerintem tudod. Nem emlékszel azokra a 
dezertőrökre, akik megtámadtak bennünket? Azt a véget 
kívántad volna nekem? Spartacus fiának? 

— Természetesen nem! 

— Azáltal, amit tettél, hogy otthagytad, Spartacus emléke 
tovább fog élni. Nemcsak az emberek szívében és agyában, 
hanem hús és vér formájában is. — Ariadné megsimogatta 
Maron fejét. - Ez csak jó dolog, nem? 


Carbo a csecsemőre meredt, és az — arca 
kifürkészhetetlen érzelmektől vonaglott meg. 
— Igen. Az. 


— Nem tudok elképzelni szebb örökséget. Jobb módot, 
amivel elérhetnéd, hogy Róma győzelme ne legyen teljes. 
Te igen? 

E szavak éppúgy célozták saját, kegyetlen bánatának 
csillapítását, mint  Carbóét. De üresen csengtek. 
Lehetséges, hogy nem lesz mindig így, de Ariadné az adott 
pillanatban tudta, hogy ha Maron nem lenne, ő már 
feladta volna. 


Carbo szája végül mosolyra hűzódott. 

— Crassust nagyon bőszítené a tudat, hogy Spartacus fia 
életben van. 

— Úgy van. —- Ariadné megérintette Maron finom arcát, 
aki megkettőzte erőfeszítéseit a mellén. - Ezért nem 
szabad soha tudnia róla. 

Aventianus zavarta meg a beszélgetésüket. 

— Pszt! 

A tisztáson túlra mutatott. Mozgást hallottak az 
aljnövényzetből, és Carbo a kalibába kísérte Ariadnét, 
majd sietve csatlakozott Aventianushoz. Mindketten 
előhúzták a kardjukat, remélve, hogy közülük lesz az 
valaki. 

Mindketten megkönnyebbülten mosolyodtak el, amikor 
Atheas előbukkant. Azonnal megváltozott az 
arckifejezésük, amikor meglátták a szkíta mögött sántikáló 
férfit. Vérfoltok borították, sisakot nem viselt, de a kardját 
még mindig magánál tartotta. Navio volt az. 

Carbo szíve nagyot ugrott örömében. A barátjához 
futott. 

— Hála legyen az isteneknek! Megmenekültél! 

-Nem tudom, hogyan. Eléggé igyekeztem, hogy 
meghaljak. 

— Találtam rá... folyónál - mondta Atheas. - Csak 
feküdt... nézte semmit 

— Láttunk benneteket. Vagyis láttuk a pozíciótokat. Jó 
sokáig tartottátok a balszárnyat — mondta Carbo. 

— Az emberek derekasan helytálltak -— ismerte el Navio. — 
Az átkozott hajítógépek intéztek el bennünket. Meg az, 
hogy a lovasság nem tudott átkelni az árkokon. Túl 
mélyek, túl szélesek voltak. Rohadtul ügyes húzás volt 
Crassustól, hogy kieszelte ezt. Biztosan hallott róla, hogy 


Sulla ezt csinálta Orkhomenosznál tizennégy évvel ezelőtt. 
Veletek mi történt? 

Carbo halkan elmondta. Amikor az elmenekülése előtti 
utolsó pillanatokhoz ért, rekedtes lett a hangja. 

— Azt mondta, büszke rá, hogy egy római mellett harcolt. 
Biztosra veszem, hogy rád is gondolt. 

Szikra lobbant Navio fásult szemében. 

— Hát, én büszke voltam, hogy egy rabszolgát szolgálok. 


— En is. 

Egy pillanatig hallgattak. A vezérük arca töltötte ki a 
gondolataikat. 

—- Nem futamodtam meg! - fakadt ki Carbo. Roppant 
hálás volt, amikor Navio egyetértőn bólintott. -— Azt 
mondta, hogy menjek el, és ügyeljek Ariadné meg a gyerek 
biztonságára. 


— Ariadné itt van? - kiáltott fel Navio. 

-Itt vagyok. És Maron is. Éppen most fektettem le 
aludni. - Ariadné kibújt a kalibából, és halványan 
mosolyogva közeledett hozzájuk. — Örülök, hogy életben 
maradtál, Navio. 

Navio tiszteletteljesen meghajolt előtte. 

— Dicsértessék Jupiter, hogy neked meg a gyermeknek 
nem esett bajotok! Először Atheas, és aztán Carbo... Nem 
gondoltam volna, hogy még több jó hirt hallok. Mióta 
magamhoz tértem a csata után, azon töprengek, miért 
hagytak életben az istenek. Most már tudom. 

— Meséld el nekünk, mi történt veled! — kérte Carbo. 

Navio szemügyre vette mindannyiuk arcát, majd 
elfordította a tekintetét. 

— Egy darabig álltuk a sarat, ami nem akármi volt, 
tekintve, hogy hány katonát vetett be Crassus ellenünk, és 
hogy a lovasság nem tudott segíteni. Akkor fordultak 
rosszabbra a dolgok, amikor hirtelen nagyobb tempóra 


kapcsoltak az ellenség hajítógépei. Talán akkor történt ez, 
amikor a balszárny összeomlott, nem tudom. De egy dolog 
bizonyos: a rohadékok nem bánták, hogy a saját 
embereiket találják el. Folyamatosan lőttek és lőttek. A 
katonáim egy ideig bírták, de végül megtörtek. Nem 
tudtam hatni rájuk. 

— Ilyen helyzetben senki nem tudna — mondta Carbo. 

— Ettől egy kicsivel sem lesz könnyebb - mondta Navio 
nagyot sóhajtva. - Sikerült összeszednem nagyjából 
harminc katonát, és folytattuk a harcot. Többségünket 
egykettőre lekaszabolták. Egy-egy ember maradt a két 
oldalamon. Olyan érzés volt, mintha Horatius lennék a 
hídon, leszámítva, hogy nem volt folyó, amibe 
beleugorhattam volna. Valószínűleg röviddel ezután 
eltalált egy kő, és elvesztettem az eszméletemet. Amikor 
magamhoz tértem, azt vettem észre, hogy a sisakom 
kettéhasadt. Félig-meddig keresztben hevert rajtam egy 
holttest. Sötét volt. A csata véget ért. Hallottam, ahogy 
emberek jajgatnak, kegyelemdöfésért könyörögnek. Miután 
láttam, hogy nincsenek rómaiak a környéken, sikerült 
felkelnem. Elkezdtem keresgélni, hátha akad valaki, aki 
csapdába esett, mint én. Csak olyanokat találtam, akik 
úton voltak Hádészhoz. Nem is egynek segítettem odaérni. 
Egy darabig így bóklásztam, remélve, hogy észrevesznek, 
és megölnek. Nem volt értelme élnem azok után, amit a 
katonáim tettek. Miután veszítettünk. - Navio pillantása 
Carbóékra rebbent. - Most már másként érzek. De 
akkor... 

— El tudom képzelni, min mentél keresztül -— mondta 
Ariadné együtt érzőn. Ha Maron nem volna... 

— Én is -— mondta Carbo. -— Mi történt ezután? 


- A teljes őrület. Megtaláltam Spartacus sisakját. 
Biztosan az volt. Az egész átkozott seregben senki másnak 
nem volt olyan frigiai sisakja. 

Carbón kívül Ariadné is azonnal megmerevedett. 

— Megtaláltad a holttestét? — kérdezte suttogva. 

— Nem. Kerestem, kerestem, de olyan sötét volt, mint az 
alvilágban. Még holdfény sem volt. Mindenütt holttestek 
hevertek egymás hegyén-hátán, nagyon sok... Mind 
egyformának tűnt. Addig folytattam, amíg nem kezdett 
világosodni. 

— Többet tettél, mint ami a kötelességed volt, és 
köszönöm ezt neked - mondta Ariadné szeliden. Carbóra 
pillantott. — Lehetséges, hogy él? 

Carbo újjáéledt kételyekkel, lázasan gondolkozott. 

— Kétlem. Harc közben akart elesni. Sisak nélkül a 
rómaiak nem ismerték volna fel, hogy kicsoda. Egyszerűen 
csak megölték volna, mint a többi katonánk bármelyikét. 

- De nem lehetsz biztos benne. Nem láttad elesni. 

Carbo még rosszabbul érezte magát. 

— Nem. 

Navio is levertnek látszott. 

— Folytattam volna a keresést, de  legionáriusok 
csoportjai szóródtak szét a környéken. Megöltek 
mindenkit, aki életben maradt. Rengeteget kellett hason 
csúsznom, hogy biztosan ne lássanak meg. 

Carbóban megkettőződött a bűntudat. A szívébe, az 
agyába mart. Nem lenne szabad élnem. Vagy igen? 

—- Lemehetnénk, megpróbálhatnánk megkeresni. 

Hatalmas Dionüszosz, kérlek! Elég nagy a fájdalmam így 
is. Nem hiányzik ez a bizonytalanság. Ariadné tudta, hogy 
mostanra milyen szörnyű látványban lenne részük. A 
rothadó hús bűze jóval azelőtt érezhető, hogy magát a 
csatateret látni lehetne. Elszíneződött, felpüffedt holttestek 


a meleg napsütésben. Férgek a sebekben, szájakban, a 
tátongó hasüregekben. Parasztok kotorásznak értékeket 
keresve.  Dögevő madarak keringenek a levegőben 
csapatostul, és zabáinak alant a temérdek húsból. 
Éjjelente farkasok, sőt medvék ólálkodhatnak a széleken, 
igyekezve, hogy ne maradjanak ki a páratlan lakomából. 
Iszonyat töltötte el. Ha meghalt, Spartacus holtteste 
éppúgy préda lesz, mint bárki másé. Ha viszont sebesült, 
és mozgásképtelen... 

— Túlságosan veszélyes - jelentette ki Navio. — Crassus a 
serege zömét otthagyta a helyszínen. Amennyire láttam, az 
egész környéken őrjáratoznak. 

Ariadné lehunyta a szemét. Érdemes Maron biztonságát 
kockáztatva visszatérni a csatatérre? Milyen reális esély 
van arra, hogy Spartacus életben maradt? 

Navio következő szavai villámcsapásként hatottak. 

— Nagyjából hatezer foglyot ejtettek. 

— Olyan sokat? - kiáltott fel Carbo, és elborzadva 
Navióra meredt. 

—- Úgy fest, hogy igen. Hallottam pár őrjáratozó 
legionáriust társalogni, amíg a holttestek között rejtőztem. 
Crassus parancsára Capuába viszik, és a Via Appia 
mentén egészen Rómáig keresztre feszítik őket. 

Ebben a pillanatban Ariadné előtt ismét megjelent az 
álma valamennyi borzalmas részlete. Igaz volt. Bizonyosan 
Dionüszosz küldte. Hála az istennek, hogy soha egy 
léleknek sem említette. 

Nem volt meglepő, hogy lesznek keresztre feszítések, 
hiszen igen szokványos sors volt ez olyan rabszolgák 
esetében, akik főbenjáró bűnt követtek el. Ám a szám 
majdhogynem minden várakozást felülmúlt. 

— Cselekednünk kell -— mondta Carbo. 

Navio felvonta a szemöldökét. 


— Mit javasolsz? 

- Nem tudom! - csattant fel válaszul Carbo. - De 
képzeld el Spartacust egy kereszten! Vagy Egbeőt. Vagy 
Taxacist. 

— Nem ölhetünk meg hatezer embert. 

— Nem fogok ölbe tett kézzel ülni! 

Egyszerre néztek Ariadnéra. 

- A beleegyezésemet akarjátok, hogy elmenjetek? - 
kérdezte Ariadné. 

—- Nem akarlak itt hagyni téged és Maront - mondta 
Carbo. 

— Nem fogsz. 

Carbo rádöbbent, hogy miről beszél Ariadné. 

— Te nem jössz velünk! 

— Próbáld megakadályozni! Nagyon kicsi ugyan az esély, 
hogy Spartacus életben maradt, de ez számomra elég. — 
Aggodalma az álmával kapcsolatban megváltozott. Mi van, 
ha Egbeo azt próbálta tudatni, hogy a férje a közelben 
van? 

- Az a legkevesebb, hogy megnézzem magamnak a 
kereszteket. 

— Valamennyit? - kérdezte Navio hitetlenkedve. 

—- Nem tudom. Talán. 

— Ez őrültség -— mormogta Carbo, de a lelke mélyén maga 
is így érzett. 

— Capuától Rómáig több mint százhúz mérföld az út. 
Rendszeresen lesznek katonai őrjáratok. Lehet, hogy még 
őrszemeket is állítanak az útra, hogy senki ne 
beszélhessen az áldozatokkal. 

— Te mit csinálnál, ha a legkisebb esély lenne rá, hogy 
ott van apád vagy a fivéred? - csattant fel Ariadné. 

—- Ha megtesszük, Ariadné - mondta Carbo -, úgy 
csináljuk, ahogy mi látjuk jónak. Navio meg én megyünk, 


veled és Maronnal. Senki más. Túlságosan veszélyes. 
Atheas feltűnést keltene, és az is, ha egy csapatnyi férfi 
rabszolga bóklászna az úton ilyen kevéssel a csata után. 
Itt kell hagynod a kígyódat is. Mivel Navio meg én úgy- 
ahogy rómaiak vagyunk, mi átjutunk minden útzáron. Te 
csak valamelyikünk rabszolgája leszel. A gyerekkel senki 
nem fog törődni. 

Carbo Ariadnéra meredt, arra számítva, hogy vitatkozni 
fog, ám Ariadné engedékenyen bólintott. 

— Azonnal indulunk. A Silarus folyótól Capuáig hetvenöt 
mérföld az út, és Crassusnak legalább egy nap előnye van. 


A Via Appia, Capua és Róma között 


Crassus napok óta - tulajdonképpen a csata óta -— pompás 
hangulatban volt. Szélesen elmosolyodott, amikor beverték 
az első szögeket, és kezdetét vette a sikoltozás. Ilyen a 
győzelem íze, gondolta, biccentve és integetve a tömegnek. 
A lova hátán ült, nem messze Capua falától, és felügyelte a 
katonái egy csoportját, amikor elkezdődött az elfogott 
rabszolgák keresztre feszítése. A város több száz lakója 
összegyűlt bámészkodni. Crassus az előző pillanatokban 
köszöntötte őket, marokszám szóratott szét közöttük 
pénzérméket, és kenyereket dobáltatott nekik. Akkor az 
emberek addig éljenezték, amíg be nem rekedtek. Most 
gúnyosan vihogtak, és sértéseket kiabáltak az első 
áldozatnak, akit a keresztfához rögzítettek, és felemeltek a 
kereszt függőleges részéhez. Caepio hamarosan jelezte, 
hogy a művelet befejeződött. 

— Ilyen sors vár Róma minden ellenségére - jelentette ki 
Crassus. 

Ismét helyeslő kiáltozás harsant. 


- Ez a nyomorult példány csak egyike annak a 
hatezernek, akik kínok között fogják bevégezni az életüket. 
Innentől egészen  Rómáig fognak a tűző napon, 
szomjúságtól szenvedve, a saját mocskukkal beborítva 
haldokolni. - Elhallgatott, kiélvezve a feléje áradó zajos 
tetszésnyilvánítást. -— Néhányan talán hallottátok, hogy 
ezerszám menekültek el rabszolgák. Hogy a hegyekbe 
szöktek, és északra. Legyetek nyugodtak, nem lesz olyan 
odú, ahol biztonságban érezhetnék magukat a patkányok. 
Miközben beszélek, nem kevesebb mint hat légióm kutatja 
át a vidéket innen keletre és délre. A helyszínen megölnek 
minden rabszolgát, ha nem akad tulajdonosa, aki szót 
emelne érte. 

Újabb üdvrivalgás támadt. Crassus örült, hogy senki 
nem kérdezi meg, hol van Spartacus. A csata során 
többször felbukkant nem messze Crassus pozíciójától, de 
senki nem emlékszik, hogy látta volna, miután a 
rabszolgák megtörtek. Crassus utasította a katonáit, hogy 
keressék a trákot az elesettek között, de egyetlen embert 
keresni tízezer holttest között korántsem volt könnyű 
feladat. Tekintetbe véve, hogy a trák előszeretettel 
irányított az első sorból, valószínűtlennek tűnt, hogy 
életben maradt. Crassusnak azonban, minden erőfeszítése 
ellenére nem állt rendelkezésére bizonyíték. Ez roppantul 
bosszantotta. 

- A söpredéknek, akik északra mentek, hamarosan 
komisz meglepetésben lesz része. Pompeius és a katonái 
megérkeztek Itáliába, és kétség sem fér hozzá, hogy 
egykettőre elbánnak velük. 

Elégedettséggel töltötte el, hogy a tömeg egy kicsivel 
visszafogottabban reagált, mint a saját cselekedeteiről 
szóló bejelentéseire. 


Nagy jóindulatában még sikert is kívánt Pompeiusnak a 
feladatához. Arra fognak majd emlékezni, hogy ő 
dicsőségesen szétverte Spartacus főseregét, nem pedig a 
töredéknyi túlélőt  eltakarító vetélytársa szánalmas 
szerepére. Lucullus légióinak egyáltalán nem lesz semmi 
tennivalójuk. Sajnálatos, hogy Pompeius közelebb van 
Rómához, mint ő. Legszívesebben azonnal a fővárosba 
lovagolt volna, hogy az ő előadásában értesüljenek először 
a történtekről. Szinte hallotta a nép hízelgését és a 
szenátorok talpnyaló köszönetnyilvánításait. A diadalmas 
visszatéréssel azonban várnia kellett. Dacára az 
állításának, miszerint a felkelés véget ért, még mindig folyt 
némi harctevékenység. Egyes rabszolgák nem adták fel. 
Muszáj megtörnie az ellenállásukat, mielőtt teljesen 
megpihenhetne. 

Kétségkívül lesznek előnyei, ha a hatezer fogoly 
keresztre feszítését követően vonul be Rómába, amikor a 
látványosság teljes lesz. Nem tudott elképzelni jobb 
módszert arra, hogy lenyűgözze Latium és Samnium 
lakosságát. Amerre csak megy, tömegek várják, hogy 
lássák. Ez erősíti majd a hírnevét. Az elkövetkező években 
a rettenetes bemutatóról fognak beszélni az emberek: ez 
lesz a legtömegesebb keresztre feszítés, amit a világ valaha 
is látott, és megmutatja majd, hogy ő az a férfiú, akinek a 
Köztársaságot a jövőbe kell vezetnie. A következő évi 
konzulság kopogtat. 

— Készen állsz a következőre, uram? - kérdezte Caepio. 

— Még szép. Magasba a szemetekkel, amilyen gyorsan 
csak lehet! -— Bágyadtan intett a kezével. -— Lássanak 
munkához azok is, akik előrementek! 

—- Rendben, uram. 

Crassus elégedetten figyelte, ahogy a katonák és az 
általuk közrefogott csapatnyi rabszolga negyven lépéssel 


továbbvonulnak. Az volt a benyomása, hogy Caepio 
helyteleníti a tömeges keresztre feszítést — a veterán úgy 
véli, hogy pazarlás ez, hiszen az embereket bányákban 
lehetne használni vagy a római sereg terepmunkásaiként — 
de nem törődött vele. 

Ő jobban tudja. Ahogy mindig. 


Hat napig tartott, hogy a trió Capuába érjen, ami jobb idő 
volt a Carbo által vártnál. Maron cipelése kimerítőnek 
bizonyult Ariadné számára, és eleinte sokkal lassabban 
haladtak, mint szerettek volna. Váratlan szerencse volt, 
hogy a második napon Carbónak sikerült vásárolnia egy 
tanyán egy öszvért. Az állat cipelhette nemcsak a gyereket, 
de a holmijukat, alatta pedig a kardjaikat is. Előzőleg 
mindent kockára téve a köpenyük alatt viselték a 
fegyvereiket. A Capuáig hátralévő mérföldeket jó iramban 
tették meg, az úton közlekedő legionáriusok és katonai 
szekérkonvojok pedig nem törődtek velük. Út menti 
fogadókban szálltak meg. Ariadné és Maron Carbo 
szobájában aludtak, minek folytán mindenki, aki felfigyelt 
rájuk, azt hihette, hogy Ariadné Carbo ágyasa. Carbo 
valójában minden éjjel az ajtó mellett aludt, kivont 
pengével maga mellett. 

Carbo most járt első ízben ennyire közel Capuához 
azóta, hogy Spartacusszal kitört a ludusból, és ez roppant 
különös érzés volt. A legkevésbé sem vágyott arra, hogy 
felismerjék. De még így is furcsának tűnt volna inkább 
kikerülni a várost, semmint átmenni rajta, ezért átengedte 
a vezetést Naviónak. Ő a nyomában haladt, tekintetét a 
keréknyomok barázdálta útra szegezve. A menetet Ariadné 
zárta az öszvérrel. 

Végül gond nélkül eljutottak Capua déli kapujától az 
északiig. Sokadmagukkal araszoltak előre a sorban, hogy 


kijussanak a városból. Carbónak jócskán volt ideje 
elképzelni, hogy mit fog látni, amikor a Via Appiára lép. 
Küszöbön állt a pillanat, és a rosszullét környékezte. 
Hányan lesznek még életben a nyomorultak közül? Hányat 
fog felismerni? Lehetséges, hogy rátalálnak Spartacusra? 

Rövid idő múltán átvonultak a Capuából kivezető jókora 
boltív alatt. Réges-régen megszűnt már az a gyakorlat, 
amely szerint a falak közelében nem szabadott építkezni. 
Pezsgő ipari és piaci tevékenység zajlott ezen a területen, 
ahol - kényszerűségből - naponta százával haladtak 
keresztül a gyalogszerrel vagy lóháton utazók. Voltak itt 
vendéglők és kocsmák, továbbá a legkülönfélébb 
kézművesek, ácsok és  kerékgyártók, kártolók és 
fazekasok. Mészárosok, pékek, bor- és édességárusok. 
Írnokok, bordélyosok és rabszolga-kereskedők. Carbo még 
bekötött szemmel is meg tudta volna mutatni az utat 
bármelyikükhöz. Itt nőtt fel. És így azt is tudta, hogy itt 
fognak véget érni az épületek. 

És itt kezdődik a keresztek sora. 

Már megbeszélték, mit fognak tenni, amikor elkezdődik 
a megpróbáltatás. Nem lesz nehéz lassan haladniuk, és 
nem is fognak vele feltűnést kelteni. Az út forgalmas lesz, 
és mindenki megbámulja majd a keresztre feszített 
embereket. Az áldozatok szemrevételezése sem lesz kirívó 
cselekedet, amíg nem mennek túl közel hozzájuk, vagy 
nem időznek szükségtelenül. Ha hármuk közül 
bármelyikük ismerőst lát, elfordítja a fejét, nehogy a 
szerencsétlen felismerje őket, és felkiáltson. Senki nem 
szól semmit, amíg biztonságos távolságra nem érnek a 
kérdéses illetőtől. Különösen résen kell lenni, ha katonák 
vannak a közelben. Mindhárman tudták, egészen Róma 
kapuiig mennek majd, csak hogy biztosra vehessék, hogy 


Spartacus nincs a Crassus fogságába esett hatezer katona 
között. 

Carbo, bár megacélozta magát, és felkészült az első 
kereszt látványára, önkéntelenül felnyögött, amikor 
megpillantotta. . Navio — megmerevedett, de gyorsan 
továbbaraszolt. Carbo örült, hogy nem ismeri a barna 
hajú, zömök férfit, aki mezítelenül lógott előtte a 
kereszten. Véres lába csak egy tenyérnyivel volt 
magasabban a talaj szintjénél. Az áldozat szerencsére már 
halott volt, ám eltorzult arcvonásai arra vallottak, hogy az 
utolsó pillanatig szenvedett. A hullabűz odavonzotta az 
első tavaszi legyeket, melyek csapatostul rajzottak 
körülötte. Emberek verődtek össze a kereszt körül. 
Befogták az orrukat, és otrombán tréfálkoztak. 

— Megkorbácsolták - jegyezte meg Navio. 

Carbo ekkor figyelt fel a férfi hátán húzódó vörös 
sávokra. Szerette volna elkergetni a bámészkodókat, 
leszedni a szerencsétlent, és tisztességes temetésben 
részesíteni, de persze nem tett semmit. Ariadnéra 
pillantott, aki hangtalanul, gyötrődve imádkozott. A 
tekintetük találkozott. 

- Ne törődj velem! Rendbe fogok jönni - suttogta 
Ariadné. 

Carbo feszülten bólintott. Maron szerencsére aludt. 

A második hottest negyven lépéssel odébb volt, a Via 
Appia másik oldalán. Carbo ezt az áldozatot sem ismerte. 
A harmadik, szintén ismeretlen férfi ugyanazon az oldalon 
volt, mint az első. Kegyetlenül előre jelezve az 
elkövetkezőket, az ő keresztje is negyven lépésre volt a 
másodikétól. Amikor ráébredt erre, Carbo előrenézett. 
Ameddig csak a szem ellátott, keresztre feszített emberek 
sorakoztak felváltva az út két oldalán. Carbo küszködve 


próbálta felfogni a rettenetet. Ez a borzalmas látvány 
szegélyezi a Via Appiát egészen Rómáig. 

A holttestek, a bűz és a Crassus által rendezett 
viszolyogtató parádé nagyszabású volta által 
megbabonázottan haladtak tovább.  Végeláthatatlan 
sorban követték egymást a keresztek, függetlenül a 
terepviszonyoktól. Ott voltak az egyenes szakaszokon, a 
kanyarulatokban, a dombok lejtőin, még a falvakban is. 
Szegélyezték az utat, amikor a szőlőskertek és 
gabonatáblák között vezetett keresztül, ahol vilicusaik 
szoros felügyelete alatt rabszolgák csoportjai dolgoztak. 
Ott voltak a Via Appiát átívelő vízvezeték alatt, mely az 
Appenninekből szállított vizet Gapuába. Máris 
megszokottá vált a jelenlétük. A szekerező parasztok alig 
néztek oda a holttestekre. A kereskedőket jobban 
érdekelte, hogy az öszvéreik tempósan haladjanak. A 
rabszolgák, akik útban voltak valami piacra, vagy az utat 
javították, — elfordították a tekintetüket. Csak a 
magiszterükhöz tartó vagy ilyen-olyan megbízatásokat 
teljesítő gyerekek tűntek egyöntetűen lenyűgözöttnek. 

Carbóék elborzadása fokozódott, amikor rábukkantak 
az első élő emberre, egy valaha keménykötésű férfira, akit 
két unott ábrázatú legionárius őrzött. Carbo hálatelt 
fohászt mondott. Nem ismerte a szerencsétlent — ez idáig 
az áldozatok egyikét sem ismerték fel -, de látszott, nem 
volt már sok hátra az életéből. Nem mertek közel menni 
hozzá, éppen csak vetettek rá egy pillantást. 

Még rosszabbra fordultak a dolgok, amikor Carbo látott 
egy holttestet, melynek bal karján kardvágás nyoma 
látszott. Emiatt a férfi egyáltalán nem tudta megtartani 
magát, és gyorsan meghalt. 

— Lehet, hogy csatában szerezte? 


— Talán. -— Navio hangja ugyanolyan gyötrődésre vallott, 
mint amilyet Carbo érzett. -— De ő az első sebesült, akit 
láttam. 

Carbo azt mondta magának, hogy Spartacus ezek 
szerint nem lehet kereszten. A sebesültek meghaltak a 
csatatéren. . Reménykedett, hogy Ariadné ugyanígy 
vélekedik. 


Ariadné hallott a keresztre feszítés gyakorlatáról, de még 
soha nem látott ilyet a saját szemével. Mire a nap kezdett 
lenyugodni, sok száz került a szeme elé. Halála napjáig 
nem felejtette el a látottakat. A holtak kínlódó 
arckifejezését. A cserepes szájukat. Az üres, semmibe 
meredő tekintetüket, amellyel mintha őt hibáztatták volna 
a halálukért. A sebeket, melyeket a korbácsütések ejtettek 
rajtuk, miközben vonultak. A gázoktól felpuffadt hasukat. 
A vizeletük és ürülékük szagával elegyedő, mindent eluraló 
hullabűzt. A legyeket. A sovány kóbor kutyákat, 
amelyektől az áldozatok némelyikének lábán látszó 
harapásnyomok nyilvánvalóan származtak. A kegyetlen 
megjegyzéseket tevő járókelőket. A  kétmérföldenként 
őrködni állított katonákat, akik olyannyira hozzászoktak a 
látványhoz, hogy már nem is néztek a keresztre 
feszítettekre. 

Hogyan is képzelhette, hogy a valóság nem lesz olyan 
rossz, mint a rémálma? Nem akart elmenni egészen 
Rómáig, elhaladni ilyen sok szenvedés mellett. Mégis 
kénytelen volt. Láttak egy maroknyi foglyot, akik még 
mindig éltek. Ők néhányan elegen voltak a kételyei ébren 
tartásához. Rettenet ide vagy oda, soha nem lett volna 
képes békében élni önmagával, vagy Maron szemébe 
nézni, amikor felnő, ha nem nézte volna meg mindegyik 
keresztre feszített embert. A férjének tartozik legalább 


ennyivel. Így hát továbblépdelt, kábán az iszonyatától 
annak, amit Crassus művelt. Úgy hallották, hogy a 
hadvezér mintegy kétnapi járófölddel van előttük, és sok 
esetben személyesen felügyeli a keresztek felállítását. 

— Segíts, kérlek! 

Ariadné először azt hitte, hogy Carbo szólalt meg. Aztán 
ismét meghallotta a hangot, bal oldalról. Döbbenet töltötte 
el, amikor ráébredt, hogy a legközelebbi kereszten lévő 
nyomorult beszélt. Magasságos istenek, ne! Gyorsan előre- 
és hátrapillantott az úton, és látta, hogy nincs a közelben 
senki. 

— Navio, tartsd nyitva a szemed! Carbo, gyere ide! — 
Carbo még feléje sem fordult egészen, amikor Ariadné 
máris a férfi mellé iramodott. — Egbeo? 

A nagydarab trák felemelte a fejét. Nem adta jelét 
annak, hogy felismerné Ariadnét. 

— Segítség! Vizet! 

Carbo a nyakában lévő kulacs szíjánál matatott. Levette 
a tetejét, és Egbeo szájához tartotta. A trák olyan gyenge 
volt, hogy a folyadék java része visszafolyt a szájából. 
Carbo tovább próbálkozott, de úgy tűnt, hogy Egbeo 
képtelen nyelni. Végül feladta, és Egbeo feje visszahorgadt. 

— Nincs sok hátra neki - suttogta Ariadné. 

Carbo arca tele volt tehetetlen dühvel. 

— Nézd! -— Az Egbeo csuklójába vert szögekre mutatott, 
amelyeket teljesen a húsába ütöttek, hogy ne lehessen 
kihúzni őket. - Még csak le sem tudjuk venni 
szerencsétlent, hogy természetesebb módon haljon meg. 

Éles fütty hallatszott Navio felől. 

— Jön valaki! 

Ariadné felnyúlt, és megérintette Egbeo arcát. 

— A Lovas vár rád. Soha nem fogunk elfelejteni téged. — 
Látta, hogy Carbo a tőre után nyúl. - Ne! Ha meglátják, 


mit csinálsz, húsz mérföldön belül minden legionárius 
bennünket fog üldözni. Viszajöhetsz később, amikor 
besötétedik. 

— Addigra halott lesz. 

— Már most is majdnem halott - sziszegte Ariadné. 

Carbo vonakodva leejtette a kezét. 

— Gyerünk! 

Anélkül, hogy még egy pillantást vetett volna Egbeóra, 
Ariadné visszasietett az útszéli fűben legelésző öszvérhez. 

Továbblépdeltek. Rövidesen találkoztak azzal a kicsiny 
társasággal, amelyet Navio észrevett. Az utazók szívélyes 
köszöntésekkel haladtak el mellettük. Carbóék azonnal 
visszanéztek Egbeóra. Úgy tűnt, mintha felemelné a fejét, 
ami még nehezebbé tette, hogy elmenjenek. De Carbónak 
igaza volt. Mire leszáll a sötétség, Egbeo már a másvilágon 
lesz. Mérhetetlen kegyetlenségnek tűnt hagyni, hogy 
egyedül haljon meg, egy kereszten, de mindannyiuk életét 
kockáztatták volna, ha másként cselekszenek. Egbeo meg 
fogja érteni. Legalábbis Ariadné ezt remélte. 

Vajon átkelt volna Spartacus az Alpokon, ha tudja, hogy 
ilyen sok katonája fog így meghalni?, tűnődött. A válasz 
továbbra is nem volt. Spartacus teljesen tisztában volt az 
eshetőségekkel. Nem ez volt-e félig-meddig az oka, hogy 
munust rendezett a római foglyokkal? 

— Marcion! - kiáltotta Carbo. 

Az út túloldalára rohant, ahol egy fekete hajú, mélyen 
ülő szemű férfi függött a kereszten. Undorító szagú 
folyadék szivárgott a hasán lévő rettenetes vágásból. 

Miután meggyőződtek róla, hogy az utazók túljutottak a 
következő kanyarulaton, Ariadné és  Navio követték 
Carbót. 


— Még él - suttogta Carbo. Kinyúlt, és hátrasimította 
Marcion haját, mely az arcába lógott. -— Hallasz? Carbo 
vagyok, aki melletted állt a csatában. 

Ariadné elsápadt. Akkor tehát Spartacus mellett is. 

Marcion hangos, rekedtesen lélegzete elhalkult. Egy 
pillanat múltán megrebbent a szemhéja. Halk nyöszörgés 
hagyta el az ajkát. 

Carbo olyan gyengéden simogatta meg az arcát, ahogy 
egy kisbabáéval tette volna. 

—- Két bajtársad van itt. És Spartacus felesége is. 
Hamarosan véget ér a szenvedésed. 

Marcion lassan felemelte a fejét. Carbóra nézett, de 
semmi jelét nem adta, hogy felismerte volna. 

— Öljetek meg! — mondta rekedten. — Kérlek! 

Ariadné látta, hogy Carbo tőre emelkedik. Ezúttal nem 
volt képes rászólni, hogy tegye el. 

— Az Elízium vár rád - suttogta Carbo. —- Csak egy 
kérdésre válaszolj nekem! 

Marcion nyögése éppúgy lehetett igen, mint nem. 

— Láttad elesni Spartacust? 

Mindannyian Marcionra meredtek. Ariadné pontosan 
tudatában volt, hogy a háta mögött az öszvéren Maron 
fészkelődik. Hogy a nap megvilágíit minden vércsikot, 
minden vágást, minden zúzódást Marcion meggyötört 
testén. Hogy a kalapáló szíve valóságai szétrepeszti a 
mellkasát. 

— Marcion? - szólalt meg ismét Carbo. 

Nem kapott semmilyen választ. 

— Nincs már magánál — mormogta Navio. 

Kérlek, ó, Hatalmas Dionüszosz!, fohászkodott Ariadné. 
Nagy Lovas, adj neki erőt, hogy beszéljen! 

— Megmentette... az életemet. 

— Spartacus megmentette az életedet? 


— Igen. 

Borzongó sóhajtást hallottak, mintha igyekezett volna 
összeszedni az erejét. 

— Nem sokkal később kapott egy mély vágást az egyik 
lábára. Még ez sem állította meg, de aztán három 
legionárius támadt rá. Szúrták-vágták, ahol érték, és 
elesett. Ekkor adtam fel. Nem volt értelme folytatni, igaz? 

Macrcion ereje elfogyott, és a feje ismét előrecsuklott. 

Ariadnét szédülés környékezte. Látta maga előtt Carbo 
és Navio bánat sújtotta arcát, érzékelte, hogy a saját 
hasogató szomorúsága tompul némiképp. Legfőképpen 
pedig elsöprő erejű megkönnyebbülést érzett. A csata után 
azt hitte, hogy Spartacus meghalt, majd Navio kételyt 
ültetett a szívébe, és arra gondolt, hogy talán egy 
kereszten szenved, mint a haldokló nyomorult, akit maga 
előtt lát. Spartacus a harcmezőn halt meg, ahogyan 
szeretett volna. Az adott körülmények között ennél többet 
Ariadné nem remélhetett. 

Szétnézett az úton. Hála az isteneknek! Egy lélek sem 
látszott. Tekintete Carbóra siklott, akinek az arca 
zavarodottnak tűnt. Amikor azonban Ariadné 
jelentőségteljesen a tőrére nézett, eltökélt bólintással 
válaszolt. Ariadné hirtelen ötlettel leoldozta Maront, és 
visszalépett vele a kereszthez. 

— Látod Marciont? - suttogta. - Apád oldalán harcolt a 
végsőkig. Most viszont fogják látni egymást. Kérjük meg 
Macrciont, hogy adja át az üzenetünket. 

Maron boldogan gőgicsélt, mit sem tudván az eléje 
táruló rettenetes valóságról. 

Könnyek törtek elő Ariadné szeméből, miközben 
lábujjhegyre állt, hogy elérje Marcion fülét. 

— Amikor az Elíziumba érsz, mondd el Spartacusnak, 
hogy szépen halt meg. Hogy a katonái szerették. Hogy 


szerettük mi is, a felesége és a fia. Hogy Atheas, Carbo és 
Navio életben vannak, és hűségesek, mint mindig. Mondd 
meg neki azt is, hogy soha nem merül feledésbe, amíg 
csak emberek lélegeznek ezen a világon. Hogy Crassus 
rettenetes halált fog halni, a legkeservesebbet, amiben 
embernek része lehet, és hogy inkább a kudarcaira fognak 
emlékezni, mint arra, amit a Silarusnál csinált. 

Marcion zihálása csillapodott. Ariadné nem volt biztos 
benne, de a fiú mintha erőtlenül bólintott volna. Várt, de 
Marcion nem mozdult többé. 

— Azt hiszem, vége. 

Carbo hangja csodálkozó volt. 

- Ránk várt - jelentette ki Ariadné határozott 
meggyőződéssel. - Elment, mihelyt meghallgatta az 
üzenetemet. -— Köszönöm, Dionüszosz, ezt az ajándékodat. 
Az adósod vagyok, Nagy Lovas. 

Carbo és Navio egymásra meredtek, mindketten 
vigasztalást merítve abból a tudatból, hogy Spartacus harc 
közben halt meg. Hogy hamarosan hírt hall Ariadnéról és 
Maronról. Hogy Crassus nem elégedett aggastyánként fog 
meghalni. 

Ez egyfajta igazságtételnek tűnt. 

—- Nem akarok látni minden keresztet - jelentette ki 
Ariadné. — Hála az isteneknek, megtudtuk, amit meg 
kellett tudnunk. 

— Nincs értelme tovább gyötörni magunkat - fűzte hozzá 
Carbo. - Vagy hogy veszélynek tegyünk ki téged és 
Maront. 

— Hová menjünk? - kérdezte Navio. 

— Azt mondják, sok száz ember tart a Thurii fölötti 
hegyekbe - válaszolta Ariadné. Ők nemcsak papnőként 
fognak tisztelni, hanem Spartacus fiának anyjaként is. 


- Az éppoly jó helynek tűnik, mint bármely másik. 
Könnyű elrejtőzni, ha nem akarja az ember, hogy 
rátaláljanak. Ott talán Arnax is megtalál bennünket - 
pillantott Carbo Navióra. 

— Aligha engedhetem, hogy egyedül menjetek. Fogalmad 
sincs, hogyan kell az emberekből katonákat faragni! — 
Navio Maron felé intett. — Neki a legjobbtól kell kiképzést 
kapnia. 

Carbo meglepetten érzékelte, hogy mosolyra húzódik a 
szája. Spartacus elvesztése még mélységesen fájt neki, de 
továbbra is sokan voltak körülötte, akik a családjává 
lettek. Olyan áldás volt ez, amelyet nem hagyhatott 
figyelmen kívül. 

— Jó lesz, ha velünk leszel. 

— Más lesz az élet — mondta Ariadné, és megcsókolta 
Maront -, de megy tovább. 


A szerző jegyzete 


Úgy tűnik, mintha mindössze néhány hónappal ezelőtt 
ültem volna neki megírni a Spartacusról tervezett egyetlen 
könyvemet. Egy év elteltével egy második regény végén 
találom magam, és immár meg vagyok fosztva a 
jelenlététől annak a férfiúnak, akit mindig is csodáltam, de 
még nagyobbra tartok. Ezen idő során nemigen 
foglalkoztam semmivel, aminek nem volt köze 
Spartacushoz, és elutaztam még Itáliába is, hogy a 
nyomdokaiba lépjek. A második könyv végéhez és azon 
belül az utolsó csatához közeledve félni kezdtem az ismert 
végkifejlet miatt. Felkavaró élmény volt papirra (monitorra) 
vetni a jeleneteket, mégis egyike volt ez a legjobb 
időszakoknak, amelyeket írás során átéltem. Az utolsó 
tizenötezer-egynéhány szót öt nap alatt írtam, gyakran 
több mint tizenkét órát dolgoztam naponta. Egyszerűen 
csak kiszakadt belőlem, és — amikor befejeztem, 
kimerültebbnek éreztem magam, mint korábban bármikor. 
Remélem, hogy az élmény intenzitása végig átjön a könyv 
oldalain, de kiváltképp az utolsó részekben. 

Ez a kötet pontosan ott folytatja Spartacus történetét, 
ahol az előzőben abbamaradt. Nagyon igyekeztem 
ragaszkodni az ismert történelmi tényekhez. Az 
alábbiakban minden lényeges változtatást megemlítek, és 
engem terhel a felelősség minden hibáért, amelyet esetleg 
észrevesznek. Sajnos csak hozzávetőleg négyezer szó 
maradt ránk Spartacusról az idők távolából. Ez bosszantó 
ugyan, mint korábban említettem, ám nagy szabadságot 


kínál a regényíró számára a történet meseszövését illetően. 
Jó lett volna nagyobb forrásanyag birtokában lenni, de 
nem ez volt a helyzet. 

Crixus és az emberei a Garganus-hegynél, a mai 
Promontorio del Garganónál kerültek szembe Gellius 
légióival; az utolsó csatájukat az ismert részletekkel 
összhangban beszéltem el. Azt én találtam ki, hogy a 
rómaiak levágták Crixus és az emberei kezét. A Spartacus 
és katonái által rendezett véres munus ismereteink szerint 
valóban megtörtént, bár az az én ötletem volt, hogy egy 
ember - Caepio, egy fiktív szereplő — maradjon életben. 
Carbo és Navio mutinai küldetése nyilvánvalóan a képzelet 
szüleménye, akárcsak a Longinus ellen vívott csata 
lefolyásának módja, ha a kimenetele nem is. A felkelés 
első hónapjaiban egy Publipor nevezetű férfi kalauzolta 
Spartacust és az embereit Dél-Itália hegyei között, de az 
én fiktív elbeszélésemben ő később kerül be a történetbe. 
Teljesen lehetségesnek vélem, hogy a rómaiak igyekeztek 
kémeket telepíteni a rabszolgaseregbe - ez, mint írtam, 
magyarázatul szolgálhat Spartacus kudarcainak 
némelyikére. 

Hacsak nem kerül elő valamikor egy forrás Spartacus 
tulajdonképpeni álláspontjáról, igazából sosem fogjuk 
megérteni, miért vonult egészen az Alpokig, csak hogy 
megforduljon és visszatérjen délre. Nem véletlen, hogy az 
észjárása rengeteg vita tárgya. Igen alaposan foglalkozik a 
témával Barry Strauss professzor kiváló könyvében, a 
Spartacus háborújában. Az általam elképzelt Spartacus 
nem akart lemondani a hadseregéről; valószínűtlen, hogy 
hallott volna Lucullus trákiai sikereiről, de ez szerintem 
jobb indíték volt számára, hogy Itáliában maradjon. 

Nem világos, miként sikerült Crassusnak elérnie, hogy 
elnyerje a Köztársaság seregének parancsnokságát, de a 


vagyonának és a befolyásának alkalmasint óriási hasznát 
vette. Crassus köztudottan Róma leggazdagabb polgára, 
továbbá a legrafináltabb politikusok egyike volt. Az én 
döntésem volt, hogy az ifjú Julius Caesart Crassus egyik 
tisztjeként ábrázoltam, azonban a felvetés korántsem 
ésszerűtlen. Kr. e. 72-ben és 71-ben a huszonnégy katonai 
tribunus egyikeként szolgált, és nincs említés arra 
vonatkozóan, hogy a tengeren túlra ment volna, ami 
annyit tesz, hogy nagy valószínűséggel Itálián belül 
tartózkodott. Mivel a rabszolgafelkelés éppen akkoriban 
dúlta Itáliát, valószínűsíthető, hogy Caesar Crassus 
seregében szolgált. Arról semmilyen forrásban nem esik 
szó, hogy Spartacus valaha is a fővárosba látogatott volna, 
vagy megpróbálkozott volna Crassus megölésével. Nekem 
viszont tetszett az ötlet, hogy megpróbálta, és szívesen 
képzeltem el, hogy mi lett volna, ha sikerül neki. 
Belefáradtam már az e-mailekbe, amelyek arról szólnak, 
hogy a nappali órákban nem engedtek be Rómába 
szekereket, ezért hadd tisztázzam ezt a dolgot. Ezt a 
törvényt csak több mint negyven évvel az ebben a 
könyvben elbeszélt események után fogadták el. Némiképp 
eltúloztam a gyorsaságot, amellyel Crassus felállította és 
délre vezette a légióit, de nem nagyon. A büntetést, 
amelyben az a katona részesült, aki árokásás közben 
letette a kardját, nem Crassus szabta ki, hanem néhány 
emberöltővel korábban volt szokás. Az általam leírt 
tizedelést Crassus külön parancsára hajtották végre. 
Spartacus valóban megpróbált kalózokat felfogadni, hogy 
vigyék át valamennyi emberét Szicíliába; a kalózok egyikét 
Heracleónak hívták. A Heracleóra és az embereire 
vonatkozó részt kitaláltam; nem tudjuk, miért nem 
tartották be a megállapodást. A valóságnak megfelelően 
írtam le, miként vette blokád alá Crassus Spartacus 


seregét a ,csizma orrában"; mint oly gyakran megesik 
ókori építményekkel, amelyek nem maradtak fenn, a fal 
helye erősen vitatott. Miután autóval bejártam a vidéket, 
egyetértek Barry Strauss felvetésével, miszerint az 
erődítményvonal a Melia-gerincnél, kelet-nyugati irányban 
húzódott a félszigeten, mintegy ötven mérfölddel északra a 
jelenkori Reggia Di Calabria (az ókori Rhegium) városától. 
Persze, ez csak az én véleményem. 

A rabszolgák első támadása az ellenséges erődvonal 
ellen valóban kudarcot vallott. Hatalmas veszteségeket 
szenvedtek, ám ezt követően sikerült kitörniük, miután 
Spartacus feltüzelte őket egy római fogoly keresztre 
feszítésével. A forrásokban nem esik szó arról, hogy foglyul 
ejtett legionáriusokat végeztek volna ki az árkokat 
feltöltendő, de emberi és állati hullákat használtak erre a 
célra. A Spartacus, valamint Castus és  Gannicus 
viszonyát mindvégig jellemző elkeseredett rivalizálás az én 
kitalációm, de nem alaptalan a gondolat, hiszen a páros 
ekkortájt elszakadt a főseregtől. A pusztulásuk pontos 
módja és a hely, ahol sor került rá, ismeretlen, de egyszer, 


ahogyan leírtam, megmentette őket Spartacus 
beavatkozása, ám röviddel utóbb bátran harcolva 
vereséget szenvedtek. A tizenkétezer-háromszáz 


áldozatból, akiket Crassus legionárusai a fáma szerint 
megöltek, mindössze ketten kaptak hátulról sebet. Úgy 
tudni, hogy Spartacus ezután Brundisium felé vette az 
irányt, és útközben értesült Lucullus érkezéséről. Az 
utolsó csatája helyét nem ismerjük pontosan, de sokan 
úgy vélik, hogy a Sele (az ókorban Silarus) folyó völgyében 
került rá sor, nem messze a jelenkori Oliveto Citra 
városától. Jártam ott, és ajánlom mindenkinek, aki 
ellátogat Nápoly térségébe, hogy menjen el megnézni. 
Nagyon hangulatos hely. 


Amennyire tudom, nem maradt fenn bizonyíték arról, 
hogy a római tisztek sípokat használtak volna a 
parancsaik továbbítására. Erre a célre kürtöket és más 
hangszereket alkalmaztak. Mindazonáltal az egész 
birodalom területéről kerültek elő sípok, így a 
németországi Regensburgnál lévő legionárius erődök 
maradványainak közeléből is. Innen nem volt túl nagy 
ugrás számomra Spartacus kezébe adni egy sípot a csaták 
idejére. Egy-egy sípszó igen hasznos lehetett, ha 
mindössze néhány lépésnyire lévő emberek figyelmének 
felkeltésére volt szükség. 

Azon a nevezetes napon, Kr. e. 71 tavaszán Crassus 
árkok ásására utasította az embereit; Spartacus 
válaszképpen kénytelen volt a katonáit támadásra 
indítani. Az ütközet lassan bontakozott ki ezekből a 
csatározásokból. A drámai jelenetről, amelynek keretében 
Spartacus feláldozta a lovát, szó esik a forrásokban; 
ahogyan az utána következő, elkeseredett harcról is. A 
beszámolók szerint Crassus a harcok sűrűjéhez közel 
tartózkodott, Spartacus pedig az első sorból irányította a 
seregét, és egyenesen az ellenség vezére felé tört. Habár ő 
maga megölt két centuriót, Crassust megölnie nem 
sikerült. Megsebesült, és egészen addig harcolt, amíg le 
nem kaszabolták a körülötte lévő katonáival együtt. 
Fontos, hogy a holttestét nem találták meg (ezért vétettem 
le vele a sisakját a végkifejlethez közeledve, hogy ne 
lehessen felismerni). Mint oly gyakran megesett az 
ókorban, a vezér halálának híre megtörte és futásra 
késztette a sereget. Vad hajsza indult utánuk a 
csatatérről; mintegy tízezer embert megöltek, a foglyok 
száma pedig hozzávetőleg e szám két harmadára rűgott. 
Mindazonáltal sokkal többen elmenekültek, Crassus 
legionáriusai pedig üldözőbe vették őket. Állítólag 


valamenyiüket elfogták, de tudjuk, hogy ez nem igaz, mert 
utóbb több mint egy évtizeden át tartott még az ellenállás 
a római uralom ellen a Thuriit övező hegyek között. 

A Crassus által keresztre feszíttetett hatezer ember az 
általam leírt módon sorakozott a Capuából Rómába vezető 
út mentén. Ez volt minden idők legtömegesebb keresztre 
feszítése, és csak elképzelni tudjuk, milyen rettenetes 
lehetett. A közelmúltban voltam Rómában, ahol 
ellátogattam a Via Appia maradványaihoz, melyek 
mindmáig láthatók a város déli peremén. Van egy közel 
egy mérföld hosszúságú, csaknem teljesen épen maradt 
szakasz. Nem jártak sokan arrafelé, és a római szekerek 
által mélyen barázdált, mindkét oldalról mezőkkel 
szegélyezett kockaköveken állva könnyű és felkavaró volt 
elképzelni a látványt. Ajánlom mindenkinek, hogy ha 
Rómában tartózkodik, szakítson időt, és keresse fel ezt a 
helyet. Busszal nem tart sokáig eljutni oda a Circus 
Maximustól, és a belváros nyüzsgése után a nyugalom 
oázisaként hat a környék az odalátogatókra. 

Crassus nem örülhetett sokáig a Spartacus felett aratott 
győzelmének. Régi riválisa, Pompeius gyorsan ellopta tőle 
a dicsőséget, amikor a katonái lemészárolták Spartacus 
seregének ötezer túlélőjét, akikkel Etruriában (a mai 
Toscanában) találkoztak, majd levelet küldött a 
Szenátusnak, jelentve, hogy Crassus nyílt csatában 
legyőzte a rabszolgákat, ám ő, Pompeius egyenesen a 
háború gyökerét tépte ki Crassus bosszúságát és 
féltékenységét fokozta, hogy Pompeiusnak diadalmenetet 
engedélyeztek az Ibériában végrehajtott fegyvertényeiért, 
akárcsak a vezértársának; és hasonló megtiszteltetésben 
részesült Marcus Lucullus is, aki a Mithridatész ellen 
vívott háborújából tért vissza. Ilyenformán Kr. e. 71-ben 
négy parádéra került sor Rómában, ám a Crassusé 


csupán ovatio volt, mivel ő nem szabad embereket, hanem 
csak rabszolgákat győzött le. Bizonyára gyűlöletes volt 
szamára, hogy kénytelen gyalogszerrel vagy lóháton 
belépni a városba ahelyett, hogy harci szekéren vonulna 
be, és hogy arannyal hímzett öltözet helyett a 
magisztrátusok szokványos tógáját kell viselnie, jogar 
nélkül. A furulyaszó valószínűleg jobban sértette a fülét, 
mint a kürtharsogás. Crassusnak nem babér-, hanem 
mirtuszkoszorút kellett volna viselnie, de ez ügyben 
megmakacsolta magát, és kérte a Szenátustól, hogy 
esetében tegyenek kivételt. A kérés teljesült, talán azért, 
hogy kíméljék valamennyire a büszkeségét. Crassus nem 
szándékozott eltűrni, hogy Pompeius túltegyen rajta, ezért 
nagyszabású ünnepségeket finanszírozott Rómában és a 
vagyona egytizedét Héraklésznak szentelte, ahogyan a 
hazatérő diadalmas hadvezérek szokták volt. A 
Pompeiusszal való rivalizálása azonban folytatódott az 
elkövetkező évben is, amikor együtt szolgáltak consulként. 
Az ellenérzéseiket csak a hivatali idejük vége felé tették 
félre, amikor egy másik politikus kívánságára nyilvánosan 
megbékéltek. 

Az elkövetkező évtizedben Crassus politikusként 
folytatta a pozíciója erősítését, Pompeius pedig a 
Köztársaság szolgálatában végrehajtott további katonai 
vállalkozásokkal tette ugyanezt. A maguk területén 
mindketten sikeresek voltak. Rivalizálásuk a felszin alatt, 
takaréklángon folytatódott, és soha nem szűnt meg 
teljesen. Caesar fokozatos felemelkedése végül arra 
késztette kettejüket, hogy maguk mellé fogadjanak egy 
harmadikat, létrehozva ezáltal az első triumvirátusként 
ismert formációt. A három férfiú együtt kormányozta 
Rómát, mignem Crassus Kr. e. 55-ben keletre távozott, 
azzal a szándékkal, hogy nagy győzelmet arasson a Szíria 


és Júdea keleti, sivatagi térségében élő párthusok felett. 
Mint sok olvasó bizonyára tudja, ez nem volt jó döntés 
részéről. Kr. e. 53 nyarán, a carrhaei csatában Crassus, az 
egyik fia és tizenkétezer legionáriusa életét vesztette. Akit 
érdekel a hadjárat története, jól teszi, ha elolvassa a Róma 
vereségét, Gareth G. Sampson tollából, vagy Az elfelejtett 
légió című regényt! 

A Spartacusra vonatkozó utalások listája rövidebb a 
szokásosnál a források korábban már jelzett hiánya miatt. 
A rendszerint használt római forrásszövegeken kívül 
(ahogy korábban említettem), elsősorban Barry Strauss 
The Spartacus War és Brent D. Shaw Spartacus and the 
Slave War: A Brief History with Documents című könyvére 
támaszkodtam, melyben a Spartacusról szóló ókori 
szövegek mindegyikéről szó esik, valamint Nic Fields 
Spartacus and the Slave War 73-71 című, az Osprey kiadó 
gondozásában megjelent  kötetére, — Ghris — Webber 
munkájára, a szintén Osprey-kiadvány The Thraciansra és 
ugyanezen szerző The Gods of Battle című kézikönyvére, 
amelyet melegen ajánlok az olvasók figyelmébe. Említést 
érdemel a kiváló RomanArmyTalk.com weboldal is -— ezen a 
remek helyen bármi kideríthető a római hadseregről, a 
fórumozók mindig gyorsan megválaszolnak bármilyen 
kérdést. Szintén nagyszerű weboldal a UNVR.com, amely 
nemcsak a hadsereggel, hanem mindenféle római 
vonatkozású dologgal foglalkozik. 

Rengeteg embernek kell köszönetet mondanom. Rosie 
de Courcynak, a szerkesztőmnek; Charlie Viney-nek, az 
ügynökömnek; Nicola Taplinnek, Ruth Waldramnak, 
Amelia Harvellnek és Jen Doyle-nak, Richard Ogle-nak, 
Rob Waddingtonnak, Andrew Saouerwine-nak, Jane 
Kirbynek, Monigue Corlessnek, Kasia Thompsonnak, Dave 
Parrish-nek, Richenda Toddnak és Steve Stone-nak. Az 


Egyesült Államokban Keith Kahlának, Jeanne-Maria 
Hudsonnak és Jessica Preegnek, a St. Martins Press 
munkatársainak. Valamennyien nélkülözhetetlen 
segítséget nyújtottatok a munkámhoz. Köszönöm nektek! 
Mint mindig, hálás vagyok Claire Whellernek, az én első 
osztályú fizioterapeutámnak, valamint Arthur 
O"Connornak, barátomnak és kritikusomnak. Nagyra 
becsülöm mindazok barátságát és segítségét, akiket az 
események rekonstruálása során megismertem a devai 
XX. Légió legionáriusaitól az Ermine Street Guardon 
keresztül a Legio II Augusta tagjaiig és másokig szerte 
Itáliában, Spanyolországban és az Egyesült Államokban. 
Hatalmas hálával mondok pohárköszöntőt olvasóim 
támogatásáért. Ha ők nincsenek, nem írnék. E-mailjeik, 
Facebook-kommentjeik és  twittjeik  felderítik az 
íróasztalnál töltött napjaimat. Kérem, nézzenek be a 
honlapomra (benkane.net), ahol mindig szívesen fogadom 
a véleményüket. Kereshetnek Facebookon vagy Twitteren 
is: . (dbenkaneauthor. — Végül köszönettel tartozom 
csodálatos feleségemnek, Sairnek és két gyermekemnek, 
Ferdiának is Pippának is, akiket a rajongásig imádok. 


Szómagyarázat 


Alba Longa: ókori város a jelenkori Gastel Gandolfo 
közelében. Alapítása megelőzte Rómáét és más latin 
városokét. A Kr. e. 7. században veszítette el 
fontosságát. 

Apulia: délkelet-itáliai régió, nagyjából megfelel a mai 
Pelugiának. 

Arminium: a mai Rimini. 

as (tsz. asses): apró rézpénz, mely eredetileg egy sestertius 
két ötöd részét érte. 

Basilica Aemelia: hatalmas, fedett piac a Forum Romanum 
mellett. 

Brundisium: a mai Brindisi. 

Bruttium: a mai Calabriai-félsziget. 

Camalatrum-hegy: valószínűleg a mai Soprano-hegy. 

Capua: a mai Santa Maria di Capua Vetere, Nápoly 
mellett. Pompás amphiteatruma annak a helyén épült, 
amelyben hajdanán valószínűleg Spartacus vívott. 

Caudiumi-szoros: a szűk völgy, amelyben a szamniták Kr. 
e. 321-ben csapdába ejtettek és legyőztek egy római 
sereget. 

Ceres: gabonaistennő. 

contubernium (tsz. contubernia): nyolc legionárius alkotta 
csoport, akik egy sátoron vagy egy hálótermen 
osztoztak, valamint együtt főztek és étkeztek. 

corona civica: tölgyfalevelekből készített rangos díj, melyet 
életmentésért adományoztak. 

Curia: római épület, amelyben a Szenátus ülésezett. 


Délosz: apró görög sziget. A Kr. e. 1. századra 
szabadkikötő és a Földközi-tenger térségének 
legnagyobb rabszolgapiaca lett. 

dioszkuroszok, Castor (Kasztór) és Pollux (Polüdeukész): 
Zeusz ikerfiai, akiknek közösen volt egy örök életük. 
Életüket felerészben az Olümposzon, felerészben pedig 
Spártában töltötték. 

Elízium (Élüszion): a paradicsom, ahová a kiválasztottak 
és a jók haláluk után kerültek. 

Enna: ókori város Közép-Szicíiliában. 

Épeirosz: ókori város Görögország északkeleti részén. 

falernumi/ falernusi: Észak-Campania termékeny 
borvidékéről, az Ager Falernusról való bor. 

fides: lényegében jóhiszeműség. Rómában fontos 
tulajdonságnak tekintették. Évszázadokig élt és erős 
volt a rendszer, amelynek keretében a polgárok a 
gazdagok pártfogását keresték. Hűségéért cserébe a 
cliens számíthatott a patrónusa tanácsaira és 
védelmére. 

haruspex (tsz. haruspices): jövendőmondó. A jóslás sokféle 
módjában jártas ember, aki az állatok beleiből éppúgy 
tudott olvasni, mint a felhők alakjából vagy a madarak 
röptéből. Ezek mellett számos természeti jelenség — 
mennydörgés, villámlás, szél - használható volt a 
jelen, a múlt és a jövő értelmezésére. 

Héra: Zeusz felesége, a legfontosabb görög istennők egyike. 

Hermész: a hírnökök istene. 

Horatius (magyar nyelvű szövegekben rendszerint 
Horatius Cocles): ókori római hős, aki addig tartotta az 
ellenséggel szemben a Tiberisen átívelő cölöphidat 
(Pons Sublicius), amig az utóbbit nem sikerült 
lerombolni. Utána a folyón át biztonságba úszott. 


Hüdra: mitikus, sokfejű, mérges leheletű szörny, aki a 
Peloponnészosz félszigeten élt egy tóban. Héraklész 
tizenkét munkájának egyike a Hüdra megölése volt. 

imperium: a legfőbb hatalom, mely kiterjed hadvezetésre 
háború idején, valamint a törvények értelmezésére és 
alkalmazására (beleértve a halálbüntetés kiszabását). 
Consulok, proconsulok, katonai tribunusok, 
praetorok,  propraetorok és más  magisztrátusok 
számára biztosították. Ezt jelképezték a lictorok által 
hordozott fascesek. 

Kharón: a Hádész határát képező Sztüx folyó révésze. 

Kharübdisz: a Szicília keleti csücskének 
tőszomszédságában lévő örvény, mely szemben 
található a barlanggal, ahol a szörnyeteg Szkülla élt. 

kilikiai kalózok: Asia Minor déli partvidékéről való tengeri 
rablók, akik a Kr. e. 2. és 1. században súlyosan 
veszélyeztették a hajózást a Földközi-tenger keleti 
medencéjében. 

kimberek: germán törzs. A Kr. e. 2. században vándoroltak 
Dél-Galliába, ahol találkoztak a rómaiakkal, és számos 
nagyarányú győzelmet arattak felettük. Marius 
semmisítette meg őket Kr. e. 102-ben. 

Lactans: a termés betakarításnak istene. 

liburni: a rómaiak által a lembusból, egy illíriai hajófajtából 
kialakított biremis. Valószínűleg ötven-hatvan evezős 
hajtotta. 

Lucania: a mai Basilicata, Dél-Itália hegyvidéki régiója. 

Messana: a mai Messina. 

Mithridatész: az Asia Minor-i Pontosz legnagyobb és 
leghíresebb királya. A kr. e. 1. században ő volt Róma 
egyik legfőbb ellensége; három háborút vívott a 
Köztársaság ellen. 


Neptunus: a víz istene.  Poszeidónnal, a görög 
tengeristennel azonosították. 

Numantia: a mai Garray, a spanyolországi Soria 
közelében. 

numidiai: az észak-afrikai Karthágótól délre és nyugatra 
elterülő Numidiából való személy. 

Ops: az aratás istennője. 

Ostia: város a Tiberis folyó torkolatánál. Évszázadokon át 
Róma fő kikötője volt. 

Padus: a Pó folyó. 

Paestum: a mai Pesto. A Nápolytól délkeletre lévő várost 
Kr. e. 600 körül alapították. 

Pegazus/Pégazosz: a Zeusz mennyköveit és villámait 
szállító halhatatlan ló. 

Placentia: a mai Piacenza. 

Pontus/ Pontosz: Asia Minorban lévő tájegység, melynek a 
Fekete-tenger déli partvidéke is része volt. 

proconsul: Róma területén kívül a consul 
helyettesítőjeként tevékenykedő magisztrátus (ha 
praetor feladatát látta el, propraetor volt a neve). A 
tisztségre nem volt érvényes a  magisztrátusok 
rendszerét jellemző annuitás elve, a vele járó feladat 
rendszerint katonai jellegű volt, például háborút vívó 
római seregek irányítására vonatkozott. 

propraetor: lásd proconsul. 

Pürrhosz: épeiroszi király, aki elsősorban a dél-itáliai 
görög gyarmatváros, Tarentum oldalán a Kr. e. 3. 
században Róma ellen vívott véres háborújáról ismert. 
A pürrhoszi győzelem kifejezés onnan ered, hogy 
Pürrhosz nem egyszer aratott győzelmet súlyos 
veszteségek árán. 

Rhegium: a mai Reggio di Calabria. 


szamniták: szövetséges nép, mely Samniumban, az 
Appenninek középső és déli térségében élt. Harcias 
emberek voltak, a lír. e. 4. és 3. században három 
háborút vívtak Róma ellen. A Köztársaság ellenében az 
épeiruszi Pürrhoszt és Hannibált is támogatták. 
Legutoljára a polgárháborúban, Sulla ellen fogtak 
fegyvert. A  — nagyszámú szamnita hadifogoly 
feltételezések szerint a  —— gladiátorok tömegét 
gyarapította. 

Saturnalia: a Kr. e. 1. században hétnapos ünnep volt, 
melyet december közepén tartottak. Ez volt a római 
naptár egyik legfontosabb ünnepe. 

Saturnus: rejtélyes isten, aki talán a magvak elvetésével, 
vagy egy régebbi etruszk istennel társítottak. Nevéből 
származik az angol Saturday, vagyis vasárnap szó. 

Szkülla: tizenkét lábú, hatfejű szörny. A mítosz szerint egy 
barlangban élt a Kharübdisz nevű örvénnyel szemben, 
a mai Messinai-szorosban. 

tesserarius: alacsony beosztású tiszthelyettes, akinek 
feladatai közé tartozott egy-egy században az őrség 
irányítása. A név a tessera táblára utal, amelyre a napi 
jelszót írták. 

teutonok: germán törzs, mely a Kr. e. második században, 
a kimberekkel vándorolt Galliába, ahol 
szembekerültek a rómaiakkal. Kr. e. 102-ben ugyanaz 
lett a sorsuk, mint a kimbereknek. 

Vesta-szüzek: az egyetlen római papi testület, amelynek 
tagjai nőneműek voltak; Vestát, a házi tűzhely 
istennőjét szolgálták. Harminc éven át tartó hivatali 
idejük alatt érintetlennek kellett maradniuk. Fő 
ceremoniális feladatuk a nyilvános 
áldozatbemutatásokhoz használt, sóval kevert gabona 


előkészítése és az istennő szent mécsesének őrzése 
volt. 

Via Aemilia: észak-itáliai út, — mely — Arminiumból 
Placentiába, majd további városokba vezetett. 

Via Labicina: Rómából délkeletre, Labiciba vezető út. 


